
गोस्वामी तुलसीदास की त्रिशत जयंती के अवसर पर 


काशी-नागरीप्रचारिणी सभा द्वारा प्रकाशित। 


(4980) 

श्रीमान महाराजाधिराज राजराजेश्वर भारतधर्मप्रभाकर 

श्रीमहाराज जयसिंह जू देव बहादुर 

को 


उनकी हिंदी के प्रति उदारता, सहानुभूति तथा सहायता के उपलक्ष में 
काशी-नागरीप्रचारिणीसभा द्वारा 


सादर समर्पित है। 


सूची 


तुलसी ग्रंथावली -- खंड 4 


श्रीरामचरितमानस 
प्रथम सोपान -- बाल कांड 
द्वितीय सोपान - अयोध्या कांड 
तृतीय सोपान -- अरण्य कांड 
चतुर्थ सोपान - किष्किंधा कांड 
पंचम सोपान - सुन्दर कांड 
षष्ठ सोपान - लंका कांड 
सप्तम सोपान - उत्तर कांड 


कथा भाग 


श्री रामचरितमानस प्रथम सोपान 
बाल कांड 


॥ श्री गणेशाय नमः ॥ 


श्रीजानकीवल्लभो विजयते 


(ल्लोकाः) 
वर्णनामर्थसड्घानां रसानां छन्‍्दसामपि । 
मड़लानां च कर्त्तरौ वन्दे वाणीविनायकौ ॥ 4 ॥ 
भवानीशडद्डरौ बन्‍्दे श्रद्धाविश्वासरूपिणौ । 
याभ्यां विना न पश्यन्ति सिद्धाः स्वान्तःस्थमीश्वरम्‌ ॥ 2 ॥ 
वन्दे बोधमयं नित्यं गुरुं शड्गररूपिणम्‌ | 
यमगश्रितो हि वक्रोडपि चन्द्र: सर्वत्र वन्द्यते ॥ 3 ॥ 


सीतारामगुणग्रामपुण्यारण्यविहारिणौ । 


वन्दे विशुद्धविज्ञानौ कवीश्वरकपीश्वरौ ॥ 4 ॥ 
उद्भवस्थितिसंहारकारिणीं क्रेशहारिणीम्‌ । 
सर्वश्रेयस्करीं सीतां नतो5हं रामवल्लभाम्‌ ॥ 5 ॥ 
यन्मायावशवर्ति विश्वमखिल ब्रह्मादिदेवासुरा 
यत्सत्वादमृषेव भाति सकल॑ रज्जौ यथाहेर्भ्रमः । 
यत्पादष्ठवमेकमेव हि भवाम्भोधेस्तितीर्षावतां 
वन्दे5हं तमशेषकारणपरं रामाख्यमीशं हरिम्‌ ॥ 6 ॥ 
नानापुराणनिगमागमसम्मतं यदृ- 

रामायणे निगदितं क्वचिदन्‍्यतो5पि । 
स्वान्तःसुखाय तुलसी रघुनाथगाथा- 


भाषानिबन्धमतिमञ्जुलमातनोति ॥ 7 ॥ 
वर्णों के, अर्थ समूहों के, रसों के, छंदों के और मंगलों के करनेवाली वाणी 
(सरस्वती) और विनायक (गणेश) की वंदना करता हूँ ॥ 4॥ 


श्रद्धा और विश्वास के रूप भवानी और शंकर की वंदना करता हूँ जिनके 
बिना सिद्ध लोग अपने अंतःकरण में स्थित परमेश्वर को नहीं देखते हैं ॥ 2॥ 


ज्ञानमय, शंकर-स्वरूप गुरु की मैं सदा वंदना करता हूँ जिनके (शंकर) 
अश्रित होकर टेढ़े चंद्रमा की भी सर्वत्र वंदना की जाती है। ( गुरु के पक्ष में 
तुलसीदास ऐसे कुटिल जन भी साधु हो जाते है )॥ 3॥ 


सीताराम के गुणसमूह-रूप पुण्य वन में विहार करनेवाले विशुद्ध विज्ञान- 
वाले कवीश्वर (वाल्मीकि) और कपीश्वर (हनुमान) की मैं वंदना करता हूँ ॥ 


4| 


उत्पत्ति, रक्षा और संहार करनेवाली और क़्रेश हरनेवाली तथा संपूर्ण मंगल 


करनेवाली राम की प्रिया सीता को मैं नमस्कार करता हूँ ॥ 5॥ 


जिसकी माया के वश में सारा संसार, ब्रह्मा आदि देवता तथा असुर हैं, 
जिसकी सत्ता से रस्सी में साँप के भ्रम की भाँति सब कुछ सत्य-सा प्रतीत 
होता है, जिसका चरण भवसागर को तरने की इच्छा करनेवालों के लिए 
एकमात्र नौका है, उस अशेष-कारण-पर रामनाम-धारी विष्णु की मैं वंदना 
करता हूँ ॥ 6॥ 

अनेक पुराण और वेद शास्त्र-सम्मत रामायण में कहा हुआ और कुछ अन्य 
स्थानों से भी ली हुई रघुनाथ की गाथा को तुलसीदास अपने अंतःकरण के 
सुख के लिए अति सुंदर भाषा-निबंध में फैलाते है॥ 7॥ 


(सोरठा) 
जो सुमिरत सिधि होइ गननायक करि-बर-बदन । 
करौ अनुग्रह सोइ बुद्धिरासि सुभ-गुन-सदन ॥ 4 ॥ 
मूक होइ वाचाल पंगु चढ़ह गिरिबर गहन । 
जासु कृपा सो दयाल द्रव सकल-कलि-मल-दहन ॥ 2 ॥ 
नील-सरोरुह-स्याम तरुन-अरुन-बारिज-नयन । 
करौ सो मम उर धाम सदा छीर-सागर-सयन ॥ 3 ॥ 
कुंद-इंदु-सम देह उमारमन करुनाअयन | 
जाहि दीन पर नेह करौ कृपा मर्दन मयन ॥ 4 ॥ 
बंदौ गुरु-पद-कंज कृपासिंधु नररूप हरि । 


महा-मोह-तम-पुंज जासु बचन रबि-कर-निकर ॥ 5 ॥ 


(चौपाई) 
बंदौं गुरु पद-पदुम-परागा । सुरुचि सुबास सरस अनुरागा ॥ 
अमिअ-मूरि-मय चूरनु चारू | समन सकल-भव-रुज-परिवारू ॥ 
सुकृत संभुतन बिमल बिभूती । मंजुल-मंगल-मोद-प्रसूती ॥ 
जन-मन-मंजु-मुकुर-मल-हरनी । किए तिलकु गुन-गन-बस करनी ॥ 
श्रीगुर-पद-नख-मनि-गन जोती । सुमिरत दिब्य दृष्टि हिय होती ॥ 


दलन मोहतम सो सुप्रकासू | बड़े भाग उर आवइ जासू ॥ 
उघरहिं बिमल बिलोचन ही के | मिटहिं दोष दुख भव-रजनी के ॥ 
सूझहिं रामचरित मनिमानिक । गुपुत प्रगट जहँ जो जेहि खानिक ॥ 


(दोहा) 
जथा सुअंजन अंजि दृग साधक सिद्ध सुजान । 


कौतुक देखहि सैल बन भूतल भूरि निधान ॥ 6॥ 


(चौपाई) 
गुरु-पद-रज मृदु-मंजुल-अंजन | नयन अमिअ दृग-दोष-बिभंजन ॥ 
तेहि करि बिमल बिबेक बिलोचन | बरनौ रामचरित भवमोचन ॥ 
बंदौं प्रथम मही-सुर-चरना | मोहजनित संसय सब हरना ॥ 
सुजनसमाज सकल-गुन-खानी । करौं प्रनाम सप्रेम सुबानी ॥ 
साधुचरित सुभ सरित कपासू | निरस बिसद गुनमय फल जासू ॥ 
जो सहि दुख परछिद्र दुरावा | बंदनीय जेहिं जग जसु पावा ॥ 
मुद-मंगल-मय संत-समाजू | जो जग जंगम तीरथराजू ॥ 
रामभगति जहँ सुरसरि-धारा | सरसइ ब्रह्मविचार प्रचारा ॥ 


बिधि-निषेध-मय कलि-मल-हरनी | करमकथा रबिनंदनि बरनी ॥ 


हरि-हर-कथा बिराजति बेनी | सुनत सकल-मुद-मंगल-देनी ॥ 
बटु विस्वासु अचल निज धर्मा | तीरथराज समाज सुकर्मा ॥ 
सबहिं सुलभ सब दिन सय देसा | सेवत सादर समन कलेसा ॥ 


अकथ अलौकिक तीरथराऊ । देइ सद्य फल प्रगट प्रभाऊ ॥ 


(दोहा) 
सुनि समुझहिं जन मुदित-मन मज्जहिं अति अनुराग । 


लहहिं चारि फल अछत तनु साधुसमाज प्रयाग ॥ 7 ॥ 


(चौपाई) 


मज्न फल पेषिय ततकाला । काक होहिं पिक बकउ मराला ॥ 
सुनि आचरज करै जनि कोई | सत-संगति महिमा नहिं गोई ॥ 
बालमीकि, नारद, घटजोनी । निज निज मुखनि कही निज होनी ॥ 
जलचर, थलचर, नभचर नाना । जे जड़ चेतन जीव जहाना ॥ 
मति कीरति गति भूति भलाई । जब जेहिं जतन जहाँ जेहिं पाई ॥ 
सो जानब सत-संग प्रभाऊ | लोकहूँ बेद न आन उपाऊ ॥ 

बिनु सतसंग बिबेकु न होई । रामकृपा बिनु सुलभ न सोई ॥ 


सतसंगत मुद-मंगल-मूला । सोइ फल सिधि सब साधन फूला ॥ 


सठ सुधरहिं सतसंगति पाई | पारस परस कुधातु सोहाई ॥ 
बिधिबस सुजन कुसंगत परहीं | फनि-मनि सम निज गुन अनुसरहीं ॥ 

बिधि-हरि-हर-कबि-कोबिद-बानी । कहत साधु-महिमा सकुचानी ॥ 

सो मो सन कहि जात न कैसें | साक-बनिक मनि-गन-गुन जैसें ॥ 


(दोहा) 
बंदौं संत समानचित हित अनहित नहिं कोउ । 
अंजलिगत सुभ सुमन जिमि सम सुगंध कर दोउ ॥ 8 ॥ 
संत सरलचित जगतहित जानि सुभाउ सनेहु । 


बालबिनय सुनि करि कृपा राम-चरन-रति देहु ॥ 9 ॥ 


(चौपाई) 
बहुरि बंदि खल-गन सतिभाये । जे बिनु काज दाहिनेहु बाये ॥ 


पर-हित-हानि लाभ जिन्ह केरे | उजरें हरष बिषाद बसेरे ॥ 
हरि-हर-जस राकेस राहु से | पर-अकाज भट सहसबाहु से ॥ 
जे परदोष लखहिं सहसाखी | परहित घृत जिन्हके मन माखी ॥ 
तेज कृसानु रोष महिषेसा | अघ-अवगुन-धन-धनी धनेसा ॥ 


उदय केतसम हित सबही के | कुंभवरन सम सोवत नीके ॥ 


पर अकाजु लगि तनु परिहरहीं | जिमि हिम उपल कृषी दलि गरहीं॥ 
बंदां खल जस सेष सरोषा | सहस-बदन बरनइ परदोषा ॥ 

पुनि प्रनवौं पुथुराज-समाना | परअघ सुनइ सहसदस काना ॥ 
बहुरि सक्र सम बिनवौं तेही | संतत सुरानीक हित जेही ॥ 


बचन बज्र जेहि सदा पिआरा | सहसनयन परदोष निहारा ॥ 


(दोहा) 
उदासीन अरि-मीत-हित सुनत जरहिं खलरीति । 
जानु पानिजुग जोरि जन बिनती करौं सप्रीति ॥ 40 ॥ 


(चौपाई) 


मैं अपनी दिसि कीन्ह निहोरा | तिन्ह निज ओर न लाउब भोरा ॥ 
बायस पलिअहिं अति अनुरागा । होहिं निरामिष कबहूँ कि कागा ॥ 
बंदौं संत असंतन चरना । दुखप्रद उभय बीच कछु बरना ॥ 
बिछुरत एक प्रान हरि लेई | मिलत एक दुख दारुन देई ॥ 
उपजहिं एक संग जग माहीं | जलज जोंक जिमि गुन बिलगाहीं ॥ 
सुधा सुरा सम साधू असाधू | जनक एक जग जलधि अगाधू ॥ 


भल अनभल निज निज करतूती | लहत सुजस अपलोक बिभूती ॥ 


सुधा सुधाकर सुरसरि साधू | गरल अनल कलि-मल-सरि ब्याधू ॥ 
गुन अवगुन जानत सब कोई । जो जेहि भाव नीक तेहि सोई ॥ 


(दोहा) 
भलो भलाइहि पै लहै लहै निचाइहि नीचु । 


सुधा सराहिअ अमरता गरल सराहिअ मीचु ॥ 44 ॥ 


(चौपाई) 
खल अघ-अगुन साधु गुन-गाहा | उभय अपार उदधि अवगाहा ॥ 
तेहि तें कछ गुन दोष बखाने । संग्रह त्याग न बिनु पहिचाने ॥ 
भलेउ पोच सब बिधि उपजाए | गनि गुन दोष बेद बिलगाए ॥ 
कहहिं बेद, इतिहास, पुराना । बिधिप्रपंचु गुन-अवगुन-साना ॥ 
दुख सुख पाप पुन्य दिन राती | साधु असाधु सुजाति कुजाती ॥ 
दानव देव ऊँच अरु नीचू | अमिअ सुजीवनु, माहुरु मीचू ॥ 
माया ब्रह्म जीव जगदीसा | लच्छि अलच्छि रंक अवनीसा ॥ 
कासी मग सुरसरि क्रमनासा । मरु मारष महिदेव गवासा [/]॥ 


सरग नरक अनुराग बिरागा | निगम अगम गुन-दोष-बिभागा ॥ 


[] मरू - मरुदेश, मारवाड़। मारष - मालव। गवासा - गाय खानेवाले। 


(दोहा) 
जड़ चेतन गुन दोषमय बिस्व कीन्ह करतार । 


संत हंस गुन गहहिं पय परिहरि बारिबिकार ॥ 42 ॥ 


(चौपाई) 
अस बिबेक जब देइ बिधाता । तब तजि दोष गुनहिं मनु राता ॥ 
कालसुभाउ करम बरिआई । भलेउ प्रकृतिबस चुकइ भलाई ॥ 
सो सुधारि हरिजन जिमि लेहीं | दलि दुख दोष बिमल जसु देहीं ॥ 
खलऊउ करहिं भल पाइ सुसंगू | मिटइ न मलिन सुभाउ अभंगू ॥ 
लखि सुबेष जग-बंचक जेऊ । बेषप्रताप पूजिअहिं तेऊ ॥ 
उधरहिं अंत न होइ निबाहू | कालनेमि जिमि रावन राहू ॥ 
कियेहु कुबेषु साधु सनमानू | जिमि जग जामवंत हनुमानू ॥ 
हानि कुसंग सुसंगति लाहू | लोकहु बेद बिदित सब काहू ॥ 
गगन चढ़इ रज पवनप्रसंगा | कीचहिं मिलइ नीच-जल-संगा ॥ 
साधु असाधु सदन सुक सारी । सुमिरहिं राम देहिं गनि गारी ॥ 
धूम कुसंगति कारिख होई । लिखिअ पुरान मंजु मसि सोई ॥ 


सोइ जल अनल-अनिल-संघाता | होइ जलद जग-जीवनु-दाता ॥ 


(दोहा) 
ग्रह भेषज जल पवन पट पाइ कुजोग सुजोग । 
होहि कुबस्तु सुबस्तु जग लखहिं सुलष्षन लोग ॥ 43 ॥ 
सम प्रकास तम पाख दुहुँ नाम भेद बिधि कीन्ह । 
ससि पोषक सोषक समुझि जग जस अपजस दीन्ह ॥ 44 ॥ 
जड़ चेतन जग जीव जत सकल राममय जानि । 
बंदां सब के पद कमल सदा जोरि जुगपानि ॥ 45 ॥ 
देव दनुज नर नाग खग प्रेत पितर गंधर्ब । 


बंदौं किन्नर रजनिचर कृपा करहु अब सर्ब ॥ 46 ॥ 


(चौपाई) 
आकर चारि लाख चौरासी | जाति जीव जल-थल-नभ-बासी ॥ 
सीय-राम-मय सब जग जानी । करौं प्रनाम जोरि जुगपानी ॥ 
जानि कृपाकर किंकर मोहू | सब मिलि करहु छाँड़ि छल छोहू ॥ 
निज बुधिबल-भरोस मोहि नाहीं । तातें बिनय करौं सब पाही ॥ 
करन चहाौँ रघुपति-गुन-गाहा | लघु मति मोरि चरित अवगाहा ॥ 


सूझ न एकौ अंग उपाऊ । मन मति रंक मनोरथ राऊ ॥ 


मति अति नीच ऊँचि रुचि आछी | चहिअ अमिअ जग जुरे न छाछी ॥ 
छमिहहिं सज्जन मोरि ढिठाई | सुनिहहिं बालबचन मन लाई ॥ 
जौ बालक कह तोतरि बाता । सुनहिं मुदित मन पितु अरु माता ॥ 
हँसिहहि कूर कुटिल कुबिचारी । जे पर-दूषन-भूषन-धारी ॥ 
निज कवित केहि लाग न नीका | सरस होउ अथवा अति फीका ॥ 
जे परभनिति सुनत हरषाहीं । ते बर पुरुष बहुत जग नाहीं ॥ 
जग बहु नर सरसरि-सम भाई । जे निज बाढ़ि बढ़हिं जल पाई ॥ 


सज्जन सकृत-सिंधु-सम कोई । देखि पूर बिधु बाढ़ढ जोई ॥ 


(दोहा) 
भाग छोट अभिलाषु बड़ करौं एक बिस्वास । 


पैहहिं सुख सुनि सुजन सब खल करहहिं उपहास ॥ 47 ॥ 


(चौपाई) 


खलपरिहास होइ हित मोरा | काक कहहिं कलकंठ कठोरा ॥ 
हंसहि बक गादुर चातकही । हँसहिं मलिन खल बिमल बतकही ॥ 
कबित-रसिक न राम-पद-नेहू | तिन कहँ सुखद हासरस एहू ॥ 
भाषाभनिति भोरि मति मोरी । हँसिबे जोग हँसें नहिं खोरी ॥ 


प्रभु-पद-प्रीति न सामुझि नीकी । तिन्हहिं कथा सुनि लागहि फीकी ॥ 

हरि-हर-पद रति मति न कुतरकी । तिन्‍्ह कहूँ मधुर कथा रघुबर की ॥ 
राम-भगति-भूषित जिअ जानी । सुनिहहिं सुजन सराहि सुबानी ॥ 
कबि न होऊँ नहिं बचन-प्रबीनू | सकल कला सब बिद्या हीनू ॥ 
आखर अरथ अलंकृति नाना । छंद प्रबंध अनेक बिधाना ॥ 
भाव-भेद रस-भेद अपारा | कबित-दोष-गुन बिबिध प्रकारा ॥ 
कबित-बिबेक एक नहीं मोरें | सत्य कहौं लिखि कागद कोरें ॥ 


(दोहा) 
भनिति मोरि सब गुन-रहित बिस्व-बिदित गुन एक | 
सो बिचारि सुनिहहिं सुमति जिन्हकें बिमल बिवेक ॥ 48 ॥ 


(चौपाई) 


एहि महँ रघुपति नाम उदारा । अति पावन पुरान-स्रुति-सारा ॥ 
मंगल-भवन अमंगल हारी । उमा-सहित जेहि जपत पुरारी ॥ 
भनिति बिचित्र सुकबि-कृत जोऊ | रामनाम बिनु सोह न सोऊ ॥ 
बिधुबदनी सब भाँति सँवारी | सोह न बसन बिना बर नारी ॥ 


सब गुन-रहित कुकबि-कृत बानी | राम-नाम-जस-अंकित जानी ॥ 


सादर कहहिं सुनहिं बुध ताही | मधुकर सरिस संत गुनग्राही ॥ 
जदपि कबित-रस एकौ नाही । रामप्रताप प्रकट एहि माहीं ॥ 
सोइ भरोस मोरे मन आवा । केहिं न सुसंग बडप्पनु पावा ॥ 
धूमौ तजै सहज करुआई । अगरुप्रसंग सुगंध बसाई ॥ 


भनिति भदेस बस्तु भलि बरनी | रामकथा जग-मंगल-करनी ॥ 


(छंद) 
मंगलकरनि कलिमलहरनि तुलसी कथा रघुनाथ की ॥ 
गति कूर कबिता-सरित की ज्यों सरित पावन पाथ की ॥ 
प्रभु-सुजस-संगति भनिति भलि होइहि सुजन-मन-भावनी ॥ 
भवअंग भूति मसान की सुमिरत सुहावनि पावनी ॥ 


(दोहा) 
प्रिय लागिहि अति सबहि मम भनिति राम-जस-संग । 
दारु बिचारु कि करै कोउ बंदिअ मलय प्रसंग ॥ 49 ॥ 
स्याम सुरभि पय बिसद अति गुनद करहिं सब पान । 


गिरा-ग्राम्य सिय-राम -जस गावहिं सुनहिं सुजान ॥ 20॥ 


(चौपाई) 

मनि-मानिक-मुकुता-छबि जैसी | अहि-गिरि-गज-सिर सोह न तैसी ॥ 
नृपकिरीट तरुनीतनु पाई । लहहिं सकल सोभा अधिकाई ॥ 

तैसेहिं सुकबि-कबित बुध कहहीं | उपजहिं अनत अनत छबि लहहीं ॥ 
भगति-हेतु बिधिभवन बिहाई | सुमिरत सारद आवति धाई ॥ 
राम-चरित-सर बिनु अन्हवाये । सो स्रमु जाइ न कोटि उपाये ॥ 
कबि कोबिद अस हृदय बिचारी । गावहिं हरि जस कलि-मल-हारी ॥ 
कीन्हे प्राकृत-जन-गुन-गाना | सिर धुनि गिरा लगति पछिताना ॥ 
हृदय सिंधु मति सीप समाना । स्वाती सारदा कहहिं सुजाना ॥ 


जौं बरसै बर बारि बिचारू | होहिं कबित-मुकुता मनि चारू ॥ 


(दोहा) 
जुगुति बेधि पुनि पोहिअहिं रामचरित बर ताग । 


पहिरहिं सज्नन बिमल उर सोभा अति अनुराग ॥ 24 ॥ 


(चौपाई) 


जे जनमे कलिकाल कराला | करतब बायस बेष मराला ॥ 


चलत कुपंथ बेदमग छाँड़े | कपट कलेवर कलिमल भाँड़ें ॥ 


बंचक भगत कहाइ राम के | किंकर कंचन कोह काम के ॥ 
तिन्ह महँ प्रथम रेख जग मोरी । धींग धरमध्वज धंधक-धोरी ॥ 
जौं अपने अवगुन सब कहऊं । बाढ़इ कथा पार नहिं लहऊं ॥ 
तातें मैं अति अलप बखाने । थोरे महुँ जानिहहिं सयाने ॥ 
समुझि बिबिधि बिधि बिनती मोरी | कोउ न कथा सुनि देइहि खोरी ॥ 
एतेहु पर करिहहिं ते संका | मोहि तें अधिक जे जड़ मति रंका ॥ 
कबि न होड़ँ नहिं चतुर कहावौं | मति-अनुरूप राम-गुन गावौं ॥ 
कहँ रघुपति के चरित अपारा | कहँ मति मोरि निरत संसारा ॥ 
जेहिं मारुत गिरि मेरु उड़ाहीं | कहहु तूल केहि लेखे माहीं ॥ 


समुझत अमित राम-प्रभुताई | करत कथा मन अति कदराई ॥ 


(दोहा) 
सारद सेष महेस बिधि आगम निगम पुरान | 


नेति नेति कहि जासु गुन करहिं निरंतर गान ॥ 22 ॥ 


(चौपाई) 
सब जानत प्रभु-प्रभुता सोई | तदपि कहें बिनु रहा न कोई ॥ 


तहाँ बेद अस कारन राखा । भजन-प्रभाउ भाँति बहु भाषा ॥ 


एक अनीह अरूप अनामा । अज सच्िदानंद परधामा ॥ 

ब्यापक बिस्वरूप भगवाना । तेहिं धरि देह चरित कृत नाना ॥ 

सो केवल भगतन हित लागी । परम कृपाल प्रनत-अनुरागी ॥ 

जेहि जन पर ममता अति छोहू | जेहिं करुना करि कीन्ह न कोहू ॥ 
गई बहोर गरीब-नेवाजू | सरल सबल साहिब रघुराजू ॥ 

बुध बरनहिं हरि जस अस जानी । करहिं पुनीत सुफल निज बानी ॥ 
तेहि बल मैं रघुपति-गुन-गाथा | कहिहडँ नाइ राम-पद माथा ॥ 


मुनिन्ह प्रथम हरि-कीरति गाई । तेहिं मण चलत सुगम मोहि भाई ॥ 


(दोहा) 
अति अपार जे सरित बर जौ नृप सेतु कराहिं | 
चढि पिपीलिकउ परम सघु बिनु स्रम पारहि जाहिं ॥ 23 ॥ 


(चौपाई) 
एहि प्रकार बल मनहि देखाई । करिहाँ रघुपति-कथा सुहाई ॥ 
ब्यास आदि कबिपुंगव नाना । जिन्ह सादर हरि-सुजस बखाना ॥ 
चरन कमल बंदौं तिन्ह केरे | पूरहु सकल मनोरथ मेरे ॥ 


कलि के कबिन्ह करौं परनामा । जिन्ह बरने रघुपति-गुन-ग्रामा ॥ 


जे प्राकृत कबि परम सयाने । भाषा जिन्ह हरिचरित बखाने ॥ 

भए जे अहहिं जे होइहहिं आगें | प्रनवों सबहिं कपट सब त्यागें ॥ 
होहु प्रसन्न देहु बरदानू | साधु-समाज भनिति-सनमानू ॥ 

जो प्रबंध बुध नहिं आदरहीं | सो स्रम बादि बालकबि करहीं ॥ 
कीरति भनिति भूति भलि सोई । सुरसरि-सम सब कहूँ हित होई ॥ 
राम सुकीरति भनिति भदेसा । असमंजस अस मोहि अँदेसा ॥ 
तुम्हरी कृपा सुलभ सोउ मोरे । सिअनि सुहावनि टाट पटोरे ॥ 


(दोहा) 
सरल कबित कीरति बिमल सोइ आदरहिं सुजान । 
सहज बयर बिसराइ रिपु जो सुनि करहिं बखान ॥ 24 ॥ 
सो न होइ बिनु बिमल मति मोहि मति बल अति थोर । 
करहु कृपा हरि जस कहाँ पुनि पुनि करौं निहोर ॥ 25 ॥ 
कबिकोबिद रघुबरचरित-मानस-मंजु-मराल । 


बालबिनय सुनि सुरुचि लखि मोपर होहु कृपाल ॥ 26 ॥ 


(सोरठा) 
बंदौं मुनि-पद-कंजु रामायन जेहिं निरमयेउ । 


सखर सुकोमल मंजु दोष रहित दूषन-सहित ॥ 27 ॥ 

बंदौं चारिउ बेद भव-बारिधि-बोहित सरिस । 

जिन्हहि न सपनेहु खेद बरनत रघुबर बिसद जसु ॥ 28) ॥ 
बंदौं बिधि-पद-रेनु भवसागर जेहि कीन्ह जहाँ । 


संत सुधा ससि धेनु प्रगटे खल बिष बारुनी ॥ 29 ॥ 


(दोहा) 
बिबुध बिप्र बुध ग्रह चरन बंदि कहाँ कर जोरि | 
होइ प्रसन्न पुरवहु सकल मंजु मनोरथ मोरि ॥ 30 ॥ 


(चौपाई) 
पुनि बंदौं सारद सुरसरिता | जुगल पुनीत मनोहर चरिता ॥ 


मज्जन पान पाप हर एका | कहत सुनत एक हर अबिबेका ॥ 
गुर पितु मातु महेस भवानी । प्रनवौं दीनबंधु दिनदानी ॥ 
सेवक स्वामि सखा सिय-पी के । हित निरुपधि सब बिधि तुलसी के ॥ 
कलि बिलोकि जग हित हर-गिरिजा । साबर-मंत्र-जाल जिन्ह सिरिजा ॥ 
अनमिल आखर अरथ न जापू | प्रगट प्रभाउ महेस प्रतापू ॥ 


सो उमेस मोहिं पर अनुकूला | करिहिं कथा मुद-मंगल-मूला ॥ 


सुमिरि सिवा-सिव पाइ पसाऊ | बरनउँ रामचरित चितचाऊ ॥ 
भनिति मोरि सिव-कृपा बिभाती | ससि समाज मिलि मनहूँ सुराती ॥ 
जे एहि कथहिं सनेह समेता । कहिहहिं सुनिहहिं समुझि सचेता ॥ 


होइहहिं राम चरन अनुरागी | कलि-मल-रहित सु-मंगल-भागी ॥ 


(दोहा) 
सपनेहूँ साचेहूँ मोहि पर जौं हर-गौरि-पसाउ । 


तो फुर होउ जो कहेडँ सब भाषा-भनिति-प्रभाउ ॥ 34 ॥ 


(चौपाई) 
बंदां अवध पुरी अति पावनि | सरजू सरि कलि-कलुष-नसावनि ॥ 
प्रनवौं पुर-नर-नारि बहोरी | ममता जिन्ह पर प्रभुहि न थोरी ॥ 
सियनिंदक अघ-ओघ नसाये | लोक बिसोक बनाइ बसाये ॥ 
बंदौं कौसल्या दिसि प्राची | कीरति जासु सकल जग माँची ॥ 
प्रगटेउ जहँ रघुपति ससि चारू | बिस्वसुखद खल-कमल-तुसारू ॥ 
दसरथराउ सहित सब रानी । सुकृत-सुमंगल-मूरति मानी ॥ 
करौँ प्रनाम करम मन बानी | करहु कृपा सुत-सेवक जानी ॥ 


जिन्हहि बिरचि बड़ भयेउ बिधाता । महिमा-अवधि राम-पितु-माता ॥ 


(सोरठा) 
बंदौं अवधभुआल सत्य प्रेम जेहि राम पद । 


बिछुरत दीनदयाल प्रिय तनु तृन इव परिहरेउ ॥ 32॥ 


(चौपाई) 
प्रनवों परिजनसहित बिदेहू | जाहि राम पद गूढ़ सनेहू ॥ 
जोग भोग महुँ राखेउ गोई । राम बिलोकत प्रगटेउ सोई ॥ 
प्रनवौं प्रथम भरत के चरना । जासु नेम ब्रत जाइ न बरना ॥ 
राम-चरन-पंकज मन जासू | लुबुध मधुप इव तजै न पासू ॥ 
बंदां लछिमन-पद-जलजाता | सीतल सुभग-भगत-सुख-दाता ॥ 
रघुपति कीरति बिमल पताका | दंड समान भयेउ जस जाका ॥ 
सेष सहस्त्रसीस जग-कारन । जो अवतरेउ भूमि-भय-टारन ॥ 
सदा सो सानुकूल रह मो पर । कृपासिंधु सौमित्रि गुनाकर ॥ 
रिपु-सूदन-पद-कमल नमामी । सूर सुसील भरत अनुगामी ॥ 


महावीर बिनवौं हनुमाना | राम जासु जस आपु बखाना ॥ 


(सोरठा) 


प्रनवौं पवनकुमार खल-बन-पावक ग्यानधन । 


जासु हृदय-आगार बसहिं राम सर-चाप-धर ॥ 33॥ 


(चौपाई) 


कपिपति रीछ निसाचर-राजा । अंगदादि जे कीससमाजा ॥ 

बंदौं सब के चरन सोहाए | अधम सरीर राम जिन्ह पाए ॥ 
रघुपति-चरन-उपासक जेते | खग मृग सुर नर असुर समेते ॥ 

बंदौं पद-सरोज सब केरे | जे बिनु काम राम के चेरे ॥ 
सुक-सनकादि भगत मुनि नारद । जे मुनिबर बिग्यान-बिसारद ॥ 
प्रनवौं सबहिं धरनि धरि सीसा | करहु कृपा जन जानि मुनीसा ॥ 
जनकसुता जगजननि जानकी । अतिसय प्रिय करुनानिधान की ॥ 
ताके जुग-पद-कमल मनावीं । जासु कृपाँ निरमल मति पारवौं ॥ 
पुनि मन बचन कर्म रघु-नायक | चरन कमल बंदौं सब लायक ॥ 


राजिव-नयन धरें धनु-सायक | भगत-बिपति-भंजन सुख-दायक ॥ 


(दोहा) 


गिरा अरथ जल बीचि सम कहिअत भिन्न न भिन्न । 


बदौं सीता-राम-पद जिन्हहिं परम प्रिय खिन्न ॥ 34 ॥ 


(चौपाई) 
बंदौं रामनाम रघुवर को । हेतु कूसानु भानु हिमकर को ॥ 
बिधि-हरि-हर-मय बेदप्रान सो | अगुन अनूपम गुननिधान सो ॥ 
महामंत्र जोइ जपत महेसू | कासी मुकुति-हेतु उपदेसू ॥ 
महिमा जासु जान गनराउ | प्रथम पूजिअत नामप्रभाऊ ॥ 
जान आदिकबि नामप्रतापू | भयेउ सुद्ध करि उलटा जापू ॥ 
सहस-नाम-सम सुनि सिवबानी । जपि जेई पिय संग भवानी ॥ 
हरषे हेतु हेरि हर ही को | किय भूषनु तियभूषन ती को ॥ 


नामप्रभाउ जान सिव नीको | कालकूट फलु दीन्ह अमी को ॥ 


(दोहा) 
बरषा रितु रघुपति भगति तुलसी सालि सुदास ॥ 


रामनाम बर बरनजुग सावन भादव मास ॥ 35 ॥ 


(चौपाई) 


आखर मधुर मनोहर दोऊ | बरन बिलोचन जन जिय जोऊ ॥ 


सुमिरत सुलभ सुखद सब काहू | लोकलाहु पर-लोक-निबाहू ॥ 


कहत सुनत सुमिरत सुठि नीके | राम लखन सम प्रिय तुलसी के ॥ 
बरनत बरन प्रीति बिलगाती । ब्रह्म जीव सम सहज सँघाती ॥ 
नर-नारायन सरिस सुभ्राता | जगपालक बिसेषि जन त्राता ॥ 
भगति-सु-तिअ कल करनबिभूषन | जग-हित-हेतु बिमल बिधु पूषन ॥ 
स्वाद तोष सम सुगति सुधा के | कमठ सेष सम धर बसुधा के ॥ 


जन-मन-मंजु-कंज-मधुकर से | जीह जसोमति हरि हलधर से ॥ 


(दोहा) 
एकु छत्रु एकु मुकुटमनि सब बरननि पर जोउ | 


तुलसी रघुबरनाम के बरन बिराजत दोउ ॥ 36॥ 


(चौपाई) 


समुझत सरिस नाम अरु नामी । प्रीति परसपर प्रभु अनुगामी ॥ 
नाम रूप दुइ ईस उपाधी । अकथ अनादि सुसामुझि साधी ॥ 
को बड़ छोट कहत अपराधू | सुनि गुन भेद समुझिहहिं साधू ॥ 
देखिअहिं रूप नामआधीना । रूप ग्यान नहिं नामबिहीना ॥ 
रूप बिसेष नाम बिनु जाने | करतलगत न परहिं पहिचाने ॥ 


सुमिरिअ नाम रूप बिनु देखे | आवत हृदय सनेह बिसेषे ॥ 


नाम-रूप-गति अकथ कहानी | समुझत सुखद न परति बखानी ॥ 


अगुन सगुन बिच नाम सुसाखी । उभय प्रबोधक चतुर दुभाषी ॥ 


(दोहा) 
राम-नाम-मनि-दीप धरु जीह देहरी-द्वार । 


तुलसी भीतर बाहेरहूँ जाँ चाहसि उँजियार ॥ 37 ॥ 


(चौपाई) 

नाम जीह जपि जागहिं जोगी । बिरति बिरंचिप्रपंच बियोगी ॥ 
ब्रह्मसुखहि अनुभवहिं अनूपा | अकथ अनामय नाम न रूपा ॥ 
जाना चहहिं गूढ़-गति जेऊ | नाम जीह जपि जानहिं तेऊ ॥ 
साधक नाम जपहिं लय लाएँ । होहिं सिद्ध अनिमादिक पाएँ ॥ 
जपहिं नामु जन आरत भारी । मिट॒हिं कुसंकट होहिं सुखारी ॥ 
रामभगत जग चारि प्रकारा | सुकृती चारिउ अनघ उदारा ॥ 

चहू चतुर कहुँ नाम अधारा । ग्यानी प्रभुहि बिसेषि पिआरा ॥ 

चहूँ जुग चहूँ स्तुति ना प्रभाऊ | कलि बिसेषि नहिं आन उपाऊ ॥ 


(दोहा) 


सकल-कामना-हीन जे राम-भगति-रस-लीन । 


नाम सुपेम-पियूष हृद तिन्हहुँ किये मन मीन ॥ 38 ॥ 


(चौपाई) 

अगुन सगुन दुइ ब्रह्मसरूपा | अकथ अगाध अनादि अनूपा ॥ 

मोरें मत बड़ नामु दुहूँ तें । किए जेहिं जुग निज बस निज बूतें ॥ 
प्रौढ़ि सुजन जनि जानहिं जन की । कहाँ प्रतीति प्रीति रुचि मन की ॥ 

एक दारुगत देखिअ एकू | पावक सम जुग ब्रह्म बिबेकू ॥ 

उभय अगम जुग सुगम नाम तें । कहेऊँ नामु बड़ ब्रह्म राम तें ॥ 

ब्यापकु एकु ब्रह्म अबिनासी | सत चेतन धन आनँदरासी ॥ 

अस प्रभु हृदय अछत अबिकारी | सकल जीव जग दीन दुखारी ॥ 


नामनिरूपन नाम जतन तें । सोउ प्रगटत जिमि मोल रतन तें ॥ 


(दोहा) 
निरगुन तें एहि भाँति बड़ नाम-प्रभाउ अपार । 


कहाँ नामु बड़ राम तें निज बिचार-अनुसार ॥ 39 ॥ 


(चौपाई) 


राम भगत हित नर तनु धारी | सहि संकट किए साधु सुखारी ॥ 
नामु सप्रेम जपत अनयासा । भगत होहिं मुद-मंगल-बासा ॥ 

राम एक तापसतिय तारी | नाम कोटि खल कुमति सुधारी ॥ 
रिषि-हित राम सुकेतुसुता की । सहित सेन-सुत कीन्ह बिबाकी ॥ 
सहित दोष-दुख दास दुरासा | दलइ नाम जिमि रबि निसि नासा ॥ 
भंजेउ राम आपु भवचापू | भव-भय-भंजन नामप्रतापू ॥ 

दंडकबन प्रभु कीन्ह सोहावन | जनमन अमित नाम किये पावन ॥ 


निसिचर-निकर दले रघुनंदन | नाम सकल कलि-कलुष-निकंदन ॥ 


(दोहा) 
सबरी गीध सुसेवकनि सुगति दीन्हि रघुनाथ । 


नाम उधारे अमित खल बेदबिदित गुनगाथ॥ 40॥ 


(चौपाई) 
राम सुकंठ बिभीषन दोऊ | राखे सरन जान सबु कोऊ ॥ 
नाम गरीब अनेक नेवाजे | लोक बेद बर बिरद बिराजे ॥ 
राम भालु-कपि-कटकु बटोरा । सेतुहेतु स्रमु कीन्ह न थोरा ॥ 


नाम लेत भवर्सिंधु सुखाहीं | करहु बिचारु सुजन मन माहीं ॥ 


राम सकुल रन रावनु मारा | सीय सहित निज पुर पगु धारा ॥ 
राजा राम अवध रजधानी । गावत गुन सुर मुनि बर बानी ॥ 
सेवक सुमिरत नाम सप्रीती | बिनु स्रम प्रबल मोहदल जीती ॥ 


फिरत सनेहमगन सुख अपने । नामप्रसाद सोच नहिं सपने ॥ 


(दोहा) 


ब्रह्म राम तें नामु बड़ बर दायक बर-दानि । 
रामचरित सतकोटि महँ लिये महेस जिय जानि ॥ 44 ॥ 


(चौपाई) 
नामप्रसाद संभु अबिनासी। साजु अमंगल मंगल रासी ॥ 
सुक-सनकादि सिद्ध मुनि जोगी । नामप्रसाद ब्रह्म-सुख-भोगी ॥ 
नारद जानेउ नाम प्रतापू | जग प्रिय हरि हरि हर प्रिय आपू ॥ 
नामु जपत प्रभु कीन्ह प्रसादू | भगत सिरोमनि भे प्रहलादू ॥ 
ध्रुवँ सगलानि जपेउ हरि नाऊँ | पायउ अचल अनूपम ठाऊँ ॥ 
सुमिरि पवनसुत पावन नामू | अपने बस करि राखे रामू ॥ 
अपतु अजामिलु गजु गनिकाऊ । भए मुकुत हरि नाम प्रभाऊ ॥ 


कहाँ कहाँ लगि नाम बड़ाई । रामु न सकहिं नाम गुन गाई ॥ 


(दोहा) 
नामु राम को कलपतरु कलि कल्यान निवासु । 


जो सुमिरत भयो भाँग तें तुलसी तुलसीदासु ॥ 42 ॥ 


(चौपाई) 
चहुँ जुग तीनि काल तिहूँ लोका | भए नाम जपि जीव बिसोका ॥ 
बेद पुरान संत मत एहू | सकल सुकृत फल राम सनेहू ॥ 
ध्यानु प्रथम जुग मखबिधि दूजें | द्वापर परितोषत प्रभु पूजें ॥ 
कलि केवल मल मूल मलीना । पाप पयोनिधि जन जन मीना ॥ 
नाम कामतरु काल कराला | सुमिरत समन सकल जग जाला ॥ 
राम नाम कलि अभिमत दाता | हित परलोक लोक पितु माता ॥ 
नहिं कलि करम न भगति बिबेकू | राम नाम अवलंबन एकू ॥ 


कालनेमि कलि कपट निधानू | नाम सुमति समरथ हनुमानू ॥ 


(दोहा) 
राम नाम नरकेसरी कनककसिपु कलिकाल | 


जापक जन प्रहलाद जिमि पालिहि दलि सुरसाल ॥ 43 ॥ 


(चौपाई) 
भायँ कुभायँ अनख आलसहूँ | नाम जपत मंगल दिसि दसहूँ ॥ 
सुमिरि सो नाम राम गुन गाथा । करौं नाइ रघुनाथहि माथा ॥ 
मोरि सुधारिहि सो सब भाँती । जासु कृपा नहिं कृपाँ अघाती ॥ 
राम सुस्वामि कुसेवकु मोसो । निज दिसि दैखि दयानिधि पोसो ॥ 
लोकहुँ बेद सुसाहिब रीतीं | बिनय सुनत पहिचानत प्रीती ॥ 
गनी गरीब ग्रामनर नागर । पंडित मूढ़ मलीन उजागर ॥ 
सुकबि कुकबि निज मति अनुहारी । नृपहि सराहत सब नर नारी ॥ 
साधु सुजान सुसील नृपाला | ईस-अंस-भव परमकृपाला ॥ 
सुनि सनमानहिं सबहि सुबानी | भनिति भगति नति गति पहिचानी ॥ 
यह प्राकृत-महिपाल-सुभाऊ | जानि-सिरोमनि कोसलराऊ ॥ 
रीझत राम सनेह निसोतें | को जग मंद मलिनमति मो तें ॥ 


(दोहा) 
सठ सेवक की प्रीति रुचि रखिहहिं राम कृपालु । 
उपल किये जलजान जेहिं सचिव सुमति कपि भालु ॥ 44॥ 


हौहूँ कहावत सबु कहत राम सहत उपहास | 


साहिब सीतानाथ सों सेवक तुलसीदास ॥ 45॥ 


(चौपाई) 

अति बड़ि मोरि ढिठाई खोरी | सुनि अघ नरकह्ुु नाक सकोरी ॥ 

समुझि सहम मोहि अपडर अपने । सो सुधि राम कीन्हि नहिं सपने ॥ 

सुनि अवलोकि सुचित चखचाही । भगति मोरि मति स्वामि सराही ॥ 

कहत नसाइ होइ हिय नीकी । रीझत राम जानि जन जी की ॥ 

रहति न प्रभुचित चूक किये की | करत सुरति सय बार हिये की ॥ 
जेहिं अघ बधेउ ब्याध जिमि बाली | फिरि सुकंठ सोइ कीन्ह कुचाली ॥ 

सोइ करतूति बिभीषन केरी । सपनेहुँ सो न राम हिय हेरी ॥ 


ते भरतहि भेंटत सनमाने | राजसभा रघुबीर बखाने ॥ 


(दोहा) 
प्रभु तरुतर कपि डार पर ते किए आपु समान ॥ 
तुलसी कहूँ न राम से साहिब सीलनिधान ॥ 46 ॥ 
राम निकाई रावरी है सबही को नीक | 
जौ यह साँची है सदा तौ नीको तुलसी क ॥ 47 ॥ 
एहि बिधि निज गुन दोष कहि सबहिं बहुरि सिरु नाइ । 


बरनउऊँ रघुबर-बिसद-जसु सुनि कलिकलुष नसाइ ॥ 48 ॥ 


(चौपाई) 
जागबलिक जो कथा सुहाई । भरद्वाज मुनिबरहि सुनाई ॥ 
कहिहाँ सोइ संबाद बखानी | सुनहु सकल सज्जन सुखु मानी ॥ 
संभु कीन्ह यह चरित सुहावा । बहुरि कृपा करि उमहि सुनावा ॥ 
सोइ सिव कागभुसुंडिहि दीन्हा | रामभगत अधिकारी चीन्हा ॥ 
तेहि सन जागबलिक पुनि पावा । तिन्ह पुनि भरद्वाज प्रति गावा ॥ 
ते श्रोता बकता समसीला | समदरसी जानहिं हरिलीला ॥ 
जानहिं तीनि काल निज ग्याना | कर-तल-गत आमलक-समाना ॥ 


औरौ जे हरिभगत सुजाना । कहहिं सुनहिं समुझहिं बिधि नाना ॥ 


(दोहा) 
मै पुनि निज गुरु सन सुनी कथा सो सूकरखेत । 
समुझी नहि तसि बालपन तब अति रहेऊँ अचेत ॥ 49 ॥ 
श्रोता बकता ग्याननिधि कथा राम के गूढ़ । 
किमि समुझौं मै जीव जड़ कलि-मल-ग्रसित बिमूढ़ ॥ 50) 


(चौपाई) 
तदपि कही गुर बारहिं बारा | समुझि परी कछु मति-अनुसारा ॥ 
भाषाबद्ध करबि मैं सोई । मोरे मन प्रबोध जेहिं होई ॥ 
जस कछु बुधि-बिबेक-बल मेरें | तस कहिहाँ हिय हरि के प्रेरें ॥ 
निज-संदेह-मोह-भ्रम-हरनी । करौं कथा भव-सरिता-तरनी ॥ 
बुध-बिश्राम सकल-जन-रंजनि | रामकथा कलि-कलुष-बिभंजनि ॥ 
रामकथा कलि-पन्नग-भरनी । पुनि बिबेक-पावक कहूँ अरनी ॥ 
रामकथा कलि कामद गाई | सुजन-सजीवनि-मूरि सोहाई ॥ 
सोइ बसुधातल सुधा-तरंगिनि । भय भंजनि भ्रम-भेक-भुअंगिनि ॥ 
असुर-सेन-सम नरक-निकंदिनि । साधु-बिबुध-कुल-हित गिरि-नंदिनि ॥ 
संत-समाज-पयोधि-रमा सी । बिस्व-भार-भर अचल छमा सी ॥ 
जम-गन-मुहँ-मसि जग जमुना सी | जीवन-मुकुति-हेतु जनु कासी ॥ 
रामहि प्रिय पावनि तुलसी सी | तुलसिदास-हित हिय हुलसी सी ॥ 
सिवप्रिय मेकल सैल-सुता सी | सकल-सिद्धि-सुख-संपति-रासी ॥ 
सद-गुन-सुर-गन अंब अदिति सी । रघुबर-भगति-प्रेम परमिति सी ॥ 


(दोहा) 


राम-कथा मंदाकिनी चित्रकूट चित चारु । 


तुलसी सुभग सनेह बन सिय-रघुबीर-बिहारु ॥ 5 ॥ 


(चौपाई) 
राम-चरित-चिंतामनि चारू । संत-सुमति-तिय सुभग सिंगारू ॥ 
जग-मंगल गुन-ग्राम राम के | दानि मुकुति धन धरम धाम के ॥ 
सदगुर ग्यान बिराग जोग के । बिबुध बैद भव भीम रोग के ॥ 
जननि जनक सिअ-राम पेम के | बीज सकल ब्रत-धरम-नेम के ॥ 
समन पाप-संताप-सोक के | प्रिय पालक पर-लोक-लोक के ॥ 
सचिव सुभट भूपति-बिचार के | कुंभज लोभ-उदधि अपार के ॥ 
काम-कोह-कलि-मल-करि-गन के | केहरि सावक जन-मन बन-के ॥ 
अतिथि पूज्य प्रियतम पुरारि के | कामद घन दारिद दवारि के ॥ 
मंत्रगमहा-मनि बिषय-ब्याल के | मेटत कठिन कुअंक भाल के ॥ 
हरन मोह-तम दिनकर कर से | सेवक-सालि-पाल जलधर से ॥ 
अभिमत-दानि देव-तरु-बर से | सेवत सुलभ सुखद हरिहर से ॥ 
सुकबि-सरद-नभ मन उडगन से | राम-भगत-जन जीवनधन से ॥ 
सकल सुकृतफल भूरि भोग से | जग हित निरुपधि साधुलोग से ॥ 


सेवक-मन-मानस-मराल से । पावक गंग-तंरग-माल से ॥ 


(दोहा) 
कुपथ कुतरक कुचालि कलि कपट दंभ पाखंड । 
दहन राम-गुन-ग्राम जिमि इंधन अनल प्रचंड ॥ 52 ॥ 
रामचरित राकेस-कर-सरिस सुखद सब काहु | 


सज्जन-कुमुद-चकोर-चित हित बिसेषि बड़ लाहु ॥ 53 ॥ 


(चौपाई) 
कीन्हि प्रश्न जेहि भाँति भवानी | जेहि बिधि संकर कहा बखानी ॥ 
सो सब हेतु कहब मैं गाई | कथा-बंध बिचित्र बनाई ॥ 
जेहि यह कथा सुनी नहिं होई । जनि आचरजु करे सुनि सोई ॥ 
कथा अलौकिक सुनहिं जे ग्यानी | नहिं आचरजु करहिं अस जानी ॥ 
रामकथा कै मिति जग नाहीं । असि प्रतीति तिन्‍्ह के मन माहीं ॥ 
नाना भाँति रामअवतारा । रामायन सत-कोटि अपारा ॥ 
कलपभेद हरिचरित सोहाए । भाँति अनेक मुनीसन्ह गाए ॥ 


करिअ न संसय अस उर आनी । सुनिअ कथा सारद रति मानी ॥ 


(दोहा) 


राम अनंत अनंत गुन अमित कथा-बिस्तार । 


सुनि आचरजु न मानिहहिं जिन्हके बिमल बिचार ॥ 54 ॥ 


(चौपाई) 
एहि बिधि सब संसय करि दूरी । सिर धरि गुर-पद-पंकज-धूरी ॥ 
पुनि सबही बिनवौं कर जोरी | करत कथा जेहिं लाग न खोरी ॥ 
सादर सिवहिं नाइ अब माथा | बरनौ बिसद राम-गुन-गाथा ॥ 
संबत सोरह सै इकतीसा । करौं कथा हरिपद धरि सीसा ॥ 
नौमी भौमबार मधुमासा | अवधपुरी यह चरित प्रकासा ॥ 
जेहि दिन रामजनम श्रुति गावहिं | तीरथ सकल तहाँ चलि आवहिं ॥ 
असुर नाग खग नर मुनि देवा | आइ करहिं रघुनायक-सेवा ॥ 


जन्म-महोत्सव रचहिं सुजाना | करहिं राम-कल-कीरति गाना ॥ 


(दोहा) 
मज्जहि सज्जन बूंद बहु पावन सरजू नीर । 


जपहिं राम धरि ध्यान उर सुंदर स्याम सरीर ॥ 55॥ 


(चौपाई) 


दरस परस मज्जन अरु पाना । हरै पाप कह बेद पुराना ॥ 


नदी पुनीत अमित महिमा अति | कहि न सकै सारदा बिमल मति ॥ 
राम-धाम-दा पुरी सुहावनि | लोक समस्त बिदित अति पावनि ॥ 
चारि खानि जग जीव अपारा । अवध तजें तनु नहि संसारा ॥ 

सब बिधि पुरी मनोहर जानी | सकल सिद्धिप्रद मंगल-खानी ॥ 
बिमल कथा कर कीन्ह अरंभा | सुनत नसाहिं काम मद दंभा ॥ 
राम-चरित-मानस एहि नामा । सुनत श्रवन पाइअ बिश्रामा ॥ 

मन करि विषय अनल-बन जरई । होइ सुखी जौं एहि सर परई ॥ 
राम-चरित-मानस मुनि-भावन | बिरचेउ संभु सुहावन पावन ॥ 
त्रिबिध-दोष-दुखदारिद-दावन | कलि-कुचालि-कुलि-कलुष-नसावन ॥ 
रचि महेस निज मानस राखा | पाइ सुसमउ सिवा सन भाषा ॥ 
तातें राम-चरित-मानस बर | धरेउ नाम हिय हेरि हरषि हर ॥ 


कहाँ कथा सोइ सुखद सुहाई । सादर सुनहु सुजन मन लाई ॥ 


(दोहा) 
जस मानस जेहि बिधि भयेउ जग प्रचार जेहि हेतु । 
अब सोइ कहाँ प्रसंग सब सुमिरि उमाबृषकेतु ॥ 56 ॥ 


(चौपाई) 


संभु-प्रसाद सुमति हिअ हुलसी | राम-चरित-मानस कबि तुलसी ॥ 
करे मनोहर मति अनुहारी | सुजन सुचित सुनि लेहु सुधारी ॥ 
सुमति भूमि थल हृदय अगाधू | बेद पुरान उदधि घन साधू ॥ 
बरषहिं राम सुजस बर बारी | मधुर मनोहर मंगलकारी ॥ 

लीला सगुन जो कहहिं बखानी | सोइ स्वच्छता करै मल हानी ॥ 
पेम भगति जो बरनि न जाई । सोइ मधुरता सुसीतलताई ॥ 

सो जल सुकृत सालि-हित होई | राम-भगत-जन-जीवन सोई ॥ 
मेधा महि-गत सो जल पावन | सकिलि श्रवन-मग चलेउ सुहावन ॥ 


भरेउ सुमानस सुथल थिराना । सुखद सीत रुचि चारु चिराना ॥ 


(दोहा) 
सुठि सुंदर संबाद बर बिरचे बुद्धि बिचारि | 


तेइ एहि पावन सुभग सर घाट मनोहर चारि ॥ 57 ॥ 


(चौपाई) 
सप्त प्रबन्ध सुभग सोपाना । ग्यान-नयन निरखत मन माना ॥ 
रघुपति-महिमा अगुन अबाधा | बरनब सोइ बर बारि अगाधा ॥ 


राम-सीअ जस सलिल सुधासम । उपमा बीचि-बिलास मनोरम ॥ 


पुरइनि सघन चारु चौपाई । जुगुति मंजु मनि सीप सुहाई ॥ 
छंद सोरठा सुंदर दोहा। सोइ बहुरंग कमल-कुल सोहा ॥ 

अरथ अनूप सुमाव सुभासा | सोइ पराग मकरंद सुबासा ॥ 
सुकृत-पुंज मंजुल अलि-माला । ग्यान-बिराग-बिचार मराला ॥ 
धुनि अवरेब कबित गुन जाती | मीन मनोहर ते बहु भाँती ॥ 
अरथ धरम कामादिक चारी । कहब ग्यान बिग्यान बिचारी ॥ 
नव रस जप तप जोग बिरागा | ते सब जलचर चारु तड़ागा ॥ 
सुकृती साधु नाम गुन गाना । ते बिचित्र जल बिहँग समाना ॥ 
संत-सभा चहूँ दिसि अवराई । श्रद्धा रितु बसंत सम गाई ॥ 
भगति निरुपन बिबिध बिधाना । छमा दया द्रुम लता बिताना ॥ 
सम जम नियम फूल फल ग्याना | हरि-पद रस बर बेद बखाना ॥ 


औरौं कथा अनेक प्रसंगा | तेइ सुक पिक बहु बरन बिहंगा ॥ 


(दोहा) 
पुलक बाटिका बाग बन सुख सुबिहंग बिहारु | 


माली सुमन सनेह जल सींचत लोचन चारु ॥ 58 ॥ 


(चौपाई) 


जे गावहिं यह चरित सँभारे | तेइ एहि ताल चतुर रखवारे ॥ 

सदा सुनहिं सादर नर नारी । तेइ सुर बर मानस-अधिकारी ॥ 
अति खल जे बिषई बग कागा । एहिं सर निकट न जाहिं अभागा ॥ 
संबुक भेक सेवार समाना । इहाँ न बिषय कथा रस नाना ॥ 

तेहि कारन आवत हिय हारे | कामी काक बलाक बिचारे ॥ 

आवत एहिं सर अति कठिनाई । राम कृपा बिनु आइ न जाई ॥ 
कठिन कुसंग कुपंथ कराला । तिन्ह के बचन बाघ हरि ब्याला ॥ 
गृह-कारज नाना जंजाला । तेइ अति दुर्गण सैल बिसाला ॥ 


बन बहु बिषम मोह मद माना । नदी कुतर्क भयंकर नाना ॥ 


(दोहा) 
जे श्रद्धा-संबल-रहित नहि संतन्‍्ह कर साथ । 


तिन्ह कहुँ मानस अगम अति जिन्हहिं न प्रिय रघुनाथ ॥ 59 ॥ 


(चौपाई) 
जौं करि कष्ट जाइ पुनि कोई । जातहिं नींद जुड़ाई होई ॥ 
जड़ता जाड़ बिषम उर लागा । गएहूँ न म्नन पाव अभागा ॥ 


करि न जाइ सर मज्जन पाना । फिरि आवै समेत अभिमाना ॥ 


जौं बहोरि कोउ पूछन आवा | सर-निंदा करि ताहि बुझावा ॥ 
सकल बिघ्न ब्यापहि नहिं तेही | राम सुकृपा बिलोकहिं जेही ॥ 
सोइ सादर सर मज्जनु करई । महा-घोर त्रयताप न जरई ॥ 

ते नर यह सर तजहिं न काऊ | जिन्ह के राम-चरन भल भाऊ ॥ 
जो नहाइ चह एहिं सर भाई । सो सतसंग करौ मन लाई ॥ 

अस मानस मानस-चख चाही । भइ कबि-बुद्धि बिमल अवगाही ॥ 
भयेउ हृदय आनंद उछाहू । उमगेउ प्रेम-प्रमोद-प्रबाहू ॥ 

चली सुभग कबिता सरिता सो | राम बिमल जस जल-भरिता सो ॥ 
सरजू नाम सुमंगल-मूला | लोक-बेद-मत मंजुल कूला ॥ 


नदी पुनीत सुमानस-नंदिनि | कलि-मल-बिन-तरु-मूल-निकंदिनि ॥ 


(दोहा) 
श्रोता त्रिबिध समाज पुर ग्राम नगर दुह-ँ कूल । 


संतसभा अनुपम अवध सकल सुमंगल-मूल ॥ 60 ॥ 


(चौपाई) 
रामभगति सुरसरितहि जाई । मिली सुकीरति सरजु सुहाई ॥ 


सानुज राम-समर-जसु पावन | मिलेउ महानदु सोन सुहावन ॥ 


जुग बिच भगति देव-धुनि-धारा | सोहति सहित सुबिरति बिचारा ॥ 
त्रिबिध ताप-त्रासक तिमुहानी | राम-सरुप सिंधु समुहानी ॥ 

मानस मूल मिली सुरसरिही | सुनत सुजन-मन पावन करिही ॥ 
बिच बिच कथा बिचित्र बिभागा । जनु सरि तीर तीर बन बागा ॥ 
उमा-महेस-बिबाह-बराती | ते जलचर अगनित बहु भाँती ॥ 


रघुबर-जनम-अनंद-बधाई । भवँर तरंग मनोहरताई ॥ 


(दोहा) 
बालचरित चहूँ बंधु के बनज बिपुल बहुरंग । 


नृप रानी परिजन सुकृत मधुकर बारिबिहंग ॥ 6 ॥ 


(चौपाई) 
सीय-स्वयं-बर-कथा सुहाई | सरित सुहावनि सो छबि छाई ॥ 
नदी नाव पट प्रश्न अनेका | केवट कुसल उतर सबिबेका ॥ 
सुनि अनुकथन परस्पर होई | पथिक-समाज सोह सरि सोई ॥ 
घोर धार भृगुनाथ-रिसानी । घाट सुबद्ध राम-बर-बानी ॥ 
सानुज-राम-बिबाह-उछाहू | सो सुभ उमग सुखद सब काहू ॥ 


कहत सुनत हरषहिं पुलकाहीं | ते सुकृती मन मुदित नहाहीं ॥ 


रामतिलक-हित मंगल साजा | परम जोग जनु जुरे समाजा ॥ 
काई कुमति केकई केरी | परी जासु फल बिपति घनेरी ॥ 


(दोहा) 
समन अमित उतपात सब भरतचरित जपजाग । 


कलि-अघ खल-अवगुन-कथन ते जलमल बग काग ॥ 62 ॥ 


(चौपाई) 


कीरति सरित छहूँ रितु रूरी | समय सुहावनि पावनि भूरी ॥ 

हिम हिमसैल-सुता-सिव-ब्याहू | सिसिर सुखद प्रभु-जनम-उछाहू ॥ 
बरनब राम-बिबाह-समाजू । सो मुद-मंगलमय रितुराजू ॥ 

ग्रीषम दुसह राम-बन-गवनू | पंथकथा खर आतप पवनू ॥ 

बरषा घोर निसाचररारी | सुरकुल सालि सुमंगलकारी ॥ 
राम-राजसुख बिनय बड़ाई | बिसद सुखद सोइ सरद सुहाई ॥ 
सती-सिरोमनि सिय-गुन-गाथा | सोइ गुन अमल अनूपम पाथा ॥ 


भरत-सुभाउ सुसीतलताई | सदा एकरस बरनि न जाई ॥ 


(दोहा) 


अवलोकनि बोलनि मिलनि प्रीति परसपर हास । 


भायप भलि चहुँ बंधु की जल माधुरी सुबास ॥ 63 ॥ 


(चौपाई) 
आरति बिनय दीनता मोरी | लघुता ललित सुबारि न थोरी ॥ 


अदभुत सलिल सुनत गुनकारी | आस पिआस मनोमलहारी ॥ 

राम सुपेमहि पोषत पानी | हरत सकल कलि-कलुष-गलानी ॥ 
भव-श्रम-सोषक तोषक तोषा | समन दुरित दुख दारिद दोषा ॥ 
काम-कोह-मद-मोह-नसावन | बिमल-बिबेक-बिराग-बढ़ावन ॥ 
सादर मज्जन पान किए तें । मिट॒हिं पाप परिताप हिए तें ॥ 

जिन्ह एहि बारि न मानस धोए | ते कायर कलिकाल बिगोए ॥ 
त्रेषित निरखि रबिकरभव बारी । फिरिहहिं मृग जिमि जीव दुखारी ॥ 


(दोहा) 
मति अनुहारि सुबारि गुन-गन गनि मन अन्हवाइ । 
सुमिरि भवानी-संकरहि कह कबि कथा सुहाइ ॥ 64 ॥ 
अब रघुपति-पद-पंकरुह हिअ धरि पाइ प्रसाद । 


कहाँ जुगल मुनिबर्ज कर मिलन सुभग संबाद ॥ 65 ॥ 


(चौपाई) 


भरद्वाज मुनि बसहिं प्रयागा | तिन्हहि रामपद अति अनुरागा ॥ 
तापस सम-दम-दया-निधाना | परमारथ-पथ परम सुजाना ॥ 
माघ मकरगत रबि जब होई | तीरथपतिहिं आव सब कोई ॥ 
देव दनुज किन्नर नर-श्रेनी | सादर मञ्जहिं सकल त्रिबेनीं ॥ 
पूजहि माधव-पद-जलजाता | परसि अखय-बटु हरषहिं गाता ॥ 
भरद्वाज-आश्रम अति पावन | परम रम्य मुनिबर-मन-भावन ॥ 
तहाँ होइ मुनि-रिषय-समाजा । जाहिं जे मज्नन तीरथराजा ॥ 


मज्जहिं प्रात समेत उछाहा | कहहिं परसपर हरि-गुन-गाहा ॥ 


(दोहा) 
ब्रह्म-निरूपम धर्म-बिधि बरनहिं तत्त्व-बिभाग । 


कहहिं भगति भगवंत कै संजुत-ग्यान-बिराग ॥ 66 ॥ 


(चौपाई) 
एहि प्रकार भरि माघ नहाहीं | पुनि सब निज निज आश्रम जाहीं ॥ 


प्रति संबत अति होइ अनंदा | मकर मज्ञि गवनहिं मुनिबृंदा ॥ 


एक बार भरि मकर नहाए | सब मुनीस आश्रमन्ह सिधाए ॥ 
जगबालिक मुनि परम बिबेकी । भरद्वाज राखे पद टेकी ॥ 
सादर चरन-सरोज पखारे । अति पुनीत आसन बैठारे ॥ 

करि पूजा मुनि सुजसु बखानी । बोले अति पुनीत मृदु बानी ॥ 
नाथ एक संसउ बड़ मोरें | करगत बेदतत्व सब तोरें ॥ 


कहत सो मोहि लागत भय लाजा । जौ न कहाँ बड़ होइ अकाजा ॥ 


(दोहा) 
संत कहहिं अस नीति प्रभु श्रुति पुरान मुनि गाव । 
होइ न बिमल बिबेक उर गुर सन किए दुराव ॥ 67 ॥ 


(चौपाई) 
अस बिचारि प्रगर्टां निज मोहू । हरहु नाथ करि जन पर छोहू ॥ 
राम- नाम कर अमित प्रभावा | संत पुरान उपनिषद गावा ॥ 
संतत जपत संभु अबिनासी । सिव भगवान ग्यान-गुन-रासी ॥ 
आकर चारि जीव जग अहहीं | कासीं मरत परम पद लहहीं ॥ 
सोपि राम-महिमा मुनिराया | सिव उपदेसु करत करि दाया ॥ 


रामु कवन प्रभु पूछौं तोही | कहिअ बुझाइ कृपानिधि मोही ॥ 


एक राम अवधेस-कुमारा । तिन्ह कर चरित बिदित संसारा ॥ 


नारि-बिरह दुखु लहेउ अपारा । भयेहु रोषु रन रावन मारा ॥ 


(दोहा) 
प्रभु सोइ राम कि अपर कोउ जाहि जपत त्रिपुरारि । 


सत्यधाम सर्बग्य तुम्ह कहहु बिबेकु बिचारि ॥ 68 ॥ 


(चौपाई) 


जैसे मिट॒इ मोर भ्रम भारी । कहहु सो कथा नाथ बिस्तारी ॥ 
जागबलिक बोले मुसुकाई । तुम्हहिं बिदित रघुपति प्रभुताई ॥ 
राममगत तुम्ह मन क्रम बानी । चतुराई तुम्हारी मैं जानी ॥ 
चाहहु सुनै राम-गुन गूढ़ा । कीन्हहु प्रश्न मनहुँ अति मूढ़ा ॥ 

तात सुनहु सादर मनु लाई । कहां राम कै कथा सुहाई ॥ 

महा मोहु महिषेसु बिसाला | रामकथा कालिका कराला ॥ 
रामकथा ससि-किरन समाना । संत चकोर करहिं जेहि पाना ॥ 


ऐसेइ संसय कीन्ह भवानी | महादेव तब कहा बखानी ॥ 


(दोहा) 


कहाँ सो मति-अनुहारि अब उमा-संभु-संबाद । 
भयेउ समय जेहि हेतु जेहि सुनु मुनि मिटिहि बिषाद ॥ 69 ॥ 


(चौपाई) 
एक बार त्रेता जुग माहीं । संभु गए कुंभज ऋषि पाहीं ॥ 
संग सती जगजननि भवानी । पूजे रिषि अखिलेस्वर जानी ॥ 
रामकथा मुनीबर्ज बखानी | सुनी महेस परम सुख मानी ॥ 
रिषि पूछी हरिभगति सुहाई । कही संभु अधिकारी पाई ॥ 
कहत सुनत रघुपति-गुन गाथा । कछु दिन तहाँ रहे गिरिनाथा ॥ 
मुनि सन बिदा माँगि त्रिपुरारी | चले भवन सँग दच्छकुमारी ॥ 
तेहि अवसर भंजन महिभारा । हरि रघुबंस लीन्ह अवतारा ॥ 


पिता-बचन तजि राजु उदासी | दंडक-बन बिचरत अबिनासी ॥ 


(दोहा) 
हृदय बिचारत जात हर केहि बिधि दरसनु होइ । 


गुप्त रुप अवतरेउ प्रभु गये जान सब कोइ ॥ 70 ॥ 


(सोरठा) 


संकर उर अति छोभु सती न जानहिं मरमु सोइ ॥ 


तुलसी दरसन-लोभु मन डरु लोचन लालची ॥ 74 ॥ 


(चौपाई) 
रावन मरन मनुज करजाँचा । प्रभु बिधिबचन कीन्ह चह साँचा ॥ 
जौं नहिं जाजँ रहइ पछितावा | करत बिचारु न बनत बनावा ॥ 
एहि बिधि भए सोच बस ईसा | तेहि समय जाइ दससीसा ॥ 
लीन्ह नीच मारीचहि संगा | भयेउ तुरत सोइ कपट कुरंगा ॥ 
करि छलु मूढ़ हरी बैदेही । प्रभुप्रभाउ तस बिदित न तेही ॥ 
मृग बधि बन्धु सहित हरि आए । आश्रमु देखि नयन जल छाए ॥ 
बिरहबिकल नर इव रघुराई | खोजत बिपिन फिरत दोउ भाई ॥ 
कबहूँ जोग बियोग न जाके । देखा प्रगट बिरह दुख ताके ॥ 


(दोहा) 
अति विचित्र रघुपति चरित जानहिं परम सुजान | 


जे मतिमंद बिमोहबस हृदय धरहिं कछु आन ॥ 72 ॥ 


(चौपाई) 


संभु समय तेहि रामहि देखा | उपजा हिय अति हरघषु बिसेषा ॥ 

भरि लोचन छबिसिंधु निहारी | कुसमय जानिन कीन्दहि चिन्हारी ॥ 

जय सच्चिदानंद जगपावन | अस कहि चलेउ मनोज-नसावन ॥ 

चले जात सिव सती समेता । पुनि पुनि पुलकत कृपानिकेता ॥ 

सती सो दसा संभु कै देखी | उर उपजा संदेहु बिसेषी ॥ 

संकर जगतबंद्य जगदीसा । सुर नर मुनि सब नावत सीसा ॥ 
तिन्ह नृपसुतहि नह परनामा । कहि सच्चिदानंद परधमा ॥ 

भये मगन छबि तासु बिलोकी । अजहूँ प्रीति उर रहति न रोकी ॥ 


(दोहा) 
ब्रह्म जो व्यायक बिरज अज अकल अनीह अभेद । 


सो कि देह धरि होइ नर जाहि न जानत वेद ॥ 73 ॥ 


(चौपाई) 
बिष्णु जो सुरहित नरतनु-धारी । सोउ सर्बग्य जथा त्रिपुरारी ॥ 
खोजै सो कि अग्य इव नारी । ग्यानधाम श्रीपति असुरारी ॥ 
संभुगिरा पुनि मृषा न होई । सिव सर्बग्य जान सबु कोई ॥ 


अस संसय मन भयेउ अपारा । होई न हृदय प्रबोध प्रचारा ॥ 


जद्यपि प्रगट न कहेउ भवानी | हर अंतरजामी सब जानी ॥ 
सुनहि सती तव नारि सुभाऊ | संसय अस न धरिय उर काऊ ॥ 
जासु कथा कुभंज रिषि गाई । भगति जासु मैं मुनिहि सुनाई ॥ 
सोउ मम इष्ट-देव रघुबीरा | सेवत जाहि सदा मुनि धीरा ॥ 


(छंद) 
मुनि धीर जोगी सिद्ध संतत बिमल मन जेहि ध्यावहीं । 
कहि नेति निगम पुरान आगम जासु कीरति गावहीं ॥ 
सोइ रामु ब्यापक ब्रह्म भुवन-निकाय-पति मायाधनी । 


अवतरेउ अपने भगत-हित निजतंत्र नित रघु-कुल-मनि ॥ 


(सोरठा) 
लाग न उर उपदेसु जदपि कहेउ सिव बार बहु । 
बोले बिहँसि महेसु हरि-माया-बलु जानि जिय ॥ 54 ॥ 


(चौपाई) 
जौं तुम्हरें मन अति संदेहू | तौ किन जाइ परीछा लेहू ॥ 
तब लगि बैठ अहौं बट छाहीं | जब लगि तुम्ह ऐहह्ुु मोहि पाहीं ॥ 


जैसे जाइ मोह भ्रम भारी । करेहु सो जतनु बिबेक बिचारी ॥ 
चलीं सती सिव-आयसु पाई । करहिं बिचारु करौं का भाई ॥ 
इहाँ संभु अस मन अनुमाना । दच्छसुता कहुँ नहिं कल्याना ॥ 
मोरेहु कहें न संसय जाहीं | बिधी बिपरीत भलाई नाहीं ॥ 

होइहि सोइ जो राम रचि राखा | को करि तरक बढ़ावइ साखा ॥ 


अस कहि लगे जपन हरिनामा । गई सती जहेँ प्रभु सुखधामा ॥ 


(दोहा) 
पुनि पुनि हृदय विचारु करि धरि सीता कर रुप | 
आगे होइ चलि पंथ तेहि जेहिं आवत नरभूप ॥ 75 ॥ 


(चौपाई) 


लछिमन दीख उमाकृत बेषा | चकित भए भ्रम हृदय बिसेषा ॥ 
कहि न सकत कछु अति गंभीरा । प्रभुप्रभाउ जानत मतिधीरा ॥ 
सती-कपटु जानेउ सुरस्वामी | सबदरसी सब-अंतरजामी ॥ 
सुमिरत जाहि मिट॒इ अग्याना | सोइ सरबग्य रामु भगवाना ॥ 
सती कीन्ह चह तहहूँ दुराऊ | देखहु नारि-सुभाउ-प्रभाऊ ॥ 


निज माया बलु हृदय बखानी । बोले बिहसि रामु मृदु बानी ॥ 


जोरि पानि प्रभु कीन्ह प्रनामू | पिता-समेत लीनन्‍्ह निज नामू ॥ 
कहेउ बहोरि कहाँ बृषकेतू | बिपिन अकेलि फिरहु केहि हेतू ॥ 


(दोहा) 
राम-बचन मृदु गूढ़ सुनि उपजा अति संकोचु | 
सती सभीत महेस पहिं चलीं हृदय बड़ सोचु ॥ 76 ॥ 


(चौपाई) 


मैं संकर कर कहा न माना | निज अग्यानु राम पर आना ॥ 
जाइ उतरु अब देहहौं काहा | उर उपजा अति दारुन-दाहा ॥ 
जाना राम सती दुख पावा । निज प्रभाउ कछु प्रगटि जनावा ॥ 
सती दीख कौतुकु मग जाता । आगें राम सहित श्रीभ्राता ॥ 
फिरि चितवा पाछें प्रभु देखा | सहित बंधु सिय सुंदर वेषा ॥ 
जहाँ चितवहिं तहँ प्रभु आसीना । सेवहिं सिद्ध मुनीस प्रबीना ॥ 
देखे सिव बिधि बिष्णु अनेका | अमित प्रभाउ एक तें एका ॥ 


बंदत चरन करत प्रभु-सेवा | बिबिध बेष देखे सब देवा ॥ 


(दोहा) 


सती बिधात्री इंदिरा देखीं अमित अनूप । 
जेहिं जेहिं बेष अजादि सुर तेहि तेहि तन अनुरूप ॥ 77 ॥ 


(चौपाई) 
देखे जहाँ तहँ रघुपति जेते | सक्तिन्‍्ह सहित सकल सुर तेते ॥ 
जीव चराचर जो संसारा । देखे सकल अनेक प्रकारा ॥ 
पूजहिं प्रभुहि देव बहु बेषा | राम-रूप दूसर नहिं देखा ॥ 
अवलोके रघुपति बहुतेरे | सीता-सहित न बेष घनेरे ॥ 
सोइ रघुबर सोइ लछिमनु सीता | देखि सती अति भई सभीता ॥ 
हृदय कंप तन-सुधि कछु नाहीं | नयन मूदि बैठीं मग माहीं ॥ 
बहुरि बिलोकेउ नयन उघारी | कछु न दीख तहँ दच्छकुमारी ॥ 
पुनि पुनि नाइ राम-पद सीसा । चलीं तहाँ जहँ रहे गिरीसा ॥ 


(दोहा) 
गई समीप महेस तब हँसे पूछी कुसलात । 


लीन्हि परीछा कवन बिधि कहहु सत्य सब बात ॥ 78 ॥ 


(चौपाई) 


सती समुझि रघुबीर-प्रभाऊ | भय-बस सिव सन कीन्ह दुराऊ ॥ 
कछु न परीछा लीन्हि गोसाई । कीन्ह प्रनामु तुम्हारिहि नाई ॥ 

जो तुम्ह कहा सो मृषा न होई । मोरे मन प्रतीति अति सोई ॥ 

तब संकर देखेउ धरि ध्याना | सती जो कीन्ह चरित सबु जाना ॥ 
बहुरि राममायहि सिरु नावा । प्रेरि सतिहि जेहिं झूठ कहावा ॥ 
हरि-इच्छा भावी बलवाना | हृदय बिचारत संभु सुजाना ॥ 

सती कीन्ह सीता कर बेषा | सिव-उर भयेउ बिषाद बिसेषा ॥ 

जौं अब करौं सती सन प्रीती | मिटै भगति-पथ होइ अनीती ॥ 


(दोहा) 
परम पुनीत न जाइ तजि किये प्रेम बड़ पाप । 


प्रगटि न कहत महेसु कछु हृदय अधिक संताप ॥ 79 ॥ 


(चौपाई) 
तब संकर प्रभु-पद सिरु नावा | सुमिरत रामु हृदय अस आवा ॥ 
एहिं तन सतिहि भेट मोहि नाहीं । सिव संकल्पु कीन्ह मन माहीं ॥ 
अस बिचारि संकर मतिधीरा | चले भवन सुमिरत रघुबीरा ॥ 


चलत गगन भइ गिरा सुहाई | जय महेस भलि भगति दृढ़ाई ॥ 


अस पन तुम्ह बिनु करै को आना | रामभगत समरथ भगवाना ॥ 
सुनि नभगिरा सती उर सोचा । पूछा सिवहिं समेत सकोचा ॥ 
कीन्ह कवन पन कहह्.ु कृपाला । सत्यधाम प्रभु दीनदयाला ॥ 


जदपि सती पूछा बहु भाँती | तदपि न कहेउ त्रिपुर-आराती ॥ 


(दोहा) 
सती हृदय अनुमान किय सब जानेउ सर्बग्य । 


कीन्ह कपटु मैं संभु सन नारि सहज जड़ अग्य ॥ 80 ॥ 


(सोरठा) 
जलु पय सरिस बिकाइ देखहु प्रीति की रीति भलि। 


बिलग होइ रस जाइ कपट खटाई परत पुनि॥ 8॥ 

(चौपाई) 
हृदय सोच समुझत निज करनी । चिता अमित जाइ नहिं बरनी ॥ 
कृपासिंधु सिव परम अगाधा । प्रगट न कहेउ मोर अपराधा ॥ 
संकर-रुख अवलोकि भवानी । प्रभु मोहि तजेउ हृदय अकुलानी ॥ 
निज अघ समुझि न कछु कहि जाई । तपै अँवाँ इव उर अधिकाई ॥ 


सतिहि ससोच जानि बृषकेतू | कही कथा सुंदर सुख हेतू ॥ 


बरनत पंथ बिबिध इतिहासा । बिस्वनाथ पहुँचे कैलासा ॥ 
तहँ पुनि संभु समुझि पन आपन । बैठे बट-तर करि कमलासन ॥ 


संकर सहज सरुप सहारा | लागि समाधि अखंड अपारा ॥ 


(दोहा) 
सती बसहिं कैलास तब अधिक सोचु मन माहिं | 


मरमु न कोऊ जान कछु जुग सम दिवस सिराहिं ॥ 82 ॥ 


(चौपाई) 
नित नव सोच सती उर भारा | कब जैहौं दुख-सागर-पारा ॥ 
मैं जो कीन्ह रघुपति-अपमाना । पुनि पति-बचन मृषा करि जाना ॥ 
सो फलु मोहि बिधाता दीन्हा | जो कछु उचित रहा सोइ कीन्हा ॥ 
अब बिधि अस बूझिअ नहि तोही | संकर-बिमुख जिआवसि मोही ॥ 
कहि न जाई कछु हृदय-गलानी । मन महूँ रामाहि सुमिर सयानी ॥ 
जौ प्रभु दीनदयालु कहावा | आरती-हरन बेद जसु गावा ॥ 
तौ मैं बिनय करौं कर जोरी । छूटौ बेगि देह यह मोरी ॥ 


जौं मोरें सिव-चरन सनेहू । मन क्रम बचन सत्य ब्रतु एहू ॥ 


(दोहा) 
तौ सबदरसी सुनिअ प्रभु करौ सो बेगि उपाइ । 
होइ मरनु जेही बिनहिं थम दुसह बिपत्ति बिहाइ ॥ 83 ॥ 


(चौपाई) 


एहि बिधि दुखित प्रजेसकुमारी | अकथनीय दारुन दुख भारी ॥ 
बीते संबत सहस सतासी | तजी समाधि संभु अबिनासी ॥ 
रामनाम सिव सुमिरन लागे । जाने सती जगतपति जागे ॥ 

जाइ संभुपद बंदनु कीन्ही । सन्‍्मुख संकर आसन दीन्‍न्हा ॥ 

लगे कहन हरिकथा रसाला । दच्छ प्रजेस भये तेहि काला ॥ 
देखा बिधि बिचारि सब लायक । दच्छहिं कीन्ह प्रजापतिनायक ॥ 
बड़ अधिकार दच्छ जब पावा | अति अभिमान हृदय तब आवा ॥ 


नहिं कोउ अस जनमा जग माहीं । प्रभुता पाइ जाहि मद नाहीं ॥ 


(दोहा) 
दच्छ लिये मुनि बोलि सब करन लगे बड़ जाग । 


नेवते सादर सकल सुर जे पावत मषभाग ॥ 84 ॥ 


(चौपाई) 
किन्नर नाग सिद्ध गंधर्बा | बधुन्ह समेत चले सुर सर्बा ॥ 
बिष्णु बिरंचि महेसु बिहाई | चले सकल सुर जान बनाई ॥ 
सती बिलोके ब्योम बिमाना | जात चले सुंदर बिधि नाना ॥ 
सुरसुंदरी करहिं कल गाना । सुनत श्रवन छूटहिं मुनिध्याना ॥ 
पूछेउ तब सिवँ कहेउ बखानी | पिता जग्य सुनि कछु हरषानी ॥ 
जौं महेसु मोहि आयसु देहीं | कुछ दिन जाइ रहाँ मिस एहीं ॥ 
पति-परित्याग हृदय दुखु भारी | कहै न निज अपराध बिचारी ॥ 
बोली सती मनोहर बानी । भय संकोच प्रेम रस सानी ॥ 


(दोहा) 
पिता-भवन उत्सव परम जौ प्रभु आयसु होइ । 


तौ मै जाउँ कृपायतन सादर देखन सोइ ॥ 85 ॥ 


(चौपाई) 
कहेहु नीक मोरेहुँ मन भावा | यह अनुचित नहिं नेवत पठावा ॥ 
दच्छ सकल निज सुता बोलाई । हमरें बयर तुम्हौं बिसराई ॥ 


ब्रह्मसभा हम सन दुखु माना । तेहि तें अजहुँ करहिं अपमाना ॥ 


जौं बिनु बोलें जाहु भवानी । रहै न सीलु सनेहु न कानी ॥ 
जदपि मित्र-प्रभु-पितु-गुर गेहा । जाइअ बिनु बोलेहु न सँदेहा ॥ 
तदपि बिरोध मान जहँ कोई । तहाँ गएँ कल्यान न होई ॥ 
भाँति अनेक संभु समुझावा | भावी-बस न ग्यानु उर आवा ॥ 


कह प्रभु जाहु जो बिनहिं बोलाएँ | नहिं भलि बात हमारे भाएँ ॥ 


(दोहा) 
कहि देखा हर जतन बहु रहैइ न दच्छकुमारि । 


दिए मुख्य गन संग तब बिदा कीन्ह त्रिपुरारि ॥ 86 ॥ 


(चौपाई) 
पिताभवन जब गई भवानी । दच्छ-त्रास काहु न सनमानी ॥ 
सादर भलेहिं मिली एक माता | भगिनी मिलीं बहुत मुसुकाता ॥ 
दच्छ न कछु पूछी कुसलाता | सतिहि बिलोकि जरे सब गाता ॥ 
सती जाइ देखेउ तब जागा | कतहूँ न दीख संभु कर भागा ॥ 
तब चित चढ़ेउ जो संकर कहेऊ । प्रभु अपमानु समुझि उर दहेऊ ॥ 
पाछिल दुख न हृदय अस ब्यापा | जस यह भयेउ महा परितापा ॥ 


जद्यपि जग दारुन दुख नाना । सब तें कठिन जाति अवमाना ॥ 


समुझि सो सतिहि भयो अति क्रोधा | बहु बिधि जननीं कीन्ह प्रबोधा ॥ 


(दोहा) 
सिव अपमान न जाइ सहि हृदय न होइ प्रबोध । 


सकल सभहि हठि हटकि तब बोलीं बचन सक्रोध ॥ 87 ॥ 


(चौपाई) 
सुनहु सभासद सकल मुनिंदा । कही सुनी जिन्ह संकर निंदा ॥ 
सो फलु तुरत लहब सब काहू | भली भाँति पछिताब पिताहू ॥ 
संत-संभु-श्रीपति-अपबादा । सुनिअ जहाँ तहँ असि मरजादा ॥ 
काटिअ तासु जीभ जो बसाई । श्रवन मूँदि न त चलिअ पराई ॥ 
जगदातमा महेसु पुरारी | जगतजनक सब के हितकारी ॥ 
पिता मंदमति निंदत तेही | दच्छ-सुक्र-संभव यह देही ॥ 
तजिहीौं तुरत देह तेहि हेतू | उर धरि चंद्रमौलि बृषकेतू ॥ 


अस कहि जोग-अगिनि तनु जारा | भयेउ सकल मष हाहाकारा ॥ 


(दोहा) 


सती-मरन सुनि संभु-गन लगे करन मष खीस । 


जग्य-बिधंस बिलोकि भृगु रच्छा कीन्हि मुनीस ॥ 88 ॥ 


समाचार सब संकर पाये । बीरभद्गु करि कोप पठाये ॥ 

जग्यबिधंस जाइ तिन्ह कीन्हा | सकल सुरन्ह बिधिवत फलु दीन्हा ॥ 
भइ जगबिदित दच्छगति सोई । जसि कछु संभु-बिमुख कै होई ॥ 
यह इतिहास सकल जग जाना । ताते मैं संछेप बखाना ॥ 
सती मरत हरि सन बरु माँगा | जनम जनम सिवपद-अनुरागा ॥ 
तेहि कारन हिमगिरि-गृह जाई । जनमीं पारबती तनु पाई ॥ 
जब तें उमा सैल-गृह जाईं | सकल सिद्धि संपति तहँ छाई ॥ 


जहाँ तहँ मुनिन्ह सुआश्रम कीन्हे | उचित बास हिम-भूधर दीन्हे ॥ 


(दोहा) 
सदा सुमन फल सहित सब द्वुम नव नाना जाति | 


प्रगर्टी सुंदर सैल पर मनि-आकर बहु भाँति ॥ 89 ॥ 


(चौपाई) 
सरिता सब पुनित जलु बहहीं | खग मृग मधुप सुखी सब रहहीं ॥ 


सहज बयरु सब जीवन्ह त्यागा | गिरि पर सकल करहिं अनुरागा ॥ 


सोह सैल गिरिजा गृह आएँ । जिमि जनु रामभगति के पाएँ ॥ 
नित नूतन मंगल गृह तासू । ब्रह्मादिक गावहिं जसु जासू ॥ 
नारद समाचार सब पाए । कौतुकहीं गिरि गेह सिधाए ॥ 
सैलराज बड़ आदर कीन्हा | पद पखारि बर आसनु दीन्हा ॥ 
नारि सहित मुनि पद सिरु नावा | चरन सलिल सबु भवनु सिंचावा ॥ 


निज सौभाग्य बहुत गिरि बरना | सुता बोलि मेली मुनि-चरना ॥ 


(दोहा) 
त्रिकालग्य सर्बग्य तुम्ह गति सर्बत्र तुम्हारि ॥ 


कहहु सुता के दोष गुन मुनिबर हृदय बिचारि ॥ 90 ॥ 


(चौपाई) 
कह मुनि बिहसि गूढ़ मृदु-बानी | सुता तुम्हारि सकल गुन-खानी ॥ 
सुंदर सहज सुसील सयानी । नाम उमा अंबिका भवानी ॥ 
सब लच्छन-संपन्न कुमारी | होइहि संतत पियहि पिआरी ॥ 
सदा अचल एहि कर अहिवाता । एहि तें जसु पैहहिं पितु माता ॥ 
होइहि पूज्य सकल जग माहीं । एहि सेवत कछु दुर्लभ नाहीं ॥ 


एहि कर नाम सुमिरि संसारा । त्रिय चढ़हहिँ पतिब्रत असिधारा ॥ 


सैल सुलच्छनि सुता तुम्हारी | सुनहु जे अब अवगुन दुइ चारी ॥ 


अगुन अमान मातु-पितु-हीना । उदासीन सब-संसय-छीना ॥ 


(दोहा) 
जोगी जटिंल अकाम मन नगन अमगल बेष ॥ 


अस स्वामी एहि कहाँ मिलिहि परी हस्त असि रेष ॥ 94 ॥ 


(चौपाई) 
सुनि मुनि-गिरा सत्य जिय जानी । दुख दंपतिहि उमा हरषानी ॥ 


नारदहु यह भेदु न जाना | दसा एक समुझब बिलगाना ॥ 
सकल सखी गिरिजा गिरि मैना । पुलक सरीर भरे जल नैना ॥ 
होइ न मृषा देवरिषि भाषा | उमा सो बचनु हृदय धरि राखा ॥ 
उपजेउ सिव-पद-कमल सनेहू | मिलन कठिन मन भा संदेहू ॥ 
जानि कुअवसरू प्रीति दुराई | सखी उछंग बैठी पुनि जाई ॥ 
झूठ न होइ देवरिषि-बानी | सोचहि दंपति सखीं सयानी ॥ 


उर धरि धीर कहै गिरिराऊ | कहहु नाथ का करिअ उपाऊ ॥ 


(दोहा) 


कह मुनीस हिमवंत सुनु जो बिधि लिखा लिलार । 


देव दनुज नर नाग मुनि कोउ न मेटनहार ॥ 92 ॥ 


(चौपाई) 

तदपि एक मैं कहाँ उपाई । होइ करै जौं दैव सहाई ॥ 

जस बरु मैं बरनेउ तुम्ह पाहीं | मिलिहि उमहिं तस संसय नाहीं ॥ 

जे जे बर के दोष बखाने | ते सब सिव पहि मैं अनुमाने ॥ 

जौं बिबाहु संकर सन होई । दोषौ गुन सम कह सबु कोई ॥ 

जौं अहि-सेज सयन हरि करहीं | बुध कछु तिन कर दोष न धरहीं ॥ 

भानु कृसानु सर्ब रस खाहीं | तिन्‍्ह कहँ मंद कहत कोउ नाहीं ॥ 
सुभ अरु असुभ सलिल सब बहई । सुरसरि कोउ अपुनीत न कहई ॥ 


समरथ कहूँ नहिं दोषु गोसाई | रबि पावक सुरसरि की नाई ॥ 


(दोहा) 
जौं अस हिसिषा करहिं नर जड़ि बिबेक अभिमान । 


परहिं कलप भरि नरक महुँ जीव कि ईस समान ॥ 93 ॥ 


(चौपाई) 


सुरसरि-जलकृत बारुनि जाना | कबहुँ न संत करहिं तेहि पाना ॥ 
सुरसरि मिलें सो पावन जैसे | ईस अनीसहि अंतरु तैसे ॥ 

संभु सहज समरथ भगवाना । एहि बिबाह सब बिधि कल्याना ॥ 
दुराराध्य पै अहहिं महेसू | आसुतोष पुनि किए कलेसू ॥ 

जौं तपु करै कुमारि तुम्हारी | भाविउ मेटि सकें त्रिपुरारी ॥ 
जद्यपि बर अनेक जग माहीं । एहि कहँ सिव तजि दूसर नाहीं ॥ 
बर-दायक प्रनतारति-भंजन । कृपासिंधु सेवक-मन-रंजन ॥ 


इच्छित फल बिनु सिव अवराधें | लहिअ न कोटि जोग जप साधें ॥ 


(दोहा) 
अस कहि नारद सुमिरि हरि गिरिजहिं दीन्ह असीस । 


होइहि यह कल्यान अब संसय तजहु गिरीस ॥ 94 ॥ 


(चौपाई) 
कहि अस ब्रह्मभवन मुनि गयेऊ | आगिल चरित सुनहु जस भयेऊ ॥ 
पतिहि एकांत पाइ कह मैना । नाथ न मैं समुझे मुनि-बैना ॥ 
जौं घरु बरु कुल होइ अनूपा | करिअ बिबाहु सुता-अनुरुपा ॥ 


नत कन्या बरु रहै कुआरी । कंत उमा मम प्रान-पिआरी ॥ 


जौं न मिलहि बरु गिरिजहि जोगू | गिरि जड़ सहज कहिहि सब लोगू ॥ 
सोइ बिचारि पति करेहु बिबाहू | जेहिं न बहोरि होइ उर दाहू ॥ 
अस कहि परि चरन धरि सीसा । बोले सहित सनेह गिरीसा ॥ 


बरु पावक प्रगटै ससि माहीं | नारद-बचनु अन्यथा नाहीं ॥ 


(दोहा) 
प्रिया सोच परिहरहु सबु सुमिरहु श्रीभगवान । 
पारबतिहि निरमयेउ जेहिं सोइ करिहि कल्यान ॥ 95 ॥ 


(चौपाई) 
अब जौ तुम्हहि सुता पर नेहू | तौ अस जाइ सिखावन देहू ॥ 
करै सो तपु जेहिं मिलहिं महेसू | आन उपाय न मिट॒हि कलेसू ॥ 
नारद-बचन सगर्भ सहेतू | सुंदर सब-गुन-निधि बृषकेतू ॥ 
अस बिचारि तुम्ह तजहु असंका | सबहि भाँति संकरू अकलंका ॥ 
सुनि पति-बचन हरषि मन माहीं । गई तुरत उठि गिरिजा पाहीं ॥ 
उमहि बिलोकि नयन भरे बारी | सहित सनेह गोद बैठारी ॥ 
बारहिं बार लेति उर लाई | गदगद कठ न कछु कहि जाई ॥ 


जगत-मातु सर्बग्य भवानी । मातु-सुखद बोलीं मृदुबानी ॥ 


(दोहा) 
सुनहि मातु मैं दीख अस सपन सुनावां तोहि । 
सुंदर गौर सुबिप्रबर अस उपदेसेउ मोहि ॥ 96 ॥ 


(चौपाई) 


करहि जाइ तपु सैलकुमारी | नारद कहा सो सत्य बिचारी ॥ 
मातु-पितहि पुनि यह मत भावा । तपु सुखप्रद दुख दोष नसावा ॥ 
तपबल रचै प्रपंच बिधाता | तपबल बिष्णु सकल-जग-त्राता ॥ 
तपबल संभु करहिं संघारा | तपबल सेषु धरइ महिभारा ॥ 
तप-अधार सब सृष्टि भवानी | करहि जाइ तपु अस जियँ जानी ॥ 
सुनत बचन बिसमित महतारी । सपन सुनायेउ गिरिहि हँकारी ॥ 
मातु-पितुहि बहु बिधि समुझाई | चलीं उमा तप हित हरषाई ॥ 


प्रिय परिवार पिता अरु माता | भए बिकल मुख आव न बाता ॥ 


(दोहा) 
बेदसिरा मुनि आइ तब सबहि कहा समुझाइ ॥ 


पारबती-महिमा सुनत रहे प्रबोधहि पाइ ॥ 97 ॥ 


(चौपाई) 


उर धरि उमा प्रान-पति-चरना | जाइ बिपिन लागीं तपु करना ॥ 
अति सुकुमार न तनु तप-जोगू | पति पद सुमिरि तजेउ सब भोगू ॥ 
नित नव चरन उपज अनुरागा । बिसरी देह तपहिं मनु लागा ॥ 
संबत सहस मूल फल खाए । सागु खाइ सत बरष गवाँए ॥ 

कछु दिन भोजनु बारि बतासा | किए कठिन कछु दिन उपबासा ॥ 
बेल-पाती महि परै सुखाई | तीनि सहस संबत सोई खाई ॥ 

पुनि परिहरे सुखानेउ परना | उमहि नामु तब भयेउ अपरना ॥ 
देखि उमहि तप-खीन-सरीरा । ब्रह्मगिरा भै गगन गभीरा ॥ 


(दोहा) 
भयेउ मनोरथ सुफल तव सुनु गिरिजा-कुमारि । 
परिहरु दुसह कलेस सब अब मिलिहहिं त्रिपुरारि ॥ 98 ॥ 


(चौपाई) 
अस तपु काहु न कीन्ह भवानी | भउ अनेक धीर मुनि ग्यानी ॥ 


अब उर धरहु ब्रह्म-बर-बानी । सत्य सदा संतत सुचि जानी ॥ 


आवहिं पिता बुलावन जबहीं | हठ परिहरि घर जायेहु तबहीं ॥ 
मिलहिं तुम्हहिं जब सप्त-रिषीसा | जानेहु तब प्रमान बागीसा ॥ 
सुनत गिरा बिधि गगन बखानी | पुलक गात गिरिजा हरषानी ॥ 
उमा-चरित सुंदर मैं गावा । सुनहु संभु कर चरित सुहावा ॥ 
जब तें सती जाइ तनु त्यागा | तब सें सिव मन भयेउ बिरागा ॥ 


जपहिं सदा रघुनायक-नामा । जहूँ तहँ सुनहिं राम-गुन-ग्रामा ॥ 


(दोहा) 
चिदानन्द सुखधाम सिव बिगत-मोह-मद-काम । 


बिचरहिं महि धरि हृदय हरि सकल-लोक-अभिराम ॥ 99 ॥ 


(चौपाई) 
कतहूँ मुनिन्ह उपदेसहिं ग्याना | कतहुँ राम-गुन करहिं बखाना ॥ 
जदपि अकाम तदपि भगवाना । भगत-बिरह-दुख-दुखित सुजाना ॥ 
एहि बिधि गयेउ काल बहु बीती । नित नै होइ राम-पद प्रीती ॥ 
नेमु प्रेमु संकर कर देखा | अबिचल हृदय भगति कै रेखा ॥ 
प्रगटे रामु कृतग्य कृपाला | रूप-सील-निधि तेज बिसाला ॥ 


बहु प्रकार संकरहि सराहा । तुम्ह बिनु अस ब्रतु को निरबाहा ॥ 


बहु बिथि राम सिवहि समुझावा | पारबती कर जन्मु सुनावा ॥ 
अति पुनीत गिरिजा कै करनी | बिस्तर सहित कृपानिधि बरनी ॥ 


(दोहा) 
अब बिनती मम सुनहु सिव जौं मो पर निज नेहु । 
जाइ बिबाहहु सैलजहि यह मोहि माँगे देहु ॥ 400 ॥ 


(चौपाई) 

कह सिव जदपि उचित अस नाहीं । नाथ बचन पुनि मेटि न जाहीं ॥ 
सिर धरि आयसु करिअ तुम्हारा | परम धरमु यह नाथ हमारा ॥ 
मातु पिता गुर प्रभु कै बानी | बिनहिं बिचार करिअ सुभ जानी ॥ 
तुम्ह सब भाँति परम-हित-कारी । अग्या सिर पर नाथ तुम्हारी ॥ 
प्रभु तोषेउ सुनि संकर-बचना | भगति-बिबेक-धरम-जुत रचना ॥ 
कह प्रभु हर तुम्हार पन रहेऊ | अब उर राखेहु जो हम कहेऊ ॥ 
अंतरधान भए अस भाषी । संकर सोइ मूरति उर राखी ॥ 


तबहिं सप्तरिषि सिव पहिं आए । बोले प्रभु अति बचन सुहाए ॥ 


(दोहा) 


पारबती पहिं जाइ तुम्ह प्रेम-परिच्छा लेहु । 
गिरिहि प्रेरि पठएहु भवन दूरि करेहु संदेहु ॥ 404 ॥ 


(चौपाई) 
रिषिन्ह गौरि देखी तहँ कैसी | मूरतिमंत तपस्या जैसी ॥ 
बोले मुनि सुनु सैलकुमारी | करहु कवन कारन तपु भारी ॥ 
केहि अवराधहु का तुम्ह चहहू | हम सन सत्य मरमु किन कहहू ॥ 
सुनत रिषिन्ह के बचन भवानी । बोली गूढ़ मनोहर बानी ॥ 
कहत बचत मनु अति सकुचाई । हँसिहहु सुनि हमारि जड़ताई ॥ 
मनु हठ परा न सुनै सिखावा | चहत बारि पर भीति उठावा ॥ 
नारद कहा सत्य सोइ जाना । बिनु पंखन हम चहहिं उड़ाना ॥ 


देखहु मुनि अबिबेकु हमारा | चाहिअ सदा सिवहि भरतारा ॥ 


(दोहा) 
सुनत बचन बिहँसे रिषय गिरिसंभव तब देह । 
नारद कर उपदेसु सुनि कहहु बसेउ कि सुगेह ॥ 02 ॥ 


(चौपाई) 


दच्छसुतन्ह उपदेसेन्हि जाई | तिन फिरि भवन न देखा आई ॥ 
चित्रकेतु कर घरु उन घाला | कनककसिपु कर पुनि अस हाला ॥ 
नारद-सिष जे सुनहिं नर नारी | अवसि होहिं तजि भवन भिखारी ॥ 
मन कपटी तन सज्जन चीन्‍्हा | आपु सरिस सबही चह कीन्‍न्हा ॥ 
तेहि के बचन मानि बिस्वासा । तुम्ह चाहहु पति सहज उदासा ॥ 
निर्मगुन निलज कुबेष कपाली | अकुल अगेह दिगंबर ब्याली ॥ 

कहहु कवन सुखु अस बरु पाएँ । भल भूलिहु ठग के बौराएँ ॥ 

पंच कहें सिव सती बिबाही | पुनि अवडेरि मरायेन्हि ताही ॥ 


(दोहा) 
अब सुख सोवत सोचु नहि भीख माँगि भव खाहिं | 


सहज एकाकिन्ह के भवन कबहूँ कि नारि खटाहिं ॥ 403 ॥ 


(चौपाई) 
अजहूँ मानहु कहा हमारा । हम तुम्ह कहुँ बर नीक बिचारा ॥ 
अति सुंदर सुचि सुखद सुसीला । गावहिं बेद जासु जस-लीला ॥ 
दूषन-रहित सकल-गुन-रासी । श्रीपति-पुर-बैकुंठ-निवासी ॥ 


अस बर तुम्हहि मिलाउब आनी । सुनत बिहँसि कह बचन भवानी ॥ 


सत्य कहेहु गिरिभव तनु एहा | हठ न छूट छूटै बरु देहा ॥ 
कनकौ पुनि पषान तें होई । जारेहुँ सहजु न परिहर सोई ॥ 

नारद बचन न मैं परिहरऊँ | बसौ भवनु उजरौ नहिं डरफँ ॥ 

गुर कें बचन प्रतीति न जेही | सपनेहुु सुगम न सुख सिधि तेही ॥ 


(दोहा) 
महादेव अवगुन-भवन बिष्णु सकल-गुनधाम । 


जेहि कर मनु रम जाहि सन तेहि तेही सन काम ॥ 404 ॥ 


(चौपाई) 
जौं तुम्ह मिलतेहु प्रथम मुनीसा । सुनतिझँ सिख तुम्हारि धरि सीसा ॥ 

अब मैं जन्मु संभु-हित हारा । को गुन दूषन करै बिचारा ॥ 

जौं तुम्हरे हठ हृदय बिसेषी | रहि न जाइ बिनु किएँ बरेषी ॥ 

तौ कौतुकिअन्ह आलसु नाहीं | बर कन्या अनेक जग माहीं ॥ 
जनम कोटि लगि रगरि हमारी । बरौं संभु नतु रहौं कुआँरी ॥ 

त्जों न नारद कर उपदेसू | आपु कहहिं सत बार महेसू ॥ 

मैं पा परौं कहै जगदंबा । तुम्ह गृह गवनहु भयेउ बिलंबा ॥ 

देखि प्रेम बोले मुनि ग्यानी | जय जय जगदंबिके भवानी ॥ 


(दोहा) 
तुम्ह माया भगवान सिव सकल-जगत-पितु-मातु । 


नाइ चरन सिरु मुनि चले पुनि पुनि हरषत गातु ॥ 405 ॥ 


(चौपाई) 
जाइ मुनिन्ह हिमवंत पठाए | करि बिनती गिरजहिं गृह ल्याए ॥ 
बहुरि सप्तरिषि सिव पहिं जाई | कथा उमा कै सकल सुनाई ॥ 
भए मगन सिव सुनत सनेहा । हरषि सप्तरिषि गवने गेहा ॥ 
मनु थिरु करि तब संभु सुजाना । लगे करन रघुनायक-ध्याना ॥ 
तारकु असुर भयेउ तेहि काला । भुज-प्रताप बल तेज बिसाला ॥ 
तेइ सब लोक लोकपति जीते । भए देव सुख-संपति-रीते ॥ 
अजर अमर सो जीति न जाई । हारे सुर करि बिबिध लराई ॥ 
तब बिरंचि सन जाइ पुकारे | देखे बिधि सब देव दुखारे ॥ 


(दोहा) 
सब सन कहा बुझाइ बिधि दनुज-निधन तब होइ । 


संभु-सुक्र-संभूत सुत एहि जीतै रन सोइ ॥ 406 ॥ 


(चौपाई) 

मोर कहा सुनि करहु उपाई । होइहि ईस्वर करिहि सहाई ॥ 
सती जो तजी दच्छमख देहा | जनमी जाइ हिमाचल-गेहा ॥ 
तेई तपु कीन्ह संभु पति लागी । सिव समाधि बैठे सब त्यागी ॥ 
जदपि अहै असमंजस भारी | तदपि बात एक सुनहु हमारी ॥ 
पठवहु कामु जाइ सिव पाहीं । करै छोभु संकर-मन माहीं ॥ 

तब हम जाइ सिवहि सिर नाई | करवाउब बिबाहु बरिआई ॥ 
एहि बिधि भलेहि देवहित होई | मत अति नीक कहै सब कोई ॥ 
अस्तुति सुरन्ह कीन्हि अति हेतू | प्रगटेड बिषमबान झखकेतू ॥ 


(दोहा) 
सुरन्ह कहीं निज बिपति सब सुनि मन कीन्ह बिचार । 


संभु-बिरोध न कुसल मोहि बिहँसि कहेउ अस मार ॥ 407 ॥ 


(चौपाई) 


तदपि करब मैं काजु तुम्हारा । श्रुति कह परम धरम उपकारा ॥ 
पर-हित लागि तजै जो देही । संतत संत प्रसंसहिं तेही ॥ 


अस कहि चलेउ सबहिं सिर नाई | सुमन-धनुष कर सहित सहाई ॥ 
चलत मार अस हृदय बिचारा | सिव-बिरोध ध्रुव मरनु हमारा ॥ 

तब आपन प्रभाउ बिस्तारा | निज बस कीन्ह सकल संसारा ॥ 
कोपेउ जबहि बारि-चर-केतू | छन महुँ मिटे सकल श्रुति-सेतू ॥ 
ब्रह्मचर्ज ब्रत संजम नाना | धीरज धरम ग्यान बिग्याना ॥ 


सदाचार जप जोग बिरागा | सभय बिबेक-कटक सब भागा ॥ 


(छंद) 
भागेउ बिबेक सहाइ सहित सो सुभट संजुग महि मुरे । 
सदग्रंथ पर्बत कंदरन्हि महुँ जाइ तेहि अवसर दुरे ॥ 
होनिहार का करतार को रखवार जग खरभरु परा । 


दुइ माथ केहि रतिनाथ जेहि कहूँ कोषि कर धनु-सर धरा ॥ 


(दोहा) 
जे सजीव जग चर अचर नारि पुरुष अस नाम | 


ते निज निज मरजाद तजि भए सकल बस काम ॥ 408 ॥ 


(चौपाई) 


सब के हृदय मदन अभिलाषा । लता निहारि नवहिं तरु-साखा ॥ 
नदी उमगि अंबुधि कहूँ धाई | संगम करहिं तलाव तलाई ॥ 
जहाँ असि दसा जड़न कै बरनी | को कहि सके सचेतन करनी ॥ 
पसु पच्छी नभ-जल-थल-चारी | भए कामबस समय बिसारी ॥ 
मदन-अंध ब्याकुल सब लोका । निसि दिन नहिं अवलोकहिं कोका ॥ 

देव दनुज नर किन्नर ब्याला । प्रेत पिसाच भूत बेताला ॥ 

इन्ह कै दसा न कहे बखानी | सदा काम के चेरे जानी ॥ 
सिद्ध बिरक्त महा मुनि जोगी | तेषि कामबस भए बियोगी ॥ 


(छंद) 
भए कामबस जोगीस तापस पामरन्ह की को कहै । 
देखहिं चराचर नारिमय जे ब्रह्ममय देखत रहे ॥ 
अबला बिलोकहिं पुरुषमय जगु पुरुष सब अबलामयं । 


दुइ दंड भरि ब्रह्मांड भीतर काम कृत कौतुक अयं ॥ 


(सोरठा) 


धरा न काहू धीर सबके मन मनसिज हरे । 


जे राखे रघुबीर ते उबरे तेहि काल महूँ ॥ 409 ॥ 


(चौपाई) 
उभय घरी अस कौतुक भयेऊ | जब लगि कामु संभु पहिं गयेऊ ॥ 
सिवहिं बिलोकि ससंकेउ मारू | भयेउ जथाथिति सब संसारू ॥ 
भए तुरत सब जीव सुखारे | जिमि मद उतरि गए मतवारे ॥ 
रुद्रहिं देखि मदन भय माना । दुराधर्ष दुर्गण भगवाना ॥ 
फिरत लाज कछु करि नहिं जाई | मरन ठानि मन रचेसि उपाई ॥ 
प्रगटेसि तुरत रुचिर रितुराजा | कुसुमित नव तरु राजि बिराजा ॥ 
बन उपबन बापिका तड़ागा । परम सुभग सब दिसा-बिभागा ॥ 


जहाँ तहँ जनु उमगत अनुरागा । देखि मुएहु मन मनसिज जागा ॥ 


(छंद) 
जागै मनोभव मुएहु मन बन सुभगता न परे कही । 
सीतल सुगंध सुमंद मारुत मदन अनल सखा सही ॥ 
बिकसे सरन्हि बहु कंज गुंजत पुंज मंजुल मधुकरा । 


कल हंस पिक सुक सरस रव करि गान नाचहिं अपछरा ॥ 


(दोहा) 


सकल कला करि कोटि बिधि हारेउ सेन समेत । 


चली न अचल समाधि सिव कोपेउ हृदय निकेत ॥ 440 ॥ 


(चौपाई) 


देखि रसाल बिटप-बर-साखा । तेहि पर चढ़ेउ मदन मन माखा ॥ 
सुमन-चाप निज सर संधाने । अति रिस ताकि श्रवन लगि ताने ॥ 
छाँड़ेउ बिषम बान उर लागे | छूटि समाधि संभु तब जागे ॥ 
भयेउ ईस-मन छोभु बिसेषी | नयन उघारि सकल दिसि देखी ॥ 
सौरभ-पल्लव मदनु बिलोका । भयेउ कोपु कंपेउ त्रयलोका ॥ 

तब सिव तीसर नयन उघारा । चितवत काम भयेउ जरि छारा ॥ 
हाहाकार भयेउ जग भारी | डरपे सुर भए असुर सुखारी ॥ 


समुझि कामसुखु सोचहिं भोगी | भर अकंटक साधक जोगी ॥ 


(छंद) 
जोगि अकंटक भए पति-गति सुनत रति मुरछित भई । 
रोदति बदति बहु भाँति करुना करति संकर पहिं गई । 
अति प्रेम करि बिनती बिबिध बिधि जोरि कर सनमुख रही । 
प्रभु आसुतोष कृपाल सिव अबला निरखि बोले सही ॥ 


(दोहा) 
अब तें रति तव नाथ कर होइहि नामु अनंग । 


बिनु बपु ब्यापिहि सबहि पुनि सुनु निज मिलन प्रसंग ॥ 44 ॥ 


(चौपाई) 
जब जदुबंस कृष्ण-अवतारा । होइहि हरन महा महिभारा ॥ 
कृष्ण-तनय होइहि पति तोरा | बचन अन्यथा होइ न मोरा ॥ 
रति गवनी सुनि संकर-बानी | कथा अपर अब कहां बखानी ॥ 
देवन्ह समाचार सब पाए । ब्रह्मादिक बैकुंठ सिधाए ॥ 
सब सुर बिष्णु बिरंचि समेता | गए जहाँ सिव कृपानिकेता ॥ 
पृथक पृथक तिन्ह कीन्ह प्रसंसा । भए प्रसन्न चंद्र-अवतंसा ॥ 
बोले कृपासिंधु बृषकेतू | कहहु अमर आए केहि हेतू ॥ 
कह बिधि तुम्ह प्रभु अंतरजामी | तदपि भगति बस बिनवीं स्वामी ॥ 


(दोहा) 
सकल सुरन्ह के हृदय अस संकर परम उछाहु । 


निज नयनन्हि देखा चहहिं नाथ तुम्हार बिबाहु ॥ 42 ॥ 


(चौपाई) 
यह उत्सव देखिअ भरि लोचन | सोइ कछु करहु मदन-मद-मोचन । 
काम जारि रति कहूँ बरु दीन्हा । कृपासिंधु यह अति भल कीन्हा ॥ 
साँसति करि पुनि करहिं पसाऊ । नाथ प्रभुन्ह कर सहज सुभाऊ ॥ 
पारबतीं तपु कीन्ह अपारा | करहु तासु अब अंगीकारा ॥ 
सुनि बिधि-बिनय समुझि प्रभु-बानी | ऐसेइ होठ कहा सुखु मानी ॥ 
तब देवन्ह दुंदुभीं बजाईं | बरषि सुमन जय जय सुर-साई ॥ 
अवसरु जानि सप्तरिषि आए । तुरतहिं बिधि गिरिभवन पठाए ॥ 


प्रथम गए जहँ रही भवानी | बोले मधुर बचन छल-सानी ॥ 


(दोहा) 
कहा हमार न सुनेहु तब नारद कै उपदेस । 


अब भा झूठ तुम्हार पन जारेउ काम महेस ॥ 443 ॥ 


(चौपाई) 
सुनि बोली मुसकाइ भवानी । उचित कहेहु मुनिबर बिग्यानी ॥ 


तुम्हरे जान काम अब जारा | अब लगि संभु रहे सबिकारा ॥ 


हमरे जान सदा सिव जोगी | अज अनवद्य अकाम अभोगी ॥ 

जौं मैं सिव सेयेँ अस जानी । प्रीति समेत कर्म मन बानी ॥ 

तौ हमार पन सुनह्ु मुनीसा | करिहहिं सत्य कृपानिधि ईसा ॥ 

तुम्ह जो कहा हर जारेउ मारा । सोइ अति बड़ अबिबेकु तुम्हारा ॥ 
तात अनल कर सहज सुभाऊ । हिम तेहि निकट जाइ नहिं काऊ ॥ 


गए समीप सो अवसि नसाई । असि मनमथ महेस कै नाई ॥ 


(दोहा) 
हिय हरषे मुनि बचन सुनि देखि प्रीति बिस्वास ॥ 


चले भवानी नाइ सिर गए हिमाचल पास ॥ 444 ॥ 


(चौपाई) 
सबु प्रसंगु गिरिपतिहिं सुनावा | मदन-दहन सुनि अति दुखु पावा ॥ 
बहुरि कहेउ रति कर बरदाना । सुनि हिमवंत बहुत सुखु माना ॥ 
हृदय बिचारि संभु-प्रभुताई । सादर मुनिबर लिए बुलाई ॥ 
सुदिनु सुनखतु सुघरी सोचाई । बेगि बेदबिधि लगन धराई ॥ 
पत्री सप्तरिषिन्ह सोइ दीन्ही | गहि पद बिनय हिमाचल कीन्ही ॥ 
जाइ बिधिहि दीन्हि सो पाती । बाँचत प्रीति न हृदय समाती ॥ 


लगन बाँचि अज सबहि सुनाई । हरषे सुनि मुनि-सुर-समुदाई ॥ 


सुमन-बृष्टि नभ बाजन बाजे | मंगल कलस दसहूँ दिसि साजे ॥ 


(दोहा) 
लगे सँवारन सकल सुर बाहन बिबिध बिमान | 


होहि सगुन मंगल सुभद करहिं अपछरा गान ॥ 445 ॥ 


(चौपाई) 
सिवहि संभु गन करहिं सिंगारा | जटा-मुकुट अहि-मौर सँवारा ॥ 
कुंडल कंकन पहिरे ब्याला | तन बिभूति पट केहरि-छाला ॥ 
ससि ललाट सुंदर सिर गंगा | नयन तीनि उपबीत भुजंगा ॥ 
गरल कंठ उर नर-सिर-माला । असिव बेष सिवधाम कृपाला ॥ 
कर त्रिसूल अरु डमरु बिराजा | चले बसह चढ़ि बाजहिं बाजा ॥ 
देखि सिवहि सुरत्रिय मुसुकाहीं | बर लायक दुलहिनि जग नाहीं ॥ 
बिष्णु बिरंचि आदि सुख्ाता । चढ़ि चढ़ि बाहन चले बराता ॥ 


सुर-समाज सब भाँति अनूपा | नहिं बरात दूलह-अनुरूपा ॥ 


(दोहा) 


बिष्णु कहा अस बिहँसि तब बोलि सकल दिसिराज । 


बिलग बिलग होइ चलहु सब निज निज सहित समाज ॥ 446 ॥ 


(चौपाई) 
बर अनुहारि बरात न भाई । हँसी करैहहु पर-पुर जाई ॥ 
बिष्णु-बचन सुनि सुर मुसकाने | निज निज सेन सहित बिलगाने ॥ 
मनहीं मन महेसु मुसुकाहीं | हरि के ब्यंग बचन नहिं जाहीं ॥ 
अति प्रिय बचन सुनत प्रिय केरे । भृंगिहि प्रेरि सकल गन टेरे ॥ 
सिव अनुसासन सुनि सब आए । प्रभु-पद-जलज सीस तिनन्‍्ह नाए ॥ 
नाना बाहन नाना बेषा । बिहँसे सिव समाज निज देखा ॥ 
कोउ मुखहीन बिपुल-मुख काहू । बिनु पद कर कोउ बहु-पद-बाहू ॥ 
बिपुल-नयन कोउ नयन-बिहीना । रिष्ट पुष्ठ कोड अति तनखीना ॥ 


(छंद) 
तनखीन कोउ अति पीन पावन कोउ अपावन गति धरे । 
भूषन कराल कपाल कर सब सद्य सोनित तन भरे ॥ 
खर-स्वान-सुअर-सृकाल-मुख गन बेष अगनित को गनै । 


बहु जिनिस प्रेत पिसाच जोगि जमात बरनत नहिं बने ॥ 


(सोरठा) 
नाचहिं गावहिं गीत परम तरंगी भूत सब । 
देखत अति बिपरीत बोलहिं बचन बिचित्र बिधि ॥ 447 ॥ 


(चौपाई) 
जस दूलहु तसि बनी बराता | कौतुक बिबिध होहिं मग जाता ॥ 
इहाँ हिमाचल रचेउ बिताना । अति बिचित्र नहिं जाइ बखाना ॥ 
सैल सकल जहाँ लगि जग माहीं । लघु बिसाल नहिं बरनि सिराहीं ॥ 
बन सागर सब नदीं तलावा | हिमगिरि सब कहुँ नेवत पठावा ॥ 
काम-रूप सुंदर-तन-धारी | सहित समाज सहित बर नारी ॥ 
आए सकल हिनाचल गेहा । गावहिं मंगल सहित सनेहा ॥ 
प्रथमहिं गिरि बहु गृह सँवराए | जथाजोगु तहाँ तहँ सब छाए ॥ 


पुर सोभा अवलोकि सुहाई | लागइ लघु बिरंचि निपुनाई ॥ 


(छंद) 
लघु लाग बिधि की निपुनता अवलोकि पुर सोभा सही । 


बन बाग कूृप तड़ाग सरिता सुभग सब सक को कही ॥ 


मंगल बिपुल तोरन पताका केतु गृह गृह सोहहीं ॥ 
बनिता पुरुष सुंदर चतुर छबि देखि मुनि मन मोहहीं ॥ 


(दोहा) 
जगदंबा जहाँ अवतरी सो पुरु बरनि कि जाइ । 


रिद्धि सिद्धि संपत्ति सुख नित नूतन अधिकाइ ॥ 448 ॥ 


(चौपाई) 
नगर निकट बरात सुनि आई | पुर खरभरु सोभा अधिकाई ॥ 
करि बनाव सजि बाहन नाना | चले लेन सादर अगवाना ॥ 
हिय हरषे सुर सेन निहारी | हरिहि देखि अति भए सुखारी ॥ 
सिव समाज जब देखन लागे | बिडरि चले बाहन सब भागे ॥ 
धरि धीरज़ु तहँ रहे सयाने | बालक सब लै जीव पराने ॥ 
गएँ भवन पूछहिं पितु माता | कहहिं बचन भय कंपित गाता ॥ 
कहिअ काह कहि जाइ न बाता | जम कर धार किधौं बरिआता ॥ 


बरु बौराह बसहँ असवारा | ब्याल कपाल बविभूषन छारा ॥ 


(छंद) 


तन छार ब्याल कपाल भूषन नगन जटिल भयंकरा । 

सँग भूत प्रेत पिसाच जोगिनि बिकट मुख रजनीचरा ॥ 

जो जिअत रहिहि बरात देखत पुन्य बड़ तेहि कर सही । 
देखिहि सो उमा बिबाहु घर घर बात असि लरिकन्ह कही ॥ 


(दोहा) 
समुझि महेस समाज सब जननि जनक मुसुकाहिं । 


बाल बुझाए बिबिध बिधि निडर होहु डरु नाहिं ॥ 449 ॥ 


(चौपाई) 
ले अगवान बरातहि आए । दिए सबहि जनवास सुहाए ॥ 
मैनाँ सुभ आरती सँवारी । संग सुमंगल गावहिं नारी ॥ 
कंचन थार सोह बर पानी | परिछन चली हरहि हरषानी ॥ 
बिकट बेष रुद्रहि जब देखा | अबलन्ह उर भय भयेउ बिसेषा ॥ 
भागि भवन पैठीं अति त्रासा | गए महेसु जहाँ जनवासा ॥ 
मैना हृदय भयेउ दुखु भारी । लीन्ही बोलि गिरीसकुमारी ॥ 
अधिक सनेह गोद बैठारी । स्याम सरोज नयन भरे बारी ॥ 


जेहिं बिधि तुम्हहि रूप अस दीन्हा । तेहिं जड़ बरु बाउर कस कीन्हा ॥ 


(छंद) 
कस कीन्ह बर बौराह बिधि जेहिं तुम्हहि सुंदरता दई । 
जो फलु चहिअ सुरतरुहिं सो बरबस बबूरहिं लागई ॥ 
तुम्ह सहित गिरि तें गिरों पावक जरौं जलनिधि महुँ पराौं ॥ 


घर जाउ अपजस होउ जग जीवत बिबाह न हाँ करी ॥ 


(दोहा) 
भई बिकल अबला सकल दुखित देखि गिरिनारि । 
करि बिलाप रोदति बदति सुता सनेहु सँभारि ॥ 20 ॥ 


(चौपाई) 


नारद कर मैं काह बिगारा | भवन मोर जिन्ह बसत उजारा ॥ 
अस उपदेस उमहि जिन्ह दीन्हा | बौरे बरहि लगि तपु कीन्हा ॥ 
साँचेहु उन्‍ह के मोह न माया | उदासीन धनु धाम न जाया ॥ 
पर-घर-घालक लाज न भीरा । बाँझ कि जान प्रसव की पीरा ॥ 
जननिहिं बिकल बिलोकि भवानी । बोली जुत बिबेक मृदु बानी ॥ 
अस बिचारि सोचहि मति माता । सो न टरै जो रचै बिधाता ॥ 


करम लिखा जौ बाउर नाहू | तौ कत दोष लगाइअ काहू ॥ 


तुम्ह सन मिट॒हिं कि बिधि के अंका । मातु ब्यर्थ जनि लेहु कलंका ॥ 


(छंद) 
जनि लेहु मातु कलंकु करुणा परिहरहु अवसर नहीं । 
दुख सुख जो लिखा लिलार हमरे जाब जहँ पाउब तहीं ॥ 
सुनि उमा-बचन बिनीत कोमल सकल अबला सोचहीं ॥ 
बहु भाँति बिधिहि लगाइ दूषन नयन बारि बिमोचहीं ॥ 


(दोहा) 
तेहि अवसर नारद सहित अरु रिषिसप्त समेत । 


समाचार सुनि तुहिनगिरि गवने तुरित निकेत ॥ 24 ॥ 


(चौपाई) 
तब नारद सबहि समुझावा । पूरुब-कथा-प्रसंग सुनावा ॥ 
मैना सत्य सुनहु मम बानी | जगदंबा तव सुता भवानी ॥ 
अजा अनादि सक्ति अबिनासिनि | सदा संभु-अरधंग-निवासिनि ॥ 


जग-संभव-पालन-लय-कारिनि । निज इच्छा लीला-बपु-धारिनि ॥ 


जनमीं प्रथम दच्छगृह जाई | नाम सती सुंदर तनु पाई ॥ 
तहँउँ सती संकरहि बिबाहीं | कथा प्रसिद्ध सकल जग माहीं ॥ 
एक बार आवत सिव संगा । देखेउ रघुकुल-कमल-पतंगा ॥ 


भयेउ मोह सिव कहा न कीन्हा । भ्रम-बस बेष सीय कर लीन्हा ॥ 


(छंद) 
सिय-बेष सती जो कीन्ह तेहि अपराध संकर परिहरीं । 
हर-बिरह जाइ बहोरि पितु के जग्य जोगानल जरीं ॥ 
अब जनमि तुम्हरे भवन निज पति लागि दारुन तपु किया । 


अस जानि संसय तजहु गिरिजा सर्बदा संकर-प्रिया ॥ 


(दोहा) 
सुनि नारद के बचन तब सब कर मिटा बिषाद | 


छन महुँ ब्यापेठ सकल पुर घर घर यह संबाद ॥ 422 ॥ 


(चौपाई) 
तब मैना हिमवंत अनंदे | पुनि पुनि पारबती-पद बंदे ॥ 


नारि पुरुष सिसु जुबा सयाने | नगर लोग सब अति हरषाने ॥ 


लगे होन पुर मंगलगाना | सजे सबहि हाटक-घट नाना ॥ 

भाँति अनेक भई जेवराना । सूपसास्त्र जस कछु ब्यवहारा ॥ 

सो जेवनार कि जाइ बखानी । बसहिं भवन जेहिं मातु भवानी ॥ 
सादर बोले सकल बराती । बिष्णु बिरंचि देव सब जाती ॥ 
बिबिधि पाँति बैठी जेवनारा | लागे परोसन निपुन सुआरा ॥ 
नारिबृंद सुर जेकँत जानी । लगीं देन गारीं मृदु-बानी ॥ 


(छंद) 
गारी मधुर स्वर देहिं सुंदरि ब्यंग बचन सुनावहीं । 
भोजनु करहिं सुर अति बिलंब बिनोद सुनि सचु पावहीं ॥ 
जेवँत जो बढ़यो अनंदु सो मुख कोटिहू न परै कह्यो । 


अँचवाइ दीन्हे पान गवने बास जहाँ जाको रह्यो ॥ 


(दोहा) 
बहुरि मुनिन्ह हिमवंत कहँ लगन सुनाई आइ । 


समय बिलोकि बिबाह कर पठए देव बोलाइ ॥ 423 ॥ 


(चौपाई) 


बोलि सकल सुर सादर लीन्हे | सबहि जथोचित आसन दीन्हे ॥ 
बेदी बेद-बिधान सँवारी | सुभग सुमंगल गावहिं नारी ॥ 

सिंघासन अति दिब्य सुहावा | जाइ न बरनि बिचित्र बनावा ॥ 
बैठे सिव बिप्रन्ह सिरु नाई । हृदय सुमिरि निज प्रभु रघुराई ॥ 
बहुरि मुनीसन्ह उमा बोलाई | करि सिंगारु सखीं ले आई ॥ 
देखत रूप सकल सुर मोहे | बरनै छबि अस जग कबि को है ॥ 
जगदंबिका जानि भव-भामा । सुरनन्‍्ह मनहिं मन कीन्ह प्रनामा ॥ 


सुंदरता-मरजाद भवानी | जाइ न कोटिन बदन बखानी ॥ 


(छंद) 
कोटिहु बदन नहिं बनै बरनत जग-जननि-सोभा महा । 
सकुचहिं कहत श्रुति सेष सारद मंदमति तुलसी कहा ॥ 
छबिखानि मातु भवानि गवनी मध्य मंडप सिव जहाँ ॥ 


अवलोकि सकै न सकुचि पति-पद-कमल मन मधुकर तहाँ ॥ 


(दोहा) 
मुनि अनुसासन गनपतिहि पूजेउ संभु-भवानि । 
कोउ सुनि संसय करे जनि सुर अनादि जिअ जानि ॥ 424 ॥ 


(चौपाई) 

जसि बिबाह कै बिधि श्रुति गाई | महामुनिन्ह सो सब करवाई ॥ 
गहि गिरीस कुस कन्या पानी । भवहि समरपीं जानि भवानी ॥ 
पानिग्रहन जब कीन्ह महेसा | हिअ हरषे तब सकल सुरेसा ॥ 
बेद-मंत्र मुनिबर उच्चरहीं | जय जय जय संकर सुर करहीं ॥ 
बाजहिं बाजन बिबिध बिधाना । सुमनबृष्टि नभ भै बिधि नाना ॥ 
हर गिरिजा कर भयेउ बिबाहू | सकल भुवन भरि रहा उछाहू ॥ 
दासी दास तुरग रथ नागा । धेनु बसन मनि बस्तु बिभागा ॥ 


अन्न कनक भाजन भरि जाना । दाइज दीन्ह न जाइ बखाना ॥ 


(छंद) 
दाइज दियो बहु भाँति पुनि कर जोरि हिमभूधर कह्यो । 
का देझँ पूरनकाम संकर चरनपंकज गहि रहो ॥ 
सिव कृपासागर ससुर कर संतोष सब भाँतिहिं कियो । 
पुनि गहे पद-पाथोज मैना प्रेम-परिपूरन हियो ॥ 


(दोहा) 


नाथ उमा मन प्रान सम गृहकिंकरी करेहु । 


छमेहु सकल अपराध अब होइ प्रसन्न बरु देहु ॥ 425 ॥ 


(चौपाई) 
बहु बिधि संभु सासु समुझाई | गवनी भवन चरन सिरु नाई ॥ 
जननीं उमा बोलि तब लीन्ही । लै उछंग सुंदर सिख दीन्ही ॥ 
करेहु सदा संकर-पद पूजा । नारिधरम पति देव न दूजा ॥ 
बचन कहत भरि लोचन बारी । बहुरि लाइ उर लीन्हि कुमारी ॥ 
कत बिधि सृजी नारि जग माही । पराधीन सपनेहु सुख नाहीं ॥ 
भै अति प्रेम बिकल महतारी । धीरज कीन्ह कुसमय बिचारी ॥ 
पुनि पुनि मिलति परति गहि चरना । परम प्रेम कछू जाइ न बरना ॥ 
सब नारिन्ह मिलि भेंटि भवानी | जाइ जननि-उर पुनि लपटानी ॥ 


(छंद) 
जननी बहुरि मिलि चली उचित असीस सब काहू दईं । 
फिरि फिरि बिलोकति मातु-तन तब सखी लइ सिव पहिं गई ॥ 
जाचक सकल संतोषि संकर उमा सहित भवन चले । 


सब अमर हरषे सुमन बरषि निसान नभ बाजे भले ॥ 


(दोहा) 
चले संग हिमवंतु तब पहुँचावन अति हेतु । 
बिबिध भाँति परितोषु करि बिदा कीन्ह बृषकेतु ॥ 426 ॥ 


(चौपाई) 

तुरत भवन आए गिरिराई । सकल सैल सर लिए बोलाई ॥ 

आदर दान बिनय बहु माना | सब कर बिदा कीन्ह हिमवाना ॥ 

जबहिं संभु कैलासहिं आए | सुर सब निज निज लोक सिधाए ॥ 

जगत-मातु-पितु संभु-भवानी । तेही सिंगारु न कहौं बखानी ॥ 

करहिं बिबिध बिधि भोग बिलासा | गनन्ह समेत बसहिं कैलासा ॥ 
हर-गिरिजा-बिहार नित नएऊ । एहि बिधि बिपुल काल चलि गएऊ ॥ 

तब जनमेउ षट-बदन-कुमारा । तारकु असुर समर जेहिं मारा ॥ 


आगम निमम प्रसिद्ध पुराना | षन्‍्मुख-जनमु सकल जगु जाना ॥ 


(छंद) 
जगु जान षन्मुख-जनमु कर्मु प्रतापु पुरुषारथु महा । 


तेहि हेतु मैं बृष-केतु-सुत कर चरित संछेपहिं कहा ॥ 


यह उमा-संभु-बिबाहु जे नर नारि कहहिं जे गावहीं । 


कल्यान काज बिबाह मंगल सर्बदा सुखु पावहीं ॥ 


(दोहा) 
चरित-सिंधु गिरिजा-रमन बेद न पावहिं पारु । 


बरने तुलसीदासु किमि अति मतिमंद गवाँरु ॥ 27 ॥ 


(चौपाई) 
संभु चरित सुनि सरस सुहावा । भरद्वाज मुनि अति सुख पावा ॥ 
बहु लालसा कथा पर बाढ़ी | नयन नीरु रोमावलि ठाढ़ी ॥ 
प्रेम-बिबस मुख आव न बानी । दसा देखि हरषे मुनि ग्यानी ॥ 
अहो धन्य तव जनम मुनीसा । तुम्हहि प्रान सम प्रिय गौरीसा ॥ 
सिव-पद-कमल जिन्हहि रति नाहीं । रामहि ते सपनेहुँ न सोहाहीं ॥ 
बिनु छल बिस्व-नाथ-पद-नेहू | राम-भगत कर लच्छन एहू ॥ 
सिव सम को रघु-पति-ब्रत-धारी । बिनु अघ तजी सती असि नारी ॥ 
पनु करि रघुपति-भगति दृढ़ाई | को सिव सम रामहिं प्रिय भाई ॥ 


(दोहा) 


प्रथमहिं मै कहि सिव-चरित बूझा मरमु तुम्हार । 


सुचि सेवक तुम्ह राम के रहित समस्त बिकार ॥ 428 ॥ 


(चौपाई) 
मैं जाना तुम्हार गुन सीला । कहाँ सुनहु अब रघुपति लीला ॥ 
सुनु मुनि आजु समागम तोरें | कहि न जाइ जस सुखु मन मोरें ॥ 
रामचरित अति अमित मुनिसा | कहि न सकहिं सत कोटि अहीसा ॥ 


तदपि जथाश्रुत कहौं बखानी । सुमिरि गिरापति प्रभु धनुपानी ॥ 
सादर दारुनारि सम स्वामी । राम सूत्रधर अंतरजामी ॥ 

जेहि पर कृपा करहिं जनु जानी | कबि-उर-अजिर नचावहिं बानी ॥ 
प्रनवौं सोइ कृपाल रघुनाथा । बरनौं बिसद तासु गुन-गाथा ॥ 


परम रम्य गिरिबर कैलासू | सदा जहाँ सिव-उमा-निवासू ॥ 


(दोहा) 
सिद्ध तपोधन जोगिजन सूर किन्नर मुनिबृंद । 


बसहिं तहाँ सुकृती सकल सेवहिं सिब सुखकंद ॥ 429 ॥ 


(चौपाई) 


हरि-हर-बिमुख धरम-रति नाहीं | ते नर तहँ सपनेहूँ नहिं जाहीं ॥ 
तेहि गिरि पर बट बिटप बिसाला । नित नूतन सुंदर सब काला ॥ 
त्रेबिध समीर सुसीतलि छाया । सिव-बिश्राम-बिटप श्रुति गाया ॥ 
एक बार तेहि तर प्रभु गयेऊ | तरु बिलोकि उर अति सुखु भयेऊ ॥ 
निज कर डासि नाग-रिपु-छाला । बैठै सहजहिं संभु कृपाला ॥ 
कुंद-इंदु-दर-गौर-सरीरा । भुज प्रलंब परिधन मुनिचीरा ॥ 
तरुन-अरुन-अंबुज-सम चरना । नख दुति भगत-हृदय-तम-हरना ॥ 


भुजग-भूति-भूषन त्रिपुरारी । आननु सरद-चंद-छबि-हारी ॥ 


(दोहा) 
जटा-मुकुट सुरसरित सिर लोचन नलिन बिसाल । 


नीलकंठ लावन्यनिधि सोह बालबिधु भाल ॥ 430 ॥ 


(चौपाई) 
बैठे सोह कामरिपु कैसें | धरें सरीर सांतरस जैसें ॥ 
पारबती भल अवसरु जानी । गई संभु पहिं मातु भवानी ॥ 
जानि प्रिया आदरु अति कीन्हा | बाम-भाग आसनु हर दीन्हा ॥ 


बैठीं सिव समीप हरषाई । पूरुब-जन्म-कथा चित आई ॥ 


पति-हिय-हेतु अधिक अनुमानी । बिहँसे उमा बोलीं प्रिय बानी ॥ 
कथा जो सकल-लोक-हितकारी । सोइ पूछन चह सैल-कुमारी ॥ 
बिस्वनाथ मम नाथ पुरारी । त्रिभुवन महिमा बिदित तुम्हारी ॥ 


चर अरु अचर नाग नर देवा | सकल करहिं पद-पंकज-सेवा ॥ 


(दोहा) 
प्रभु समरथ सर्बग्य सिव सकल-कला-गुन-धाम ॥ 


जोग-ग्यान-बैराग्य-निधि प्रनत-कलप-तरु नाम ॥ 434 ॥ 


(चौपाई) 
जौं मो पर प्रसन्न सुखरासी | जानिअ सत्य मोहि निज दासी ॥ 


तौं प्रभु हरहु मोर अग्याना | कहि रघुनाथ कथा-बिधि नाना ॥ 
जासु भवनु सुरतरु तर होई । सहि कि दरिद्र-जनित दुख सोई ॥ 
ससिभूषन अस हृदय बिचारी | हरहु नाथ मम मति भ्रम भारी ॥ 
प्रभु जे मुनि परमारथबादी । कहहिं राम कहूँ ब्रह्म अनादी ॥ 

सेष सारदा बेद पुराना | सकल करहिं रघुपति-गुन-गाना ॥ 

तुम्ह पुनि राम राम दिन राती | सादर जपहु अनँग-अराती ॥ 


रामु सो अवध-नृपति-सुत सोई | की अज अगुन अलखगति कोई ॥ 


(दोहा) 
जौं नृप-तनय तो ब्रह्म किमि नारि-बिरह-मति-भोरि । 
देख चरित महिमा सुनत भ्रमति बुद्धि अति मोरि ॥ 432 ॥ 


(चौपाई) 

जौं अनीह ब्यापक बिभु कोऊ | कबहु बुझाइ नाथ मोहि सोऊ ॥ 
अग्य जानि रिस उर जनि धरहू । जेहि बिधि मोह मिटै सोइ करहू ॥ 
मै बन दीखि राम प्रभुताई । अति भय बिकल न तुम्हहि सुनाई ॥ 
तदपि मलिन-मन बोधु न आवा | सो फलु भली भाँति हम पावा ॥ 
अजहूँ कछु संसउ मन मोरे । करहु कृपा बिनवीौं कर-जोरें ॥ 

प्रभु तब मोहि बहु भाँति प्रबोधा | नाथ सो समुझि करहु जनि क्रोधा ॥ 
तब कर अस बिमोह अब नाहीं | रामकथा पर रुचि मन माहीं ॥ 


कहहु पुनीत राम-गुन-गाथा | भुजग-राज-भूषन सुरनाथा ॥ 


(दोहा) 
बंदौं पद धरि धरनि सिरु बिनय करौं कर जोरि | 
बरनहु रघुबर-बिसद-जसु श्रुति-सिद्धांत निचोरि ॥ 433 ॥ 


(चौपाई) 


जदपि जोषिता नहिं अधिकारी | दासी मन क्रम बचन तुम्हारी ॥ 
गूढ़उ तत्व न साधु दुरावहिं | आरत अधिकारी जहूँ पावहिं ॥ 
अति आर ति पूछौं सुरराया । रघुपति-कथा कहहु करि दाया ॥ 
प्रथम सो कारन कहह्.ु बिचारी । निर्गुन ब्रह्म सगुन-बपु-धारी ॥ 
पुनि प्रभु कहहु राम-अवतारा | बालचरित पुनि कहहु उदारा ॥ 
कहहु जथा जानकी बिबाहीं | राज तजा सो दूषन काहीं ॥ 

बन बसि कीन्हे चरित अपारा | कहहु नाथ जिमि रावन मारा ॥ 


राज बैठि कीन्हीं बहु लीला | सकल कहहु संकर सुखलीला ॥ 


(दोहा) 
बहुरि कहहु करुनायतन कीन्ह जो अचरज राम | 


प्रजा सहित रघु-बंस-मनि किमि गवने निज धाम ॥ 434॥ 


(चौपाई) 
पुनि प्रभु कहहु सो तत्व बखानी । जेहिं बिग्यान मगन मुनि ग्यानी ॥ 


भगति ग्यान बिग्यान बिरागा | पुनि सब बरनहु सहित बिभागा ॥ 


औरौ राम-रहस्य अनेका | कहहु नाथ अति बिमल बिबेका ॥ 
जो प्रभु मैं पूछा नहि होई | सोउ दयाल राखहु जनि गोई ॥ 
तुम्ह त्रिभुवन-गुर बेद बखाना | आन जीव पाँवर का जाना ॥ 
प्रश्न उमा कै सहज सुहाई । छल-बिहीन सुनि सिव मन भाई ॥ 
हरि-हिय रामचरित सब आए | प्रेम पुलक लोचन जल छाए ॥ 


श्री-रघुनाथ-रूप उर आवा | परमानंद अमित सुख पावा ॥ 


(दोहा) 
मगन ध्यानरस दंड जुग पुनि मन बाहेर कीन्ह । 


रघुपति-चरित महेस तब हरषित बरने लीन्ह ॥ 435 ॥ 


(चौपाई) 
झूठेउ सत्य जाहि बिनु जाने । जिमि भुजंग बिनु रजु पहिचाने ॥ 
जेहि जाने जग जाइ हेराई । जागे जथा सपन-भ्रम जाई ॥ 
बंदौं बालरूप सोई रामू | सब सिधि सुलभ जपत जिसु नामू ॥ 
मंगल-भवन अमंगल-हारी । द्रवौ सो दसरथ-अजिर-बिहारी ॥ 
करि प्रनाम रामहि त्रिपुरारी | हरषि सुधा-सम गिरा उचारी ॥ 


धन्य धन्य गिरि-राज-कुमारी । तुम्ह समान नहिं कोउ उपकारी ॥ 


पूछेहु रघुपति-कथा-प्रसंगा | सकल लोक जग पावनि गंगा ॥ 


तुम्ह रघुबीर-चरन-अनुरागी । कीन्हहु प्रश्न जगत हित लागी ॥ 


(दोहा) 
रामकृपा तें पारबति सपनेहु तव मन माहिं । 


सोक मोह संदेह भ्रम मम बिचार कछु नाहिं ॥ 436॥ 


(चौपाई) 
तदपि असंका कीन्हिहु सोई | कहत सुनत सब कर हित होई ॥ 
जिन्ह हरि-कथा सुनी नहिं काना । श्रवन-रंध्र अहि-भवन समाना ॥ 
नयनन्हि संत दरस नहिं देखा | लोचन मोर-पंख कर लेखा ॥ 
ते सिर कट तुंबरि सम तूला | जे न नमत हरि-गुर-पद-मूला ॥ 
जिन्ह हरिभगति हृदय नहिं आनी | जीवत सव समान तेइ प्रानी ॥ 
जो नहिं करै राम-गुन-गाना | जीह सो दादुर-जीह समाना ॥ 
कुलिस कठोर निठुर सोइ छाती | सुनि हरिचरित न जो हरषाती ॥ 
गिरिजा सुनहु राम कै लीला | सुर हित दनुज-बिमोहन-सीला ॥ 


(दोहा) 


रामकथा सुरधेनु सम सेवत सब-सुख-दानि । 


सतसमाज सुरलोक सब को न सुनै अस जानि ॥ 437 ॥ 


(चौपाई) 
रामकथा सुंदर कर तारी | संसय बिहँग उडाव-निहारी ॥ 
रामकथा कलि-बिटप-कुठारी । सादर सुनु गिरिराज-कुमारी ॥ 
राम-नाम-गुन-चरित सुहाए | जनम करम अगनित श्रुति गाए ॥ 
जथा अनंत राम भगवाना | तथा कथा कीरति गुन नाना ॥ 
तदपि जथा श्रुत जसि मति मोरी । कहिहाँ देखि प्रीति अति तोरी ॥ 
उमा प्रश्न तव सहज सुहाई । सुखद संत-संमत मोहि भाई ॥ 
एक बात नहि मोहि सोहानी | जदपि मोह-बस कहेहु भवानी ॥ 
तुम जो कहा राम कोउ आना । जेहि श्रुति गाव धरहिं मुनि ध्याना ॥ 


(दोहा) 
कहहिं सुनहिं अस अधम नर ग्रसे जे मोह-पिसाच । 


पाखंडी हरि-पद-बिमुख जानहिं झूठ न साँच ॥ 438 ॥ 


(चौपाई) 


अग्य अकोबिद अंध अभागी | काई बिषय-मुकर मन लागी ॥ 

लंपट कपटी कुटिल बिसेषी । सपनेहु संत-सभा नहिं देखी ॥ 
कहहिं ते बेद असंमत बानी । जिन्ह के सूझ लाभु नहिं हानी ॥ 
मुकर मलिन अरु नयन-बिहीना । राम-रूप देखहिं किमि दीना ॥ 
जिन्ह कें अगुन न सगुन बिबेका | जल्पहिं कल्पित बचन अनेका ॥ 
हरि-माया-बस जगत भ्रमाहीं | तिन्हहि कहत कछु अघटित नाहीं ॥ 
बातुल भूत बिबस मतवारे । ते नहिं बोलहिं बचन बिचारे ॥ 


जिन्ह कृत महा-मोह-मद-पाना । तिन्‍्ह कर कहा करिअ नहिं काना ॥ 


(सोरठा) 
अस निज हृदय बिचारि तजु संसय भजु राम-पद । 


सुनु गिरि-राज-कुमारि भ्रम-तम-रबि-कर बचन मम ॥ 439॥ 


(चौपाई) 
सगुनहिं अगुनहिं नहिं कछु भेदा । गावहिं मुनि पुरान बुध बेदा ॥ 
अगुन अरुप अलख अज जोई । भगत-प्रेम-बस सगुन सो होई ॥ 
जो गुन-रहित सगुन सोइ कैसें | जलु हिम उपल बिलग नहीं जैसें ॥ 
जासु नाम भ्रम-तिमिर-पतंगा । तेहि किमि कहिअ बिमोह प्रसंगा ॥ 


राम सच्िदानंद दिनेसा । नहिं तहँ मोह-निसा-लव-लेसा ॥ 
सहज प्रकासरुप भगवाना । नहिं तहँ पुनि बिग्यान-बिहाना ॥ 
हरष बिषाद ग्यान अग्याना | जीव-धरम अहमिति अभिमाना ॥ 


राम ब्रह्म ब्यायक जग जाना । परमानन्द परेस पुराना ॥ 


(दोहा) 
पुरुष प्रसिद्ध प्रकास-निधि प्रगट परावर-नाथ ॥ 


रघु-कुल-मनि मम स्वामि सोइ कहि सिव नायेउ माथ ॥ 440॥ 


(चौपाई) 
निज भ्रम नहिं समुझहिं अग्यानी । प्रभु पर मोह धरहिं जड़ प्रानी ॥ 
जथा गगन घन-पटल निहारी । झाँपेउ मानु कहहिं कुबिचारी ॥ 
चितव जो लोचन अंगुलि लाएँ | प्रगट जुगल ससि तेहि के भाएँ ॥ 
उमा राम-बिषयक अस मोहा | नभ तम धूम धूरि जिमि सोहा ॥ 
बिषय, करन []], सुर, जीव समेता | सकल एक तें एक सचेता ॥ 
सब कर परम प्रकासक जोई | राम अनादि अवधपति सोई ॥ 


जगत प्रकास्य प्रकासक रामू | मायाधीस ग्यान-गुन-धामू ॥ 


[4] करन - [करण] इंद्रिय। 


जासु सत्यता तें जड माया । भास सत्य इ्व मोह सहाया ॥ 


(दोहा) 
रजत सीप महूँ मास जिमि जथा भानु कर बारि | 


जदपि मृषा तिहुँ काल सोइ भ्रम न सकै कोउ टारि ॥ 444 ॥ 


(चौपाई) 
एहि बिधि जग हरि आश्रित रहई | जदपि असत्य देत दुख अहई ॥ 
जौं सपने सिर काटै कोई । बिनु जागें न दूरि दुख होई ॥ 
जासु कृपा अस भ्रम मिटि जाई । गिरिजा सोइ कृपाल रघुराई ॥ 
आदि अंत कोउ जासु न पावा । मति अनुमानि निगम अस गावा ॥ 
बिनु पद चलै सुनै बिनु काना | कर बिनु करम करे बिधि नाना ॥ 
आनन-रहित सकल-रस-भोगी । बिनु बानी बकता बड़ जोगी ॥ 
तनु बिनु परस, नयन बिनु देखा । ग्रहै प्रान बिनु बास असेषा ॥ 
असि सब भाँति अलौकिक करनी । महिमा जासु जाइ नहिं बरनी ॥ 


(दोहा) 
जेहि इमि गावहि बेद बुध जाहि धरहिं मुनि ध्यान ॥ 


सोइ दसरथ-सुत भगत-हित कोसलपति भगवान ॥ 442 ॥ 


(चौपाई) 
कासी मरत जंतु अवलोकी । जासु नाम-बल करौं बिसोकी ॥ 
सोइ प्रभु मोर चराचर-स्वामी | रघुबर सब उर अंतरजामी ॥ 
बिबसहु जासु नाम नर कहहीं | जनम अनेक रचित अघ दहहीं ॥ 
सादर सुमिरन जे नर करहीं | भव-बारिधि गोपद इव तरहीं ॥ 
राम सो परमातमा भवानी । तहँ भ्रम अति अबिहित तव बानी ॥ 
अस संसय आनत उर माहीं | ग्यान बिराग सकल गुन जाहीं ॥ 
सुनि सिव के भ्रम-भंजन बचना । मिटि गै सब कुतरक कै रचना ॥ 


भइ रघुपति-पद-प्रीति-प्रतीती | दारुन असंभावना बीती ॥ 


(दोहा) 
पुनि पुनि प्रभु-पद-कमल गहि जोरि पंकरुह पानि । 


बोली गिरिजा बचन बर मनहूँ प्रेम-रस सानि ॥ 443 ॥ 


(चौपाई) 


ससि कर सम सुनि गिरा तुम्हारी | मिटा मोह सरदातप भारी ॥ 


तुम्ह कृपाल सबु संसउ हरेऊ | राम-सरुप जानि मोहिं परेऊ ॥ 
नाथ-कृपा अब गयेउ बिषादा | सुखी भइउँ प्रभु-चरन-प्रसादा ॥ 

अब मोहि आपनि किंकरि जानी | जदपि सहज जड नारि अयानी ॥ 
प्रथम जो मैं पूछा सोइ कहहू । जौं मो पर प्रसन्न प्रभु अहहू ॥ 

राम ब्रह्म चिन्‍न्मय अबिनासी । सर्ब-रहित सब-उर-पुर-बासी ॥ 

नाथ धरेउ नरतनु केहि हेतू | मोहि समुझाइ कहहु बृषकेतू ॥ 


उमा-बचन सुनि परम बिनीता । रामकथा पर प्रीति पुनीता ॥ 


(दोहा) 
हिय हरषे कामारि तब संकर सहज सुजान 
बहु बिधि उमहि प्रसंसि पुनि बोले कृपानिधान ॥ 444 ॥ 


(सोरठा) 


सुनु सुभ कथा भवानि रामचरितमानस बिमल | 

कहा भुसुंडि बखानि सुना बिहगनायक गरुड ॥ 445 ॥ 
सो संबाद उदार जेहि बिधि भा आगें कहब । 

सुनहु राम-अवतार-चरित परम सुंदर अनघ ॥ 446 ॥ 


हरि-गुन नाम अपार कथा-रूप अगनित अमित । 


मैं निज-मति-अनुसार कहां उमा सादर सुनहु ॥ 47 ॥ 


(चौपाई) 
सुनु गिरिजा हरिचरित सुहाए | बिपुल बिसद निगमागम गाए ॥ 
हरि-अवतार हेतु जेहि होई । इदमित्थं कहि जाइ न सोई ॥ 
राम अतर्क््य बुद्धि मन बानी | मत हमार अस सुनहि सयानी ॥ 
तदपि संत मुनि बेद पुराना | जस कछु कहहिं स्वमति-अनुमाना ॥ 
तस मैं सुमुखि सुनावौं तोही । समुझि परे जस कारन मोही ॥ 
जब जब होइ धरम कै हानी | बाढहिं असुर अधम अभिमानी ॥ 
करहिं अनीति जाइ नहिं बरनी । सीदहिं बिप्र धेनु सुर धरनी ॥ 
तब तब प्रभु धरि बिबिध सरीरा । हरहिं कृपानिधि सज्ञन पीरा ॥ 


(दोहा) 
असुर मारि थापहिं सुरन्ह राखहिं निज-श्रुति-सेतु । 


जग बिस्तारहिं बिसद जस राम-जनम कर हेतु ॥ 448 ॥ 


(चौपाई) 


सोइ जस गाइ भगत भव तरहीं । कृपासिंधु जन हित तनु धरहीं ॥ 


राम-जनम के हेतु अनेका | परम बिचित्र एक तें एका ॥ 

जनम एक दुइ कहां बखानी | सावधान सुनु सुमति भवानी ॥ 

द्वारपाल हरि के प्रिय दोऊ | जय अरु बिजय जान सब कोऊ ॥ 

बिप्र-श्राप तें दूनौ भाई | तामस असुर देह तिन्‍्ह पाई ॥ 
कनककसिपु अरु हाटक-लोचन | जगत बिदित सुर-पति-मद-मोचन ॥ 

बिजई समर बीर बिख्याता । धरि बराह-बपु एक निपाता ॥ 


होइ नरहरि दूसर पुनि मारा । जन प्रहलाद-सुजस बिस्तारा ॥ 


(दोहा) 
भए निसाचर जाइ तेइ महाबीर बलवान । 


कुंभकरन रावन सुभट सुर बिजई जग जान ॥ 449 | 


(चौपाई) 
मुकुत न भए हते भगवाना । तीनि जनम द्विज-बचन-प्रवाना ॥ 
एक बार तिन्ह के हित लागी | धरेउ सरीर भगत अनुरागी ॥ 
कस्यप अदिति तहाँ पितु माता | दसरथ कौसल्या बिख्याता ॥ 
एक कलप एहि बिधि अवतारा । चरित्र पवित्र किए संसारा ॥ 


एक कलप सुर देखि दुखारे | समर जलंधर सन सब हारे ॥ 


संभु कीन्ह संग्राम अपारा | दनुज महाबल मरै न मारा ॥ 


परम सती असुराधिप नारी । तेहि बल ताहि न जितहिं पुरारी ॥ 


(दोहा) 
छल करि टारेउ तासु ब्रत प्रभु सुर-कारज कीन्ह ॥ 


जब तेहि जानेउ मरम तब श्राप कोप करि दीन्ह ॥ 450 ॥ 


(चौपाई) 
तासु श्राप हरि दीन्ह प्रमाना | कौतुकनिधि कृपाल भगवाना ॥ 
तहाँ जलंधर रावन भयेऊ । रन हति राम परम पद दयेऊ ॥ 
एक जनम कर कारन एहा । जेहि लागि राम धरी नरदेहा ॥ 
प्रति अवतार कथा प्रभु केरी | सुनु मुनि बरनी कबिन्ह घनेरी ॥ 
नारद श्राप दीन्ह एक बारा | कलप एक तेहि लगि अवतारा ॥ 
गिरिजा चकित भई सुनि बानी । नारद बिष्णुभगत पुनि ग्यानि ॥ 
कारन कवन श्राप मुनि दीन्हा | का अपराध र्मापति कीन्हा ॥ 


यह प्रसंग मोहि कहह्ुु पुरारी | मुनि-मन मोह आचरज भारी ॥ 


(दोहा) 


बोले बिहँसे महेस तब ग्यानी मूढ़ न कोइ । 
जेहि जस रघुपति करहिं जब सो तस तेहि छन होइ ॥ 454 ॥ 


(सोरठा) 
कहाँ राम-गुन-गाथ भरद्वाज सादर सुनहु । 


भव-भंजन रघुनाथ भजु तुलसी तजि मान मद ॥ 452 ॥ 


(चौपाई) 
हिम-गिरि-गुहा एक अति पावनि । बह समीप सुरसरी सुहावनि ॥ 
आश्रम परम पुनीत सुहावा । देखि देवरिषि मन अति भावा ॥ 
निरखि सैल सरि बिपिन-बिभागा । भयेउ रमा-पति-पद अनुरागा ॥ 
सुमिरत हरिहि श्राप-गति-बाधी | सहज बिमल मन लागि समाधी ॥ 
मुनि गति देखि सुरेस डेराना । कामहिं बोलि कीन्ह सनमाना ॥ 
सहित सहाय जाहु मम हेतू | चकेउ हरषि हिय जल-चर-केतू ॥ 
सुनासीर मन महूँ असि त्रासा | चहत देवरिषि मम पुर बासा ॥ 


जे कामी लोलुप जग माहीं | कुटिल काक इव सबहि डेराहीं ॥ 


(दोहा) 


सूख हाड़ लै भाग सठ स्वान निरखि मृगराज । 


छीनि लेइ जनि जान जड़ तिमि सुरपतिहि न लाज ॥ 453 ॥ 


(चौपाई) 
तेहि आश्रमहिं मदन जब गयेऊ । निज माया बसंत निरमयेऊ ॥ 
कुसुमित बिबिध बिटप बहुरंगा | कृजहिं कोकिल गुंजहि भूंगा ॥ 
चली सुहावनि त्रिबिध बयारी | काम कृसानु बढ़ावनिहारी ॥ 
रंभादिक सुरनारि नबीना | सकल असम-सर-कला-प्रबीना ॥ 
करहिं गान बहु तान तरंगा । बहु बिधि क्रीड़हि पानि पतंगा ॥ 
देखि सहाय मदन हरषाना । कीन्हेसि पुनि प्रपंच बिधि नाना ॥ 
काम-कला कछूु मुनिहि न ब्यापी । निज भय डरेउ मनोभव पापी ॥ 


सीम कि चाँपि सके कोउ तासु | बड़ रखवार रमापति जासू ॥ 


(दोहा) 
सहित सहाय सभीत अति मानि हारि मन मयन | 


गहेसि जाइ मुनि-चरन तब कहि सुठि आरत बयन ॥ 454 ॥ 


(चौपाई) 


भयेउ न नारद मन कछु रोषा | कहि प्रिय बचन काम परितोषा ॥ 
नाइ चरन सिरु आयसु पाई | गयेउ मदन तब सहित सहाई ॥ 

मुनि सुसीलता आपनि करनी । सुर-पति-सभा जाइ सब बरनी ॥ 
सुनि सब के मन अचरजु आवा । मुनिहि प्रसंसि हरिहि सिरु नावा ॥ 
तब नारद गवने सिव पाहीं | जिता काम अहमिति मन माहीं ॥ 
मार-चरित संकरहिं सुनाए । अति प्रिय जानि महेस सिखाए ॥ 

बार बार बिनवौम मुनि तोहीं | जिमि यह कथा सुनायेहु मोहीं ॥ 
तिमि जनि हरिहि सुनायेहु कबहूँ | चलेहुँ प्रसंग दुराएहु तबहूँ ॥ 


(दोहा) 
संभु दीन्ह उपदेस हित नहिं नारदहि सोहान । 


भारद्वाज कौतुक सुनहु हरि-इच्छा बलवान ॥ 455 ॥ 


(चौपाई) 
राम कीन्ह चाहहिं सोइ होई । करें अन्यथा अस नहिं कोई ॥ 
संभु-बचन मुनि मन नहिं भाए | तब बिरंचि के लोक सिधाए ॥ 
एक बार करतल बर बीना । गावत हरि गुन गान-प्रबीना ॥ 


छीरसिंधु गवने मुनिनाथा । जहँ बस श्रीनिवास श्रुतिमाथा ॥ 


हरषि मिलेउ उठि रमानिकेता । बैठे आसन रिषिहि समेता ॥ 
बोले बिहसि चराचर-राया । बहुते दिनन्ह कीन्हि मुनि दाया ॥ 
काम-चरित नारद सब भाषे । जद्यपि प्रथम बरजि सिव राखे ॥ 


अति प्रचंड रघुपति कै माया | जेहि न मोह अस को जग जाया ॥ 


(दोहा) 
रूख बदन करि बचन मृदु बोले श्रीभगवान । 


तुम्हरे सुमिरन तें मिटहिं मोह मार मद मान ॥ 456॥ 


(चौपाई) 


सुनु मुनि मोह होइ मन ताकें । ग्यान बिराग हृदय नहिं जाके ॥ 
ब्रह्मचरज-ब्रत-रत मतिधीरा । तुम्हहिं कि करै मनोभव पीरा ॥ 
नारद कहेउ सहित अभिमाना । कृपा तुम्हारि सकल भगवाना ॥ 
करुनानिधि मन दीख बिचारी । उर अंकुरेउ गरब तरु भारी ॥ 
बेगि सो मै डारिहौं उखारी | पन हमार सेवक-हितकारी ॥ 

मुनि कर हित मम कौतुक होई । अवसि उपाय करबि मै सोई ॥ 
तब नारद हरि पद सिरु नाई । चले हृदय अहमिति अधिकाई ॥ 
श्रीपति निज माया तब प्रेरी | सुनहु कठिन करनी तेहि केरी ॥ 


(दोहा) 
बिरचेउ मग महुँ नगर तेहिं सत-जोजन बिस्तार । 


श्री-निवास-पुर तें अधिक रचना बिबिध प्रकार ॥ 457॥ 


(चौपाई) 
बसहिं नगर सुंदर नर नारी । जनु बहु मनसिज रति तनुधारी ॥ 
तेहिं पुर बसै सीलनिधि राजा | अगनित हय गय सेन-समाजा ॥ 
सत सुरेस सम बिभव बिलासा । रूप तेज बल नीति निवासा ॥ 
बिश्वमोहनी तासु कुमारी । श्री बिमोह जिसु रूप निहारी ॥ 
सोइ हरि-माया सब-गुन-खानी | सोभा तासु कि जाइ बखानी ॥ 
करै स्वयंबर सो नृपबाला । आए तहँ अगनित महिपाला ॥ 
मुनि कौतुकी नगर तेहिं गयेऊ | पुरबासिन्ह सब पूछत भयेऊ ॥ 
सुनि सब चरित भूपगृह आए । करि पूजा नृप मुनि बैठाए ॥ 


(दोहा) 
आनि देखाई नारदहि भूपति राजकुमारि । 


कहहु नाथ गुन दोष सब एहि के हृदय बिचारि ॥ 458 ॥ 


(चौपाई) 
देखि रूप मुनि बिरति बिसारी | बड़ी बार लगि रहे निहारी ॥ 
लच्छन तासु बिलोकि भुलाने | हृदय हरष नहिं प्रगट बखाने ॥ 
जो एहि बरे अमर सोइ होई | समरभूमि तेहि जीत न कोई ॥ 
सेवहिं सकल चराचर ताही । बरै सीलनिधि-कन्या जाही ॥ 
लच्छन सब बिचारि उर राखे | कछुक बनाइ भूप सन भाषे ॥ 
सुता सुलच्छन कहि नृप पाहीं । नारद चले सोच मन माहीं ॥ 
करौं जाइ सोइ जतन बिचारी । जेहि प्रकार मोहि बरै कुमारी ॥ 
जप तप कछु न होइ तेहि काला । हे बिधि मिलै कवन बिधि बाला ॥ 


(दोहा) 


एहि अवसर चाहिअ परम सोभा रूप बिसाल । 
जो बिलोकि रीझै कुँअरि तब मेलै जयमाल ॥ 459 ॥ 


(चौपाई) 
हरि सन माँगौं सुंदरताई | होइहि जात गहरु अति भाई ॥ 


मोरें हित हरि सम नहिं कोऊ | एहि अवसर सहाय सोइ होऊ ॥ 


बहु बिधि बिनय कीन्हि तेहि काला । प्रगटेउ प्रभु कौतुकी कृपाला ॥ 
प्रभु बिलोकि मुनि-नयन जुड़ाने | होइहि काजु हिएँ हरषाने ॥ 

अति आरति कहि कथा सुनाई । करहु कृपा करि होहु सहाई ॥ 
आपन रूप देहु प्रभु मोही । आन भाँति नहिं पावौं ओही ॥ 

जेहि बिधि नाथ होइ हित मोरा । करहु सो बेगि दास मैं तोरा ॥ 
निज माया-बल देखि बिसाला । हिय हँसे बोले दीनदयाला ॥ 


(दोहा) 
जेहि बिधि होइहि परम हित नारद सुनहु तुम्हार । 


सोइ हम करब न आन कछु बचन न मृषा हमार ॥ 460 ॥ 


(चौपाई) 
कुपथ माँग रुज-ब्याकुल रोगी । बैद न देइ सुनहु मुनि जोगी ॥ 
एहि बिधि हित तुम्हार मैं ठयेऊ | कहि अस अंतरहित प्रभु भयेऊ ॥ 
माया-बिबस भए मुनि मूढ़ा | समुझी नहिं हरि गिरा निगूढ़ा ॥ 
गवने तुरत तहाँ रिषिराई । जहाँ स्वयंबर-भूमि बनाई ॥ 
निज निज आसन बैठे राजा | बहु बनाव करि सहित समाजा ॥ 
मुनि-मन हरष रूप अति मोरें | मोहि तजि आनहि बारिहि न भोरें ॥ 


मुनि-हित कारन कृपानिधाना । दीन्ह कुरूप न जाइ बखाना ॥ 

सो चरित्र लखि काहु न पावा । नारद जानि सबहि सिर नावा ॥ 
(दोहा) 

रहे तहाँ दुइ रुद्र-गन ते जानहिं सब भेउ । 

बिप्रबेष देखत फिरहिं परम कौतुकी तेउ ॥ 464 ॥ 


(चौपाई) 
जेहि समाज बैठे मुनि जाई | हृदय रूप-अहमिति अधिकाई ॥ 
तहँ बैठ महेस-गन दोऊ । बिप्रबेष गति लखै न कोऊ ॥ 
करहिं कूटि नारदहि सुनाई । नीकि दीन्हि हरि सुंदरताई ॥ 
रीझहि राजकुआरे छबि देखी । इनहिं बरिहि हरि जानि बिसेषी ॥ 
मुनिहि मोह मन हाथ पराएँ । हँसहिं संभु-गन अति सचु पाएँ ॥ 
जदपि सुनहिं मुनि अटपटि बानी । समुझि न परे बुद्धि भ्रम सानी ॥ 
काहु न लखा सो चरित बिसेषा | सो सरूप नृपकन्या देखा ॥ 


मर्कट-बदन भयंकर देही | देखत हृदय क्रोध भा तेही ॥ 


(दोहा) 
सखी संग लै कुआऔरि तब चलि जनु राजमराल । 


देखत फिरै महीप सब कर-सरोज जयमाल ॥ 462 ॥ 


(चौपाई) 
जेहि दिसि बैठे नारद फूली । सो दिसि देहि न बिलोकी भूली ॥ 
पुनि पुनि मुनि उकसहिं अकुलाहीं | देखि दसा हर गन मुसकाहीं ॥ 
धरि नृपतनु तहँ गयेउ कृपाला | कुआरि हरषि मेलेउ जयमाला ॥ 
दुलहिनि लैगे लच्छिनिवासा | नृपसमाज सब भयेउ निरासा ॥ 
मुनि अति बिकल मोह-मति नाँठी | मनि गिरि गई छूटि जनु गाँठी ॥ 
तब हर-गन बोले मुसुकाई । निज मुख मुकुर बिलोकहु जाई ॥ 
अस कहि दोउ भागे भयँ भारी | बदन दीख मुनि बारि निहारी ॥ 
बेषु बिलोकि क्रोध अति बाढ़ा । तिन्हहिं सराप दीन्ह अति गाढ़ा ॥ 


(दोहा) 
होहु निसाचर जाइ तुम्ह कपटी पापी दोउ । 
हँसेहु हमहिं सो लेहु फल बहुरि हँसेहु मुनि कोड ॥ 463॥ 


(चौपाई) 


पुनि जल दीख रूप निज पावा | तदपि हृदय संतोष न आवा ॥ 


फरकत अधर कोप मन माहीं | सपदी चले कमलापति पाहीं ॥ 
देहौं श्राप कि मरिहौं जाई | जगत मोर उपहास कराई ॥ 
बीचहिं पंथ मिले दनुजारी । संग रमा सोइ राजकुमारी ॥ 

बोले मधुर बचन सुरसाईं | मुनि कहँ चले बिकल की नाईं ॥ 
सुनत बचन उपजा अति क्रोधा | माया-बस न रहा मन बोधा ॥ 
पर-संपदा सकहु नहिं देखी । तुम्हरें इरिषा कपट बिसेषी ॥ 
मथत सिंधु रुद्रहि बौराएहु । सुरन्ह प्रेरी बिष-पान कराएहु ॥ 


(दोहा) 
असुर सुरा बिष संकरहि आपु रमा मनि चारु । 


स्वारथ साधक कुटिल तुम्ह सदा कपट-ब्यवहारु ॥ 64 ॥ 


परम स्वतंत्र न सिर पर कोई । भावै मनहिं करहु तुम्ह सोई ॥ 
भलेहि मंद मंदेहि भल करहू | बिसमय हरष न हिअ कछु धरहू ॥ 
डहँकि डहँकि परिचेहु सब काहू | अति असंक मन सदा उछाहू ॥ 
करम सुभासुभ तुम्हहिं न बाधा | अब लगि तुम्हहिं न काहू साधा ॥ 
भले भवन अब बायन दीन्हा । पावहुगे फल आपन कीन्हा ॥ 


बंचेहु मोहि जवनि धरि देहा | सोइ तनु धरहु श्राप मम एहा ॥ 


कपि-आकृति तुम्ह कीन्हि हमारी | करिहहिं कीस सहाय तुम्हारी ॥ 
मम अपकार कीन्ही तुम्ह भारी । नारी-बिरह तुम्ह होब दुखारी ॥ 


(दोहा) 
श्राप सीस धरी हरषि हिअ प्रभु बहु बिनती कीन्हि । 
निज माया कै प्रबलता करषि कृपानिधि लीन्हि ॥ 465 ॥ 


जब हरि-माया दूर निवारी । नहिं तहँ रमा न राजकुमारी ॥ 

तब मुनि अति सभीत हरि-चरना । गहे पाहि प्रनतारति-हरना ॥ 
मृषा होउ मम श्राप कृपाला | मम इच्छा कह दीनदयाला ॥ 

मैं दुर्बचन कहे बहुतेरे | कह मुनि पाप मिटिहिं किमि मेरे ॥ 

जपहु जाइ संकर-सत-नामा । होइहि हृदय तुरंत बिश्रामा ॥ 

कोउ नहिं सिव समान प्रिय मोरें | असि परतीति तजहु जनि भोरें ॥ 
जेहि पर कृपा न करहिं पुरारी | सो न पाव मुनि भगति हमारी ॥ 


अस उर धरि महि बिचरहु जाई । अब न तुम्हहि माया निअराई ॥ 


(दोहा) 
बहु बिधि मुनिहि प्रबोधि प्रभु तब भए अंतरधान ॥ 


सत्यलोक नारद चले करत राम-गुन-गान ॥ 466 ॥ 


(चौपाई) 

हर-गन मुनिहि जात पथ देखी | बिगतमोह मन हरष बिसेषी ॥ 

अति सभीत नारद पहिं आए | गहि पद आरत बचन सुनाए ॥ 
हर-गन हम न बिप्र मुनिराया | बड़ अपराध कीन्ह फलु पाया ॥ 
श्राप अनुग्रह करहु कृपाला | बोले नारद दीनदयाला ॥ 

निसिचर जाइ होहु तुम्ह दोऊ | बैभव बिपुल तेज बल होऊ ॥ 

भुजबल बिस्व जितब तुम्ह जहिआ । धरिहहिं बिष्णु मनुज-तनु तहिआ ॥ 

समर मरन हरि-हाथ तुम्हारा | होइहहु मुकुत न पुनि संसारा ॥ 


चले जुगल मुनि-पद सिर नाई । भए निसाचर कालहि पाई ॥ 


(दोहा) 
एक कलप एहि हेतु प्रभु लीन्ह मनुज-अवतार । 


सुर-रंजन सज्जन-सुखद हरि भंजन-भुबि-भार ॥ 67 ॥ 


(चौपाई) 
एहि बिधि जनम करम हरि केरे | सुंदर सुखद बिचित्र घनेरे ॥ 


कलप कलप प्रति प्रभु अवतरहीं | चारु चरित नानाबिधि करहीं ॥ 
तब तब कथा मुनीसन्ह गाई । परम पुनीत प्रबंध बनाई ॥ 

बिबिध प्रसंग अनूप बखाने | करहिं न सुनि आचरजु सयाने ॥ 
हरि अनंत हरिकथा अनंता । कहहिं सुनहिं बहु बिधि सब संता ॥ 
रामचंद्र के चरित सुहाए | कलप कोटि लगि जाहिं न गाए ॥ 

यह प्रसंग मैं कहा भवानी । हरिमाया मोहहिं मुनि ग्यानी ॥ 


प्रभु कौतुकी प्रनत-हित-कारी ॥ सेवत सुलभ सकल दुख-हारी ॥ 


(सोरठा) 
सुर नर मुनि कोउ नाहिं जेहि न मोह माया प्रबल ॥ 


अस बिचारि मन माहिं भजिअ महा-माया-पतिहि ॥ 68 ॥ 


(चौपाई) 
अपर हेतु सुनु सैलकुमारी । कहाँ बिचित्र कथा बिस्तारी ॥ 


जेहि कारन अज अगुन अरूपा । ब्रह्म भयेउ कोसल-पुर-भूषा ॥ 
जो प्रभु बिपिन फिरत तुम्ह देखा । बंधु समेत धरें मुनिबेखा ॥ 
जासु चरित अवलोकि भवानी । सती-सरीर रहिहु बौरानी ॥ 


अजहँ न छाया मिटति तुम्हारी | तासु चरित सुनु भ्रम-रुज-हारी ॥ 


लीला कीन्हि जो तेहिं अवतारा | सो सब कहिहौं मति अनुसारा ॥ 
भरद्वाज सुनि संकर-बानी । सकुचि सप्रेम उमा मुसकानी ॥ 


लगे बहुरि बरनै बृषकेतू | सो अवतार भयेउ जेहि हेतू ॥ 


(दोहा) 
सो मैं तुम्ह सन कहाँ सबु सुनु मुनीस मन लाई ॥ 


राम-कथा कलि-मल-हरनि मंगल-करनि सुहाइ ॥ 469॥ 


(चौपाई) 
स्वायंभू मनु अरु सतरूपा । जिन्ह तें भइ नरसृष्टि अनूपा ॥ 
दंपति-धरम आचरन नीका । अजहूँ गाव श्रुति जिन्ह कै लीका ॥ 
नृप उत्तानपाद सुत तासू । ध्रुव हरि-भगत भयेउ सुत जासू ॥ 
लघु-सुत नाम प्रिग्रब्रत ताही | बेद पुरान प्रसंसहि जाही ॥ 
देवहूति पुनि तासु कुमारी । जो मुनि कर्दम कै प्रिय नारी ॥ 
आदि देव प्रभु दीनदयाला | जठर धरेउ जेहिं कपिल कृपाला ॥ 
सांख्य-सास्त्र जिन्ह प्रगट बखाना । तत्व-बिचार निपुन भगवाना ॥ 


तेहिं मनु राज कीन्ह बहु काला । प्रभु-आयसु सब बिधि प्रतिपाला ॥ 


(सोरठा) 
होइ न बिषय बिराग भवन बसत भा चौथपनु । 


हृदय बहुत दुख लाग जनम गयेउ हरिभगति बिनु ॥ 470 ॥ 


(चौपाई) 
बरबस राज सुतहि तब दीन्हा । नारि समेत गवन बन कीन्हा ॥ 
तीरथ-बर नैमिष बिख्याता । अति पुनीत साधक-सिधि-दाता ॥ 
बसहिं तहाँ मुनि-सिद्ध-समाजा । तहँ हिअ हरषि चलेउ मनु राजा ॥ 
पंथ जात सोहहिं मतिधीरा । ग्यान भगति जनु धरें सरीरा ॥ 
पहुँचे जाइ धेनु-मति-तीरा | हरषि नहाने निर्मल नीरा ॥ 
आए मिलन सिद्ध मुनि ग्यानी | धरम धुरंधर नृपरिषि जानी ॥ 
जहँ जहँ तीरथ रहे सुहाए | मुनिन्ह सकल सादर करवाए ॥ 


कृस-सरीर मुनिपट परिधाना । सत-समाज नित सुनहिं पुराना । 


(दोहा) 
द्वादस अच्छर मंत्र पुनि जपहिं सहित अनुराग । 


बासुदेव-पद-पंकरुह दंपति-मन अति लाग ॥ 474 ॥ 


(चौपाई) 

करहिं अहार साक फल कंदा । सुमिरहिं ब्रह्म सच्चिदानंदा ॥ 
पुनि हरि हेतु करन तप लागे । बारि-अधार मूल फल त्यागे ॥ 
उर अभिलाष निरंतर होई | देखिउ नयन परम प्रभु सोई ॥ 
अगुन अखंड अनंत अनादी । जेहि चिंतहिं परमारथबादी ॥ 
नेति नेति जेहि बेद निरूपा | चिदानंद निरुपाधि अनूपा ॥ 
संभु बिरंचि बिष्णु भगवाना | उपजहिं जासु अंस तें नाना ॥ 
ऐसेउ प्रभु सेवक-बस अहई । भगत-हेतु लीला-तनु गहई ॥ 


जौं यह बचन सत्य श्रुति भाषा | तौ हमार पूजहि अभिलाषा ॥ 


(दोहा) 
एहि बिधि बीतें बरष घट सहस बारि-आहार । 


संबत सप्त सहस्त्र पुनि रहे समीर-अधार ॥ 472 ॥ 


(चौपाई) 
बरष सहस दस त्यागेउ सोऊ । ठाढ़े रहे एक-पग दोऊ ॥ 
बिधि-हरि-हर तप देखि अपारा | मनु समीप आए बहु बारा ॥ 


माँगहु बर बहु भाँति लोभाए | परम धीर नहिं चलहिं चलाए ॥ 


अस्थिमात्र होइ रहे सरीरा | तदपि मनाग [7] मनहिं नहिं पीरा ॥ 
प्रभु सर्बग्य दास निज जानी । गति अनन्य तापस नृप रानी ॥ 
माँगु माँगु बरु भै नभ-बानी | परम गँभीर कृपामृत-सानी ॥ 
मृतक-जिआवनि गिरा सुहाई । श्रबन-रंध्र होइ उर जब आई ॥ 


हृष्ट पुष्ट तन भए सुहाए । मानहुँ अबहिं भवन तें आए ॥ 


(दोहा) 
श्रवन-सुधा-सम बचन सुनि पुलक प्रफुल्लित गात । 


बोले मनु करि दंडवत प्रेम न हृदय समात ॥ 473 ॥ 


(चौपाई) 
सुनु सेवक सुर-तरु सुर-धेनु | बिधि-हरि-हर बंदित पद-रेनू ॥ 
सेवत सुलभ सकल-सुख-दायक । प्रनतपाल स-चराचर-नायक ॥ 
जौं अनाथ-हित हम पर नेहू । तौ प्रसन्न होइ यह बर देहू ॥ 
जो सरूप बस सिव-मन माहीं | जेहि कारन मुनि जतन कराहीं ॥ 
जो भुसुंडि-मन-मानस-हंसा | सगुन अगुन जेहि निगम प्रसंसा ॥ 


देखहिं हम सो रूप भरि लोचन । कृपा करहु प्रनतारति-मोचन ॥ 


[4] मनाग >- घोड़ा। 


दंपति-बचन परम प्रिय लागे । मुदुल बिनीत प्रेम-रस-पागे ॥ 


भगत-बछल प्रभु कृपानिधाना | बिस्वबास प्रगटे भगवाना ॥ 


(दोहा) 


नील-सरोरुह नील-मनि नील-नीर-धर स्याम । 
लाजहिं तन सोभा निरखि कोटि कोटि सत काम ॥ 474 ॥ 


(चौपाई) 
सरद-मयंक-बदन छबि-सीवाँ | चारु कपोल चिबुक दर ग्रीवाँ ॥ 
अधर अरुन रद सुंदर नासा । बिधु-कर-निकर-बिनिंदक हासा ॥ 
नव-अबुंज-अंबक-छबि नीकी | चितवनि ललित भावती जी की ॥ 
भुकुटि मनोज-चाप-छबि-हारी | तिलक ललाट-पटल-दुतिकारी ॥ 
कुंडल मकर मुकुट सिर भ्राजा | कुटिल केस जनु मधुप-समाजा ॥ 
उर श्रीबत्स रुचिर बनमाला | पदिक हार भूषन मनिजाला ॥ 
केहरि-कंधर चारु जनेउ । बाहु बिभूषन सुंदर तेऊ ॥ 


करि-कर-सरि सुभग भुजदंडा | कटि निषंग कर सर कोदंडा ॥ 


(दोहा) 


तडित-बिनिंदक पीत-पट उदर रेख बर तीनि ॥ 


नाभि मनोहर लेति जनु जमुन-भवँर-छबि छीनि ॥ 475 ॥ 


(चौपाई) 
पद-राजीव बरनि नहि जाहीं । मुनि-मन-मधुप बसहिं जिन्ह माहीं ॥ 
बाम भाग सोभति अनुकूला | आदिसक्ति छबिनिधि जगमूला ॥ 
जासु अंस उपजहिं गुनखानी | अगनित लच्छि उमा ब्रह्मानी ॥ 
भूकुटि-बिलास जासु जग होई । राम-बाम-दिसि सीता सोई ॥ 
छबिसमुद्र हरि रूप बिलोकी | एकटक रहे नयन पट रोकी ॥ 
चितवहिं सादर रूप अनूपा । तृप्ति न मानहिं मनु-सतरूपा ॥ 
हरष बिबस तन दसा भुलानी । परे दंड इव गहि पद पानी ॥ 


सिर परसे प्रभु निज-कर-कंजा । तुरत उठाए करुनापुंजा ॥ 


(दोहा) 
बोले कृपानिधान पुनि अति प्रसन्न मोहि जानि | 


माँगहु बर जोइ भाव मन महाबानि अनुमानि ॥ 476॥ 


(चौपाई) 


सुनि प्रभु-बचन जोरि जुग पानी । धरि धीरजु बोली मृदु बानी ॥ 
नाथ देखि पद-कमल तुम्हारे | अब पूरे सब काम हमारे ॥ 

एक लालसा बड़ि उर माही | सुगम अगम कहि जात सो नाहीं ॥ 
तुम्हहि देत अति सुगम गोसाईं | अगम लाग मोहि निज कृपनाईं ॥ 
जथा दरिद्र बिबुधतरु पाई । बहु संपति माँगत सकुचाई ॥ 

तासु प्रभाउ जान नहिं सोई | तथा हृदय मम संसय होई ॥ 

सो तुम्ह जानहु अंतरजामी । पुरबहु मोर मनोरथ स्वामी ॥ 

सकुच बिहाइ माँगु नृप मोहि । मोरें नहिं अदेय कछु तोही ॥ 


(दोहा) 
दानि सिरोमनि कृपानिधि नाथ कहाँ सतिभाउ ॥ 


चाहौं तुम्हहि समान सुत प्रभु सन कवन दुराउ ॥ 477॥ 


(चौपाई) 
देखि प्रीति सुनि बचन अमोले | एवमस्तु करुनानिधि बोले ॥ 
आपु सरिस खोजोौं कहँ जाई | नृप तव तनय होब मैं आई ॥ 
सतरूपहि बिलोकि कर जोरें | देबि माँगु बरु जो रुचि तोरे ॥ 


जो बरु नाथ चतुर नृप माँगा | सोइ कृपाल मोहि अति प्रिय लागा ॥ 


प्रभु परंतु सुठि होति ढिठाई | जदपि भगत हित तुम्हहि सोहाई ॥ 
तुम्ह ब्रह्मादि-जनक जग-स्वामी । ब्रह्म सकल-उर-अंतरजामी ॥ 
अस समुझत मन संसय होई । कहा जो प्रभु प्रवान पुनि सोई ॥ 


जे निज भगत नाथ तव अहहीं । जो सुख पावहिं जो गति लहहीं ॥ 


(दोहा) 
सोइ सुख, सोइ गति, सोइ भगति, सोइ निज-चरन-सनेहु ॥ 
सोइ बिबेक, सोइ रहनि प्रभु हमहि कृपा करि देहु ॥ 478॥ 


(चौपाई) 

सुनु मृदु गूढ़ रुचिर बर-रचना । कृपासिंधु बोले मृदु-बचना ॥ 

जो कछु रुचि तुम्हेर मन माहीं । मैं सो दीन्ह सब संसय नाहीं ॥ 
मातु बिबेक अलोकिक तोरें | कबहूँ न मिटिहि अनुग्रह मोरें | 

बंदि चरन मनु कहेउ बहोरी | अवर एक बिनति प्रभु मोरी ॥ 

सुत बिषइक तव पद रति होऊ । मोहि बड़ मूढ़ कहै किन कोऊ ॥ 

मनि बिनु फनि जिमि जल बिनु मीना | मम जीवन तिमि तुम्हहि अधीना ॥ 

अस बरु माँगि चरन गहि रहेऊ | एवमस्तु करुनानिधि कहेऊ ॥ 


अब तुम्ह मम अनुसासन मानी । बसहु जाइ सुर-पति-रजधानी ॥ 


(सोरठा) 
तहँँ करि भोग बिसाल तात गएँ कछु काल पुनि | 


होइहहु अवध-भुआल तब मैं होब तुम्हार सुत ॥ 479 ॥ 


(चौपाई) 
इच्छामय नरबेष सँवारें | होइहउँ प्रगट निकेत तुम्हारे ॥ 
अंसन्ह सहित देह धरि ताता | करिहौं चरित भगत सुखदाता ॥ 
जेहि सुनि सादर नर बड़भागी | भव तरिहहिं ममता मद त्यागी ॥ 
आदिसक्ति जेहिं जग उपजाया | सोउ अवतरिहि मोरि यह माया ॥ 
पुरउब मैं अभिलाष तुम्हारा | सत्य सत्य पन सत्य हमारा ॥ 
पुनि पुनि अस कहि कृपानिधाना | अंतरधान भए भगवाना ॥ 
दंपति उर धरि भगत कृपाला । तेहिं आश्रम निवसे कछु काला ॥ 


समय पाइ तनु तजि अनयासा । जाइ कीन्ह अमरावति बासा ॥ 


(दोहा) 
यह इतिहास पुनीत अति उमहि कही बृषकेतु । 


भरद्वाज सुनु अपर पुनि राम-जनम कर हेतु ॥ 480॥ 


(चौपाई) 

सुनु मुनि कथा पुनीत पुरानी । जो गिरिजा प्रति संभु बखानी ॥ 
बिस्व-बिदित एक कैकय देसू | सत्यकेतु तहँ बसइ नरेसू ॥ 
धरम-धुरंधर नीति-निधाना । तेज प्रताप सील बलवाना ॥ 

तेहि कें भर जुगल-सुत बीरा | सब-गुन-धाम महा-रनधीरा ॥ 
राजधनी जो जेठ सुत आही । नाम प्रतापभानु अस ताही ॥ 
अपर सुतहि अरिमर्दन नामा | भुजबल अतुल अचल संग्रामा ॥ 
भाइहि भाइहि परम समीती | सकल-दोष-छल-बरजित प्रीती ॥ 
जेठे सुतहि राज नृप दीन्हा | हरि-हित आपु गवन बन कीन्हा ॥ 


(दोहा) 
जब प्रतापरबि भयेउ नृप फिरी दोहाई देस । 


प्रजा पाल अति बेदबिधि कतहुँ नहीं अघ-लेस ॥ 484 ॥ 


(चौपाई) 


नृप-हित-कारक सचिव सयाना । नाम धरमरुचि सुक्र समाना ॥ 


सचिव सयान बंधु बलबीरा | आपु प्रतापपुंज रनधीरा ॥ 


सेन संग चतुरंग अपारा | अमित सुभट सब समर जुझारा ॥ 
सेन बिलोकि राउ हरषाना । अरु बाजे गहगहे निसाना ॥ 
बिजय-हेतु कटकई बनाई | सुदिन साधि नृप चलेउ बजाई ॥ 
जह तहँ परीं अनेक लराईं | जीते सकल भूप बरिआई ॥ 

सप्त दीप भुजबल बस कीन्हे । लेइ लेइ दंड छाँड़ि नृप दीन्हें ॥ 


सकल-अवनि-मंडल तेहि काला । एक प्रतापभानु महिपाला ॥ 


(दोहा) 
स्वबस बिस्व करि बाहुबल निज पुर कीन्ह प्रबेसु । 


अरथ-धरम-कामादि सुख सेवै समय नरेसु ॥ 482 ॥ 


(चौपाई) 
भूप-प्रतापभानु-बल पाई । कामधेनु भै भूमि सुहाई ॥ 
सब-दुख-बरजित प्रजा सुखारी | धरमसील सुंदर नर नारी ॥ 
सचिव धरमरुचि हरि-पद-प्रीती | नृप-हित-हेतु सिखव नित नीती ॥ 
गुर सुर संत पितर महिदेवा | करै सदा नृप सब कै सेवा ॥ 
भूप धरम जे बेद बखाने | सकल करे सादर सुख माने ॥ 


दिन प्रति देह बिबिध बिधि दाना । सुनहु सास्त्र-बर बेद पुराना ॥ 


नाना बापीं कूप तड़ागा | सुमन-बाटिका सुंदर बागा ॥ 


बिप्रभवन सुरभवन सुहाए । सब तीरथन्ह बिचित्र बनाए ॥ 


(दोहा) 
जहाँ लगि कहे पुरान श्रुति एक एक सब जाग | 


बार सहस्र सहस्र नृप किए सहित अनुराग ॥ 483 ॥ 


(चौपाई) 
हृदय न कछु फल अनुसंधाना । भूप बिबेकी परम सुजाना ॥ 
करे जे धरम करम मन बानी । बासुदेव अर्पित नृप ग्यानी ॥ 
चढ़ि बर बाजि बार एक राजा | मृगया कर सब साजि समाजा ॥ 
बिंध्याचल गँभीर बन गयेऊ । मृग पुनीत बहु मारत भयेऊ ॥ 
फिरत बिपिन नृप दीख बराहू । जनु बन दुरेउ ससिहि ग्रसि राहू ॥ 
बड़ बिधु नहि समात मुख माहीं । मनहुँ क्रोधयस उगिलत नाहीं ॥ 
कोल-कराल-दसन-छबि गाई | तनु बिसाल पीवर अधिकाई ॥ 


घुरुघुरात हय आरौ पाएँ | चकित बिलोकत कान उठाएँ ॥ 


(दोहा) 


नील महीधर सिखर सम देखि बिसाल बराहु । 
चपरि चलेउ हय सुटुकि नृप हाँकि न होइ निबाहु ॥ 484॥ 


(चौपाई) 
आवत देखि अधिक रव बाजी | चलेउ बराह मरुत-गति भाजी ॥ 
तुरत कीन्ह नृप सर-संधाना | महि मिलि गयेउ बिलोकत बाना ॥ 
तकि तकि तीर महीस चलावा | करि छल सुअर सरीर बचावा ॥ 
प्रगटत दुरत जाइ मृग भागा । रिस-बस भूप चलेउ संग लागा ॥ 
गयेउ दूरि घन गहन बराहू | जहँ नाहिन गज-बाजि-निबाहू ॥ 
अति अकेल बन बिपुल कलेसू | तदपि न मृग मग तजइ नरेसू ॥ 
कोल बिलोकि भूप बड़ धीरा । भागि पैठ गिरिगुहाँ गभीरा ॥ 
अगम देखि नृप अति पछिताई । फिरेउ महाबन परेउ भुलाई ॥ 


(दोहा) 
खेद खिन्न छुद्धित तृषित राजा बाजि-समेत । 


खोजत ब्याकुल सरित सर जल बिनु भयेउ अचेत ॥ 485॥ 


(चौपाई) 


फिरत बिपिन आश्रम एक देखा । तहँ बस नृपति कपट-मुनि-बेषा ॥ 
जासु देस नृप लीन्ह छड़ाई | समर सेन तजि गयेउ पराई ॥ 

समय प्रतापभानु कर जानी | आपन अति असमय अनुमानी ॥ 
गयेउ न गृह मन बहुत गलानी | मिला न राजहि नृप अभिमानी ॥ 
रिस उर मारि रंक जिमि राजा | बिपिन बसै तापस के साजा ॥ 
तासु समीप गवन नृप कीन्हा । यह प्रतापरबि तेहि तब चीन्हा ॥ 
राउ तृषित नहि सो पहिचाना । देखि सुबेष महामुनि जाना ॥ 


उतरि तुरग तें कीन्ह प्रनामा | परम चतुर न कहेउ निज नामा ॥ 


(दोहा) 
भूपति तृषित बिलोकि तेहिं सरबरु दीन्ह देखाइ । 


मज्जन पान समेत हय कीन्ह नृपति हरषाइ ॥ 486 ॥ 


(चौपाई) 
गै श्रम सकल सुखी नृप भयेऊ | निज आश्रम तापस लै गयेऊ ॥ 
आसन दीन्ह अस्त रबि जानी । पुनि तापस बोलेउ मृदु-बानी ॥ 
को तुम्ह कस बन फिरहु अकेलें | सुंदर जुबा जीव परहेलें ॥ 
चक्रबर्ति के लच्छन तोरें | देखत दया लागि अति मोरें ॥ 


नाम प्रतापभानु अवनीसा । तासु सचिव मैं सुनहु मुनीसा ॥ 
फिरत अहेरें परेउँ भुलाई | बडे भाग देखेजँ पद आई ॥ 
हम कहाँ दुरलभ दरस तुम्हारा | जानत हाँ कछु भल होनिहारा ॥ 


कह मुनि तात भयेउ अँधियारा | जोजन सत्तरि नगरु तुम्हारा ॥ 


(दोहा) 
निसा घोर गम्भीर बन पंथ न सुनहु सुजान । 
बसहु आजु अस जानि तुम्ह जायेहु होत बिहान ॥ 487 ॥ 
तुलसी जसि भवतब्यता तैसी मिले सहाइ । 
आपुनु आवै ताहि पहिं ताहि तहाँ लै जाइ ॥ 488 ॥ 


(चौपाई) 
भलेहिं नाथ आयसु धरि सीसा । बाँधि तुरँग तरु बैठ महीसा ॥ 


नृप बहु भाँति प्रसंसेउ ताही | चरन बंदि निज भाग्य सराही ॥ 
पुनि बोलेउ मृदु गिरा सुहाई । जानि पिता प्रभु करौं ढिठाई ॥ 
मोहि मुनिस सुत सेवक जानी । नाथ नाम निज कहहु बखानी ॥ 
तेहि न जान नृप नृपहि सो जाना । भूप सुहदद सो कपट सयाना ॥ 


बैरी पुनि छत्री पुनि राजा | छल बल कीन्ह चहै निज काजा ॥ 


समुझि राजसुख दुखित अराती । अँवाँ अनल इव सुलगै छाती ॥ 


सरल बचन नृप के सुनि काना । बयर सँभारि हृदय हरषाना ॥ 


(दोहा) 
कपट-बोरि बानी मृदुल बोलेउ जुगुति समेत । 
नाम हमार भिखारि अब निर्धन रहित निकेति ॥ 489 ॥ 


(चौपाई) 


कह नृप जे बिग्यान निधाना । तुम्ह सारिखे गलित-अभिमाना ॥ 
सदा रहहि अपनपौ दुराएँ | सब बिधि कुसल कुबेष बनाएँ ॥ 

तेहि तें कहहि संत श्रुति टेरें | परम अकिंचन प्रिय हरि केरें ॥ 

तुम्ह सम अधन भिखारि अगेहा । होत बिरंचि सिवहि संदेहा ॥ 

जो सि सो सि तव चरन नमामी । मो पर कृपा करिअ अब स्वामी ॥ 
सहज प्रीति भूपति कै देखी | आपु बिषय बिस्वास बिसेषी ॥ 

सब प्रकार राजहि अपनाई | बोलेउ अधिक सनेह जनाई ॥ 


सुनु सतिभाउ कहाँ महिपाला । इहाँ बसत बीते बहु काला ॥ 


(दोहा) 


अब लगि मोहि न मिलेउ कोउ मैं न जनावीँ काहु । 


लोकमान्यता अनल सम कर तप-कानन दाहु ॥ 490 ॥ 


(सोरठा) 
तुलसी देखि सुबेषु भूलहिं मूढ़ न चतुर नर । 


सुंदर केकिहि पेखु बचन सुधासम असन अहि ॥ 494॥ 


(चौपाई) 


तातें गुपुत रहौं जग माहीं । हरि तजि किमपि प्रयोजन नाहीं ॥ 
प्रभु जानत सब बिनहिं जनाएँ | कहहु कवनि सिधि लोक रिझाएँ ॥ 
तुम्ह सुचि सुमति परम प्रिय मोरें | प्रीति प्रतीति मोहि पर तोरें ॥ 
अब जौँ तात दुरावौं तोही | दारुन दोष घटे अति मोही ॥ 

जिमि जिमि तापसु कथे उदासा | तिमि तिमि नृपहि उपज बिस्वासा ॥ 
देखा स्वबस करम-मन-बानी | तब बोला तापस बगध्यानी ॥ 
नाम हमार एकतनु भाई । सुनि नृप बोले पुनि सिरु नाई ॥ 


कहहु नाम कर अरथ बखानी । मोहि सेवक अति आपन जानी ॥ 


(दोहा) 


आदि सृष्टि उपजी जबहिं तब उतपति भै मोरि | 
नाम एकलनु हेतु तेहि देह न धरी बहोरि ॥ 92 ॥ 


(चौपाई) 

जनि आचरजु करहु मन माहीं । सुत तप तें दुर्लभ कछु नाहीं ॥ 
तपबल तें जग सृजै बिधाता | तपबल बिष्णु भए परित्राता ॥ 
तपबल संभु करहिं संघारा | तप तें अगम न कछु संसारा ॥ 
भयेउ नृपहि सुनि अति अनुरागा । कथा पुरातन कहै सो लागा ॥ 
करम धरम इतिहास अनेका । करे निरूपन बिरति बिबेका ॥ 
उदभव-पालन-प्रलय-कहानी | कहेसि अमित आचरज बखानी ॥ 
सुनि महिप तापस-बस भयेऊ | आपन नाम कहत तब लयेऊ ॥ 


कह तापस नृप जानौं तोही । कीन्हेहु कपट लाग भल मोही ॥ 


(सोरठा) 


सुनु महीस असि नीति जहाँ तहँ नाम न कहहिं नृप । 
मोहि तोहि पर अति प्रीति सोइ चतुरता बिचारि तव ॥ 93 ॥ 


(चौपाई) 


नाम तुम्हार प्रताप-दिनेसा | सत्यकेतु तव पिता नरेसा ॥ 
गुर-प्रसाद सब जानिअ राजा | कहिअ न आपन जानि अकाजा ॥ 
देखि तात तव सहज सुधाई । प्रीति-प्रतीति नीति निपुनाई ॥ 
उपजि परि ममता मन मोरें | कहां कथा निज पूछे तोरें ॥ 

अब प्रसन्न मैं संसय नाहीं | माँगु जो भूप भाव मन माहीं ॥ 

सुनि सुबचन भूपति हरषाना | गहि पद बिनय कीन्हि बिधि नाना ॥ 
कृपासिंधु मुनि दरसन तोरें | चारि पदारथ करतल मोरें ॥ 

प्रभुहि तथापि प्रसन्न बिलोकी | माँगि अगम बर हो असोकी ॥ 


(दोहा) 
जरा-मरन-दुख-रहित तनु समर जितै जनि कोउ | 


एकछत्र रिपुहीन महि राज कल्प सत होठ ॥ 494 ॥ 


(चौपाई) 
कह तापस नृप ऐसेइ होऊ | कारन एक कठिन सुनु सोऊ ॥ 
कालौ तुअ पद नाइहि सीसा । एक बिप्रकुल छाँड़ि महीसा ॥ 
तपबल बिप्र सदा बरिआरा | तिन्हके कोप न कोउ रखवारा ॥ 


जौं बिप्रन्ह सब करहु नरेसा । तौ तुअ बस बिधि बिष्णु महेसा ॥ 


चल न ब्रह्मकुल सन बरिआई । सत्य कहौं दोउ भुजा उठाई ॥ 
बिप्र-श्राप बिनु सुनु महिपाला | तोर नास नहि कवनेहूँ काला ॥ 
हरषेउ राउ बचन सुनि तासू | नाथ न होइ मोर अब नासू ॥ 


तव प्रसाद प्रभु कृपानिधाना । मो कहूँ सर्ब काल कल्याना ॥ 


(दोहा) 
एवमस्तु कहि कपट मुनि बोला कुटिल बहोरि । 


मिलब हमार भुलाब निज कहहु त हमहि न खोरि ॥ 495 ॥ 


(चौपाई) 


तातें मै तोहि बरजौं राजा | कहें कथा तव परम अकाजा ॥ 

छठें श्रवन यह परत कहानी । नास तुम्हार सत्य मम बानी ॥ 
यह प्रगटें अथवा द्विजश्रापा । नास तोर सुनु भानुप्रतापा ॥ 

आन उपाय निधन तव नाहीं । जौं हरि हर कोपहिं मन माहीं ॥ 
सत्य नाथ पद गहि नृप भाषा । द्विज-गुर-कोप कहहु को राखा ॥ 
राखै गुर जौं कोप बिधाता | गुर-बिरोध नहिं कोउ जगत्राता ॥ 
जौं न चलब हम कहे तुम्हारें | होउ नास नहिं सोच हमारें ॥ 


एकहिं डर डरपत मन मोरा । प्रभु महि-देव-श्राप अति घोरा ॥ 


(दोहा) 
होहिं बिप्र बस कवन बिधि कहहु कृपा करि सोउ । 
तुम्ह तजि दीनदयाल निज हितू न देखौं कोउ ॥ 496 ॥ 


(चौपाई) 
सुनु नृप बिबिध जतन जग माहीं । कष्टसाध्य पुनि होहिं कि नाहीं ॥ 
अहै एक अति सुगम उपाई । तहाँ परंतु एक कठिनाई ॥ 
मम आधीन जुगुति नृप सोई | मोर जाब तव नगर न होई ॥ 
आजु लगें अरु जब तें भयेऊँ । काहू के गृह ग्राम न गयेऊँ ॥ 
जौं न जाजँ तव होइ अकाजू | बना आइ असमंजस आजू ॥ 
सुनि महीस बोलेउ मृदु बानी | नाथ निगम असि नीति बखानी ॥ 
बड़े सनेह लघुन्ह पर करहीं | गिरि निज सिरनि सदा तृन धरहीं ॥ 
जलधि अगाध मौलि बह फेनू | संतत धरनि धरत सिर रेनू ॥ 


(दोहा) 
अस कहि गहे नरेस पद स्वामी होहु कृपाल । 


मोहि लागि दुख सहिअ प्रभु सज्षन दीनदयाल ॥ 497 ॥ 


(चौपाई) 


जानि नृपहि आपन आधीना । बोला तापस कपट प्रबीना ॥ 

सत्य कहाँ भूपति सुनु तोही | जग नाहिन दुर्लभ कछु मोही ॥ 
अवसि काज मैं करिहौं तोरा | मन तन बचन भगत तैं मोरा ॥ 

जोग जुगुति तप मंत्र प्रभाऊ | फलै तबहिं जब करिअ दुराऊ ॥ 

जौं नरेस मैं करौं रसोई । तुम्ह परुसहु मोहि जान न कोई ॥ 

अन्न सो जोइ जोइ भोजन करई । सोइ सोइ तव आयसु अनुसरई ॥ 
पुनि तिन्ह के गृह जेवै जोऊ | तव बस होइ भूप सुनु सोऊ ॥ 


जाइ उपाय रचहु नृप एह्दू | संबत भरि संकल्प करेहू ॥ 


(दोहा) 
नित नूतन द्विज सहस सत बरेउ सहित परिवार । 


मैं तुम्हरे संकलप लगि दिनहिं करबि जेवनार ॥ 498 ॥ 


(चौपाई) 
एहि बिधि भूप कष्ट अति थोरें | होइहहिं सकल बिप्र बस तोरें ॥ 
करिहहिं बिप्र होम मख सेवा । तेहिं प्रसंग सहजेहिं बस देवा ॥ 


और एक तोहि कहौं लखाऊ । मैं एहि बेष न आउब काऊ ॥ 
तुम्हरे उपरोहित कहूँ राया | हरि आनब मैं करि निज माया ॥ 
तपबल तेहि करि आपु समाना । रखिहाँ इहाँ बरष परवाना []॥ 
मैं धरि तासु बेषु सुनु राजा | सब बिधि तोर सँवारब काजा ॥ 

गै निसि बहुत सैन अब कीजै । मोहि तोहि भूप भेंट दिन तीजै ॥ 
मैं तपबल तोहि तुरँग-समेता । पहुँचेहां सोवतहि निकेता ॥ 


(दोहा) 
मैं आउब सोइ बेषु धरि पहिचानेउ तब मोहि | 


जब एकांत बोलाइ सब कथा सुनावौं तोहि ॥ 99 ॥ 


(चौपाई) 
सैन कीन्ह नृप आयसु मानी | आसन जाइ बैठ छलग्यानी ॥ 
श्रमित भूप निद्रा अति आई | सो किमि सोव सोच अधिकाई ॥ 
कालकेतु निसिचर तहँ आवा । जेहिं सूकर होइ नृपहि भुलावा ॥ 
परम मित्र तापस-नृप केरा | जानै सो अति कपट घनेरा ॥ 


तेहि के सत सुत अरु दस भाई | खल अति अजय देव-दुख-दाई ॥ 


[4] परवाना -< परिमाण। 


प्रथमहि भूप समर सब मारे । बिप्र संत सुर देखि दुखारे ॥ 
तेहिं खल पाछिल बयरु सँभरा | तापस नृप मिलि मंत्र बिचारा ॥ 


जेहि रिपु-छय सोइ रचेन्हि उपाऊ | भावी बस न जान कछु राऊ ॥ 


(दोहा) 
रिपु तेजसी अकेल अपि लघु करि गनिअ न ताहु । 
अजहूँ देत दुख रबि-ससिहि सिर अवसेषित राहु ॥ 200 ॥ 


(चौपाई) 


तापस नृप निज सखहि निहारी | हरषि मिलेउ उठि भयेउ सुखारी ॥ 
मित्रहि कहि सब कथा सुनाई | जातुधान बोला सुख पाई ॥ 
अब साधेडँ रिपु सुनहु नरेसा । जौं तुम्ह कीन्ह मोर उपदेसा ॥ 
परिहरि सोच रहहु तुम्ह सोई | बिनु औषध बिआधि बिधि खोई ॥ 
कुल-समेत रिपु-मूल बहाई । चौथे दिवस मिलब मैं आई ॥ 
तापस-नृपहि बहुत परितोषी | चला महाकपटी अति रोषी ॥ 
भानुप्रतापहि बाजि-समेता । पहुँचाएसि छन माझ निकेता ॥ 


नृपहि नारि पहिं सैन कराई | हयगृह बाँधेसि बाजि बनाई ॥ 


(दोहा) 
राजा के उपरोहितहि हरि लै गयेउ बहोरि । 
लै राखेसि गिरि खोह महुँ माया करि मति भोरि ॥ 204 ॥ 


(चौपाई) 
आपु बिरचि उपरोहित-रूपा | परेउ जाइ तेहि सेज अनूपा ॥ 
जागेउ नृप अनभए बिहाना । देखि भवन अति अचरजु माना ॥ 
मुनि महिमा मन महुँ अनुमानी | उठेउ गवहि जेहि जान न रानी ॥ 
कानन गयेउ बाजि चढ़ि तेहीं | पुर-नर-नारि न जानेउ केहीं ॥ 
गए जाम-जुग भूपति आवा । घर घर उत्सव बाज बधावा ॥ 
उपरोहितहि देख जब राजा | चकित बिलोक सुमिरि सोइ काजा ॥ 
जुग सम नृपहि गए दिन तीनी । कपटी मुनि-पद रह मति लीनी ॥ 


समय जानि उपरोहित आवा । नृपहि मते सब कहि समुझावा ॥ 


(दोहा) 
नृप हरषेउ पहिचानि गुरु भ्रम बस रहा न चेत । 


बरे तुरत सत-सहस बर बिप्र कुटुंब-समेत ॥ 202 ॥ 


(चौपाई) 
उपरोहित जेवनार बनाई । छरस चारि बिधि जसि श्रुति गाई ॥ 
मायामय तेहि कीन्ह रसोई । बिंजन बहु गनि सकइ न कोई ॥ 
बिबिध मृगन्ह कर आमिष राँधा । तेहि महूँ बिप्र माँसु खल साँधा ॥ 
भोजन कहूँ सब बिप्र बोलाए | पद पखारि सादर बैठाए ॥ 
परुसन जबहिं लाग महिपाला । भै अकासबानी तेहि काला ॥ 
बिप्रबुंद उठि उठि गृह जाहू । है बड़ि हानि अन्न जनि खाहू ॥ 
भयेउ रसोई भू-सुर-माँसू । सब द्विज उठे मानि बिस्वासू ॥ 
भूप बिकल मति मोह भुलानी | भावी-बस आव मुख बानी ॥ 


(दोहा) 
बोले बिप्र सकोप तब नहिं कछु कीन्ह बिचार । 


जाइ निसाचर होहु नृप मूढ़ सहित परिवार ॥ 203 ॥ 


(चौपाई) 
छत्रबंधु तैं बिप्र बोलाई | घालै लिए सहित समुदाई ॥ 
ईश्वर राखा धरम हमारा । जैहसि तैं समेत परिवारा ॥ 


संबत मध्य नास तव होऊ | जलदाता न रहिहि कुल कोऊ ॥ 


नृप सुनि श्राप बिकल अति त्रासा । भै बहोरि बर-गिरा अकासा ॥ 
बिप्रहु श्राप बिचारि न दीन्हा | नहिं अपराध भूप कछु कीन्हा ॥ 
चकित बिप्र सब सुनि नभबानी । भूप गयेउ जहँ भोजन-खानी ॥ 
तहँ न असन नहिं बिप्र सुआरा । फिरेउ राउ मन सोच अपारा ॥ 


सब प्रसंग महिसुरन्ह सुनाई । त्रसित परेड अवनी अकुलाई ॥ 


(दोहा) 
भूपति भावी मिटै नहिं जदपि न दूषन तोर । 
किए अन्यथा होइ नहिं बिप्रश्राप अति घोर ॥ 204 ॥ 


(चौपाई) 
अस कहि सब महिदेव सिधाए | समाचार पुरलोगन्ह पाए ॥ 
सोचहिं दूषन दैवहि देहीं | बिचरत हंस काग किय जेहीं ॥ 
उपरोहितहि भवन पहुँचाई । असुर तापसहिं खबरि जनाई ॥ 
तेहि खल जहाँ तहँ पत्र पठाए | सजि सजि सेन भूप सब धाए ॥ 
घेरेन्हि नगर निसान बजाई । बिबिध भाँति नित होई लराई ॥ 
जूझे सकल सुभट करि करनी । बंधु-समेत परेउ नृप धरनी ॥ 


सत्यकेतु-कुल कोउ नहीं बाँचा । बिप्रश्राप किमि होइ असाँचा ॥ 


रिपु जिति सब नृप नगर बसाई । निज पुर गवने जय जसु पाई ॥ 


(दोहा) 
भरद्वाज सुनु जाहि जब होइ बिधाता बाम | 


धूरि मेरुसम, जनक जम, ताहि ब्यालसम दाम ॥ 205 ॥ 


(चौपाई) 


काल पाइ मुनि सुनु सोइ राजा | भयेउ निसाचर सहित समाजा ॥ 
दस सिर ताहि बीस भुजदंडा । रावन नाम बीर बरिबंडा ॥ 
भूप-अनुज अरि-मर्दन-नामा । भयेउ सो कुंभवरन बलधामा ॥ 
सचिव जो रहा धरमरुचि जासू | भयेउ बिमात्र बंधु लघु तासू ॥ 
नाम बिभीषन जेहि जग जाना । बिष्णुभगत बिग्याननिधाना ॥ 

रहे जे सुत सेवक नृप केरे | भए निसाचर घोर घनेरे ॥ 

कामरूप खल जिनिस अनेका । कुटिल भयंकर बिगत-बिबेका ॥ 


कृपा-रहित हिंसक सब पापी | बरनि न जाहिं बिस्व-परितापी ॥ 


(दोहा) 


उपजे जदपि पुलस्त्यकुल पावन अमल अनूप | 


तदपि मही-सुर-श्राप-बस भए सकल अघरूप ॥ 206 ॥ 


(चौपाई) 
कीन्ह बिबिध तप तीनिहूँ भाई । परम उग्र नहिं बरनि सो जाई ॥ 
गयेउ निकट तप देखि बिधाता । माँगहु बर प्रसन्न मैं ताता ॥ 
करि बिनती पद गहि दससीसा | बोलेउ बचन सुनहु जगदीसा ॥ 
हम काहू के मरहिं न मारे | बानर मनुज जाति दुइ बारे ॥ 
एवमस्तु तुम्ह बड़ तप कीन्हा । मैं ब्रह्मा मिलि तेहि बर दीन्हा ॥ 
पुनि प्रभु कुंभकरन पहिं गयेऊ | तेहि बिलोकि मन बिसमय भयेऊ ॥ 
जौं एहि खल नित करब अहारू | होइहि सब उजारि संसारू ॥ 
सारद प्रेरि तासु मति फेरी । माँगेसि नींद मास षट केरी ॥ 


(दोहा) 
गए बिभीषन पास पुनि कहेउ पुत्र बर माँगु | 


तेहिं माँगैउ भगवंत-पद-कमल अमल अनुरागु ॥ 207 ॥ 


(चौपाई) 
तिन्हिं देइ बर ब्रह्म सिधाए | हरषित ते अपने गृह आए ॥ 


मय-तनुजा मंदोदरि नामा | परम सुंदरी नारि ललामा ॥ 

सोइ मय दीन्हि रावनहि आनी | होइहि जातुधानपति जानी ॥ 
हरषित भयेउ नारि भलि पाई । पुनि दोउ बंधु बिआहेसि जाई ॥ 
गिरि त्रिकूट एक सिंधु मँझारी । बिधि-निर्मित दुर्गग अति भारी ॥ 
सोइ मय दानव बहुरि सँवारा | कनक-रचित मनिभवन अपारा ॥ 
भोगावति जसि अहि-कुल-बासा । अमरावति जसि सक्रनिवासा ॥ 


तिन्हतें अधिक रम्य अति बंका | जग-बिख्यात नाम तेहि लंका ॥ 


(दोहा) 
खाईं सिंधु गँभीर अति चारिहु दिसि फिरि आव । 
कनक-कोट मनि-खचित दृढ़ बरनि न जाइ बनाव ॥ 208॥ 
हरिप्रेरित जेहिं कलप जोइ जातुधानपति होइ । 


सूर प्रतापी अतुलबल दल-समेत बस सोइ ॥ 209 ॥ 


(चौपाई) 
रहे तहाँ निसिचर भट भारे | ते सब सुरन्ह समर संघारे ॥ 
अब तहँ रहहिं सक्र के प्रेरे | रच्छक कोटि जच्छपति केरे ॥ 
दसमुख कतहुँ खबरि असि पाई । सेन साजि गढ़ घेरेसि जाई ॥ 


देखि बिकट भट बड़ि कटकाई | जच्छ जीव लै गए पराई ॥ 
फिरि सब नगर दसानन देखा । गयेउ सोच सुख भयेउ बिसेषा ॥ 
सुंदर सहज अगम अनुमानी । कीन्हि तहाँ रावन रजधानी ॥ 
जेहि जस जोग बाँटि गृह दीन्हे | सुखी सकल रजनीचर कीन्‍्हे ॥ 


एक बार कुबेर पर धावा । पुष्पक-जान जीति लेइ आवा ॥ 


(दोहा) 
कौतुक ही कैलास पुनि लीन्हेसि जाइ उठाइ । 


मनहुँ तौलि निज बाहुबल चला बहुत सुख पाइ ॥ 240 ॥ 


(चौपाई) 
सुख संपति सुत सेन सहाई | जय प्रताप बल बुद्धि बड़ाई ॥ 
नित नूतन सब बाढ़त जाई । जिमि प्रतिलाभ लोभ अधिकाई ॥ 
अतिबल कुंभकरन अस क्राता । जेहि कहूँ नहिं प्रतिभट जग जाता ॥ 
करे पान सोवइ षट-मासा । जागत होइ तिहूँ पुर त्रासा ॥ 
जौं दिन प्रति अहार कर सोई । बिस्व बेगि सब चौपट होई ॥ 
समर-धीर नहिं जाइ बखाना । तेहि सम अमित बीर बलवाना ॥ 


बारिदनाद जेठ सुत तासू | भट महूँ प्रथम लीक जग जासू ॥ 


जेहि न होइ रन सनमुख कोई । सुरपुर नितहिं परावन होई ॥ 


(दोहा) 
कुमुख, अकंपन, कुलिसरद, धूमकेतु, अतिकाय । 


एक एक जग जीति सक ऐसे सुभट-निकाय ॥ 244 ॥ 


(चौपाई) 


कामरूप जानहिं सब माया । सपनेहूँ जिन्हके धरम न दाया ॥ 
दसमुख बैठ सभा एक बारा | देखि अमित आपन परिवारा ॥ 
सुत-समूह जन परिजन नाती । गनै को पार निसाचर-जाती ॥ 
सेन बिलोकि सहज अभिमानी । बोला बचन क्रोध-मद-सानी ॥ 
सुनहु सकल रजनीचर-जूथा । हमरे बैरी बिबुध-बरूथा ॥ 

ते सनमुख नहिं करहिं लराई | देखि सबल रिपु जाहिं पराई ॥ 
तिन्‍ह कर मरन एक बिधि होई | कहाँ बुझाइ सुनहु अब सोई ॥ 


द्विजभोजन मख होम सराधा ॥ सब कै जाइ करहु तुम्ह बाधा ॥ 


(दोहा) 
छुधा-छीन बलहीन सुर सहजेहिं मिलिहहिं आइ । 


तब मारिहौं कि छाड़िहाँ भली भाँति अपनाइ ॥ 242 ॥ 


(चौपाई) 
मेघनाद कहूँ पुनि हँकरावा । दीन्ही सिख बलु बयरु बढ़ावा ॥ 
जे सुर समर-धीर बलवाना । जिनके लरिबे कर अभिमाना ॥ 
तिन्हहिं जीति रन आनेसु बाँधी | उठि सुत पितु अनुसासन काँधी ॥ 
एहि बिधि सबही अग्या दीन्ही | आपुनु चलेउ गदा कर लीन्ही ॥ 
चलत दसानन डोलति अवनी । गर्जत गर्भ श्रवहिं सुर-रवनी ॥ 
रावन आवत सुनेउ सकोहा । देवन्ह तके मेरु-गिरि-खोहा ॥ 
दिगपालन्ह के लोक सुहाए | सूने सकल दसानन पाए ॥ 
पुनि पुनि सिंघनाद करि भारी । देइ देवतन्ह गारि पचारी ॥ 
रन-मद-मत्त फरै जग धावा | प्रतिभट खोजत कतहुँ न पावा ॥ 
रबि ससि पवन बरुन धनधारी | अगिनि काल जम सब अधिकारी ॥ 
किन्नर सिद्ध मनुज सुर नागा | हठि सबही के पंथहिं लागा ॥ 
ब्रह्मसृष्टि जहँ लगि तनुधारी | दस-मुख-बस-बर्ती नर नारी ॥ 


आयसु करहिं सकल भयभीता । नवहिं आइ नित चरन बिनीता ॥ 


(दोहा) 


भुजबल बिस्व बस्य करि राखेसि कोउ न स्वतंत्र । 
मंडलीक-मनि रावन राज करे निज मंत्र ॥ 243 ॥ 
देव-जच्छ-गंधर्व-नर-किन्नर-नाग-कुमारि । 


जीति बरीं निज बाहुबल बहु सुंदर बर नारि ॥ 244 ॥ 


(चौपाई) 

इंद्रजीत सन जो कछु कहेऊ | सो सब जनु पहिलेहिं करि रहेऊ ॥ 
प्रथमहिं जिन्ह कहुँ आयसु दीन्हा । तिन्‍्ह कर चरित सुनहु जो कीन्हा ॥ 

देखत भीमरूप सब पापी । निसिचर-निकर देव-परितापी ॥ 

करहि उपद्रव असुर-निकाया । नाना रूप धरहिं करि माया ॥ 

जेहि बिधि होइ धर्म निर्मूला | सो सब करहिं बेद-प्रतिकूला ॥ 

जेहि जेहि देस धेनु द्विज पावहिं | नगर गाऊँ पुर आगि लगावहिं ॥ 

सुभ आचरन कतहुँ नहिं होई । देव बिप्र गुरू मान न कोई ॥ 


नहिं हरिभगति जग्य तप दाना । सपनेहुँ सुनिअ न बेद पुराना ॥ 


(छंद) 
जप जोग बिरागा तप मख-भागा श्रवन सुनै दससीसा । 


आपुनु उठि धावै रहै न पावै धरि सब घालै खीसा ॥ 


अस भ्रष्ट अचारा भा संसारा धर्म सुनिअ नहिं काना । 
तेहि बहु बिधि त्रासै देस निकासै जो कह बेद पुराना ॥ 


(सोरठा) 
बरनि न जाइ अनीति घोर निसाचर जो करहिं । 
हिंसा पर अति प्रीति तिन्‍्हके पापहि कवनि मिति ॥ 245 ॥ 


(चौपाई) 
बाढ़े खल बहु चोर जुआरा । जे लंपट पर-धन पर-दारा ॥ 
मानहिं मातु पिता नहिं देवा | साधुन्ह सन करवावहिं सेवा ॥ 
जिन्हके यह आचरन भवानी । ते जानेहु निसिचर सब प्रानी ॥ 
अतिसय देखि धरम कै ग्लानी | परम सभीत धरा अकुलानी ॥ 
गिरि सरि सिंधु भार नहिं मोही | जस मोहि गरुअ एक परद्रोही ॥ 
सकल धरम देखै बिपरीता | कहि न सकै रावन भय-भीता ॥ 
धेनु-रूप धरि हृदय बिचारी । गई तहाँ जहँ सुर-मुनि-झारी ॥ 
निज संताप सुनाएसि रोई । काहू तें कछु काज न होई ॥ 


(छंद) 


सुर मुनि गंधर्बा मिलि करि सर्बा गे बिरंचि के लोका | 
सँग गो-तनु-धारी भूमि बिचारी परम बिकल भय सोका ॥ 
ब्रह्मा सब जाना मन अनुमाना मोर कछू न बसाई । 

जा करि तैं दासी सो अबिनासी हमरेउ तोर सहाई ॥ 


(सोरठा) 
धरनि धरहि मन धीर कह बिरंचि हरिपद सुमिरु | 


जानत जन की पीर प्रभु भंजिहिं दारुन बिपति ॥ 246 ॥ 


(चौपाई) 
बैठे सुर सब करहिं बिचारा | कहँ पाइअ प्रभु करिअ पुकारा ॥ 
पुर बैकुंठ जान कह कोई | कोउ कह पयनिधि बस प्रभु सोई ॥ 
जाके हृदय भगति जसि प्रीति | प्रभु तहँ प्रगट सदा तेहिं रीती ॥ 
तेहि समाज गिरिजा मैं रहेऊँ | अवसर पाइ बचन एक कहेऊँ ॥ 
हरि ब्यापक सर्बत्र समाना । प्रेम तें प्रगट होहिं मैं जाना ॥ 
देस काल दिसि बिदिसिहु माहीं | कहहु सो कहाँ जहाँ प्रभु नाहीं ॥ 
अग-जग-मय सब-रहित बिरागी । प्रेम तें प्रभु प्रगटै जिमि आगी ॥ 


मोर बचन सब के मन माना । साधु साधु करे ब्रह्म बखाना ॥ 


(दोहा) 
सुनि बिरंचि मन हरष तन पुलकि नयन बह नीर । 


अस्तुति करत जोरि कर सावधान मतिधीर ॥ 27 ॥ 


(छंद) 
जय जय सुरनायक जन-सुख-दायक प्रनतपाल भगवंता । 
गो-द्विज-हितकारी जय असुरारी सिधुं-सुता-प्रिय-कंता ॥ 
पालन सुर धरनी अद्भुत-करनी मरम न जानै कोई । 
जो सहज कृपाला दीनदयाला करउ अनुग्रह सोई ॥ 
जय जय अबिनासी सब घट बासी ब्यापक परमानंदा । 
अबिगत गोतीतं चरित पुनीतं मायारहित मुकुंदा ॥ 
जेहि लागि बिरागी अति अनुरागी बिगतमोह मुनिबुंदा । 
निसि बासर ध्यावहिं गुन-गन गावहिं जयति सच्चिदानंदा ॥ 
जेहिं सृष्टि उपाई त्रिबिध बनाई संग सहाय न दूजा । 
सो करौ अघारी चिंत हमारी जानिअ भगति न पूजा ॥ 
जो भव-भय-भंजन मुनि-मन-रंजन गंजन बिपति-बरूथा । 


मन बच क्रम बानी छाँड़ि सयानी सरन सकल-सुर-जूथा ॥ 


सारद श्रुति सेषा रिषय असेषा जा कहूँ कोउ नहिं जाना । 
जेहि दीन पिआरे बेद पुकारे द्रवौ सो श्रीभगवाना ॥ 
भव-बारिधि-मंदर सब बिधि सुंदर गुनमंदिर सुखपुंजा । 


मुनि सिद्ध सकल सुर परम भयातुर नमत नाथ पद कंजा ॥ 


(दोहा) 
जानि सभय सुरभूमि सुनि बचन समेत सनेह । 


गगनगिरा गंभीर भै हरनि सोक संदेह ॥ 248 ॥ 


(चौपाई) 
जनि डरपहु मुनि सिद्ध सुरेसा । तुम्हहि लागि धरिहौों नर बेसा ॥ 


अंसन्ह सहित मनुज अवतारा । लेइहौं दिन-कर-बंस-उदारा ॥ 
कस्यप अदिति महातप कीन्हा । तिन्ह कहूँ मैं पूरब बर दीन्हा ॥ 
ते दसरथ कौसल्या रूपा | कोसलपुरी प्रगट नरभूपा ॥ 

तिन्हके गृह अवतरिहौं जाई । रघु-कुल-तिलक सो चारिउ भाई ॥ 
नारद-बचन सत्य सब करिहौं | परम सक्ति समेत अवतरिहीौं ॥ 
हरिहौं सकल भूमि-गरुआई । निर्भय होहु देव-समुदाई ॥ 
गगन-दब्रह्मबानी सुनी काना । तुरत फिरे सुर हृदय जुड़ाना ॥ 


तब ब्रह्मा धरनिहि समुझावा | अभय भई भरोस जिय आवा ॥ 


(दोहा) 
निज लोकहि बिरंचि गे देवन्ह इहै सिखाइ । 


बानर-तनु धरि धरनि महुँ हरि-पद सेवहु जाइ ॥ 249 ॥ 


(चौपाई) 
गए देव सब निज निज धामा । भूमि-सहित मन कहूँ बिश्रामा । 
जो कछु आयसु ब्रह्मा दीन्हा | हरषे देव बिलंब न कीन्हा ॥ 
बन-चर-देह धरि छिति माहीं । अतुलित बल प्रताप तिनन्‍्ह पाहीं ॥ 
गिरि-तरु-नख आयुध सब बीरा | हरि-मारग चितवहिं मतिधीरा ॥ 
गिरि कानन जहूँ तहँ भरि पूरी । रहे निज निज अनीक रचि रूरी ॥ 
यह सब रुचिर चरित मैं भाखा । अब सो सुनहु जो बीचहिं राखा ॥ 
अवधपुरी रघुकुल-मनि-राऊ । बेद-बिदित तेहि दसरथ नाऊ ॥ 


धरम-धुरंधर गुननिधि ग्यानी | हृदय भगति मति सारँगपानी ॥ 


(दोहा) 


कौसल्यादि नारि प्रिय सब आचरन पुनीत । 


पति अनुकूल प्रेम दृढ़ हरि-पद-कमल बिनीत ॥ 220 ॥ 


(चौपाई) 

एक बार भूपति मन माहीं । भइ गलानि मोरे सुत नाहीं ॥ 

गुर-गृह गयेउ तुरत महिपाला । चरन लागि करि बिनय बिसाला ॥ 
निज दुख सुख सब गुरहि सुनायेउ | कहि बसिष्ठ बहुबिधि समुझायेउ ॥ 

धरहु धीर होइहहिं सुत चारी । त्रिभुवन-बिदित भगत-भय-हारी ॥ 

सृूंगी रिषहि बसिष्ठ बोलावा । पुत्रकाम सुभ जग्य करावा ॥ 

भगति -सहित मुनि आहुति दीन्हें | प्रगटे अगिनि चरू कर लीन्हें ॥ 

जो बसिष्ठ कछु हृदय बिचारा | सकल काजु भा सिद्ध तुम्हारा ॥ 


यह हबि बाँटि देहु नृप जाई | जथा-जोग जेहि भाग बनाई ॥ 


(दोहा) 
तब अदृ्स्य भए पावक सकल सभहि समुझाइ ॥ 


परमानंद मगन नृप हरष न हृदय समाइ ॥ 224 ॥ 


(चौपाई) 


तबहिं राय प्रिय नारि बोलाईं | कौसल्यादि तहाँ चलि आई ॥ 


अरध भाग कौसल्याहि दीन्हा | उभय भाग आधे कर कीन्हा ॥ 
कैकेई कहाँ नृप सो दयेऊ | रहेउ सो उभय भाग पुनि भयेऊ ॥ 
कौसल्या कैकेई हाथ धरि । दीन्ह सुमित्रहि मन प्रसन्न करि ॥ 
एहि बिधि गर्भसहित सब नारी । भईं हृदय हरषित सुख भारी ॥ 
जा दिन तें हरि गर्भहिं आए | सकल लोक सुख संपति छाए ॥ 
मंदिर महँ सब राजहिं रानी | सोभा सील तेज की खानीं ॥ 


सुख-जुत कछुक काल चलि गयेऊ । जेहिं प्रभु प्रगट सो अवसर भयेऊ ॥ 


(दोहा) 
जोग लगन ग्रह बार तिथि सकल भए अनुकूल | 


चर अरु अचर हरपषजुत राम-जनम सुखमूल ॥ 222 ॥ 


(चौपाई) 
नवमी तिथि मधु-मास पुनीता | सुकल पच्छ अभिजित हरिप्रीता ॥ 
मध्य दिवस अति सीत न घामा | पावन काल लोक-बिश्रामा ॥ 
सीतल मंद सुरभि बह बाऊ | हरषित सुर संतन्‍्ह मन चाऊ ॥ 
बन कुसुमित गिरिगन मनिआरा । श्रवहिं सकल सरितामृतधारा ॥ 


सो अवसर बिरंचि जब जाना | चले सकल सुर साजि बिमाना ॥ 


गगन बिमल संकुल सुर-जूथा । गावहिं गुन गंधर्ब-बरूथा ॥ 
बरषहिं सुमन सुअंजलि साजी | गहगहि गगन दुंदुभी बाजी ॥ 
अस्तुति करहिं नाग मुनि देवा । बहु बिधि लावहिं निज निज सेवा ॥ 


(दोहा) 
सुर-समूह बिनती करि पहुँचे निज निज धाम । 


जगनिवास प्रभु प्रगटे अखिल-लोक-बिश्राम ॥ 223 ॥ 


(छंद) 
भए प्रगट कृपाला दीनदयाला कौसल्या-हित-कारी । 
हरषित महतारी मुनि-मन-हारी अदभुत रूप बिचारी ॥ 
लोचन-अभिरामा तनु-घनस्यामा निज आयुध भुज चारी । 
भूषन बनमाला नयन बिसाला सोभासिंधु खरारी ॥ 
कह दुइ कर जोरी अस्तुति तोरी केहि बिधि करों अनंता । 
माया-गुन-ग्यानातीत अमाना बेद पुरान भनंता ॥ 
करुना-सुख-सागर सब-गुन-आगर जेहि गावहैिं श्रुति संता । 
सो मम हित लागी जन-अनुरागी भयेउ प्रगट श्रीकंता ॥ 


ब्रह्मांड-निकाया निर्मित माया रोम रोम प्रति बेद कहै । 


मम उर सो बासी यह उपहासी सुनत धीर मति थिर न रहै ॥ 
उपजा जब ग्याना प्रभु मुस॒काना चरित बहुत बिधि कीन्ह चहै । 
कहि कथा सुहाई मातु बुझाई जेहि प्रकार सुत प्रेम लहै ॥ 
माता पुनि बोली सो मति डौली तजहु तात यह रूपा । 
कीजिअ सिसुलीला अति-प्रिय-सीला यह सुख परम अनूपा ॥ 
सुनि बचन सुजाना रोदन ठाना होइ बालक सुरभूपा । 


यह चरित जे गावहिं हरिपद पावहिं ते न परहिं भवकूपा ॥ 


(दोहा) 
बिप्र-धेनु-सुर-संत-हित लीन्ह मनुज-अवतार । 


निज-इच्छा-निर्मित-तनु माया-गुन-गो-पार ॥ 224 ॥ 


(चौपाई) 
सुनि सिसु-रुदन परम प्रिय बानी । संभ्रम चलि आई सब रानी ॥ 
हरषित जहाँ तहँ धाईं दासी | आनँद-मगन सकल पुरबासी ॥ 
दसरथ पुत्रजन्म सुनि काना । मानहू ब्रह्मानंद-समाना ॥ 
परम प्रेम मन पुलक सरीरा | चाहत उठत करत मति धीरा ॥ 


जा कर नाम सुनत सुभ होई । मोरे गृह आवा प्रभु सोई ॥ 


परमानंद पूरि मन राजा | कहा बुलाइ बजावहु बाजा ॥ 
गुर बसिष्ठ कहँ गयेउ हँकारा । आए द्विजन्ह सहित नृपक्वारा ॥ 


अनुपम बालक देखिन्ह जाई । रूप-रासि गुन कहि न सिराई ॥ 


(दोहा) 
तब नंदीमुख सराध करि जातकरम सब कीन्ह । 


हाटक धेनु बसन मनि नृप बिप्रन्ह कहँ दीन्ह ॥ 225 ॥ 


(चौपाई) 
ध्वज पताक तोरन पुर छावा | कहि न जाइ जेहि भाँति बनावा ॥ 
सुमन बृष्टि अकास तें होई । ब्रह्मानंद-मगन सब कोई ॥ 
बुंद बुंद मिलि चलीं लोगाई | सहज संगार किए उठि धाई ॥ 
कनक-कलस मंगल धरि थारा । गावत पैठहिं भूष-दुआरा ॥ 
करि आरति नेवछावरि करहीं । बार बार सिसु-चरनन्हि परहीं ॥ 
मागध सूत बंदिगन गायक । पावन गुन गावहिं रघुनायक ॥ 
सरबस दान दीन्ह सब काहू । जेहिं पावा राखा नहिं ताहू ॥ 


मृग-मद-चंदन-कुंकुम-कीचा । मची सकल बीथिन्ह बिच बीचा ॥ 


(दोहा) 
गृह गृह बाज बधाव सुभ प्रगटे सुषमा-कंद । 


हरषवंत सब जहाँ तहँ नगर नारि-नर-बुंद ॥ 226 ॥ 


(चौपाई) 
कैकयसुता सुमित्रा दोऊ | सुंदर सुत जनमत भईँ ओऊ ॥ 
वोह सुख संपति समय समाजा | कहि न सके सारद अहिराजा ॥ 
अवधपुरी सोहै एहि भाँती । प्रभुहि मिलन आई जनु राती ॥ 
देखि भानू जनु मन सकुचानी | तदपि बनी संध्या अनुमानी ॥ 
अगर-धूप बहु जनु अंधिआरी । उड़ै अभीर मनहुँ अरुनारी ॥ 
मंदिर-मनि-समूह जनु तारा । नृप-गृह-कलस सो इंदु उदारा ॥ 
भवन-बेद-धुनि अति मृदु बानी | जनु खग-मूखर समय अनुमानी ॥ 


कौतुक देखि पतंग भुलाना । एक मास तेइ जात न जाना ॥ 


(दोहा) 
मास-दिवस कर दिवस भा मरम न जाने कोइ । 


रथ-समेत रबि थाकेउ निसा कवन बिधि होइ ॥ 227 ॥ 


(चौपाई) 
यह रहस्य काहू नहिं जाना | दिन-मनि चले करत गुनगाना ॥ 
देखि महोत्सव सुर मुनि नागा | चले भवन बरनत निज भागा ॥ 
और एक कहां निज चोरी । सुनु गिरिजा अति दृढ़ मति तोरी ॥ 
काक-भुसुंडि संग हम दोऊ | मनुजरूप जानै नहिं कोऊ ॥ 
परमानंद प्रेम-सुख-फूले । बीथिन्ह फिरहिं मगन मन भूले ॥ 
यह सुभ चरित जान पै सोई । कृपा राम कै जापर होई ॥ 
तेहि अवसर जो जेहि बिधि आवा । दीन्ह भूप जो जेहि मन भावा ॥ 
गज रथ तुरग हेम गो हीरा । दीन्हे नृप नाना बिधि चीरा ॥ 


(दोहा) 
मन संतोष सबन्ि के जहँ तहँ देहि असीस । 


सकल तनय चिर-जीवहूँ तुलसिदास के ईस ॥ 228 ॥ 


(चौपाई) 
कछुक दिवस बीते एहि भाँती | जात न जानिअ दिन अरु राती ॥ 
नामकरन कर अवसर जानी । भूप बोलि पठए मुनि ग्यानी ॥ 


करि पूजा भूपति अस भाषा । धरिअ नाम जो मुनि गुनि राखा ॥ 


इन्हके नाम अनेक अनूपा । मैं नृप कहब स्वमति अनुरूपा ॥ 
जो आनंद-सिंधु सुखरासी | सीकर तें त्रैलोक सुपासी ॥ 

सो सुख-धाम राम अस नामा | अखिल लोक दायक बिश्रामा ॥ 
बिस्व-भरन पोषन कर जोई । ताकर नाम भरत अस होई ॥ 


जाके सुमिरन तें रिपु नासा । नाम सत्रुहन बेद प्रकासा ॥ 


(दोहा) 
लच्छन-धाम राम-प्रिय सकल-जगत-आधार । 


गुरु बसिष्ट तेहि राखा लछिमन नाम उदार ॥ 229 ॥ 


(चौपाई) 
धरे नाम गुर हृदय बिचारी । बेद-तत्व नृप तव सुत चारी ॥ 
मुनि-धन जन-सरबस सिव-प्राना | बाल-केलि-रस तेहिं सुख माना ॥ 
बारेहि ते निज हित पति जानी | लछिमन राम-चरन-रति मानी ॥ 
भरत सत्रुहन दूनौ भाई । प्रभु-सेवक जसि प्रीति बड़ाई ॥ 
स्याम गौर सुंदर दोउ जोरी । निरखहिं छबि जननीं तृन तोरी ॥ 
चारिउ सील-रूप-गुन-धामा | तदपि अधिक सुखसागर रामा ॥ 


हृदय अनुग्रह इंदु प्रकासा | सूचत किरन मनोहर हासा ॥ 


कबहुँ उछंग कबहुँ बर पलना । मातु दुलारै कहि प्रिय ललना ॥ 


(दोहा) 
ब्यापक ब्रह्म निरंजन निर्गुन बिगत-बिनोद । 


सो अज प्रेम-भगति बस कौसल्या के गोद ॥ 230 ॥ 


(चौपाई) 
काम-कोटि-छबि स्याम-सरीरा | नील-कंज बारिद-गंभीरा ॥ 
अरुन-चरन-पकंज-नख-जोती | कमल-दलन्हि बैठे जनु मोती ॥ 
रेख कुलिस ध्वज अंकुर सोहे । नूपुर-धुनि सुनि मुनि-मन मोहे ॥ 
कटि-किंकिनी उदर त्रय-रेखा । नाभि गँभीर जान जिन्ह देखा ॥ 
भुज बिसाल भूषन जुत भूरी । हिय हरि-नख अति सोभा रूरी ॥ 
उर मनिहार-पदिक की सोभा । बिप्र-चरन देखत मन लोभा ॥ 
कंबु कंठ अति चिबुक सुहाई | आनन अमित-मदन-छबि छाई ॥ 
दुइ दुइ दसन अधर अरुनारे | नासा तिलक को बरने पारे ॥ 
सुंदर श्रवन सुचारु कपोला । अति प्रिय मधुर तोतरे बोला ॥ 
चिक्कन कच कुंचित गभुआरे । बहु प्रकार रचि मातु सवारे ॥ 
पीत झगुलिआ तनु पहिराई । जानु-पानि-बिचरनि मोहि भाई ॥ 


रूप सकहिं नहिं कहि श्रुति सेखा | सो जानइ सपनेहु जेहि देखा ॥ 


(दोहा) 
सुख-संदोह मोहपर ग्यान-गिरा-गोतीत । 


दंपति परम-प्रेम-बस कर सिसु-चरित पुनीत ॥ 234 ॥ 


(चौपाई) 

एहि बिधि राम जगत-पितु माता | कोसलपुर-बासिन्ह-सुखदाता ॥ 
जिन्ह रघुनाथ-चरन-रति मानी | तिन्‍्ह की यह गति प्रगट भवानी ॥ 
रघुपति-बिमुख जतन कर कोरी | कवन सकइ भव-बंधन छोरी ॥ 
जीव चराचर बस कै राखे । सो माया प्रभु सों भय भाखे ॥ 
भूकुटि-बिलास नचावै ताही । अस प्रभु छाँड़ि भजिअ कहु काही ॥ 
मन क्रम बचन छाँड़ि चतुराई | भजत कृपा करिहहिं रघुराई ॥ 

एहि बिधि सिसु-बिनोद प्रभु कीन्हा | सकल-नगर-बासिन्ह सुख दीन्हा ॥ 


लै उछंग कबहुँक हलरावै । कबहूँ पालनें घालि झुलावै ॥ 


(दोहा) 


प्रेम-मगन कौसल्या निसि दिन जात न जान | 


सुत-सनेह-बस माता बालचरित कर गान ॥ 232 ॥ 


(चौपाई) 
एक बार जननीं अन्हवाए । करि सिंगार पलना पौढ़ाए ॥ 
निज-कुल-इष्ट-देव भगवाना । पूजा-हेतु कीन्ह अस्नाना ॥ 
करि पूजा नैबेद्य चढ़ावा | आपु गई जहाँ पाक बनावा ॥ 
बहुरि मातु तहँवाँ चलि आई । भोजन करत देख सुत जाई ॥ 
गइ जननी सिसु पहूँ भयभीता । देखा बाल तहाँ पुनि सूता ॥ 
बहुरि आइ देखा सुत सोई | हृदय कंप मन धीर न होई ॥ 
इहाँ उहाँ दुइ बालक देखा । मतिभ्रम मोर कि आन बिसेखा ॥ 


देखि राम जननी अकुलानी । प्रभु हँसे दीन्ह मधुर मुसुकानी ॥ 


(दोहा) 
देखरावा मातहि निज अदभुत रुप अखंड । 
रोम रोम प्रति लागे कोटि कोटि ब्रह्मंड ॥ 233 ॥ 


(चौपाई) 
अगनित-रबि-ससि-सिव-चतुरानन । बहु-गिरि-सरित-सिंधु-महि कानन ॥ 


काल करम गुन ग्यान सुभाऊ । सोउ देखा जो सुना न काऊ ॥ 
देखी माया सब बिधि गाढ़ी । अति सभीत जोरें कर ठाढ़ी ॥ 

देखा जीव नचावै जाही | देखी भगति जो छोरै ताही ॥ 

तन पुलकित मुख बचन न आवा । नयन मूँदि चरननि सिरु नावा ॥ 
बिसमयवंत देखि महतारी । भए बहुरि सिसुरूप खरारी ॥ 

अस्तुति करि न जाइ भय माना | जगत-पिता मैं सुत करि जाना ॥ 


हरि जननि बहु बिधि समुझाई | यह जनि कतहूँ कहसि सुनु माई ॥ 


(दोहा) 
बार बार कौसल्या बिनय करे कर जोरि ॥ 


अब जनि कबहूँ ब्यापै प्रभु मोहि माया तोरि ॥ 234 ॥ 


(चौपाई) 
बालचरित हरि बहु बिधि कीन्हा । अति आनँद दासन्ह कह दीन्हा ॥ 
कछुक काल बीतें सब भाई । बड़े भए परिजन-सुखदाई ॥ 
चूड़ाकरन कीन्ह गुरु जाई । बिप्रन्ह पुनि दछिना बहु पाई ॥ 
परम मनोहर चरित अपारा | करत फिरत चारिउ सुकुमारा ॥ 


मन-क्रम-बचन-अगोचर जोई | दसरथ-अजिर बिचर प्रभु सोई ॥ 


भोजन करत बोल जब राजा | नहिं आवत तजि बाल समाजा ॥ 
कौसल्या जब बोलन जाई । ठुमकु ठुमकु प्रभु चलहिं पराई ॥ 
निगम नेति सिव अंत न पावा । ताहि धरै जननी हठि धावा ॥ 


धूरस धूरि भरें तनु आए । भूपति बिहँसि गोद बैठाए ॥ 


(दोहा) 
भोजन करत चपल चित इत उत अवसरूु पाइ । 


भाजि चले किलकत मुख दधि-ओदन लपटाइ ॥ 235॥ 


(चौपाई) 
बालचरित अति सरल सुहाए । सारद सेष संभु श्रुति गाए ॥ 
जिन्ह कर मन इन्ह सन नहिं राता | ते जन बंचित किए बिधाता ॥ 
भए कुमार जबहिं सब भ्राता | दीन्ह जनेऊ गुरु-पितु-माता ॥ 
गुरगृह गए पढ़न रघुराई | अलप काल बिद्या सब आई ॥ 
जाकी सहज स्वास श्रुति चारी | सो हरि पढ़ यह कौतुक भारी ॥ 
बिद्या-बिनय-निपुन गुन-सीला | खेलहिं खेल सकल नृपलीला ॥ 
करतल बान धनुष श्रुति सोहा | देखत रूप चराचर मोहा ॥ 
जिन्ह बीथिन्ह बिहरहिं सब भाई | थकित होहिं सब लोग लुगाई ॥ 


(दोहा) 
कोसल-पुर-बासी नर नारि बुद्ध अरु बाल | 


प्रानहूँ तें प्रिय लागत सब कहूँ राम कृपाल ॥ 236 ॥ 


(चौपाई) 
बंधु सखा संग लेहिं बुलाई | बन मृगया नित खेलहिं जाई ॥ 
पावन मृग मारहिं जिय जानी । दिन प्रति नृपहि देखावहिं आनी ॥ 
जे मृग राम-बान के मारे | ते तनु तजि सुरलोक सिधारे ॥ 
अनुज सखा सँग भोजन करहीं | मातु पिता अग्या अनुसरहीं ॥ 
जेहि बिधि सुखी होहिं पुर-लोगा | करहिं कृपानिधि सोइ संजोगा ॥ 
बेद पुरान सुनहिं मन लाई । आपु कहहिं अनुजन्ह समुझाई ॥ 
प्रातकाल उठि कै रघुनाथा । मातु पिता गुरु नावहिं माथा ॥ 


आयसु माँगि करहिं पुर काजा | देखि चरित हरषै मन राजा ॥ 


(दोहा) 
ब्यापक अकल अनीह अज निर्गुन नाम न रूप । 


भगत-हेतु नाना बिधि करत चरित्र अनूप ॥ 237 ॥ 


(चौपाई) 
यह सब चरित कहा मैं गाई । आगिलि कथा सुनहु मन लाई ॥ 
बिस्वामित्र महामुनि ग्यानी | बसहि बिपिन सुभ आश्रम जानी ॥ 
जहँ जप जग्य मुनि करही । अति मारीच सुबाहुहि डरहीं ॥ 
देखत जग्य निसाचर धावहि | करहि उपद्रव मुनि दुख पावहिं ॥ 
गाधि-तनय-मन चिंता ब्यापी । हरि बिनु मरहि न निसिचर पापी ॥ 
तब मुनिवर मन कीन्ह बिचारा । प्रभु अवतरेउ हरन महि-भारा ॥ 
एहु मिस देखौं पद जाई | करि बिनती आनौं दोउ भाई ॥ 


ग्यान-बिराग सकल-गुन-अयना । सो प्रभु मै देखब भरि नयना ॥ 


(दोहा) 
बहु बिधि करत मनोरथ जात लागि नहिं बार । 


करि मज्जन सरजू-जल गए भूष दरबार ॥ 238 ॥ 


(चौपाई) 
मुनि आगमन सुना जब राजा । मिलन गयेऊ लेइ बिप्र-समाजा ॥ 


करि दंडवत मुनिहि सनमानी । निज आसन बैठारेन्हि आनी ॥ 


चरन पखारि कीन्हि अति पूजा | मो सम आजु धन्य नहिं दूजा ॥ 
बिबिध भाँति भोजन करवावा । मुनिवर हृदय हरष अति पावा ॥ 
पुनि चरननि मेले सुत चारी । राम देखि मुनि देह बिसारी ॥ 

भए मगन देखत मुख-सोभा । जनु चकोर पूरन-ससि लोभा ॥ 

तब मन हरषि बचन कह राऊ । मुनि अस कृपा न कीन्हेहु काऊ ॥ 
केहि कारन आगमन तुम्हारा | कहहु सो करत न लावीँ बारा ॥ 
असुर-समूह सतावहिं मोही | मै जाचन आयौ नृप तोही ॥ 


अनुज-समेत देहु रघुनाथा । निसि-चर-बध मैं होब सनाथा ॥ 


(दोहा) 
देहु भूप मन हरषित तजहु मोह अग्यान । 


धर्म सुजस प्रभु तुम्ह कौं इन्ह कहँ अति कल्यान ॥ 239 ॥ 


(चौपाई) 
सुनि राजा अति अप्रिय बानी | हृदय कंप मुख-दुति कुमुलानी ॥ 
चौथेंपन पायेऊँ सुत चारी । बिप्र बचन नहिं कहेहु बिचारी ॥ 
माँगहु भूमि धेनु धन कोसा | सरबस देझँ आजु सह रोसा ॥ 
देह प्रान तें प्रिय कछु नाही । सोउ मुनि देजँ निमिष एक माही ॥ 


सब सुत प्रिय मोहि प्रान की नाईं | राम देत नहिं बनै गोसाई ॥ 
कहाँ निसिचर अति घोर कठोरा | कहाँ सुंदर सुत परम किसोरा ॥ 
सुनि नृप-गिरा प्रेम-रस-सानी | हृदय हरष माना मुनि ग्यानी ॥ 
तब बसिष्ट बहु निधि समुझावा । नृप-संदेह नास कहँ पावा ॥ 
अति आदर दोउ तनय बोलाए | हृदय लाइ बहु भाँति सिखाए ॥ 
मेरे प्रान-नाथ सुत दोऊ । तुम्ह मुनि पिता आन नहिं कोऊ ॥ 


(दोहा) 
सौंपे भूप रिषिहि सुत बहु बिधि देइ असीस । 


जननी-भवन गए प्रभु चले नाइ पद सीस ॥ 240 ॥ 


(सोरठा) 
पुरुषसिंह दोउ बीर हरषि चले मुनि-भय-हरन ॥ 


कृपासिंधु मतिधीर अखिल-बिस्व-कारन-करन ॥ 244॥ 


(चौपाई) 


अरुन नयन उर बाहु बिसाला | नील-जलज तनु स्थाम तमाला ॥ 


कटि पट पीत कसें बर भाथा । रुचिर-चाप-सायक दुहुँ हाथा ॥ 


स्याम गौर सुंदर दोउ भाई । बिस्बामित्र महानिधि पाई ॥ 

प्रभु ब्रह्मन्य देव मैं जाना | मोहि निति पिता तजेहु भगवाना ॥ 

चले जात मुनि दीन्हि दिखाई । सुनि ताड़का क्रोध करि धाई ॥ 
एकहिं बान प्रान हरि लीन्हा | दीन जानि तेहि निज पद दीन्हा ॥ 
तब रिषि निज नाथहि जिय चीन्ही । बिद्यानिधि कहूँ बिद्या दीन्ही ॥ 


जाते लाग न छुधा पिपासा | अतुलित बल तनु तेज प्रकासा ॥ 


(दोहा) 
आयुष सब समर्पि कै प्रभु निज आश्रम आनि । 


कंद मूल फल भोजन दीन्ह भगत-हित जानि ॥ 244 ॥ 


(चौपाई) 
प्रात कहा मुनि सन रघुराई । निर्भय जग्य करहु तुम्ह जाई ॥ 
होम करन लागे मुनि-झारी | आपु रहे मख की रखवारी ॥ 
सुनि मारीच निसाचर क्रोही । लै सहाय धावा मुनिद्रोही ॥ 
बिनु फर बान राम तेहि मारा | सत जोजन गा सागर-पारा ॥ 
पावक सर सुबाहु पुनि मारा | अनुज निसाचर कटकु सँघारा ॥ 


मारि असुर द्विज-निर्भय-कारी । अस्तुति करहिं देव-मुनि-झारी ॥ 


तहँ पुनि कछुक दिवस रघुराया । रहे कीन्हि बिप्रन्ह पर दाया ॥ 
भगति-हेतु बहु कथा पुराना । कहे बिप्र जद्यपि प्रभु जाना ॥ 

तब मुनि सादर कहा बुझाई । चरित एक प्रभु देखिअ जाई ॥ 
धनुषजग्य मुनि रघु-कुल-नाथा । हरषि चले मुनिबर के साथा ॥ 
आश्रम एक दीख मग माहीं | खग मृग जीव जंतु तहँ नाहीं ॥ 


पूछा मुनिहि सिला प्रभु देखी | सकल कथा मुनि कहा बिसेखी ॥ 


(दोहा) 
गौतम-नारि श्राप-बस उपल-देह धरि धीर । 


चरन-कमल-रज चाहति कृपा करहु रघुबीर ॥ 242 ॥ 


(छंद) 
परसत पद पावन सोक-नसावन प्रगट भई तपपुंज सही । 
देखत रघुनायक जन-सुख-दायक सनमुख होइ कर जोरि रही ॥ 
अति प्रेम अधीरा पुलक सरीरा मुख नहिं आवै बचन कही । 
अतिसय बड़भागी चरनन्हि लागी जुगल नयन जलधार बही ॥ 
धीरजु मन कीन्हा प्रभु कहुँ चीन्‍्हा रघुपति-कृपा-भगति पाई । 
अति निर्मल बानीं अस्तुति ठानी ग्यानगम्य जय रघुराई ॥ 


मै नारि अपावन प्रभु जग-पावन रावन-रिपु जन-सुखदाई । 
राजीव-बिलोचन भव-भय-मोचन पाहि पाहि सरनहिं आई ॥ 
मुनि श्राप जो दीन्हा अति भल कीन्हा परम अनुग्रह मैं माना । 
देखेउँ भरि लोचन हरि भवमोचन इहै लाभ संकर जाना ॥ 
बिनती प्रभु मोरी मैं मति-भोरी नाथ न माँगौ बर आना । 
पद-कमल-परागा रस अनुरागा मम मन मधुप करै पाना ॥ 
जेहिं पद सुरसरिता परम पुनीता प्रगट भई सिव सीस धरी । 
सोइ पद-पंकज जेहि पूजत अज मम सिर धरेउ कृपाल हरी ॥ 
एहि भाँति सिधारी गौतम-नारी बार बार हरि-चरन परी । 


जो अति मन भावा सो बरु पावा गै पतिलोक अनंद-भरी ॥ 


(दोहा) 
अस प्रभु दीनबंधु हरि कारन-रहित दयाल । 


तुलसिदास सठ तेहि भजु छाँड़ि कपट जंजाल ॥ 243 ॥ 


(चौपाई) 
चले राम लछिमन मुनि संगा | गए जहाँ जग-पावनि गंगा ॥ 


गाधिसूनु सब कथा सुनाई । जेहि प्रकार सुरसरि महि आई ॥ 


तब प्रभु रिषिन्ह समेत नहाए | बिबिध दान महिदेवन्हि पाए ॥ 
हरषि चले मुनि-बृंद-सहाया । बेगि बिदेह-नगर नियराया ॥ 
पुर-रम्यता राम जब देखी | हरषे अनुज समेत बिसेखी ॥ 
बापी कूप सरित सर नाना । सलिल सुधासम मनि सोपाना ॥ 
गुंजत मंजु मत्त रस भृंगा | कूजत कल बहु बरन बिहंगा ॥ 


बरन बरन बिकसे बन-जाता । त्रिबिध समीर सदा सुखदाता ॥ 


(दोहा) 
सुमन-बाटिका बाग बन बिपुल बिहंग-निवास । 


फूलत फलत सुपल्लवत सोहत पुर चहुँ पास ॥ 244 ॥ 


(चौपाई) 
बनै न बरनत नगर निकाई । जहाँ जाइ मन तहडँ लोभाई ॥ 
चारु बजारु बिचित्र अँबारी | मनिमय बिधि जनु स्वकर सँवारी ॥ 
धनिक बनिक बर धनद समाना । बैठ सकल बस्तु लै नाना ॥ 
चौहट सुंदर गलीं सुहाई । संतत रहहिं सुगंध सिंचाई ॥ 
मंगलमय मंदिर सब केरे । चित्रित जनु रतिनाथ चितेरे ॥ 


पुर-नर-नारि सुभग सुचि संता | धरमसील ग्यानी गुनवंता ॥ 


अति अनूप जहाँ जनक निवासू | बिथकहिं बिबुध बिलोकि बिलासू ॥ 
होत चकित चित कोट बिलोकी | सकल-भुवन-सोभा जनु रोकी ॥ 


(दोहा) 
धवल धाम मनि-पुरट-पटु सुघटित नाना भाँति । 


सिय-निवास सुंदर सदन सोभा किमि कहि जाति ॥ 245 ॥ 


(चौपाई) 
सुभग द्वार सब कुलिस कपाटा । भूप भीर नट मागध भाटा ॥ 
बनी बिसाल बाजि गज साला । हय-गय-रथ-संकुल सब काला ॥ 
सूर सचिव सेनप बहुतेरे | नृप-गृह-सरिस सदन सब केरे ॥ 
पुर बाहेर सर सारित समीपा । उतरे जहँ तहँ बिपुल महीपा ॥ 
देखि अनूप एक अँवराई | सब सुपास सब भाँति सुहाई ॥ 
कौसिक कहेउ मोर मनु माना । इहाँ रहिअ रघुबीर सुजाना ॥ 
भलेहिं नाथ कहि कृपानिकेता । उतरे तहँ मुनि-बुंद-समेता ॥ 


बिस्वामित्र महामुनि आए | समाचार मिथिलापति पाए ॥ 


(दोहा) 


संग सचिव सुचि भूरि भट भूसुर बर गुर ग्याति | 
चले मिलन मुनिनायकहि मुदित राउ एहि भाँति ॥ 246 ॥ 


(चौपाई) 


कीन्ह प्रनाम चरन धरि माथा । दीन्हि असीस मुदित मुनिनाथा ॥ 
बिप्रबुंद सब सादर बंदे | जानि भाग्य बड़ राउ अनंदे ॥ 
कुसल प्रश्न कहि बारहिं बारा | बिस्वामित्र नृपहि बैठारा ॥ 
तेहि अवसर आए दोउ भाई । गए रहे देखन फुलवाई ॥ 
स्याम गौर मृदु बयस किसोरा । लोचन सुखद बिस्व-चित-चोरा ॥ 
उठे सकल जब रघुपति आए । बिस्वामित्र निकट बैठाए ॥ 
भए सब सुखी देखि दोउ भ्राता | बारि बिलोचन पुलकित गाता ॥ 
मूरति मधुर मनोहर देखी । भयेउ बिदेहु बिदेहु बिसेखी ॥ 


(दोहा) 
प्रेम-मगन मनु जानि नृपु करि बिबेकु धरि धीर । 
बोलेउ मुनि-पद नाइ सिरु गदगद गिरा गँभीर ॥ 247 ॥ 


(चौपाई) 


कहहु नाथ सुंदर दोउ बालक । मुनि-कुल-तिलक कि नृप-कुल-पालक ॥ 
ब्रह्म जो निगम नेति कहि गावा | उभय बेष धरि की सोइ आवा ॥ 
सहज बिरागरुप मनु मोरा | थकित होत जिमि चंद चकोरा ॥ 
ताते प्रभु पूछौं सतिभाऊ | कहहु नाथ जनि करहु दुराऊ ॥ 
इन्हहि बिलोकत अति अनुरागा | बरबस ब्रह्मसुखहि मन त्यागा ॥ 
कह मुनि बिहँसि कहेहु नृप नीका | बचन तुम्हार न होइ अलीका ॥ 
ये प्रिय सबहि जहाँ लगि प्रानी | मन मुसुकाहिं राम सुनि बानी ॥ 


रघुकुल-मनि दसरथ के जाए । मम हित लागि नरेस पठाए ॥ 


(दोहा) 
राम लखन दोउ बंधु बर रूप-सील-बल-धाम । 
मख राखेउ सबु साखि जगु जिते असुर संग्राम ॥ 248 ॥ 
(चौपाई) 
मुनि तव चरन देखि कह राऊ | कहि न सकौ निज पुन्य प्रभाऊ ॥ 
सुंदर स्याम गौर दोउ भ्राता | आनँदहू के आनँद-दाता ॥ 
इन्हकै प्रीति परसपर पावनि | कहि न जाइ मन भाव सुहावनि ॥ 
सुनहु नाथ कह मुदित बिदेहू । ब्रह्म जीव इव सहज सनेहू ॥ 
पुनि पुनि प्रभुहि चितव नरनाहू | पुलक-गात उर अधिक उछाहू ॥ 


म्रुनिहि प्रसंसि नाइ पद सीसू । चलेउ लिवाइ नगर अवनीसू ॥ 
सुंदर सदन सुखद सब काला । तहाँ बासु लै दीन्ह भुआला ॥ 


करि पूजा सब बिधि सेवकाई । गयेउ राउ गृह-बिदा कराई ॥ 


(दोहा) 
रिषय संग रघुबंस-मनि करि भोजन बिश्रामु । 


बैठे प्रभु भ्राता सहित दिवसु रहा भरि जामु ॥ 249॥ 


(चौपाई) 
लखन हृदय लालसा बिसेखी | जाइ जनकपुर आइअ देखी ॥ 
प्रभु-भय बहुरि मुनिहि सकुचाहीं | प्रगट न कहहिं मनहिं मुसुकाहीं ॥ 
राम अनुज-मन की गति जानी | भगत-बछलता हिंय हुलसानी ॥ 
परम बिनीत सकुचि मुसुकाई । बोले गुर-अनुसासन पाई ॥ 
नाथ लषन पुरु देखन चहहीं । प्रभु-सकोच-डर प्रगट न कहहीं ॥ 
जौं राउर आयसु मैं पावौं | नगर देखाइ तुरत लै आवौ ॥ 
सुनि मुनीसु कह बचन सप्रीती | कस न राम तुम्ह राखहु नीती ॥ 


धरम-सेतु-पालक तुम्ह ताता । प्रेम-बिबस सेवक-सुख-दाता ॥ 


(दोहा) 
जाइ देखी आवहु नगरु सुख-निधान दोउ भाइ । 


करहु सुफल सब के नयन सुंदर बदन देखाइ ॥ 250 ॥ 


(चौपाई) 
मुनि-पद-कमल बंदि दोउ भ्राता | चले लोक-लोचन-सुख-दाता ॥ 
बालक-बुंदि देखि अति सोभा | लगे संग लोचन मनु लोभा ॥ 
पीत बसन परिकर कटि भाथा । चारु चाप सर सोहत हाथा ॥ 
तन अनुहरत सुचंदन खोरी | स्यामल गौर मनोहर जोरी ॥ 
केहरि-कंधर बाहु बिसाला | उर अति रुचिर नाग-मनि-माला ॥ 
सुभग सोन सरसीरुह लोचन | बदन मयंक ताप-त्रय-मोचन ॥ 
कानन्हि कनक फूल छबि देहीं | चितवत चितहि चोर जनु लेहीं ॥ 
चितवनि चारु भृकुटि बर बाँकी | तिलक-रेख-सोभा जनु चाँकी ॥ 


(दोहा) 
रुचिर चौतनी सुभग सिर मेचक कुंचित केस । 


नख-सिख-सुंदर बंधु दोउ सोभा सकल सुदेस ॥ 254 ॥ 


(चौपाई) 
देखन नगर भूपसुत आए । समाचार पुरबासिन्ह पाए ॥ 
धाए धाम काम सब त्यागी । मनहुँ रंक निधि लूटन लागी ॥ 
निरखि सहज सुंदर दोउ भाई । होहिं सुखी लोचन फल पाई ॥ 
जुबतीं भवन झरोखन्हि लागीं | निरखहिं राम रूप अनुरागीं ॥ 
कहहिं परसपर बचन सप्रीती | सखि इन्ह कोटि-काम-छबि जीती ॥ 
सुर नर असुर नाग मुनि माहीं | सोभा असि कहूँ सुनिअति नाहीं ॥ 
बिष्णु चारि भुज बिघि मुख चारी | बिकट बेष मुख-पंच पुरारी ॥ 


अपर देउ अस कोउ न आही । यह छबि सखि पटतरिअ जाही ॥ 


(दोहा) 
बय किसोर सुषमा-सदन स्याम-गौर सुख-घाम । 


अंग अंग पर वारिअहिं कोटि कोटि सत काम ॥ 252 ॥ 


(चौपाई) 


कहहु सखी अस को तनु धारी | जो न मोह यह रूप निहारी ॥ 
कोउ सप्रेम बोली मृदु बानी । जो मैं सुना सो सुनहु सयानी ॥ 


ए दोऊ दसरथ के ढोटा | बाल मरालन्हि के कल जोटा ॥ 


मुनि-कौसिक-मख के रखवारे | जिन्ह रन-अजिर निसाचर मारे ॥ 
स्याम-गात कल-कंज-बिलोचन । जो मारीच-सुभुज-मद-मोचन ॥ 
कौसल्या सुत सो सुख-खानी । नाम राम धनु-सायक पानी ॥ 
गौर किसोर बेष बर काछें | कर सर चाप राम के पाछें ॥ 


लछिमन नाम रामु-लघु-भ्राता | सुनु सखि तासु सुमित्रा माता ॥ 


(दोहा) 
बिप्रकाजु करि बंधु दोउ मग मुनिबधू उधारि । 


आए देखन चापमख सुनि हरषीं सब नारि ॥ 253 ॥ 


(चौपाई) 

देखि राम-छबि कोउ एक कहई । जोगु जानकिहि यह बरु अहई ॥ 
जौ सखि इन्हहि देख नरनाहू | पन परिहरि हठि करै बिबाहू ॥ 

कोउ कह ए भूपति पहिचाने | मुनि-समेत सादर सनमाने ॥ 

सखि परंतु पनु राउ न तजई । बिधि-बस हठि अबिबेकहि भजई ॥ 

कोउ कह जौं भल अहइ बिधाता | सब कहँ सुनिअ उचित-फल-दाता ॥ 

तौ जानकिहि मिलिहि बरु एहू | नाहिन आलि हाँ संदेहू ॥ 

जौ बिधि-बस अस बने सँजोगू | तौ कृतकृत्य होइ सब लोगू ॥ 


सखि हमर आरति अति ता ते | कबहुँक ए आवहिं एहि नाते ॥ 


(दोहा) 
नाहिं त हम कहूँ सुनहु सखि इन्ह कर दरसन दूरि । 


यह संघट तब होइ जब पुन्य पुराकृत भूरि ॥ 254॥ 


(चौपाई) 

बोली अपर कहेहु सखि नीका । एहिं बिआह अति हित सबही का ॥ 
कोउ कह संकर-चाप कठोरा । ए स्यामल मृदुगात किसोरा ॥ 
सब असमंजस अहै सयानी | यह सुनि अपर कहै मृदु बानी ॥ 

सखि इन्ह कहूँ कोउ कोउ अस कहहीं । बड़ प्रभाउ देखत लघु अहहीं ॥ 
परसि जासु पद-पंकज-धूरी | तरी अहल्या कृत-अघ- भूरी ॥ 
सो कि रहिहिं बिनु सिवधनु तोरें | यह प्रतीति परिहरिअ न भोरें ॥ 
जेहिं बिरंचि रचि सीय सवारी | तेहिं स्यामल बरु रचेउ बिचारी ॥ 
तासु बचन सुनि सब हरषानीं । ऐसे होउ कहहिं मुदु बानी ॥ 


(दोहा) 
हिय हरषहिं बरषहिं सुमन सुमुखि-सुलोचनि-बुंद । 


जाहिं जहाँ जहँ बंधु दोउ तहँ तहँ परमानंद ॥ 255 ॥ 


(चौपाई) 

पुर-पूरब-दिसि गे दोउ भाई । जहाँ धनु-मख-हित भूमि बनाई ॥ 
अति बिस्तार चारु गच ढारी | बिमल बेदिका रुचिर सवारी ॥ 
चहुँ दिसि कंचन-मंच बिसाला । रचे जहाँ बैठहिं महिपाला ॥ 
तेहि पाछे समीप चहूँ पासा | अपर मंच मंडली-बिलासा ॥ 
कछुक ऊँचि सब भाँति सुहाई । बैठहिं नगर-लोग जहँ जाई ॥ 
तिन्ह के निकट बिसाल सुहाए | धवल धाम बहुबरन बनाए ॥ 
जहाँ बैंठे देखहिं सब नारी | जथा-जोगु निज कुल अनुहारी ॥ 


पुर-बालक कहि कहि मृदु बचना । सादर प्रभुहि देखावहिं रचना ॥ 


(दोहा) 
सब सिसु एहि मिस प्रेमबस परसि मनोहर गात । 
तन पुलकहिं अति हरषु हिय देखि देखि दोउ भ्रात ॥ 256॥ 


(चौपाई) 
सिसु सब राम प्रेमबस जाने । प्रीति-समेत निकेत बखाने ॥ 


निज निज रुचि सब लेहिं बोलाई | सहित सनेह जाहिं दोउ भाई ॥ 
राम देखावहिं अनुजहि रचना । कहि मृदु मधुर मनोहर बचना ॥ 
लव निमेष महँ भुवन-निकाया । रचै जासु अनुसासन माया ॥ 
भगति-हेतु सोइ दीन-दयाला | चितवत चकित धनुष-मख-साला ॥ 
कौतुकु देखि चले गुरु पाहीं | जानि बिलंबु त्रास मन माहीं ॥ 

जासु त्रास डर कहुँ डर होई | भजन-प्रभाउ देखावत सोई ॥ 


कहि बातैँ मृदु मधुर सुहाईं | किए बिदा बालक बरिआई ॥ 


(दोहा) 
सभय सप्रेम बिनीत अति सकुच-सहित दोउ भाइ । 


गुर-पद-पंकज नाइ सिर बैठे आयसु पाइ ॥ 257 ॥ 


(चौपाई) 
निसि-प्रबेस मुनि आयसु दीन्हा । सबहीं संध्याबंदनु कीन्हा ॥ 
कहत कथा इतिहास पुरानी | रुचिर रजनि जुग जाम सिरानी ॥ 
मुनिबर सैन कीन्ह तब जाई । लगे चरन चाँपन दोउ भाई ॥ 
जिन्ह के चरन-सरोरुह लागी | करत बिबिध जप जोग बिरागी ॥ 


तेइ दोउ बंधु प्रेम जनु जीते | गुर-यद-कमल पलोटत प्रीते ॥ 


बार बार मुनि अग्या दीन्ही | रघुबर जाइ सैन तब कीन्‍्ही ॥ 
चाँपत चरन लषनु उर लाए | सभय सप्रेम परम सचु पाए ॥ 


पुनि पुनि प्रभु कह सोवहु ताता । पौढ़े धरि उर पद-जलजाता ॥ 


(दोहा) 
उठे लषनु निसि-बिगत सुनि अरुन-सिखा-धुनि कान ॥ 
गुर तें पहिलेहिं जगतपति जागे रामु सुजान ॥ 258 ॥ 


(चौपाई) 
सकल सौच करि जाइ नहाए । नित्य निबाहि मुनिहि सिर नाए ॥ 
समय जानि गुर आयसु पाई । लेन प्रसून चले दोउ भाई ॥ 
भूप-बागु बर देखेउ जाई । जहाँ बसंत-रितु रही लोभाई ॥ 
लागे बिटप मनोहर नाना | बरन बरन बर बेलि बिताना ॥ 
नव पल्लव फल सुमान सुहाए । निज संपति सुर-रूख लजाए ॥ 
चातक कोकिल कीर चकोरा | कूृजत बिहँग नटत कल मोरा ॥ 
मध्य बाग सरु सोह सुहावा । मनि-सोपान बिचित्र बनावा ॥ 


बिमल सलिलु सरसिज बहुरंगा | जलखग कूजत गुंजत भृंगा ॥ 


(दोहा) 
बागु तड़ागु बिलोकि प्रभु हरषे बंधु-समेत । 


परम रम्य आरामु एह जो रामहि सुख देत ॥ 259 ॥ 


(चौपाई) 
चहुँ दिसि चितइ पूँछि मालिगन | लगे लेन दल फूल मुदित-मन ॥ 
तेहि अवसर सीता तहँ आई । गिरिजा-पूजन जननि पठाई ॥ 
संग सखी सब सुभग सयानी । गावहिं गीत मनोहर बानी ॥ 
सर समीप गिरिजा-गृह सोहा | बरनि न जाइ देखि मन मोहा ॥ 
मजजनु करि सर सखिन्ह समेता | गई मुदित मन गौरि-निकेता ॥ 
पूजा कीन्हि अधिक अनुरागा । निज अनुरूप सुभग बर माँगा ॥ 
एक सखी सिय संगु बिहाई | गई रही देखन फुलवाई ॥ 
तेहि दोउ बंधु बिलोके जाई । प्रेम-बिबस सीता पहँ आई ॥ 


(दोहा) 
तासु दसा देखि सखिन्ह पुलक गात जलु नयन । 


कहु कारनु निज हरष कर पूछहि सब मृदु बयन ॥ 260 ॥ 


(चौपाई) 

देखन बागु कुँअर दुइ आए । बय किसोर सब भाँति सुहाए ॥ 
स्याम गौर किमि कहौं बखानी | गिरा अनयन नयन-बिनु बानी ॥ 
सुनि हरषीं सब सखी सयानी | सिय-हिय अति उतकंठा जानी ॥ 
एक कहइ नृपसुत तेइ आली । सुने जे मुनि सँग आए काली ॥ 
जिन्ह निज रूप मोहनी डारी | कीन्ह स्वबस नगर-नर-नारी ॥ 
बरनत छबि जहाँ तहँ सब लोगू | अवसि देखिअहि देखन जोगू ॥ 
तासु वचन अति सियहि सुहाने | दरस लागि लोचन अकुलाने ॥ 
चली अग्र करि प्रिय सखि सोई । प्रीति पुरातन लखै न कोई ॥ 


(दोहा) 


सुमरि सीय नारद-बचन उपजी प्रीति पुनीत ॥ 
चकित बिलोकति सकल दिसि जनु सिसु मृगी सभीत ॥ 264 ॥ 


(चौपाई) 
कंकन-किंकिनि-नूपुर-धुनि सुनि | कहत लषन सन राम हृदय गुनि ॥ 
मानहूँ मदन दुंदुभी दीन्ही ॥ मनसा बिस्व-बिजय कहँ कीन्ही ॥ 
अस कहि फिरि चितए तेहि ओरा | सिय-मुख-ससि भए नयन चकोरा ॥ 


भए बिलोचन चारु अचंचल । मनहुँ सकुचि निमि तजे दृगंचल ॥ 
देखि सीय-सोभा सुखु पावा | हृदय सराहत बचनु न आवा ॥ 

जनु बिरंचि सब निज निपुनाई । बिरचि बिस्व कहाँ प्रगटि देखाई ॥ 
सुंदरता कहुँ सुंदर करई | छबिगृह दीपसिखा जनु बरई ॥ 


सब उपमा कबि रहे जुठारी । केहिं पटतरौं बिदेहकुमारी ॥ 


(दोहा) 
सिय-सोभा हिय बरनि प्रभु आपनि दसा बिचारि | 


बोले सुचि मन अनुज सन बचन समय-अनुहारि ॥ 262 ॥ 


(चौपाई) 
तात जनक-तनया यह सोई । धनुषजग्य जेहि कारन होई ॥ 
पूजन गौरि सखीं लै आई । करत प्रकासु फिरइ फुलवाई ॥ 
जासु बिलोकि अलौकिक सोभा | सहज पुनीत मोर मनु छोभा ॥ 
सो सबु कारन जान बिधाता | फरकहिं सुभग अंग सुनु भ्राता ॥ 
रघुबंसिन्ह कर सहज सुभाऊ । मनु कुपंथ पगु धरे न काऊ ॥ 
मोहि अतिसय प्रतीति मन केरी । जेहिं सपनेहु परनारि न हेरी ॥ 
जिन्ह कै लहहिं न रिपु रन पीठी | नहिं पावहिं परतिय मनु डीठी ॥ 


मंगन लहहि न जिन्ह कै नाहीं | ते नरबर थोरे जग माहीं ॥ 


(दोहा) 
करत बतकहि अनुज सन मन सिय-रूप लुभान । 


मुख-सरोज-मकरंद छबि करै मधुप इव पान ॥ 263 ॥ 


(चौपाई) 
चितवहि चकित चहूँ दिसि सीता । कहँ गए नृपकिसोर मनु चिंता ॥ 
जहाँ बिलोक मृग-सावक-नैनी । जनु तहँ बरिस कमल-सित-श्रेनी ॥ 
लता-ओट तब सखिन लखाए । स्यामल गौर किसोर सुहाए ॥ 
देखि रूप लोचन ललचाने । हरषे जनु निज निधि पहिचाने ॥ 
थके नयन रघु-पति-छबि देखें | पलकन्हिहू परिहरीं निमेखें ॥ 
अधिक सनेह देह भै भोरी | सरद-ससिहि जनु चितव चकोरी ॥ 
लोचन-मग रामहि उर आनी । दीन्हे पलक कपाट सयानी ॥ 


जब सिय सखिन्ह प्रेमबस जानी | कहि न सकहिं कछु मन सकुचानी ॥ 


(दोहा) 


लताभवन तें प्रगट भे तेहि अवसर दोउ भाइ । 


निकसे जनु जुग बिमल बिधु जलद पटल बिलगाइ ॥ 264 ॥ 


(चौपाई) 
सोभा सीवँ सुभग दोउ बीरा | नील-पीत-जलजाभ-सरीरा ॥ 
मोरपंख सिर सोहत नीके । गुच्छ बीच बिच कुसुम कली के ॥ 
भाल तिलक श्रमबिंदु सुहाए | श्रवन सुभग भूषन छबि छाए ॥ 
बिकट भृकुटि कच घूँघरवारे | नव-सरोज लोचन रतनारे ॥ 
चारु चिबुक नासिका कपोला | हास-बिलास लेत मनु मोला ॥ 
मुखछबि कहि न जाइ मोहि पाहीं | जो बिलोकि बहु काम लजाहीं ॥ 
उर मनि-माल कंबु कल गीवा | काम-कलभ-कर भुज बलसींवा ॥ 


सुमन-समेत बाम कर दोना । साँवर कुँअर सखी सुठि लोना ॥ 


(दोहा) 
केहरि-कटि पट पीत धर सुषमा-सील-निधान । 
देखि भानु-कुल-भूषनहि बिसरा सबै अपान ॥ 265 ॥ 


(चौपाई) 
धरि धीरजु एक आलि सयानी । सीता सन बोली गहि पानी ॥ 


बहुरि गौरि कर ध्यान करेहू | भूपकिसोर देखि किन लेहू ॥ 

सकुचि सीय तब नयन उघारे | सनमुख दोउ रघुसिंघ निहारे ॥ 

नख-सिख देखि राम कै सोभा | सुमिरि पिता-पन मनु अति छोभा ॥ 
परबस सखिन्ह लखी जब सीता | भए गहरु सब कहहि सभीता ॥ 

पुनि आउब एहि बेरिआँ काली | अस कहि मन बिहँसी एक आली ॥ 

गूढ़ गिरा सुनि सिय सकुचानी । भयेउ बिलंब मातु-भय मानी ॥ 

धरि बड़ि धीर रामु उर आने । फिरि अपनपौ पितुबस जाने ॥ 


(दोहा) 
देखन मिस मृग बिहग तरु फिरै बहोरि बहोरि । 
निरखि निरखि रघुबीर-छबि बाढ़ै प्रीति न थोरि ॥ 266 ॥ 


(चौपाई) 
जानि कठिन सिवचाप बिसूरति | चली राखि उर स्यामल मूरति ॥ 


प्रभु जब जात जानकी जानी | सुख-सनेह-सोभा-गुन-खानी ॥ 
परम-प्रेम-मय मृदु मसि कीन्ही । चारु चित भीतीं लिख लीन्ही ॥ 
गई भवानी-भवन बहोरी | बंदि चरन बोली कर जोरी ॥ 


जय जय गिरि-बर-राज-किसोरी । जय महेस-मुख-चंद-चकोरी ॥ 


जय गज-बदन-षड़ानन-माता । जगत जननि दामिनि-दुति-गाता ॥ 
नहिं तव आदि मध्य अवसाना । अमित प्रभाउ बेदु नहिं जाना ॥ 


भव-भव-बिभव-पराभव-कारिनि । बिस्व-बिमोहनि स्व-बस-बिहारिनि ॥ 


(दोहा) 
पतिदेवता सुतीय महूँ मातु प्रथम तव रेख । 


महिमा अमित न सकहिं कहि सहस सारदा सेख ॥ 267 ॥ 


(चौपाई) 


सेवत तोहि सुलभ फल चारी । बरदायनी त्रिपुरारि पिआरी ॥ 
देबि पूजि पद-कमल तुम्हारे | सुर नर मुनि सब होहिं सुखारे ॥ 
मोर मनोरथु जानहु नीकें | बसहु सदा उर पुर सबही के ॥ 
कीन्हेडँ प्रगट न कारन तेही | अस कहि चरन गहे बैदेही ॥ 
बिनय-प्रेम-बस भई भवानी | खसी माल मूरति मुसुकानी ॥ 
सादर सिय प्रसाद सिर धरेऊ | बोली गौरि हरषु उर भरेऊ ॥ 
सुनु सिय सत्य असीस हमारी । पूजिहि मन-कामना तुम्हारी ॥ 


नारद-बचन सदा सुचि साँचा । सो बर मिलिहि जाहिं मनु राँचा ॥ 


(छंद) 
मनु जाहिं राचेउ मिलिहि सो बर सहज सुंदर साँवरो । 
करुना-निधान सुजान सील-सनेह जानत रावरो ॥ 
एहि भाँति गौरि असीस सुनि सिय सहित हिय हरषित अली । 
तुलसी भवानिहि पूजि पुनि पुनि मुदित मन मंदिर चली ॥ 


(सोरठा) 
जानि गौरि अनुकूल सिय-हिय-हरष न जाइ कहि । 


मंजुल-मंगल-मूल बाम अंग फरकन लगे ॥ 268 ॥ 


(चौपाई) 


हृदय सराहत सीय लोनाई । गुर समीप गवने दोउ भाई ॥ 

राम कहा सबु कौसिक पाहीं | सरल सुभाव छुआ छल नाहीं ॥ 
सुमन पाइ मुनि पूजा कीन्ही | पुनि असीस दुहुँ भाइन्ह दीन्ही ॥ 
सुफल मनोरथ होहूँ तुम्हारे | राम लषन सुनि भए सुखारे ॥ 
करि भोजन मुनिबर बिग्यानी | लगे कहन कछु कथा पुरानी ॥ 
बिगत-दिवसु गुरु-आयसु पाई । संध्या करन चले दोउ भाई ॥ 


प्राची दिसि ससि उयउ सुहावा | सिय-मुख-सरिस देखि सुख पावा ॥ 


बहुरि बिचारु कीन्ह मन माहीं | सीय-बदन-सम हिमकर नाहीं ॥ 


(दोहा) 
जनमु सिंधु पुनि बंधु बिषु दिन मलीन सकलंकु । 
सिय-मुख-समता पाव किमि चंदु बापुरो रंकु ॥ 269 ॥ 


(चौपाई) 
घटै बढ़े बिरहनि-दुख-दाई । ग्रसै राहु निज संधिहिं पाई ॥ 
कोक-सिक-प्रद पंकज-द्रोही | अवगुन बहुत चंद्रमा तोही ॥ 
बैदेही-मुख-पटतर दीन्हे | होइ दोष बड़ अनुचित कीन्हे ॥ 
सिय-मुख-छबि बिधु-ब्याज बखानी । गुरु पहँ चले निसा बड़ि जानी ॥ 

करि मुनि-चरन-सरोज प्रनामा | आयसु पाइ कीन्ह बिश्रामा ॥ 
बिगत-निसा रघुनायक जागे | बंधु बिलोकि कहन अस लागे ॥ 
उयेउ अरुन अवलोकहु ताता | पंकज-लोक-कोक-सुख-दाता ॥ 


बोले लषन जोरि जुग पानी । प्रभु-प्रभाउ-सूचक मृदु बानी ॥ 


(दोहा) 


अरुन उदय सकुचे कुमुद उडगन-जोति मलीन । 


जिमि तुम्हार आगमन सुनि भए नृपति बलहीन ॥ 270 ॥ 


(चौपाई) 


नूप सब नखत करहिं उँजिआरी | टारि न सकहिं चाप-तम भारी ॥ 
कमल कोक मधुकर खग नाना । हरषे सकल निसा-अवसाना ॥ 
ऐसेहिं प्रभु सब भगत तुम्हारे । होइहहिं टूटें धनुष सुखारे ॥ 

उयेउ भानु बिनु श्रम तम नासा । दुरे नखत जग तेजु प्रकासा ॥ 
रबि निज-उदय-ब्याज रघुराया । प्रभु-प्रताप सब नृपन्ह दिखाया ॥ 
तव भुज-बल-महिमा उदघाटी । प्रगटी धनु-बिघटन-परिपाटी ॥ 
बंधु-बचन सुनि प्रभु मुसुकाने | होइ सुचि सहज पुनीत नहाने ॥ 
नित्यक्रिया करि गुरु पहिं आए | चरन-सरोज सुभग सिर नाए ॥ 
सतानंदु तब जनक बोलाए । कौसिक मुनि पहिं तुरत पठाए ॥ 


जनक बिनय तिनन्‍्ह आइ सुनाई । हरषे बोलि लिए दोउ भाई ॥ 


(दोहा) 
सतानंद-पद बंदि प्रभु बैठे गुर पहिं जाइ । 


चलहु तात मुनि कहेउ तब पठवा जनक बोलाइ ॥ 274 ॥ 


(चौपाई) 
सीय-स्वयंबर देखिअ जाई । ईस काहि धौं देइ बड़ाई ॥ 
लषन कहा जस-भाजन सोई । नाथ कृपा तव जा पर होई ॥ 
हरषे मुनि सब सुनि बर बानी । दीन्हि असीस सबहिं सुखु मानी ॥ 
पुनि मुनि-बंद-समेत कृपाला | देखन चले धनुष-मख-साला ॥ 
रंगभूमि आए दोउ भाई । असि सुधि सब पुरबासिन्ह पाई ॥ 
चले सकल गृह-काज बिसारी | बाल जुबान जरठ नर नारी ॥ 
देखी जनक भीर भे भारी । सुचि सेवक सब लिए हँकारी ॥ 


तुरत सकल लोगन्ह पहिं जाहू | आसन उचित देहु सब काहू ॥ 


(दोहा) 
कहि मृदु बचन बिनीत तिन्ह बैठारे नर नारि । 


उत्तम मध्यम नीच लघु निज निज थल अनुहारि ॥ 272 ॥ 


(चौपाई) 
राजकुँअर तेहि अवसर आए । मनहूँ मनोहरता तन छाए ॥ 
गुन-सागर नागर बर बीरा । सुंदर स्यामल गौर सरीरा ॥ 


राज-समाज बिराजत रूरे | उडगन महुँ जनु जुग बिधु पूरे ॥ 


जिन्ह कै रही भावना जैसी । प्रभु-मूरति तिन्‍्ह देखी तैसी ॥ 
देखहिं भूष महा रनधीरा । मनहुँ बीर-रस धरे सरीरा ॥ 

डरे कुटिल नृप प्रभुहि निहारी | मनहुँ भयानक मूरति भारी ॥ 
रहे असुर छल छोनिप-बेखा । तिन्ह प्रभु प्रगट कालसम देखा ॥ 


पुरबासिन्ह देखे दोउ भाई । नरभूषन लोचन सुखदाई ॥ 


(दोहा) 
नारि बिलोकहिं हरषि हिय निज-निज-रुचि-अनुरूप । 


जनु सोहत सिंगार धरि मूरति-परम अनूप ॥ 273 ॥ 


(चौपाई) 


बिदुषन प्रभु बिराटमय दीसा | बहु मुख कर पग लोचन सीसा ॥ 
जनक-जाति अवलोकीिं कैसैं | सजन सगे प्रिय लागहिं जैसें ॥ 
सहित बिदेह बिलोकहिं रानी । सिसु-सम प्रीति न जाति बखानी ॥ 
जोगिन्ह परम-तत्व-मय भासा । सांत-शुद्ध-सम सहज प्रकासा ॥ 
हरिभगतन देखे दोउ भ्राता । इष्टदेव इव सब-सुख-दाता ॥ 

रामहि चितव भाय॑ँ जेहि सीया । सो सनेहु सुखु नहिं कथनीया ॥ 


उर अनुभवति न कहि सक सोऊ । कवन प्रकार कहै कबि कोऊ ॥ 


एहि बिधि रहा जाहि जस भाऊ । तेहिं तस देखेउ कोसलराऊ ॥ 


(दोहा) 
राजत राज-समाज महुँ कोसल-राज-किसोर । 


सुंदर-स्यामल-गौर-तनु बिस्व-बिलोचन-चोर ॥ 274 ॥ 


(चौपाई) 

सहज मनोहर मूरति दोऊ | कोटि-काम-उपमा लघु सोऊ ॥ 
सरद-चंद-निंदक मुख नीके | नीरज-नयन भावते जी के ॥ 
चितवत चारु मार-मद-हरनी | भावति हृदय जाति नहिं बरनी ॥ 
कल कपोल श्रुति-कुंडल लोला | चिबुक अधर सुंदर मृदु बोला ॥ 
कुमुद-बंधु-कर निंदक हाँसा | भूकुटी बिकट मनोहर नासा ॥ 

भाल बिसाल तिलक झलकाहीं | कच बिलोकि अलि-अवलि लजाहीं ॥ 
पीत चौतनीं सिरन्ह सुहाई | कुसुम-कली बिच बीच बनाईं ॥ 
रेखा रुचिर कंबु-कल गीवाँ । जनु त्रिभुवन सोभा की सीवाँ ॥ 


(दोहा) 


कुंजर-मनि-कंठा कलित उरन्हि तुलसिका माल । 


बृषभ-कंध केहरि-ठवनि बल-निधि बाहु-बिसाल ॥ 275 ॥ 


(चौपाई) 

कटि तूनीर पीत पट बाँधे | कर सर धनुष बाम बर काँधे ॥ 
पीत-जग्य-उपबीत सुहाए | नख-सिख मंजु महा छबि छाए ॥ 

देखि लोग सब भए सुखारे | एकटक लोचन टरत न टारे ॥ 

हरषे जनकु देखि दोउ भाई । मुनि-पद-कमल गहे तब जाई ॥ 

करि बिनती निज कथा सुनाई । रंग-अवनि सब मुनिहि देखाई ॥ 
जहँ जहँ जाहि कुआँर बर दोऊ । तहँ तहँ चकित चितव सबु कोऊ ॥ 
निज निज रुख रामहि सबु देखा | कोउ न जान कछु मरमु बिसेखा ॥ 


भलि रचना मुनि नृप सन कहेऊ । राजा मुदित महासुख लहेऊ ॥ 


(दोहा) 
सब मंचन्ह ते मंच एक सुंदर बिसद बिसाल । 


मुनि-समेत दोउ बंधु तहँ बैठारे महिपाल ॥ 276 ॥ 


(चौपाई) 


प्रभुह्िि देखि सब नृप हिय हारे | जनु राकेस उदय भए तारे ॥ 


असि प्रतीति सब के मन माहीं | राम चाप तोरब सक नाहीं ॥ 
बिनु भंजेहूँ भव-धनुषु बिसाला | मेलिहि सीय राम-उर माला ॥ 
अस बिचारि गवनहु घर भाई । जस प्रताप बल तेज गवाँई ॥ 
बिहँसे अपर भूप सुनि बानी | जे अबिबेक अंध अभिमानी ॥ 
तोरेहु धनुष ब्याहु अवगाहा । बिनु तोरें को कुआँरि बिआहा ॥ 

एक बार कालहु किन होऊ | सिय-हित समर जितब हम सोऊ ॥ 


यह सुनि अवर भूप मुसकाने | धरमसील हरिभगत सयाने ॥ 


(सोरठा) 
सीय बिआहबि राम गरब दूरि करि नृपन्ह के ॥ 


जीति को सक संग्राम दसरथ के रन-बाँकुरे ॥ 277 ॥ 


(चौपाई) 
बृथा मरहु जनि गाल बजाई । मन-मोदकन्हि कि भूख बुताई ॥ 
सिख हमारि सुनि परम पुनीता | जगदंबा जानहु जिय सीता ॥ 
जगत-पिता रघुपतिहि बिचारी | भरि लोचन छबि लेहु निहारी ॥ 
सुंदर सुखद सकल-गुन-रासी । ए दोउ बंधु संभु-उर-बासी ॥ 


सुधा-समुद्र समीप बिहाई | मृगजल निरखि मरहु कत धाई ॥ 


करहु जाइ जा कहूँ जोई भावा | हम तौ आजु जनम-फल पावा ॥ 
अस कहि भले भूप अनुरागे | रूप अनूप बिलोकन लागे ॥ 


देखहिं सुर नभ चढ़े बिमाना | बरषहिं सुमन करहिं कल गाना ॥ 


(दोहा) 
जानि सुअवसरु सीय तब पठई जनक बोलाई । 


चतुर सखी सुंदर सकल सादर चलीं लवाईं ॥ 278॥ 


(चौपाई) 
सिय-सोभा नहिं जाइ बखानी । जगदंबिका रूप-गुन-खानी ॥ 
उपमा सकल मोहि लघु लागीं । प्राकृत-नारि-अंग-अनुरागीं ॥ 
सिय बरनिअ तेहि उपमा देई | कुकबि कहाइ अजसु को लेई ॥ 
जौ पटतरिअ तीय महुँ सीया | जग असि जुबति कहाँ कमनीया ॥ 
गिरा मुखर तन-अरध भवानी । रति अति दुखित अतनु पति जानी ॥ 
बिष बारुनी बंधु प्रिय जेही | कहिअ रमासम किमि बैदेही ॥ 
जौ छबि-सुधा-पयोनिधि होई | परम-रूप-मय कच्छप सोई ॥ 


सोभा रजु मंदरु सिंगारू | मथइ पानि-पंकज निज मारू ॥ 


(दोहा) 
एहि बिधि उपजै लच्छि जब सुंदरता-सुख-मूल । 


तदपि सकोच-समेत कबि कहहिं सीय सम तूल ॥ 279॥ 


(चौपाई) 
चलिं संग लै सखी सयानी | गावति गीत मनोहर बानी ॥ 


सोह नवल-तनु सुंदर सारी | जगत-जननि अतुलित छबि भारी ॥ 
भूषन सकल सुदेस सुहाए । अंग अंग रचि सखिन्ह बनाए ॥ 
रंगभूमि जब सिय पगु धारी | देखि रूप मोहे नर नारी ॥ 

हरषि सुरन्ह दुंदुभीं बजाई । बरषि प्रसून अपछरा गाई ॥ 
पानि-सरोज सोह जयमाला | अवचट चितए सकल भुआला ॥ 
सीय चकित चित रामहि चाहा | भए मोहबस सब नरनाहा ॥ 
मुनि समीप देखे दोउ भाई । लगे ललकि लोचन-निधि पाई ॥ 


(दोहा) 
गुर-जन-लाज समाजु बड़ देखि सीय सकुचानि ॥ 


लागि बिलोकन सखिन्ह तन रघुबीरहि उर आनि ॥ 280 ॥ 


(चौपाई) 
राम-रूप अरु सिय-छबि देखी । नर-नारिन्ह परिहरीं निमेखी ॥ 


सोचहिं सकल कहत सकुचाहीं | बिधि सन बिनय करहिं मन माहीं ॥ 
हरु बिधि बेगि जनक-जड़ताई । मति हमार असि देहि सुहाई ॥ 

बिनु बिचार पन तजि नरनाहु | सीय राम कर करै बिआहू ॥ 

जग भल कहहि भाव सब काहू | हठ कीन्हे अंतहु उर-दाहू ॥ 

एहि लालसा मगन सब लोगू । बर साँवरो जानकी जोगू ॥ 

तब बंदीजन जनक बौलाए । बिरिदावली कहत चलि आए ॥ 


कह नृप जाइ कहहु पन मोरा । चले भाट हिय हरष न थोरा ॥ 


(दोहा) 
बोले बंदी बचन बर सुनहु सकल महिपाल । 


पन बिदेह कर कहहिं हम भुजा उठाइ बिसाल ॥ 284 ॥ 


(चौपाई) 
नृप-भुज-बलु-बिधु सिव-धनु-राहू | गरुअ कठोर बिदित सब काहू ॥ 
रावन बान महाभट भारे । देखि सरासन गवहिं सिधारे ॥ 


सोइ पुरारि-कोदंड कठोरा | राज-समाज आजु जेइ तोरा ॥ 


त्रि-भुवन-जय-समेत बैदेही ॥ बिनहिं बिचार बरै हठि तेही ॥ 
सुनि पन सकल भूप अभिलाषे | भट मानी अतिसय मन माषे ॥ 
परिकर बाँधि उठे अकुलाई । चले इष्टदेवन्ह सिरु नाई ॥ 

तमकि तमकि तकि सिवधनु धरहीं | उठै न कोटि भाँति बल करहीं ॥ 


जिन्ह के कछु बिचार मन माहीं | चाप समीप महीप न जाहीं ॥ 


(दोहा) 
तमकि धरहिं धनु मूढ़ नृप उठै न चलहिं लजाइ । 


मनहूँ पाइ भट-बाहु-बल अधिक अधिक गरुआइ ॥ 282 ॥ 


(चौपाई) 


भूप सहस दस एकहि बारा | लगे उठावन टरै न टारा ॥ 

डगै न संभु-सरासन कैसें | कामी-बचन सती-मन जैसें ॥ 

सब नृप भए जोगु उपहासी । जैसे बिनु बिराग संन्यासी ॥ 
कीरति, बिजय, बीरता भारी । चले चाप-कर बरबस हारी ॥ 
श्रीहत भए हारि हिय राजा । बैठे निज निज जाइ समाजा ॥ 
नृपनन्‍्ह बिलोकि जनक अकुलाने । बोले बचन रोष जनु साने ॥ 
दीप दीप के भूपति नाना | आए सुनि हम जो पन ठाना ॥ 


देव दनुज धरि मनुज-सरीरा | बिपुल बीर आए रनधीरा ॥ 


(दोहा) 
कुँअरि मनोहरि, बिजय बड़ि, कीरति अति कमनीय । 


पावनिहार बिरंचि जनु रचेउ न धनु-दमनीय ॥ 283 ॥ 


(चौपाई) 
कहहु काहि यह लाभ न भावा । काहु न संकर-चाप चढ़ावा ॥ 
रहै चढ़ाउब तोरब भाई | तिल भरि भूमि न सके छड़ाई ॥ 
अब जनि कोउ माख भट मानी । बीर-बिहीन मही मैं जानी ॥ 
तजहु आस निज निज गृह जाहू । लिखा न बिधि बैदेहि-बिआहू ॥ 
सुकृत जाइ जौं पनु परिहरऊँ | कुआऔरि कुआऔरि रहउ का करऊँ ॥ 
जो जनतेजँ बिनु भट भुबि भाई | तौ पन करि होतेजँ न हँसाई ॥ 
जनक बचन सुनि सब नर-नारी | देखि जानकिहि भए दुखारी ॥ 


माखे लखन कुटिल भइँ भौंहें | रदपट फरकत नयन रिसौहें ॥ 


(दोहा) 


कहि न सकत रघुबीर-डर लगे बचन जनु बान | 


नाइ राम-पद-कमल सिर बोले गिरा प्रमान ॥ 284 ॥ 


(चौपाई) 
रघुबंसिन्ह महुँ जहँ कोउ होई । तेहिं समाज अस कहै न कोई ॥ 
कही जनक जसि अनुचित बानी । बिद्यमान रघु-कुल-मनि जानी ॥ 
सुनहु भानु-कुल-पंकज-भानू । कहाँ सुभाव न कछु अभिमानू ॥ 
जौ तुम्हारि अनुसासन पारवों । कंदुक इव ब्रह्मांड उठावौं ॥ 
काँचे घट जिमि डारौं फोरी | सकौं मेरु मूलक इव तोरी ॥ 
तव प्रताप-महिमा भगवाना । का बापुरो पिनाक पुराना ॥ 
नाथ जानि अस आयसु होऊ । कौतुक करौं बिलोकिअ सोऊ ॥ 


कमल-नाल जिमि चाप चढ़ावौं | जोजन सत प्रमान लै धावौं ॥ 


(दोहा) 
तोरौं छत्रक-दंड जिमि तव प्रताप-बल नाथ । 


जौं न करौं प्रभु-पद-सपथ कर न धरौं धनु भाथ ॥ 285॥ 


(चौपाई) 


लषन सकोप बचन जब बोले | डगमगानि महि दिग्गज डोले ॥ 


सकल लोक सब भूप डेराने | सिय-हिय हरष जनक सकुचाने ॥ 
गुर रघुपति सब मुनि मन माहीं | मुदित भए पुनि पुनि पुलकाहीं ॥ 
सयनहिं रघुपति लषन नेवारे । प्रेम-समेत निकट बैठारे ॥ 
बिस्वामित्र समय सुभ जानी | बोले अति सनेह-मय बानी ॥ 

उठहु राम भंजहु भवचापा । मेटहु तात जनक-परितापा ॥ 

सुनि गुरुबचन चरन सिरु नावा | हरष बिषाद न कछु उर आवा ॥ 


ठाढ़ भए उठि सहज सुभाए | ठवनि जुबा मृगराज लजाए ॥ 


(दोहा) 
उदित उदय-गिरि-मंच पर रघुबर बालपतंग । 


बिकसे संत-सरोज सब हरषे लोचन-भृंग ॥ 286 ॥ 


(चौपाई) 
नृपन्ह केरि आसा-निसि नासी | बचन नखत-अवली न प्रकासी ॥ 
मानी महिप कुमुद सकुचाने | कपटी भूप उलूक लुकाने ॥ 
भए बिसोक कोक मुनि देवा | बरषहिं सुमन जनावहिं सेवा ॥ 
गुर-पद बंदि सहित अनुरागा । राम मुनिन्ह सन आयसु माँगा ॥ 


सहजहिं चले सकल-जग-स्वामी । मत्त-मंजु-बर-कुंजर-गामी ॥ 


चलत राम सब-पुर-नर-नारी | पुलक-पूरि-तन भए सुखारी ॥ 
बंदि पितर सुर सुकृत सँभारे । जौ कछु पुन्य प्रभाव हमारे ॥ 
तौ सिवधनु मृनाल की नाईं । तोरहिं राम गनेस गोसाईं ॥ 


(दोहा) 
रामहि प्रेम समेत लखि सखिन्ह समीप बोलाइ । 


सीता-मातु सनेह-बस बचन कहै बिलखाइ ॥ 287 ॥ 


(चौपाई) 
सखि सब कौतुक देखनिहारे | जेठ कहावत हितू हमारे ॥ 
कोउ न बुझाइ कहइ गुर पाहीं | ए बालक असि हठ भलि नाहीं ॥ 
रावन बान छुआ नहिं चापा | हारे सकल भूप करि दापा ॥ 
सो धनु राजकुआँर कर देहीं | बाल मराल कि मंदर लेहीं ॥ 
भूप सयानप सकल सिरानी | सखि बिधि गति कछु॒ जाति न जानी ॥ 
बोली चतुर सखी मृदु बानी | तेजवंत लघु गनिअ न रानी ॥ 
कहूँ कुंभज कहूँ सिंधु अपारा | सोषेउ सुजसु सकल संसारा ॥ 


रबि मंडल देखत लघु लागा । उदयँ तासु तिभुवन तम भागा ॥ 


(दोहा) 
मंत्र परम लघु जासु बस बिधि हरि हर सुर सर्ब । 


महामत्त गजराज कहूँ बस कर अंकुस खर्ब ॥ 288 ॥ 


(चौपाई) 
काम कुसुम धनु सायक लीन्हे | सकल भुवन अपने बस कीन्हे ॥ 
देबि तजिअ संसउ अस जानी । भंजब धनुष रामु सुनु रानी ॥ 
सखी बचन सुनि भै परतीती । मिटा बिषादु बढ़ी अति प्रीती ॥ 
तब रामहि बिलोकि बैदेही | सभय हृदय बिनवति जेहि तेही ॥ 
मनहीं मन मनाव अकुलानी । होहु प्रसन्न महेस भवानी ॥ 
करहु सफल आपनि सेवकाई । करि हितु हरहु चाप गरुआई ॥ 
गननायक बरदायक देवा । आज़ु लगें कीन्हिडँ तुअ सेवा ॥ 


बार बार बिनती सुनि मोरी | करहु चाप गुरुता अति थोरी ॥ 


(दोहा) 
देखि देखि रघुबीर तन सुर मनाव धरि धीर ॥ 


भरे बिलोचन प्रेम जल पुलकावली सरीर ॥ 289॥ 


(चौपाई) 
नीकें निरखि नयन भरि सोभा । पितु पनु सुमिरि बहुरि मनु छोभा ॥ 


अहह तात दारुनि हठ ठानी | समुझत नहिं कछु लाभु न हानी ॥ 
सचिव सभय सिख देइ न कोई । बुध समाज बड़ अनुचित होई ॥ 
कहँ धनु कुलिसहु चाहि कठोरा । कहँ स्यामल मृदुगात किसोरा ॥ 
बिधि केहि भाँति धरौं उर धीरा | सिरस सुमन कन बेधिअ हीरा ॥ 
सकल सभा कै मति भे भोरी | अब मोहि संभुचाप गति तोरी ॥ 
निज जड़ता लोगन्ह पर डारी | होहि हरुअ रघुपतिहि निहारी ॥ 


अति परिताप सीय मन माही | लव निमेष जुग सब सय जाहीं ॥ 


(दोहा) 
प्रभुह्ि चितइ पुनि चितव महि राजत लोचन लोल । 


खेलत मनसिज मीन जुग जनु बिधु मंडल डोल ॥ 290 ॥ 


(चौपाई) 
गिरा अलिनि मुख पंकज रोकी । प्रगट न लाज निसा अवलोकी ॥ 
लोचन जलु रह लोचन कोना । जैसे परम कृपन कर सोना ॥ 


सकुची ब्याकुलता बड़ि जानी । धरि धीरजु प्रतीति उर आनी ॥ 


तन मन बचन मोर पनु साचा | रघुपति पद सरोज चितु राचा ॥ 

तौ भगवानु सकल उर बासी । करिहिं मोहि रघुबर कै दासी ॥ 

जेहि कें जेहि पर सत्य सनेहू । सो तेहि मिलइ न कछु संहेहू ॥ 

प्रभु तन चितइ प्रेम तन ठाना | कृपानिधान राम सबु जाना ॥ 
सियहि बिलोकि तकेउ धनु कैसे । चितव गरुरु लघु ब्यालहि जैसे ॥ 


(दोहा) 
लखन लखेउ रघुबंसमनि ताकेउ हर कोदंडु । 


पुलकि गात बोले बचन चरन चापि ब्रह्मांड ॥ 294 ॥ 


(चौपाई) 
दिसकुंजरहु कमठ अहि कोला । धरहु धरनि धरि धीर न डोला ॥ 
रामु चहहिं संकर धनु तोरा | होहु सजग सुनि आयसु मोरा ॥ 
चाप सपीप रामु जब आए । नर नारिन्ह सुर सुकृत मनाए ॥ 
सब कर संसउ अरु अग्यानू | मंद महीपन्ह कर अभिमानू ॥ 
भुगुपति केरि गरब गरुआई । सुर मुनिबरन्ह केरि कदराई ॥ 
सिय कर सोचु जनक पछितावा । रानिन्ह कर दारुन दुख दावा ॥ 


संभुचाप बड बोहितु पाई | चढे जाइ सब संगु बनाई ॥ 


राम बाहुबल सिंधु अपारू | चहत पारु नहि कोउ कड़हारू ॥ 


(दोहा) 
राम बिलोके लोग सब चित्र लिखे से देखि । 
चितई सीय कृपायतन जानी बिकल बिसेषि ॥ 292॥ 


(चौपाई) 


देखी बिपुल बिकल बैदेही | निमिष बिहात कलप-सम तेही ॥ 

तृषित बारि बिनु जो तनु त्यागा । मुएँ करै का सुधा-तड़ागा ॥ 

का बरषा सब कृषी सुखानें | समय चुकें पुनि का पछितानें ॥ 

अस जिय जानि जानकी देखी । प्रभु पुलके लखि प्रीति बिसेषी ॥ 

गुरहि प्रनामु मनहि मन कीन्हा । अति लाघव उठाइ धनु लीन्हा ॥ 
दमकेउ दामिनि जिमि जब लयेऊ । पुनि धनु नभ-मंडल-सम भयेऊ ॥ 

लेत चढ़ावत खैंचत गाढ़ें | काहु न लखा देख सबु ठाढ़ें ॥ 


तेहि छन राम मध्य धनु तोरा । भरेउ भुवन धुनि घोर कठोरा ॥ 


(छंद) 


भरे भुवन घोर कठोर रव रबि-बाजि तजि मारगु चले । 


चिक्करहिं दिग्गज डोल महि अहि कोल कूरुम कलमले ॥ 
सुर असुर मुनि कर कान दीन्हें सकल बिकल बिचारहीं | 


कोदंड खंडेउ राम तुलसी जयति बचन उचारही ॥ 


(सोरठा) 
संकर-चाप जहाज सागर रघुबर-बाहु-बल । 


बूड़ सो सकल समाज चढ़ा जो प्रथमहिं मोहबस ॥ 293 ॥ 


(चौपाई) 
प्रभु दोउ चापखंड महि डारे | देखि लोग सब भए सुखारे ॥ 
कोसिक-रुप-पयोनिधि पावन । प्रेम-बारि अवगाह सुहावन ॥ 
राम-रूप-राकेस निहारी | बढ़त बीचि पुलकावलि भारी ॥ 
बाजे नभ गहगहे निसाना । देवबधू नाचहिं करि गाना ॥ 
ब्रह्मादिक सुर सिद्ध मुनीसा । प्रभुहि प्रसंसहि देहिं असीसा ॥ 
बरिसहिं सुमन रंग बहु माला । गावहिं किन्नर गीत रसाला ॥ 
रही भुवन भरि जय जय बानी । धनुष-भंग-धुनि जात न जानी ॥ 


मुदित कहहिं जहँ तहँ नर नारी । भंजेउ राम संभुधनु भारी ॥ 


(दोहा) 
बंदी मागध सूतगन बिरुद बदहिं मतिधीर । 


करहिं निछावरि लोग सब हय गय मनि धन चीर ॥ 294 ॥ 


(चौपाई) 
झाँझि मृदंग संख सहनाई । भेरि ढोल दुंदुभी सुहाई ॥ 
बाजहिं बहु बाजने सुहाए | जहँ तहँ जुबतिन्ह मंगल गाए ॥ 
सखिन्ह सहित हरषी अति रानी | सूखत धान परा जनु पानी ॥ 
जनक लहेउ सुखु सोचु बिहाई | पैरत थके थाह जनु पाई ॥ 
श्रीहत भए भूप धनु टूटे | जैसे दिवस दीप-छबि छूटे ॥ 
सीय-सुखहि बरनिअ केहि भाँती | जनु चातकी पाइ जल-स्वाती ॥ 
रामहि लषन बिलोकत कैसे | ससिहि चकोर-किसोरकु जैसे ॥ 


सतानंद तब आयसु दीन्हा । सीताँ गमनु राम पहिं कीन्हा ॥ 


(दोहा) 
संग सखीं सुदंरि सकल गावहिं मंगलचार । 


गवनी बाल-मराल-गति सुषमा अंग अपार ॥ 295 ॥ 


(चौपाई) 
सखिन्ह मध्य सिय सोहति कैसी | छबि-गन-मध्य महाछबि जैसी ॥ 


कर सरोज जयमाल सुहाई । बिस्व-बिजय-सोभा जनु छाई ॥ 
तन सकोच मन परम उछाहू । गूढ़ प्रेमु लखि परै न काहू ॥ 

जाइ समीप राम-छबि देखी । रहि जनु कुऔरि चित्र अवरेखी ॥ 
चतुर सखीं लखि कहा बुझाई । पहिरावहु जयमाल सुहाई ॥ 
सुनत जुगल कर माल उठाई । प्रेम-बिबस पहिराइ न जाई ॥ 
सोहत जनु जुग जलज सनाला | ससिहि सभीत देत जयमाला ॥ 
गावहिं छबि अवलोकि सहेली | सिय जयमाल राम-उर मेली ॥ 


(सोरठा) 


रघुबर-उर जयमाल देखि देव बरषहिं सुमन । 


सकुचे सकल भुआल जनु बिलोकि रबि कुमुदगन ॥ 296 ॥ 


(चौपाई) 
पुर अरु ब्योम बाजने बाजे । खल भए मलिन साधु सब राजे ॥ 
सुर किन्नर नर नाग मुनीसा | जय जय जय कहि देहिं असीसा ॥ 


नाचहिं गावहिं बिबुध-बधूटीं | बार बार कुसुमांजलि छूटीं ॥ 


जहाँ तहँ बिप्र बेदधुनि करहीं | बंदी बिरदावलि उच्चरहीं ॥ 
महि पाताल नाक जसु ब्यापा | राम बरी सिय भंजेउ चापा ॥ 
करहिं आरती पुर-नर-नारी । देहिं निछावरि बित्त बिसारी ॥ 
सोहति सीय राम कै जौरी । छबि श्रृंगार मनहुँ एक ठोरी ॥ 


सर्खीं कहहिं प्रभुपद गहु सीता | करत न चरन-परस अति भीता ॥ 


(दोहा) 
गौतम-तिय-गति सुरति करि नहिं परसति पग पानि । 
मन बिहँसे रघु-बंस-मनि प्रीति अलौकिक जानि ॥ 297 ॥ 


(चौपाई) 
तब सिय देखि भूप अभिलाषे । कूर कपूत मूढ़ मन माषे ॥ 
उठि उठि पहिरि सनाह अभागे । जहँ तहँ गाल बजावन लागे ॥ 
लेहु छँड़ाइ सीय कह कोऊ । धरि बाँधहु नृप-बालक दोऊ ॥ 
तोरें धनुष चाँड़ नहिं सरई | जीवत हमहि कुआरि को बरई ॥ 
जौं बिदेह कछु करै सहाई | जीतहु समर सहित दोउ भाई ॥ 
साधु भूप बोले सुनि बानी | राजसमाजहि लाज लजानी ॥ 


बलु प्रतापु बीरता बड़ाई | नाक पिनाकहि संग सिधाई ॥ 


सोइ सूरता कि अब कहूँ पाई । असि बुधि तौ बिधि मुह मसि लाई ॥ 


(दोहा) 
देखहु रामहि नयन भरि तजि इरषा मदु कोहु । 


लषन-रोष-पावक-प्रबलु जानि सलभ जनि होहु ॥ 298 ॥ 


(चौपाई) 
बैनतेय बलि जिमि चह कागू | जिमि ससु चहै नाग-अरि-भागू ॥ 
जिमि चह कुसल अकारन कोही । सब संपदा चहै सिवद्रोही ॥ 
लोभी लोलुप कल कीरति चहई | अकलंकता कि कामी लहई ॥ 
हरि-पद-बिमुख परम गति चाहा । तस तुम्हार लालचु नरनाहा ॥ 
कोलाहल सुनि सीय सकानी । सखीं लवाइ गईं जहँ रानी ॥ 
रामु सुभाय चले गुरु पाहीं | सिय-सनेहु बरनत मन माहीं ॥ 
रानिन्ह सहित सोचबस सीया । अब धौं बिधिहि काह करनीया ॥ 


भूप-बचन सुनि इत उत तकहीं | लषन राम डर बोलि न सकहीं ॥ 


(दोहा) 


अरुन नयन भूृकुटी कुटिल चितवत नृपन्ह सकोप । 


मनहूँ मत्त-गज-गन निरखि सिंघकिसोरहि चोप ॥ 299 ॥ 


(चौपाई) 
खरभरु देखि बिकल पुर-नारी | सब मिलि देहिं महीपन्ह गारी ॥ 
तेहिं अवसर सुनि सिव-धनु-भंगा | आए भृगु-कुल-कमल-पतंगा ॥ 
देखि महीप सकल सकुचाने | बाज झपट जनु लवा लुकाने ॥ 
गौर सरीर भूति भल भ्राजा । भाल बिसाल त्रिपुंड बिराजा ॥ 
सीस जटा ससिबदन सुहावा | रिसबस कछुक अरुन होइ आवा ॥ 
भूकुटी कुटिल नयन रिस राते | सहजहूँ चितवत मनहुँ रिसाते ॥ 
बृषभ-कंध उर बाहु बिसाला | चारु जनेउ माल मृगछाला ॥ 


कटि मुनि-बसन तून दुइ बाँधे | धनु सर कर कुठारु कल काँधे ॥ 


(दोहा) 
संत बेष करनी कठिन बरनि न जाइ सरुप । 


धरि मुनितनु जनु बीर-रसु आयेउ जहाँ सब भूप ॥ 300॥ 


(चौपाई) 


देखत भृगु-पति-बेषु कराला | उठे सकल भय-बिकल भुआला ॥ 


पितु-समेत कहि कहि निज नामा | लगे करन सब दंड-प्रनामा ॥ 
जेहि सुभाय चितवहिं हितु जानी | सो जानै जनु आइ खुटानी ॥ 
जनक बहोरि आइ सिरु नावा | सीय बोलाइ प्रनाम करावा ॥ 
आसिष दीन्हि सखी हरषानी | निज समाज लै गई सयानी ॥ 
बिस्वामित्र मिले पुनि आई | पद-सरोज मेले दोउ भाई ॥ 

रामु लषनु दसरथ के ढोटा | देखि असीस दीन्ह भल जोटा ॥ 


रामहिं चितै रहे भरि लोचन | रूप अपार मार-मद-मोचन ॥ 


(दोहा) 
बहुरि बिलोकि बिदेह सन कहहु काह अति भीर ॥ 


पूछत जानि अजान जिमि ब्यापेउ कोपु सरीर ॥ 304 ॥ 


(चौपाई) 
समाचार कहि जनक सुनाए | जेहि कारन महीप सब आए ॥ 
सुनत बचन फिरि अनत निहारे | देखे चापखंड महि डारे ॥ 
अति रिस बोले बचन कठोरा | कहु जड़ जनक धनुष केइ तोरा ॥ 
बेगि देखाउ मूढ़ न त आजू | उलटों महि जहाँ लहि तव राजू ॥ 


अति डर उतर देत नृपु नाहीं | कुटिल भूप हरषे मन माहीं ॥ 


सुर मुनि नाग नगर-नर-नारी ॥ सोचहिं सकल त्रास उर भारी ॥ 
मन पछिताति सीय-महतारी । बिधि अब सर्व्‌री बात बिगारी ॥ 


भुगुपति कर सुभाउ सुनि सीता । अरध निमेष कलप-सम बीता ॥ 


(दोहा) 
सभय बिलोके लोग सब जानि जानकी भीरु | 
हृदय न हरष बिषाद कछु बोले श्रीरघुबीरु ॥ 302 ॥ 


(चौपाई) 
नाथ संभु-धनु-भंजनि-हारा । होइहि कोउ एक दास तुम्हारा ॥ 
आयसु काह कहिअ किन मोही । सुनि रिसाइ बोले मुनि कोही ॥ 
सेवकु सो जो करै सेवकाई । अरि-करनी करि करिअ लराई ॥ 
सुनहु राम जेहिं सिव-धनु-तोरा | सहस-बाहु-सम सो रिपु मोरा ॥ 
सो बिलगाउ बिहाइ समाजा । नतु मारे जैहैं सब राजा ॥ 
सुनि मुनि-बचन लषन मुसुकाने | बोले परसुधरहि अपमाने ॥ 
बहु धनुहीं तोरीं लरिकाईं | कबहुँ न असि रिस कीन्ह गोसाईं ॥ 
एहि धनु पर ममता केहि हेतू | सुनि रिसाइ कह भृगु-कुल-केतू ॥ 


(दोहा) 
रे नृप-बालक कालबस बोलत तोहि न सँभार ॥ 


धनुही सम त्रिपुरारि-धनु बिदित सकल संसार ॥ 303 ॥ 


(चौपाई) 
लषन कहा हँसि हमरें जाना । सुनहु देव सब धनुष-समाना ॥ 
का छति लाभु जून धनु तौरें | देखा राम नयन के भोरें ॥ 
छुअत टूट रघुपतिहु न दोषू | मुनि बिनु काज करिअ कत रोषू । 
बोले चितै परसु की ओरा । रे सठ सुनेहि सुभाउ न मोरा ॥ 
बालक बोलि बचें नहिं तोही | केवल मुनि जड़ जानहि मोही ॥ 
बाल-ब्रह्मचारी अति कोही । बिस्व-बिदित छत्रिय-कुल-द्रोही ॥ 
भुजबल भूमि भूप बिनु कीन्ही | बिपुल बार महिदेवन्ह दीन्ही ॥ 
सहसबाहु-भुज-छेदनि-हारा | परसु बिलोकु महीपकुमारा ॥ 


(दोहा) 
मातु-पितहि जनि सोचबस करसि महीसकिसोर । 


गरभन के अरभक-दलन परसु मोर अति घोर ॥ 304 ॥ 


(चौपाई) 
बिहँसि लषन बोले मृदु-बानी | अहो मुनीस महा भट मानी ॥ 
पुनि पुनि मोहि देखाव कुठारू | चहत उड़ावन फूँकि पहारू ॥ 
इहाँ कुम्हड़बतिया कोउ नाहीं । जे तरजनी देखि मरि जाहीं ॥ 
देखि कुठारु सरासन बाना । मैं कछु कहऊँ सहित अभिमाना ॥ 
भूगुसुत समुझि जनेउ बिलोकी | जो कछु कहह्ु सहाँ रिस रोकी ॥ 
सुर महिसुर हरिजन अरु गाई | हमरे कुल इन्ह पर न सुराई ॥ 
बधे पाप अपकीरति हारें | मारतहू पा परिअ तुम्हारें ॥ 


कोटि-कुलिस-सम बचन तुम्हारा । ब्यर्थ धरहु धनु बान कुठारा ॥ 


(दोहा) 
जो बिलोकि अनुचित कहेउँ छमहु महामुनि धीर । 
सुनि सरोष भृगु-बंस-मनि बोले गिरा गँभीर ॥ 305 ॥ 


(चौपाई) 
कौसिक सुनहु मंद यह बालक | कुटिल कालबस निज-कुल-घालक ॥ 
भानु-बंस-राकेस-कलंकू । निपट निरंकुस निठुर निसंकू ॥ 
काल-कवलु होइहि छन माहीं । कहाँ पुकारि खोरि मोहि नाहीं ॥ 


तुम्ह हटकउ जौं चहह्ु उबारा । कहि प्रतापु बलु रोषु हमारा ॥ 

लषन कहेउ मुनि सुजस तुम्हारा । तुम्हहिं अछत को बरनै पारा ॥ 
अपने मुँह तुम्ह आपनि करनी । बार अनेक भाँति बहु बरनी ॥ 

नहिं संतोष तौ पुनि कछु कहहू | जनि रिस रोकि दुसह दुख सहहू ॥ 
बीखती तुम्ह धीर अछोभा । गारी देत न पावहु सोभा ॥ 


(दोहा) 
सूर समर करनी करहिं कहि न जनावहिं आपु । 


बिद्यमान रिपु पाइ रन कायर करहिं प्रलापु ॥ 306 ॥ 


(चौपाई) 
तुम्ह तौ कालु हाँक जनु लावा । बार बार मोहि लागि बोलावा ॥ 
सुनत लषन के बचन कठोरा । परसु सुधारि धरेउ कर घोरा ॥ 
अब जनि देइ दोष मोहि लोगू | कटुबादी बालक बधजोगू ॥ 
बाल बिलोकि बहुत मैं बाँचा | अब यहु मरनिहार भा साँचा ॥ 
कौसिक कहा छमिअ अपराधू | बाल-दोष-गुन गनहिं न साधू ॥ 
कर कुठार मैं अकरुन कोही । आगें अपराधी गुरुद्रोही ॥ 
उतर देत छोड़ौं बिनु मारे | केवल कौसिक सील तुम्हारे ॥ 


न तु एहि काटि कुठार कठोरे । गुरहि उरिन होतेडँ श्रम थोरे ॥ 


(दोहा) 
गाधिसूनु कह हृदय हँसे मुनिहि हरिअरै सूझ । 


अयमय खाँड न ऊखमय अजहुँ न बूझ अबूझ ॥ 307 ॥ 


(चौपाई) 
कहेउ लषन मुनि सील तुम्हारा | को नहिं जान बिदित संसारा ॥ 
माता-पितहि उरिन भए नीके । गुर-रिन रहा सोच बड़ जी के ॥ 
सो जनु हमरेहि माथे काढ़ा | दिन चलि गयेउ ब्याज बड़ बाढ़ा ॥ 
अब आनिअ ब्यवहरिआ बोली । तुरत देऊँ मैं थेली खोली ॥ 
सुनि कटु-बचन कुठार सुधारा | हाय हाय सब सभा पुकारा ॥ 
भृूगुबर परसु देखावहु मोही । बिप्र बिचारि बचौ नृपद्रोही ॥ 
मिले न कबहुँ सुभट रन गाढ़े | द्विज देवता घरहि के बाढ़े ॥ 
अनुचित कहि सब लोग पुकारे । रघुपति सैनहिं लषन नेवारे ॥ 


(दोहा) 


लषन-उतर आहुति सरिस भृगु-बर-कोप कृसानु । 


बढ़त देखि जल-सम बचन बोले रघु-कुल-भानु ॥ 308 ॥ 


(चौपाई) 
नाथ करहु बालक पर छोहू । सूध दूधमुख करिअ न कोहू ॥ 
जौ पै प्रभु-प्रभाउ कछु जाना | तौ कि बराबरि करै अयाना ॥ 
जौं लरिका कछु अचगरि करहीं । गुर पितु मातु मोद मन भरहीं ॥ 
करिअ कृपा सिसु सेवक जानी । तुम्ह सम सील धीर मुनि ग्यानी ॥ 
राम बचन सुनि कछुक जुड़ाने | कहि कछु लषन बहुरि मुसकाने ॥ 
हँसत देखि नख-सिख रिस ब्यापी । राम तोर भ्राता बड़ पापी ॥ 
गौर सरीर स्याम मन माहीं | काल-कूट-मुख पयमुख नाहीं ॥ 


सहज टेढ़ अनुहरे न तोही | नीच मीच-सम देख न मोही ॥ 


(दोहा) 
लषन कहेउ हँसि सुनहु मुनि क्रोध पाप कर मूल । 


जेहि बस जन अनुचित करहिं चरहिं बिस्व-प्रतिकूल ॥ 309 ॥ 


(चौपाई) 


मैं तुम्हार अनुचर मुनिराया | परिहरि कोप करिअ अब दाया ॥ 


टूट चाप नहिं जुरहि रिसाने | बैठिअ होइहिं पाय पिराने ॥ 

जौ अति प्रिय तौ करिअ उपाई | जोरिअ कोउ बड़ गुनी बोलाई ॥ 
बोलत लषनहिं जनक डेराहीं | मष्ट करहु अनुचित भल नाहीं ॥ 
थर-थर काँपहिं पुर-नर-नारी | छोट कुमार खोट बड़ भारी ॥ 
भृगुपति सुनि सुनि निर्भय बानी । रिस तन जरै होइ बल-हानी ॥ 
बोले रामहि देइ निहोरा । बचौं बिचारि बंधु लघु तोरा ॥ 


मन मलीन तनु सुंदर कैसे | बिष-रस-भरा कनक घट जैसे ॥ 


(दोहा) 
सुनि लछिमन बिहँसे बहुरि नयन तरेरे राम । 
गुर-समीप गवने सकुचि परिहरि बानी बाम ॥ 340 ॥ 


(चौपाई) 
अति बिनीत मृदु सीतल बानी । बोले रामु जोरि जुग पानी ॥ 


सुनहु नाथ तुम्ह सहज सुजाना | बालक-बचनु करिअ नहिं काना ॥ 
बररै बालकु एकु सुभाऊ । इन्हहि न संत बिदृषहिं काऊ ॥ 
तेहिं नाहीं कछु काज बिगारा । अपराधी मैं नाथ तुम्हारा ॥ 


कृपा, कोप, बधु, बंध, गोसाईं | मो पर करिअ दास की नाईं ॥ 


कहिअ बेगि जेहि बिधि रिस जाई । मुनिनायक सोइ करौं उपाई ॥ 
कह मुनि राम जाइ रिस कैसे | अजहूँ अनुज तव चितव अनैसे ॥ 
एहि के कंठ कुठार न दीन्हा । तौ मैं काह कोप करि कीन्हा ॥ 


(दोहा) 
गर्भ श्रवहिं अवनिप रवँनि सुनि कुठार-गति घोर । 
परसु अछत देखाौं जिअत बैरी भूपकिसोर ॥ 344 ॥ 


(चौपाई) 


बहै न हाथ दहै रिस छाती । भा कुठार कुंठित नृपघाती ॥ 

भयेउ बाम बिधि फिरेउ सुभाऊ । मोरे हृदय कृपा कसि काऊ ॥ 
आजु दैब दुख दुसह सहावा । सुनि सौमित्र बिहसि सिरु नावा ॥ 
बाउ-कृपा मूरति अनुकूला | बोलत बचन झरत जनु फूला ॥ 

जौं पै कृपा जरिहिं मुनि गाता । क्रोध भए तन राखु बिधाता ॥ 
देखु जनक हठि बालक एहू | कीन्ह चहत जड़ जमपुर गेहू ॥ 
बेगि करहु किन आँखिन ओटा | देखत छोट खोट नृप-ढोटा ॥ 
बिहँसे लघषन कहा मन माहीं । मूँदें आऑँखि कतहुँ कोउ नाहीं ॥ 


(दोहा) 
परसुराम तब राम प्रति बोले उर अति क्रोध । 


संभु-सरासन तोरि सठ करसि हमार प्रबोध ॥ 342 ॥ 


(चौपाई) 
बंधु कहै कटु संमत तोरें | तू छल बिनय करसि कर जोरें ॥ 
करु परितोष मोर संग्रामा | नाहिं त छाँड़प कहाउब रामा ॥ 
छल तजि करहि समर सिवद्रोही । बंधु-सहित न त मारौं तोही ॥ 
भृगुपति बकहिं कुठार उठाए । मन मुसकाहिं राम सिर नाए ॥ 
गुनहु लघन कर हम पर रोषू | कतहूँ सुधाइहु ते बड़ दोषू ॥ 
टेढ़ जानि संका सब काहू । बक्र चंद्रमहि ग्रसै न राहू ॥ 
राम कहेउ रिस तजिअ मुनीसा | कर कुठार आगे यह सीसा ॥ 


जेहि रिस जाइ करिअ सोइ स्वामी | मोहि जानिअ आपन अनुगामी ॥ 


(दोहा) 
प्रभु सेवकहि समर कस तजहु बिप्रबर रोसु । 


बेष बिलोकें कहेसि कछु बालकहू नहिं दोसु ॥ 33 ॥ 


(चौपाई) 
देखि कुठार-बान-धनु-धारी । भे लरिकहि रिस बीरु बिचारी ॥ 


नाम जान पै तुम्हहि न चीन्हा । बंस-सुभाव उतरु तेइ दीन्हा ॥ 

जौं तुम्ह अवतेहु मुनि की नाईं | पद-रज सिर सिसु धरत गोसाईं ॥ 
छमहु चूक अनजानत केरी | चहिअ बिप्र उर कृपा घनेरी ॥ 

हमहि तुम्हहिं सरबरि कस नाथा | कहहु न कहाँ चरन कहँ माथा ॥ 
राम मात्र लघु नाम हमारा | परसु-सहित बड़ नाम तोहारा ॥ 

देव एक-गुन धनुष हमारें | नव-गुन परम पुनीत तुम्हारें ॥ 


सब गब्रकार हम तुम्ह सन हारे । छमहु बिप्र अपराध हमारे ॥ 


(दोहा) 
बार बार मुनि बिप्रबर कहा राम सन राम | 


बोले भगुपति सरुष हसि तहूँ बंधु-सम बाम ॥ 344 ॥ 


(चौपाई) 
निपटहिं द्विज करि जानहि मोही । मैं जस बिप्र सुनावौं तोही ॥ 
चाप श्रुव॒ सर आहुति जानू | कोप मोर अति घोर कृसानू ॥ 
समिधि सेन चतुरंग सुहाई | महा-महीप भए पसु आई ॥ 


मै यह परसु काटि बलि दीन्हे | समर-जग्य जप कोटिन्ह कीन्हे ॥ 
मोर प्रभाव बिदित नहिं तोरे | बोलसि निदरि बिप्र के भोरे ॥ 
भंजेउ चापु दाप बड़ बाढ़ा | अहमिति मनहुँ जीति जग ठाढ़ा ॥ 
राम कहा मुनि कहहु बिचारी । रिस अति बड़ि लघु चूक हमारी ॥ 
छुअतहिं टूट पिनाक पुराना । मैं कहि हेतु करों अभिमाना ॥ 


(दोहा) 
जौं हम निदरहिं बिप्र बदि सत्य सुनहु भृगुनाथ । 


तौ अस को जग सुभटु जेहि भय-बस नावहिं माथ ॥ 345 ॥ 


(चौपाई) 
देव दनुज भूपति भट नाना | समबल अधिक होउ बलवाना ॥ 
जौं रन हमहि प्रचारे कोऊ | लरहिं सुखेन काल किन होऊ ॥ 
छत्रिय-तनु धरि समर सकाना | कुल-कलंकु तेहिं पाँवर आना ॥ 
कहाँ सुभाव न कुलहि प्रसंसी | कालहु डरहिं न रन रघुबंसी ॥ 
बिप्रबंस कै असि प्रभुताई | अभय होइ जो तुम्हहि डेराई ॥ 
सुनि मृदु गूढ़ बचन रघुपति के | उघरे पटल परसु-धर-मति के ॥ 
राम रमापति कर धनु लेहू । खैंचहु मिटै मोर संदेहू ॥ 


देत चाप आपुहिं चलि गयेऊ | परसुराम मन बिसमउ भयेऊ ॥ 


(दोहा) 
जाना राम-प्रभाउ तब पुलक प्रफुलित गात । 


जोरि पानि बोले बचन हृदय न प्रेमु अमात ॥ 36 ॥ 


(चौपाई) 
जय रघुबंस-बनज-बन-भानू | गहन-दनुज-कुल-दहन कृसानू ॥ 
जय सुर-बिप्र-धेनु-हित-कारी | जय मद-मोह-कोह-भ्रम-हारी ॥ 
बिनय-सील करुना-गुन-सागर | जयति बचन-रचना अति-नागर ॥ 
सेवक-सुखद सुभग सब अंगा । जय सरीर-छबि कोटि-अनंगा ॥ 
करौं काह मुख एक प्रसंसा | जय महेस-मन-मानस-हंसा ॥ 
अनुचित बहुत कहेऊँ अग्याता | छमहु छमामंदिर दोउ भ्राता ॥ 
कहि जय जय जय रघु-कुल-केतू । भ्ुगुपति गए बनहि तप हेतू ॥ 


अपभय कुटिल महीप डेराने । जहाँ तहँ कायर गवहिं पराने ॥ 


(दोहा) 
देवन दीन्हीं दुंदुर्भी प्रभु पर बरषहिं फूल । 


हरषे पुर-नर-नारि सब मिटी मोहमय सूल ॥ 347 ॥ 


(चौपाई) 
अति गहगहे बाजने बाजे | सबहिं मनोहर मंगल साजे ॥ 
जूथ जूथ मिलि सुमुख सुनयनी । करहिं गान कल कोकिलबयनी ॥ 
सुख बिदेह कर बरनि न जाई । जन्मदरिद्र मनहुँ निधि पाई ॥ 
विगत-त्रास भै सीय सुखारी । जनु बिधु उदय चकोरकुमारी ॥ 
जनक कीन्ह कौसिकहि प्रनामा । प्रभु-प्रसाद धनु भंजेउ रामा ॥ 
मोहि कृतकृत्य कीन्ह दुहुँ भाईं | अब जो उचित सो कहिअ गोसाई ॥ 
कह मुनि सुनु नरनाथ प्रबीना | रहा बिबाह चाप-आधीना ॥ 


टूटतही धनु भयेउ बिबाहू | सुर नर नाग बिदित सब काहु ॥ 


(दोहा) 
तदपि जाइ तुम्ह करहु अब जथा-बंस-ब्यवहारु । 


बूझि बिप्र कुल बुद्ध गुर बेद-बिदित आचारु ॥ 348 ॥ 


(चौपाई) 


दूत अवधपुर पठवहु जाई । आनहिं नृप दसरथहि बोलाई ॥ 


मुदित राउ कहि भलेहिं कृपाला | पठए दूत बोलि तेहि काला ॥ 
बहुरि महाजन सकल बोलाए । आइ सबन्हि सादर सिर नाए ॥ 
हाट बाट मंदिर सुरबासा । नगर सँवारहु चारिह्ठु पासा ॥ 

हरषि चले निज निज गृह आए । पुनि परिचारक बोलि पठाए ॥ 
रचहु बिचित्र बितान बनाई | सिर धरि बचन चले सचु पाई ॥ 
पठए बोलि गुनी तिनन्‍्ह नाना | जे बितान-बिधि-कुसल सुजाना ॥ 
बिधिहि बंदि तिन्ह कीन्ह अरंभा | बिरचे कनक कदलि के खंभा ॥ 


(दोहा) 
हरित-मनिन्ह के पत्र फल पदुमराग के फूल । 


रचना देखि बिचित्र अति मन बिरंचि कर भूल ॥ 349 ॥ 


(चौपाई) 
बेनु-हरित-मनि-मय सब कीन्हे | सरल सपरब परहिं नहिं चीन्हे ॥ 
कनक-कलित अहिबेल बनाई । लखि नहि परै सपरन सुहाई ॥ 
तेहि के रचि पचि बंध बनाए | बिच बिच मुकता दाम सुहाए ॥ 
मानिक मरकत कुलिस पिरोजा । चीरि कोरि पचि रचे सरोजा ॥ 


किए भंग बहुरंग बिहंगा । गुंजहिं कूजहिं पवन-प्रसंगा ॥ 


सुर-प्रतिमा खंभन्हि गढ़ी काढ़ी | मंगल-द्रब्य लिए सब ठाढ़ी ॥ 


चौंके भाँति अनेक पुराईं | सिंधुर-मनि-मय सहज सुहाई ॥ 


(दोहा) 
सौरभ-पल्लव सुभग सुठि किए नील-मनि कोरि ॥ 


हेम बवरि मरकत घवर लसत पाटमय डोरि ॥ 320 ॥ 


(चौपाई) 
रचे रुचिर बर बंदनिबारे | मनहुँ मनोभव फंद सवार ॥ 
मंगल-कलस अनेक बनाए । ध्वज पताक पट चँवर सुहाए ॥ 
दीप मनोहर मनिमय नाना । जाइ न बरनि बिचित्र बिताना ॥ 
जेहि मंडप दुलहिनि बैदेही | सो बरनै असि मति कबि केही ॥ 
दूलह राम रूप-गुन-सागर । सो बितानु तिहुँ लोक उजागर ॥ 
जनक-भवन कै सोभा जैसी । गृह गृह प्रति पुर देखिअ तैसी ॥ 
जेइ तेरहुति तेहि समय निहारी | तेहि लघु लगत भुवन दस चारी ॥ 
जो संपदा नीच-गृह सोहा | सो बिलोकि सुरनायक मोहा ॥ 


(दोहा) 


बसे नगर जेहि लच्छि करि कपट नारि बर बेषु ॥ 
तेहि पुर कै सौभा कहत सकुचहिं सारद सेषु ॥ 324 ॥ 


(चौपाई) 


पहुँचे दूत राम-पुर पावन | हरषे नगर बिलोकि सुहावन ॥ 
भूप-द्वार तिन्ह खबर जनाई | दसरथ नृप सुनि लिए बोलाई ॥ 
करि प्रनाम तिन्ह पाती दीन्ही | मुदित महीप आपु उठि लीन्ही ॥ 
बारि बिलोचन बाँचत पाती | पुलक गात आई भरि छाती ॥ 

राम लषन उर कर बर चीठी । रहि गए कहत न खाटी मीठी ॥ 
पुनि धरि धीर पत्रिका बाँची | हरषी सभा बात सुनि साँची ॥ 
खेलत रहे तहाँ सुधि पाई | आए भरतु सहित हित भाई ॥ 


पूछत अति सनेह सकुचाई । तात कहाँ तें पाती आई ॥ 


(दोहा) 
कुसल प्रानप्रिय बंधु दोउ अहहिं कहहु केहिं देस । 
सुनि सनेह साने बचन बाची बहुरि नरेस ॥ 322 ॥ 


(चौपाई) 


सुनि पाती पुलके दोउ भ्राता । अधिक सनेह समात न गाता ॥ 
प्रीति पुनीत भरत कै देखी | सकल सभा सुखु लहेउ बिसेखी ॥ 
तब नृप दूत निकट बैठारे | मधुर मनोहर बचन उचारे ॥ 

भैया कहह्ुु कुसल दोउ बारे । तुम्ह नीके निज नयन निहारे ॥ 
स्यामल गौर धरै धनु-भाथा | बय किसोर कौसिक-मुनि साथा ॥ 
पहिचानहु तुम्ह कहह्ु सुभाऊ । प्रेम-बिबस पुनि पुनि कह राऊ ॥ 
जा दिन तें मुनि गए लवाई । तब तें आजु साँचि सुधि पाई ॥ 
कहहु बिदेह कवन बिधि जाने । सुनि प्रिय बचन दूत मुसकाने ॥ 


(दोहा) 
सुनहु मही-पति-मुकुट-मनि तुम्ह सम धन्य न कोउ | 


राम लखन जिन्ह के तनय बिस्व-बिभूषन दोउ ॥ 323 ॥ 


(चौपाई) 
पूछन जोगु न तनय तुम्हारे | पुरुषसिंघ तिहुँ पुर उँजिआरे ॥ 
जिन्ह के जस प्रताप के आगे | ससि मलीन रबि सीतल लागे ॥ 
तिन्ह कहँ कहिअ नाथ किमि चीन्हे | देखिअ रबि कि दीप कर लीन्हे ॥ 
सीय-स्वयंबर भूप अनेका | सिमिटे सुभट एक तें एका ॥ 


संभु-सरासन काहु न टारा | हारे सकल बीर बरिआरा ॥ 
तीनि लोक महँ जे भट मानी | सभ कै सकति संभु-धनु भानी ॥ 
सकै उठाइ सरासुर मेरू | सोउ हिय हारि गयेउ करि फेरू ॥ 


जेइ कौतुक सिवसैल उठावा | सोउ तेहि सभा पराभव पावा ॥ 


(दोहा) 
तहाँ राम रघु-बंस-मनि सुनिअ महा-महिपाल । 


भंजेउ चाप प्रयास बिनु जिमि गज पंकज-नाल ॥ 324 ॥ 


(चौपाई) 
सुनि सरोष भृूगुनायकु आए । बहुत भाँति तिन्ह आँखि देखाए ॥ 
देखि राम-बलु निज धनु दीन्हा । करि बहु बिनय गवनु बन कीन्हा ॥ 
राजन रामु अतुलबल जैसे | तेज-निधान लषन पुनि तैसे ॥ 
कंपहि भूप बिलोकत जा के । जिमि गज हरिकिसोर के ताके ॥ 
देव देखि तव बालक दोऊ | अब न आँखि तर आवत कोऊ ॥ 
दूत-बचन-रचना प्रिय लागी । प्रेम-प्रताप-बीर-रस-पागी ॥ 
सभा-समेत राउ अनुरागे । दूतन्ह देन निछावरि लागे ॥ 


कहि अनीति ते मूँदहिं काना । धरमु बिचारि सबहिं सुख माना ॥ 


(दोहा) 
तब उठि भूप बसिष्ठ कहूँ दीन्हि पत्रिका जाइ | 


कथा सुनाई गुरहि सब सादर दूत बोलाइ ॥ 325 ॥ 


(चौपाई) 
सुनि बोले गुर अति सुख पाई । पुन्य-पुरुष कहूँ महि सुख छाई ॥ 
जिमि सरिता सागर महुँ जाहीं | जद्यपि ताहि कामना नाहीं ॥ 
तिमि सुख संपति बिनहिं बोलाएँ | धरमसील पहिं जाहिं सुभाएँ ॥ 
तुम्ह गुर-बिप्र-धेनु-सुर-सेबी | तसि पुनीत कौसल्या देबी ॥ 
सुकृती तुम्ह समान जग माहीं । भयेउ न है कोउ होनेउ नाहीं ॥ 
तुम्ह ते अधिक पुन्य बड़ काकें | राजन राम सरिस सुत जाकें ॥ 
बीर बिनीत धरम-ब्रत-धारी | गुन-सागर बर बालक चारी ॥ 


तुम्ह कहूँ सर्ब काल कल्याना | सजहु बरात बजाइ निसाना ॥ 


(दोहा) 
चलहु बेगि सुनि गुर-बचन भलेहि नाथ सिरु नाइ । 


भूपति गवने भवन तब दूतन्ह बासु देवाइ ॥ 326 ॥ 


(चौपाई) 
राजा सबु रनिवास बोलाई | जनक-पत्रिका बाचि सुनाई ॥ 
सुनि संदेसु सकल हरषानीं | अपर कथा सब भूप बखानीं ॥ 
प्रेम-प्रफुल्लित राजहिं रानी | मनहुँ सिखिनि सुनि बारिद-बानी ॥ 
मुदित असीस देहिं गुर-नारी | अति-आनंद-मगन महतारी ॥ 
लेहिं परसपर अति प्रिय पाती | हृदय लगाइ जुड़ावहिं छाती ॥ 
राम लषन कै कीरति करनी । बारहिं बार भूपबर बरनी ॥ 
मुनि-प्रसादु कहि द्वार सिधाए | रानिन्ह तब महिदेव बोलाए ॥ 


दिए दान आनंद-समेता । चले बिप्रबर आसिष देता ॥ 


(सोरठा) 
जाचक लिए हँकारि दीन्हि निछावरि कोटि बिधि । 


चिरु-जीवहु सुत चारि चक्रबर्ति दसरत्थ के ॥ 327 ॥ 


(चौपाई) 


कहत चले पहिरे पट नाना । हरषि हने गहगहे निसाना ॥ 


समाचार सब लोगन्ह पाए । लागे घर घर होने बधाए ॥ 


भुवन चारि दस भयेउ उछाहू | जनक-सुता-रघुबीर-बिआहू ॥ 
सुनि सुभ कथा लोग अनुरागे | मग गृह गलीं सँवारन लागे ॥ 
जद्यपि अवध सदैव सुहावनि । राम-पुरी मंगल-मय पावनि ॥ 
तदपि प्रीति कै रीति सुहाई | मंगल-रचना रची बनाई ॥ 
ध्वज पताक पट चामर चारु | छावा परम बिचित्र बजारू ॥ 


कनक-कलस तोरन मनि-जाला | हरद दूब दधि अच्छत माला ॥ 


(दोहा) 
मंगलमय निज निज भवन लोगन्ह रचे बनाइ । 


बीथीं सीचीं चतुरसम चौकें चारु पुराइ ॥ 328 ॥ 


(चौपाई) 
जहँ तहँ जूथ जूथ मिलि भामिनि | सजि नव-सप्त सकल दुति-दामिनि ॥ 
बिधुबदनीं मृग-सावक-लोचनि । निज सरुप रति-मान-बिमोचनि ॥ 
गावहिं मंगल मंजुल बानीं | सुनि कल-रव कलकंठि लजानीं ॥ 
भूप-भवन किमि जाइ बखाना । बिस्व-बिमोहन रचेउ बिताना ॥ 
मंगल-द्रब्य मनोहर नाना | राजत बाजत बिपुल निसाना ॥ 


कतहूँ बिरिद बंदी उच्चरहीं | कतहुँ बेद-धुनि भूसुर करहीं ॥ 


गावहिं सुंदरि मंगल-गीता । लेइ लेइ नाम राम अरु सीता ॥ 


बहुत उछाहु भवनु अति थोरा । मानहु उमगि चला चहुँ ओरा ॥ 


(दोहा) 
सोभा दसरथ-भवन कै को कबि बरनै पार । 


जहाँ सकल-सुर-सीस-मनि राम लीन्ह अवतार ॥ 329 ॥ 


(चौपाई) 

भूप भरत पुनि लिए बोलाई | हय गय स्पदन साजहु जाई ॥ 
चलहु बेगि रघुबीर-बराता | सुनत पुलक पूरे दोउ भ्राता ॥ 
भरत सकल साहनी बोलाए | आयसु दीन्ह मुदित उठि धाए ॥ 
रचि रुचि जीन तुरग तिन्‍्ह साजे | बरन बरन बर बाजि बिराजे ॥ 
सुभग सकल सुठि चंचल करनी । अय इव जरत धरत पग धरनी ॥ 
नाना जाति न जाहिं बखाने । निदरि पवनु जनु चहत उड़ाने ॥ 

तिनन्‍्ह सब छैल भए असवारा | भरत-सरिस बय राजकुमारा ॥ 


सब सुंदर सब भूषनधारी | कर सर-चाप तून कटि भारी ॥ 


(दोहा) 


छरे छबीले छैल सब सूर सुजान नबीन । 


जुग-पद-चर असवार प्रति जे असि-कला-प्रबीन ॥ 330 ॥ 


(चौपाई) 
बाँधे बिरद बीर रन-गाढ़े | निकसि भए पुर बाहिर ठाढ़े ॥ 
फेरहिं चतुर तुरग गति नाना | हरषहिं सुनि सुनि पनव निसाना ॥ 
रथ सारथिन्ह बिचित्र बनाए | ध्वज पताक मनि भूषन लाए ॥ 
चवँर चारु किंकिन धुनि करही । भानु-जान-सोभा अपहरहीं ॥ 
सावकरन [!] अगनित हय होते । ते तिन्ह रथन्ह सारथिन्ह जोते ॥ 
सुंदर सकल अलंकृत सोहे | जिन्हहि बिलोकत मुनि-मन मोहे ॥ 
जे जल चलहिं थलहि की नाई । टाप न बूड़ बेग-अधिकाई ॥ 


अस्त्र सस्त्र सबु साजु बनाई | रथी सारथिन्ह लिए बोलाई ॥ 


(दोहा) 
चढ़ि चढ़ि रथ बाहिर नगर लागी जुरन बरात | 


होत सगुन सुंदर सबन्हि जो जेहि कारज जात ॥ 334 ॥ 


[4] सावकरन - श्यामकर्ण। 


(चौपाई) 
कलित करिबरन्हि परीं अँबारीं | कहि न जाहिं जेहि भाँति सँवारीं ॥ 
चले मत्त गज घंट बिराजी । मनहूँ सुभरग सावन-घन-राजी ॥ 
बाहन अपर अनेक बिधाना | सिबिका सुभग सुखासन जाना ॥ 
तिन्ह चढ़ि चले बिप्र-बर-बृुन्दा | जनु तनु धरें सकल श्रुति-छंदा ॥ 
मागध सूत बंदि गुनगायक | चले जान चढ़ि जो जेहि लायक ॥ 
बेसर ऊँट बृषभ बहु जाती । चले बस्तु भरि अगनित भाँती ॥ 
कोटिन्ह कारवरि चले कहारा | बिबिध बस्तु को बरनै पारा ॥ 


चले सकल-सेवक-समुदाई । निज-निज-साजु-समाजु बनाई ॥ 


(दोहा) 
सब के उर निर्भर हरषु पूरित पुलक सरीर | 


कबहि देखिबे नयन भरि राम-लषन दोउ बीर ॥ 332 ॥ 


(चौपाई) 
गरजहिं गज घंटा-धुनि घोरा | रथ-रव बाजि-हिंस चहुँ ओरा ॥ 
निदरि घनहि घुम्मरहिं निसाना । निज पराइ कछु सुनिअ न काना ॥ 


महा-भीर भूपति के द्वारे | रज होइ जाइ पषान पढारें ॥ 


चढ़ी अटारिन्ह देखहिं नारी | लिए आरती मंगल-थारी ॥ 

गावहिं गीत मनोहर नाना | अति आनंद न जाइ बखाना ॥ 

तब सुमंत्र दुइ स्पंदन साजी । जोते रबि-हय-निंदक बाजी ॥ 
दोउ रथ रुचिर भूप पहिं आने । नहिं सारद पहिं जाहिं बखाने ॥ 


राज-समाज एक रथ साजा | दूसर तेज-पुंज अति भ्राजा ॥ 


(दोहा) 
तेहिं रथ रुचिर बसिष्ठ कहूँ हरषि चढ़ाइ नरेसु । 
आपु चढ़ेउ स्पंदन सुमिरि हर गुर गौरि गनेसु ॥ 333 ॥ 


(चौपाई) 
सहित बसिष्ठ सोह नृप कैसे । सुर गुर संग पुरंदर जैसे ॥ 
करि कुल-रीति बेद-बिधि राऊ | देखि सबहि सब भाँति बनाऊ ॥ 
सुमिरि राम गुर-आयसु पाई | चले महीपति संख बजाई ॥ 
हरषे बिबुध बिलोकि बराता । बरषहिं सुमन सु-मंगल-दाता ॥ 
भयेउ कोलाहल हय गय गाजे । ब्योम बरात बाजने बाजे ॥ 
सुर नर नारि सुमंगल गाई । सरस राग बाजहिं सहनाई ॥ 


घंट-घंटि-धुनि बरनि न जाहीं | सरव करहिं पाइक फहराहीं ॥ 


करहिं बिदूषक कौतुक नाना | हास-कुसल कल-गान सुजाना । 


(दोहा) 
तुरग नचावहिं कुँअर बर अकनि मृदंग निसान ॥ 


नागर नट चितवहिं चकित डगहिं न ताल-बँधान ॥ 334 ॥ 


(चौपाई) 
बनै न बरनत बनी बराता । होहिं सगुन सुंदर सुभदाता ॥ 
चारा चाषु बाम दिसि लेई | मनहुँ सकल मंगल कहि देई ॥ 
दाहिन काग सुखेत सुहावा | नकुल-दरसु सब काहूँ पावा ॥ 
सानुकूल बह त्रिबिध-बयारी | सघट सवाल आव बर-नारी ॥ 
लोवा फिरि फिरि दरसु देखावा | सुरभी सनमुख सिसुहि पिआवा ॥ 
मृगमाला फिरि दाहिनि आई | मंगल-गन जनु दीन्ह देखाई ॥ 
छेमकरी कह छेम बिसेखी । स्यामा बाम सुतरु पर देखी ॥ 


सनमुख आयेउ दधि अरु मीना | कर पुस्तक दुइ बिप्र प्रबीना ॥ 


(दोहा) 


मंगलमय कल्यानमय अभिमत-फल-दातार । 


जनु सब साँचे होन हित भए सगुन एक बार ॥ 335 ॥ 


(चौपाई) 
मंगल सगुन सुगम सब ताकें | सगुन ब्रह्म सुंदर सुत जाकें ॥ 
राम सरिस बर दुलहिनि सीता । समधी दसरथु जनकु पुनीता ॥ 
सुनि अस ब्याह सगुन सब नाचे । अब कीन्हे बिरंचि हम साँचे ॥ 
एहि बिधि कीन्ह बरात पयाना | हय गय गाजहिं हने निसाना ॥ 
आवत जानि भानु-कुल-केतू । सरितन्हि जनक बाँधाए सेतू ॥ 
बीच बीच बर-बास बनाए । सुर-पुर-सरिस संपदा छाए ॥ 
असन सयन बर बसन सुहाए | पावहिं सब निज निज मन भाए ॥ 


नित नूतन सुख लखि अनुकूले | सकल बरातिन्ह मंदिर भूले ॥ 


(दोहा) 
आवत जानि बरात बर सुनि गहगहे निसान । 


सजि गज रथ पदचर तुरग लेन चले अगवान ॥ 336 ॥ 


(चौपाई) 


कनक कलस भरि कोपर थारा । भाजन ललित अनेक प्रकारा ॥ 


भरे सुधासम सब पकवाने । भाँति भाँति नहिं जाहिं बखाने ॥ 
फल अनेक बर बस्तु सुहाईं | हरषि भेंट हित भूप पठाईं ॥ 
भूषन बसन महामनि नाना | खग मृग हय गय बहु बिधि जाना ॥ 
मंगल सगुन सुगंध सुहाए | बहुत भाँति महिपाल पठाए ॥ 

दधि चिउरा उपहार अपारा । भरि भरि कावँरे चले कहारा ॥ 
अगवानन्ह जब दीखि बराता | उर आनंदु पुलक भर गाता ॥ 


देखि बनाव सहित अगवाना । मुदित बरातिन्ह हने निसाना ॥ 


(दोहा) 
हरषि-परसपर मिलन हित कछुक चले बगमेल । 


जनु आनंद-समुद्र दुइ मिलत बिहाइ सुबेल ॥ 337 ॥ 


(चौपाई) 
बरषि सुमन सुर-सुंदरि गावहिं | मुदित देव दुंदु्भी बजावहिं ॥ 
बस्तु सकल राखीं नृप आगें | बिनय कीन्ह तिन्‍्ह अति अनुरागें ॥ 
प्रेम-समेत राय सबु लीन्हा | भइ बकसीस जाचकन्हि दीन्हा ॥ 
करि पूजा मान्यता बड़ाई | जनवासे कहूँ चले लवाई ॥ 


बसन बिचित्र पाँवड़े परहीं | देखि धनहु धन-मदु परिहरहीं ॥ 


अति सुंदर दीन्हेउ जनवासा । जहँँ सब कहूँ सब भाँति सुपासा ॥ 
जानी सिय बरात पुर आई | कछु निज महिमा प्रगटि जनाई ॥ 


हृदय सुमिरि सब सिद्धि बोलाई । भूप-पहुनई करन पठाई ॥ 


(दोहा) 
सिधि सब सिय-आयसु अकनि गईं जहाँ जनवास । 


लिए संपदा सकल सुख सुर-पुर-भोग-बिलास ॥ 338 ॥ 


(चौपाई) 

निज निज बास बिलोकि बराती | सुर-सुख सकल सुलभ सब भाँती ॥ 
बिभव-भेद कछू कोउ न जाना | सकल जनक कर करहिं बखाना ॥ 
सिय-महिमा रघुनायक जानी । हरषे हृदय हेतु पहिचानी ॥ 
पितु-आगमन सुनत दोउ भाई | हृदय न अति आनंदु अमाई ॥ 
सकुचन्ह कहि न सकत गुरु पाहीं | पितु-दरसन-लालच मन माहीं ॥ 
बिस्वामित्र बिनय बड़ि देखी | उपजा उर संतोषु बिसेखी ॥ 
हरषि बंधु दोउ हृदय लगाए | पुलक अंग अंबक जल छाए ॥ 


चले जहाँ दसरथ जनवासे । मनहुँ सरोबर तकेउ पिपासे ॥ 


(दोहा) 
भूप बिलोके जबहिं मुनि आवत सुतन्ह समेत । 
उठे हरषि सुखसिंधु महूँ चले थाह सी लेत ॥ 339 ॥ 


(चौपाई) 


मुनिहि दंडवत कीन्ह महीसा । बार बार पद रज धरि सीसा ॥ 
कौसिक राउ लिये उर लाई | कहि असीस पूछी कुसलाई ॥ 
पुनि दंडवत करत दोउ भाई । देखि नृपति उर सुखु न समाई ॥ 
सुत हिय लाइ दुसह दुख मेटे | मृतक-सरीर प्रान जनु भेंटे ॥ 
पुनि बसिष्ठ-पद सिर तिन्ह नाए । प्रेम-मुदित मुनिबर उर लाए ॥ 
बिप्र-बुंद बंदे दुहूँ भाईं | मन-भावती असीसैं पाईं ॥ 

भरत सहानुज कीन्ह प्रनामा । लिए उठाइ लाइ उर रामा ॥ 


हरषे लषन देखि दोउ भ्राता । मिले प्रेम-परि-पूरित गाता ॥ 


(दोहा) 
पुरजन परिजन जातिजन जाचक मंत्री मीत | 


मिले जथाबिधि सबहि प्रभु परम कृपालु बिनीत ॥ 340 ॥ 


(चौपाई) 


रामहि देखि बरात जुड़ानी । प्रीति कि रीति न जाति बखानी ॥ 
नृप समीप सोहहिं सुत चारी | जनु धन-धरमादिक तनुधारी ॥ 
सुतन्ह समेत दसरथहि देखी । मुदित नगर-नर-नारि बिसेषी ॥ 
सुमन बरषि सुर हनहिं निसाना | नाकनटीं नाचहिं करि गाना ॥ 
सतानंद अरु बिप्र सचिव-गन | मागध सूत बिदुष बंदीजन ॥ 
सहित बरात राउ सनमाना । आयसु माँगि फिरे अगवाना ॥ 
प्रथम बरात लगन तें आई । ता तें पुर प्रमोद-अधिकाई ॥ 


ब्रह्मानंदु लोग सब लहहीं । बढ़हु दिवस निसि बिधि सन कहहीं ॥ 


(दोहा) 
रामु सीय सोभा-अवधि सुकृत-अवधि दोउ राज । 


जहँ जहँ पुरजन कहहिं अस मिलि नर-नारि-समाज ॥ 344 ॥ 


(चौपाई) 
जनक-सुकृत-मूरति बैदेही | दसरथ-सुकृत रामु धरें देही ॥ 
इन्ह सम काँहु न सिव अवराधे | काहु न इन्ह समान फल लाधे ॥ 


इन्ह सम कोउ न भयेउ जग माहीं । है नहिं कतहूँ होनेउ नाहीं ॥ 


हम सब सकल सुकृत कै रासी | भर जग जनमि जनक-पुर-बासी ॥ 
जिन्ह जानकी-राम-छबि देखी । को सुकृती हम सरिस बिसेखी ॥ 
पुनि देखब रघुबीर-बिबाहू | लेब भली बिधि लोचन लाहू ॥ 

कहहिं परसपर कोकिलबयनी । एहि बिआह बड़ लाभ सुनयनी ॥ 
बड़े भाग बिधि बात बनाई | नयन-अतिथि होइहहिं दोउ भाई ॥ 


(दोहा) 
बारहिं बार सनेह-बस जनक बोलाउब सीय । 


लेन आइहहिं बंधु दोउ कोटि-काम-कमनीय ॥ 342 ॥ 


(चौपाई) 
बिबिध भाँति होइहि पहुनाई । प्रिय न काहि अस सासुर माई ॥ 
तब तब राम-लषनहि निहारी | होइहहिं सब पुर-लोग सुखारी ॥ 
सखि जस राम लषन कर जोटा । तैसेइ भूप संग दुइ ढोटा ॥ 
स्याम गौर सब अंग सुहाए | ते सब कहहिं देखि जे आए ॥ 
कहा एक मैं आजु निहारे | जनु बिरंचि निज हाथ सँवारे ॥ 
भरतु रामही की अनुहारी | सहसा लखि न सकहिं नर-नारी ॥ 


लषनु सत्रुसूदनु एकरूपा | नख सिख तें सब अंग अनूपा ॥ 


मन भावहिं मुख बरनि न जाहीं । उपमा कहूँ त्रिभुवन कोउ नाहीं ॥ 


(छंद) 
उपमा न कोउ कह दास तुलसी कतहुँ कबि कोबिद कहैं । 
बल-बिनय-बिद्या-सील-सोभा-सिंधु इन्ह से एइ अहैं ॥ 
पुर-नारि सकल पसारि अंचल बिधिहि बचन सुनावहीं ॥ 


ब्याहिअह्ठु चारिउ भाइ एहिं पुर हम सुमंगल गावहीं ॥ 


(सोरठा) 
कहहिं परस्पर नारि बारि-बिलोचन पुलक-तन । 


सखि सब करब पुरारि पुन्य-पयोनिधि भूप दोउ ॥ 343 ॥ 


(चौपाई) 
एहि बिधि सकल मनोरथ करहीं । आनँद उमगि उमगि उर भरहीं ॥ 
जे नृप सीय-स्वयंबर आए । देखि बंधु सब तिन्‍्ह सुख पाए ॥ 
कहत राम-जसु बिसद बिसाला । निज निज भवन गए महिपाला ॥ 
गए बीति कुछ दिन एहि भाँती । प्रमुदित पुरजन सकल बराती ॥ 


मंगल-मूल लगन-दिनु आवा । हिम-रितु अगहन-मासु सुहावा ॥ 


ग्रह तिथि नखतु जोगु बर बारू | लगन सोधि बिधि कीन्ह बिचारू ॥ 
पठै दीन्हि नारद सन सोई | गनी जनक के गनकन्ह जोई ॥ 
सुनी सकल लोगन्ह यह बाता । कहहिं जोतिषी आहिं बिधाता ॥ 


(दोहा) 
धेनु-धूरि-बेला बिमल सकल-सुमंगल-मूल । 


बिप्रन्ह कहेउ बिदेह सन जानि सगुन अनुकुल ॥ 344 ॥ 


(चौपाई) 


उपरोहितहि कहेउ नरनाहा | अब बिलंब कर कारनु काहा ॥ 
सतानंद तब सचिव बोलाए | मंगल सकल साजि सब ल्‍्याए ॥ 
संख निसान पनव बहु बाजे | मंगल-कलस सगुन सुभ साजे ॥ 
सुभग सुआसिनि गावहिं गीता । करहिं बेद-धुनि बिप्र पुनीता ॥ 
लेन चले सादर एहि भाँती | गए जहाँ जनवास बराती ॥ 
कोसलपति कर देखि समाजू | अति लघु लाग तिन्हहि सुरराजू ॥ 
भयेउ समउ अब धारिअ पाऊ । यह सुनि परा निसानहिं घाऊ ॥ 


गुरहि पूँछि करि कुल-बिधि राजा | चले संग मुनि-साधु-समाजा ॥ 


(दोहा) 
भाग्य-बिभव अवधेस कर देखि देव ब्रह्मादि । 


लगे सराहन सहस-मुख जानि जनम निज बादि ॥ 345 ॥ 


(चौपाई) 

सुरन्ह सुमंगल अवसर जाना | बरषहिं सुमन बजाइ निसाना ॥ 
सिव ब्रह्मादिक बिबुध बरूथा । चढ़े बिमानन्हि नाना जूथा ॥ 
प्रेम-पुलक-तन हृदय उछाहू । चले बिलोकन राम-बिआहू ॥ 
देखि जनकपुर सुर अनुरागे | निज निज लोक सबहिं लघु लागे ॥ 
चितवहिं चकित बिचित्र बिताना | रचना सकल अलौकिक नाना ॥ 
नगर-नारि-नर रूप-निधाना | सुघर सुधरम सुसील सुजाना ॥ 

तिन्हहि देखि सब सुर-सुरनारीं | भर नखत जनु बिधु उँजिआरीं ॥ 
बिधिहि भयेउ आचरजु बिसेखी | निज करनी कछु कतहुँ न देखी ॥ 


(दोहा) 
सिव समुझाए देव सब जनि आचरज भुलाहु । 


हृदय बिचारहु धीर धरि सिय-रघुबीर-बिआहु ॥ 346 ॥ 


(चौपाई) 
जिन्ह कर नामु लेत जग माहीं | सकल-अमंगल-मूल नसाहीं ॥ 
करतल होहिं पदारथ चारी । तेइ सिय रामु कहेउ कामारी ॥ 
एहि बिधि संभु सुरन्ह समुझावा | पुनि आगे बर-बसह चलावा ॥ 
देवन्ह देखे दसरथु जाता | महामोदु मन पुलकित गाता ॥ 
साधु समाजु संग महिदेवा । जनु तनु धरें करहिं सुख सेवा ॥ 
सोहत साथ सुभग सुत चारी | जनु अपबरग सकल तनुधारी ॥ 
मरकत-कनक-बरन बर जोरी । देखि सुरन्ह भै प्रीति न थोरी ॥ 
पुनि रामहि बिलोकि हिय हरषे । नृपहि सराहि सुमन तिनन्‍्ह बरषे ॥ 


(दोहा) 
राम-रूप नख-सिख-सुभग बारहिं बार निहारि | 


पुलक गात लोचन सजल उमा-समेत पुरारि ॥ 347 ॥ 


(चौपाई) 
केकि-कंठ-दुति स्यामल अंगा । तड़ित-बिनिंदक बसन सुरंगा ॥ 
ब्याह-बिभूषन बिबिध बनाए | मंगल-मय सब भाँति सुहाए ॥ 


सरद-बिमल-बिधु-बदन सुहावन | नयन नवल-राजीव-लजावन ॥ 


सकल अलौकिक सुंदरताई । कहि न जाइ मनहीं मन भाई ॥ 
बंधु मनोहर सोहहिं संगा | जात नचावत चपल तुरंगा ॥ 
राजकुँअर बर बाजि देखावहिं | बंस-प्रसंसक बिरिद सुनावहिं ॥ 
जेहि तुरंग पर रामु बिराजे | गति बिलोकि खगनायकु लाजे ॥ 


कहि न जाइ सब भाँति सुहावा । बाजि-बेषु जनु काम बनावा ॥ 


(छंद) 
जनु बाजि-बेषु बनाइ मनसिज़ु राम हित अति सोहई । 
आपने बय बल रूप गुन गति सकल भुवन बिमोहई ॥ 
जगमगत जीन जराव जोति सुमोति मनि मानिक लगे | 
किंकिनि ललामु ललित बिलोकि सुर नर मुनि ठगे ॥ 


(दोहा) 
प्रभुगनसहिं लयलीन मनु चलत बाजि छबि पाव । 


भूषित उड़गन तड़ित-घन जनु बर बरहि नचाव ॥ 348 ॥ 


(चौपाई) 


जेहिं बर बाजि रामु असवारा | तेहि सारदउ न बरनै पारा ॥ 


संकरु राम-रूप-अनुरागे | नयन पंचदस अति प्रिय लागे ॥ 
हरि हित-सहित रामु जब जोहे | रमा-समेत रमापति मोहे ॥ 
निरखि राम-छबि बिधि हरषाने | आठे नयन जानि पछिताने ॥ 
सुर-सेनप-उर बहुत उछाहू । बिधि ते डेवढ़ सु-लोचन-लाहू ॥ 
रामहि चितव सुरेस सुजाना | गौतम-श्रापु परम हित माना ॥ 
देव सकल सुरपतिहि सिहाहीं । आज पुरंदर सम कोउ नाहीं ॥ 
मुदित देवगन रामहि देखी । नृपसमाज दुहुँ हरषु बिसेखी ॥ 


(छंद) 
अति हरषु राजसमाजु दुहु दिसि दुंदु्ी बाजहिं घनी । 
बरषहिं सुमन सुर हरषि कहि जय जयति जय रघु-कुल-मनी ॥ 
एहि भाँति जानि बरात आवत बाजने बहु बाजहीं । 
रानि सुआसिनि बोलि परिछनि हेतु मंगल साजहीं ॥ 


(दोहा) 
सजि आरती अनेक बिधि मंगल सकल सवारि | 


चलीं मुदित परिछन करन गजगामिनि बर नारि ॥ 349 ॥ 


(चौपाई) 

बिधुबदनीं सब सब मृगलोचनि । सब निज-तन-छबि रति-मद-मोचनि ॥ 
पहिरे बरन बरन बर चीरा | सकल बिभूषन सजें सरीरा ॥ 
सकल सुमंगल अंग बनाएँ | करहिं गान कलकंठि लजाएँ ॥ 
कंकन किंकिनि नूपुर बाजहिं | चालि बिलोकि काम गज लाजहिं ॥ 
बाजहिं बाजने बिबिध प्रकारा | नभ अरु नगर सुमंगल चारा ॥ 
सची सारदा रमा भवानी । जे सुरतिय सुचि सहज सयानी ॥ 
कपट-नारि-बर-बेष बनाई । मिलीं सकल रनिवासहिं जाई ॥ 


करहिं गान कल मंगल बानीं | हरष बिबस सब काहु न जानी ॥ 


(छंद) 
को जान केहि आनंद बस सब ब्रह्म बर परिछन चली । 
कल-गान मधुर निसान बरषहिं सुमन सुर सोभा भली ॥ 
आनंदकंद बिलोकि दूलह सकल हिय हरषित भई ॥ 


अंभोज-अंबक-अंबु उमगि सुअंग पुलकावलि छई ॥ 


(दोहा) 
जो सुख भा सिय-मातु-मन देखि राम-बर-बेष | 


सो न सकहिं कहि कलप सत सहस सारदा सेष ॥ 350 ॥ 


(चौपाई) 


नयन नीर हठि मंगल जानी | परिछन करहिं मुदित मन रानी ॥ 
बेद-बिहित अरु कुल आचारू । कीन्ह भली बिधि सब ब्यवहारू ॥ 
पंच सबद धुनि मंगल गाना । पट पाँवड़े परहिं बिधि नाना ॥ 

करि आरती अरघ तिन्ह दीन्हा | राम गमनु मंडप तब कीन्हा ॥ 
दसरथ सहित समाज बिराजे | बिभव बिलोकि लोकपति लाजे ॥ 
समय समय सुर बरषहिं फूला । सांति पढ़हिं महिसुर अनुकूला ॥ 
नभ अरु नगर कोलाहल होई । आपन पर कछु सुनै न कोई ॥ 


एहि बिधि रामु मंडपहिं आए । अरघु देइ आसन बैठाए ॥ 


(छंद) 
बैठारि आसन आरती करि निरखि बरु सुख पावहीं ॥ 
मनि बसन भूषन भूरि वारहिं नारि मंगल गावहीं ॥ 
ब्रह्मादि सुरबर बिप्र बेष बनाइ कौतुक देखहीं । 
अवलोकि रघु-कुल-कमल-रबि-छबि सुफल जीवन लेखहीं ॥ 


(दोहा) 
नाऊ बारी भाट नट राम-निछावरि पाइ । 


मुदित असीसहिं नाइ सिर हरषु न हृदय समाइ ॥ 354 ॥ 


(चौपाई) 
मिले जनकु दसरथु अति प्रीतीं | करि बैदिक लौकिक सब रीतीं ॥ 
मिलत महा दोउ राज बिराजे | उपमा खोजि खोजि कबि लाजे ॥ 
लही न कतहुँ हारि हिय मानी | इन्ह सम एड उपमा उर आनी ॥ 
सामध देखि देव अनुरागे | सुमन बरषि जसु गावन लागे ॥ 
जगु बिरंचि उपजावा जब तें । देखे सुने ब्याह बहु तब तें ॥ 
सकल भाँति सम साज समाजू | सम समधी देखे हम आजू ॥ 
देव-गिरा सुनि सुंदर साँची | प्रीति अलौकिक दुहुँ दिसि माँची ॥ 


देत पाँवड़े अरघु सुहाए | सादर जनकु मंडपहिं ल्याए ॥ 


(छंद) 
मंडपु बिलोकि बिचीत्र रचनाँ रुचिरता मुनि-मन हरे ॥ 
निज पानि जनक सुजान सब कहँ आनि सिंघासन धरे ॥ 


कुल-इष्ट-सरिस बसिष्ट पूजे बिनय करि आसिष लही । 


कौसिकहि पूजत परम प्रीति कि रीति तौ न परे कही ॥ 


(दोहा) 
बामदेव आदिक रिषय पूजे मुदित महीस । 


दिए दिव्य आसन सबहि सब सन लही असीस ॥ 352 ॥ 


(चौपाई) 
बहुरि कीन्ह कोसलपति पूजा । जानि ईस सम भाउ न दूजा ॥ 
कीन्ह जोरि कर बिनय बड़ाई | कहि निज भाग्य बिभव बहुताई ॥ 
पूजे भूपति सकल बराती | समधि सम सादर सब भाँती ॥ 
आसन उचित दिए सब काहू | कहाँ काह मूख एक उछाहू ॥ 
सकल बरात जनक सनमानी । दान मान बिनती बर बानी ॥ 
बिधि हरि हर दिसिपति दिनराऊ । जे जानहिं रघु-बीर-प्रभाऊ ॥ 
कपट-बिप्र-बर-बेष बनाए | कौतुक देखहिं अति सचु पाए ॥ 


पूजे जनक देव-सम जाने | दिए सुआसन बिनु पहिचाने ॥ 


(छंद) 


पहिचानि को केहि जान सबहिं अपान सुधि भोरी भई । 


आनंद-कंदु बिलोकि दूलहु उभय दिसि आनँद-मई ॥ 
सुर लखे राम सुजान पूजे मानसिक आसन दए | 


अवलोकि सीलु सुभाउ प्रभु को बिबुध-मन प्रमुदित भए ॥ 


(दोहा) 
रामचंद्र-मुख-चंद्र-छबि लोचन चारु चकोर । 


करत पान सादर सकल प्रेम प्रमोद न थोर ॥ 353 ॥ 


(चौपाई) 
समउ बिलोकि बसिष्ठ बुलाए | सादर सतानंद सुनि आए ॥ 
बेगि कुऔरि अब आनहु जाई | चले मुदित मुनि आयसु पाई ॥ 
रानी सुनि उपरोहित बानी । प्रमुदित सखिन्ह समेत सयानी ॥ 
बिप्र-बधू कुलबृद्ध बोलाईं | करि कुल-रीति सुमंगल गाईं ॥ 
नारि-बेष जे सुर-बर-बामा | सकल सुभाय सुंदरी स्यामा ॥ 
तिन्हहि देखि सुखु पावहिं नारीं | बिनु पहिचानि प्रान ते प्यारी ॥ 
बार बार सनमानहिं रानी | उमा-रमा-सारद-सम जानी ॥ 


सीय सवाँरि समाज बनाई । मुदित मंडपहिं चलीं लवाई ॥ 


(छंद) 
चलि ल्याइ सीतहि सखी सादर सजि सुमंगल भामिनीं । 
नवसप्त साजें सुंदरी सब मत्त-कुंजर-गामिनीं ॥ 
कल-गान सुनि मुनि ध्यान त्यागहिं काम कोकिल लाजहीं । 


मंजीर नूपुर कलित कंकन ताल-गति बर बाजहीं ॥ 


(दोहा) 
सोहति बनिता-बुंद महुँ सहज सुहावनि सीय । 


छबि-ललना-गन मध्य जनु सुषमा-तिय कमनीय ॥ 354 ॥ 


(चौपाई) 


सिय सुंदरता बरनि न जाई । लघु मति बहुत मनोहरताई ॥ 
आवत दीखि बरातिन्ह सीता ॥ रूप-रासि सब भाँति पुनीता ॥ 
सबहि मनहिं मन किए प्रनामा | देखि राम भए पूरनकामा ॥ 
हरषे दसरथ सुतन्ह समेता | कहि न जाइ उर आनँदु जेता ॥ 
सुर प्रनामु करि बरसहिं फूला | मुनि-असीस-धुनि मंगल-मूला ॥ 
गान-निसान-कोलाहलु भारी । प्रेम-प्रमोद-मगन नर नारी ॥ 

एहि बिधि सीय मंडपहिं आई । प्रमुदित सांति पढ़हिं मुनिराई ॥ 


तेहि अवसर कर बिधि ब्यवहारू । दुहुँ कुलगुर सब कीन्ह अचारू ॥ 


(छंद) 
आचार करि गुरु गौरि गनपति मुदित बिप्र पुजावहीं । 
सुर प्रगटि पूजा लेहिं देहिं असीस अति सुखु पावहीं ॥ 
मधुपर्क मंगल-द्रब्य जो जेहि समय मुनि मन महू चहैं । 
भरे कनक-कोपर कलस सो सब लिएहिं परिचारक रहैं ॥ 
कुल-रीति प्रीति-समेत रबि कहि देत सबु सादर कियो । 
एहि भाँति देव पुजाइ सीतहि सुभग सिंघासन दियो ॥ 
सिय-राम-अवलोकनि परसपर प्रेम काहु न लखि परे ॥ 
मन-बुद्धि-बर-बानी-अगोचर प्रगट कबि कैसें करे ॥ 


(दोहा) 
होम समय तनु धरि अनलु अति सुख आहुति लेहिं । 
बिप्र बेष धरि बेद सब कहि बिबाह-बिधि देहिं ॥ 355 ॥ 


(चौपाई) 
जनक-पाट-महिषी जग जानी | सीय-मातु किमि जाइ बखानी ॥ 


सुजसु सुकृत सुख सुदंरताई । सब समेटि बिधि रची बनाई ॥ 
समउ जानि मुनिबरन्ह बोलाई | सुनत सुआसिनि सादर ल्‍्याई ॥ 
जनक-बाम-दिसि सोह सुनयना | हिमगिरि संग बनि जनु मयना ॥ 
कनक-कलस मनि-कोपर रूरे | सुचि-सुंगध-मंगल-जल-पूरे ॥ 
निज कर मुदित राय अरु रानी । धरे राम के आगें आनी ॥ 

पढ़हिं बेद मुनि मंगल-बानी | गगन सुमन झरि अवसर जानी ॥ 


बर बिलोक दंपति अनुरागे | पाय पुनीत पखारन लागे ॥ 


(छंद) 
लागे पखारन पाय-पंकज प्रेम तन पुलकावली । 
नभ नगर गान निसान-जय-धुनि उमगि जनु चहुँ दिसि चली ॥ 
जे पद-सरोज मनोज-अरि-उर-सर सदैव बिराजहीं । 
जे सकृत सुमिरत बिमलता मन सकल कलि मल भाजहीं ॥ 
जे परसि मुनिबनिता लही गति रही जो पातकमई । 
मकरंद जिन्ह को संभु-सिर सुचिता-अवध सुर बरनई ॥ 
करि मधुप मन मुनि जोगिजन जे सेइ अभिमत गति लहैं । 
ते पद पखारत भाग्यभाजन जनक जय जय सब कहै ॥ 


बर-कुआअरि-करतल जोरि साखोचार दोउ कुलगुर करें । 


भयो पानिगहन बिलोकि बिधि सुर मनुज मुनि आनॉँद भरें ॥ 
सुखमूल दूलह देखि दंपति पुलक तन हुलस्यौ हियो । 

करि लोक-बेद-बिधानु कन्यादानु नृपभूषन कियो ॥ 

हिमवंत जिमि गिरिजा महेसहि हरिहि श्री सागर दई । 

तिमि जनक रामहि सिय समरपी बिस्व कल कीरति नई ॥ 
क्यों करे बिनय बिदेहु कियो बिदेहु मूरति सावँरी । 

करि होम बिधिवत गाँठि जोरी होन लागी भावँरी ॥ 


(दोहा) 
जय-धुनि बंदी-बेद-धुनि मंगल-गान निसान । 


सुनि हरषहिं बरषहिं बिबुध सुर-तरु-सुमन सुजान ॥ 356 ॥ 


(चौपाई) 
कुअँरु कुऔरे कल भावँरे देहीं ॥ नयन लाभु सब सादर लेहीं ॥ 
जाइ न बरनि मनोहर जोरी । जो उपमा कछु कहऊँ सो थोरी ॥ 
राम सीय सुंदर प्रतिछाहीं | जगमगाति मनि खंभनह माहीं । 
मनहुँ मदन रति धरि बहु रूपा | देखत राम बिआहु अनूपा ॥ 


दरस-लालसा सकुच न थोरी । प्रगटत दुरत बहोरि बहोरी ॥ 


भए मगन सब देखनिहारे | जनक समान अपान बिसारे ॥ 

प्रमुदित मुनिन्ह भावँरी फेरी | नेगसहित सब रीति निबेरीं ॥ 

राम सीय-सिर सेंदुर देहीं | सोभा कहि न जाति बिधि केहीं ॥ 
अरुन पराग जलजु भरि नीके | ससिहि भूष अहि लोभ अमी के ॥ 
बहुरि बसिष्ठ दीन्ह अनुसासन | बरु दुलहिनि बैठे एक आसन ॥ 


(छंद) 
बैठे बरासन राम जानकि मुदित मन दसरथ भए | 
तनु पुलक पुनि पुनि देखि अपने सुकृत-सुर-तरु-फल नए ॥ 
भरि भुवन रहा उछाहु राम-बिबाहु भा सबहीं कहा । 
केहि भाँति बरनि सिरात रसना एक एह्ुु मंगल महा ॥ 
तब जनक पाइ बसिष्ठ आयसु ब्याह-साज सवारि कै । 
माँडवी श्रुतिकीर्ति उर्मिला कुऔरि लईं हँकारि के ॥ 
कुस-केतु-कन्या प्रथम जो गुन-सील-सुख-सोभा-मई । 
सब रीति प्रीति समेत करि सो ब्याहि नृप भरतहि दई ॥ 
जानकी-लघु-भगिनी सकल सुंदरि-सिरोमनि जानि कै । 
सो जनक दीन्ही ब्याहि लघनहि सकल बिधि सनमानि कै ॥ 
जेहि नाम श्रुतकीरति सुलोचनि सुमुखि सब गुन-आगरी । 


सो दई रिपुसूदनहि भूपति रूप-सील-उजागरी ॥ 
अनुरुप बर दुलहिन परस्पर लखि सकुचि हिय हरषहीं । 
सब मुदित सुंदरता सराहहिं सुमन सुर-गन बरषहीं ॥ 
सुंदरी सुंदर बरन्ह सह सब एक मंडप राजहीं | 


जनु जीव-उर चारिउ अवस्था बिभुन सहित बिराजहीं ॥ 


(दोहा) 
मुदित अवधपति सकल सुत बधुन्ह समेत निहारि । 


जनु पार महि-पाल-मनि क्रियन्ह सहित फल चारि ॥ 357 ॥ 


(चौपाई) 
जसि रघुबीर-ब्याह बिधि बरनी | सकल कुआँर ब्याहे तेहिं करनी ॥ 
कहि न जाइ कछु दाइज भूरी । रहा कनक-मनि मंडप पूरी ॥ 
कंबल बसन बिचित्र पटोरे । भाँति भाँति बहु-मोल न थोरे ॥ 
गज रथ तुरग दास अरु दासी । धेनु अलंकृत कामदुहा सी ॥ 
बस्तु अनेक करिअ किमि लेखा | कहि न जाइ जानहिं जिन्ह देखा ॥ 
लोकपाल अवलोकि सिहाने | लीन्ह अवधपति सबु सुखु माने ॥ 


दीन्ह जाचकन्हि जो जेहि भावा | उबरा सो जनवासेहिं आवा ॥ 


तब कर जोरि जनकु मृदु-बानी | बोले सब बरात सनमानी ॥ 


(छंद) 
सनमानि सकल बरात आदर दान बिनय बड़ाइ कै । 
प्रमुदित महा मुनि-बुंद बंदे पूजि प्रेम लड़ाइ कै ॥ 
सिर नाइ देव मनाइ सब सन कहत कर-संपुट किए । 
सुर साधु चाहत भाउ सिंधु कि तोष जल-अंजलि दिए ॥ 
कर जोरि जनकु बहोरि बंधु-समेत कोसलराय सों । 
बोले मनोहर बयन सानि सनेह सील सुभाय सों ॥ 
सनबंध राजन रावरे हम बड़े अब सब बिधि भए | 
एहि राज साज समेत सेवक जानिबी बिनु गथ लए ॥ 
ए दारिका परिचारिका करि पालिबीं करुना नई । 
अपराधु छमिबो बोलि पठए बहुत हां ढीट्यो कई ॥ 
पुनि भानु-कुल-भूषन सकल-सनमान-निधि-समधी किये । 
कहि जाति नहिं बिनती परसपर प्रेम परिपूरन हिये ॥ 
बुंदारकागन सुमन बरषहिं राउ जनवासहिं चले । 
दुंदुभी जय-धुनि बेद-धुनि नभ नगर कौतूहल भले ॥ 


तब सखी मंगल-गान करत मुनीस-आयसु पाइ कै । 


दूलह दुलहिनिन्ह सहित सुंदरि चलीं कोहबर ल्याइ कै ॥ 


(दोहा) 
पुनि पुनि रामहि चितव सिय सकुचति मनु सकुचै न । 


हरत मनोहर-मीन-छबि प्रेम पिआसे नैन ॥ 358 ॥ 


(चौपाई) 
स्याम सरीर सुभाय सुहावन | सोभा कोटि-मनोज-लजावन ॥ 
जावक-जुत पद-कमल सुहाए | मुनि-मन-मधुप रहत जिन्ह छाए ॥ 
पीत पुनीत मनोहर धोती | हरति बाल-रबि-दामिनि-जोती ॥ 
कल किंकिनि कटि-सूत्र मनोहर | बाहु बिसाल बिभूषण सुंदर ॥ 
पीत जनेउ महाछबि देई | कर-मुद्रिका चोरि चितु लेई ॥ 
सोहत ब्याह-साज सब साजे | उर आयत भूषन बर राजे ॥ 
पिअर उपरना काँखा सोती । दुहूँ आँचरन्हि लगे मनि मोती ॥ 
नयन कमल कल कुंडल काना । बदनु सकल सौंदर्ज-निधाना ॥ 
सुंदर भूकुटि मनोहर नासा | भाल-तिलकु रुचिरता निवासा ॥ 


सोहत मौर मनोहर माथे | मंगलमय मुकुता-मनि गाथे ॥ 


(छंद) 
गाथे महामनि मौर मंजुल अंग सब चित चोरहीं । 
पुर-नारि सुर-सुंदरीं बरहि बिलोकि सब तिन तोरहीं ॥ 
मनि बसन भूषन वारि आरति करहिं मंगल गावहिं । 
सुर सुमन बरिसहिं सूत मागध बंदि सुजसु सुनावहीं ॥ 
कोहबरहिं आने कुआ र कुऔरे सुआसिनिन्ह सुख पाइ कै । 
अति प्रीति लौकिक रीति लागीं करन मंगल गाइ कै ॥ 
लहकौरि गौरि सिखाव रामहि सीय सन सारद कहें | 
रनिवासु हास-बिलास-रस-बस जन्म को फलु सब लहैं ॥ 
निज-पानि-मनि महूँ देखि प्रति-मूरति सु-रूप-निधान की । 
चालति न भुजबल्ली बिलोकनि-बिरह-भय-बस जानकी ॥ 
कौतुक बिनोद प्रमोदु प्रेमु न जाइ कहि जानहिं अलीं । 
बर कुआरे सुंदर सकल सखीं लवाइ जनवासहिं चलीं ॥ 
तेहि समय सुनिअ असीस जहाँ तहँ नगर नभ आनंद महा । 
चिर-जिअहूँ जोरी चारु चारयो मुदित मन सबही कहा ॥ 
जोगीन्द्र सिद्ध मुनीस देव बिलोकि प्रभु दुंदुभि हनी । 


चले हरषि बरषि प्रसून निज निज लोक जय जय जय भनी ॥ 


(दोहा) 
सहित बधूटिन्ह कुआर सब तब आए पितु पास । 


सोभा मंगल मोद भरि उमगेउ जनु जनवास ॥ 359 ॥ 


(चौपाई) 
पुनि जेवनार भई बहु भाँती | पठए जनक बोलाइ बराती ॥ 
परत पाँवड़े बसन अनूपा । सुतन्ह समेत गवन कियो भूपा ॥ 
सादर सब के पाय पखारे । जथाजोगु पीढ़न्ह बैठारे ॥ 
धोए जनक अवध-पति-चरना । सीलु सनेहु जाइ नहिं बरना ॥ 
बहुरि राम-पद-पंकज धोए | जे हर-हृदय-कमल महूँ गोए ॥ 
तीनिउ भाई राम-सम जानी | धोए चरन जनक निज पानी ॥ 
आसन उचित सबहि नृप दीन्हे | बोलि सूपकारी सब लीन्हे ॥ 


सादर लगे परन-पनवारे | कनक-कील मनि-पान सवारे ॥ 


(दोहा) 
सूपोदन सुरभी सरपि सुंदर स्वादु पुनीत । 


छन महूँ सब के परुसि गे चतुर सुआर बिनीत ॥ 360 ॥ 


(चौपाई) 
पंच-कवल करि जेवन लागे । गारि-गान सुनि अति अनुरागे ॥ 
भाँति अनेक परे पकवाने । सुधा सरिस नहिं जाहिं बखाने ॥ 
परुसन लगे सुआर सुजाना । बिंजन बिबिध, नाम को जाना ॥ 
चारि भाँति भोजन बिधि गाई । एक एक बिधि बरनि न जाई ॥ 
छ रस रुचिर बिंजन बहु जाती | एक एक रस अगनित भाँती ॥ 
जेकँत देहिं मधुर धुनि गारी | लै लै नाम पुरुष अरु नारी ॥ 
समय सुहावनि गारि बिराजा | हँसत राउ सुनि सहित समाजा ॥ 


एहि बिधि सबहीं भौजनु कीन्हा | आदर-सहित आचमनु दीन्हा ॥ 


(दोहा) 
देइ पान पूजे जनक दसरथु सहित समाज । 


जनवासेहि गवने मुदित सकल-भूप-सिरताज ॥ 364 ॥ 


(चौपाई) 
नित नूतन मंगल पुर माहीं | निमिष सरिस दिन जामिनि जाहीं ॥ 
बड़े भोर भू-पति-मनि जागे | जाचक गुन गन गावन लागे ॥ 


देखि कुआर बर बधुन्ह समेता | किमि कहि जात मोदु मन जेता ॥ 


प्रातक्रिया करि गे गुरु पाहीं । महाप्रमोदु प्रेमु मन माहीं ॥ 
करि प्रनाम पूजा कर जोरी | बोले गिरा अमिअ जनु बोरी ॥ 
तुम्हरी कृपा सुनहु मुनिराजा । भयेझँ आजु मैं पूरनकाजा ॥ 
अब सब बिप्र बोलाइ गोसाईं । देहु धेनु सब भाँति बनाई ॥ 
सुनि गुर करि महिपाल बड़ाई । पुनि पठए मुनि-बुंद बोलाई ॥ 


(दोहा) 
बामदेउ अरु देवरिषि बालमीकि जाबालि । 
आए मुनि-बर-निकर तब कौसिकादि तपसालि ॥ 362 ॥ 


(चौपाई) 
दंड प्रनाम सबहि नृप कीन्हे | पूजि सप्रेम बरासन दीन्हे ॥ 
चारि लच्छ बर धेनु मगाई | काम-सुरभि-सम सील सुहाई ॥ 
सब बिधि सकल अलंकृत कीन्हीं | मुदित महिप महिदेवन्ह दीन्हीं ॥ 
करत बिनय बहु बिधि नरनाहू । लहेउँ आजु जग जीवन-लाहू ॥ 
पाइ असीस महीसु अनंदा । लिए बोलि पुनि जाचक-बुंदा ॥ 
कनक बसन मनि हय गज स्यंदन । दिए बूझि रुचि रबि-कुल-नंदन ॥ 


चले पढ़त गावत गुन-गाथा | जय जय जय दिन-कर-कुल-नाथा | 


एहि बिधि राम-बिआह-उछाहू | सकै न बरनि सहस-मुख जाहू ॥ 


(दोहा) 
बार बार कौसिक-चरन सीसु नाइ कह राउ | 


यह सबु सुखु मुनिराज तव कृपा-कटाच्छ-पसाउ ॥ 363॥ 


(चौपाई) 
जनक सनेहु सीलु करतूती । नृपु सब भाँति सराह बिभूती ॥ 
दिन उठि बिदा अवधपति माँगा | राखहिं जनकु सहित अनुरागा ॥ 
नित नूतन आदरु अधिकाई । दिन प्रति सहस भाँति पहुनाई ॥ 
नित नव नगर अनंद उछाहू | दसरथ गवनु सोहाइ न काहू ॥ 
बहुत दिवस बीते एहि भाँती | जनु सनेह रजु बँधे बराती ॥ 
कौसिक सतानंद तब जाई । कहा बिदेह नृपहि समुझाई ॥ 
अब दसरथ कहँ आयसु देहू | जद्यपि छाँड़ि न सकहु सनेहू ॥ 


भलेहिं नाथ कहि सचिव बुलाए | कहि जय-जीव सीस तिनन्‍्ह नाए ॥ 


(दोहा) 


अवधनाथु चाहत चलन भीतर करहु जनाउ | 


भए प्रेमबस सचिव सुनि बिप्र सभासद राउ ॥ 364 ॥ 


(चौपाई) 
पुरबासी सुनि चलिहि बराता | बूझत बिकल परसपर बाता ॥ 
सत्य गवनु सुनि सब बिलखाने । मनहुँ साँझ सरसिज सकुचाने ॥ 
जहँ जहँ आवत बसे बराती । तहँ तहँ सिद्ध चला बहु भाँती ॥ 
बिबिध भाँति मेवा पकवाना | भोजन-साजु न जाइ बखाना ॥ 
भरि भरि बसह अपार कहारा | पठई जनक अनेक सुसारा ॥ 
तुरग लाख रथ सहस पचीसा | सकल सँवारे नख अरु सीसा ॥ 
मत्त सहस दस सिंधुर साजे । जिन्हहि देखि दिसिकुंजर लाजे ॥ 
कनक बसन मनि भरि भरि जाना । महिषी धेनु बस्तु बिधि नाना ॥ 


(दोहा) 
दाइज अमित न सकिअ कहि दीन्ह बिदेहँ बहोरि । 
जो अवलोकत लोकपति-लोक-संपदा थोरि ॥ 365॥ 


(चौपाई) 


सबु समाजु एहि भाँति बनाई । जनक अवधपुर दीन्ह पठाई ॥ 


चलिहि बरात सुनत सब रानीं | बिकल मीनगन जनु लघु पानीं ॥ 
पुनि पुनि सीय गोद करि लेहीं | देह असीस सिखावनु देहीं ॥ 
होएहु संतत पियहि पिआरी | चिरु अहिबात असीस हमारी ॥ 
सासु-ससुर-गुरु-सेवा करेहू | पति-रुख लखि आयसु अनुसरेहू ॥ 
अति-सनेह-बस-सर्खी सयानी । नारि-धरम सिखवहिं मृदु बानी ॥ 
सादर सकल कुआऔरे समुझाई । रानिन्ह बार बार उर लाई ॥ 
बहुरि बहुरि भेटहिं महतारीं | कहहिं बिरंचि रचीं कत नारीं ॥ 


(दोहा) 
तेहि अवसर भाइन्ह सहित रामु भानु-कुल-केतु । 


चले जनक-मंदिर मुदित बिदा करावन हेतु ॥ 366 ॥ 


(चौपाई) 
चारिअ भाइ सुभाय सुहाए । नगर-नारि-नर देखन धाए ॥ 
कोउ कह चलन चहत हहिं आजू । कीन्ह बिदेह बिदा कर साजू ॥ 
लेहु नयन भरि रूप निहारी । प्रिय पाहुने भूप सुत चारी ॥ 
को जानै केहि सुकृत सयानी | नयन-अतिथि कीन्हे बिधि आनी ॥ 


मरनसीलु जिमि पाव पियूषा | सुरतरु लहै जनम कर भूखा ॥ 


पाव नारकी हरिपदु जैसे | इन्ह कर दरसनु हम कहाँ तैसे ॥ 
निरखि राम-सोभा उर धरहू | निज-मन-फनि-मूरति-मनि करहू ॥ 
एहि बिधि सबहि नयन-फलु देता | गए कुआँर सब राज-निकेता ॥ 


(दोहा) 
रूप-सिंधु सब बंधु लखि हरषि उठोउ रनिवासु । 


करहि निछावरि आरती महा मुदित-मन सासु ॥ 367॥ 


(चौपाई) 

देखि राम-छबि अति अनुरागीं | प्रेम-बिबस पुनि पुनि पद लागीं ॥ 

रही न लाज, प्रीति उर छाई | सहज सनेहु बरनि किमि जाई ॥ 

भाइन्ह सहित उबटि अन्हवाए | छरस असन अति हेतु जेंवाए ॥ 

बोले रामु सुअवसरु जानी | सील-सनेह-सकुच-मय बानी ॥ 

राउ अवधपुर चहत सिधाए । बिदा होन हम इहाँ पठाए ॥ 

मातु मुदित मन आयसु देहू | बालक जानि करब नित नेहू ॥ 

सुनत बचन बिलखेउ रनिवासू | बोलि न सकहिं प्रेम-बस सासू ॥ 
हृदय लगाइ कुआरे सब लीन्ही । पतिन्ह सौंपि बिनती अति कीन्‍न्ही ॥ 


(छंद) 
करि बिनय सिय रामहि समरपी जोरि कर पुनि पुनि कहै । 
बलि जाउँ तात सुजान तुम्ह कहूँ बिदित गति सब की अहै ॥ 
परिवार पुरजन मोहि राजहि प्रानप्रिय सिय जानिबी । 
तुलसी सुसील सनेहु लखि निज किंकरी करि मानिबी ॥ 


(सोरठा) 
तुम्ह परिपूरन-काम जान-सिरोमनि भाव-प्रिय । 


जन-गुन-गाहक राम दोष-दलन करुनायतन ॥ 368 ॥ 


(चौपाई) 


अस कहि रही चरन गहि रानी । प्रेम-पंक जनु गिरा समानी ॥ 
सुनि सनेहसानी बर बानी । बहु बिधि राम सासु सनमानी ॥ 
राम बिदा मागत कर जोरी । कीन्ह प्रनामु बहोरि बहोरी ॥ 

पाइ असीस बहुरि सिरु नाई | भाइन्ह सहित चले रघुराई ॥ 
मंजु मधुर मूरति उर आनी । भई सनेह-सिथिल सब रानी ॥ 
पुनि धीरजु धरि कुआरि हँकारी । बार बार भेटहिं महतारीं ॥ 
पहुँचावहिं फिरि मिलहिं बहोरी | बढ़ी परसपर प्रीति न थोरी ॥ 


पुनि पुनि मिलत सखिन्ह बिलगाई । बाल बच्छ जिमि धेनु लवाई ॥ 


(दोहा) 
प्रेम-बिबस नर-नारि सब सखिन्ह सहित रनिवास । 


मानहुँ कीन्ह बिदेहपुर करुना-बिरह-निवास ॥ 369 ॥ 


(चौपाई) 
सुक सारिका जानकी ज्याए | कनक पिंजरन्हि राखि पढ़ाए ॥ 
ब्याकुल कहहिं कहाँ बैदेही | सुनि धीरज़ु परिहरै न केही ॥ 
भए बिकल खग मृग एहि भाँति । मनुज-दसा कैसें कहि जाती ॥ 
बंधु-समेत जनकु तब आए । प्रेम उमगि लोचन जल छाए ॥ 
सीय बिलोकि धीरता भागी | रहे कहावत परम बिरागी ॥ 
लीन्हि राय उर लाइ जानकी । मिटी महामरजाद ग्यान की ॥ 
समुझावत सब सचिव सयाने । कीन्ह बिचारु अनवसरु जाने ॥ 


बारहिं बार सुता उर लाई | सजि सुंदर पालर्की मँगाई ॥ 


(दोहा) 


प्रेम-बिबस परिवार सबु जानि सुलगन नरेस । 


कुआरे चढ़ाई पालकिन्ह सुमिरे सिद्धि गनेस ॥ 370 ॥ 


(चौपाई) 
बहु बिधि भूप सुता समुझाई । नारि धरमु कुलरीति सिखाई ॥ 
दासी दास दिए बहुतेरे | सुचि सेवक जे प्रिय सिय केरे ॥ 
सीय चलत ब्याकुल पुरबासी । होहिं सगुन सुभ मंगल-रासी ॥ 
भूसुर सचिव समेत समाजा । संग चले पहुँचावन राजा ॥ 
दसरथ बिप्र बोलि सब लीन्हे | दान मान परिपूरन कीन्हे ॥ 
चरन-सरोज-धूरि धरि सीसा | मुदित महीपति पाइ असीसा ॥ 


सुमिरि गजाननु कीन्ह पयाना । मंगलमूल सगुन भए नाना ॥ 


(दोहा) 
सुर प्रसून बरषहि हरषि करहिं अपछरा गान । 


चले अवधपति अवधपुर मुदित बजाइ निसान ॥ 374 ॥ 


(चौपाई) 


नृप करि बिनय महाजन फेरे | सादर सकल माँगने टेरे ॥ 
भूषन बसन बाजि गज दीन्हे । प्रेम पोषि ठाढ़े सब कीन्हे ॥ 


बार बार बिरिदावलि भाखी | फिरे सकल रामहि उर राखी ॥ 
बहुरि बहुरि कोसलपति कहहीं । जनकु प्रेमबस फिरै न चहहीं ॥ 
पुनि कह भूपति बचन सुहाए | फिरिअ महीस दूरि बड़ि आए ॥ 
राउ बहोरि उतरि भए ठाढ़े । प्रेम-प्रबाह बिलोचन बाढ़े ॥ 

तब बिदेह बोले कर जोरी | बचन सनेह-सुधा जनु बोरी ॥ 

करौ कवन बिधि बिनय बनाई । महाराज मोहि दीन्हि बड़ाई ॥ 


(दोहा) 
कोसलपति समधी सजन सनमाने सब भाँति । 


मिलनि परसपर बिनय अति प्रीति न हृदय समाति ॥ 372 ॥ 


(चौपाई) 
मुनि-मंडलिहि जनक सिरु नावा | आसिरबादु सबहि सन पावा ॥ 
सादर पुनि भेंटे जामाता | रूप-सील-गुन-निधि सब भ्राता ॥ 
जोरि पंक-रुह-पानि सुहाए | बोले बचन प्रेम जनु जाए ॥ 
राम करो केहि भाँति प्रसंसा | मुनि-महेस-मन-मानस-हंसा ॥ 
करहिं जोग जोगी जेहि लागी । कोहु मोहु ममता मदु त्यागी ॥ 
ब्यापकु ब्रह्मु अलखु अबिनासी । चिदानंदु निरगुन गुनरासी ॥ 


मन समेत जेहि जान न बानी | तरकि न सकहिं सकल अनुमानी ॥ 


महिमा निगम नेति कहि कहई । जो तिहुँ काल एकरस रहई ॥ 


(दोहा) 
नयन-बिषय मो कहुँ भयेउ सो समस्त-सुख-मूल । 


सबइ लाभु जग-जीव कहँ भएँ ईसु अनुकूल ॥ 373 ॥ 


(चौपाई) 
सबहि भाँति मोहि दीन्हि बड़ाई | निज जन जानि लीन्ह अपनाई ॥ 
होहिं सहस दस सारद सेखा | करहिं कलप-कोटिक भरि लेखा ॥ 
मोर भाग्य राउर गुन-गाथा । कहि न सिराहिं सुनहु रघुनाथा ॥ 
मैं कछु कहौं एक बल मोरें । तुम्ह रीझहु सनेह सुठि थोरें ॥ 
बार बार माँगौं कर जोरें | मनु परिहरै चरन जनि भोरें ॥ 
सुनि बर बचन प्रेम जनु पोषे | पूरनकाम रामु परितोषे ॥ 
बिनती बहुरि भरत सन कीन्ही । मिलि सप्रेम पुनि आसिष दीन्ही ॥ 


(दोहा) 
मिले लषन रिपुसूदनहि दीन्हि असीस महीस । 


भए परसपर प्रेमबस फिरि फिरि नावहिं सीस ॥ 374 ॥ 


(चौपाई) 

बार बार करि बिनय बड़ाई । रघुपति चले संग सब भाई ॥ 

जनक गहे कौसिक-पद जाई | चरन-रेनु सिर नयनन्ह लाई ॥ 

सुनु मुनीस-बर दरसन तोरे | अगमु न कछु प्रतीति मन मोरे ॥ 

जो सुखु सुजसु लोकपति चहहीं | करत मनोरथ सकुचत अहहीं ॥ 
सो सुखु सुजसु सुलभ मोहि स्वामी | सब सिधि तव-दरसन-अनुगामी ॥ 

कीन्हि बिनय पुनि पुनि सिरु नाई । फिरे महीसु आसिषा पाई ॥ 

चली बरात निसान बजाई | मुदित छोट बड़ सब समुदाई ॥ 


रामहि निरखि ग्राम-नर-नारी | पाइ नयन-फलु होहिं सुखारी ॥ 


(दोहा) 
बीच बीच बर बास करि मग-लोगन्ह सुख देत । 


अवध समीप पुनीत दिन पहुँची आइ जनेत ॥ 375 ॥ 


(चौपाई) 


हने निसान पवन बर बाजे । भेरि-संख-धुनि हय गय गाजे ॥ 


झाँझि भेरि डिंडमी सुहाई | सरस राग बाजहिं सहनाई ॥ 

पुर-जन आवत अकनि बराता | मुदित सकल पुलकावलि गाता ॥ 
निज निज सुंदर सदन सवार | हाट बाट चौहट पुर द्वारे ॥ 

गली सकल अरगजा सिंचाई । जहँ तहँ चौके चारु पुराई ॥ 

बना बजारु न जाइ बखाना । तोरन केतु पताक बिताना ॥ 

सफल पूगफल कदलि रसाला । रोपे बकुल कदंब तमाला ॥ 


लगे सुभग तरु परसत धरनी | मनिमय आलबाल कल करनी ॥ 


(दोहा) 
बिबिध भाँति मंगल-कलस गृह गृह रचे सवारि । 
सुर ब्रह्मादि सिहाहिं सब रघु-बर-पुरी निहारि ॥ 376॥ 


(चौपाई) 


भूप-भवनु तेहि अवसर सोहा । रचना देखि मदन-मनु मोहा ॥ 
मंगल सगुन मनोहरताई । रिधि सिधि सुख संपदा सुहाई ॥ 
जनु उछाह सब सहज सुहाए | तनु धरि धरि दसरथ-गृह छाए ॥ 
देखन हेतु राम-बैदेही | कहहु लालसा होहि न केही ॥ 
जुथ जूथ मिलि चलीं सुआसिनि | निज छबि निदरहिं मदन-बिलासनि ॥ 


सकल सुमंगल सजें आरती । गावहिं जनु बहु-बेष भारती ॥ 
भूपति-भवन कोलाहलु होई | जाइ न बरनि समउ सुख सोई ॥ 


कौसल्यादि राम-महतारीं । प्रेम-बिबस तन-दसा बिसारीं ॥ 


(दोहा) 
दिए दान बिप्रन्ह बिपुल पूजि गनेस पुरारी । 


प्रमुदित परम दरिद्र जनु पाइ पदारथ चारि ॥ 377 ॥ 


(चौपाई) 
मोद-प्रमोद-बिबस सब माता | चलहिं न चरन सिथिल भए गाता ॥ 
राम-दरस-हित अति अनुरागीं | परिछन साजु सजन सब लागीं ॥ 
बिबिध बिधान बाजने बाजे | मंगल मुदित सुमित्रा साजे ॥ 
हरद दूब दथधि पल्लव फूला | पान पूगफल मंगल-मूला ॥ 
अच्छत अंकुर लोचन लाजा । मंजुल मंजरि तुलसि बिराजा ॥ 
छुट्टे पुट॒ट-चट सहज सुहाए | मदन-सकुन जनु नीड़ बनाए ॥ 
सगुन सुगंध न जाहिं बखानी | मंगल सकल सजहिं सब रानी ॥ 


रची आरती बहुत बिधाना | मुदित करहिं कल मंगल गाना ॥ 


(दोहा) 
कनक-थार भरि मंगलन्हि कमल करन्हि लिये मात । 


चलीं मुदित परिछनि करन पुलक-पल्लवित गात ॥ 378 ॥ 


(चौपाई) 
धूप-धूम नभु मेचकु भयेऊ | सावन घन-घमंडु जनु ठयेऊ ॥ 
सुर-तरु-सुमन-माल सुर बरषहिं | मनहूँ बलाक-अवलि मनु करषहिं ॥ 
मंजुल मनिमय बंदनिवारे | मनहुँ पाक-रिपु-चाप सवारे ॥ 
प्रगटहिं दुरहिं अटन्ह पर भामिनि | चारु चपल जनु दमकहिं दामिनि ॥ 
दुंदुभि-धुनि घन-गरजनि घोरा | जाचक चातक दादुर मोरा ॥ 
सुर सुगन्ध सुचि बरषहिं बारी | सुखी सकल ससि [!] पुर-नर-नारी ॥ 
समऊउ जानी गुर आयसु दीन्हा । पुर-प्रबेसु रघु-कुल-मनि कीन्हा ॥ 


सुमिरि संभु गिरजा गनराजा । मुदित महीपति सहित समाजा ॥ 


(दोहा) 
होहिं सगुन बरषहिं सुमन सुर दुंदुभी बजाइ । 


बिबुध-बधू नाचहिं मुदित मंजुल मंगल गाइ ॥ 379 ॥ 


[4] ससि - सस्य - धान। 


(चौपाई) 
मागध सूत बंदि नट नागर । गावहिं जसु तिहुँ लोक उजागर ॥ 
जय-धुनि बिमल बेद-बर-बानी | दस दिसि सुनिअ सु-मंगल-सानी ॥ 
बिपुल बाजने बाजन लागे | नभ सुर नगर लोग अनुरागे ॥ 
बने बराती बरनि न जाहीं | महा-मुदित मन, सुख न समाहीं ॥ 
पुरबासिन्ह तब राय जोहारे | देखत रामहि भए सुखारे ॥ 
करहिं निछावरि मनिगन चीरा | बारि बिलोचन, पुलक सरीरा ॥ 
आरति करहेिं मुदित पुर-नारी | हरषहिं निरखि कुआँर बर चारी ॥ 
सिबिका सुभग ओहार उघारी । देखि दुलहिनिन्ह होहिं सुखारी ॥ 


(दोहा) 
एहि बिधि सबही देत सुखु आए राजदुआर । 


मुदित मातु परिछनि करहिं बधुन्ह समेत कुमार ॥ 380 ॥ 


(चौपाई) 


करहिं आरती बारहिं बारा । प्रेमु प्रमोदु कहै को पारा ॥ 
भूषन मनि पट नाना जाती । करहिं निछावरि अगनित भाँती ॥ 


बधुन्ह समेत देखि सुत चारी | परमानंद-मगन महतारी ॥ 

पुनि पुनि सीय-राम-छबि देखी ॥ मुदित सफल जग-जीवनु लेखी ॥ 
सखी सीय-मुख पुनि पुनि चाही | गान करहिं निज सुकृत सराही ॥ 
बरषहिं सुमन छनहिं छन देवा | नाचहिं गावहिं लावहिं सेवा ॥ 
देखि मनोहर चारिउ जोरी | सारद उपमा सकल ढँढोरी ॥ 


देत न बनहिं निपट लघु लागी | एकटक रही रूप-अनुरागीं ॥ 


(दोहा) 
निगम-नीति कुल-रीति करि अरघ पावँड़े देत । 


बधुन्ह सहित सुत परिछि सब चलीं लवाइ निकेत ॥ 384 ॥ 


(चौपाई) 
चारि सिंघासन सहज सुहाए । जनु मनोज निज हाथ बनाए ॥ 
तिन्ह पर कुआरे कुआर बैठारे | सादर पाय पुनीत पखारे ॥ 
धूप दीप नैबेद बेद-बिधि | पूजे बर-दुलहिनि मंगलनिधि ॥ 
बारहिं बार आरती करहीं | ब्यजन चारु चामर सिर ढरहीं ॥ 
बस्तु अनेक निछावर होहीं । भरीं प्रमोद मातु सब सोहीं ॥ 


पावा परम-तत्व जनु जोगीं | अमृत लहेउ जनु संतत रोगीं ॥ 


जनम-रंकु जनु पारस पावा | अंधहि लोचन-लाभु सुहावा ॥ 


मूक-बदन जनु सारद छाई । मानहूँ समर सूर जय पाई ॥ 


(दोहा) 
एहि सुख ते सत-कोटि-गुन पावहिं मातु अनंदु ॥ 
भाइन्ह सहित बिआहि घर आए रघु-कुल-चंदु ॥ 382॥ 
लोक-रीति जननी करहिं बर दुलहिनि सकुचाहिं । 
मोदु बिनोदु बिलोकि बड़ रामु मनहिं मुसकाहिं ॥ 383 ॥ 


(चौपाई) 
देव पितर पूजे बिधि नीकी | पूजीं सकल बासना जी की ॥ 
सबहिं बंदि मागहिं बरदाना । भाइन्ह सहित राम-कल्याना ॥ 
अंतरहित सुर आसिष देहीं | मुदित मातु अंचल भरे लेंहीं ॥ 
भूपति बोलि बराती लीन्हे | जान बसन मनि भूषन दीन्हे ॥ 
आयसु पाइ राखि उर रामहि | मुदित गए सब निज निज धामहि ॥ 
पुर-नर-नारि सकल पहिराए | घर घर बाजन लगे बधाए ॥ 
जाचक जन जाचहि जोइ जोई । प्रमुदित राउ देहिं सोइ सोई ॥ 


सेवक सकल बजनिआ नाना | पूरन किए दान सनमाना ॥ 


(दोहा) 
देहिं असीस जोहारि सब गावहिं गुन-गन-गाथ । 


तब गुर-भूसुर-सहित गृह गवन कीन्ह नरनाथ ॥ 384 ॥ 


(चौपाई) 
जो बसिष्ठ अनुसासन दीन्ही । लोक बेद बिधि सादर कीन्ही ॥ 
भूसुर-भीर देखि सब रानी । सादर उठीं भाग्य बड़ जानी ॥ 
पाय पखारि सकल अन्हवाए । पूजि भली बिधि भूप जेवाँए ॥ 
आदर दान प्रेम परिपोषे | देत असीस चले मन तोषे ॥ 
बहु बिधि कीन्हि गाधि-सुत-पूजा | नाथ मोहि सम धन्य न दूजा ॥ 
कीन्हि प्रसंसा भूपति भूरी | रानिन्ह सहित लीन्हि पग-धूरी ॥ 
भीतर भवन दीन्ह बर बासू | मन जोगवत रह नृप-रनिवासू ॥ 
पूजे गुरुपद-कमल बहोरी । कीन्हि बिनय उर प्रीति न थोरी ॥ 


(दोहा) 
बधुन्ह समेत कुमार सब रानिन्ह सहित महीसु । 


पुनि पुनि बंदत गुर-चरन देत असीस मुनीसु ॥ 385॥ 


(चौपाई) 
बिनय कीन्हि उर अति अनुरागे | सुत संपदा राखि सब आगे ॥ 
नेग माँगि मुनिनायक लीन्हा । आसिरबादु बहुत बिधि दीन्हा ॥ 
उर धरि रामहि सीय-समेता । हरषि कीन्ह गुरु गवनु निकेता ॥ 
बिप्रबधू सब भूप बोलाई | चैल चारु भूषन पहिराई ॥ 
बहुरि बोलाइ सुआसिनि लीन्हीं | रुचि बिचारि पहिरावनि दीन्‍्हीं ॥ 
नेगी नेग जोग सब लेहीं । रुचि-अनुरुप भूपमनि देहीं ॥ 
प्रिय पाहुने पूज्य जे जाने | भूपति भली भाँति सनमाने ॥ 
देव देखि रघु-बीर-बिबाहू । बरषि प्रसून प्रसंसि उछाहू ॥ 


(दोहा) 
चले निसान बजाइ सुर निज निज पुर सुख पाइ । 


कहत परसपर राम-जस प्रेमु न हृदय समाइ ॥ 386॥ 


(चौपाई) 
सब बिधि सबहि समदि [”] नरनाहू । रहा हृदय भरि पूरि उछाहू ॥ 


[4] समदि - समधि - समबुद्धि से आदर कर। 


जहाँ रनिवास तहाँ पगु धारे | सहित बधूटिन्ह कुआँर निहारे ॥ 
लिए गोद करि मोद समेता | को कहि सकै भयेउ सुखु जेता ॥ 
बधू सप्रेम गोद बैठारीं | बार बार हिय हरषि दुलारीं ॥ 

देखि समाजु मुदित रनिवासू | सब के उर आनंद कियो बासू ॥ 
कहेउ भूप जिमि भयेउ बिबाहू | सुनि हरषु होत सब काहू ॥ 
जनक-राज-गुन-सीलु-बड़ाई । प्रीति-रीति संपदा सुहाई ॥ 

बहु बिधि भूप भाट जिमि बरनी । रानीं सब प्रमुदित सुनि करनी ॥ 


(दोहा) 
सुतन्ह समेत नहाइ नृप बोलि बिप्र गुर ग्याति । 
भोजनु कीन्ह अनेक बिधि घरी पंच गइ राति ॥ ३87 ॥ 


(चौपाई) 
मंगलगान करहिं बर भामिनि | भइ सुखमूल मनोहर जामिनि ॥ 
अँचै पान सब काहू पाए । स्रग-सुगंध-भूषित छबि छाए ॥ 
रामहि देखि रजायसु पाई | निज निज भवन चले सिर नाई ॥ 
प्रेमु प्रमोदु बिनोदु बढ़ाई । समउ समाजु मनोहरताई ॥ 
कहि न सकहि सत सारद सेसू । बेद बिरंचि महेस गनेसू ॥ 


सो मै कहां कवन बिधि बरनी । भूमिनागु सिर धरै कि धरनी ॥ 
नृप सब भाँति सबहि सनमानी | कहि मृदु बचन बोलाई रानी ॥ 


बधू लरिकनीं पर-घर आईं | राखेहु नयन-पलक की नाई ॥ 


(दोहा) 
लरिका श्रमित उनीद-बस सयन करावहु जाइ । 


अस कहि गे बिश्रामगृह राम-चरन चितु लाइ ॥ 388 ॥ 


(चौपाई) 

भूप-बचन सुनि सहज सुहाए । जरित कनक-मनि पलँग डसाए ॥ 
सुभग-सुरभि-पय-फेन समाना | कोमल कलित सुपेती नाना ॥ 
उपबरहन बर बरनि न जाहीं | स्रग सुगंध मनिमंदिर माहीं ॥ 
रतन दीप सुठि चारु चँदोवा | कहत न बनइ, जान जेइ जोवा ॥ 
सेज रुचिर रचि रामु उठाए । प्रेम-समेत पलँग पौढ़ाए ॥ 

अग्या पुनि पुनि भाइन्ह दीन्ही | निज निज सेज सयन तिन्ह कीन्ही ॥ 
देखि स्याम मृदु मंजुल गाता | कहहिं सप्रेम बचन सब माता ॥ 


मारग जात भयावनि भारी । केहि बिधि तात ताड़का मारी ॥ 


(दोहा) 
घोर निसाचर बिकट भट समर गनहिं नहिं काहु ॥ 


मारे सहित सहाय किमि खल मारीच सुबाहु ॥ 389 ॥ 


(चौपाई) 
मुनि-प्रसाद बलि तात तुम्हारी | ईस अनेक करवरें [7] टारी ॥ 
मख-रखवारी करे दुहूँ भाई । गुरु-प्रसाद सब बिद्या पाई ॥ 
मुनितय तरी लगत पग-धूरी | कीरति रही भुवन भरि पूरी ॥ 
कमठ-पीठि पबि-कूट कठोरा । नृप समाज महँ सिव-धनु तोरा ॥ 
बिस्व बिजय जसु जानकि पाई । आए भवन ब्याहि सब भाई ॥ 
सकल अमानुष करम तुम्हारे | केवल कौसिक कृपा सुधारे ॥ 
आजु सुफल जग जनम हमारा । देखि तात बिधुबदन तुम्हारा ॥ 
जे दिन गए तुम्हहि बिनु देखें | ते बिरंचि जनि पारहिं लेखें ॥ 


(दोहा) 
राम प्रतोषी मातु सब कहि बिनीत बर बयन । 


सुमिरि संभु-गुर-बिप्र-पद किए नीदबस नयन ॥ 390 ॥ 


[4] करवरें - संकट, आ पड़नेवाला संकट। 


(चौपाई) 


नीदउ बदन सोह सुठि लोना । मनहुँ साँझ सरसीरुह सोना ॥ 
घर घर करहिं जागरन नारीं । देहिं परसपर मंगल गारीं ॥ 

पुरी बिराजति राजति रजनी । रानीं कहहिं बिलोकहु सजनी ॥ 
सुंदर बधुन्ह सासु लै सोई | फनिकन्ह जनु सिरमनि उर गोई ॥ 
प्रात पुनीत काल प्रभु जागे | अरुनचूड़ बर बोलन लागे ॥ 

बंदि मागधन्हि गुनगन गाए । पुरजन द्वार जोहारन आए ॥ 

बंदि बिप्र गुरु सुर पितु माता | पाइ असीस मुदित सब शभ्राता ॥ 


जननिन्ह सादर बदन निहारे । भूपति संग द्वार पगु धारे ॥ 


(दोहा) 
कीन्ह सौच सब सहज सुचि सरित पुनीत नहाइ । 


प्रातक्रिया करि तात पहिं आए चारिउ भाइ ॥ 394 ॥ 


(चौपाई) 


भूप बिलोकि लिए उर लाई । बैठे हरषि रजायसु पाई ॥ 
देखि रामु सब सभा जुड़ानी | लोचन-लाभ-अवधि अनुमानी ॥ 


पुनि बसिष्ठ मुनि कौसिक आए | सुभग आसनन्हि मुनि बैठाए ॥ 
सुतन्ह समेत पूजि पद लागे | निरखि राम दोउ गुर अनुरागे ॥ 
कहहिं बसिष्ट धरम इतिहासा । सुनहिं महीसु सहित रनिवासा ॥ 
मुनिमन-अगम गाधि-सुत-करनी । मुदित बसिष्ट बिपुल बिधि बरनी ॥ 
बोले बामदेव सब साँची | कीरति कलित लोक तिहुँ माची ॥ 


सुनि आनंद भयेउ सब काहू | राम-लषन-उर अधिक उछाहू ॥ 


(दोहा) 
मंगल मोद उछाह नित जाहिं दिवस एहि भाँति । 


उमगी अवध अनंद भरि अधिक अधिक अधिकाति ॥ 392 ॥ 


(चौपाई) 


सुदिन सोधि कल कंकन छौरे | मंगल मोद बिनोद न थोरे ॥ 

नित नव सुखु सुर देखि सिहाहीं | अवध जन्म जाचहिं बिधि पाहीं ॥ 
बिस्वामित्र चलन नित चहहीं | राम-सनेह-बिनय-बस रहहीं ॥ 

दिन दिन सबगुन भूपति-भाऊ । देखि सराह महा-मुनि-राऊ ॥ 
माँगत बिदा राउ अनुरागे | सुतन्ह समेत ठाढ़ भे आगे ॥ 


नाथ सकल संपदा तुम्हारी | मैं सेवक समेत सुत नारी ॥ 


करब सदा लरिकन्ह पर छोह्ू । दरसन देत रहब मुनि मोहू ॥ 
अस कहि राउ सहित सुत रानी । परेउ चरन, मुख आव न बानी ॥ 
दीन्ह असीस बिप्र बहु भाँती | चले न प्रीति रीति कहि जाती ॥ 


रामु सप्रेम संग सब भाई | आयसु पाइ फिरे पहुँचाई ॥ 


(दोहा) 
राम-रूप भूपति-भगति ब्याह उछाह अनंद । 


जात सराहत मनहिं मन मुदित गाधि-कुल-चंद ॥ 393॥ 


(चौपाई) 
बामदेव रघु-कुल-गुर ग्यानी | बहुरि गाधिसुत कथा बखानी ॥ 
सुनि मुनि सुजसु मनहिं मन राऊ | बरनत आपन पुन्य-प्रभाऊ ॥ 
बहुरे लोग रजायसु भयेऊ । सुतन्ह समेत नृपति गृहँ गयेऊ ॥ 
जहाँ तहँ राम ब्याहु सबु गावा | सुजसु पुनीत लोक तिहूँ छावा ॥ 
आए ब्याहि रामु घर जब तें | बसइ अनंद अवध सब तब तें ॥ 
प्रभु बिबाहँ जस भयेउ उछाहू | सकहिं न बरनि गिरा अहिनाहू ॥ 
कबिकुल जीवनु पावन जानी ॥ राम सीय जसु मंगल खानी ॥ 


तेहि ते मैं कछु कहा बखानी | करन पुनीत हेतु निज बानी ॥ 


(छंद) 
निज गिरा पावनि करन कारन राम जसु तुलसी कह्मो । 
रघुबीर चरित अपार बारिधि पारु कबि कौनें लद्यो ॥ 
उपबीत ब्याह उछाह मंगल सुनि जे सादर गावहीं । 


बैदेहि राम प्रसाद ते जन सर्बदा सुखु पावहीं ॥ 


(सोरठा) 
सिय रघुबीर बिबाहु जे सप्रेम गावहिं सुनहिं । 


तिन्ह कहूँ सदा उछाहु मंगलायतन राम जसु ॥ 394 ॥ 


इति श्रीमद्रामचरितमानसे सकलकलिकलुषबिध्वंसने 


प्रथम: सोपानः समाप्तः ॥ 


(बालकाण्ड समाप्त) 


श्री रामचरितमानस द्वितीय सोपान 


अयोध्या कांड 


गोस्वामी तुलसीदास 


॥ श्री गणेशाय नमः ॥ 


श्रीजानकीवल्लभो विजयते 


(झोकाः) 
यस्याड़्रे च विभाति भूधरसुता देवापगा मस्तके । 
भाले बालविधुर्गले च गरलं यस्योरसि व्यालराट्‌ । 
सो<यं भूतिविभूषणः सुरवरः सर्वाधिपः सर्वदा 
शर्वः सर्वगतः शिवः शशिनिभः श्रीशड्डरः पातु माम्‌ ॥ 4 ॥ 
प्रसन्नतां या न गताभिषेकतस्तथा न मम्ले वनवासदुःखतः । 


मुखाम्बुजश्री रघुनन्दनस्य मे सदास्तु सा मझ्जुलमंगलप्रदा ॥ 2 ॥ 


नीलाम्बुजश्यामलकोमलाड्ं सीतासमारोपितवामभागम्‌ । 


पाणौ महासायकचारुचापं नमामि राम॑ रघुवंशनाथम्‌ ॥ 3 ॥ 


जिसकी गोद में पार्वती, मस्तक पर गंगा, ललाट पर बाल चंद्र, कण्ठ में 
हलाहल और वक्षःस्थल में नागराज सुशोभित हैं, वे भस्म से विभूषित, 
देवताओं में प्रधान, सबके ईश्वर, सबके अन्तर्यामी, कल्याणस्वरूप और 
कल्याण के करनेवाले, चंद्र से शुक्रवर्ण वाले श्रीमहादेव सदा मेरी रक्षा करें ॥ 
॥ 
श्रीरामचन्द्रजी के मुखकमल की शोभा जो राज्याभिषेक से प्रसन्नता को न 
प्राप्त हुई और न वनवास के खेद से म्लान हुई, वह सदा मेरे लिये सुन्दर 
मंगल की देनेवाली हो ॥ 2॥ 
नीलकमल के सदृश श्याम और कोमल जिनके अंग है, श्रीसीताजी जिनके 
वाम भाग में सुशोभित है और जिनके कर में श्रेष्ठ धनुष और सुन्दर बाण है, 
उन रघुवंसियों के नाथ श्रीरामचन्द्रजी को मैं नमस्कार करता हूँ ॥3॥ 
(दोहा) 
श्रीगुरु-चरन-सरोज-रज निज-मन-मुकुरु सुधारि | 


बरनौं रघुबर-बिमल-जसु जो दायकु फलचारि ॥ 4॥ 


(चौपाई) 
जब तें राम ब्याहि घर आए | नित नव मंगल मोद बधाए ॥ 
भुवन चारिदस भूधर भारी | सुकृत मेघ बरषहि सुख बारी ॥ 
रिधि सिधि संपति नदी सुहाई | उमगि अवध-अंबुज कहँ आई ॥ 
मनिगन पुर-नर-नारि-सुजाती । सुचि अमोल सुंदर सब भाँती ॥ 
कहि न जाइ कछु नगर-बिभूती । जनु एतनिअ बिरंचि करतूती ॥ 
सब बिधि सब पुर-लोग सुखारी । रामचंद-मुख-चंदु निहारी ॥ 
मुदित मातु सब सखीं सहेली | फलित बिलोकि मनोरथ-बेली ॥ 
राम-रूप-गुन-सील-सुभाऊ । प्रमुदित होइ देखि सुनि राऊ ॥ 


(दोहा) 
सब के उर अभिलाषु अस कहहिं मनाइ महेसु । 


आप अछत जुबराज-पद रामहिं देउ नरेसु ॥ 2 ॥ 


(चौपाई) 
एक समय सब सहित समाजा | राजसभा रघुराजु बिराजा ॥ 


सकल-सुकृत-मूरति नरनाहू | राम-सुजसु सुनि अतिहि उछाहू ॥ 


नृप सब रहहिं कृपा अभिलाषें | लोकप करहैिं प्रीति-रुख राषें ॥ 
तिभुवन तीनि-काल जग माहीं । भूरि-भाग दसरथ सम नाहीं ॥ 
मंगलमूल रामु सुत जासू | जो कछु कहिज थोर सबु तासू ॥ 

राय सुभाय मुकुरु कर लीन्हा | बदनु बिलोकि मुकुट सम कीन्हा ॥ 
स्रवन-समीप भए सित केसा । मनहूँ जरठपनु अस उपदेसा ॥ 


नृप जुबराज राम कहूँ देहू | जीवन-जनम-लाहु किन लेहू ॥ 


(दोहा) 
यह बिचारु उर आनि नृप सुदिनु सुअवसरु पाइ । 


प्रेम पुलकि तन मुदित मन गुरुहि सुनायेउ जाइ ॥ 3 ॥ 


(चौपाई) 
कहै भुआलु सुनिअ मुनिनायक | भए राम सब बिधि सब लायक ॥ 
सेवक सचिव सकल पुरबासी । जे हमारे अरि मित्र उदासी ॥ 
सबहि रामु प्रिय जेहि बिधि मोही । प्रभु-असीस जनु तनु धरि सोही ॥ 
बिप्र सहित परिवार गोसाईं | करहिं छोहु सब रौरिहि नाई ॥ 
जे गुरु-चरन-रेनु सिर धरहीं | ते जनु सकल बिभव बस करहीं ॥ 


मोहि सम यह्ु अनुभयेउ न दूजें । सबु पायेउँ रज पावनि पूर्जे ॥ 


अब अभिलाषु एकु मन मोरें | पूजिहि नाथ अनुग्रह तोरें ॥ 


मुनि प्रसन्न लखि सहज सनेहू | कहेउ नरेस रजायसु देहू ॥ 


(दोहा) 
राजन राउर नामु जसु सब अभिमत-दातार | 


फल-अनुगामी महिप-मनि मन-अभिलाषु तुम्हार ॥ 4 ॥ 


(चौपाई) 
सब बिधि गुरु प्रसन्न जिय जानी । बोलेउ राउ रहँसि मृदु बानी ॥ 
नाथ रामु करिअहिं जुबराजू | कहिअ कृपा करि करिअ समाजू ॥ 
मोहि अछत यहु होइ उछाहू । लहहिं लोग सब लोचन लाहू ॥ 
प्रभु-प्रसाद सिव सबइ निबाहीं | यह लालसा एक मन माहीं ॥ 
पुनि न सोच तनु रहउ कि जाऊ । जेहिं न होइ पाछें पछिताऊ ॥ 
सुनि मुनि दसरथ बचन सुहाए । मंगल-मोद-मूल मन भाए ॥ 
सुनु नृप जासु बिमुख पछिताहीं | जासु भजन बिनु जरनि न जाहीं ॥ 
भयेउ तुम्हार तनय सोइ स्वामी । रामु पुनीत प्रेम-अनुगामी ॥ 


(दोहा) 


बेगि बिलंबु न करिअ नृप साजिअ सबुइ समाजु । 
सुदिन सुमंगलु तबहिं जब रामु होहिं जुबराजु ॥ 5 ॥ 


(चौपाई) 
मुदित महिपति मंदिर आए । सेवक सचिव सुमंत्रु बोलाए ॥ 
कहि जयजीव सीस तिन्ह नाए । भूप सुमंगल बचन सुनाए ॥ 
प्रमुदित मोहि कहेउ गुरु आजू । रामहिं राय देहु जुबराजू ॥ 
जौं पाँचहि मत लागइ नीका | करहु हरषि हिय रामहि टीका ॥ 
मंत्री मुदित सुनत प्रिय बानी | अभिमत बिरव परेउ जनु पानी ॥ 
बिनती सचिव करहि कर जोरी | जिअहु जगतपति बरिस करोरी ॥ 
जग मंगल भल काजु बिचारा | बेगिअ नाथ न लाइअ बारा ॥ 


नृपहि मोदु सुनि सचिव सुभाषा । बढ़त बौंड़ जनु लही सुसाखा ॥ 


(दोहा) 
कहेउ भूप मुनिराज कर जोइ जोइ आयसु होइ । 
राम-राज-अभिषेक-हित बेगि करहु सोइ सोइ ॥ 6 ॥ 


(चौपाई) 


हरषि मुनीस कहेउ मृदु-बानी | आनहु सकल सु-तीरथ-पानी ॥ 
औषध मूल फूल फल पाना । कहे नाम गनि मंगल नाना ॥ 

चामर चरम बसन बहु भाँती | रोम पाट पट अगनित जाती ॥ 
मनिगन मंगल-बस्तु अनेका | जो जग जोगु भूष-अभिषेका ॥ 
बेद-बिदित कहि सकल बिधाना । कहेउ रचहु पुर बिबिध बिताना ॥ 
सफल रसाल पूगफल केरा । रोपहु बीथिन्ह पुर चहुँ फेरा ॥ 

रचहु मंजु मनि चौकडँ चारू | कहहु बनावन बेगि बजारू ॥ 


पूजहु गनपति गुर कुलदेवा | सब बिधि करहु भूमि-सुर-सेवा ॥ 


(दोहा) 
ध्वज पताक तोरन कलस सजहु तुरग रथ नाग । 


सिर धरि मुनिबर बचन सबु निज निज काजहिं लाग ॥ 7 ॥ 


(चौपाई) 
जो मुनीस जेहि आयसु दीन्हा । सो तेहिं काजु प्रथम जनु कीन्हा ॥ 
बिप्र साधु सुर पूजत राजा | करत राम-हित मंगल-काजा ॥ 
सुनत राम-अभिषेक सुहावा | बाज गहागह अवध बधावा ॥ 


राम-सीय-तन सगुन जनाए | फरकहिं मंगल-अंग सुहाए ॥ 


पुलकि सप्रेम परसपर कहहीं | भरत-आगमनु-सूचक अहहीं ॥ 
भए बहुत दिन अति अवसेरी । सगुन प्रतीति भेंट प्रिय केरी ॥ 
भरत-सरिस प्रिय को जग माहीं । इहइ सगुन-फलु दूसर नाहीं ॥ 


रामहि बंधु-सोच दिन राती । अंडन्हि कमठ हृदउ जेहि भाँती [/]॥ 


(दोहा) 
एहि अवसर मंगलु परम सुनि रहँसेउ रनिवासु । 
सोभत लखि बिधु बढ़त जनु बारिधि बीचि बिलासु ॥ 8 ॥ 


(चौपाई) 
प्रथम जाइ जिन्ह बचन सुनाए | भूषन बसन भूरि तिन्ह पाए ॥ 
प्रेम-पुलकि तन मन अनुरागीं | मंगल-कलस सजन सब लागीं ॥ 
चौक चारु सुमित्राँ पुरी | मनिमय बिबिध भाँति अति रुरी ॥ 
आनँद-मगन राम महतारी । दिए दान बहु बिप्र हँकारी ॥ 
पूर्जी ग्रामदेबि सुर नागा | कहेउ बहोरि देन बलिभागा ॥ 
जेहि बिधि होइ राम-कल्यानू । देहु दया करि सो बरदानू ॥ 


[4] अंड़ो पर जैसे कमठ का ध्यान लगा रहता है, कछुआ अंडे को गाड़कर इधर उधर घूमता 
है। 


गावहिं मंगल कोकिलबयनीं | बिधुबदरनी मृग-सावक-नयनीं ॥ 


(दोहा) 
राम-राज-अभिषेकु सुनि हिय हरषे नर-नारि । 


लगे सुमंगल सजन सब बिधि अनुकूल बिचारि ॥ 9 ॥ 


(चौपाई) 


तब नरनाह बसिष्ठ बोलाए | रामधाम सिख देन पठाए ॥ 

गुर आगमनु सुनत रघुनाथा । द्वार आइ पद नायेउ माथा ॥ 

सादर अरघ देइ घर आने । सोरह भाँति पूजि सनमाने ॥ 

गहे चरन सिय-सहित बहोरी | बोले रामु कमल-कर जोरी ॥ 
सेवक-सदन स्वामि-आगमनू | मंगल-मूल अमंगल-दमनू ॥ 

तदपि उचित जनु बोलि सप्रीती | पठइअ काज, नाथ, असि नीती ॥ 
प्रभुता तजि प्रभु कीन्ह सनेहू | भयेउ पुनीत आजु यहु गेहू ॥ 
आयसु होइ सो करौं गोसाई | सेवक लहै स्वामि-सेवकाई ॥ 


(दोहा) 
सुनि सनेह-साने बचन मुनि रघुबरहि प्रसंस । 


राम कस न तुम्ह कहहु अस हंस-बंस-अवतंस ॥ 40 ॥ 


(चौपाई) 
बरनि राम-गुन-सील-सुभाऊ । बोले प्रेम पुलकि मुनिराऊ ॥ 
भूप सजेउ अभिषेक-समाजू । चाहत देन तुम्हहि जुबराजू ॥ 
राम करहु सब संजम आजू । जौं बिधि कुसल निबाहै काजू ॥ 
गुरु सिख देइ राय पहिं गयेउ | राम-हृदय अस बिसमउ भयेऊ ॥ 
जनमे एक संग सब भाई | भोजन सयन केलि लरिकाई ॥ 
करनबेध उपबीत बिआहा | संग संग सब भए उछाहा ॥ 
बिमल-बंस यहु अनुचित एकू । बंधु बिहाइ बड़ेहि अभिषेकू ॥ 
प्रभु सप्रेम पछितानि सुहाई | हरौ भगत-मन कै कुटिलाई ॥ 


(दोहा) 
तेहि अवसर आए लपषन मगन प्रेम आनंद । 


सनमाने प्रिय बचन कहि रघु-कुल-कैरव-चंद ॥ 44 ॥ 


(चौपाई) 


बाजहिं बाजने बिबिध बिधाना । पुर-प्रमोदु नहिं जाइ बखाना ॥ 


भरत-आगमनु सकल मनावहिं | आवहिं बेगि नयन-फल पावहिं ॥ 
हाट बाट घर गलीं अथाई । कहहिं परसपर लोग लोगाई ॥ 

कालि लगन भलि केतिक बारा । पूजिहि बिधि अभिलाषु हमारा ॥ 
कनक-सिंघासन सीय-समेता । बैठहिं रामु होइ चित-चेता ॥ 
सकल कहहिं कब होइहि काली । बिघन बनावहिं देव कुचाली ॥ 
तिन्हहि सुहाइ न अवध बधावा । चोरहि चंदिनि राति न भावा ॥ 


सारद बोलि बिनय सुर करहीं । बारहिं बार पाय लै परहीं ॥ 


(दोहा) 
बिपति हमारि बिलोकि बड़ि मातु करिअ सोइ आजु | 


रामु जाहिं बन राजु तजि होइ सकल सुरकाज़ु ॥ 42 ॥ 


(चौपाई) 
सुनि सुर-बिनय ठाढ़ि पछिताती । भइजँ सरोज-बिपिन-हिमराती ॥ 
देखि देव पुनि कहहिं निहोरी | मातु तोहि नहिं थोरिउ खोरी ॥ 
बिसमय-हरष-रहित रघुराऊ । तुम्ह जानहु सब राम-प्रभाऊ ॥ 
जीव करम-बस सुख-दुख-भागी | जाइअ अवध देव-हित लागी ॥ 
बार बार गहि चरन सँकोची । चली बिचारि बिबुध मति-पोची ॥ 


ऊँच निवासु नीचि करतूती | देखि न सकहिं पराइ बिभूती ॥ 
आगिल काजु बिचारि बहोरी | करहहिं चाह कुसल कबि मोरी ॥ 


हरषि हृदय दसरथ-पुर आई । जनु ग्रह-दसा दुसह-दुखदाई ॥ 


(दोहा) 
नामु मंथरा मंदमति चेरी कैकेइ केरि । 
अजस-पेटारी ताहि करि गई गिरा मति फेरि ॥ 43 ॥ 


(चौपाई) 
दीख मंथरा नगरु-बनावा | मंजुल मंगल बाज बधावा ॥ 
पूछेसि लोगन्ह काह उछाहू | राम-तिलकु सुनि भा उर-दाहू ॥ 
करै बिचारु कुबुद्धि कुजाती | होइ अकाजु कवनि बिधि राती ॥ 
देखि लागि मधु कुटिल किराती । जिमि गँव तकै लेडँ केहि भाँती ॥ 
भरत-मातु पहिं गइ बिलखानी । का अनमनि हसि, कह हँसि रानी ॥ 
ऊतरु देइ न, लेइ उसासू । नारि-चरित करि ढार्‌इ आँसू ॥ 
हँसि कह रानि गालु बड़ तोरें | दीन्ह लघन सिख, अस मन मोरें ॥ 


तबहुँ न बोल चेरि बड़ि पापिनि | छाँड़ स्वास कारि जनु साँपिनि ॥ 


(दोहा) 
सभय रानि कह कहसि किन कुसल रामु महिपालु । 


लखनु भरतु रिपुदमनु सुनि भा कुबरी उर सालु ॥ 44 ॥ 


(चौपाई) 
कत सिख देइ हमहि कोउ माई । गालु करब केहि कर बलु पाई ॥ 
रामहि छाँड़ि कुसल केहि आजू | जेहि जनेसु देइ जुबराजू ॥ 
भयेउ कौसिलहि बिधि अति दाहिन | देखत गरब रहत उर नाहिन ॥ 
देखेहु कस न जाइ सब सोभा | जो अवलोकि मोर मनु छोभा ॥ 
पूतु बिदेस, न सोचु तुम्हारें | जानति हहु बस नाहु हमारें ॥ 
नीद बहुत, प्रिय सेज तुराई | लखहु न भूप-कपट-चतुराई ॥ 
सुनि प्रिय बचन मलिन-मनु जानी । झुकी रानि अब रहु अरगानी ॥ 
पुनि अस कबहुँ कहसि घरफोरी | तब धरि जीभ कढ़ावौं तोरी ॥ 


(दोहा) 
काने खोरे कूबरे कुटिल कुचाली जानि । 
तिय बिसेषि पुनि चेरि कहि भरतमातु मुसुकानि ॥ 45 ॥ 


(चौपाई) 


प्रियबादिनि सिष दीन्हिजँ तोही | सपनेहु तो पर कोपु न मोही ॥ 
सुदिनु सु-मंगल-दायकु सोई | तोर कहा फुर जेहि दिन होई ॥ 
जेठ स्वामि, सेवक लघु भाई । एहु दिन-कर-कुल-रीति सुहाई ॥ 
राम-तिलकु जौ साँचेहु काली । देऊँ माँगु मन-भावत आली ॥ 
कौसल्या-सम सब महतारी | रामहि सहज सुभायँ पिआरी ॥ 

मो पर करहिं सनेहु बिसेखी । मैं करि प्रीति-परीछा देखी ॥ 

जौं बिधि जनमु देइ करि छोहू । होहु राम-सिय पूत-पतोहू ॥ 

प्रान तें अधिक रामु प्रिय मोरें | तिन्हके तिलक छोभु कस तोरें ॥ 


(दोहा) 
भरत-सपथ तोहि सत्य कहु परिहरि कपट दुराउ । 


हरष समय बिसमउ करसि कारन मोहि सुनाउ ॥ 46॥ 


(चौपाई) 
एकहिं बार आस सब पूजी | अब कछु कहब जीभ करि दूजी ॥ 
फोर जोगु कपारु अभागा | भलेउ कहत दुख रौरेहि लागा ॥ 


कहहिं झूठि फुरि बात बनाई । ते प्रिय तुम्हहि, करुइ मैं माई ॥ 


हमहुँ कहबि अब ठकुरसोहाती । नाहिं त मौन रहब दिन राती ॥ 

करि कुरूप बिधि परबस कीन्हा | बवा सो लुनिअ लहिअ जो दीन्हा ॥ 
कोउ नृप होउ हमहि का हानी । चेरि छाड़ि अब होब कि रानी ॥ 
जारै जोगु सुभाउ हमारा | अनभल देखि न जाइ तुम्हारा ॥ 


ता तें कछुक बात अनुसारी | छमिअ देबि, बड़ि चूक हमारी ॥ 


(दोहा) 
गूढ़-कपट-प्रिय-बचन सुनि तीय अधरबुधि-रानि । 
सुरमाया बस बैरिनिहि सुहृदय जानि पतिआनि ॥ 47 ॥ 


(चौपाई) 
सादर पुनि पुनि पूछति ओही | सबरी-गान मृगी जनु मोही ॥ 
तसि मति फिरी अहै जसि भाबी । रहँसी चेरि घात जनु फाबी ॥ 
तुम्ह पूछहु मैं कहत डेराऊँ | धरेउ मोर घरफोरी नाऊँ ॥ 
सजि प्रतीति बहु बिधि गढ़ि छोली | अवध साढ़साती तब बोली ॥ 
प्रिय सिय-रामु कहा तुम्ह रानी । रामहि तुम्ह प्रिय सो फुरि बानी ॥ 
रहा प्रथम, अब ते दिन बीते | समउ फिरे रिपु मोहिं पिरीते ॥ 
भानु कमल-कुल-पोषनि-हारा । बिनु जल जारि करै सोइ छारा ॥ 


जरि तुम्हारि चह सवति उखारी । रूँधहु करि उपाउ बर बारी ॥ 


(दोहा) 
तुम्हहि न सोचु सोहाग-बल निज बस जानहु राउ । 


मन मलीन मुहुँ मीठ नृपु राउर सरल सुभाउ ॥ 48 ॥ 


(चौपाई) 
चतुर गँभीर राम-महतारी । बीचु पाइ निज बात सवारी ॥ 
पठए भरतु भूप ननिअऊरें | राम-मातु-मत जानव रएरें ॥ 
सेवहिं सकल सवति मोहि नीकें | गरबित भरत मातु बल पी कें ॥ 
सालु तुम्हार कौसिलहि माई । कपट चतुर नहिं होइ जनाई ॥ 
राजहि तुम्ह पर प्रेमु बिसेखी | सवति-सुभाउ सकइ नहिं देखी ॥ 
रची प्रपंचु भूपहि अपनाई | राम-तिलक-हित लगन धराई ॥ 
यह कुल उचित राम कहँ टीका | सबहि सुहाइ मोहि सुठि नीका ॥ 
आगिलि बात समुझि डर मोही | देउ दैउ फिरि सो फलु ओही ॥ 


(दोहा) 
रचि पचि कोटिक कुटिलपन कीन्हेसि कपट-प्रबोधु ॥ 


कहिसि कथा सत सवति कै जेहि बिधि बाढ़ बिरोधु ॥ 49 ॥ 


(चौपाई) 

भावी-बस प्रतीति उर आई । पूँछ रानि पुनि सपथ देवाई ॥ 

का पूँछहु तुम्ह अबहुँ न जाना | निज हित अनहित पसु पहिचाना ॥ 

भयेउ पाष दिनु सजत समाजू । तुम्ह पाई सुधि मोहि सन आजू ॥ 

खाइअ पहिरिअ राज तुम्हारें | सत्य कहें नहिं दोषु हमारें ॥ 

जौं असत्य कछु कहब बनाई । तौ बिधि देइहि हमहि सजाई ॥ 
रामहि तिलक कालि जौ भयेऊ । तुम्ह कहूँ बिपति-बीजु बिधि बयऊ ॥ 

रेख खँचाइ कहाँ बलु भाखी | भामिनि भइहु दूध कै माखी ॥ 


जौं सुत सहित करहु सेवकाई । तौ घर रहहु, न आन उपाई ॥ 


(दोहा) 
कद्रू बिनतहि दीन्ह दुखु, तुम्हहि कौसिला देब । 
भरतु बंदि-गृह सेइहहिं लषनु राम के नेब ॥ 20 ॥ 


(चौपाई) 
कैकयसुता सुनत कट बानी । कहि न सकै कछु सहमि सुखानी ॥ 


तन पसेउ, कदली जिमि काँपी | कुबरीं दसन जीभ तब चाँपी ॥ 

कहि कहि कोटिक कपट-कहानी । धीरज धरहु प्रबोधिसि रानी ॥ 
कीन्हिसि कठिन पढ़ाइ कुपाठू | जिमि न नबइ फिरिउ कठि कुकाठू ॥ 

फिरा करमु प्रिय लागि कुचाली | बकिहि सराहै मानि मराली ॥ 

सुनु मंथरा बात फुरि तोरी | दहिनि आँखि नित फरकै मोरी ॥ 

दिन प्रति देखाँ राति कुसपने | कहाँ न तोहि मोह-बस अपने ॥ 


काह करौ सखि सूध सुभाऊ | दाहिन बाम न जानौं काऊ ॥ 


(दोहा) 
अपने चलत न आजु लगि अनभल काहुक कीन्ह । 


केहिं अघ एकहि बार मोहि दैव दुसह दुख दीन्ह ॥ 24 ॥ 


(चौपाई) 
नैहर जनमु भरब बरु जाइ | जियत न करबि सवति-सेवकाई ॥ 
अरि-बस दैउ जियावत जाही । मरनु नीक तेहि जीव न चाही ॥ 
दीन-बचन कह बहु बिधि रानी । सुनि कुबरीं तिय-माया ठानी ॥ 
अस कस कहहु मानि मन ऊना । सुखु सोहागु तुम्ह कहूँ दिन दूना ॥ 


जेहि राउर अति अनभल ताका । सोइ पाइहि एहु फलु परिपाका ॥ 


जब तें कुमत सुना मैं स्वामिनि | भूख न बासर नींद न जामिनि ॥ 
पूँछेजँ गुनिन्‍्ह रेख तिन्ह खाँची | भरत भुआल होहिं यह साँची ॥ 


भामिनि करहु त कहां उपाऊ । है तुम्हरीं सेवा-बस राऊ ॥ 


(दोहा) 
परौं कूप तुअ बचन पर सकौँ पूत पति त्यागि । 


कहसि मोर दुखु देखि बड़ कस न करब हित लागि ॥ 22 ॥ 


(चौपाई) 
कुबरीं करि कबुली [] कैकेई | कपट छुरी उर-पाहन टेई ॥ 
लखेै न रानि निकट दुखु कैसे | चर हरित तिन बलिपसु जैसे ॥ 
सुनत बात मृदु अंत कठोरी । देति मनहुँ मधु माहुर घोरी ॥ 
कहै चेरि सुधि अहै कि नाही । स्वामिनि कहिहु कथा मोहि पाहीं ॥ 
दुइ बरदान भूप सन थाती । माँगहु आजु, जुड़ावहु छाती ॥ 
सुतहि राजु रामहि बनवासू । देहु, लेहु सब सवति-हुलासु ॥ 


भूपति राम-सपथ जब करई । तब माँगेहु जेहि बचनु न टरई ॥ 





[4] कबुली - बलिपशु जो किसी देवता पर चढ़ाने के लिए पहले से कबूल किया जाय या 


मान दिया जाय। 


होइ अकाजु आजु निसि बीतें । बचनु मोर प्रिय मानेहु जी तें ॥ 


(दोहा) 
बड़ कुघातु करि पातकिनि कहेसि कोपगृह जाहु । 


काजु सवारेहु सजग सबु सहसा जनि पतिआहु ॥ 23 ॥ 


(चौपाई) 
कुबरिहि रानि प्रानप्रिय जानी । बार बार बड़ि बुद्धि बखानी ॥ 


तोहि सम हित न मोर संसारा । बहे जात कइ भइसि अधारा ॥ 
जौं बिधि पुरब मनोरथु काली । करौं तोहि चख पूतरि आली ॥ 
बहु बिधि चेरिहि आदरु देई | कोपभवन गवनि कैकेई ॥ 

बिपति बीजु, बरषा-रितु चेरी । भुदँ भै कुमति कैकेई केरी ॥ 

पाइ कपट-जलु अंकुर जामा । बर दोउ दल, दुख-फल परिनामा ॥ 
कोप-समाजु साजि सबु सोई | राजु करत निज कुमति बिगोई ॥ 
राउर-नगर कोलाहलु होई | यह कुचालि कछु जान न कोई ॥ 


(दोहा) 


प्रमुदित पुर नर-नारि | सब सजहिं सुमंगल चार । 


एक प्रबिसहिं एक निर्गमहिं भीर भूप दरबार ॥ 24 ॥ 


(चौपाई) 
बाल-सखा सुन हिय हरषाहीं | मिलि दस पाँच राम पहिं जाहीं ॥ 
प्रभु आदरहिं प्रेमु पहिचानी । पूँछहिं कुसल पेम मृदु बानी ॥ 
फिरहिं भवन प्रिय-आयसु पाई । करत परसपर राम-बड़ाई ॥ 
को रघुबीर-सरिस संसारा | सीलु-सनेह-निबाहनि हारा । 
जेहि जेहि जोनि करम-बस भ्रमहीं । तहँ तहँ ईसु देउ यह हमहीं ॥ 
सेवक हम स्वामी सियनाहू | होउ नात एहु ओर निबाहू ॥ 
अस अभिलाषु नगर सब काहू | कैकयसुता-हृदय अति-दाहू ॥ 


को न कुसंगति पाइ नसाई । रहै न नीच मतें चतुराई ॥ 


(दोहा) 
साँझ समय सानंद नृपु गयेउ कैकेई गेह । 


गवनु निठुरता निकट किए जनु धरि देह सनेह ॥ 25 ॥ 


(चौपाई) 


कोपभवन सुनि सकुचेउ राउ | भय-बस अगहुड़ परै न पाऊ ॥ 


सुरपति बसे बाँहबल जाके | नरपति सकल रहहिं रुख ताकें ॥ 
सो सुनि तिय-रिस गयेउ सुखाई । देखहु काम-प्रताप-बड़ाई ॥ 
सूल कुलिस असि अँगवनिहारे । ते रतिनाथ सुमन-सर मारे ॥ 
सभय नरेसु प्रिया पहिं गयेऊ । देखि दसा दुखु दारुन भयेऊ ॥ 
भूमि-सयन पटु मोट पुराना । दिए डारि तन भूषण नाना ॥ 
कुमतिहि कसि कुबेसता फाबी | अन-अहिवातु-सूच जनु भाबी ॥ 
जाइ निकट नृपु कह मृदु-बानी । प्रानप्रिया केहि हेतु रिसानी ॥ 


(छंद) 
केहि हेतु रानि रिसानि परसत पानि पतिहि नेवारई । 
मानहुँ सरोष भुअंग-भामिनि बिषम भाँति निहारई ॥ 
दोउ बासना रसना दसन बर मरम ठाहरु देखई । 


तुलसी नृपति भवतब्यता-बस काम-कौतुक लेखई ॥ 


(सोरठा) 
बार बार कह राउ सुमुखि सुलोचिनि पिकबचनि । 


कारन मोहि सुनाउ गजगामिनि निज कोप कर ॥ 26 ॥ 


(चौपाई) 


अनहित तोर प्रिया केइ कीन्हा । केहि दुइ सिर केहि जम चह लीन्हा ॥ 
कहु केहि रंकहि करो नरेसू | कहु केहि नृपहि निकासौं देसू ॥ 
सकौं तोर अरि अमरउ मारी । काह कीट बपुरे नर-नारी ॥ 
जानसि मोर सुभाउ बरोरू | मनु तव आनन-चंद चकोरू ॥ 
प्रिया प्रान सुत सरबसु मोरें | परिजन प्रजा सकल बस तोरें ॥ 
जौं कछु कहां कपटु करि तोही । भामिनि राम-सपथ-सत मोही ॥ 
बिहँसि माँगु मनभावति बाता । भूषन सजहि मनोहर गाता ॥ 
घरी कुघरी समुझि जिय देखू । बेगि प्रिया परिहरहि कुबेषू ॥ 


(दोहा) 
यह सुनि मन गुनि सपथ बड़ि बिहँसि उठी मतिमंद । 
भूषन सजति बिलोकि मृगु मनहूँ किरातिनि-फंद ॥ 27 ॥ 


(चौपाई) 
पुनि कह राउ सुह्द जिअ जानी । प्रेम पुलकि मृदु मंजुल बानी ॥ 
भामिनि भयेउ तोर मनभावा | घर घर नगर अनंद बधावा ॥ 


रामहि देजँ कालि जुबराजू | सजहि सुलोचनि मंगल-साजू ॥ 


दलकि उठेउ सुनि हृदय कठोरू | जनु छुइ गयेउ पाक बरतोरू ॥ 
ऐसेउ पीर बिहँसि तेइ गोई । चोर-नारि जिमि प्रगटि न रोई ॥ 
लखहिं न भूप कपट-चतुराई । कोटि-कुटिल-मनि गुरू पढ़ाई ॥ 
जद्यपि नीति-निपुन नरनाहू । नारिचरित जलनिधि अवगाहू ॥ 
कपट-सनेहु बढ़ाइ बहोरी । बोली बिहँसि नयन मुहुँ मोरी ॥ 


(दोहा) 
माँगु माँगु पै कहहु पिय कबहूँ न देहु न लेहु । 


देन कहेहु बरदान दुइ तेउ पावत संदेहु ॥ 28 ॥ 


(चौपाई) 
जानेजेँ मरमु राउ हँसि कहई । तुम्हहि कोहाब परम प्रिय अहई ॥ 
थाति राखि न माँगिहु काऊ । बिसरि गयेउ मोहि भोर सुभाऊ ॥ 
झूठेहूँ हमहि दोषु जनि देहू । दुइ कै चारि मागि मकु लेहू ॥ 
रघु-कुल-रीति सदा चलि आई । प्रान जाहु बरु बचनु न जाई ॥ 
नहिं असत्य-सम पातक-पुंजा | गिरि-सम होहिं कि कोटिक गुंजा ॥ 
सत्यमूल सब सुकृत सुहाए । बेद पुरान बिदित मनु गाए ॥ 


तेहि पर राम-सपथ करि आई । सुकृत-सनेह-अवधि रघुराई ॥ 


बात दृढ़ाइ कुमति हँसे बोली | कुमत कुबिहँग कुलह जनु खोली ॥ 


(दोहा) 
भूप मनोरथ सुभग बनु सुख सु-बिहंग-समाजु । 


भिल्लनि जिमि छाँड़न चहति बचनु भयंकर बाजु ॥ 29 ॥ 


(चौपाई) 

सुनहूँ प्रानप्रिय भावत जीका । देहु एक बर भरतहि टीका ॥ 
मार्गों दूसर बर कर जोरी । पुरवहु नाथ मनोरथ मोरी ॥ 
तापस-बेस बिसेषि उदासी | चौदह बरिस रामु बनबासी ॥ 

सुनि मृदु-बचन भूप-हिय सोकू | ससि-कर छुअत बिकल जिमि कोकू ॥ 
गयेउ सहमि नहिं कछु कहि आवा | जनु सचान बन झपटेउ लावा ॥ 
बिबरन भयेउ निपट नरपालू । दामिनि हनेउ मनहूँ तरु-तालू ॥ 
माथे हाथ मूँदि दोउ लोचन | तनु धरि सोचु लाग जनु सोचन ॥ 
मोर मनोरथु सुरतरु-फूला । फरत करिनि जिमि हतेउ समूला ॥ 
अवध उजारि कीन्हि कैकेई | दीन्हिसि अचल बिपति कै नेई ॥ 


(दोहा) 


कवने अवसर का भयेउ गयेऊँ नारि-बिस्वास । 
जोग सिद्धि-फल-समय जिमि जतिहि अबिद्या-नास ॥ 30 ॥ 


(चौपाई) 

एहि बिधि राउ मनहिं मन झाँखा । देखि कुभाँति कुमति मन माँखा ॥ 
भरतु कि राउर पूत न होहीं । आनेहु मोल बेसाहि कि मोही ॥ 

जो सुनि सरु अस लागु तुम्हारें | काहे न बोलहु बचनु सँभारे ॥ 

देहु उतरु अनु करहु कि नाहीं । सत्यसंध तुम्ह रघुकुल माहीं ॥ 

देन कहेहु अब जनि बरु देहू | तजहूँ सत्य जग अपजसु लेहू ॥ 

सत्य सराहि कहेहु बरु देना । जानेहु लेइहि माँगि चबेना ॥ 

सिबि दधीचि बलि जो कछु भाषा | तनु धनु तजेउ बचन-पनु राखा ॥ 
अति-कटु-बचन कहति कैकेई । मानहुँ लोन जरे पर देई ॥ 


(दोहा) 
धरम-धुरंधर धीर धरि नयन उचारे राय । 
सिरु धुनि लीन्हि उसास असि मारेसि मोहि कुठाय ॥ 34 ॥ 


(चौपाई) 


आगे दीखि जरत रिस भारी । मनहुँ रोष तरवारि उघारी ॥ 

मूठि कुबुद्धि धार निठु॒राई । धरी कूबरी सान बनाई ॥ 

लखी महीप कराल कठोरा । सत्य कि जीवनु लेइहि मोरा ॥ 

बोले राउ कठिन करि छाती । बानी सबिनय तासु सोहाती ॥ 
प्रिया बचन कस कहसि कुभाँती । भीरु प्रतीति प्रीति करि हाँती ॥ 
मोरें भरतु रामु दुइ आँखी | सत्य कहौं करि संकर साखी ॥ 
अवसि दूतु मैं पठइब प्राता । ऐहहिं बेगि सुनत दोउ भ्राता ॥ 
सुदिन सोधि सबु साज़ु सजाई । देजँ भरत कहँ राजु बजाई ॥ 


(दोहा) 
लोभु न रामहि राजु कर बहुत भरत पर प्रीति । 
मैं बड़ छोट बिचारि जिय करत रहेऊँ नृपनीति ॥ 32 ॥ 


(चौपाई) 
राम-सपथ-सत कहीौं सुभाऊ | राममातु कछु कहेउ न काऊ ॥ 
मैं सबु कीन्ह तोहि बिनु पूँछें | तेहि तें परेउ मनोरथ छूछें ॥ 
रिस परिहरू अब मंगल साजू | कछु दिन गए भरत जुबराजू ॥ 


एकहि बात मोहि दुखु लागा | बर दूसर असमंजस माँगा ॥ 


अजहुँ हृदड जरत तेहि आँचा । रिस परिहास कि साँचेहु साँचा ॥ 
कहु तजि रोषु राम-अपराधू । सबु कोउ कहै रामु सुठि साधू ॥ 

तुहूँ सराहसि करसि सनेहू । अब सुनि मोहि भयेउ संदेहू ॥ 

जासु सुभाउ अरिहि-अनुकूला । सो किमि करिहि मातु-प्रतिकूला ॥ 


(दोहा) 
प्रिया हास रिस परिहरहि माँगु बिचारि बिबेकु । 
जेहिं देखों अब नयन भरि भरत-राज-अभिषेकु ॥ 33 ॥ 


(चौपाई) 


जिअइ मीन बरू बारि बिहीना | मनि बिनु फनिकु जिअइ दुख दीना ॥ 
कहाँ सुभाउ न छलु मन माहीं । जीवन मोर राम बिनु नाहीं ॥ 
समुझि देखु जिय प्रिया प्रबीना | जीवनु राम-दरस-आधीना ॥ 
सुनि मृदु-बचन कुमति अति जरई । मनहुँ अनल आहुति घृत परई ॥ 
कहै करहु किन कोटि उपाया । इहाँ न लागिहि राउरि-माया ॥ 
देहु कि लेहु अजसु करि नाहीं | मोहि न बहुत प्रपंच सोहाहीं । 
रामु साधु तुम्ह साधु सयाने | राममातु भलि सब पहिचाने ॥ 


जस कौसिला मोर भल ताका | तस फलु उन्हहि देऊँ करि साका ॥ 


(दोहा) 
होत प्रातु मुनिबेष धरि जौं न रामु बन जाहिं | 


मोर मरनु राउर-अजसु नृप समुझिअ मन माहिं ॥ 34 ॥ 


(चौपाई) 
अस कहि कुटिल भई उठि ठाढ़ी । मानहु रोष-तरंगिनि बाढ़ी ॥ 
पाप-पहार प्रगट भै सोई । भरी क्रोध-जल जाइ न जोई ॥ 
दोउ बर कूल कठिन हठ धारा । भवँर कूबरी-बचन-प्रचारा ॥ 
ढाहत भूपरूप तरु-मूला | चली बिपति-बारिधि अनुकूला ॥ 
लखी नरेस बात सब साँची | तिय-मिस मीचु सीस पर नाची ॥ 
गहि पद बिनय कीन्ह बैठारी | जनि दिन-कर-कुल होसि कुठारी ॥ 
माँगु माथ अबहीं देजँ तोही | राम-बिरह जनि मारसि मोही ॥ 
राखु राम कहूँ जेहि तेहि भाँती | नाहिं त जरिहि जनम भरि छाती ॥ 


(दोहा) 
देखी ब्याधि असाधि नृपु परेउ धरनि धुनि माथ । 


कहत परम आरत बचन राम राम रघुनाथ ॥ 35 ॥ 


(चौपाई) 


ब्याकुल राउ सिथिल सब गाता । करिनि कलप तरु मनहुँ निपाता ॥ 
कंठु सूख मुख आव न बानी । जनु पाठीनु दीन बिनु पानी ॥ 

पुनि कह कट्ु कठोर कैकेई । मनहुँ घाय महूँ माहुर देई ॥ 

जौं अंतहूँ अस करतबु रहेऊ । माँगु माँगु तुम्ह केहिं बल कहेऊ ॥ 
दुइ कि होइ एक समय भुआला । हँसब ठठाइ फुलाउब गाला ॥ 
दानि कहाउब अरु कृपनाई । होइ कि खेम कुसल रौताई ॥ 

छाँड़हु बचनु कि धीरजु धरहू | जनि अबला जिमि करुना करहू ॥ 


तनु तिय तनय धामु धनु धरनी | सत्यसंध कहूँ तृन-सम बरनी ॥ 


(दोहा) 
मरम-बचन सुनि राउ कह कहु कछु दोष न तोर । 


लागेउ तोहि पिसाच जिमि कालु कहावत मोर ॥ 36 ॥ 


(चौपाई) 
चहत न भरत भूपतहि भोरें | बिधि-बस कुमति बसी जिय तोरें ॥ 
सो सबु मोर पाप-परिनामू | भयेउ कुठाहर जेहिं बिधि बामू ॥ 


सुबस बसिहि फिरि अवध सुहाई । सब गुन-धाम राम-प्रभुताई ॥ 
करिहहिं भाइ सकल सेवकाई । होइहि तिहुँ पुर राम-बड़ाई ॥ 
तोर कलंकु मोर पछिताऊ | मुयेहु न मिटहि न जाइहि काऊ ॥ 
अब तोहि नीक लाग करु सोई | लोचन ओट बैठु मुहँ गोई ॥ 

जब लगि जिअऊँ कहौं कर जोरी | तब लगि जनि कछु कहसि बहोरी ॥ 
फिरि पछितैहसि अंत अभागी । मारसि गाइ नहारु लागी ॥ 


(दोहा) 
परेउ राउ कहि कोटि बिधि काहे करसि निदानु । 


कपट-सयानि न कहति कछु जागति मनहूँ मसानु ॥ 37 ॥ 


(चौपाई) 
राम राम रट बिकल भुआलू । जनु बिनु पंख बिहंग बेहालू ॥ 
हृदय मनाव भोरु जनि होई । रामहिं जाइ कहै जनि कोई ॥ 
उदउ करहु जनि रबि रघुकुल-गुर | अवध बिलोकि सूल होइहि उर ॥ 
भूप-प्रीति कैकइ-कठिनाई | उभय अवधि बिधि रची बनाई ॥ 
बिलपत नृपहि भयेउ भिनुसारा । बीना-बेनु-संख-धुनि द्वारा ॥ 


पढ़हिं भाट गुन गावहिं गायक | सुनत नृपहि जनु लागहिं सायक ॥ 


मंगल सकल सोहाहिं न कैसें | सहगामिनिहि बिभूषन जैसें ॥ 


तेहिं निसि नीद परी नहि काहू । राम-दरस-लालसा-उछाहू ॥ 


(दोहा) 
द्वार भीर सेवक सचिव कहहिं उदित रबि देखि । 


जागे अजहूँ न अवधपति कारनु कवनु बिसेखि ॥ 38 ॥ 


(चौपाई) 
पछिले पहर भूपु नित जागा | आजु हमहि बड़ अचरज़ु लागा ॥ 
जाहु सुमंत्र जगावहु जाई | कीजिअ काजु रजायसु पाई ॥ 
गए सुमंत्रु तब राउर माही । देखि भयावन जात डेराहीं ॥ 
धाइ खाइ जनु जाइ न हेरा । मानहुँ बिपति-बिषाद-बसेरा ॥ 
पूछें कोउ न ऊतरु देई | गए जेहि भवन भूप कैकैई ॥ 
कहि जयजीव बैठ सिरु नाई । दैखि भूप-गति गयेउ सुखाई ॥ 
सोच बिकल बिबरन महि परेऊ । मानहूँ कमल-मूलु परिहरेऊ ॥ 
सचिव सभीत सके नहिं पूँछी । बोली असुभ-भरी सुभ-छूँछी ॥ 


(दोहा) 


परी न राजहि नीद निसि हेतु जान जगदीसु । 
रामु रामु रटि भोरु किय कहै न मरमु महीसु ॥ 39 ॥ 


(चौपाई) 
आनहु रामहिं बेगि बोलाई | समाचार तब पूँछेहु आई ॥ 
चलेउ सुमंत्रु राय-रूख जानी । लखी कुचालि कीन्हि कछु रानी ॥ 
सोच बिकल मग परे न पाऊ । रामहिं बोलि कहहिं का राऊ ॥ 
उर धरि धीरज़ु गयेउ दुआरें | पूछँहिं सकल देखि मनु-मारें ॥ 
समाधान करि सो सबही का । गयेउ जहाँ दिन-कर-कुल-टीका ॥ 
रामु सुमंत्रहि आवत देखा । आदरु कीन्ह पिता-सम लेखा ॥ 
निरखि बदनु कहि भूपरजाई । रघु-कुल-दीपहि चलेउ लेवाई ॥ 
रामु कुभाँति सचिव सँग जाहीं | देखि लोग जहाँ तहँ बिलखाहीं ॥ 


(दोहा) 
जाइ दीख रघु-बंस-मनि नरपति निपट कुसाजु ॥ 
सहमि परेउ लखि सिंधिनिहि मनहु बुद्ध गजराजु ॥ 40 ॥ 


(चौपाई) 


सूखहिं अधर जरै सबु अंगू | मनहुँ दीन मनिहीन भुअंगू ॥ 

सरुष समीप देख कैकेई । मानहुँ मीचु घरी गनि लेई ॥ 

करुनामय मृदु राम-सुभाऊ । प्रथम दीख दुखु सुना न काऊ ॥ 
तदपि धीर धरि समउ बिचारी । पूँछी मधुर-बचन महतारी ॥ 

मोहि कहु मातु तात-दुख-कारन | करिअ जतन जेहिं होइ निवारन ॥ 
सुनहु राम सबु कारन एह्ू | राजहि तुम पर बहुत सनेहू ॥ 

देन कहेन्हि मोहि दुइ बरदाना । माँगेउँ जो कछु मोहि सोहाना । 

सो सुनि भयेउ भूप-उर सोचू । छाँड़ि न सकहिं तुम्हार सँकोचू ॥ 


(दोहा) 
सुत-सनेह इत बचनु उत संकट परेउ नरेसु । 


सकहु त आयसु धरहु सिर मेटहु कठिन कलेसु ॥ 44 ॥ 


(चौपाई) 
निधरक बैठि कहै कटु बानी | सुनत कठिनता अति अकुलानी ॥ 
जीभ कमान, बचन सर नाना । मनहुँ महिप मृदु-लच्छ-समाना ॥ 
जनु कठोरपनु धरें सरीरू | सिखे धनुषबिद्या बर बीरू ॥ 
सब प्रसंगु रघुपतिहि सुनाई । बैठि मनहूँ तनु धरि निठुराई ॥ 


मन मुसकाइ भानु-कुल-भानू | रामु सहज-आनंद-निधानू ॥ 
बोले बचन बिगत सब दूषन । मृदु मंजुल जनु बाग-बिभूषन ॥ 
सुनु जननी सोइ सुतु बड़ भागी । जो पितु-मातु-बचन-अनुरागी ॥ 


तनय मातु-पितु-तोषनि-हारा । दुर्लभ जननि सकल संसारा ॥ 


(दोहा) 
मुनिगन मिलनु बिसेषि बन, सबहि भाँति हित मोर । 
तेहि महँ पितु-आयसु बहुरि संगत जननी तोर ॥ 42 ॥ 


(चौपाई) 
भरत प्रानप्रिय पावहिं राजू | बिधि सब बिधि मोहि सनमुख आजू । 
जों न जाउँ बन ऐसेहु काजा । प्रथम गनिअ मोहि मूढ़-समाजा ॥ 
सेवहिं अरँड़ कलपतरु त्यागी | परिहरि अमृत लेहिं बिषु मागी ॥ 
तेउ न पाइ अस समउ चुकाहीं । देखु बिचारि मातु मन माहीं ॥ 
अंब एकु दुखु मोहि बिसेषी | निपट बिकल नरनायकु देखी ॥ 
थोरिहिं बात पितहि दुख भारी । होति प्रतीति न मोहि महतारी ॥ 
राउ धीर गुन-उदधि-अगाधू | भा मोहि तें कछु बड़ अपराधू ॥ 


जाते मोहि न कहत कछु राऊ | मोरि सपथ तोहि कहु सतिभाऊ ॥ 


(दोहा) 
सहज सरल रघुबर-बचन कुमति कुटिल करि जान | 


चलइ जोंक जल बक्रगति जद्यपि सलिल समान ॥ 43 ॥ 


(चौपाई) 

रहसी रानि राम-रुख पाई | बोली कपट-सनेहु जनाई ॥ 

सपथ तुम्हार, भरत कै आना । हेतु न दूसर मै कछु जाना ॥ 

तुम्ह अपराध जोगु नहिं ताता | जननी-जनक-बंधु-सुख-दाता ॥ 

राम सत्य सबु जो कछु कहहू । तुम्ह पितु-मातु-बचन-रत अहहू ॥ 

पितहि बुझाइ कहहु, बलि, सोई | चौथेपन जेहि अजसु न होई ॥ 
तुम्ह सम सुअन सुकृत जेहिं दीन्हे | उचित न तासु निरादरु कीन्हे ॥ 

लागहिं कुमुख बचन सुभ कैसे | मगह गयादिक तीरथ जैसे ॥ 


रामहिं मातु-बचन सब भाए । जिमि सुरसरि-गत सलिल सुहाए ॥ 


(दोहा) 
गइ मुरुछा, रामहि सुमिरि नृप फिरि करवट लीन्ह । 


सचिव राम-आगमन कहि बिनय समय-सम कीन्ह ॥ 44 ॥ 


(चौपाई) 
अवनिप अकनि रामु पगु धारे | धरि धीरजु तब नयन उघारे ॥ 
सचिव सँभारि राउ बैठारे | चरनु परत नृप रामु निहारे ॥ 
लिये सनेह-बिकल उर लाई । गै मनि मनहूँ फनिक फिरि पाई ॥ 
रामहि चितै रहेउ नरनाहू | चला बिलोचन बारि-प्रबाहू ॥ 
सोक-बिबस कछु कहै न पारा | हृदय लगावत बारहिं बारा ॥ 
बिधिहि मनाव राउ मन माहीं | जेहिं रघुनाथ न कानन जाहीं ॥ 
सुमिरि महेसहि कहइ निहोरी | बिनती सुनहु सदा सिव मोरी ॥ 


आसुतोष तुम्ह अवढर दानी | आरति हरहु दीन जनु जानी ॥ 


(दोहा) 
तुम्ह प्रेरक सब के हृदय सो मति रामहिं देहु । 
बचनु मोर तजि रहहिं घर परिहरि सीलु सनेहु ॥ 45 ॥ 


(चौपाई) 
अजसु होउ जग सुजसु नसाऊँ । नरक परी बरु सुरपुरु जाऊँ ॥ 


सब दुख दुसह सहावउ मोही । लोचनओट रामु जनि होंही ॥ 


अस मन गुनै राउ नहिं बोला | पीपर-पात-सरिस मनु डोला ॥ 
रघुपति पितहि प्रेम-बस जानी | पुनि कछु कहिहि मातु अनुमानी ॥ 
देस काल अवसर अनुसारी | बोले बचन बिनीत बिचारी ॥ 

तात कहौं कछु करौं ढिठाई । अनुचितु छमब जानि लरिकाई ॥ 
अति-लघु-बात लागि दुख पावा । काहु न मोहिं कहि प्रथम जनावा ॥ 


देखि गोसाइँहि पूछे माता । सुनि प्रसंगु भर सीतल गाता ॥ 


(दोहा) 
मंगल-समय सनेह-बस सोच परिहरिअ तात । 


आयसु देइअ हरषि हिय कहि पुलके प्रभु-गात ॥ 46 ॥ 


(चौपाई) 
धन्य जनमु जगतीतल तासू । पितहि प्रमोदु चरित सुनि जासू ॥ 
चारि पदारथ करतल ताकें । प्रिय पितु-मातु प्रान-सम जाकें ॥ 
आयसु पालि जनमफलु पाई । ऐहाँ बेगिहिं होउ रजाई ॥ 
बिदा मातु सन आवीँ माँगी | चलिहाँ बनहि बहुरि पग लागी ॥ 
अस कहि रामु गवनु तब कीन्हा | भूप सोक-बस उतरु न दीन्हा ॥ 


नगर ब्यापि गइ बात सुतीछी | छुअत चढ़ी जनु सब तन बीछी ॥ 


सुनि भए बिकल सकल नर नारी । बेलि बिटप जिमि देखि दवारी ॥ 
जो जहाँ सुनइ धुनइ सिर सोई । बड़ बिषादु नहिं धीरजु होई ॥ 


(दोहा) 
मुख सुखाहिं लोचन सख्रवहिं सोकु न हृदय समाइ । 


मनहुँ करुन-रस-कटकई उतरी अवध बजाइ ॥ 47 ॥ 


(चौपाई) 

मिलेहि माँझ बिधि बात बेगारी | जहँ तहँ देहिं कैकेइहि गारी ॥ 
एहि पापिनिहि बूझि का परेऊ | छाइ भवन पर पावकु धरेऊ ॥ 
निज कर नयन काढ़ि चह दीखा । डारि सुधा बिषु चाहत चीखा ॥ 
कुटिल कठोर कुबुद्धि अभागी | भइ रघु-बंस-बेनु-बन आगी ॥ 
पालव बैठि पेडु एहिं काटा | सुख महूँ सोक ठाटु धरि ठाटा ॥ 
सदा रामु एहि प्रान-समाना | कारन कवन कुटिलपनु ठाना ॥ 
सत्य कहहिं कबि नारि-सुभाऊ | सब बिधि अगहु अगाध दुराऊ ॥ 


निज प्रतिबिंबु बरुक गहि जाई । जानि न जाइ नारि-गति भाई ॥ 


(दोहा) 


काह न पावकु जारिसक, का न समुद्र समाइ | 


का न करै अबला प्रबल केहि जग कालु न खाइ ॥ 48 ॥ 


(चौपाई) 

का सुनाइ बिधि काह सुनावा | का देखाइ चह काह देखावा ॥ 

एक कहहिं भल भूप न कीन्हा । बरु बिचारि नहिं कुमतिहि दीन्हा ॥ 
जो हठि भयेउ सकल दुख-भाजनु | अबला-बिबस ग्यानु गुनु गा जनु ॥ 

एक धरम-परमिति पहिचाने । नृपहि दोसु नहिं देहिं सयाने ॥ 

सिबि-दधीचि-हरिचंद-कहानी | एक एक सन कहहिं बखानी ॥ 

एक भरत कर संमत कहहीं । एक उदास-भाय सुनि रहहीं ॥ 

कान मूँदि कर, रद गहि जीहा | एक कहहिं यह बात अलीहा ॥ 


सुकृत जाहिं अस कहत तुम्हारें | रामु भरत कहूँ प्रान पिआरें ॥ 


(दोहा) 
चंदु चचइ बरु अनल-कन सुधा होइ बिष-तूल । 


सपनेहुँ कबहुँ न करहिं किछु भरतु राम-प्रतिकूल ॥ 49 ॥ 


(चौपाई) 


एक बिधातहिं दूषनु देहीं | सुधा देखाइ दीन्ह बिषु जेहीं ॥ 

खरभरु नगर, सोचु सब काहू । दुसह दाहु, उर मिटा उछाहू ॥ 
बिप्रबधू कुलमान्य जठेरी । जे प्रिय परम कैकेई केरी ॥ 

लगीं देन सिख सीलु सराही | बचन बानसम लागहिं ताही ॥ 
भरतु न मोहि प्रिय राम समाना | सदा कहह्ुु यहु सबु जगु जाना ॥ 
करहु राम पर सहज-सनेहू | केहिं अपराध आजु बनु देहू ॥ 

कबहुँ न कियहु सवति आरेसू । प्रीति प्रतीति जान सबु देसू ॥ 


कौसल्या अब काह बिगारा । तुम्ह जेहि लागि बज्र पुर पारा ॥ 


(दोहा) 
सीय कि पिय सँगु परिहरिहि लषनु कि रहिहहिं धाम । 
राजु कि भूजब भरत पुर नृपु कि जीहि बिनु राम ॥ 50 ॥ 


(चौपाई) 
अस बिचारि उर छाड़हु कोहू | सोक कलंक कोठि जनि होहू ॥ 
भरतहिं अवसि देहु जुबराजू | कानन काह राम कर काजू ॥ 
नाहिन रामु राज के भूके | धरम-धुरीन बिषय-रस रूखे ॥ 
गुरु-गृह बसह्ुु रामु तजि गेहू | नृप सन अस बरु दूसर लेहू ॥ 


जौं नहिं लगिहहु कहें हमारें | नहिं लागिहि कछु हाथ तुम्हारें ॥ 
जौं परिहास कीन्हि कछु होई | तौ कहि प्रगट जनावहु सोई ॥ 
राम-सरिस सुत कानन जोगू | काह कहिहि सुनि तुम्ह कहाँ लोगू ॥ 
उठहु बेगि सोइ करहु उपाई । जेहि बिधि सोकु कलंकु नसाई ॥ 


(छंद) 
जेहि भाँति सोकु कलंकु जाइ उपाय करि कुल पालही । 
हठि फेरु रामहिं जात बन जनि बात दूसरि चालही ॥ 
जिमि भानु बिनु दिनु प्रान बिनु तनु चंद बिनु जिमि जामिनी । 
तिमि अवध तुलसीदास प्रभु बिनु समुझि धौं जिय भामिनी ॥ 


(सोरठा) 


सखिन्ह सिखावनु दीन्ह सुनत मधुर परिनाम हित । 


तेईँ कछु कान न कीन्ह कुटिल प्रबोधी कूबरी ॥ 54 ॥ 


(चौपाई) 
उतरु न देइ दुसह रिस रूखी । मृगिन्ह चितव जनु बाघिनि भूखी ॥ 


ब्याधि असाधि जानि तिन्ह त्यागी | चलीं कहत मतिमंद अभागी ॥ 


राजु करत यह दैव बिगोई | कीन्हेसि अस जस करै न कोई ॥ 
एहि बिधि बिलपहिं पुर-नर-नारीं | देहिं कुचालिहि कोटिक गारीं ॥ 
जरहिं बिषम-जर, लेहिं उसासा | कवनि राम बिनु जीवन आसा ॥ 
बिपुल बियोग प्रजा अकुलानी | जनु जल-चर-गन सूखत पानी ॥ 
अति-बिषाद बस लोग लोगाई । गए मातु पहिं रामु गोसाई ॥ 


मुख प्रसन्न चित चौगुन चाऊ । मिटा सोचु जनि राखइ राऊ ॥ 


(दोहा) 
नव-गयंदु रघुबीर-मनु राजु अलान-समान । 


छूट जानि बन-गवनु सुनि उर अनंदु अधिकान ॥ 52 ॥ 


(चौपाई) 
रघु-कुल-तिलक जोरि दोउ हाथा । मुदित मातु-पद नायउ माथा ॥ 
दीन्हि असीस लाइ उर लीन्हे | भूषन-बसन निछावरि कीन्हे ॥ 
बार बार मुख चुंबति माता | नयन-नेह-जलु पुलकित गाता ॥ 
गोद राखि पुनि हृदय लगाए । स्रवत प्रेनरस पयद सुहाए ॥ 
प्रेमु-प्रमोदु न कछु कहि जाई । रंक धनद-पदबी जनु पाई ॥ 


सादर सुंदर बदनु निहारी | बोली मधुर बचन महतारी ॥ 


कहहु तात जननी बलिहारी | कबहिं लगन मुद-मंगल-कारी ॥ 


सुकृत सील सुख सीव॑ँ सुहाई | जनम-लाभ कै अवधि अघाई ॥ 


(दोहा) 
जेहि चाहत नर-नारि सब अति-आरत एहि भाँति । 


जिमि चातक चातकि तृषित बृष्टि सरद रितु स्वाति ॥ 53 ॥ 


(चौपाई) 
तात जाउँ बलि बेगि नहाहू | जो मन भाव मधुर कछु खाहू ॥ 
पितु-समीप तब जायेहु भैया । भै बड़ि बार जाइ बलि मैया ॥ 
मातु-बचन सुनि अति अनुकूला । जनु सनेह-सुर-तरु के फूला ॥ 
सुख-मकरंद भरे स्रियमूला | निरखि राम-मनु-भवँरु न भूला ॥ 
धरमधुरीन धरम-गति जानी । कहेउ मातु सन अति मृदु-बानी ॥ 
पिता दीन्ह मोहि कानन-राजू | जहँ सब भाँति मोर बड़ काजू ॥ 
आयसु देहि मुदित-मन माता । जेहिं मुद-मंगल कानन जाता ॥ 


जनि सनेह-बस डरपसि भोरें | आनँदु अंब अनुग्रह तोरें ॥ 


(दोहा) 


बरष चारि दस बिपिन बसि करि पितु-बचन-प्रमान । 


आइ पाय पुनि देखिह-ँं मन जनि करसि मलान ॥ 54 ॥ 


(चौपाई) 

बचन बिनीत मधुर रघुबर के | सर-सम लगे मातु-उर करके ॥ 
सहमि सूखि सुनि सीतलि बानी । जिमि जवास परे पावस पानी ॥ 
कहि न जाइ कछु हृदय-बिषादू । मनहूँ मृगी सुनि केहरि-नादू ॥ 
नयन सजल तन थर-थर काँपी | माँजहि खाइ मीन जनु माँपी ॥ 
धरि धीरजु सुत-बदनु निहारी | गदगद-बचन कहति महतारी ॥ 
तात पितहि तुम्ह प्रानपिआरे | देखि मुदित नित चरित तुम्हारे ॥ 
राजु देन कहँ सुभ दिन साधा | कहेउ जान बन केहिं अपराधा ॥ 


तात सुनावहु मोहि निदानू | को दिन-कर-कुल भयेउ कृसानू ॥ 


(दोहा) 
निरखि राम-रुख सचिवसुत कारनु कहेउ बुझाइ । 


सुनि प्रसंगु रहि मूक जिमि दसा बरनि नहिं जाइ ॥ 55 ॥ 


(चौपाई) 


राखि न सकै न कहि सक जाहू । दुहूँ भाँति उर दारुन दाहू ॥ 
लिखत सुधाकर गा लिखि राहू | बिधि गति बाम सदा सब काहू ॥ 
धरम सनेह उभय मति घेरी । भे गति साँप छुछुंदरि केरी ॥ 

राखौं सुतहि करों अनुरोधू | धरमु जाइ अरु बंधु-बिरोधू ॥ 

कहाँ जान बन तौ बड़ि हानी | संकट-सोच-बिबस भे रानी ॥ 

बहुरि समुझि तिय-धरमु सयानी । रामु-भरतु दोउ सुत सम जानी ॥ 
सरल सुभाउ राम-महतारी | बोली बचन धीर धरि भारी ॥ 


तात जाउँ बलि कीन्हेहु नीका | पितु-आयसु सब धरम क टीका ॥ 


(दोहा) 
राजु देन कहि दीन्ह बनु मोहि न सो दुख-लेसु । 
तुम्ह बिनु भरतहि भूपतिहि प्रजहि प्रचंड कलेसु ॥ 56 ॥ 


(चौपाई) 
जौं केवल पितु-आयसु ताता । तौ जनि जाहु जानि बड़ि माता ॥ 
जौं पितु-मातु कहेउ बन जाना । तौं कानन सत-अवध-समाना ॥ 
पितु बनदेव मातु बनदेवी | खग मृग चरन-सरोरुह-सेवी ॥ 
अंतहु उचित नृपहि बनबासू | बय बिलोकि हिय होइ हरासू ॥ 


बड़भागी बनु अवध अभागी । जो रघु-बंस-तिलक तुम्ह त्यागी ॥ 
जौं सुत कहाँ संग मोहि लेहू । तुम्हरे हृदय होइ संदेहू ॥ 

पूत परम प्रिय तुम्ह सबही के । प्रान प्रान के, जीवन जी के ॥ 

ते तुम्ह कहहु मातु बन जाऊँ । मैं सुनि बचन बैठि पछिताऊँ ॥ 


(दोहा) 
यह बिचारि नहिं करों हठ झूठ सनेहु बढ़ाइ । 
मानि मातु कर नात बलि सुरति बिसरि जनि जाइ ॥ 57 ॥ 


(चौपाई) 

देव पितर सब तुन्हहि गोसाई । राखहु पलक नयन की नाई ॥ 
अवधि अंबु प्रिय-परिजन मीना । तुम्ह करुनाकर धरम-धुरीना ॥ 
अस बिचारि सोइ करहु उपाई । सबहि जिअत जेहिं भेंटेहु आई ॥ 
जाहु सुखेन बनहि बलि जाऊँ | करि अनाथ जन-परिजन गाऊँ ॥ 
सब कर आजु सुकृत-फल बीता । भयेउ करालु-कालु बिपरीता ॥ 
बहु बिधि बिलपि चरन लपटानी | परम-अभागिनि आपुषहि जानी ॥ 
दारुन-दुसह-दाहु उर ब्यापा | बरनि न जाहिं बिलाप कलापा ॥ 


राम उठाइ मातु उर लाई । कहि मृदु-बचन बहुरि समुझाई ॥ 


(दोहा) 
समाचार तेहि समय सुनि सीय उठी अकुलाइ । 


जाइ सासु-पद-कमल-जुग बंदि बैठि सिरु नाइ ॥ 58 ॥ 


(चौपाई) 
दीन्हि असीस सासु मृदु-बानी | अति-सुकुमारि देखि अकुलानी ॥ 
बैठि नमित मुख सोचति सीता । रूप-रासि पति-प्रेम-पुनीता ॥ 
चलन चहत बन जीवननाथू | केहि सुकृती सन होइहि साथू ॥ 
की तनु प्रान कि केवल प्राना | बिधि करतबु कछु जाइ न जाना ॥ 
चारु चरन-नख लेखति धरनी । नूपुर मुखर मधुर कबि बरनी ॥ 
मनहुँ प्रेम-बस बिनती करहीं | हमहि सीय पद जनि परिहरहीं ॥ 
मंजु-बिलोचन मोचति बारी | बोली देखि राम-महतारी ॥ 
तात सुनहु सिय अति-सुकुमारी | सासु-ससुर-परिजनहि पिआरी ॥ 


(दोहा) 
पिता जनक भूपाल-मनि ससुर भानु-कुल-भानु । 


पति रबि-कुल-कैरव-बिपिन-बिधु गुन-रूप-निधानु ॥ 59 ॥ 


(चौपाई) 
मैं पुनि पुत्रबधू प्रिय पाई | रूप-रासि गुन सीलु सुहाई ॥ 
नयन-पुतरि करि प्रीति बढ़ाई । राखेऊँ प्रान जानिकिहिं लाई ॥ 
कलपबेलि जिमि बहु बिधि लाली । सींचि सनेह-सलिल प्रतिपाली ॥ 
फूलत फलत भयेउ बिधि बामा | जानि न जाइ काह परिनामा ॥ 
पलँग-पीठ तजि गोद हिंड़ोरा | सियँ न दीन्ह पगु अवनि कठोरा ॥ 
जिअनमूरि जिमि जोगवत रहऊँ । दीप-बाति नहिं टारन कहऊँ ॥ 
सोइ सिय चलन चहति बन साथा | आयसु काह होइ रघुनाथा । 
चंद-किरन-रस-रसिक चकोरी | रबि-रुख नयन सकै किमि जोरी ॥ 


(दोहा) 
करि, केहरि, निसिचर चरहिं दुष्ट जंतु बन भूरि । 
बिष-बाटिका कि सोह सुत सुभग सजीवनि मूरि ॥ 60 ॥ 


(चौपाई) 
बन-हित कोल किरात किसोरी । रची बिरंचि बिषय-सुख-भोरी ॥ 


पाइन कृमि जिमि कठिन सुभाऊ । तिन्हहिं कलेसु न कानन काऊ ॥ 


कै तापस-तिय कानन-जोगू । जिन्ह तप-हेतु तजा सब भोगू ॥ 

सिय बन बसिहि तात केहि भाँती । चित्रलिखित कपि देखि डेराती ॥ 
सुर-सर-सुभग बनज-बन-चारी | डाबर-जोग कि हंसकुमारी ॥ 

अस बिचारि जस आयसु होई । मैं सिख देजँ जानकिहि सोई ॥ 

जौं सिय भवन रहै कह अंबा । मोहि कहाँ होइ बहुत अवलंबा ॥ 


सुनि रघुबीर मातु-प्रिय-बानी | सील सनेह सुधा जनु सानी ॥ 


(दोहा) 


कहि प्रिय-बचन बिबेकमय कीन्हि मातु-परितोष । 
लगे प्रबोधन जानकिहि प्रगटि बिपिन गुन दोष ॥ 64 ॥ 


(चौपाई) 
मातु समीप कहत सकुचाहीं | बोले समउ समुझि मन माहीं ॥ 
राजकुमारि सिखावन सुनहू | आन भाँति जिय जनि कछू गुनहू ॥ 
आपन मोर नीक जो चहहू | बचनु हमार मानि गृह रहहू ॥ 
आयसु मोर सासु-सेवकाई | सब बिधि भामिनि भवन भलाई ॥ 
एहि तें अधिक धरमु नहिं दूजा | सादर सासु-ससुर-पद-पूजा ॥ 
जब जब मातु करिहि सुधि मोरी । होइहि प्रेम-बिकल मति-भोरी ॥ 


तब तब तुम्ह कहि कथा पुरानी । सुंदरि समुझायेहु मृदु बानी ॥ 
कहाँ सुभाय सपथ सत मोही । सुमुखि मातु-हित राखौं तोही ॥ 


(दोहा) 
गुरु-खुति-संगत धरम-फलु पाइअ बिनहिं कलेस । 


हठ-बस सब संकट सहे गालव, नहुष नरेस ॥ 62 ॥ 


(चौपाई) 
मैं पुनि करि प्रवान पितु-बानी । बेगि फिरब सुनु सुमुखि सयानी ॥ 


दिवस जात नहिं लागिहि बारा । सुंदरि सिखवनु सुनहु हमारा ॥ 
जौं हठ करहु प्रेम-बस बामा । तौ तुम्ह दुखु पाउब परिनामा ॥ 
काननु कठिन भयंकर भारी । घोर घामु, हिम, बारि, बयारी ॥ 
कुस कंटक मग काँकर नाना | चलब पयादेहिं बिनु पदत्राना ॥ 
चरन-कमल मुदु मंजु तुम्हारे | मारग अगम भूमिधर भारे ॥ 
कंदर खोह नदीं नद नारे | अगम अगाध न जाहिं निहारे ॥ 


भालु बाघ बृक केहरि नागा । करहिं नाद सुनि धीरज़ु भागा ॥ 


(दोहा) 


भूमि-सयन बलकल-बसन असनु कंद-फल-मूल । 


ते कि सदा सब दिन मिलहिं सबइ समय अनुकूल ॥ 63 ॥ 


(चौपाई) 
नर-अहार रजनीचर चरहीं | कपट-बेष बिधि कोटिक करहीं ॥ 
लागै अति पहार कर पानी | बिपिन-बिपति नहिं जाइ बखानी ॥ 
ब्याल कराल बिहँग बन घोरा | निसिचर-निकर-नारि-नर-चोरा ॥ 
डरपहिं धीर गहन सुधि आएँ | मृगलोचनि तुम्ह भीरु सुभाएँ ॥ 
हंसगवनि तुम्ह नहिं बन-जोगू | सुनि अपजसु मोहि देइहि लोगू ॥ 
मानस-सलिल-सुधा प्रतिपाली | जिअइ कि लवन-पयोधि मराली ॥ 
नव-रसाल-बन बिहरनसीला । सोह कि कोकिल बिपिन करीला ॥ 


रहहु भवन अस हृदय बिचारी | चंदबदनि दुखु कानन भारी ॥ 


(दोहा) 
सहज सुहृद-गुरु-स्वामि-सिख जो न करै सिर मानि ॥ 
सो पछिताइ अघाइ उर अवसि होइ हित-हानि ॥ 64 ॥ 


(चौपाई) 


सुनि मृदु-बचन मनोहर पिय के | लोचन ललित भरे जल सिय के ॥ 
सीतल सिख दाहक भै कैंसें | चकइहि सरद-चंद निसि जैंसें ॥ 
उतरु न आव बिकल बैदेही | तजन चहत सुचि स्वामि सनेही ॥ 
बरबस रोकि बिलोचन-बारी । धरि धीरजु उर अवनिकुमारी ॥ 

लागि सासु-पग कह कर जोरी | छमबि देबि बड़ि अबिनय मोरी ॥ 
दीन्हि प्रानपति मोहि सिख सोई । जेहि बिधि मोर परम-हित होई ॥ 
मैं पुनि समुझि दीखि मन माहीं | पिय-बियोग-सम-दुखु जग नाहीं ॥ 


(दोहा) 
प्राननाथ करुनायतन सुंदर सुखद सुजान । 


तुम्ह बिनु रघु-कुल-कुमुद-बिधु सुरपुर नरक-समान ॥ 65 ॥ 


(चौपाई) 
मातु पिता भगिनी प्रिय भाई । प्रिय परिवारु सुहृद-समुदाई ॥ 


सासु ससुर गुर सजन सहाई । सुत सुंदर सुसील सुखदाई ॥ 
जहाँ लगि नाथ नेह अरु नातें | पिय बिनु तियहि तरनिहुँ ते ताते ॥ 
तनु धनु धामु धरनि पुर राजू । पति-बिहीन सबु सोक-समाजू ॥ 


भोग रोगसम, भूषन भारू | जम-जातना-सरिस संसारू ॥ 


प्राननाथ तुम्ह बिनु जग माहीं | मो कह-ँ सुखद कतहुँ कछु नाहीं ॥ 
जिअ बिनु देह नदी बिनु बारी | तैसिअ नाथ पुरुष बिनु नारी ॥ 


नाथ सकल सुख साथ तुम्हारे | सरद-बिमल-बिधु-बदनु निहारें ॥ 


(दोहा) 
खग मृग परिजन नगरु बनु बलकल बिमल दुकूल । 


नाथ साथ सुर-सदन-सम परनसाल सुख-मूल ॥ 66 ॥ 


(चौपाई) 

बनदेवी बनदेव उदारा । करिहहिं सासु-ससुर-सम सारा ॥ 

कुस-किसलय-साथरी सुहाई । प्रभु सँग मंजु मनोज-तुराई ॥ 

कंद मूल फल अमिअ अहारू | अवध-सौंध-सत-सरिस पहारू ॥ 
छिनु छिनु प्रभु-गद-कमल बिलोकि । रहिहौं मुदित दिवस जिमि कोकी ॥ 

बन-दुख नाथ कहे बहुतेरे | भय बिषाद परिताप घनेरे ॥ 

प्रभु-बियोग-लव-लेस-समाना | सब मिलि होहिं न कृपानिधाना ॥ 

अस जिय जानि सुजान-सिरोमनि | लेइअ संग मोहि छाँड़िअ जनि ॥ 


बिनती बहुत करौं का स्वामी | करुनामय उर-अंतर-जामी ॥ 


(दोहा) 
राखिअ अवध जो अवधि लगि रहत न जनिअंहिं प्रान । 


दीनबंधु संदर सुखद सील-सनेह-निधान ॥ 67 ॥ 


(चौपाई) 
मोहि मग चलत न होइहि हारी । छिनु छिनु चरन-सरोज निहारी ॥ 


सबहि भाँति पिय-सेवा करिहौं | मारग-जनित सकल स्रम हरिहां ॥ 
पाय पखारी बैठि तरु-छाहीं | करिहौं बाउ मुदित मन माहीं ॥ 
स्क्‍रम-कन-सहित स्याम तनु देखें | कहँ दुख समउ प्रानपति पेखें ॥ 
सम महि तृन-तरु-पल्लव डासी | पाग पलोटिहि सब निसि दासी ॥ 
बार बार मृदु-मूरति जोही | लागहि तात बयारि न मोही । 
को प्रभु-सँग मोहि चितवनिहारा | सिंघबधुहि जिमि ससक सिआरा ॥ 
मैं सुकुमारि, नाथ बन जोगू । तुम्हहि उचित तप, मो कहूँ भोगू ॥ 


(दोहा) 
ऐसेउ बचन कठोर सुनि जौं न हृदउ बिलगान । 
तो प्रभु-बिषम-बियोग-दुख सहिहहिं पावर प्रान ॥ 68 ॥ 


(चौपाई) 
अस कहि सीय बिकल भे भारी | बचन-बियोग न सकी सँभारी ॥ 
देखि दसा रघुपति-जिय जाना । हठि राखें नहिं राखिहि प्राना ॥ 
कहेउ कृपाल भानु-कुल-नाथा । परिहरि सोचु चलहु बन साथा ॥ 
नहिं बिषाद कर अवसरु आजू | बेगि करहु बन-गवन-समाजू ॥ 
कहि प्रिय-बचन प्रिया समुझाई । लगे मातु पद आसिष पाई ॥ 
बेगि प्रजा-दुख मेटब आई । जननी निठुर बिसरि जनि जाई ॥ 
फिरहि दसा बिधि बहुरि कि मोरी | देखिहँ नयन मनोहर जोरी ॥ 
सुदिन सुघरी तात कब होइहि | जननी जिअत बदन-बिधु जोइहि ॥ 


(दोहा) 
बहुरि बच्छ कहि लालु कहि रघुपति रघुबर तात । 


कबहिं बोलाइ लगाइ हिय हरषि निरषिहौं गात ॥ 69 ॥ 


(चौपाई) 
लखि सनेह कातरि महतारी | बचनु न आव बिकल भे भारी ॥ 
राम प्रबोधु कीन्ह बिधि नाना | समउ सनेहु न जाइ बखाना ॥ 


तब जानकी सासु-पग लागी । सुनिय माय मैं परम अभागी ॥ 


सेवा समय दैव बन दीन्हा | मोर मनोरथ सुफल न कीन्हा ॥ 

तजब छोभु जनि छाँड़िअ छोहू | करमु कठिन कछु दोसु न मोहू ॥ 
सुनि सिय-बचन सासु अकुलानी | दसा कवनि बिधि कहाँ बखानी ॥ 
बारहि बार लाइ उर लीन्ही | धरि धीरजु सिख आसिष दीन्ही ॥ 


अचल होउ अहिवातु तुम्हारा | जब लगि गंग-जमुन-जल-धारा ॥ 


(दोहा) 
सीतहि सासु असीस सिख दीन्हि अनेक प्रकार । 


चली नाइ पद-पदुम सिरु अति हित बारहिं बार ॥ 70 ॥ 


(चौपाई) 
समाचार जब लछिमन पाए । ब्याकुल बिलख बदन उठि धाए ॥ 
कंप पुलक तन नयन सनीरा । गहे चरन अति-प्रेम अधीरा ॥ 
कहि न सकत कछु चितवत ठाढ़े | मीनु दीन जनु जल तें काढ़े ॥ 
सोचु हृदय बिधि का होनिहारा | सब सुखु सुकृत सिरान हमारा ॥ 
मो कहँ काह कहब रघुनाथा | रखिहहिं भवन कि लेहहिं साथा ॥ 
राम बिलोकि बंधु कर-जोरें | देह गेह सब सन तृनु तोरें ॥ 


बोले बचनु राम नय-नागर | सील-सनेह-सरल-सुख-सागर ॥ 


तात प्रेम-बस जनि कदराहू | समुझि हृदय परिनाम उछाहू ॥ 


(दोहा) 
मातु-पिता-गुरु-स्वामि-सिख सिर धरि करहि सुभाय । 


लहेउ लाभ तिन्ह जनम कर न तरु जनमु जग जाय ॥ 7 ॥ 


(चौपाई) 
अस जिय जानि सुनहु सिख भाई । करहु मातु-पितु-पद सेवकाई ॥ 
भवन भरतु रिपुसूदन नाहीं । राउ बुद्ध, मम दुख मन माहीं ॥ 
मैं बन जाऊँ तुम्हहि लेइ साथा । होइ सबहि बिधि अवध अनाथा ॥ 
गुरु पितु मातु प्रजा परिवारू | सब कहूँ परे दुसह-दुख-भारू ॥ 
रहहु करहु सब कर परितोषू | नतरु तात होइहि बड़ दोषू ॥ 
जासु राज प्रिय प्रजा दुखारी | सो नृपु अवसि नरक अधिकारी ॥ 
रहहु तात असि नीति बिचारी | सुनत लषनु भए ब्याकुल भारी ॥ 
सिअरें []] बचन सूखि गए कैंसे | परसत तुहिन तामरसु जैसे ॥ 


(दोहा) 


[] सिअरें - शीतल। 


उतरु न आवत प्रेम-बस गहे चरन अकुलाइ । 


नाथ दासु मैं स्वामि तुम्ह तजहु त काह बसाइ ॥ 72 ॥ 


(चौपाई) 
दीन्हि मोहि सिख नीकि गोसाईं | लागि अगम अपनी कदराईं ॥ 
नरबर धीर धरम-धुर-धारी | निगम नीति कहँ ते अधिकारी ॥ 
मैं सिसु प्रभु-सनेह-प्रतिपाला । मंदरु मेरु कि लेहिं मराला ॥ 
गुर पितु मातु न जानौं काहू । कहां सुभाउ नाथ पतिआहू ॥ 
जहाँ लगि जगत सनेह सगाई । प्रीति-प्रतीति निगम निजु गाई ॥ 
मोरें सबइ एक तुम्ह स्वामी | दीनबंधु उर-अंतरजामी ॥ 
धरम नीति उपदेसिअ ताही । कीरति-भूति -गति प्रिय जाही ॥ 
मन-क्रम-बचन चरन-रत होई । कृपासिंधु परिहरिअ कि सोई ॥ 


(दोहा) 
करुनासिंधु सुबंध के सुनि मृदु बचन बिनीत । 


समुझाए उर लाइ प्रभु जानि सनेह सभीत ॥ 73 ॥ 


(चौपाई) 


माँगहु बिदा मातु सन जाई । आवहु बेगि चलहु बन भाई ॥ 
मुदित भए सुनि रघुबर बानी | भयेउ लाभ बड़, गइ बड़ि हानी ॥ 
हरषित हृदय मातु पहिं आए । मनहूँ अंध फिरि लोचन पाए । 
जाइ जननि-पग नायेउ माथा । मनु रघुनंदन-जानकि-साथा ॥ 
पूँछे मातु मलिन मन देखी | लषघन कही सब कथा बिसेखी ॥ 
गई सहमि सुनि बचन कठोरा । मृगी देखि दव जनु चहुँ ओरा ॥ 
लषन लखेउ भा अनरथ आजू । एहिं सनेह बस करब अकाजू ॥ 


माँगत बिदा सभय सकुचाहीं । जाइ संग, बिधि कहिहि कि नाही ॥ 


(दोहा) 
समुझि सुमित्रा राम-सिय-रूप-सुसीलु-सुभाउ । 
नृप-सनेहु लखि धुनेउ सिरु पापिनि दीन्ह कुदाउ ॥ 74 ॥ 


(चौपाई) 
धीरजु धरेउ कुअवसर जानी । सहज सुहृद बोली मृदु-बानी ॥ 
तात तुम्हारि मातु बैदेही | पिता रामु सब भाँति सनेही ॥ 
अवध तहाँ जहँ राम-निवासू । तहडँ दिवसु जहँ भानु-प्रकासू ॥ 


जौं पै सीय-रामु बन जाहीं | अवध तुम्हार काजु कछु नाहिं ॥ 


गुरु पितु मातु बंधु सुर साई । सेइअहिं सकल प्रान की नाईं ॥ 
रामु प्रानप्रिय जीवन जी के | स्वारथ-रहित सखा सबही के ॥ 
पूजनीय प्रिय परम जहाँ तें | सब मानिअहिं राम के नातें ॥ 


अस जिय जानि संग बन जाहू । लेहु तात जग जीवनुलाहू ॥ 


(दोहा) 
भूरि भाग-भाजनु भयेहु मोहि समेत बलि जाउँ | 


जौं तुम्हरें मन छाँड़ि छलु कीन्ह राम-पद ठाउऊँ ॥ 75 ॥ 


(चौपाई) 
पुत्रवती जुबती जग सोई । रघु-पति-भगतु जासु सुतु होई ॥ 
नतरु बाँझ भलि, बादि बिआनी । राम-बिमुख सुत तें हित-हानी ॥ 
तुम्हरेहि भाग रामु बन जाहीं । दूसर हेतु तात कछु नाहीं ॥ 
सकल सुकृत कर बड़ फलु एह्ू | राम-सीय-पद सहज सनेहू ॥ 
राग रोषु इरिषा मदु मोहू | जनि सपनेहुँ इन्हके बस होहू ॥ 
सकल प्रकार बिकार बिहाई । मन क्रम बचन करेहु सेवकाई ॥ 
तुम्ह कहूँ बन सब भाँति सुपासू । सँग पितु मातु रामु-सिय जासू ॥ 
जेहिं न रामु बन लहहिं कलेसू | सुत सोइ करेहु इहइ उपदेसू ॥ 


(छंद) 
उपदेसु एहु जेहिं तात तुम्हरे राम-सिय सुख पावहीं । 
पितु-मातु-प्रिय-परिवार-पुर-सुख-सुरति बन बिसरावहीं । 
तुलसी-प्रभुहि सिख देइ आयसु दीन्ह पुनि आसिष दई । 
रति होउ अबिरल अमल सिय-रघु-बीर-पद नित नित नई ॥ 


(सोरठा) 


मातु-चरन सिरु नाइ चले तुरत संकित हृदय । 


बागुर बिषम तोराइ मनहुँ भाग मृगु भाग-बस ॥ 76 ॥ 


(चौपाई) 
गए लषनु जहँ जानकिनाथू । भे मन मुदित पाइ प्रिय साथू ॥ 
बंदि राम-सिय-चरन सुहाए । चले संग नृपमंदिर आए ॥ 
कहहिं परसपर पुर-नर-नारी | भलि बनाइ बिधि बात बिगारी ॥ 
तन कृस, मन दुखु, बदन मलीने । बिकल मनहुँ माखी मधु छीने ॥ 
कर मीजहिं, सिरु धुनि पछिताहीं | जनु बिन पंख बिहँग अकुलाहीं ॥ 


भे बड़ि भीर भूप-दरबारा | बरनि न जाइ बिषादु अपारा ॥ 


सचिव उठाइ राउ बैठारे | कहि प्रिय बचन रामु पगु धारे ॥ 


सिय-समेत दोउ तनय निहारी । ब्याकुल भयेउ भूमिपति भारी ॥ 


(दोहा) 
सीय-सहित सुत सुभग दोउ देखि देखि अकुलाइ । 


बारहिं बार सनेह-बस राउ लेइ उर लाइ ॥ 77 ॥ 


(चौपाई) 


सकै न बोलि बिकल नरनाहू | सोक-जनित उर दारुन दाहू ॥ 
नाइ सीसु पद अति अनुरागा | उठि रघुबीर बिदा तब माँगा ॥ 
पितु असीस आयसु मोहि दीजै | हरष-समय बिसमउ कत कीजै ॥ 
तात किएँ प्रिय प्रेम-प्रमादू | जसु जग जाइ, होइ अपबादू ॥ 

सुनि सनेह-बस उठि नरनाहाँ । बैठारे रघुपति गहि बाहाँ ॥ 

सुनहु तात तुम्ह कहूँ मुनि कहहीं | रामु चराचर-नायक अहहीं ॥ 
सुभ अरु असुभ करम-अनुहारी | ईस देइ फलु हृदय बिचारी ॥ 
करे जो करम पाव फल सोई । निगम-नीति असि कह सबु कोई ॥ 


(दोहा) 


औरु करै अपराध कोउ और पाव फल भोगु | 
अति बिचित्र भगवंत-गति को जग जानै जोगु ॥ 78 ॥ 


(चौपाई) 

राय राम-राखन हित लागी । बहुत उपाय किए छल त्यागी ॥ 

लखी राम-रुख, रहत न जाने | धरम-धुरं-धर धीर सयाने ॥ 
तब नृप सीय लाइ उर लीन्ही । अति-हित बहुत भाँति सिख दीन्ही ॥ 
कहि बन के दुख दुसह सुनाए | सासु ससुर पितु सुख समुझाए ॥ 
सिय-मन राम-चरन-अनुरागा | घरु न सुगमु. बनु बिषमु न लागा ॥ 
औरउ सबहिं सीय समुझाई | कहि कहि बिपिन-बिपति-अधिकाई ॥ 
सचिव-नारि गुरू-नारि सयानी | सहित सनेह कहहिं मृदु बानी ॥ 
तुम्ह कहँ तौ न दीन्ह बनबासू | करहु जो कहहिं ससुर-गुर-सासू ॥ 


(दोहा) 
सिख सीतलि हित मधुर मृदु सुनि सीतहि न सोहानि । 


सरद-चंद-चंदनि लगत जनु चकई अकुलानि ॥ 79 ॥ 


(चौपाई) 


सीय सकुच बस उतरु न देई । सो सुनि तमकि उठी कैकेई ॥ 

मुनि-पट-भूषन-भाजन आनी । आगे धरि बोली मृदु बानी ॥ 

नृपहि प्रान-प्रिय तुम्ह रघुबीरा | सील सनेह न छाँड़िहि भीरा ॥ 

सुकृत सुजसु परलोक नसाऊ | तुम्हहि जान बन कहिहि न काऊ ॥ 
अस बिचारि सोइ करहु जो भावा | राम जननि-सिख सुनि सुखु पावा ॥ 

भूपहि बचन बानसम लागे । करहिं न प्रान पयान अभागे ॥ 

लोग बिकल, मुरुछित नरनाहू | काह करिअ, कछु सूझ न काहू ॥ 


रामु तुरत मुनि-बेषु बनाई | चले जनक जननी सिरु नाई ॥ 


(दोहा) 
सजि बन-साजु-समाजु सब बनिता-बंधु-समेत । 


बंदि बिप्र-गुर-चरन प्रभु चले करि सबहि अचेत ॥ 80 ॥ 


(चौपाई) 
निकसि बसिष्ठ-द्वार भए ठाढ़े | देखे लोग बिरह-दव दाढ़े ॥ 
कहि प्रिय बचन सकल समुझाए । बिप्र-बुंद रघुबीर बोलाए ॥ 
गुर सन कहि बरषासन दीन्हे | आदर दान बिनय-बस कीन्हे ॥ 


जाचक दान मान संतोषे । मीत पुनीत प्रेम परितोषे ॥ 


दासी दास बोलाइ बहोरी । गुरहि सौंपि बोले कर जोरी ॥ 

सब कै सार सँभार गोसाईं | करबि जनक जननी की नाई ॥ 
बारहिं बार जोरि जुग पानी | कहत रामु सब सन मृदु बानी ॥ 
सोइ सब भाँति मोर हितकारी । जेहि तें रहै भुआल सुखारी ॥ 


(दोहा) 
मातु सकल मोरे बिरह जेहिं न होहिं दुख-दीन । 


सोइ उपाउ तुम्ह करेहु सब पुर जन परम-प्रबीन ॥ 84 ॥ 


(चौपाई) 


एहि बिधि राम सबहि समुझावा । गुर-पद-पदुम हरषि सिरु नावा । 
गनपति गौरि गिरीसु मनाई । चले असीस पाइ रघुराई ॥ 

राम चलत अति भयेउ बिषादू | सुनि न जाइ पुर आरत-नादू ॥ 
कुसगुन लंक, अवध अति सोकू | हरष-बिषाद-बिबस सुरलोकू ॥ 
गइ मुरुछा तब भूपति जागे । बोलि सुमंत्र कहन अस लागे ॥ 

रामु चले बन प्रान न जाहीं | केहि सुख लागि रहत तन माहीं । 
एहि तें कवन ब्यथा बलवाना । जो दुखु पाइ तजहिं तनु प्राना ॥ 


पुनि धरि धीर कहै नरनाहू | लै रथ संग सखा तुम्ह जाहू ॥ 


(दोहा) 
सुठि सुकुमार कुमार दोउ, जनकसुता सुकुमारि । 
रथ चढ़ाइ देखराइ बनु फिरेहु गए दिन चारि ॥ 82 ॥ 


(चौपाई) 
जौं नहिं फिरहिं धीर दोउ भाई । सत्यसंध दृढ़ब्रत रघुराई ॥ 
तौ तुम्ह बिनय करेहु कर जोरी । फेरिअ प्रभु मिथिलेस-किसोरी ॥ 
जब सिय कानन देखि डेराई । कहेहु मोरि सिख अवसरु पाई ॥ 
सासु ससुर अस कहेउ सँदेसू । पुत्रि फिरिअ बन बहुत कलेसू ॥ 
पितृगृह कबहुँ, कबहूँ ससुरारी । रहेहु जहाँ रुचि होइ तुम्हारी ॥ 
एहि बिधि करेहु उपाय-कदंबा | फिरइ त होइ प्रान-अवलंबा ॥ 
नाहिं त मोर मरनु परिनामा | कछु न बसाइ भए बिधि बामा ॥ 


अस कहि मुरुछि परा महि राऊ । रामु लषनु सिय आनि देखाऊ ॥ 


(दोहा) 
पाइ रजायसु नाइ सिरु रथु अति बेग बनाइ । 


गयेउ जहाँ बाहेर नगर सीय-सहित दोउ भाइ ॥ 83 ॥ 


(चौपाई) 

तब सुमंत्र नृप-बचन सुनाए | करि बिनती रथ रामु चढ़ाए ॥ 

चढ़ि रथ सीय-सहित दोउ भाई | चले हृदय अवधहि सिरु नाई ॥ 

चलत रामु लखि अवध अनाथा | बिकल लोग सब लागे साथा ॥ 
कृपासिंधु बहु बिधि समुझावहिं । फिरहिं प्रेम बस पुनि फिरि आवहिं ॥ 

लागति अवध भयावनि भारी । मानहूँ कालराति अँधिआरी ॥ 

घोर जंतु सम पुर-नर-नारी | डरपहिं एकहि एक निहारी ॥ 

घर मसान, परिजन जनु भूता । सुत हित मीत मनहूँ जमदूता ॥ 

बागन्ह बिटप बेलि कुम्हिलाहीं | सरित सरोवर देखि न जाहीं ॥ 


(दोहा) 
हय गय कोटिन्ह केलिमृग पुरपसु चातक मोर । 


पिक रथांग सुक सारिका सारस हंस चकोर ॥ 84 ॥ 


(चौपाई) 
राम बियोग बिकल सब ठाढ़े । जहँ तहँ मनहूँ चित्र लिखि काढ़े ॥ 


नगरु सफल बनु गहबर भारी | खग मृग बिपुल सकल नर-नारी ॥ 


बिधि कैकेई किरातिनि कीन्ही । जेहिं दव दुसह दसहुँ दिसि दीन्ही ॥ 
सहि न सके रघु-बर-बिरहागी | चले लोग सब ब्याकुल भागी ॥ 
सबहिं बिचार कीन्ह मन माहीं | राम लषन सिय बिनु सुखु नाहीं ॥ 
जहाँ रामु तहँ सबुइ समाजू । बिनु रघुबीर अवध नहिं काजू ॥ 

चले साथ अस मंत्रु दृढ़ाई । सुर-दुर्लभ सुख-सदन बिहाई ॥ 


राम-चरन-पंकज प्रिय जिन्हही | बिषय भोग बस करहिं कि तिन्हही ॥ 


(दोहा) 
बालक बुद्ध बिहाइ गृह लगे लोग सब साथ । 


तमसा-तीर निवासु किय प्रथम दिवस रघुनाथ ॥ 85 ॥ 


(चौपाई) 
रघुपति प्रजा प्रेमबस देखी | सदय हृदय दुखु भयेउ बिसेखी ॥ 


करुनामय रघुनाथ गोसाई । बेगि पाइअहिं पीर पराई ॥ 

कहि सप्रेम मृदु-बचन सुहाए | बहु बिधि राम लोग समुझाए ॥ 
किए धरम-उपदेस घनेरे । लोग प्रेम-बस फिरहिं न फेरे ॥ 
सील सनेह छाँड़ि नहिं जाई | असमंजस बस भे रघुराई ॥ 


लोग सोग-श्रम-बस गए सोई । कछुक देवमाया मति मोई ॥ 


जबहिं जाम-जुग जामिनि बीती | राम सचिव सन कहेउ सप्रीती ॥ 


खोज मारि रथ हाँकहु ताता | आन उपाय बनिहि नहिं बाता ॥ 


(दोहा) 
राम लषन सिय जान चढ़ि संभु-चरन सिरु नाइ ॥ 


सचिव चलायेउ तुरत रथु इत उत खोज दुराइ ॥ 86 ॥ 


(चौपाई) 
जागे सकल लोग भए भोरू । गे रघुनाथ भयेउ अति सोरू ॥ 
रथ कर खोज कतहुँ नहिं पावहिं | राम-राम कहि चह्ुु दिसि धावहिं ॥ 
मनहूँ बारिनिधि बूड़ जहाजू | भयेउ बिकल बड़ बनिक-समाजू ॥ 
एकहिं एक देहिं उपदेसू । तजे राम हम जानि कलेसू ॥ 
निंदहिं आपु, सराहहिं मीना | धिग जीवनु रघु-बीर-बिहीना ॥ 
जौँ पै प्रिय बियोगु बिधि कीन्हा | तौ कस मरनु न माँगें दीन्हा ॥ 
एहि बिधि करत प्रलाप-कलापा | आए अवध भरे परितापा ॥ 


बिषम-बियोगु न जाइ बखाना | अवधि-आस सब राखहिं प्राना ॥ 


(दोहा) 


राम-दरस-हित नेम ब्रत लगे करन नर-नारि | 
मनहुँ कोक कोकी कमल दीन बिहीन तमारि ॥ 87 ॥ 


(चौपाई) 
सीता-सचिव-सहित दोउ भाई । सुंगबेरपुर पहुँचे जाई ॥ 
उतरे राम देवसरि देखी । कीन्ह दंडवत हरषु बिसेखी ॥ 
लषन सचिव सिय किए प्रनामा | सबहिं सहित सुखु पायेउ रामा ॥ 
गंग सकल-मुद-मंगल-मूला । सब सुख-करनि, हरनि सब सूला ॥ 
कहि कहि कोटिक कथा-प्रसंगा | रामु बिलोकहिं गंग-तरंगा ॥ 
सचिवहि अनुजहि प्रियहि सुनाई | बिबुध-नदी-महिमा अधिकाई ॥ 
मज्नु कीन्ह पंथ-स्रम गयेऊ | सुचि जलु पिअत मुदित मन भयेऊ ॥ 


सुमिरत जाहि मिटै स्रम-भारू । तेहि स्रम, यह लौकिक ब्यवहारू ॥ 


(दोहा) 
सुध्द सचिदानंदमय कंद भानु-कुल-केतु । 


चरित करत नर अनुहरत संसृति-सागर-सेतु ॥ 88 ॥ 


(चौपाई) 


यह सुधि गुह निषाद जब पाई । मुदित लिए प्रिय बंधु बोलाई ॥ 
लिए फल मूल भेंट भरि भारा | मिलन चलेउ हिय हरषु अपारा ॥ 
करि दंडवत भेंट धरि आगें | प्रभुहि बिलोकत अति अनुरागें ॥ 
सहज-सनेह-बिबस रघुराई । पूँछी कुसल निकट बैठाई ॥ 

नाथ कुसल पद-पंकज देखें । भयेदँ भागभाजन जन लेखें ॥ 

देव धरनि-धनु-धामु तुम्हारा । मैं जनु नीचु सहित परिवारा ॥ 
कृपा करिअ पुर धारिअ पाऊ । थापिय जनु सबु लोगु सिहाऊ ॥ 


कहेहु सत्य सब सखा सुजाना । मोहि दीन्ह पितु आयसु आना ॥ 


(दोहा) 
बरष चारिदस बासु बन मुनि-ब्रत-बेषु-अहारु | 


ग्राम-बास नहिं उचित सुनि गुहहि भयेउ दुख-भारु ॥ 89 ॥ 


(चौपाई) 


राम-लषन-सिय-रूप निहारी । कहहिं सप्रेम ग्राम-नर-नारी ॥ 
ते पितु मातु कहहु सखि कैसे | जिन्ह पठए बन बालक ऐसे ॥ 
एक कहहिं भल भूपति कीन्हा । लोयन लाहु हमहि बिधि दीन्हा ॥ 


तब निषादपति उर अनुमाना । तरु सिंसुपा मनोहर जाना ॥ 


लै रघुनाथहि ठाउँ देखावा | कहेउ राम सब भाँति सुहावा ॥ 
पुरजन करि जोहारु घर आए । रघुबर संध्या करन सिधाए ॥ 
गुहँ सँवारि साथरी डसाई | कुस-किसलय-मय मृदुल सुहाई ॥ 


सुचि फल मूल मधुर मृदु जानी | दोना भरि भरि राखेसि आनी ॥ 


(दोहा) 
सिय-सुमंत्र-भ्राता-सहित कंद मूल फल खाइ । 


सयन कीन्ह रघु-बंस-मनि पाय पलोटत भाइ ॥ 90 ॥ 


(चौपाई) 
उठे लषन प्रभु सोवत जानी । कहि सचिवहि सोवन मृदु-बानी ॥ 


कछुक दूर सजि बान-सरासन | जागन लगे बैठि बीरासन ॥ 

गुँह बोलाइ पाहरू प्रतीती | ठावँ ठाँव राखे अति प्रीती ॥ 

आपु लषन पहिं बैठे जाई । कटि भाथी सर-चाप चढ़ाई ॥ 
सोवत प्रभुहि निहारि निषादू | भयेउ प्रेम बस हृदय बिषादू ॥ 

तनु पुलकित जलु लोचन बहई । बचन सप्रेम लखन सन कहई ॥ 
भू-पति-भवन सुभाय सुहावा । सुर-पति-सदनु न पटतर पावा ॥ 


मनि-मय-रचित चारु चौबारे | जनु रतिपति निज हाथ सवारे ॥ 


(दोहा) 
सुचि सुबिचित्र सु-भोग-मय सुमन सुगंध सुबास । 


पलँग मंजु मनिदीप जहँ सब बिधि सकल सुपास ॥ 94 ॥ 


(चौपाई) 

बिबिध बसन उपधान तुराई । छीर-फेन मृदु बिसद सुहाई ॥ 

तहँ सिय-रामु सयन निसि करहीं | निज छबि रति-मनोज-मदु हरहीं ॥ 
ते सिय रामु साथरीं सोए | स्रमित बसन बिनु जाहिं न जोए ॥ 
मातु पिता परिजन पुरबासी | सखा सुसील दास अरु दासी ॥ 
जोगवहिं जिन्हहि प्रान की नाई | महि सोवत तेइ राम गोसाईं ॥ 
पिता जनक जग बिदित प्रभाऊ | ससुर सुरेस-सखा रघुराऊ ॥ 
रामचंदु पति सो बैदेही | सोवत महि, बिधि बाम न केही ॥ 


सिय रघुबीर कि कानन जोगू | करम प्रधान सत्य कह लोगू ॥ 


(दोहा) 
कैकयनंदिनि मंदमति कठिन कुटिलपनु कीन्ह । 


जेहीं रघुनंदन जानकिहि सुख-अवसर दुख दीन्ह ॥ 92 ॥ 


(चौपाई) 

भइ दिन-कर-कुल-बिटप-कुठारी । कुमति कीन्ह सब बिस्व दुखारी ॥ 
भयेउ बिषादु निषादहि भारी । राम-सीय-महि-सयन निहारी ॥ 
बोले लषन मधुर-मृदु-बानी । ग्यान-बिराग-भगति-रस सानी ॥ 

काहु न कोउ सुख दुख कर दाता । निज कृत करम भोग सबु भ्राता ॥ 
जोग बियोग भोग भल मंदा | हित अनहित मध्यम भ्रम फंदा ॥ 
जनमु मरनु जहँ लगि जग-जालू | संपती बिपति करमु अरु कालू ॥ 
धरनि धामु धनु पुर परिवारू | सरगु नरकु जहाँ लगि ब्यवहारू ॥ 


देखिअ सुनिअ गुनिअ मन माहीं । मोह-मूल परमारथ नाहीं ॥ 


(दोहा) 
सपने होइ भिखारि नृप रंकु नाकपति होइ । 
जागे लाभु न हानि कछु तिमि प्रपंच जिय जोइ ॥ 93 ॥ 


(चौपाई) 
अस बिचारि नहिं कीजिअ रोषू । काहुहि बादि न देइअ दोषू ॥ 


मोह-निसा सबु सोवनिहारा | देखिअ सपन अनेक प्रकारा ॥ 


एहिं जग-जामिनि जागहिं जोगी | परमारथी प्रपंच-बियोगी ॥ 
जानिअ तबहिं जीव जग जागा | जब जब बिषय बिलास बिरागा ॥ 
होइ बिबेकु मोह-भ्रम भागा । तब रघु-नाथ-चरन अनुरागा ॥ 

सखा परम परमारथु एहू । मन-क्रम-बचन राम-पद-नेहू ॥ 

राम ब्रह्म परमारथ रूपा | अबिगत, अलख, अनादि, अनूपा ॥ 
सकल-बिकार-रहित गतभेदा | कहि नित नेति निरूपहिं बेदा । 


(दोहा) 
भगत भूमि भूसुर सुरभि सुर हित लागि कृपाल । 


करत चरित धरि मनुज तनु सुनत मिटहि जग-जाल ॥ 94 ॥ 


(चौपाई) 
सखा समुझि अस परिहरि मोहु । सिय-रघुबीर-चरन रत होहू ॥ 


कहत राम-गुन भा भिनुसारा | जागे जग-मंगल-दातारा ॥ 

सकल सौच करि राम नहावा । सुचि सुजान बट छीर मँगावा ॥ 
अनुज-सहित सिर जटा बनाए । देखि सुमंत्र नयन-जल छाए ॥ 
हृदय दाहु अति बदन मलीना | कह कर जोरि बचन अति दीना ॥ 


नाथ कहेउ अस कोसलनाथा । लै रथ जाहु राम के साथा ॥ 


बनु देखाइ सुरसरि अन्हवाई । आनेहु फेरि बेगि दोउ भाई ॥ 
लखनु रामु सिय आनेहुु फेरी | संसय सकल सँकोच निबेरी ॥ 


(दोहा) 
नृप अस कहेउ गोसाइँ जस कहैं करौं बलि सोइ । 
करि बिनती पायन्ह परेउ दीन्ह बाल जिमि रोइ ॥ 95 ॥ 


(चौपाई) 

तात कृपा करि कीजिअ सोई । जातें अवध अनाथ न होई ॥ 
मंत्रहि राम उठाइ प्रबोधा | तात धरम-मतु तुम्ह सब सोधा ॥ 
सिबि दधीच हरिचंद नरेसा | सहे धरम हित कोटि कलेसा ॥ 
रंतिदेव बलि भूप सुजाना | धरमु धरेउ सहि संकट नाना ॥ 
धरमु न दूसर सत्य-समाना | आगम निगम पुरान बखाना ॥ 

मैं सोइ धरमु सुलभ करि पावा । तजें तिहूँ पुर अपजसु छावा ॥ 
संभावित कहूँ अपजस-लाहू | मरन-कोटि-सम दारुन दाहू ॥ 


तुम्ह सन तात बहुत का कहऊँ । दिएँ उतरु फिरि पातकु लहऊँ ॥ 


(दोहा) 


पितु-पद गहि कहि कोटि नति बिनय करब कर जोरि | 
चिंता कवनिह-ुँ बात कै तात करिअ जनि मोरि ॥ 96 ॥ 


(चौपाई) 
तुम्ह पुनि पितु-सम अति हित मोरें | बिनती करौं तात कर जोरें ॥ 
सब बिधि सोइ करतब्य तुम्हारें | दुख न पाव पितु सोच हमारें ॥ 
सुनि रघु-नाथ-सचिव-संबादू | भयेडउ सपरिजन बिकल निषादू ॥ 
पुनि कछु लषन कही कट बानी । प्रभु बरजे बड़ अनुचित जानी ॥ 
सकुचि राम निज सपथ देवाई | लषन-सँदेसु कहिअ जनि जाई ॥ 
कह सुमंत्रु पुनि भूप-सँदेसू | सहि न सकिहि सिय बिपिन कलेसू ॥ 
जेहि बिधि अवध आव फिरि सीया । सोइ रघुबरहि तुम्हहि करनीया ॥ 
न तरु निपट अवलंब-बिहीना । मैं न जिअब जिमि जल बिनु मीना ॥ 


(दोहा) 
मइके ससरें सकल सुख जबहिं जहाँ मनु मान ॥ 


तहँ तब रहिहि सुखेन सिय जब लगि बिपति-बिहान ॥ 97 ॥ 


(चौपाई) 


बिनती भूप कीन्ह जेहि भाँती । आरति प्रीति न सो कहि जाती ॥ 
पितु-सँदेसु सुनि कृपानिधाना | सियहि दीन्ह सिख कोटि बिधाना ॥ 
सासु ससुर गुर प्रिय परिवारू | फिरतु त सब कर मिटै खभारू ॥ 
सुनि पति-बचन कहति बैदेही । सुनह्ु प्रानपति परम-सनेही ॥ 

प्रभु ककनामय परम बिबेकी | तनु तजि रहति छाँह किमि छेंकी ॥ 
प्रभा जाइ कहँ भानु बिहाई । कहँ चंद्रिका चंदु तजि जाई ॥ 

पतिहि प्रेममय बिनय सुनाई | कहति सचिव सन गिरा सुहाई ॥ 
तुम्ह पितु-ससुर-सरिस हितकारी । उतरु देऊँ फिरि अनुचित भारी ॥ 


(दोहा) 
आरति-बस सनमुख भइजऊँ बिलगु न मानब तात | 


आरज-सुत-पद-कमल बिनु बादि जहाँ लगि नात ॥ 98 ॥ 


(चौपाई) 
पितु-बैभव-बिलास मैं डीठा । नृप-मनि-मुकुट-मिलित पद पीठा ॥ 
सुखनिधान अस पितु-गृह मोरें | पिय-बिहीन मन भाव न भोरें ॥ 
ससुर चक्कवइ कोसलराऊ । भुवन चारिदस प्रगट प्रभाऊ ॥ 


आगे होइ जेहि सुरपति लेई । अरध-सिंघासन आसनु देई ॥ 


ससुरु एतादूस अवध-निवासू । प्रिय परिवारु मातु-सम सासू ॥ 
बिनु रघुपति-पद-पदुम-परागा | मोहि केउ सपनेहु सुखद न लागा ॥ 
अगम पंथ बन भूमि पहारा | करि केहरि सर सरित अपारा ॥ 


कोल किरात कुरंग बिहंगा | मोहि सब सुखद प्रान-पति-संगा ॥ 


(दोहा) 
सासु ससुर सन मोरि हुँति बिनय करबि परि पायाँ ॥ 
मोर सोचु जनि करिअ कछु मैं बन सुखी सुभायँ ॥ 99 ॥ 


(चौपाई) 


प्राननाथ प्रिय देवर साथा । बीर-धुरीन धरें धनु भाथा ॥ 
नहिं मग-स्रमु, भ्रमु दुख मन मोरें | मोहि लगि सोचु करिअ जनि भोरें ॥ 
सुनि सुमंत्रु सिय-सीतलि-बानी | भयेउ बिकल जनु फनि मनि-हानी ॥ 
नयन सूझ नहिं सुनै न काना | कहि न सकै कछु अति अकुलाना ॥ 
राम प्रबोधु कीन्ह बहु भाँति | तदपि होति नहिं सीतलि छाती ॥ 
जतन अनेक साथ-हित कीन्हे | उचित उतर रघुनंदन दीन्‍्हे ॥ 
मेटि जाइ नहिं राम-रजाई | कठिन करम-गति कछु न बसाई ॥ 
राम-लषन-सिय-पद सिरु नाई । फिरेउ बनिक जिमि मूर गवाँई ॥ 


(दोहा) 
रथ हाँकेउ, हय राम-तन हेरि हेरि हिहिनाहिं । 
देखि निषाद बिषादबस धुनहिं सीस पछिताहिं ॥ 400 ॥ 


(चौपाई) 
जासु बियोग बिकल पसु ऐसे । प्रजा मातु पितु जीहहिं कैसें ॥ 
बरबस राम सुमंत्रु पठाए | सुरसरि-तीर आप तब आए ॥ 
माँगी नाव, न केवट्र आना । कहै तुम्हार मरमु मैं जाना ॥ 
चरन-कमल-रज कहँ सबु कहई । मानुषःकरनि मूरि कछु अहई ॥ 
छुअत सिला भइ नारि सुहाई । पाहन तें न काठ कठिनाई ॥ 
तरनिडँ मुनि-घरिनि होइ जाई । बाट परै मोरि नाव उड़ाई ॥ 
एहिं प्रतिपालौं सबु परिवारू । नहिं जानों कछु और कबारू ॥ 


जौं प्रभु पार अवसि गा चहहू | मोहि पद-पदुम पखारन कहहू ॥ 


(छंद) 
पद-कमल धोइ चढ़ाइ नाव न नाथ उतराई चहीौं | 


मोहि राम राउरे आन दसरथ सपथ सब साँची कहां ॥ 


बरु तीर मारहु लषनु पै जब लगि न पाय पखारिहाँ । 


तब लगि न तुलसीदास-नाथ कृपाल पारु उतारिहौं ॥ 


(सोरठा) 
सुनि केबट के बयन प्रेम लपेटे अटपटे । 


बिहँसे करुना-अयन चितै जानकी-लषन-तन ॥ 404 ॥ 


(चौपाई) 

कृपासिंधु बोले मुसुकाई | सोइ करु जेहि तव नाव न जाई ॥ 

वेगि आनु जल पाय पखारू | होत बिलंब, उतारहि पारू ॥ 

जासु नाम सुमरत एक बारा । उतरहिं नर भवर्सिंधु अपारा ॥ 

सोइ कृपालु केवटहि निहोरा । जेहिं जगु किए तिहुँ पगहुँ तें थोरा ॥ 
पद-नख निरखि देवसरि हरषी । सुनि प्रभु-बचन मोह मति करषी ॥ 
केवट राम-रजायसु पावा | पानि कठवता भरि लेइ आवा ॥ 

अति आनंद उमगि अनुरागा | चरन-सरोज पखारन लागा ॥ 


बरषि सुमन सुर सकल सिहाहीं | एहि सम पुन्यपुंज कोउ नाहीं ॥ 


(दोहा) 


पद पखारि जलु पान करि आपु सहित परिवार । 


पितर पारु करे प्रभुहिं पुनि मुदित गयेउ लेइ पार ॥ 403 ॥ 


(चौपाई) 


उतरि ठाड़ भए सुरसरि-रेता | सीय रामु गुह लषन समेता ॥ 

केवट उतरि दंडवत कीन्हा । प्रभुहि सकुच एहि नहिं कछु दीन्हा ॥ 
पिय-हिय की सिय जाननिहारी | मनि-मुँदरी मन-मुदित उतारी ॥ 
कहेउ कृपाल लेहि उतराई | केवट चरन गहे अकुलाई ॥ 

नाथ आजु मैं काह न पावा । मिटे दोष-दुख-दारिद-दावा ॥ 

बहुत काल मैं कीन्हि मजूरी | आजु दीन्ह बिधि बनि भलि भूरी ॥ 
अब कछु नाथ न चाहिअ मोरें | दीनदयाल अनुमग्रह तोरें ॥ 

फिरती बार मोहि जे देबा । सो प्रसादु मैं सिर धरि लेबा ॥ 


(दोहा) 
बहुत कीन्ह प्रभु लघन सिय नहिं कछु केवटु लेइ । 


बिदा कीन्ह करुनायतन भगति बिमल बरु देइ ॥ 403 ॥ 


(चौपाई) 


तब मज्जनु करि रघुकुलनाथा । पूजि पारथिव नायेउ माथा ॥ 

सिय सुरसरिहि कहेउ कर जोरी । मातु मनोरथ पुरउबि मोरी ॥ 

पति-देवर-संग कुसल बहोरी | आइ करौँ जेहिं पूजा तोरी ॥ 

सुनि सिय-बिनय प्रेम-रस-सानी | भइ तब बिमल बारि बर-बानी ॥ 

सुनु रघु-बीर-प्रिया बैदेही | तव प्रभाउ जग बिदित न केही ॥ 

लोकप होहिं बिलोकत तोरें | तोहि सेवहिं सब सिधि कर जोरें ॥ 
तुम्ह जो हमहि बड़ि बिनय सुनाई । कृपा कीन्हि, मोहि दीन्हि बड़ाई ॥ 

तदपि, देबि मैं देबि असीसा | सफल होत हित निज बागीसा ॥ 


(दोहा) 
प्राननाथ देवर-सहित कुसल कोसला आइ । 


पूजहि सब मनकामना सुजसु रहिहि जग छाइ ॥ 404 ॥ 


(चौपाई) 
गंग-बचन सुनि मंगल-मूला | मुदित सीय सुरसरि अनुकुला ॥ 
तब प्रभु गुहहि कहेउ घर जाहू । सुनत सूख मुखु भा उर दाहू ॥ 
दीन बचन गुह कह कर जोरी । बिनय सुनहु रघु-कुल-मनि मोरी ॥ 


नाथ साथ रहि पंथु देखाई | करि दिन चारि चरन-सेवकाई ॥ 


जेहिं बन जाइ रहब रघुराई । परनकुटी मैं करबि सुहाई ॥ 

तब मोहि कहँ जसि देब रजाई । सोइ करिहाौं रघु-बीर-दोहाई ॥ 
सहज सनेह राम लखि तासु । संग लीन्ह गुह हृदय हुलासू ॥ 

पुनि गुह ग्याति बोलि सब लीन्हे । करि परितोषु बिदा तब कीन्हे ॥ 


(दोहा) 
तब गनपति सिव सुमिरि प्रभु नाइ सुरसरिहि माथ । 


सखा-अनुज-सिय-सहित बन गवनु कीन्ह रधुनाथ ॥ 405 ॥ 


(चौपाई) 
तेहि दिन भयेउ बिटप तर बासू | लघन सखा सब कीन्ह सुपासू ॥ 
प्रात प्रातकृत करि रधुसाई । तीरथराजु दीख प्रभु जाई ॥ 
सचिव सत्य श्रद्धा प्रिय नारी | माधव-सरिस मीतु हितकारी ॥ 
चारि पदारथ भरा भौँडारु । पुन्य प्रदेस देस अति चारु ॥ 
छेत्रु अगम गढ्ु गाढ़ सुहावा । सपनेहूँ नहिं प्रतिपच्छिन्ह पावा ॥ 
सेन सकल तीरथ बर बीरा | कलुष-अनीक-दलन रनधीरा ॥ 
संगमु-सिंहासनु सुठि सोहा । छत्रु अखयबटु मुनि-मनु मोहा ॥ 


चवँर जमुन अरु गंग तरंगा । देखि होहिं दुख दारिद भंगा ॥ 


(दोहा) 
सेवहिं सुकृति साधु सुचि पावहिं सब मन-काम । 


बंदी बेद-पुरान-गन कहहिं बिमल गुन-ग्राम ॥ 06 ॥ 


(चौपाई) 
को कहि सके प्रयाग-प्रभाऊ | कलुष-पुंज-कुंजर-मृग-राऊ ॥ 
अस तीरथपति देखि सुहावा | सुख-सागर रघुबर सुखु पावा ॥ 
कहि सिय लखनहि सखहि सुनाई । श्रीमुख तीरथ-राज-बड़ाई ॥ 
करि प्रनामु देखत बन बागा | कहत महातम अति अनुरागा ॥ 
एहि बिधि आइ बिलोकी बेनी | सुमिरत सकल-सुमंगल-देनी ॥ 
मुदित नहाइ कीन्हि सिव-सेवा | पुजि जथाबिधि तीरथ-देवा ॥ 
तब प्रभु भरद्वाज पहिं आए | करत दंडवत मुनि उर लाए ॥ 


मुनि-मन-मोद न कछु कहि जाइ । ब्रह्मानंद-रासि जनु पाई ॥ 


(दोहा) 
दीन्हि असीस, मुनीस उर अति अनंदु अस जानि । 


लोचन-गोचर सुकृत-फल मनहूँ किए बिधि आनि ॥ 407 ॥ 


(चौपाई) 
कुसल प्रश्न करि आसन दीन्हे । पूजि प्रेम परिपूरन कीन्हे ॥ 
कंद मूल फल अंकुर नीके | दिए आनि मुनि मनहूँ अमी के ॥ 
सीय-लषन-जन-सहित सुहाए | अति रुचि राम मूल फल खाए ॥ 
भए बिगतस्रमम रामु सुखारे । भरद्वाज मृदु बचन उचारे ॥ 
आजु सुफल तपु तीरथ त्यागू | आजु सुफल जप जोग बिरागू ॥ 
सफल सकल-सुभ-साधन-साजू | राम तुम्हहि अवलोकत आजू ॥ 
लाभ-अवधि सुख-अवधि न दूजी । तुम्हारें दरस आस सब पूजी ॥ 


अब करे कृपा देहु बर एहू | निज-पद-सरसिज सहज सनेहू ॥ 


(दोहा) 
करम बचन मन छाँड़ि छलु जब लगि जनु न तुम्हार । 


तब लगि सुखु सपनेहूँ नहीं किए कोटि उपचार ॥ 408 ॥ 


(चौपाई) 
सुनु मुनि-बचन रामु सकुचाने | भाव भगति आनंद अघाने ॥ 


तब रघुबर मुनि सुजसु सुहावा | कोटि भाँति कहि सबहि सुनावा ॥ 


सो बड सो सब-गुन-गन-गेहू । जेहि मुनीस तुम्ह आदर देहू ॥ 
मुनि रघुबीर परसपर नवहीं | बचन-अगोचर सुखु अनुभवहीं ॥ 
यह सुधि पाइ प्रयाग-निवासी । बटु तापस मुनि सिद्ध उदासी ॥ 
भरद्वाज-आश्रम सब आए | देखन दसरथ-सुअन सुहाए ॥ 

राम प्रनाम कीन्ह सब काहू | मुदित भए लहि लोयन-लाहू ॥ 


देहिं असीस परम सुखु पाई । फिरे सराहत सुंदरताई ॥ 


(दोहा) 
राम कीन्ह बिश्राम निसि प्रात प्रयाग नहाइ | 


चले सहित सिय लषन जन मुदित मुनिहि सिरु नाइ ॥ 409 ॥ 


(चौपाई) 


राम सप्रेम कहेउ मुनि पाहीं | नाथ कहिअ हम केहि मग जाहीं ॥ 
मुनि मन बिहँसि राम सन कहहीं | सुगम सकल मग तुम्ह कहूँ अहहीं ॥ 

साथ लागि मुनि सिष्य बोलाए | सुनि मन मुदित पचासक आए ॥ 

सबन्हि राम पर प्रेम अपारा | सकल कहहि मगु दीख हमारा ॥ 

मुनि बटु चारि संग तब दीन्हे | जिन्ह बहु जनम सुकृत सब कीन्हे ॥ 

करि प्रनामु रिषि आयसु पाई । प्रमुदित हृदय चले रघुराई ॥ 


ग्राम निकट जब निकसहि जाई । देखहि दरसु नारि-नर धाई ॥ 


होहि सनाथ जनम-फलु पाई । फिरहि दुखित मनु संग पठाई ॥ 


(दोहा) 
बिदा किए बटु बिनय करि फिरे पाइ मन-काम । 


उतरि नहाए जमुन-जल जो सरीर-सम स्याम ॥ 440 ॥ 


(चौपाई) 


सुनत तीरवासी नर-नारी । धाए निज निज काज बिसारी ॥ 
लषन-राम-सिय-सुन्दरताई । देखि करहिं निज भाग्य बड़ाई ॥ 
अति लालसा बसहिं मन माहीं । नाउँ गाउँ बूझत सकुचाहीं ॥ 

जे तिन्ह महूँ बयबिरिध सयाने | तिनन्‍्ह करि जुगुति रामु पहिचाने ॥ 
सकल-कथा तिनन्‍्ह सबहि सुनाई । बनहि चले पितु-आयसु पाई ॥ 
सुनि सबिषाद सकल पछिताहीं | रानी राय कीन्ह भल नाहीं ॥ 
तेहि अवसर एकु तापस आवा । तेजपुंज लघुबसन सुहावा ॥ 


कवि-अलखित गति बेष बिरागी | मन क्रम बचन राम-अनुरागी ॥ 


(दोहा) 


सजल नयन तन पुलकि निज इष्टदेउ पहिचानि । 


परेउ दंड जिमि धरनितल दसा न जाइ बखानि ॥ 444 ॥ 


(चौपाई) 


राम सप्रेम पुलकि उर लावा | परम रंक जनु पारसु पावा ॥ 

मनहूँ प्रेम परमारथु दोऊ | मिलत धरे तन कह सबु कोऊ ॥ 

बहुरि लषन पायन्ह सोइ लागा । लीन्ह उठाइ उमगि अनुरागा ॥ 
पुनि सिय-चरन-धूरि धरि सीसा | जननि जानि सिसु दीन्हि असीसा ॥ 

कीन्ह निषाद दंडवत तेही | मिलेउ मुदित लखि राम-सनेही ॥ 

पिअत नयन पुट रूपु-पियूषा | मुदित सुअसनु पाइ जिमि भूखा ॥ 

ते पितु मातु कहहु सखि कैसे | जिन्ह पठए बन बालक ऐसे ॥ 


राम-लषन-सिय-रूप निहारी | होहिं सनेह बिकल नर-नारी ॥ 


(दोहा) 
तब रघुबीर अनेक बिधि सखहि सिखावन दीन्‍न्ह । 


राम-रजायस सीस धरि भवन गवनु तेइ कीन्ह ॥ 442 ॥ 


(चौपाई) 


पुनि सिय राम लषन कर जोरी । जमुनहिं कीन्ह प्रनामु बहोरी ॥ 
चले ससीय मुदित दोउ भाई । रबितनुजा कै करत बड़ाई ॥ 
पथिक अनेक मिलहिं मग जाता । कहहिं सप्रेम देखि दोउ भ्राता ॥ 
राज-लषन सब अंग तुम्हारे | देखि सोचु अति हृदय हमारे ॥ 
मारग चलहु पयादेहि पाएँ । ज्योतिषु झूठ हमारेहि भाएँ ॥ 

अगमु पंथ गिरि कानन भारी । तेहि महँ साथ नारि सुकुमारी ॥ 
करि केहरि बन जाइ न जोई | हम सँग चलहि जो आयसु होई ॥ 
जाब जहाँ लगि तहँ पहुँचाई | फिरब बहोरि तुम्हहि सिरु नाई ॥ 


(दोहा) 
एहि बिधि पूँछहिं प्रेम बस पुलक-गात जलु नैन । 
कृपासिंधु फेरहि तिन्हहि कहि बिनीत मृदु बैन ॥ 43 ॥ 


(चौपाई) 
जे पुर गाँव बसहिं मग माहीं । तिन्हहि नाग सुर नगर सिहाहीं ॥ 
केहि सुकृर्ती केहि घरीं बसाए । धन्य पुन्यमय परम सुहाए ॥ 
जहँ जहँ राम-चरन चलि जाहीं । तिन्ह समान अमरावति नाहीं ॥ 


पुन्यपुंज मग-निकट-निवासी । तिन्हहि सराहहिं सुर-पुर-बासी ॥ 


जे भरि नयन बिलोकहिं रामहि | सीता-लषन-सहित घनस्यामहि ॥ 
जे सर सरित राम अवगाहहिं । तिन्हहि देव-सर-सरित सराहहिं ॥ 
जेहि तरु-तर प्रभु बैठहिं जाई | करहिं कलपतरु तासु बड़ाई ॥ 


परसि राम-पद-पदुम-परागा । मानति भूमि भूरि निज भागा ॥ 


(दोहा) 
छाँह करहि घन बिबुधगन बरषहि सुमन सिहाहिं । 


देखत गिरि बन बिहँग मृग रामु चले मग जाहिं ॥ 44 ॥ 


(चौपाई) 
सीता-लषन-सहित रघुराई | गाँव निकट जब निकसहिं जाई ॥ 
सुनि सब बाल बुद्ध नर नारी | चलहिं तुरत गृह-काजु बिसारी ॥ 
राम-लषन-सिय-रूप निहारी | पाइ नयनफलु होहिं सुखारी ॥ 
सजल बिलोचन पुलक सरीरा | सब भए मगन देखि दोउ बीरा ॥ 
बरनि न जाइ दसा तिन्ह केरी | लहि जनु रंकन्ह सुर-मनि-ढेरी ॥ 
एकन्हि एक बोलि सिख देहीं | लोचन-लाहु लेहु छन एहीं ॥ 
रामहि देखि एक अनुरागे | चितवत चले जाहिं सँग लागे ॥ 


एक नयन-मग छबि उर आनी । होहिं सिथिल तन मन बर-बानी ॥ 


(दोहा) 
एक देखिं बट-छाँह भलि डासि मृदुल तृन पात । 


कहहिं गरवाँइअ छिनुकु श्रम गवनब अबहिं कि प्रात ॥ 445 ॥ 


(चौपाई) 
एक कलस भरि आनहिं पानी | अँचइअ नाथ कहहिं मृदु-बानी ॥ 
सुनि प्रिय बचन प्रीति अति देखी । राम कृपाल सुसील बिसेखी ॥ 
जानी श्रमित सीय मन माहीं | घरिक बिलंबु कीन्ह बट छाहीं ॥ 
मुदित नारि-नर देखहिं सोभा | रूप-अनूप नयन मनु लोभा ॥ 
एकटक सब सोहहिं चहुँ ओरा । रामचंद्र-मुख-चंद-चकोरा ॥ 
तरुन-तमाल-बरन तनु सोहा | देखत कोटि-मदन-मनु मोहा ॥ 
दामिनि-बरन लषनु सुठि नीके | नख-सिख सुभग भावते जी के ॥ 
मुनिपट कटिन्ह कसें तूनीरा | सोहहिं कर कमलिनि धनु तीरा ॥ 


(दोहा) 
जटा मुकुट सीसनि सुभग उर भुज नयन बिसाल । 


सरद-परब-बिधु-बदन बर लसत स्वेद-कन-जाल ॥ 446 ॥ 


(चौपाई) 
बरनि न जाइ मनोहर जोरी । सोभा बहुत, थोरि मति मोरी ॥ 
राम-लषन-सिय-सुंदरताई | सब चितवहिं चित मन मति लाई ॥ 
थके नारि नर प्रेम-पिआसे । मनहुँ मृगी मृग देखि दिआसे ॥ 
सीय-समीप ग्रामतिय जाहीं । पूँछत अति सनेह सकुचाहीं ॥ 
बार बार सब लागहिं पाएँ । कहहिं बचन मृदु सरल सुभाएँ ॥ 
राजकुमारि बिनय हम करहीं । तिय सुभाय कछु पूँछत डरहीं । 
स्वामिनि अबिनय छमबि हमारी | बिलगु न मानब जानि गवाँरी ॥ 


राजकुँअर दोउ सहज सलोने । इन्ह तें लही दुति मरकत सोने ॥ 


(दोहा) 
स्यामल गौर किसोर बर सुंदर सुषमा अयन । 


सरद-सर्बरी-नाथ-मुख सरद-सरोरुह नयन ॥ 447 ॥ 


(चौपाई) 
कोटि-मनोज-लजावनिहारे । सुमुखि कहहु को आहिं तुम्हारे ॥ 
सुनि सनेहमय मंजुल बानी | सकुची सिय, मन महुँ मुसुकानी ॥ 


तिन्हहि बिलोकि बिलोकति धरनी । दुहुँ सकोच सकुचित बरबरनी ॥ 
सकुचि सप्रेम बाल-मृग-नयनी | बोली मधुर-बचन पिकबयनी ॥ 
सहज सुभाय सुभग तन गोरे । नामु लखनु लघु-देवर मोरे ॥ 

बहुरि बदनु बिधु अंचल ढाँकी | पिय तन चितै भौंह करि बाँकी ॥ 
खंजन मंजु तिरीछे नैननि | निज पति कहेउ तिन्हहि सियँ सैननि ॥ 
भइ मुदित सब ग्रामबधूटीं | रंकन्ह राय-रासि जनु लूटीं ॥ 


(दोहा) 
अति-सप्रेम सिय पायँ परि बहु बिधि देहिं असीस । 
सदा सोहागिनि होहु तुम्ह जब लगि महि अहि-सीस ॥ 448 ॥ 


(चौपाई) 


पारबती-सम पतिप्रिय होहू | देबि न हम पर छाँड़ब छोहू ॥ 

पुनि पुनि बिनय करिअ कर जोरी । जौं एहि मारग फिरिअ बहोरी ॥ 
दरसनु देब जानि निज दासी | लखीं सीय सब प्रेम-पिआसी ॥ 
मधुर-बचन कहि कहि परितोषीं । जनु कुमुदिनीं कौमुदी पोषीं ॥ 
तबहिं लषन रघुबर-रुख जानी । पूँछेउ मगु लोगन्हि मृदु-बानी ॥ 
सुनत नारि-नर भए दुखारी | पुलकित गात. बिलोचन बारी ॥ 


मिटा मोद, मन भए मलीने । बिधि निधि दीन्ह लेत जनु छीने ॥ 
समुझि करम-गति धीरज़ु कीन्हा | सोधि सुगम मगु तिन्‍्ह कहि दीन्हा ॥ 


(दोहा) 
लषन-जानकी-सहित तब गवनु कीन्ह रघुनाथ । 


फेरे सब प्रिय बचन कहि लिए लाइ मन साथ ॥ 449 ॥ 


(चौपाई) 
फिरत नारि-नर अति पछिताहीं । देअहि दोषु देहिं मन माहीं ॥ 


सहित बिषाद परसपर कहहीं । बिधि-करतब उलटे सब अहहीं ॥ 
निपट निरंकुस निठुर निसंकू । जेहिं ससि कीन्ह सरुज सकलंकू ॥ 
रूख कलपतरु, सागरु खारा । तेहिं पठए बन राजकुमारा ॥ 

जौं पे इन्हहि दीन्ह बनबासू | कीन्ह बादि बिधि भोग-बिलासू ॥ 

ए बिचरहिं मग बिनु पदत्राना | रचे बादि बिधि बाहन नाना ॥ 

ए महि परहिं डासि कुस-पाता | सुभग सेज कत सृजत बिधाता ॥ 


तरु-बर-बास इन्हहि बिधि दीन्हा | धवल-धाम रचि रचि श्रमु कीन्हा ॥ 


(दोहा) 


जौं ए मुनि-पट-धर जटिल सुंदर सुठि सुकुमार । 
बिबिध भाँति भूषन बसन बादि किए करतार ॥ 420 ॥ 


(चौपाई) 

जौं ए कंद मूल फल खाहीं | बादि सुधादि असन जग माहीं ॥ 
एक कहहिं ए सहज सुहाए । आप प्रगट भए बिधि न बनाए ॥ 
जहाँ लगि बेद कही बिधि-करनी | श्रवन नयन मन गोचर बरनी ॥ 
देखहु खोजि भुवन दस-चारी । कहूँ अस पुरुष, कहाँ असि नारी ॥ 
इन्हहि देखि बिधि मनु अनुरागा | पटतर जोग बनावै लागा ॥ 

कीन्ह बहुत श्रम ऐके न आए | तेहिं इरिषा बन आनि दुराए ॥ 
एक कहहिं हम बहुत न जानहिं । आपुहि परम धन्य करि मानहिं ॥ 
ते पुनि पुन्यपुंज हम लेखे । जे देखहिं, देखिहहिं, जिन्ह देखे ॥ 


(दोहा) 
एहि बिधि कहि कहि बचन प्रिय लेहिं नयन भरि नीर । 
किमि चलिहहि मारग अगम सुठि सुकुमार सरीर ॥ 424 ॥ 


(चौपाई) 


नारि सनेह बिकल बस होहीं | चकई साँझ समय जनु सोहीं ॥ 
मृदु-पद-कमल कठिन मगु जानी | गहबरि हृदय कहहिं बर बानी ॥ 
परसत मृदुल चरन अरुनारे | सकुचति महि जिमि हृदय हमारे ॥ 
जौं जगदीस इन्हहि बनु दीन्हा | कस न सुमनमय मारणगु कीन्हा ॥ 
जौं माँगा पाइअ बिधि पाहीं | ए रखिअहिं सखि आँखिन्ह माहीं ॥ 
जे नर नारि न अवसर आए । तिन्ह सिय रामु न देखन पाए ॥ 
सुनि सुरुप बूझहिं अकुलाई । अब लगि गए कहाँ लगि भाई ॥ 
समरथ धाइ बिलोकहिं जाई । प्रमुदित फिरहिं जनमफलु पाई ॥ 


(दोहा) 
अबला बालक बुद्ध-जन कर मीजहिं पछिताहिं ॥ 


होहिं प्रेमबस लोग इमि रामु जहाँ जहँ जाहिं ॥ 22 ॥ 


(चौपाई) 
गाँव गाँव अस होइ अनंदू | देखि भानु-कुल-कैरव-चंदू ॥ 
जे कछु समाचार सुनि पावहिं | ते नृप-रानिहि दोषु लगावहिं ॥ 
कहहिं एक अति भल नरनाहू । दीन्ह हमहि जेइ लोचन-लाहू ॥ 


कहहिं परस्पर लोग लोगाईं । बातें सरल सनेह सुहाईं ॥ 


ते पितु मातु धन्य जिन्ह जाए । धन्य सो नगरु जहाँ तें आए ॥ 
धन्य सो देसु सैलु बन गाऊँ । जहाँ जहँ जाहिं धन्य सोइ ठाऊँ ॥ 
सुख पायउ बिरंचि रचि तेही | ए जेहि के सब भाँति सनेही ॥ 


राम-लषन-पथि-कथा सुहाई | रही सकल मग-कानन छाई ॥ 


(दोहा) 
एहि बिधि रघु-कुल-कमल-रबि मग-लोगन्ह सुख देत । 
जाहिं चले देखत बिपिन सिय-सौमित्रि-समेत ॥ 423 ॥ 


(चौपाई) 
आगे रामु लषनु बने पाछें | तापस-बेष बिराजत काछें ॥ 
उभय बीच सिय सोहति कैसें । ब्रह्म-जीव-बिच माया जैसें ॥ 
बहुरि कहां छबि जसि मन बसई । जनु मधु-मदन-मध्य रति लसई ॥ 
उपमा बहुरि कहौं जिअ जोही | जनु बुध बिधु बिच रोहिनि सोही ॥ 
प्रभु-पद-रेख बीच बिच सीता । धरति चरन मग चलति सभीता ॥ 
सीय-राम-पद-अंक बराएँ | लखन चलहिं मगु दाहिन लाएँ ॥ 
राम-लषन-सिय-प्रीति सुहाई | बचनअगोचर, किमि कहि जाई ॥ 
खग मृग मगन देखि छबि होहीं | लिए चोरि चित राम-बटोहीं ॥ 


(दोहा) 
जिन्ह जिन्ह देखे पथिक प्रिय सिय-समेत दोउ भाइ । 
भव-मगु-अगमु अनंदु तेइ बिनु श्रम रहे सिराइ ॥ 424 ॥ 


(चौपाई) 
अजहुँ जासु उर सपनेहु काऊ | बसहूँ लषन-सिय-राम बटाऊ ॥ 
राम-धाम-पथ पाइहि सोई । जो पथ पाव कबहूँ मुनि कोई ॥ 
तब रघुबीर श्रमित सिय जानी | देखि निकट बटु सीतल पानी ॥ 
तहँ बसि कंद मूल फल खाई । प्रात नहाइ चले रघुराई ॥ 
देखत बन सर सैल सुहाए | बालमीकि आश्रम प्रभु आए ॥ 
राम दीख मुनि-बास सुहावन । सुंदर गिरि काननु जलु पावन ॥ 
सरनि सरोज बिटप बन फूले । गुंजत मंजु मधुप रस भूले ॥ 
खग मृग बिपुल कोलाहल करहीं | बिरहित-बैर मुदित मन चरहीं ॥ 


(दोहा) 
सुचि सुंदर आश्रमु निरखि हरषे राजिवनैन । 
सुनि रघु-बर-आगमनु मुनि आगे आयेउ लैन ॥ 425 ॥ 


(चौपाई) 

मुनि कहुँ राम दंडवत कीन्हा । आसिरबादु बिप्रबर दीन्हा ॥ 

देखि राम-छबि नयन जुड़ाने | करि सनमानु आश्रमहिं आने ॥ 

मुनिबर अतिथि प्रानप्रिय पाए | कंद मूल फल मधुर मगाए ॥ 

सिय सौमित्रि राम फल खाए | तब मुनि आश्रम दिए सुहाए ॥ 

बालमीकि मन आनँदु भारी | मंगल-मूरति नयन निहारी ॥ 

तब कर-कमल जोरि रघुराई । बोले बचन श्रवन-सुख-दाई ॥ 

तुम्ह त्रिकाल-दरसी मुनिनाथा | बिस्व बदर जिमि तुम्हरें हाथा ॥ 
अस कहि प्रभु सब कथा बखानी । जेहि जेहि भाँति दीन्ह बनु रानी ॥ 


(दोहा) 
तात-बचन पुनि मातु-हित भाइ भरत अस राउ | 


मो कहूँ दरस तुम्हार प्रभु सबु मम पुन्य-ग्रभाउ ॥ 426 ॥ 


(चौपाई) 
देखि पायँ मुनिराय तुम्हारे | भर सुकृत सब सुफल हमारे ॥ 


अब जहँ राउर आयसु होई । मुनि उदबेगु न पावै कोई ॥ 


मुनि तापस जिन्ह तें दुखु लहहीं | ते नरेस बिनु पावक दहहीं ॥ 
मंगल-मूल बिप्र-परितोषू | दहै कोटि कुल भू-सुर-रोषू ॥ 

अस जिय जानि कहिअ सोइ ठाऊँ । सिय-सौमित्रि-सहित जहँ जाऊँ ॥ 
तहँ रचि रुचिर परन-तृन-साला । बासु करौ कछु काल कृपाला ॥ 
सहज सरल सुनि रघुबर-बानी । साधु साधु बोले मुनि ग्यानी ॥ 


कस न कहहु अस रघु-कुल-केतू । तुम्ह पालक संतत श्रुति-सेतू ॥ 


(छंद) 
श्रुति-सेतु-पालक राम तुम्ह जगदीस-माया जानकी । 
जो सृजति जगु पालति हरति रूख पाइ कृपानिधान की ॥ 
जो सहससीसु अहीसु महि-धरु लषनु स-चराचर-धनी । 


सुर-काज धरि नरराज-तनु चले दलन खल-निसिचर-अनी ॥ 


(सोरठा) 
राम सरुप तुम्हार बचन-अगोचर बुद्धिपर । 


अबिगत अकथ अपार नेति नित निगम कह ॥ 427 ॥ 


(चौपाई) 


जगु पेखन तुम्ह देखनिहारे | बिधि-हरि-संभु-नचावनिहारे ॥ 

तेउ न जानहिं मरमु तुम्हारा | औरु तुम्हहि को जाननिहारा ॥ 
सोइ जानइ जेहि देहु जनाई । जानत तुम्हहि तुम्हहि होइ जाई ॥ 
तुम्हरिहि कृपा तुम्हहि रघुनंदन | जानहिं भगत भगत-उर-चंदन ॥ 
चिदानंदमय देह तुम्हारी | बिगत बिकार जान अधिकारी ॥ 
नर-तनु धरेहु संत-सुर-काजा | कहहु करहु जस प्राकृत राजा ॥ 
राम देखि सुनि चरित तुम्हारे । जड़ मोहहिं बुध होहिं सुखारे ॥ 


तुम्ह जो कहहु करहु सबु साँचा | जस काछिअ तस चाहिअ नाचा ॥ 


(दोहा) 
पूँछेहु मोहि कि रहौं कहूँ मैं पूँछत सकुचाउँ । 
जहँ न होहु तहँ देहु कहि तुम्हहि देखावौं ठाउँ ॥ 428 ॥ 


(चौपाई) 
सुनि मुनि-बचन प्रेम-रस-साने | सकुचि राम मन-महूँ मुसुकाने ॥ 
बालमीकि हँसे कहहिं बहोरी | बानी मधुर अमिअ-रस-बोरी ॥ 
सुनहु राम अब कहाँ निकेता । जहाँ बसहु सिय-लषन-समेता ॥ 


जिन्ह के श्रवन समुद्र-समाना । कथा तुम्हारि सुभग सरि नाना ॥ 


भरहिं निरंतर होहिं न पूरे | तिन्‍्ह के हिय तुम्ह कहूँ गृह रूरे ॥ 
लोचन चातक जिन्ह करि राखे । रहहिं दरस-जलधर अभिलाषे ॥ 
निदरहिं सरित सिंधु सर भारी | रूप-बिंदु-जल होहिं सुखारी ॥ 


तिन्ह के हृदय-सदन सुखदायक । बसहु बंधु-सिय-सह रघुनायक ॥ 


(दोहा) 
जसु तुम्हार मानस बिमल हंसिनि जीहा जासु । 


मुकुताहल गुन गन चुनइ राम बसहु हिय तासु ॥ 429 ॥ 


(चौपाई) 
प्रभु-प्रसाद सुचि सुभग सुबासा | सादर जासु लहै नित नासा ॥ 
तुम्हहि निबेदित भोजन करहीं । प्रभु-प्रसाद पट भूषन धरहीं ॥ 
सीस नवहीिं सुर-गुरु-द्विज देखी । प्रीति-सहित करि बिनय बिसेखी ॥ 
कर नित करहिं राम-पद-पूजा । राम-भरोस हृदय नहि दूजा ॥ 
चरन राम-तीरथ चलि जाहीं । राम बसहु तिन्ह के मन माहीं ॥ 
मंत्रराजु नित जपहिं तुम्हारा | पूजहिं तुम्हहि सहित परिवारा ॥ 
तरपन होम करहिं बिधि नाना । बिप्र जेवाँइ देहिं बहु दाना ॥ 
तुम्ह तें अधिक गुरहि जिअ जानी | सकल भाय सेवहिं सनमानी ॥ 


(दोहा) 
सबु करि माँगहिं एकु फल्लु राम-चरन-रति होउ । 


तिन्ह के मन-मंदिर बसहु सिय रघुनंदन दोउ ॥ 430 ॥ 


(चौपाई) 


काम कोह मद मान न मोहा | लोभ न छोभ न राग न द्रोहा ॥ 
जिन्ह के कपट दंभ नहिं माया । तिन्ह के हृदय बसहु रघुराया ॥ 
सब के प्रिय, सब के हितकारी | दुख-सुख-सरिस प्रसंसा गारी ॥ 
कहहिं सत्य प्रिय बचन बिचारी | जागत सोवत सरन तुम्हारी ॥ 
तुम्हहि छाँड़ि गति दूसरि नाहीं । राम बसहु तिन्ह के मन माहीं ॥ 
जननी-सम जानहिं परनारी । धनु पराव बिष तें बिष भारी ॥ 

जे हरषहिं पर संपति देखी । दुखित होहिं पर बिपति बिसेखी ॥ 
जिन्हहि राम तुम्ह प्रान पिआरे | तिन्ह के मन सुभ-सदन तुम्हारे ॥ 


(दोहा) 
स्वामि सखा पितु मातु गुर जिन्ह के सब तुम्ह तात । 


मन-मंदिर तिन्‍्ह के बसहु सीय-सहित दोउ भ्रात ॥ 43 ॥ 


(चौपाई) 

अवगुन तजि सब के गुन गहहीं । बिप्र-धेनु-हित संकट सहहीं ॥ 
नीति-निपुन जिन्ह कइ जग लीका । घर तुम्हार तिन्‍्ह कर मनु नीका ॥ 

गुन तुम्हार समुझे निज दोसा । जेहि सब भाँति तुम्हार भरोसा ॥ 

राम-भगत प्रिय लागहिं जेही | तेहि उर बसहु सहित बैदेही ॥ 

जाति पाँति धनु धरम बड़ाई । प्रिय परिवार सदन सुखदाई ॥ 

सब तजि तुम्हहि रहै उर लाई । तेहि के हृदय रहहु रघुराई ॥ 

सरगु नरकु अपबरगु समाना । जहूँ तहँ देख धरे धनु-बाना ॥ 


करम-बचन-मन राउर चेरा । राम करहु तेहि के उर डेरा ॥ 


(दोहा) 
जाहि न चाहिअ कबहुँ कछु तुम्ह सन सहज सनेहु । 


बसहु निरंतर तासु मन सो राउर निज गेहु ॥ 432 ॥ 


(चौपाई) 
एहि बिधि मुनिबर भवन देखाए । बचन सप्रेम राम मन भाए ॥ 


कह मुनि सुनहु भानु-कुल-नायक । आश्रम कहाँ समय-सुखदायक ॥ 


चित्रकूट गिरि करहु निवासू । तहाँ तुम्हार सब भाँति सुपासू ॥ 

सैलु सुहावन, कानन चारू | करि-केहरि-मृग-बिहग-बिहारू ॥ 

नदी पुनीत पुरान बखानी । अत्रिप्रिया निज-तप-बल आनी ॥ 
सुरसरि-धार नाउँ मंदाकिनि | जो सब-पातक-पोतक-डाकिनि ॥ 
अत्रि आदि मुनि-बर बहु बसहीं | करहिं जोग जप तप तन कसहीं ॥ 


चलहु सफल श्रम सब कर करहू । राम देहु गौरव गिरिबरहू ॥ 


(दोहा) 
चित्र-कूट-महिमा अमित कहीं महामुनि गाइ । 


आए नहाए सरित बर सिय समेत दोउ भाइ ॥ 433 ॥ 


(चौपाई) 
रघुबर कहेउ लषन भल घाटू | करहु कतहूँ अब ठाहर ठाटू ॥ 
लषनु दीख पय उतर करारा । चहूँ दिसि फिरेउ धनुष जिमि नारा ॥ 
नदी पनच-सर सम दम दाना | सकल कलुष कलि-साउज नाना ॥ 
चित्रकूट जनु अचल अहेरी | चुकै न घात मार मुठभेरी ॥ 


अस कहि लखन ठाँव देखरावा | थलु बिलोकि रघुबर सुख पावा ॥ 


रमेउ राम-मनु देवन्ह जाना । चले सहित सुर-थपति [] प्रधाना ॥ 
कोल-किरात-बेष सब आए । रचे परन-तृन-सदन सुहाए ॥ 


बरनि न जाहि मंजु दुइ साला । एक ललित लघु एक बिसाला ॥ 


(दोहा) 
लषन-जानकी-सहित प्रभु राजत रुचिर निकेत । 


सोह मदनु मुनि बेष जनु रति-रितुराज-समेत ॥ 434 ॥ 


(चौपाई) 


अमर नाग किन्नर दिसिपाला । चित्रकूट आए तेहि काला ॥ 

राम प्रनामु कीन्ह सब काहू । मुदित देव लहि लोचन लाहू ॥ 

बरषि सुमन कह देव-समाजू | नाथ सनाथ भए हम आजू ॥ 

करि बिनती दुख दुसह सुनाए | हरषित निज निज सदन सिधाए ॥ 
चित्रकूट रघुनंदनु छाए | समाचार सुनि सुनि मुनि आए ॥ 

आवत देखि मुदित मुनिबुंदा | कीन्ह दंडवत रघु-कुल-चंदा ॥ 

मुनि रघुबरहि लाइ उर लेहीं | सुफल होन हित आसिष देहीं ॥ 


सिय-सौमित्रि-राम-छबि देखहिं | साधन सकल सफल करि लेखहिं ॥ 


[4] थपति - रथपति, थवई या राजगीर, विश्वकर्मा आदिक। 


(दोहा) 
जथाजोग सनमानि प्रभु बिदा किए मुनिबृंद । 


करहि जोग जप जाग तप निज आश्रमनि सुछंद ॥ 435 ॥ 


(चौपाई) 
यह सुधि कोल किरातन्ह पाई । हरषे जनु नव निधि घर आई ॥ 
कंद मूल फल भरि भरि दोना । चले रंक जनु लूटन सोना ॥ 
तिन्ह महँ जिन्ह देखे दोउ भ्राता | अपर तिन्हहि पूँछहि मगु जाता ॥ 
कहत सुनत रघुबीर निकाई । आइ सबन्हि देखे रघुराई ॥ 
करहिं जोहारु भेंट धरि आगे | प्रभुहि बिलोकहिं अति अनुरागे ॥ 
चित्र लिखे जनु जहाँ तहँ ठाढ़े । पुलक सरीर नयन जल बाढ़े ॥ 
राम सनेह-मगन सब जाने । कहि प्रिय बचन सकल सनमाने ॥ 
प्रभुह्वि जोहारि बहोरि बहोरी | बचन बिनीत कहहिं कर जोरी ॥ 


(दोहा) 
अब हम नाथ सनाथ सब भए देखि प्रभु पाय । 


भाग हमारे आगमनु राउर कोसलराय ॥ 436 ॥ 


(चौपाई) 

धन्य भूमि बन पंथ पहारा । जहाँ जहँ नाथ पाउ तुम धारा ॥ 
धन्य बिहँग मृग काननचारी | सफल जनम भए तुम्हहि निहारी ॥ 
हम सब धन्य सहित परिवारा | दीख दरसु भरि नयन तुम्हारा ॥ 

कीन्ह बासु भल ठाउँ बिचारी | इहाँ सकल रितु रहब सुखारी ॥ 
हम सब भाँति करब सेवकाई । करि केहरि अहि बाघ बराई ॥ 
बन बेहड़ गिरि कंदर खोहा । सब हमार प्रभु पग पग जोहा ॥ 
जहाँ तहँ तुम्हहि अहेर खेलाउब | सर निरझर जल ठाउँ देखाउब ॥ 


हम सेवक परिवार समेता | नाथ न सकुचब आयसु देता ॥ 


(दोहा) 
बेद-बचन-मुनि-मन-अगम ते प्रभु करूना-अयन । 


बचन किरातन्ह के सुनत जिमि पितु बालक-बयन ॥ 437 ॥ 


(चौपाई) 
रामहि केवल प्रेमु पिआरा | जानि लेउ जो जाननिहारा ॥ 


राम सकल-बन-चर तब तोषे | कहि मृदु बचन प्रेम परिपोषे ॥ 


बिदा किए सिर नाइ सिधाए । प्रभु गुन कहत सुनत घर आए ॥ 

एहि बिधि सिय समेत दोउ भाई । बसहिं बिपिन सुर मुनि सुखदाई ॥ 
जब ते आइ रहे रघुनायकु । तब तें भयेउ बनु मंगल-दायकु ॥ 
फूलहिं फलहिं बिटप बिधि नाना ॥ मंजु-बलित-बर-बेलि-बिताना ॥ 
सुर-तरु-सरिस सुभाय सुहाए । मनहुँ बिबुध-बन परिहरि आए ॥ 


गंज मंजुतर मधुकर-स्रेनी | त्रिबिध बयारि बहै सुख-देनी ॥ 


(दोहा) 
नीलकंठ कलकंठ सुक चातक चक्क चकोर । 
भाँति भाँति बोलहिं बिहग श्रवन-सुखद चित-चोर ॥ 438 ॥ 


(चौपाई) 
केरि केहरि कपि कोल कुरंगा | बिगत-बैर बिचरहिं सब संगा ॥ 
फिरत अहेर राम-छबि देखी । होहिं मुदित मृगबुंद बिसेखी ॥ 
बिबुध-बिपिन जहाँ लगि जग माहीं । देखि राम-बनु सकल सिहाहीं ॥ 
सुरसरि सरसइ दिनकर-कन्या । मेकलसुता गोदावरि धन्या ॥ 
सब सर सिंधु नदी नद नाना । मंदाकिनि कर करहिं बखाना ॥ 


उदय-अस्त-गिरि अरु कैलासू | मंदर मेरु सकल-सुर-बासू ॥ 


सैल हिमाचल आदिक जेते । चित्रकूट-जसु गावहिं तेते ॥ 
बिंधि मुदित मन सुखु न समाई । श्रम बिनु बिपुल बड़ाई पाई ॥ 


(दोहा) 
चित्रकूट के बिहँग मृग बेलि बिटप तृन जाति | 


पुन्य-पुंज सब धन्य अस कहहिं देव दिन राति ॥ 439 ॥ 


(चौपाई) 
नयनवंत रघुबरहि बिलोकी | पाइ जनम-फल होहिं बिसोकी ॥ 


परसि चरन-रज अचर सुखारी | भए परम-पद के अधिकारी ॥ 

सो बनु सैलु सुभायँ सुहावन | मंगलमय अति-पावन-पावन ॥ 

महिमा कहिअ कवनि बिधि तासू | सुखसागर जहँ कीन्ह निवासू ॥ 

पय-पयोधि तजि अवध बिहाई । जहँ सिय-लषनु-राम रहे आई ॥ 
कहि न सकहिं सुषमा जसि कानन । जाौँ सत सहस होंहिं सहसानन ॥ 

सो मैं बरनि कहाँ बिधि केहीं | डाबर-कमठ कि मंदर लेहीं ॥ 

सेवहिं लषनु करम-मन-बानी | जाइ न सीलु सनेहु बखानी ॥ 


(दोहा) 


छिनु छिनु लखि सिय-राम-पद जानि आपु पर नेहु । 
करत न सपनेहूँ लखनु चितु बंधु-मातु-पितु-गेहु ॥ 40 ॥ 


(चौपाई) 


राम-संग सिय रहति सुखारी । पुर परिजन-गृह-सुरति बिसारी ॥ 
छिनु छिनु पिय-बिधु-बदनु निहारी । प्रमुदित मनहुँ चकोर-कुमारी ॥ 
नाह-नेहु नित बढ़त बिलोकी | हरषित रहति दिवस जिमि कोकी ॥ 
सिय-मनु राम-चरन अनुरागा | अवध-सहस-सम बनु प्रिय लागा ॥ 
परनकुटी प्रिय प्रियतम संगा । प्रिय परिवारु कुरंग बिहंगा ॥ 
सासु-ससुर-सम मुनितिय मुनिबर | असन अमिअ सम कंद मूल फर ॥ 
नाथ-साथ साँथरी सुहाई | मयन-सयन-सय-सम सुखदाई ॥ 
लोकप होहिं बिलोकत जासू | तेहि कि मोहि सक बिषय-बिलासू ॥ 


(दोहा) 
सुमिरत रामहि तजहिं जन तृन-सम बिषय-बिलासु । 


रामप्रिया जग-जननि सिय कछु न आचरजु तासु ॥ 444 ॥ 


(चौपाई) 


सीय लषनु जेहि बिधि सुखु लहहीं | सोइ रघुनाथ करहि सोइ कहहीं ॥ 
कहहिं पुरातन कथा कहानी । सुनहिं लषनु सिय अति-सुखु मानी । 
जब जब रामु अवध-सुधि करहीं | तब तब बारि बिलोचन भरहीं ॥ 
सुमिरि मातु पितु परिजन भाई । भरत-सनेहु-सीलु-सेवकाई ॥ 
कृपासिंधु प्रभु होहिं दुखारी | धीरजु धरहिं कुसमउ बिचारी ॥ 

लखि सिय लषनु बिकल होइ जाहीं । जिमि पुरुषहि अनुसर परिछाहीं ॥ 
प्रिया-बंधु-गति लखि रघुनंदनु | धीर कृपाल भगत-उर-चंदनु ॥ 


लगे कहन कछु कथा पुनीता । सुनि सुखु लहहिं लखनु अरु सीता ॥ 


(दोहा) 
रामु-लषन-सीता-सहित सोहत परन-निकेत । 


जिमि बासव बस अमरपुर सची-जयंत-समेत ॥ 442 ॥ 


(चौपाई) 
जोगवहिं प्रभु सिय-लषनहिं कैसें | पलक बिलोचन-गोलक जैसें ॥ 
सेवहिं लखनु सीय रघुबीरहि | जिमि अबिबेकी पुरुष सरीरहि ॥ 
एहि बिधि प्रभु बन बसहिं सुखारी | खग-मृग-सुर-तापस-हित-कारी ॥ 


कहेऊँ राम-बन-गवनु सुहावा । सुनहु सुमंत्र अवध जिमि आवा ॥ 


फिरेउ निषादु प्रभुहि पहुँचाई | सचिव-सहित रथ देखेसि आई ॥ 
मंत्री बिकल बिलोकि निषादू | कहि न जाइ जस भयेउ बिषादू ॥ 
राम राम सिय लषन पुकारी | परेउ धरनितल ब्याकुल भारी ॥ 

देखि दखिन दिसि हय हिहिनाहीं । जनु बिनु पंख बिहँग अकुलाहीं ॥ 


(दोहा) 
नहिं तृन चरहिं पिअहिं जलु मोचहिं लोचन-बारि । 


ब्याकुल भए निषाद सब रघु-बर-बाजि निहारि ॥ 443 ॥ 


(चौपाई) 

धरि धीरज तब कहडइ निषादू | अब सुमंत्र परिहरहु बिषादू ॥ 
तुम्ह पंडित परमारथ-ग्याता | धरहु धीर-लखि बिमुख बिधाता 
बिबिध कथा कहि कहि मृदु बानी | रथ बैठारेउ बरबस आनी ॥ 
सोक-सिथिल रथ सके न हाँकी । रघु-बर-बिरह-पीर-उर बाँकी ॥ 
चरफराहिं मग चलहिं न घोरे | बन-मृग मनहुँ आनि रथ जोरे ॥ 
अढ्ुुकि परहिं फिरि हेरहिं पीछे | राम-बियोगि बिकल दुख तीछे ॥ 
जो कह रामु लषनु बैदेही | हिंकरि हिंकरि हित हेरहिं तेही ॥ 

बाजि बिरह-गति कहि किमि जाती | बिनु मनि फनिक बिकल जेहि भाँती ॥ 


(दोहा) 
भयेउ निषाद बिषादबस देखत सचिव तुरंग । 


बोलि सुसेवक चारि तब दिए सारथी संग ॥ 444 ॥ 


(चौपाई) 
गुह सारथिहि फिरेउ पहुँचाई । बिरहु बिषादु बरनि नहिं जाई ॥ 
चले अवध लेइ रथहि निषादा | होहि छनहिं छन मगन-बिषादा ॥ 
सोच सुमंत्र बिकल दुख-दीना । धिग जीवन रघु-बीर-बिहीना ॥ 
रहिहि न अंतहु अधमु सरीरू | जसु न लहेउ बिछुरत रघुबीरू ॥ 
भए अजस-अघ-भाजन प्राना | कवन हेतु नहिं करत पयाना ॥ 
अहह मंद मनु अवसर चूका । अजहुँ न हृदय होत दुइ टूका ॥ 
मीजि हाथ सिरु धुनि पछिताई । मनहँ कृपन धन रासि गवाँई ॥ 


बिरिद बाँधि बर बीरु कहाई | चलेउ समर जनु सुभट पराई ॥ 


(दोहा) 
बिप्र बिबेकी बेदबिद संमत साधु सुजाति । 
जिमि धोखें मदपान कर सचिव सोच तेहि भाँति ॥ 445 ॥ 


(चौपाई) 
जिमि कुलीन तिय साधु सयानी | पतिदेवता करम-मन-बानी ॥ 


रहै करम-बस परिहरि नाहू | सचिव-हृदय तिमि दारुन दाहु ॥ 
लोचन सजल, डीठि भइ थोरी । सुनै न श्रवन, बिकल मति भोरी ॥ 
सूखहिं अधर लागि मुहँ लाटी | जिउ न जाइ उर अवधि-कपाटी ॥ 
बिबरन भयेउ न जाइ निहारी । मारेसि मनहूँ पिता महतारी ॥ 

हानि गलानि बिपुल मन ब्यापी | जम-पुर-पंथ सोच जिमि पापी ॥ 
बचनु न आव हृदय पछिताई । अवध काह मैं देखब जाई ॥ 
राम-रहित रथ देखिहि जोई । सकुचिहि मोहि बिलोकत सोई ॥ 


(दोहा) 
धाइ पूँछिहहिं मोहि जब बिकल नगर-नर-नारि । 


उतरु देब मैं सबहि तब हृदय बज्ु बैठारि ॥ 446 ॥ 


(चौपाई) 
पुछिहहिं दीन दुखित सब माता । कहब काह मैं तिन्हहिं, बिधाता ॥ 


पूँछिहि जबहिं लघन-महतारी । कहिहहुँ कवन सँदेस सुखारी ॥ 


राम-जननि जब आइहि धाई । सुमिरि बच्छु जिमि धेनु लवाई ॥ 
पूँछत उतरु देब मैं तेही | गे बनु राम लषनु बैदेही ॥ 

जोइ पूँछिहि तेहि ऊतरु देबा | जाइ अवध अब एहु सुखु लेबा ॥ 
पूँछिहि जबहिं राउ दुख-दीना । जिवनु जासु रघुनाथ-अधीना ॥ 
देहौ उतरु कवनु मूँहु लाई । आयेझँ कुसल कुआर पहुँचाई ॥ 
सुनत लषन-सिय-राम सँदेसू | तृन जिमि तनु परिहरिहि नरेसू ॥ 


(दोहा) 
हृदउ न बिदरेउ पंक जिमि बिछुरत प्रीतम-नीरु ॥ 
जानत हाँ मोहि दीन्ह बिधि यहु जातना सरीरु ॥ 447 ॥ 


(चौपाई) 


एहि बिधि करत पंथ पछितावा | तमसा तीर तुरत रथु आवा ॥ 
बिदा किए करि बिनय निषादा । फिरे पायँ परि बिकल बिषादा ॥ 
पैठत नगर सचिव सकुचाई । जनु मारेसि गुर-बाँमन-गाई ॥ 

बैठि बिटप तर दिवसु गवाँवा | साँझ समय तब अवसरु पावा ॥ 
अवध-प्रबेसु कीन्ह अँधिआरें | पैठ भवन रथु राखि दुआरें ॥ 


जिन्ह जिन्ह समाचार सुनि पाए । भूप-द्वार रथु देखन आए ॥ 


रथु पहिचानि बिकल लखि घोरे | गरहिं गात जिमि आतप ओरे ॥ 
नगर-नारि-नर ब्याकुल कैंसें | निघटत नीर मीनगन जैंसें ॥ 


(दोहा) 
सचिव आगमनु सुनत सबु बिकल भयेउ रनिवासु । 


भवन भयंकरु लाग तेहि मानहूँ प्रेत-निवासु ॥ 448 ॥ 


(चौपाई) 
अति आरति सब पूँछहिं रानी | उतरु न आव बिकल भइ बानी ॥ 
सुनै न श्रवन नयन नहिं सूझा । कहहु कहाँ नृप तेहि तेहि बूझा ॥ 
दासिन्ह दीख सचिव-बिकलाई | कौसल्या-गृह गईं लवाई ॥ 
जाइ सुमंत्र दीख कस राजा | अमिअ-रहित जनु चंदु बिराजा ॥ 
आसन-सयन-बिभूषन-हीना । परेउ भूमितल निपट मलीना ॥ 
लेइ उसासु सोच एहि भाँती । सुरपुर तें जनु खँसेउ जजाती ॥ 
लेत सोच-भरि छिनु छिनु छाती । जनु जरि पंख परेउ संपाती ॥ 


राम राम कह राम-सनेही । पुनि कह राम लषन बैदेही ॥ 


(दोहा) 


देखि सचिव जय-जीव कहि कीन्हेउ दंड प्रनामु । 


सुनत उठेउ ब्याकुल नृपति कहु सुमंत्र कहँ रामु ॥ 449 ॥ 


(चौपाई) 
भूप सुमंत्रु लीन्‍्ह उर लाई | बूड़त कछु अधार जनु पाई ॥ 
सहित सनेह निकट बैठारी | पूछत राउ नयन भरि बारी ॥ 
राम-कुसल कहु सखा सनेही | कहँ रघुनाथु लषनु बैदेही ॥ 
आने फेरि कि बनहि सिधाए | सुनत सचिव-लोचन जल छाए ॥ 
सोक-बिकल पुनि पूँछ नरेसू । कहु सिय-राम-लषन-संदेसू ॥ 
राम-रूप-गुन-सील-सुभाऊ । सुमिरि सुमिरि उर सोचत राऊ ॥ 
राउ सुनाइ दीन्ह बनबासू | सुनि मन भयेउ न हरष हराँसू ॥ 


सो सुत बिछुरत गए न प्राना | को पापी बड़ मोहि समाना ॥ 


(दोहा) 
सखा रामु-सिय-लषनु जहँ तहाँ मोहि पहुँचाउ । 


नाहिं त चाहत चलन अब प्रान कहौं सति भाउ ॥ 450 ॥ 


(चौपाई) 


पुनि पुनि पूँछत मंत्रहि राऊ । प्रियतम-सुअन-सँदेस सुनाऊ ॥ 
करहि सखा सोइ बेगि उपाऊ । रामु-लषनु-सिय नयन देखाऊ ॥ 
सचिव धीर धरि कह मुदु-बानी । महाराज तुम्ह पंडित ग्यानी ॥ 

बीर सुधीर धुरंधर देवा | साधु-समाजु सदा तुम्ह सेवा ॥ 

जनम मरन सब दुख-सुख-भोगा । हानि लाभ, प्रिय-मिलन बियोगा ॥ 
काल करम बस हौहिं गोसाईं | बरबस राति दिवस की नाईं ॥ 

सुख हरषहिं जड़, दुख बिलखाहीं | दोउ सम धीर धरहिं मन माहीं ॥ 
धीरज धरहु बिबेक बिचारी | छाँड़िय सोच सकल-हितकारी ॥ 


(दोहा) 
प्रथम बासु तमसा भयेउ दूसर सुरसरि-तीर । 


नहाई रहे जलपान करि सिय-समेत दोउ बीर ॥ 454 ॥ 


(चौपाई) 
केवट कीन्हि बहुत सेवकाई । सो जामिनि सिंगरौर गवाँई ॥ 
होत प्रात बट-छीरु मगावा | जटा मुकुट निज सीस बनावा ॥ 
राम-सखा तब नाव मँगाई । प्रिया चढ़ाइ चढ़े रघुराई ॥ 


लषन बान-धनु धरे बनाई । आपु चढ़े प्रभु आयसु पाई ॥ 


बिकल बिलोकि मोहि रघुबीरा | बोले मधुर-बचन धरि धीरा ॥ 
तात प्रनामु तात सन कहेहु | बार बार पद-पंकज गहेह्ूू ॥ 
करबि पायँ परि बिनय बहोरी | तात करिअ जनि चिंता मोरी ॥ 


बन-मग मंगल कुसल हमारें | कृपा अनुग्रह पुण्य तुम्हारें ॥ 


(छंद) 
तुम्हरे अनुग्रह तात कानन जात सब सुखु पाइहौं । 
प्रतिपालि आयसु कुसल देखन पाय॑ँ पुनि फिरि आइहौं ॥ 
जननी सकल परितोषि परि परि पायँ करि बिनती घनी । 
तुलसी करेहु सोइ जतनु जेहिं कुसली रहहिं कोसल-धनी ॥ 


(सोरठा) 
गुर सन कहब सँदेसु बार बार पद-पदुम गहि | 


करब सोइ उपदेसु जेहिं न सोच मोहि अवधपति ॥ 452 ॥ 


(चौपाई) 
पुरजन परिजन सकल निहोरी । तात सुनायेउ बिनती मोरी ॥ 


सोइ सब भाँति मोर हितकारी । जातें रह नरनाह सुखारी ॥ 


कहब सँदेसु भरत के आएँ | नीति न तजिअ राजपद पाएँ ॥ 
पालेहु प्रजहि करम-मन-बानी । सेएहु मातु सकल सम जानी ॥ 
ओर निबाहेहु भायप भाई । करि पितु-मातु-सुजन-सेवकाई ॥ 
तात भाँति तेहि राखब राऊ । सोच मोर जेहिं करै न काऊ ॥ 
लषन कहे कछु बचन कठोरा । बरजि राम पुनि मोहि निहोरा ॥ 


बार बार निज सपथ देवाई | कहबि न तात लषन-लरिकाई ॥ 


(दोहा) 
कहि प्रनाम कछु कहन लिय सिय भइ सिथिल सनेह । 


थकित बचन लोचन सजल पुलक पल्लवित देह ॥ 453 ॥ 


(चौपाई) 


तेहि अवसर रघुबर रूख पाई | केवट पारहि नाव चलाई ॥ 
रघु-कुल-तिलक चले एहि भाँती | देखउँ ठाढ़ कुलिस धरि छाती ॥ 
मैं आपन किमि कहां कलेसू । जिअत फिरेझँ लेइ राम-सँदेसू ॥ 

अस कहि सचिव बचन रहि गयेऊ । हानि-गलानि-सोच-बस भयेऊ ॥ 
सुत-बचन सुनतहिं नरनाहू | परेउ धरनि उर दारुन-दाहू ॥ 


तलफत बिषम मोह मन मापा । माँजा मनहुँ मीन कहूँ ब्यापा ॥ 


करि बिलाप सब रोवहिं रानी | महा बिपति किमि जाइ बखानी ॥ 
सुनि बिलाप दुखहू दुखु लागा | धीरजहू कर धीरजु भागा ॥ 


(दोहा) 
भयेउ कोलाहल अवध अति सुनि नृप राउर सोर । 


बिपुल बिहँग-बन परेउ निसि मानहुँ कुलिस कठोर ॥ 454 ॥ 


(चौपाई) 
प्रान कंठगत भयेउ भुआलू । मनि-बिहीन जनु ब्याकुल ब्यालू ॥ 
इद्रीं सकल बिकल भइ्ढँ भारी । जनु सर-सरसिज-बनु बिनु बारी ॥ 
कौसल्या नृपु दीख मलाना । रबि-कुल-रबि अथयउ जिअ जाना | 
उर धरि धीर राम महतारी | बोली बचन समय अनुसारी ॥ 
नाथ समुझि मन करिअ बिचारू | राम-बियोग-पयोधि अपारू ॥ 
करनधार तुम्ह अवध जहाजू | चढ़ेउ सकल-प्रिय-पथिक-समाजू ॥ 
धीरजु धरिअ त पाइअ पारू । नाहिं त बूड़िहि सबु परिवारू ॥ 
जौं जिय धरिअ बिनय पिय मोरी । रामु लषनु सिय मिलहिं बहोरी ॥ 


(दोहा) 


प्रिया बचन मृदु सुनत नृपु चितयेउ आँखि उघारि । 


तलफत मीन मलीन जनु सींचत सीतल बारि ॥ 455 ॥ 


(चौपाई) 
धरि धीरजु उठी बैठ भुआलू | कह सुमंत्र कहँ राम कृपालू ॥ 
कहाँ लषन कहूँ रामु सनेही । कह प्रिय पुत्र-बधू बैदेही ॥ 
बिलपत राउ बिकल बहु भाँती | भइ जुग-सरिस सिराति न राती ॥ 
तापस-अंध-साप सुधि आई | कौसल्यहि सब कथा सुनाई ॥ 
भयेउ बिकल बरनत इतिहासा । राम-रहित धिग जीवन-आसा ॥ 
सो तनु राखि करब मैं काहा । जेहि न प्रेम-पनु मोर निबाहा ॥ 
हा रघुनंदन प्रान-पिरीते | तुम्ह बिनु जिअत बहुत दिन बीते ॥ 


हा जानकी लखन, हा रघुबर । हा पितु-हित-चित-चातक-जलधर । 


(दोहा) 
राम राम कहि राम कहि राम राम कहि राम । 


तनु परिहरि रघुबर-बिरह राउ गए सुरधाम ॥ 456 ॥ 


(चौपाई) 


जिअन-मरन-फलु दसरथ पावा | अंड अनेक अमल जसु छावा ॥ 
जिअत राम-बिधु-बदनु निहारा | राम-बिरह करि मरनु सव्वाँरा ॥ 
सोक-बिकल सब रोवहिं रानी । रूपु सील बलु तेजु बखानी ॥ 
करहिं बिलाप अनेक प्रकारा | परहीं भूमितल बारहिं बारा ॥ 
बिलपहिं बिकल दास अरु दासी | घर घर रुदन करहिं पुरबासी ॥ 
अथयउ आजु भानु-कुल-भानू | धरम-अवधि गुन-रूप-निधानू ॥ 
गारीं सकल कैकइहि देहीं | नयन-बिहीन कीन्ह जग जेहीं ॥ 

एहि बिधि बिलपत रैनि बिहानी | आए सकल महामुनि ग्यानी ॥ 


(दोहा) 
तब बसिष्ठ मुनि समय-सम कहि अनेक इतिहास । 


सोक नेवारेउ सबहि कर निज बिग्यान-प्रकास ॥ 457 ॥ 


(चौपाई) 


तेल नाव भरि नृप तनु राखा | दूत बोलाइ बहुरि अस भाखा ॥ 
धावहु बेगि भरत पहिं जाहू | नृप सुधि कतहुँ कहहु जनि काहू ॥ 
एतनेइ कहेउ भरत सन जाई । गुर बोलाई पठयेउ दोउ भाई ॥ 


सुनि मुनि-आयसु धावन धाए । चले बेग बर-बाजि लजाए ॥ 


अनरथु अवध अरंभे जब तें | कुसगुन होहिं भरत कहूँ तब तें ॥ 
देखहिं राति भयानक सपना । जागि करहिं कटु कोटि कलपना ॥ 
बिप्र जेवाँइ देहिं दिन दाना | सिव-अभिषेक करहिं बिधि नाना ॥ 


माँगहिं हृदय महेस मनाई । कुसल मातु पितु परिजन भाई ॥ 


(दोहा) 
एहि बिधि सोचत भरत मन धावन पहुँचे आइ । 


गुर-अनुसासन श्रवन सुनि चले गनेसु मनाइ ॥ 458 ॥ 


(चौपाई) 
चले समीर-बेग हय हाँके | नाँघत सरित सैल बन बाँके ॥ 
हृदय सोचु बड़ कछु न सोहाई । अस जानहिं जिय जाउूँ उड़ाई ॥ 
एक निमेष बरस-सम जाई । एहि बिधि भरत नगर निअराई ॥ 
असमगुन होहिं नगर पैठारा । रटहिं कुभाँति कुखेत करारा ॥ 
खर सिआर बोलहिं प्रतिकूला | सुनि सुनि होइ भरत-मन सूला ॥ 
श्रीहत सर सरिता बन बागा | नगरु बिसेषि भयावनु लागा ॥ 
खग मृग हय गय जाहिं न जोए | राम-बियोग-कुरोग बिगोए ॥ 


नगर-नारि-नर निपट दुखारी । मनहूँ सबन्हि सब संपति हारी ॥ 


(दोहा) 
पुरजन मिलिहिं न कहहिं कछु गवहिं जोहारहिं जाहिं । 


भरत कुसल पूँछि न सकहिं भय बिषाद मन माहिं ॥ 459 ॥ 


(चौपाई) 

हाट बाट नहिं जाइ निहारी । जनु पुर दहँ दिसि लागि दवारी ॥ 
आवत सुत सुनि कैकयनंदिनि । हरषी रबि-कुल-जलरुह-चंदिनि ॥ 
सजि आरती मुदित उठि धाई । द्वारेहिं भेंटि भवन लेइ आई ॥ 
भरत दुखित परिवारु निहारा । मानहुँ तुहिन बनज-बनु मारा ॥ 
कैकेई हरषित एहि भाँति । मनहुँ मुदित दव लाइ किराती ॥ 

सुतहि ससोच देखि मनु मारें | पूँछति नैहर कुसल हमारें ॥ 

सकल कुसल कहि भरत सुनाई । पूँछी निज कुल कुसल भलाई ॥ 


कहु कहाँ तात कहाँ सब माता । कहँ सिय राम लषन प्रिय भ्राता ॥ 


(दोहा) 
सुनि सुत बचन सनेहमय कपट-नीर भरि नैन । 


भरत-श्रवन-मन-सूल-सम पापिनि बोली बैन ॥ 460 ॥ 


(चौपाई) 
तात बात मैं सकल सवारी | भइ मंथरा सहाय बिचारी ॥ 
कछुक काज बिधि बीच बिगारेउ । भूषति सुर-पति-पुर-पगु धारेउ ॥ 
सुनत भरत भय-बिबस बिषादा । जनु सहमेउ करि केहरि-नादा ॥ 
तात तात हा तात पुकारी । परे भूमितल ब्याकुल भारी ॥ 
चलत न देखन पायेउँ तोही | तात न रामहि सौंपेहु मोही ॥ 
बहुरि धीर धरि उठे सँभारी | कहु पितु-मरन-हेतु महतारी ॥ 
सुनि सुत-बचन कहति कैकेई । मरमु पाँछि जनु माहुर देई ॥ 
आदिहु तें सब आपनि करनी | कुटिल कठोर मुदित-मन बरनी ॥ 


(दोहा) 


भरतहि बिसरेउ पितु मरन सुनत राम-बन-गौनु । 


हेतु अपनपउ जानि जिअ थकित रहे धरि मौनु ॥ 464 ॥ 


(चौपाई) 
बिकल बिलोकि सुतहि समुझावति । मनहुँ जरे पर लोनु लगावति ॥ 
तात राउ नहिं सोचे जोगू | बिढ़ह सुकृत जसु कीन्हेउ भोगू ॥ 


जीवत सकल जनम-फल पाए । अंत अमर-पति-सदन सिधाए ॥ 
अस अनुमानि सोच परिहरहू | सहित समाज राज पुर करहू ॥ 
सुनि सुठि सहमेउ राजकुमारू । पाकें छतु जनु लाग अँगारू ॥ 
धीरजु धरि भरि लेहिं उसासा | पापनि सबहि भाँति कुल नासा ॥ 
जौं पै कुरुचि रही अति तोही | जनमत काहे न मारे मोही ॥ 

पेड़ काटि तैं पालउ सींचा | मीन-जिअन निति बारि उलीचा ॥ 


(दोहा) 
हंसबंसु दसरथु जनकु राम लखन से भाइ । 


जननी तू जननी भई बिधि सन कछु न बसाइ ॥ 462 ॥ 


(चौपाई) 
जब तैं कुमति कुमत जिअ ठयेऊ | खंड खंड होइ हृदउ न गयेऊ ॥ 
बर माँगत मन भइ नहिं पीरा । गरि न जीह, मुह परेउ न कीरा ॥ 
भूप प्रतीत तोरि किमि कीन्ही | मरन-काल बिधि मति हरि लीन्ही ॥ 
बिधिहु न नारि हृदय-गति जानी | सकल-कपट-अघ-अवगुन-खानी ॥ 
सरल-सुसील धरम-रत राऊ । सो किमि जाने तीय-सुभाऊ ॥ 


अस को जीव जंतु जग माहीं । जेहि रघुनाथ प्रान-प्रिय नाहीं ॥ 


भे अति अहित रामु तेउ तोही । को तूँ अहसि सत्य कहु मोही ॥ 
जो हसि सो हसि मुहँ मसि लाई | आँखि ओट उठि बैठहिं जाई ॥ 


(दोहा) 
राम बिरोधी हृदय तें प्रगट कीन्ह बिधि मोहि । 
मो समान को पातकी बादि कहाँ कछू तोहि ॥ 463 ॥ 


(चौपाई) 
सुनि सत्रुघुन मातु-कुटिलाई | जरहिं गात रिस कछु न बसाई ॥ 
तेहि अवसर कुबरी तहँ आई | बसन बिभूषन बिबिध बनाई ॥ 
लखि रिस भरेउ लषन-लघु-भाई | बरत अनल घृत-आहुति पाई ॥ 
हुमगि लात तकि कूबर मारा । परि मुह भरि महि करत पुकारा ॥ 
कूबर टूटेउ, फूट कपारू | दलित दसन मुख रुधिर-प्रचारू ॥ 
आह दइअ मैं काह नसावा | करत नीक फलु अनइस पावा ॥ 
सुनि रिपुहन लखि नख-सिख खोटी | लगे घसीटन धरि धरि झोंटी ॥ 
भरत दयानिधि दीन्हि छड़ाई | कौसल्या पहिं गे दोउ भाई ॥ 


(दोहा) 


मलिन बसन बिबरन बिकल कृस सरीर दुख-भारु । 


कनक-कलप-बर-बेलि-बन मानहुँ हनी तुषारु ॥ 464 ॥ 


(चौपाई) 

भरतहि देखि मातु उठि धाई । मुरुछित अवनि परी झइ्ँ आई ॥ 

देखत भरतु बिकल भए भारी । परे चरन तन-दसा बिसारी ॥ 

मातु तात कहूँ देहि देखाई | कहँ सिय रामु-लषनु दोउ भाई ॥ 

कैकइ कत जनमी जग माँझा | जौं जनमि त भइ काहे न बाँझा ॥ 

कुल-कलंकु जेहिं जनमेउ मोही | अपजस-भाजन प्रिय-जन-द्रोही ॥ 
को त्रिभुवन मोहि सरिस अभागी । गति असि तोरि मातु जेहि लागी ॥ 

पितु सुरपुर, बन रघु-बर-केतू | मैं केवल सब अनरथ-हेतु ॥ 

धिग मोहि भयेजँ बेनु-बन आगी | दुसह-दाह-दुख-दृषन-भागी ॥ 


(दोहा) 
मातु भरत के बचन मृदु सुनि सुनि उठी सँभारि ॥ 
लिए उठाइ लगाइ उर लोचन मोचति बारि ॥ 65 ॥ 


(चौपाई) 


सरल सुभाय माय हिय लाए । अति-हित मनहुँ राम फिरि आए ॥ 
भेंटेउ बहुरि लघषन-लघु-भाई । सोकु सनेहु न हृदय समाई ॥ 

देखि सुभाउ कहत सबु कोई । राम-मातु अस काहे न होई ॥ 
माता भरतु गोद बैठारे | आँसु पौंछि मृदु-बचन उचारे ॥ 

अजहूँ बच्छ, बलि, धीरज धरहू | कुसमउ समुझि सोक परिहरहू ॥ 
जनि मानहु हिय हानि गलानी | काल-करम-गति अघटित जानि ॥ 
काहुहि दोस देहु जनि ताता । भा मोहि सब बिधि बाम बिधाता ॥ 
जो एतेहु दुख मोहि जिआवा | अजहुँ को जानइ का तेहि भावा ॥ 


(दोहा) 
पितु-आयसु भूषन बसन तात तजे रघुबीर । 


बिसमउ हरष न हृदय कछु पहिरे बलकल चीर | 466 ॥ 


(चौपाई) 
मुख प्रसन्न मन रंग न रोषू | सब कर सब बिधि करि परितोषू ॥ 
चले बिपिन सुनि सिय सँग लागी | रहै न राम-चरन-अनुरागी ॥ 
सुनतहिं लषनु चले उठि साथा | रहहिं न जतन किए रघुनाथा ॥ 


तब रघुपति सबही सिरु नाई | चले संग सिय अरु लघु भाई ॥ 


रामु लषनु सिय बनहि सिधाए | गइउँ न संग न प्रान पठाए ॥ 
एहु सबु भा इन्ह आँखिन्ह आगे | तउ न तजा तनु जीव अभागे ॥ 
मोहि न लाज निज नेहु निहारी | राम-सरिस सुत मैं महतारी ॥ 


जिएइ मरइ भल भूपति जाना । मोर हृदय सत-कुलिस-समाना ॥ 


(दोहा) 
कौसल्या के बचन सुनि भरत-सहित रनिवास । 


ब्याकुल बिलपत राजगृह मानहुँ सोक-निवासु ॥ 467 ॥ 


(चौपाई) 
बिलपहिं बिकल भरत दोउ भाई | कौसल्या लिए हृदय लगाई ॥ 
भाँति अनेक भरतु समुझाए | कहि बिबेकमय बचन सुनाए ॥ 
भरतहु मातु सकल समुझाई । कहि पुरान श्रुति कथा सुहाईं ॥ 
छल-बिहीन सुचि सरल सुबानी । बोले भरत जोरि जुग पानी ॥ 
जे अघ मातु-पिता-सुत मारें | गाइ-गोठ महि-सुर-पुर जारें ॥ 
जे अघ तिय-बालक-बध कीन्हें | मीत महीपति माहुर दीन्हें ॥ 
जे पातक उपपातक अहहीं | करम-बचन-मन-भव कबि कहहीं ॥ 


ते पातक मोहि होहु बिधाता । जौं एहु होइ मोर मत माता ॥ 


(दोहा) 


जे परिहरि हरि-हर-चरन भजहिं भूतगन घोर । 
तेहि कै गति मोहि देउ बिधि जौं जननी मत मोर ॥ 68 ॥ 


(चौपाई) 
बेचहिं बेदु धरमु दुहि लेहीं | पिसुन पराय पाप कहि देहीं ॥ 
कपटी कुटिल कलह प्रिय क्रोधी | बेद-बिदूषक बिस्व-बिरोधी ॥ 
लोभी लंपट लोलुपचारा । जे ताकहिं परधनु परदारा ॥ 
पावौं मैं तिन्‍्ह कै गति घोरा | जौं जननी एहु संमत मोरा ॥ 
जे नहिं साधुसंग अनुरागे | परमारथ-पथ बिमुख अभागे ॥ 
जे न भजहिं हरि नरतनु पाई । जिन्हहि न हरि-हर-सुजसु सुहाई ॥ 
तजि श्रुतिपंथु बाम-पथ चलहीं | बंचक बिरचि बेष जगु छलहीं ॥ 
तिन्ह कै गति मोहि संकर देऊ | जननी जौ एहु जानौं भेऊ ॥ 


(दोहा) 
मातु भरत के बचन सुनि साँचे सरल सुभाय । 


कहति राम-प्रिय तात तुम्ह सदा बचन मन काय ॥ 469 ॥ 


(चौपाई) 


राम प्रान तें प्रान तुम्हारे | तुम्ह रघुपतिहिं प्रान तें प्यारे ॥ 

बिधु बिष चवै स्रवै हिमु आगी | होइ बारिचर बारि बिरागी ॥ 

भए ज्ञान बरु मिटै न मोहू । तुम्ह रामहि प्रतिकूल न होहू ॥ 

मत तुम्हार एह जो जग कहहीं । सो सपनेहूँ सुख सुगति न लहहीं ॥ 
अस कहि मातु भरतु हिय लाए | थन-पय स्रवहिं नयन-जल छाए ॥ 
करत बिलाप बहुत यहि भाँती । बैठेहिं बीति गइ सब राती ॥ 
बामदेउ बसिष्ठ तब आए | सचिव महाजन सकल बोलाए ॥ 


मुनि बहु भाँति भरत उपदेसे | कहि परमारथ बचन सुदेसे ॥ 


(दोहा) 
तात हृदय धीरजु धरहु करहु जो अवसर आजु | 


उठे भरत गुर-बचन सुनि करन कहेउ सब साजु ॥ 470॥ 


(चौपाई) 


नृपतनु बेद-बिदित अन्हवावा | परम बिचित्र बिमान बनावा ॥ 


गहि पद भरत मातु सब राखी । रहीं राम दरसन अभिलाषी ॥ 


चंदन-अगर-भार बहु आए | अमित अनेक सुगंध सुहाए ॥ 
सरजु-तीर रचि चिता बनाई । जनु सुर-पुर-सोपान सुहाई ॥ 

एहि बिधि दाह-क्रिया सब कीन्ही । बिधिवत न्हाइ तिलांजुलि दीन्ही ॥ 
सोधि सुमृति सब बेद पुराना | कीन्ह भरत दसगात-बिधाना ॥ 
जहाँ जस मुनिबर आयसु दीन्हा । तहँ तस सहस भाँति सबु कीन्हा ॥ 


भए बिसुद्ध दिए सब दाना । धेनु बाजि गज बाहन नाना ॥ 


(दोहा) 
सिंघासन भूषन बसन अन्न धरनि धन धाम । 


दिए भरत लहि भूमिसुर भे परिपूरन काम ॥ 474 ॥ 


(चौपाई) 
पितु-हित भरत कीन्हि जसि करनी | सो मुख लाख जाइ नहिं बरनी ॥ 
सुदिनु सोधि मुनिबर तब आए | सचिव महाजन सकल बोलाए ॥ 
बैठे राजसभा सब जाई । पठए बोलि भरत दोउ भाई ॥ 
भरतु बसिष्ठ निकट बैठारे | नीति-धरम-मय बचन उचारे ॥ 
प्रथम कथा सब मुनिबर बरनी | कैकइ कुटिल कीन्हि जसि करनी ॥ 
भूप धरमब्रतु सत्य सराहा । जेहिं तनु परिहरि प्रेमु निबाहा ॥ 


कहत राम-गुन-सीलु-सुभाऊ | सजल नयन पुलकेउ मुनिराऊ ॥ 
बहुरि लषन-सिय-प्रीति बखानी | सोक-सनेह-मगन मुनि-ग्यानी ॥ 


(दोहा) 
सुनहु भरत भावी प्रबल बिलखि कहेउ मुनिनाथ । 


हानि लाभु जीवन मरनु जसु अपजसु बिधि हाथ ॥ 474 ॥ 


(चौपाई) 
अस बिचारि केहि देइअ दोषू | ब्यरथ काहि पर कीजिअ रोषू ॥ 
तात बिचारु करहु मन माहीं । सोच-जोगु दसरथु नृपु नाहीं ॥ 
सोचिअ बिप्र जो बेद बिहीना | तजि निज धरमु बिषय-लयलीना ॥ 
सोचिअ नृपति जो नीति न जाना । जेहि न प्रजा प्रिय प्रान-समाना ॥ 
सोचिअ बयसु कृपन धनवानू | जो न अतिथि सिव-भगति सुजानू ॥ 
सोचिअ सूद्रु बिप्र-अवमानी । मुखरु मानप्रिय ग्यान-गुमानी ॥ 
सोचिअ पुनि पति-बंचक नारी | कुटिल कलहप्रिय इच्छाचारी ॥ 
सोचिअ बट निज ब्रतु परिहरई | जो नहिं गुर आयसु अनुसरई ॥ 


(दोहा) 


सोचिअ गृही जो मोह-बस करै करम-पथ त्याग । 


सोचिअ जती प्रंपच-रत बिगत बिबेक बिराग ॥ 473 ॥ 


(चौपाई) 
बैषानस सोइ सोचन जोगु | तपु बिहाइ जेहि भावै भोगू ॥ 
सोचिअ पिसुन अकारन क्रोधी | जननि-जनक-गुरु-बंधु-बिरोधी ॥ 
सब बिधि सोचिअ पर-अपकारी । निज तनु-पोषक निरदय भारी ॥ 
सोचनीय सबहि बिधि सोई । जो न छाँड़ि छलु हरि-जन होई ॥ 
सोचनीय नहिं कोसलराऊ । भुवन चारिदस प्रगट प्रभाऊ ॥ 
भयेउ, न अहै, न अब होनिहारा । भूप भरत जस पिता तुम्हारा ॥ 


बिधि हरि हरु सुरपति दिसिनाथा | बरनहिं सब दसरथ-गुन-गाथा ॥ 


(दोहा) 
कहहु तात केहि भाँति कोउ करिहि बड़ाई तासु । 


राम लषन तुम्ह सत्रुहन सरिस सुअन सुचि जासु ॥ 474 ॥ 


(चौपाई) 


सब प्रकार भूपति बड़भागी | बादि बिषादु करिअ तेहि लागी ॥ 


एहु सुनि समुझि सोचु परिहरहू | सिर धरि राज-रजायसु करहू ॥ 
राय राजपदु तुम्ह कहूँ दीन्हा | पिता-बचनु फुर चाहिअ कीन्हा ॥ 
तजे रामु जेहिं बचनहि लागी | तनु परिहरेउ राम-बिरहागी ॥ 

नृपहि बचन प्रिय, नहिं प्रिय प्राना | करहु तात पितु-बचन प्रवाना ॥ 
करहु सीस धरि भूप-रजाई । है तुम्ह कहँ सब भाँति भलाई ॥ 
परसुराम पितु-अग्याँ राखी । मारी मातु, लोक सब साखी ॥ 


तनय जजातिहि जौबनु दयेऊ । पितु-अग्या अघ अजसु न भयेऊ ॥ 


(दोहा) 
अनुचित उचित बिचारु तजि जे पालहिं पितु बयन । 


ते भाजन सुख सुजस के बसहिं अमरपति-अयन ॥ 475 ॥ 


(चौपाई) 
अवसि नरेस-बचन फुर करहू । पालहु प्रजा, सोक परिहरहू ॥ 
सुरपुर नृप पाइहि परितोषू । तुम्ह कहँ सुकृत सुजसु नहिं दोषू ॥ 
बेद-बिदित संमत सबही का । जेहि पितु देइ सो पावै टीका ॥ 
करहु राजु परिहरहु गलानी । मानहु मोर बचन हित जानी ॥ 


सुनि सुखु लहब राम-बैदेहीं | अनुचित कहब न पंडित केहीं ॥ 


कौसल्यादि सकल महतारीं । तेउ प्रजा सुख होहिं सुखारीं ॥ 
मरम तुम्हार राम कर जानिहि | सो सब बिधि तुम्ह सन भल मानिहि ॥ 


सौंपेहु राजु राम कै आएँ । सेवा करेहु सनेह सुहाएँ ॥ 


(दोहा) 
कीजिअ गुर-आयसु अवसि कहहिं सचिव कर जोरि | 


रघुपति आएँ उचित जस तस तब करब बहोरि ॥ 76 ॥ 


(चौपाई) 
कौसल्या धरि धीरजु कहई । पूत पथ्य गुरु-आयसु अहई ॥ 
सो आदरिअ करिअ हित मानी | तजिअ बिषादु काल गति जानी ॥ 
बन रघुपति, सुरपति नरनाहू । तुम्ह एहि भाँति तात कदराहू ॥ 
परिजन प्रजा सचिव सब अंबा । तुम्हही सुत सब कहँ अवलंबा ॥ 
लखि बिधि बाम कालु-कठिनाई । धीरजु धरहु मातु बलि जाई ॥ 
सिर धरि गुर आयसु अनुसरहू । प्रजा पालि परि-जन-दुख-हरहू ॥ 
गुर के बचन सचिव अभिनंदनु । सुने भरत हिय हित जनु चंदनु ॥ 
सुनी बहोरि मातु मृदु-बानी | सील-सनेह-सरल-रस सानी ॥ 


(छंद) 
सानी सरल रस मातु-बानी सुनि भरत ब्याकुल भए । 
लोचन-सरोरुह श्रवत सींचत बिरह उर अंकुर नए ॥ 
सो दसा देखत समय तेहि बिसरी सबहि सुधि देह की । 


तुलसी सराहत सकल सादर सीव सहज सनेह की ॥ 


(सोरठा) 
भरत कमल-कर जोरि धीर-धुरंधर धीर धरि । 


बचन अमिअ जनु बोरि देत उचित उत्तर सबहि ॥ 477 ॥ 


(चौपाई) 

मोहि उपदेसु दीन्ह गुर नीका । प्रजा सचिव संमत सबही का ॥ 

मातु उचित धरि आयसु दीन्हा | अवसि सीस धरि चाहाँ कीन्हा ॥ 
गुर-पितु-मातु-स्वामि-हित-बानी । सुनि मन मुदित करिअ भलि जानी ॥ 

उचित कि अनुचित किए बिचारू | धरमु जाइ सिर पातक भारू ॥ 

तुम्ह तौ देहु सरल सिख सोई । जो आचरत मोर भल होई ॥ 

जद्यपि यह समुझत हीौँं नीकें | तदपि होत परितोषु न जी कें ॥ 

अब तुम्ह बिनय मोरि सुनि लेहू | मोहि अनुहरत सिखावनु देहू ॥ 


ऊतरु देऊँ छमब अपराधू । दुखित-दोष-गुन गनहिं न साधू ॥ 


(दोहा) 
पितु सुरपुर सिय-राम बन, करन कहहु मोहि राजु । 


एहि ते जानहु मोर हित कै आपन बड़ काजु ॥ 78 ॥ 


(चौपाई) 
हित हमार सिय-पति-सेवकाई । सो हरि लीन्ह मातु कुटिलाई ॥ 
मैं अनुमानि दीख मन माहीं | आन उपाय मोर हित नाहीं ॥ 
सोक-समाजु राजु केहि लेखें | लघन-राम-सिय-पद बिनु देखें ॥ 
बादि बसन बिनु भूषन-भारू । बादि बिरति बिनु ब्रह्म-बिचारू ॥ 
सरुज सरीर बादि बहु भोगा | बिनु हरिभगति जाय जप जोगा ॥ 
जायूँ जीव बिनु देह सुहाई । बादि मोर सबु बिनु रघुराई ॥ 
जाउँ राम पहिं आयसु देहू | एकहि आँक मोर हित एहू ॥ 


मोहि नूप करि भल आपन चहह्ूू | सोउ सनेह जड़ता-बस कहहू ॥ 


(दोहा) 
कैकेई-सुअन कुटिल मति राम-बिमुख गतलाज । 


तुम्ह चाहत सुखु मोहबस मोहि से अधम के राज ॥ 479 ॥ 


(चौपाई) 
कहाँ साँचु सब सुनि पतिआहू | चाहिअ धरमसील नरनाहू ॥ 
मोहि राजु हठि देइहहु जबहीं | रसा रसातल जाइहि तबहीं ॥ 
मोहि समान को पाप-निवासू | जेहि लगि सीय-राम बनबासू ॥ 
राय राम कहूँ काननु दीन्हा | बिछुरत गमनु अमरपुर कीन्हा ॥ 
मैं सठ सब अनरथ कर हेतू | बैठ बात सब सुनौं सचेतू ॥ 
बिनु रघुबीर बिलोकिय बासू । रहे प्रान सहि जग उपहासू ॥ 
राम पुनीत बिषय-रस रूखे | लोलुप भूमि-भोग के भूखे ॥ 
कहाँ लगि कहाँ हृदय-कठिनाई । निदरि कुलिसु जेहिं लही बड़ाई ॥ 


(दोहा) 
कारन तें कारजु कठिन होइ दोसु नहि मोर । 


कुलिस अस्थि तें उपल तें लोह कराल कठोर ॥ 480 ॥ 


(चौपाई) 


कैकेई-भव तनु अनुरागे | पाँवर प्रान अघाइ अभागे ॥ 


जौं प्रिय-बिरह प्रान प्रिय लागे | देखब सुनब बहुत अब आगे ॥ 

लखन-राम-सिय कहूँ बनु दीन्हा | पठै अमरपुर पति-हित कीन्हा ॥ 
लीन्ह बिधवपन अपजसु आपू । दीन्हेउ प्रजहि सोकु संतापू ॥ 

मोहि दीन्ह सुखु सुजसु सुराजू | कीन्ह कैकेईं सब कर काजू ॥ 

एहि तें मोर काह अब नीका । तेहि पर देन कहहु तुम्ह टीका ॥ 

कैकई-जठर जनमि जग माहीं । यह मोहि कहँ कछु अनुचित नाहीं ॥ 


मोरि बात सब बिधिहिं बनाई । प्रजा पाँच कत करहु सहाई ॥ 


(दोहा) 
ग्रह-ग्रहीत पुनि बात-बस तेहि पुनि बीछी मार । 


तेहि पिआइअ बारुनी कहहु काह उपचार ॥ 484 ॥ 


(चौपाई) 
कैकइ-सुअन-जोग जग जोई । चतुर बिरंचि दीन्ह मोहि सोई ॥ 
दसरथ-तनय राम-लघु-भाई । दीन्हि मोहि बिधि बादि बड़ाई ॥ 
तुम्ह सब कहहु कढ़ावन टीका । राय रजायसु सब कह नीका ॥ 
उतरु देऊँ केहि बिधि केहि केही | कहहु सुखेन जथा-रुचि जेही ॥ 
मोहि कुमातु-समेत बिहाई | कहहु कहिहि के कीन्ह भलाई ॥ 


मो बिनु को सचराचर माहीं । जेहि सिय-रामु प्रानप्रिय नाहीं ॥ 
परम हानि सब कहूँ बड़ लाहू । अदिनु मोर नहि दूषन काहू ॥ 


संसय सील प्रेम-बस अहह्ू | सबुईइ उचित सब जो कछु कहहू ॥ 


(दोहा) 
राम-मातु सुठि सरलचित मो पर प्रेमु बिसेखि । 
कहै सुभाय सनेह-बस मोरि दीनता देखि ॥ 482 । 


(चौपाई) 
गुर बिबेक-सागर जग जाना । जिन्हहि बिस्व कर-बदर-समाना ॥ 
मो कहूँ तिलक-साज सज सोऊ । भए बिधि-बिमुख बिमुख सबु कोऊ ॥ 

परिहरि राम-सीय जग माहीं | कोउ न कहिहि मोर मत नाहीं ॥ 

सो मैं सुनन सहब सुखु मानी । अंतहूँ कीच तहाँ जहँ पानी ॥ 

डर न मोहि जग कहिहि कि पोचू | परलोकह्ु कर नाहिन सोचू ॥ 
एके उर बस दुसह दवारी | मोहि लगि भे सिय-राम दुखारी ॥ 
जीवन-लाहु लषन भल पावा | सबु तजि राम-चरनु मन लावा ॥ 


मोर जनम रघुबर-बन लागी | झूठ काह पछिताऊँ अभागी ॥ 


(दोहा) 
आपन दारुन दीनता कहां सबहि सिरु नाइ । 


देखें बिनु रघु-नाथ-पद जिय कै जरनि न जाइ ॥ 483 ॥ 


(चौपाई) 
आन उपाउ मोहि नहि सूझा । को जिय कै रघुबर बिनु बूझा ॥ 
एकहिं ऑक इहै मन माहीं | प्रातकाल चलिहाँ प्रभु पाहीं ॥ 
जद्यपि मैं अनभल अपराधी । भइ मोहि कारन सकल उपाधी ॥ 
तदपि सरन सनमुख मोंहि देखी | छमि सब करिहहिं कृपा बिसेखी ॥ 
सील सकुचि सुठि सरल सुभाऊ । कृपा-सनेह-सदन रघुराऊ ॥ 
अरिहु क अनभल कीन्ह न रामा । मैं सिसु सेवक जद्यपि बामा ॥ 
तुम्ह पै पाँच मोर भल मानी । आयसु आसिष देहु सुबानी ॥ 
जेहिं सुनि बिनय मोहि जनु जानी | आवहिं बहुरि राम रजधानी ॥ 


(दोहा) 
जद्यपि जनमु कुमातु तें मैं सठु सदा सदोस । 


आपन जानि न त्यागिहहिं मोहि रघुबीर भरोस ॥ 484 ॥ 


(चौपाई) 
भरत-बचन सब कहूँ प्रिय लागे | राम-सनेह-सुधा जनु पागे ॥ 
लोग बियोग-बिषम-बिष दागे | मंत्र सबीज सुनत जनु जागे ॥ 
मातु सचिव गुर पुर-नर-नारी | सकल सनेह बिकल भए भारी ॥ 
भरतहिं कहहिं सराहि सराही । राम-प्रेम-मूरति-तनु आही ॥ 
तात भरत अस काहे न कहहू । प्रान समान राम-प्रिय अहहू ॥ 
जो पावँरु अपनी जड़ताई । तुम्हहि सुगाइ मातु-कुटिलाई ॥ 
सो सठु कोटिक-पुरुष-समेता | बसिहि कलप-सत नरक-निकेता ॥ 


अहि-अघ-अवगुन नहि मनि गहई । हरै गरल दुख दारिद दहई ॥ 


(दोहा) 
अवसि चलिअ बन रामु जहँ भरत मंत्रु भल कीन्ह । 


सोक-सिंधु बूड़त सबहि तुम्ह अवलंबनु दीन्ह ॥ 485 ॥ 


(चौपाई) 
भा सब के मन मोदु न थोरा । जनु घनु-धुनि सुनि चातक मोरा ॥ 
चलत प्रात लखि निरनउ नीके । भरतु प्रानप्रिय भे सबही के ॥ 
मुनिहि बंदि भरतहिं सिरु नाई । चले सकल घर बिदा कराई ॥ 


धन्य भरत-जीवनु जग माहीं | सीलु सनेहु सराहत जाहीं ॥ 
कहहि परसपर भा बड़ काजू | सकल चलै कर साजहिं साजू ॥ 
जेहि राखहिं रहु घर रखवारी । सो जानै जनु गरदनि मारी ॥ 


कोउ कह रहन कहिअ नहिं काहू | को न चहै जग जीवन-लाहू ॥ 


(दोहा) 
जरउ सो संपति-सदन-सुखु सुहद मातु पितु भाइ । 


सनमुख होत जो राम-पद करै न सहस सहाइ ॥ 486 ॥ 


(चौपाई) 


घर घर साजहिं बाहन नाना | हरषु हृदय परभात पयाना ॥ 

भरत जाइ घर कीन्ह बिचारू | नगरु बाजि गज भवन भँडारू ॥ 
संपति सब रघुपति कै आही | जौ बिनु जतन चलौं तजि ताही ॥ 
तौ परिनाम न मोरि भलाई । पाप-सिरोमनि साइँ दोहाई ॥ 

करै स्वामि-हित सेवकु सोई | दूखन कोटि देइ किन कोई ॥ 

अस बिचारि सुचि सेवक बोले । जे सपनेहूँ निज धरम न डोले ॥ 
कहि सबु मरमु धरमु सब भाखा । जो जेहि लायक सो तेहिं राखा ॥ 


करि सबु जतनु राखि रखवारे । राम मातु पहिं भरतु सिधारे ॥ 


(दोहा) 
आरत जननी जानि सब भरत सनेह सुजान | 


कहेउ बनावन पालकी सजन सुखासन जान ॥ 487 ॥ 


(चौपाई) 


चक्क चक्कि जिमि पुर-नर-नारी | चहत प्रात उर आरत भारी ॥ 
जागत सब निसि भयेउ बिहाना | भरत बोलाए सचिव सुजाना ॥ 
कहेउ लेहु सबु तिलक-समाजू । बनहिं देब मुनि रामहिं राजू ॥ 
बेगि चलहु सुनि सचिव जोहारे । तुरत तुरग रथ नाग सँवारे ॥ 
अरुंधती अरु अगिनि-समाऊ । रथ चढ़ि चले प्रथम मुनिराऊ ॥ 
बिप्र-बुंद चढ़ि बाहन नाना | चले सकल तप-तेज-निधाना ॥ 
नगर लोग सब सजि सजि जाना । चित्रकूट कहँ कीन्ह पयाना ॥ 


सिबिका सुभग न जाहिं बखानी | चढ़ि चढ़ि चलत भई सब रानी ॥ 


(दोहा) 
सौंपि नगर सुचि सेवकनि सादर सकल चलाइ । 


सुमिरि राम-सिय-चरन तब चले भरतु दोउ भाइ ॥ 488 ॥ 


(चौपाई) 
राम-दरस-बस सब नर-नारी । जनु करि करिनि चले तकि बारी ॥ 
बन सिय रामु समुझि मन माहीं | सानुज भरत पयादेहिं जाहीं ॥ 
देखि सनेहु लोग अनुरागे | उतरि चले हय गय रथ त्यागे ॥ 
जाइ समीप राखि निज डोली । राम-मातु मृदु-बानी बोली ॥ 
तात चढ़हु रथ बलि महतारी । होइहि प्रिय परिवारु दुखारी ॥ 
तुम्हरे चलत चलिहि सब लोगू | सकल सोक-कृस नहिं मग जोगू ॥ 
सिर धरि बचन चरन सिरु नाई । रथ चढ़ि चलत भए दोउ भाई ॥ 


तमसा प्रथम दिवस करि बासू | दूसर गोमति-तीर निवासू ॥ 


(दोहा) 
पय अहार फल असन एक निसि भोजन एक लोग । 


करत राम-हित नेम ब्रत परिहरि भूषन भोग ॥ 489 ॥ 


(चौपाई) 
सई तीर बसि चले बिहाने । श्रृंबेरपुर सब निअराने ॥ 


समाचार सब सुने निषादा | हृदय बिचारु करे सबिषादा ॥ 


कारन कवन भरतु बन जाहीं | है कछु कपट भाउ मन माहीं ॥ 
जौं पै जिअ न होति कुटिलाई । तौ कत लीन्ह संग कटकाई ॥ 
जानहिं सानुज रामहि मारी | करौं अकंटक राजु सुखारी ॥ 

भरत न राजनीति उर आनी | तब कलंकु अब जीवनु-हानी ॥ 
सकल सुरासुर जुरहिं जुझारा | रामहि समर न जीतनिहारा ॥ 


का आचरज़ु भरतु अस करहीं । नहिं बिष-बेलि अमिअ-फल फरहीं ॥ 


(दोहा) 
अस बिचारि गुह ग्याति सन कहेउ सजग सब होहु । 


हथवाँसहु बोरहु तरनि कीजिअ घाटारोहु ॥ 490 ॥ 


(चौपाई) 


होहु सँजोइल रोकह्ुु घाटा | ठाटहु सकल मरै के ठाटा ॥ 
सनमुख लोह भरत सन लेऊँ | जिअत न सुरसरि उतरन देऊँ ॥ 
समरु मरनु पुनि सुर-सरि-तीरा । राम-काजु छनभंगु सरीरा ॥ 
भरत भाइ नृपु मै जन नीचू । बड़े भाग असि पाइअ मीचू ॥ 
स्वामि काज करिहहुँ रन रारी | जस धवलिहउ भुवन दस चारी ॥ 


तर्जौं प्रान रघु-नाथ-निहोरें । दुहूँ हाथ मुद मोदक मोरें ॥ 


साधु-समाज न जाकर लेखा । राम भगत महूुँ जासु न रेखा ॥ 


जायँ जिअत जग सो महि भारू | जननी-जौबन-बिटप-कुठारू ॥ 


(दोहा) 
बिगत-बिषाद निषादपति सबहि बढ़ाइ उछाहु । 


सुमिरि राम माँगेउ तुरत तरकस धनुष सनाहु ॥ 49 ॥ 


(चौपाई) 
बेगहु भाइहु सजहु सँजोऊ । सुनि रजाइ कदराइ न कोऊ ॥ 
भलेहिं नाथ सब कहहिं सहरषा | एकहिं एक बढ़ावै करषा ॥ 
चले निषाद जोहारि जोहारी | सूर सकल रन रूचै रारी ॥ 
सुमिरि राम-पद-पंकज पनहीं । भाथी बाँधि चढ़ाइन्हि धनहीं ॥ 
अँगरी पहिरि कूँड़ि सिर धरहीं | फरसा बाँस सेल सम करहीं ॥ 
एक कुसल अति ओड़न खाँड़े | कूदहि गगन मनहूँ छिति छाँड़े ॥ 
निज निज साजु समाजु बनाई । गुह-राउतहि जोहारे जाई ॥ 


देखि सुभट सब लायक जाने | लै लै नाम सकल सनमाने ॥ 


(दोहा) 


भाइहु लावहु धोख जनि आज काज बड़ मोहि | 
सुनि सरोष बोले सुभट बीर अधीर न होहि ॥ 492 ॥ 


(चौपाई) 
राम-प्रताप नाथ बल तोरें | करहिं कटकु बिनु भट बिनु घोरें ॥ 
जीवत पाउ न पाछें धरहीं । रुंड-मुंड-मय मेदिनि करहीं ॥ 
दीख निषादनाथ भल टोलू | कहेउ बजाउ जुझाऊ ढोलू ॥ 
एतना कहत छींक भइ बाएँ | कहेउ सगुनिअन्ह खेत सुहाएँ ॥ 
बूढ़ु एकु कह सगुन बिचारी | भरतहि मिलिअ न होइहि रारी ॥ 
रामहि भरतु मनावन जाहीं | सगुन कहै अस बिग्रहु नाहीं ॥ 
सुनि गुह कहै नीक कह बूढ़ा | सहसा करि पछिताहिं बिमूढ़ा ॥ 
भरत-सुभाउ-सील बिनु बूझें | बड़ि हित-हानि जानि बिनु जूझें ॥ 


(दोहा) 
गहहु घाट भट समिटि सब लेजँ मरम मिलि जाइ । 


बूझि मित्र अरि मध्य गति तस तब करिहौं आइ ॥ 493 ॥ 


(चौपाई) 


लखन सनेहु सुभाय सुहाएँ । बैरु प्रीति नहिं दुरै दुराएँ ॥ 

अस कहि भेंट सँजोवन लागे | कंद मूल फल खग मृग माँगे ॥ 
मीन पीन पाठीन पुराने । भरि भरि भार कहारन्ह आने ॥ 
मिलन-साजु सजि मिलन सिधाए । मंगल-मूल सगुन सुभ पाए ॥ 
देखि दूरि तें कहि निज नामू | कीन्ह मुनीसहि दंड प्रनामू ॥ 
जानि रामप्रिय दीन्हि असीसा | भरतहि कहेउ बुझाइ मुनीसा ॥ 
राम-सखा सुनि स्पंदनु त्यागा | चले उतरि उमगत अनुरागा ॥ 


गाउँ जाति गुह नाउँ सुनाई । कीन्ह जोहारु माथ महि लाई ॥ 


(दोहा) 
करत दंडवत देखि तेहि भरत लीन्ह उर लाइ । 


मनहुँ लखन सन भेंट भइ प्रेमु न हृदय समाइ ॥ 494 ॥ 


(चौपाई) 
भेंटत भरतु ताहि अति प्रीती । लोग सिहाहिं प्रेम कै रीती ॥ 
धन्य धन्य धुनि मंगल-मूला | सुर सराहि तेहि बरिसहिं फूला ॥ 
लोक बेद सब भाँतिहिं नीचा । जासु छाँह छुइड लेइअ सींचा ॥ 


तेहि भरि अंक राम-लघु-भ्राता | मिलत पुलक-परि-पूरित गाता ॥ 


राम राम कहि जे जमुहाहीं । तिन्हहि न पाप पुंज समुहाहीं ॥ 
यह तौ राम लाइ उर लीन्हा | कुल-समेत जगु पावन कीन्हा ॥ 
करमनास-जल सुरसरि परई । तेहि को कहहु सीस नहिं धरई ॥ 


उलटा नाम जपत जग जाना । बालमीकि भए ब्रह्म समाना ॥ 


(दोहा) 
स्वपच सबर खस जमन जड़ पाँवर कोल किरात । 


रामु कहत पावन परम होत भुवन बिख्यात ॥ 495 ॥ 


(चौपाई) 
नहिं अचिरजु जुग जुग चलि आई । केहि न दीन्हि रघुबीर बड़ाई ॥ 
राम-नाम-महिमा सुर कहहीं | सुनि सुनि अवधलोग सुखु लहहीं ॥ 
रामसखहि मिलि भरत सप्रेमा | पूँछी कुसल सुमंगल षेमा ॥ 
देखि भरत कर सीलु सनेहू । भा निषाद तेहि समय बिदेहू ॥ 
सकुच सनेहु मोदु मन बाढ़ा | भरतहि चितवत एकटक ठाढ़ा ॥ 
धरि धीरजु पद बंदि बहोरी | बिनय सप्रेम करत कर जोरी ॥ 
कुसल-मूल पद-पंकज पेखी । मैं तिहुँ काल कुसल निज लेखी ॥ 
अब प्रभु परम अनुग्रह तोरें | सहित कोटि कुल मंगल मोरें ॥ 


(दोहा) 
समुझि मोरि करतूति कुलु प्रभु महिमा जिअ जोइ । 
जो न भजै रघु-बीर-पद जग बिधि-बंचित सोइ ॥ 496 ॥ 


(चौपाई) 
कपटी कायरु कुमति कुजाती । लोक बेद बाहेर सब भाँती ॥ 
राम कीन्ह आपन जबही तें । भयेझँ भुवन भूषन तबही तें ॥ 
देखि प्रीति सुनि बिनय सुहाई | मिलेउ बहोरि भरत-लघु-भाई ॥ 
कहि निषाद निज नाम सुबानीं | सादर सकल जोहारीं रानीं ॥ 
जानि लखन सम देहिं असीसा | जिअहु सुखी सय लाख बरीसा ॥ 
निरखि निषादु नगर-नर-नारी | भए सुखी जनु लषनु निहारी ॥ 
कहहिं लहेउ एहिं जीवन लाहू । भेंटउ रामभद्र भरि बाहू ॥ 


सुनि निषादु निज-भाग-बड़ाई । प्रमुदित मन लै चलेउ लेवाई ॥ 


(दोहा) 
सनकारे सेवक सकल चले स्वामि-रुख पाइ । 


घर तरु तर सर बाग बन बास बनाएन्हि जाइ ॥ 497 ॥ 


(चौपाई) 
श्रृंगबेरपुर भरत दीख जब । भे सनेह सब अंग सिथिल तब ॥ 
सोहत दिए निषादहि लागू | जनु धनु धरे बिनय अनुरागू ॥ 
एहि बिधि भरत सेन सब संगा । दीख जाइ जग-पावनि गंगा ॥ 
रामघाट कहूँ कीन्ह प्रनामू | भा मनु मगनु मिले जनु रामू ॥ 
करहिं प्रनाम नगर-नर-नारी । मुदित ब्रह्ममय बारि निहारी ॥ 
करि मज्जननु माँगहिं कर जोरी । रामचंद्र-पद-प्रीति न थोरी ॥ 
भरत कहेउ सुरसरि तव रेनू | सकल-सुखद-सेवक सुर-धेनू ॥ 


जोरि पानि बर माँगऊँ एहू | सीय-राम-पद-सहज-सनेहू ॥ 


(दोहा) 
एहि बिधि मज्जनु भरतु करि गुर अनुसासन पाइ । 


मातु नहानीं जानि सब डेरा चले लवाइ ॥ 498 ॥ 


(चौपाई) 
जहाँ तहँ लोगन्ह डेरा कीन्हा | भरत सोधु सबही कर लीन्हा ॥ 


सुर-सेवा करि आयसु पाई । राम-मातु पहिं गे दोउ भाई ॥ 


चरन चाँपि कहि कहि मृदु-बानी | जननी सकल भरत सनमानी ॥ 
भाइहि सौंपि मातु-सेवकाई । आपु निषादहि लीन्ह बोलाई ॥ 

चले सखा कर सों कर जोरें | सिथिल सरीर सनेह न थोरें ॥ 
पूछत सखहि सो ठाउँ देखाऊ | नेकु नयन-मन-जरनि जुड़ाऊ ॥ 
जहाँ सिय रामु लषनु निसि सोये | कहत भरे जल लोचन-कोये ॥ 
भरत-बचन सुनि भयेउ बिषादू | तुरत तहाँ लै गयेउ निषादू ॥ 


(दोहा) 
जहँ सिंसुपा पुनीत तर रघुबर किय बिश्रामु । 


अति सनेह सादर भरत कीन्हेउ दंड प्रनामु ॥ 499 ॥ 


(चौपाई) 
कुस साथरी-एडिनिहारि सुहाई । कीन्ह प्रनामु प्रदच्छिन जाई ॥ 
चरन-रेख-रज आँखिन्ह लाई | बनइ न कहत प्रीति अधिकाई ॥ 
कनक-बिंदु दुई चारिक देखे | राखे सीस सीय-सम लेखे ॥ 
सजल बिलोचन हृदय गलानी | कहत सखा सन बचन सुबानी ॥ 
श्रीहत सीय-बिरह दुतिहीना | जथा अवध नर-नारि बिलीना ॥ 
पिता जनक देऊँ पटतर केही | करतल भोगु जोगु जग जेही ॥ 


ससुर भानु-कुल-भानु भुआलू । जेहि सिहात अमरावतिपालू ॥ 


प्राननाथु रघुनाथ गोसाई । जो बड़ होत सो राम-बड़ाई ॥ 


(दोहा) 
पति देवता सुतीय-मनि सीय साथरी देखि । 
बिहरत हृदउ न हहरि हर पबि तें कठिन बिसेखि ॥ 200 ॥ 


(चौपाई) 
लालन-जोगु लखन लघु लोने । भे न भाइ अस अहहिं न होने ॥ 
पुरजन प्रिय पितु मातु दुलारे | सिय-रघुबरहि प्रानपिआरे ॥ 
मृदु-मूरति सुकुमार सुभाऊ | तात बाउ तन लाग न काऊ ॥ 
ते बन सहहिं बिपति सब भाँती । निदरे कोटि कुलिस एहिं छाती ॥ 
राम जनमि जगु कीन्ह उजागर | रूप सील सुख सब गुन-सागर ॥ 
पुरजन परिजन गुर पितु माता । राम-सुभाउ सबहि सुखदाता ॥ 
बैरिउ राम-बड़ाई करहीं | बोलनि मिलनि बिनय मन हरहीं ॥ 


सारद कोटि कोटि सत सेखा । करि न सकें प्रभु-गुन-गन-लेखा ॥ 


(दोहा) 


सुखस्वरुप रघु-बंस-मनि मंगल-मोद-निधानु । 
ते सोवत कुस डासि महि बिधि-गति अति बलवानु ॥ 204 ॥ 


(चौपाई) 

राम सुना दुखु कान न काऊ | जीवनतरु जिमि जोगवै राऊ ॥ 

पलक नयन फनि मनि जेहि भाँती | जोगवहिं जननि सकल दिन राती ॥ 
ते अब फिरत बिपिन पदचारी | कंद-मूल-फल-फूल अहारी ॥ 
धिग कैकेई अमंगल-मूला । भइसि प्रान-प्रियतम-प्रतिकूला ॥ 
मैं धिग धिग अघ-उदधि अभागी | सबु उतपातु भयेउ जेहि लागी ॥ 
कुल-कलंकु करि सृजेउ बिधाता । सा द्रोह मोहि कीन्ह कुमाता ॥ 
सुनि सप्रेम समुझाव निषादू | नाथ करिअ कत बादि बिषादू ॥ 

राम तुम्हहि प्रिय तुम्ह प्रिय रामहि | यह निरजोसु दोसु बिधि बामहि ॥ 


(छंद) 
बिधि बाम की करनी कठिन जेहि मातु कीन्ही बावरी । 
तेहि राति पुनि पुनि करहिं प्रभु सादर सरहना रावरी ॥ 
तुलसी न तुम्ह सों राम प्रीतमु कहतु हों सौहें किए । 
परिनाम मंगलु जानि अपने आनिए धीरज हिए ॥ 


(सोरठा) 
अंतरजामी रामु सकुच सप्रेम कृपायतन । 


चलिअ करिअ बिश्रामु एह बिचार दृढ़ आनि मन ॥ 202 ॥ 


(चौपाई) 
सखा-बचन सुनि उर धरि धीरा | बास चले सुमिरत रघुबीरा ॥ 
यह सुधि पाइ नगर-नर-नारी । चले बिलोकन आरत भारी ॥ 
परदखिना करि करहैं प्रनामा । देहिं कैकइहि खोरि निकामा ॥ 
भरी भरि बारि बिलोचन लेंहीं | बाम बिधाताहि दूषन देहीं ॥ 
एक सराहहिं भरत-सनेह्दू | कोउ कह नृपति निबाहेउ नेहू ॥ 
निंदहिं आपु सराहि निषादहि | को कहि सकै बिमोह बिषादहि ॥ 
एहि बिधि राति लोगु सबु जागा । भा भिनुसार गुदारा लागा ॥ 
गुरहि सुनाव चढ़ाइ सुहाईं | नईं नाव सब मातु चढ़ाईं ॥ 


दंड चारि मह भा सबु पारा | उतरि भरत तब सबहि सँभारा ॥ 


(दोहा) 
प्रातक्रिया करि मातु-पद बंदि गुरहि सिरु नाइ । 


आगें किए निषाद-गन दीन्हेउ कटकु चलाइ ॥ 203 ॥ 


(चौपाई) 
कियेउ निषादनाथु अगुआईं | मातु पालकी सकल चलाईं ॥ 
साथ बोलाइ भाइ लघु दीन्हा । बिप्रन्ह सहित गवनु गुर कीन्हा ॥ 
आपु सुरसरिहि कीन्ह प्रनामू | सुमिरे लघन-सहित सिय-रामू ॥ 
गवने भरत पयोदेहिं पाए | कोतल संग जाहिं डोरिआए ॥ 
कहहिं सुसेवक बारहिं बारा | होइअ नाथ अस्व असवारा ॥ 
रामु पयोदेहि पाय सिधाए | हम कहाँ रथ गज बाजि बनाए ॥ 
सिर-भर जाजँ उचित अस मोरा । सब तें सेवक-धरमु कठोरा ॥ 


देखि भरत-गति, सुनि मृदु-बानी | सब सेवक-गन गरहिं गलानी ॥ 


(दोहा) 
भरत तीसरे पहर कहूँ कीन्ह प्रबेसु प्रयाग । 


कहत राम सिय राम सिय उमगि उमगि अनुराग ॥ 204 ॥ 


(चौपाई) 


झलका झलकत पायन्ह कैंसें | पंकज कोस ओस कन जैसें ॥ 


भरत पयादेहिं आए आजू | भयेउ दुखित सुनि सकल समाजू ॥ 
खबरि लीन्ह सब लोग नहाए । कीन्ह प्रनामु त्रिबेनिहिं आए ॥ 
सबिधि सितासित नीर नहाने | दिए दान महिसुर सनमाने ॥ 
देखत स्यामल-धवल-हलोरे | पुलकि सरीर भरत कर जोरे ॥ 
सकल काम प्रद तीरथराऊ । बेद-बिदित जग प्रगट प्रभाऊ ॥ 
माँगों भीख त्यागि निज धरमू | आरत काह न करै कुकरमू ॥ 


अस जिय जानि सुजान सुदानी | सफल करहिं जग जाचक-बानी ॥ 


(दोहा) 
अरथ न धरम न काम रुचि गति न चहौं निरबान । 


जनम जनम रति राम-पद यह बरदान, न आन ॥ 205 ॥ 


(चौपाई) 
जानहु रामु कुटिल करि मोही | लोग कहेउ गुरु-साहिब-द्रोही ॥ 
सीता-राम-चरन रति मोरें | अनुदिन बढ़ै अनुग्रह तोरें ॥ 
जलदु जनम-भरि सुरति बिसारेउ | जाँचत जलु पबि पाहन डारेउ ॥ 


चातक रटनि घटें घटि जाई । बढ़े प्रेम सब भाँति भलाई ॥ 


कनकहिं बान [!] चढ़ै जिमि दाहें | तिमि प्रिय-तम-पद नेम निबाहें ॥ 
भरत-बचन सुनि माँझ त्रिबेनी । भइ मृदु-बानि सु-मंगल-देनी ॥ 
तात भरत तुम्ह सब बिधि साधू | राम-चरन-अनुराग-अगाधू ॥ 


बाद गलानि करहु मन माहीं । तुम्ह सम रामहि कोउ प्रिय नाहीं ॥ 


(दोहा) 
तनु पुलकेउ हिय हरषु सुनि बेनि-बचन अनुकूल । 


भरत धन्य कहि धन्य सुर हरषित बरषहिं फूल ॥ 206 ॥ 


(चौपाई) 
प्रमुदित तीरथराज निवासी | बैखानस बट गृही उदासी ॥ 


कहहिं परसपर मिलि दस पाँचा | भरत सनेह सीलु सुचि साँचा ॥ 
सुनत राम-गुन-ग्राम सुहाए । भरद्वाज मुनिबर पहिं आए ॥ 
दंड-प्रनामु करत मुनि देखे | मूरतिमंत भाग्य निज लेखे ॥ 

धाइ उठाइ लाइ उर लीन्हे । दीन्हि असीस कृतारथ कीन्हे ॥ 
आसनु दीन्ह नाइ सिरु बैठे | चहत सकुच-गृह जनु भजि पैठे ॥ 
मुनि पूछब कछु एह बड़ सोचू | बोले रिषि लखि सीलु-सँकोचू ॥ 


[4] बान - वर्ण, आम। 


सुनहु भरत हम सब सुधि पाई | बिधि-करतब पर कछु न बसाई ॥ 


(दोहा) 
तुम्ह गलानि जिय जनि करहु समुझी मातु-करतूति । 
तात कैकइहि दोषु नहिं गई गिरा मति धूति ॥ 207 ॥ 


(चौपाई) 
यहउ कहत भल कहिहि न कोऊ । लोकु बेद बुध संगत दोऊ ॥ 
तात तुम्हार बिमल जसु गाई | पाइहि लोकउ बेदु बड़ाई ॥ 
लोक-बेद-संमत सबु कहई । जेहि पितु देइ राजु सो लहई ॥ 
राउ सत्यब्रत तुम्हहि बोलाई । देत राजु सुखु धरमु बड़ाई ॥ 
राम-गवनु बन अनरथ-मूला | जो सुनि सकल बिस्व भइ सूला ॥ 
सो भावी बस रानि अयानी । करि कुचालि अंतहूँ पछितानी ॥ 
तहऊँ तुम्हार अलप अपराधू | कहै सो अधम अयान असाधू ॥ 


करतेहु राजु त तुम्हहि न दोषू | रामहि होत सुनत संतोषू ॥ 


(दोहा) 
अब अति कीन्हेहु भरत भल तुम्हहि उचित मत एहु । 


सकल सुमंगल-मूल जग रघुबर-चरन-सनेहु ॥ 208 ॥ 


(चौपाई) 
सो तुम्हार धनु जीवनु प्राना । भूरिभाग को तुम्हहि समाना ॥ 
यह तम्हार आचरज न ताता | दसरथ-सुअन राम-प्रिय भ्राता ॥ 
सुनहु भरत रघु-बर मन माहीं । प्रेम-पात्रु तुम्ह सम कोउ नाहीं ॥ 
लषन राम सीतहि अति प्रीती | निसि सब तुम्हहि सराहत बीती ॥ 
जाना मरमु नहात प्रयागा | मगन होहिं तुम्हरे अनुरागा ॥ 
तुम्ह पर अस सनेहु रघुबर के | सुख जीवन जग जस जड़ नर के ॥ 
यह न अधिक रघुबीर बड़ाई । प्रनत-कुटुंब-पाल रघुराई ॥ 


तुम्ह तौ भरत मोर मत एहू | धरें देह जनु राम-सनेहू ॥ 


(दोहा) 
तुम्ह कहँ भरत कलंक यह हम सब कहँ उपदेसु । 


राम-भगति-रस-सिद्धि-हित भा यह समउ गनेसु ॥ 209 ॥ 


(चौपाई) 
नव-बिधु-बिमल तात जसु तोरा । रघुबर-किंकर-कुमुद-चकोरा ॥ 


उदित सदा अथइहि कबहूँ ना | घटिहि न जग नभ दिन दिन दूना ॥ 
कोक तिलोक प्रीति अति करिही । प्रभु-प्रताप-रबि छबिहि न हरिही ॥ 

निसि दिन सुखद सदा सब काहू । ग्रसिहि न कैकइ-करतब-राहू ॥ 

पूरन राम-सु-प्रेम-पियूषा | गुर-अवमान दोष नहिं दूषा ॥ 

राम-भगत अब अमिअ अघाहू । कीन्हेहु सुलभ सुधा बसुधाहू ॥ 

भूप भगीरथ सुरसरि आनी । सुमिरत सकल-सुं-मगल-खानी ॥ 


दसरथ गुन-गन बरनि न जाहीं । अधिकु कहा जेहि सम जग नाहीं ॥ 


(दोहा) 
जासु सनेह-सकोच-बस राम प्रगट भए आइ ॥ 


जे हर हिय-नयननि कबहूँ निरखे नहीं अघाइ ॥ 240 ॥ 


(चौपाई) 
कीरति बिधु तुम्ह कीन्ह अनूपा । जहँ बस राम प्रेम-मृग-रूपा ॥ 
तात गलानि करहु जिय जाएँ | डरहु दरिद्रहि पारस पाएँ ॥ ॥ 
सुनहु भरत हम झूठ न कहहीं | उदासीन तापस बन रहहीं ॥ 
सब साधन कर सुफल सुहावा | लषन-राम-सिय-दरसनु पावा ॥ 


तेहि फल कर फलु दरस तुम्हारा | सहित पयाग सुभाग हमारा ॥ 


भरत धन्य तुम्ह जसु जगु जयऊ । कहि अस प्रेम-मगन पुनि भयेऊ ॥ 
सुनि मुनि-बचन सभासद हरषे | साधु सराहि-सुमन सुर बरषे ॥ 


धन्य धन्य धुनि गगन पयागा | सुनि सुनि भरतु मगन अनुरागा ॥ 


(दोहा) 
पुलक-गात हिय रामु सिय सजल सरोरुह नयन । 


करि प्रनाम मुनि-मंडलिहि बोले गदगद बयन ॥ 244 ॥ 


(चौपाई) 

मुनि-समाजु अरु तीरथराजू | साँचिहूँ सपथ अघाइ अकाजू ॥ 

एहिं थल जौं कछु कहिअ बनाई | एहि सम अधिक न अघ अधमाई ॥ 
तुम्ह सर्बग्य कहौं सतिभाऊ | उर-अंतर-जामी रघुराऊ ॥ 
मोहि न मातु करतब कर सोचू । नहिं दुखु जिय जगु जानिहि पोचू ॥ 
नाहिन डरु बिगरिहि परलोकू । पितहु मरन कर मोहि न सोकू ॥ 
सुकृत सुजस भरि भुवन सुहाए | लछिमन-राम-सरिस सुत पाए ॥ 
राम-बिरह तजि तनु छनभंगू | भूप सोच कर कवन प्रसंगू ॥ 


राम-लषन-सिय बिनु पग पनहीं | करि मुनि-बेष फिरहिं बन बनही ॥ 


(दोहा) 
अजिन बसन, फल असन, महि सयन डासि कुस पात | 


बसि तरु-तर नित सहत हिम आतप बरषा बात ॥ 242 ॥ 


(चौपाई) 


एहि दुख-दाह दाहै दिन छाती | भूख न बासर नीद न राती ॥ 

एहि कुरोग कर औषधु नाहीं । सोधेउँ सकल बिस्व मन माहीं ॥ 
मातु कुमत बढ़ई अघ-मूला । तेहिं हमार हित कीन्ह बसूला ॥ 
कलि कुकाठ कर कीन्ह कुजंत्रू | गाड़ि अवधि पढ़ि कठिन कुमंत्रु ॥ 
मोहि लगि यहु कुठाटु तेहिं ठाटा | घालेसि सब जगु बारहबाटा ॥ 
मिटै कुजोगु राम फिरि आए | बसै अवध नहिं आन उपाए ॥ 
भरत-बचन सुनि मुनि सुखु पाई । सबहिं कीन्ह बहु भाँति बड़ाई ॥ 
तात करहु जनि सोचु बिसेखी | सब दुखु मिटहि राम-पग देखी ॥ 


(दोहा) 
करि प्रबोध मुनिबर कहेउ अतिथि पेमप्रिय होहु । 
कंद मूल फल फूल हम देहिं लेहु करि छोहु ॥ 243 ॥ 


(चौपाई) 

सुनि मुनि-बचन भरत हिय सोचू | भयेउ कुअवसर कठिन सँकोचू ॥ 
जानि गरुइ गुर-गिरा बहोरी | चरन बंदि बोले कर जोरी ॥ 
सिर धरि आयसु करिअ तुम्हारा | परम-धरम यहु नाथ हमारा ॥ 
भरत-बचन मुनिबर मन भाए | सुचि सेवक सिष निकट बोलाए ॥ 
चाहिए कीन्ह भरत पहुनाई । कंद मूल फल आनहु जाई ॥ 

भलेहीं नाथ कहि तिनन्‍्ह सिर नाए | प्रमुदित निज निज काज सिधाए ॥ 
मुनिहि सोच पाहुन बड़ नेवता | तसि पूजा चाहिअ जस देवता ॥ 


सुनि रिधि सिधि अनिमादिक आई | आयसु होइ सो करहिं गोसाई ॥ 


(दोहा) 
राम-बिरह ब्याकुल भरतु सानुज सहित समाज | 


पहुनाई करि हरहु श्रम कहा मुदित मुनिराज ॥ 244 ॥ 


(चौपाई) 
रिधि सिधि सिर धरि मुनि-बर-बानी | बड़ भागिनि आपुहि अनुमानी ॥ 
कहहिं परसपर सिधि-समुदाई । अतुलित अतिथि राम-लघु-भाई ॥ 
मुनि-पद बंदि करिअ सोइ आजू | होइ सुखी सब राज-समाजू ॥ 


अस कहि रचेउ रुचिर गृह नाना | जेहि बिलोकि बिलखाहिं बिमाना ॥ 
भोग बिभूति भूरि भरि राखे | देखत जिन्हहि अमर अभिलाषे ॥ 
दासी दास साजु सब लीन्हे | जोगवत रहहिं मनहि मनु दीन्हे ॥ 
सब समाजु सजि सिधि पल माहीं | जे सुख सुरपुर सपनेहँ नाहीं ॥ 
प्रथमहिं बास दिए सब केही । सुंदर सुखद जथा-रुचि जेही ॥ 


(दोहा) 
बहुरि सपरिजन भरत कहूँ रिषि अस आयेसु दीन्ह । 


बिधि-बिसमय-दायकु बिभव मुनिबर तपबल कीन्ह ॥ 245 ॥ 


(चौपाई) 
मुनि-प्रभाउ जब भरत बिलोका | सब लघु लगे लोकपति लोका ॥ 
सुख समाज़ु नहिं जाइ बखानी | देखत बिरति बिसारहीं ज्ञानी ॥ 
आसन सयन सुबसन बिताना । बन बाटिका बिहँग मृग नाना ॥ 
सुरभि फूल फल अमिअ-समाना | बिमल जलासय बिबिध बिधाना । 
असन पान सुच अमिअ अमी से । देखि लोग सकुचात जमी ["] से 


[4] जमी - यमी, संयमी। 


सुर-सुरभी सुरतरु सबही के | लखि अभिलाष सुरेस सची के ॥ 
रितु बसंत बह त्रिबिध बयारी | सब कहँ सुलभ पदारथ चारी ॥ 


सख्रक चंदन बनितादिक भोगा | देखि हरष बिसमय-बस लोगा ॥ 


(दोहा) 
संपत चकई भरतु चक मुनि-आयेसु खेलवार ॥ 


तेहि निसि आस्रम-पिंजराँ राखे भा भिनुसार ॥ 246 ॥ 


(चौपाई) 


कीन्ह निमज्जनु तीरथराजा । नाइ मुनिहि सिरु सहित समाजा ॥ 
रिषि-आयसु असीस सिर राखी | करि दंडवत बिनय बहु भाषी ॥ 
पथ-गति-कुसल साथ सब लीन्हे । चले चित्रकूटहिं चितु दीन्हें ॥ 
रामसखा कर दीन्हें लागू | चलत देह धरि जनु अनुरागू ॥ 
नहिं पद-त्रान सीस नहिं छाया । पेमु नेमु ब्रतु धरमु अमाया ॥ 
लषन-राम-सिय-पंथ-कहानी । पूँछत सखहि कहत मृदु-बानी ॥ 
राम-बास-थल-बिटप बिलोकें | उर-अनुराग रहत नहिं रोकें ॥ 


देखि दसा सुर बरिसहिं फूला । भइ मृदु महि मगु मंगल-मूला ॥ 


(दोहा) 
किए जाहिं छाया जलद सुखद बहै बर बात | 


तस मगु भयेउ न राम कहँ जस भा भरतहि जात ॥ 247 ॥ 


(चौपाई) 
जड़ जेतन मग जीव घनेरे | जे चितए प्रभु जिन्ह प्रभु हेरे ॥ 
ते सब भए परम-पद-जोगू | भरत-दरस मेटा भव-रोगू ॥ 
यह बड़ि बात भरत कै नाहीं । सुमिरत जिनहि रामु मन माहीं ॥ 
बारक राम कहत जग जेऊ । होत तरन-तारन नर तेऊ ॥ 
भरतु राम प्रिय पुनि लघु-भ्राता | कस न होइ मगु मंगलदाता ॥ 
सिद्ध साधु मुनिबर अस कहहीं | भरतहि निरखि हरषु हिय लहहीं ॥ 
देखि प्रभाउ सुरेसहि सोचू | जगु भल भलेहि पोच कहूँ पोचू ॥ 
गुर सन कहेउ करिअ प्रभु सोई | रामहि भरतहि भेंट न होई ॥ 


(दोहा) 
रामु सँकोची प्रेम-बस भरत सुपेम-पयोधि । 


बनी बात बेगरन चहति करिअ जतनु छलु सोधि ॥ 248 ॥ 


(चौपाई) 
बचन सुनत सुरगुरु मुसकाने | सहसनयन बिनु लोचन जाने ॥ 
माया-पति-सेवक सन माया । करै त उलटि परै सुरराया ॥ 
तब किछु कीन्ह राम-रुख जानी | अब कुचालि करि होइहि हानी ॥ 
सुनु सुरेस रघुनाथ सुभाऊ | निज-अपराध रिसाहिं न काऊ ॥ 
जो अपराध भगत कर करई । राम-रोष-पावक सो जरई ॥ 
लोकहु बेद बिदित इतिहासा । येह महिमा जानहिं दुरबासा ॥ 


भरत-सरिस को राम-सनेही | जगु जप राम, राम जप जेही ॥ 


(दोहा) 
मनहुँन आनिअ अमरपति रघुबर-भगत-अकाजु । 


अजसु लोक, परलोक दुख, दिन दिन सोक समाजु ॥ 249 ॥ 


(चौपाई) 
सुनु सुरेस उपदेसु हमारा | रामहि सेवकु परम पिआरा ॥ 
मानत सुख सेवक-सेवकाई । सेवक-बैर बैरु अधिकाई ॥ 
जद्यपि सम, नहिं राग न रोषू | गहहिं न पाप-पूनु गुन दोषू ॥ 


करम प्रधान बिस्व करि राखा । जो जस करै सो तस फलु चाखा ॥ 


तदपि करहिं सम-बिषम-बिहारा | भगत अभगत हृदय अनुसारा ॥ 
अगुन अलेप अमान एकरस । रामु सगुन भए भगत-पेम-बस ॥ 
राम सदा सेवक-रुचि राखी । बेद-पुरान साधु सुर साखी ॥ 


अस जिय जानि तजहु कुटिलाई । करहु भरत-पद-प्रीति सुहाई ॥ 


(दोहा) 
राम-भगत पर-हित-निरत, पर-दुख दुखी दयाल । 


भगत-सिरोमनि भरत तें जनि डरपहु सुरपाल ॥ 220 ॥ 


(चौपाई) 
सत्यसंध प्रभु सुर-हित-कारी | भरत राम-आयसु-अनुसारी ॥ 
स्वारथ-बिबस बिकल तुम्ह होहू । भरत-दोसु नहिं राउर मोहू ॥ 
सुनि सुरबर सुर-गुर-बर-बानी । भा प्रमोदु मन मिटी गलानी ॥ 
बरषि प्रसून हरषि सुरराऊ | लगे सराहन भरत-सुभाऊ ॥ 
एहि बिधि भरत चले मग जाहीं । दसा देखि मुनि सिद्ध सिहाहीं ॥ 
जबहिं रामु कहि लेहिं उसासा | उमगत पेमु मनहँ चहु पासा ॥ 
द्रवहिं बचन सुनि कुलिस-पषाना । पुरजन-पेम न जाइ बखाना ॥ 


बीच बास करि जमुनहिं आए | निरखि नीरु लोचन जल छाए ॥ 


(दोहा) 
रघु-बर-बरन बिलोकि बर बारि समेत समाज । 


होत मगन बारिधि-बिरह चढ़े बिबेक-जहाज ॥ 224 ॥ 


(चौपाई) 
जमुन-तीर तेहि दिन करि बासू | भयेउ समय सम सबहि सुपासू ॥ 
रातहिं घाट घाट की तरनी | आईं अगनित जाहिं न बरनी ॥ 
प्रात पार भए एकहि खेवा । तोषे रामसखा की सेवा ॥ 
चले नहाइ नदिहि सिरु नाई | साथ निषादनाथ दोउ भाई ॥ 
आगें मुनि-बर-बाहन आछें | राजसमाज जाइ सब पाछें ॥ 
तेहि पाछें दोउ बंधु पयादे | भूषन बसन बेष सुठि सादे ॥ 
सेवक सुहृद सचिवसुत साथा | सुमिरत लषनु सीय रघुनाथा ॥ 


जहाँ जहँ राम-बास-बिश्रामा । तहँ तहँ करहिं सप्रेम प्रनामा ॥ 


(दोहा) 
मगबासी नर-नारि सुनि धाम-काम तजि धाइ । 


देखि सरूप सनेह सब मुदित जनम-फलु पाइ ॥ 222 ॥ 


(चौपाई) 
कहहिं सप्रेम एक एक पाहीं | रामु लषनु सखि होहिं कि नाहीं ॥ 
बय बपु बरन रूप सोइ आली । सीलु सनेहुु सरिस सम चाली ॥ 
बेषु न सो सखि! सीय न संगा । आगें अनी चली चतुरंगा ॥ 
नहिं प्रसन्न-मुख मानस खेदा | सखि संदेह होइ एहिं भेदा ॥ 
तासु तरक तियगन मन मानी । कहहिं सकल तेहि सम न सयानी ॥ 
तेहि सराहि बानी फुरि पूजी | बोली मधुर बचन तिय दूजी ॥ 
कहि सप्रेम सब कथाप्रसंगू | जेहि बिधि राम-राज-रस-भंगू ॥ 


भरतहि बहुरि सराहन लागी | सील सनेह सुभाय सुभागी ॥ 


(दोहा) 
चलत पयादें खात फल पिता दीन्ह तजि राजु । 


जात मनावन रघुबरहि भरत-सरिस को आजु ॥ 223 ॥ 


(चौपाई) 
भायप भगति भरत-आचरनू | कहत सुनत दुख-दूषन-हरनू ॥ 
जो किछु कहब थोर सखि सोई । राम-बंधु अस काहे न होई ॥ 


हम सब सानुज भरतहि देखें | भइन्ह धन्य जुबती-जन लेखें ॥ 

सुनि गुन देखि दसा पछिताहीं | कैकइ-जननि-जोगु सुतु नाहीं ॥ 
कोउ कह दूषनु रानिहि नाहिन | बिधि सबु कीन्ह हमहि जो दाहिन ॥ 
कहाँ हम लोक-बेद-बिधि-हीनी । लघु तिय कुल-करतूति-मलीनी ॥ 
बसहिं कुदेस कुगाँव कुबामा । कहँ येह दरसु पुन्य-परिनामा ॥ 


अस अनंदु अचिरिजु प्रति ग्रामा | जनु मरुभूमि कलपतरु जामा ॥ 


(दोहा) 
भरत-दरसु देखत खुलेउ मग-लोगन्ह कर भागु | 


जनु सिंघलबासिन्ह भयेउ बिधि-बस सुलभ प्रयागु ॥ 224 ॥ 


(चौपाई) 
निज-गुन-सहित राम-गुन-गाथा । सुनत जाहिं सुमिरत रघुनाथा ॥ 
तीरथ मुनि आश्रम सुरधामा | निरखि निमज्जहिं करहिं प्रनामा ॥ 
मिलहिं किरात कोल बनबासी | बैखानस बटु जती उदासी ॥ 
करि प्रनामु पूछहिं जेहिं तेही | केहि बन लषनु रामु बैदेही ॥ 
ते प्रभु-समाचार सब कहहीं | भरतहि देखि जनम-फलु लहहीं ॥ 


जे जन कहहिं कुसल हम देखे । ते प्रिय राम-लषन-सम लेखे ॥ 


एहि बिधि बूझत सबहि सुबानी | सुनत राम बन-बास-कहानी ॥ 


(दोहा) 
तेहि बासर बसि प्रातहीं चले सुमिरि रघुनाथ । 


राम-दरस की लालसा भरत सरिस सब साथ ॥ 225 ॥ 


(चौपाई) 
मंगल सगुन होहिं सब काहू | फरकहिं सुखद बिलोचन बाहू ॥ 
भरतहि सहित समाज उछाहू । मिलिहहिं रामु मिटहि दुख-दाहू ॥ 
करत मनोरथ जस जिय जाके । जाहिं सनेह-सुरा सब छाके ॥ 
सिथिल अंग पग मग डगि डोलहिं | बिहबल बचन पेम-बस बोलहिं ॥ 
रामसखा तेहि समय देखावा । सैल-सिरोमनि सहज सुहावा ॥ 
जासु समीप सरित-पय-तीरा | सीय-समेत बसहिं दोउ बीरा ॥ 
देखि करहिं सब दंड प्रनामा | कहि जय जानकि-जीवन रामा ॥ 


प्रेमममगन अस राज-समाजू | जनु फिरि अवध चले रघुराजू ॥ 


(दोहा) 


भरत प्रेमु तेहि समय जस तस कहि सकइ न सेषु । 


कबिहिं अगम जिमि ब्रह्मसुखु अह-मम-मलिन-जनेषु ॥ 226 । 


(चौपाई) 
सकल सनेह सिथिल रघुबर कें | गए कोस दुइ दिनकर ढरकें ॥ 
जलु थलु देखि बसे, निसि बीतें | कीन्ह गवन रघु-नाथ-पिरीतें ॥ 
उहाँ रामु रजनी अवसेषा | जागे सीय सपन अस देखा ॥ 
सहित समाज भरत जनु आए । नाथ-बियोग-ताप तन-ताए ॥ 
सकल मलिन मन दीन दुखारी । देखीं सासु आन-अनुहारी ॥ 
सुनि सिय-सपन भरे जल लोचन | भए सोचबस सोच-बिमोचन ॥ 
लषन सपन यह नीक न होई | कठिन कुचाह सुनाइहि कोई ॥ 
अस कहि बंधु समेत नहाने । पूजि पुरारि साधु सनमाने ॥ 


(छंद) 
सनमानि सुर मुनि बंदि बैठे उत्तर दिसि देखत भए । 
नभ धूरि खग मृग भूरि भागे बिकल प्रभु आश्रम गए ॥ 
तुलसी उठे अवलोकि कारनु काह चित सचकित रहे । 


सब समाचार किरात कोलन्हि आइ तेहि अवसर कहे ॥ 


(दोहा) 
सुनत सुमंगल बैन मन प्रमोद तन पुलक भर । 


सरद सरोरुह नैन तुलसी भरे सनेह-जल ॥ 227 ॥ 


(चौपाई) 
बहुरि सोचबस भे सियरवनू | कारन कवन भरत-आगवनू ॥ 
एक आइ अस कहा बहोरी । सेन संग चतुरंग न थोरी ॥ 
सो सुनि रामहि भा अति सोचू | इत पितु-बच उत बंधु-सँकोचू ॥ 
भरत-सुभाउ समुझि मन माहीं | प्रभु-चित हित-थिति पावत नाही ॥ 
समाधान तब भा यह जाने । भरतु कहे महुँ साधु सयाने ॥ 
लखन लखेउ प्रभु-हृदय-खँभारू | कहत समय-सम नीति-बिचारू ॥ 
बिनु पूँछे कछु कहौं गोसाईं | सेवकु-समय न ढीठ ढिठाई ॥ 
तुम्ह सर्बज्ञ सिरोमनि स्वामी | आपनि समुझि कहाँ अनुगामी ॥ 


(दोहा) 
नाथ सुहृद सुठि सरल-चित सील सनेह-निधान ॥ 


सब पर प्रीति प्रतीति जियँ जानिअ आपु समान ॥ 228 ॥ 


(चौपाई) 
बिषयी जीव पाइ प्रभुताई । मूढ़ मोह-बस होहिं जनाई ॥ 
भरतु नीति रत साधु सुजाना । प्रभु-पद-प्रेम सकल जगु जाना ॥ 
तेऊ आजु राम-पदु पाई । चले धरम-मरजाद मेटाई ॥ 
कुटिल कुबंध कुअवसरु ताकी | जानि राम बनवास एकाकी ॥ 
करि कुमंत्रु मन साजि समाजू | आए करै अकंटक राजू ॥ 
कोटि प्रकार कलपि कुटलाई । आए दल बटोरि दोउ भाई ॥ 
जौं जिय होति न कपट कुचाली । केहि सोहाति रथ-बाजि-गजाली ॥ 
भरतहि दोष देइ को जाएँ | जग बौराइ राज पदु पाएँ ॥ 


(दोहा) 
ससि गुर-तिय-गामी, नघुषु चढ़ेउ भूमि-सुर-जान । 


लोक-बेद तें बिमुख भा अधम न बेन-समान ॥ 229 ॥ 


(चौपाई) 
सहसबाहु सुरनाथु त्रिसंकू | केहि न राजमद दीन्ह कलंकू ॥ 
भरत कीन्ह यह उचित उपाऊ । रिपु रिन रंच न राखब काऊ ॥ 


एक कीन्हि नहिं भरत भलाई । निदरे रामु जानि असहाई ॥ 


समुझि परिहि सोउ आजु बिसेखी | समर सरोष राम मुख पेखी ॥ 
एतना कहत नीति-रस भूला | रन-रस-बिटप पुलक मिस फूला ॥ 
प्रभु-पद बंदि सीस-रज राखी | बोले सत्य सहज बलु भाषी ॥ 
अनुचित नाथ न मानब मोरा | भरत हमहि उपचार न थोरा ॥ 


कहँ लगि सहिअ रहिअ मनु मारें | नाथ-साथ धनु हाथ हमारें ॥ 


(दोहा) 
छत्रि-जाति रघु-कुल-जनमु राम अनुग जगु जान । 


लाठहु मारें चढ़ति सिर नीच को धूरि-समान ॥ 230 ॥ 


(चौपाई) 
उठि कर जोरि रजायसु मागा । मनहुँ बीर-रस सोवत जागा ॥ 
बाँधि जटा सिर कसि कटि भाथा | साजि सरासनु सायकु हाथा ॥ 
आजु राम-सेवक जसु लेऊँ | भरतहि समर सिखावन देऊँ ॥ 
राम-निरादर कर फलु पाई । सोवहुँ समर-सेज दोउ भाई ॥ 
आइ बना भल सकल समाजू | प्रगट करौं रिस पाछिल आजू ॥ 
जिमि करि निकर दलै मृगराजू | लेइ लपेटि लवा जिमि बाजू ॥ 
तैसेहिं भरतहि सेन-समेता । सानुज निदरि निपातों खेता ॥ 


जौं सहाय कर संकरु आई । तौ मार रन राम-दोहाई ॥ 


(दोहा) 
अति-सरोष माखे लषनु लखि सुनि सपथ-प्रवान । 


सभय लोक सब लोकपति चाहत भभरि भगान ॥ 234 ॥ 


(चौपाई) 
जगु भय मगन गगन भइ बानी | लषन-बाहु-बलु बिपुल बखानी ॥ 
तात प्रताप-प्रभाउ तुम्हारा | को कहि सके को जाननिहारा ॥ 
अनुचित उचित काज किछु होऊ | समुझि करिअ भल कह सब कोऊ ॥ 

सहसा करि पाछैं पछिताहीं | कहहिं बेद बुध ते बुध नाहीं ॥ 

सुनि सुर-बचन लखष सकुचाने | राम सीय सादर सनमाने ॥ 

कही तात तुम्ह नीति सुहाई । सब तें कठिन राजमदु भाई ॥ 

जो अँचवत नृप माँतहिं तेई | नाहिन साधु-सभा जेहिं सेई ॥ 


सुनहु लघन भल भरत-सरीसा । बिधि-प्रपंच महँ सुना न दीसा ॥ 


(दोहा) 
भरतहि होइ न राजमदु बिधि-हरि-हर-पद पाइ ॥ 


कबहूँ कि काँजी-सीकरनि छीरसिंधु बिनसाइ ॥ 232 ॥ 


(चौपाई) 

तिमिर तरुन तरनिहि मकु गिलई । गगन मगु न मकु मेघहिं मिलई ॥ 
गोपद जल बूड़हिं घटजोनी | सहज छमा बरु छाड़ै छोनी ॥ 
मसक-फूँक मकु मेरु उड़ाई | होइ न नृपमदु भरतहि भाई ॥ 
लषन तुम्हार सपथ पितु-आना । सुचि सुबंधु नहिं भरत-समाना ॥ 
सगुनु षीरु अवगुन-जल ताता । मिलइ रचै परपंचु बिधाता ॥ 
भरतु हंस रबि-बंस-तड़ागा | जनमि कीन्ह गुन-दोष-बिभागा ॥ 

गहि गुन पय तजि अवगुन बारी | निज जस जगत कीन्हि उँजिआरी ॥ 


कहत भरत-गुन-सीलु-सुभाऊ | पेम-पयोधि-मगन रघुराऊ ॥ 


(दोहा) 
सुनि रघुबर-बानी बिबुध देखि भरत पर हेतु । 


सकल सराहत राम सो प्रभु को कृपानिकेतु ॥ 233 ॥ 


(चौपाई) 


जौं न होत जग जनम भरत को | सकल-धरम-धुर धरनि धरत को ॥ 


कबि-कुल-अगम भरत-गुन-गाथा । को जाने तुम्ह बिनु रघुनाथा ॥ 
लषन राम सिय सुनि सुर बानी । अति सुखु लहेउ न जाइ बखानी ॥ 
इहाँ भरतु सब सहित सहाए । मंदाकिनी पुनीत नहाए ॥ 
सरित-समीप राखि सब लोगा । माँगि मातु-गुर-सचिव-नियोगा ॥ 
चले भरतु जहाँ सिय-रघुराई | साथ निषादनाथ-लघुभाई ॥ 

समुझि मातु-करतब सकुचाहीं | करत कुतरक कोटि मन माहीं ॥ 


राम-लषनु-सिय सुनि मम नाऊँ | उठि जनि अनत जाहिं तजि ठाऊँ ॥ 


(दोहा) 
मातु मते महुँ मानि मोहि जो कछु करहिं सो थोर । 


अघ-अवगुन छमि आदरहिं समुझि आपनी ओर ॥ 234 ॥ 


(चौपाई) 
जौं परिहरहिं मलिन-मनु-जानी | जौ सनमानहिं सेवकु मानी ॥ 
मोरे सरन रामहि की पनही । राम सुस्वामि दोष सब जनही ॥ 
जग जस-भाजन चातक मीना । नेम पेम निज निपुन नबीना ॥ 
अस मन गुनत चले मग जाता | सकुच सनेह सिथिल सब गाता ॥ 


फेरत मनहिं मातु-कृत खोरी | चलत भगति-बल धीरज-धोरी ॥ 


जब समुझत रघुनाथ-सुभाऊ | तब पथ परत उताइल पाऊ ॥ 
भरत-दसा तेहि अवसर कैसी | जल-प्रबाह जल-अलि-गति जैसी ॥ 


देखि भरत कर सोचु सनेहू । भा निषाद तेहि समय बिदेहू ॥ 


(दोहा) 
लगे होन मंगल सगुन सुनि गुनि कहत निषादु । 
मिटिहि सोचु होइहि हरषु पुनि परिनाम बिषादु ॥ 235 ॥ 


(चौपाई) 
सेवक बचन सत्य सब जाने | आश्रम-निकट जाइ निअराने ॥ 
भरत दीख बन-सैल-समाजू | मुदित छुधित जनु पाइ सुनाजू ॥ 
ईति भीति जनु प्रजा दुखारी । त्रिबिध ताप पीड़ित ग्रह मारी ॥ 
जाइ सुराज सुदेस सुखारी | होहिं भरत गति तेहि अनुहारी ॥ 
राम बास-बन-संपति भ्राजा | सुखी प्रजा जनु पाइ सुराजा ॥ 
सचिव बिरागु बिबेकु नरेसू | बिपिन सुहावन पावन देसू ॥ 
भट जम-नियम सैल रजधानी । सांति सुमति सुचि सुंदर रानी ॥ 


सकल अंग संपन्न सुराऊ | रामचरन-अश्रित चित चाऊ ॥ 


(दोहा) 
जीति मोह-महिपालु-दल सहित बिबेक भुआलु । 


करत अकंटक राजु पुर सुख संपदा सुकालु ॥ 236 ॥ 


(चौपाई) 
बन-प्रदेस मुनि-बास घनेरे | जनु पुर नगर गाउँ-गन खेरे ॥ 
बिपुल बिचित्र बिहँग मृग नाना । प्रजा-समाजु न जाइ बखाना ॥ 
खँगहा, करि, हरि, बाघ, बराहा । देखि महिष बृष साजु सराहा ॥ 
बयरु बिहाइ चरहिं एक संगा । जहँ तहँ मनहुँ सेन चतुरंगा ॥ 
झरना झरहिं, मत्त-गज गाजहिं | मनहुँ निसान बिबिध बिधि बाजहिं ॥ 
चक चकोर चातक सुक पिक गन । कूजत मंजु मराल मुदित-मन ॥ 
अलिगन गावत नाचत मोरा । जनु सुराज मंगल चहुँ ओरा ॥ 


बेलि बिटप तृन सफल सफूला । सबु समाजु मुद-मंगल-मूला ॥ 


(दोहा) 
राम-सैल-सोभा निरखि भरत-हृदय अति-प्रेमु । 
तापस तप-फल पाइ जिमि सुखी सिराने नेमु ॥ 237 ॥ 


(चौपाई) 
तब केवट ऊँचे चढ़ि धाई | कहेउ भरत सन भुजा उठाई ॥ 
नाथ देखिअहिं बिटप-बिसाला | पाकरि जंबु रसाल तमाला ॥ 
जिन्ह तरुबरन्ह मध्य बटु सोहा । मंजु-बिसाल देखि मनु मोहा ॥ 
नील सघन पल्‍लव फल लाला | अबिरल छाँह सुखद सब काला ॥ 
मानहुँ तिमिर-अरुन-मय रासी । बिरची बिधि सकेलि सुषमा सी ॥ 
ए तरु सरित समीप गोसाई । रघुबर परनकुटी जहँ छाई ॥ 
तुलसी तरुबर बिबिध सुहाए । कहुँ कहुँ सिय कहुँ लघन लगाए ॥ 


बट-छाया बेदिका बनाई । सिय निज-पानि-सरोज सुहाई ॥ 


(दोहा) 
जहाँ बैठि मुनि-गन-सहित नित सिय रामु सुजान । 


सुनहिं कथा इतिहास सब आगम निगम पुरान ॥ 238 ॥ 


(चौपाई) 
सखा-बचन सुनि बिटप निहारी | उमगे भरत बिलोचन बारी ॥ 
करत प्रनाम चले दोउ भाई | कहत प्रीति सारद सकुचाई ॥ 


हरषहिं निरखि राम-पद-अंका । मानहुँ पारसु पायेउ रंका ॥ 


रज-सिर धरि हिय नयनन्हि लावहिं | रघुबर-मिलन-सरिस सुख पावहिं ॥ 
देखि भरत-गति अकथ अतीवा । प्रेम-मगन मृग खग जड़ जीवा ॥ 
सखहि सनेह-बिबस मग भूला । कहि सुपंथ सुर बरषहिं फूला ॥ 
निरखि सिद्ध साधक अनुरागे | सहज सनेहु सराहन लागे ॥ 


होत न भूतल भाउ भरत को | अचर सचर, चर अचर करत को ॥ 


(दोहा) 
पेम अमिअ मंदरु बिरहु भरतु पयोधि गँभीर । 
मथि प्रगटेउ सुर-साधु-हित कृपासिंधु रघुबीर ॥ 239 ॥ 


(चौपाई) 


सखा-समेत मनोहर जोटा | लखेउ न लषन सघन बन ओटा ॥ 
भरत दीख प्रभु-आश्रम पावन | सकल-सु-मंगल-सदन सुहावन ॥ 
करत प्रबेस मिटे दुख-दावा । जनु जोगी परमारथु पावा ॥ 

देखे भरत लषन प्रभु आगे | पूछे बचन कहत अनुरागे ॥ 

सीस जटा कटि मुनिपट बाँधें | तून कसे, कर सर, धनु काँधें ॥ 
बेदी पर मुनि-साधु-समाजू | सीय-सहित राजत रघुराजू ॥ 


बलकल बसन जटिल तनु स्यामा । जनु मुनि बेष कीन्ह रति कामा ॥ 


कर कमलनि धनु-सायकु फेरत | जिय की जरनि हरत हँसि हेरत ॥ 


(दोहा) 
लसत मंजु मुनि-मंडली-मध्य सीय रघुचंदु । 


ज्ञान-सभा जनु तनु धरे भगति सच्चिदानंदु ॥ 240 ॥ 


(चौपाई) 


सानुज सखा समेत मगन मन । बिसरे हरष सोक-सुख-दुख-गन ॥ 
पाहि नाथ कहि पाहि गोसाई । भूतल परे लकुट की नाई ॥ 

बचन सप्रेम लषन पहिचाने | करत प्रनामु भरत जिय जाने ॥ 
बंधु-सनेह सरस एहि ओरा | उत साहिब-सेवा बस जोरा ॥ 

मिलि न जाइ नहिं गुदरत बनई । सुकबि लषन-मन की गति भनई ॥ 
रहे राखि सेवा पर भारू । चढ़ी चंग जनु खैंच खेलारू ॥ 

कहत सप्रेम नाइ महि माथा । भरत प्रनाम करत रघुनाथा ॥ 


उठे राम सुनि प्रेम अधीरा | कहूँ पट कहुँ निषंग धनु तीरा ॥ 


(दोहा) 


बरबस लिये उठाइ उर लाये कृपानिधान । 


भरत राम की मिलनि लखि बिसरे सबहि अपान ॥ 244 ॥ 


(चौपाई) 
मिलनि प्रीति किमि जाइ बखानी | कबिकुल-अगम करम मन बानी ॥ 
परम-प्रेम-पूरन दोउ भाई । मन बुधि चित अहमिति बिसराई ॥ 
कहहु सुपेम प्रगट को करई | केहि छाया कबि-मति अनुसरई ॥ 
कबिहि अरथ-आखर-बलु साँचा | अनुहरि ताल गतिहि नटु नाचा ॥ 
अगम-सनेह भरत-रघुबर को । जहँ न जाइ मनु बिधि-हरि-हर को ॥ 
सो मैं कुमति कहां केहि भाँती | बाज सुराग कि गाँडर-ताँती ॥ 
मिलनि बिलोकि भरत-रघुबर की | सुरगन सभय धकधकी धरकी ॥ 


समुझाए सुरगुरु जड़ जागे । बरषि प्रसून प्रसंसन लागे ॥ 


(दोहा) 
मिलि सपेम रिपुसूदनहि केवटु भेंटेउ राम । 


भूरि भाय भेंटे भरत लछिमन करत प्रनाम ॥ 242 ॥ 


(चौपाई) 
भेंटेट लखन ललकि लघु भाई । बहुरि निषादु लीन्ह उर लाई ॥ 


पुनि मुनिगन दुहुँ भाइन्ह बंदे | अभिमत आसिष पाइ अनंदे ॥ 
सानुज भरत उमगि अनुरागा । धरि सिर सिय-पद-पदुम-परागा ॥ 
पुनि पुनि करत प्रनाम उठाए | सिर कर-कमल परसि बैठाए ॥ 

सीय असीस दीन्हि मन माहीं | मगन-सनेह देह-सुधि नाहीं ॥ 

सब बिधि सानुकूल लखि सीता । भे निसोच उर अपडर बीता ॥ 
कोउ किछु कहै न कोउ किछु पूछा । प्रेम भरा मन निज-गति-छूछा ॥ 
तेहि अवसर केव॒टु धीरज़ु धरि | जोरि पानि बिनवत प्रनामु करि ॥ 


(दोहा) 
नाथ साथ मुनिनाथ के मातु सकल पुर-लोग । 


सेवक सेनप सचिव सब आए बिकल-बियोग ॥ 243 ॥ 


(चौपाई) 
सील-सिंधु सुनि गुर-आगवनू | सिय-समीप राखे रिपुदवनू ॥ 
चले सबेग रामु तेहि काला | धीर-धरम-धुर दीनदयाला ॥ 
गुरहि देखि सानुज अनुरागे | दंड-प्रनाम करन प्रभु लागे ॥ 
मुनिबर धाइ लिए उर लाई । प्रेम उमगि भेंटे दोउ भाई ॥ 
प्रेम पुलकि केवट कहि नामू । कीन्ह दूरि तें दंड-प्रनामू ॥ 


रामसखा रिषि बरबस भेंटा | जनु महि लुठत सनेह समेटा ॥ 
रघुपति-भगति सुमंगल मूला | नभ सराहि सुर बरिसहिं फूला ॥ 
एहि सम निपट नीच कोउ नाहीं । बड़ बसिष्ठ-सम को जग माहीं ॥ 


(दोहा) 
जेहि लखि लखनहूँ तें अधिक मिले मुदित मुनिराउ । 


सो सीता-पति-भजन को प्रगट प्रताप-प्रभाउ ॥ 244 ॥ 


(चौपाई) 
आरत लोग राम सबु-जाना | करुनाकर सुजान भगवाना ॥ 
जो जेहि भाय रहा अभिलाषी । तेहि तेहि कै तसि तसि रुख राखी ॥ 
सानुज मिलि पल महूँ सब काहू । कीन्ह दूरि दुखु-दारुन-दाहू ॥ 
यहि बड़ि बात राम कै नाहीं | जिमि घट कोटि एक रबि छाहीं ॥ 
मिलि केवटिहि उमगि अनुरागा | पुरजन सकल सराहहिं भागा ॥ 
देखीं राम दुखित महतारीं | जनु सुबेलि-अवलीं हिम मारीं ॥ 
प्रथम राम भेंटी कैकेई | सरल सुभाय भगति-मति भेई ॥ 
पग परि कीन्ह प्रबोधु बहोरी | काल करम बिधि सिर धरि खोरी ॥ 


(दोहा) 
भेटीं रघुबर मातु सब करि प्रबोधु परितोषु ॥ 


अंब ईस-आधीन जगु काहु न देइअ दोषु ॥ 245 ॥ 


(चौपाई) 

गुर-तिय-पद बंदे दुहुँ भाई | सहित बिप्रतिय जे सँग आई ॥ 
गंग-गौरि-सम सब सनमानीं ॥ देहिं असीस मुदित मृदु-बानी ॥ 

गहि पद लगे सुमित्रा-अंका । जनु भेटीं संपति अति रंका ॥ 

पुनि जननि-चरननि दोउ भ्राता । परे पेम ब्याकुल सब गाता ॥ 

अति अनुराग अंब उर लाए | नयन सनेह सलिल अन्हवाए ॥ 

तेहि अवसर कर हरष बिषादू | किमि कबि कहै मूक जिमि स्वादू ॥ 
मिलि जननहि सानुज रघुराऊ | गुरु-सन कहेउ कि धारिअ पाऊ ॥ 


पुरजन पाइ मुनीस-नियोगू | जल थल तकि तकि उतरे लोगू ॥ 


(दोहा) 
महिसुर मंत्री मातु गुरु गने लोग लिये साथ ॥ 


पावन आश्रम गवनु किए भरत लषन रघुनाथ ॥ 246 ॥ 


(चौपाई) 

सीय आइ मुनि-बर-पग लागी | उचित असीस लही मनमाँगी ॥ 
गुरपतिनिहि मुनि तियन्ह समेता । मिली प्रेम कहि जाइ न जेता ॥ 
बंदि बंदि पप सिय सबही के | आसिरबचन लहे प्रिय जी के ॥ 
सासु सकल जब सीय निहारीं । मूँदे नयन सहमि सुकुमारीं ॥ 
परी बधिक-बस मनहुँ मरालीं | काह कीन्ह करतार कुचालीं ॥ 

तिन्ह सिय निरखि निपट दुख पावा । सो सबु सहिअ जो दैउ सहावा ॥ 
जनकसुता तब उर धरि धीरा | नील-नलिन-लोयन भरि नीरा ॥ 


मिली सकल सासुन्ह सिय जाई । तेहि अवसर करुना महि छाई ॥ 


(दोहा) 
लागि लागि पग सबनि सिय भेंटति अति अनुराग ॥ 


हृदय असीसहिं पेम-बस रहिअह्ुु भरी सोहाग ॥ 247 ॥ 


(चौपाई) 
बिकल सनेह सीय सब रानी | बैठन सबहि कहेउ गुर ज्ञानी ॥ 
कहि जग-गति मायिक मुनिनाथा । कहे कछुक परमारथ-गाथा ॥ 


नृप कर सुर-पुर-गवनु सुनावा । सुनि रघुनाथ दुसह दुखु पावा ॥ 


मरन-हेतु निज नेहु बिचारी | भे अति बिकल धीर-धुर-धारी ॥ 
कुलिस-कठोर सुनत कट बानी | बिलपत लषन सीय सब रानी ॥ 
सोक बिकल अति सकल समाजू । मानहुँ राजु अकाजेउ आजू ॥ 
मुनिबर बहुरि राम समुझाए | सहित समाज सुसरित नहाए ॥ 


ब्रतु निरंबु तेहि दिन प्रभु कीन्हा । मुनिहु कहें जल्ु काहु न लीन्हा ॥ 


(दोहा) 
भोरु भए रघुनंदनहि जो मुनि आयेसु दीन्ह ॥ 


श्रद्धा-भगति-समेत प्रभु सो सब सादर कीन्ह ॥ 248 ॥ 


(चौपाई) 
करि पितु-क्रिया बेद जसि बरनी । भे पुनीत पातक-तम-तरनी ॥ 


जासु नाम पावक अघ-तूला | सुमिरत सकल-सु-मंगल-मूला ॥ 
सुद्ध सो भयेउ साधु संगत अस | तीरथ-आवाहन सुरसरि जस ॥ 
सुद्ध भएँ दुइ बासर बीते | बोले गुर सन राम पिरीते ॥ 

नाथ लोग सब निपट दुखारी । कंद-मूल-फल-अंबु-अहारी ॥ 

सानुज भरतु सचिव सब माता । देखि मोहि पल जिमि जुग जाता ॥ 


सब समेत पुर धारिअ पाऊ । आपु इहाँ अमरावति राऊ ॥ 


बहुत कहेदँ सब कियेडँँ ढिठाई | उचित होइ तस करिअ गोसाँई ॥ 


(दोहा) 
धर्म-सेतु ककनायतन कस न कहहु अस राम | 


लोग दुखित दिन दुइ दरस देखि लहहूँ बिश्राम ॥ 249 ॥ 


(चौपाई) 
राम-बचन सुनि सभय समाजू | जनु जलनिधि महुँ बिकल जहाजू ॥ 
सुनि गुर-गिरा सु-मंगल-मूला । भयेउ मनहूँ मारुत अनुकुला ॥ 
पावन पय तिहुँ काल नहाहीं | जो बिलोकि अघ-ओघ नसाहीं ॥ 
मंगलमूरति लोचन भरि भरि | निरखहिं हरषि दंडवत करि करि ॥ 
राम-सैल-बन देखन जाहीं | जहँ सुख सकल सकल दुख नाहीं ॥ 
झरना झरिहिं सुधासम बारी । त्रि-बिध-ताप-हर त्रिबिध बयारी ॥ 
बिटप बेलि तृन अगनित जाती । फल प्रसून पल्लव बहु भाँती ॥ 
सुंदर सिला सुखद तरु छाहीं | जाइ बरनि बन छबि केहि पाहीं ॥ 


(दोहा) 


सरनि सरोरुह जल बिहग कूजत गुंजत भृंग । 


बैर बिगत बिहरत बिपिन मृग बिहंग बहुरंग ॥ 250 ॥ 


(चौपाई) 
कोल किरात भिल्ल बनबासी । मधु सुचि सुंदर स्वादु सुधा सी ॥ 
भरि भरि परन पुटीं रचि रुरी | कंद मूल फल अंकुर जूरी ॥ 
सबहि देहिं करि बिनय प्रनामा | कहि कहि स्वादु-भेद गुन नामा ॥ 
देहिं लोग बहु मोल न लेहीं | फेरत राम दोहाई देहीं ॥ 
कहहिं सनेह-मगन मृदु-बानी | मानत साधु पेम पहिचानी ॥ 
तुम्ह सुकृती हम नीच निषादा | पावा दरसनु राम-प्रसादा ॥ 
हमहि अगम अति दरसु तुम्हारा । जस मरु धरनि देव-धुनि-धारा ॥ 


राम-कृपाल निषाद नेवाजा | परिजन प्रजउ चहिआ जस राजा ॥ 


(दोहा) 
येह जिय जानि सँकोचु तजि करिअ छोहु लखि नेहु । 


हमहि कृतारथ करन लगि फल तृन अंकुर लेहु ॥ 254 ॥ 


(चौपाई) 


तुम्ह प्रिय पाहुने बन पगु धारे | सेवा-जोगु न भाग हमारे ॥ 


देब काह हम तुम्हहि गोसाई । ईधनु पात किरात मिताई ॥ 

यह हमारि अति बड़ि सेवकाई | लेहि न बासन बसन चोराई ॥ 
हम जड़ जीव जीव-गन-घाती । कुटिल कुचाली कुमति कुजाती ॥ 
पाप करत निसि बासर जाहीं | नहिं पट कटि, नहि पेट अघाहीं ॥ 
सपनेहूँ धरम बुद्धि कस काऊ । यह रघु-नंदन-दरस प्रभाऊ ॥ 
जब तें प्रभु-पद-पदुम निहारे | मिटे दुसह-दुख-दोष हमारे ॥ 


बचन सुनत पुरजन अनुरागे | तिन्‍्ह के भाग सराहन लागे ॥ 


(छंद) 
लागे सराहन भाग सब अनुराग बचन सुनावहीं । 
बोलनि मिलनि सिय-राम-चरन-सनेहु लखि सुखु पावहीं ॥ 
नर-नारि निदरहिं नेहु निज सुनि कोल भिल्लनि की गिरा । 
तुलसी कृपा रघु-बंस-मनि की लोह लै लौका तिरा ॥ 


(दोहा) 
बिहरहिं बन चहूँ ओर प्रतिदिन प्रमुदित लोग सब । 


जल ज्यों दादुर मोर भए पीन पावस प्रथम ॥ 252 ॥ 


(चौपाई) 

पुर-जन नारि मगन अति प्रीती | बासर जाहिं पलक-सम बीती ॥ 

सीय सासु प्रति बेष बनाई । सादर करै सरिस सेवकाई ॥ 

लखा न मरमु राम बिनु काहू | माया सब सिय-माया माहू ॥ 
सीय सासु सेवा-बस कीन्ही | तिन्‍्ह लहि सुख सिख आसिष दीन्‍न्ही ॥ 
लखि सिय-सहित सरल दोउ भाई । कुटिल रानि पछितानि अघाई ॥ 
अवनि जमहि जाचति कैकेई । महि न बीचु बिधि [] मीचु न देई ॥ 
लोकहु बेद बिदित कबि कहहीं | राम-बिमुख थल्लु नरक न लहहीं ॥ 


यह संसउ सब के मन माहीं । राम-गवँन बिधि अवध कि नाहीं ॥ 


(दोहा) 
निसि न नींद नहिं भूख दिन भरतु बिकल सुचि सोच । 


नीच कीच बिच मगन जस मीनहि सलिल सँकोच ॥ 253 ॥ 


(चौपाई) 
कीन्ही मातु-मिस काल कुचाली | ईति-भीति जस पाकत साली ॥ 
केहि बिधि होइ राम-अभिषेकू | मोहे अवकलत उपाउ न एकू ॥ 


[4] बिधि - काल। 


अवसि फिरहिं गुर आयेसु मानी । मुनि पुनि कहब राम-रुचि जानी ॥ 
मातु कहेहूँ बहुरहिं रघुराऊ | राम-जननि हठ करबि कि काऊ ॥ 
मोहि अनुचर कर केतिक बाता । तेहि महँ कुसमउ बाम बिधाता ॥ 
जौं हठ करौं त निपट कुकरमू । हरगिरि तें गुरु सेवक धरमू ॥ 

एकउ जुगुति न मन ठहरानी । सोचत भरतहि रैनि बिहानी ॥ 

प्रात नहाइ प्रभुहि सिर नाई | बैठत पठए रिषय बोलाई ॥ 


(दोहा) 
गुर-पद-कमल प्रनामु करि बैठे आयसु पाइ । 


बिप्र महाजन सचिव सब जुरे सभासद आइ ॥ 254 ॥ 


(चौपाई) 
बोले मुनिबरू समय समाना । सुनहु सभासद भरत सुजाना ॥ 
धरम-धुरीन भानु-कुल-भानू । राजा रामु स्वबस भगवानू ॥ 
सत्यसंध पालक श्रुति सेतू | राम-जनमु जग-मंगल-हेतू ॥ 
गुर-पितु-मातु बचन अनुसारी | खल-दलु-दलन देव-हित-कारी ॥ 
नीति प्रीति परमारथ स्वारथु | कोउ न राम-सम जान जथारथु ॥ 


बिधि हरि हरु ससि रबि दिसिपाला | माया जीव करम कुलि काला ॥ 


अहिप महिप जहाँ लगि प्रभुताई । जोग सिद्धि निगमागम गाई ॥ 
करि बिचार जिय देखहु नीकें | राम-रजाइ सीस सबही के ॥ 


(दोहा) 
राखें राम रजाइ रुख हम सब कर हित होड़ | 


समुझि सयाने करहु अब सब मिलि संमत सोइ ॥ 255 ॥ 


(चौपाई) 

सब कहूँ सुखद राम-अभिषेकू । मंगल-मोद-मूल मगु एकू ॥ 

केहि बिधि अवध चलहिं रघुराऊ | कहहु समुझि सोइ करिअ उपाऊ ॥ 
सब सादर सुनि मुनि-बर-बानी | नय-परमारथ-स्वारथ-सानी ॥ 
उतरु न आव लोग भए भोरे | तब सिरु नाइ भरत कर जोरे ॥ 
भानुबंस भए भूप घनेरे | अधिक एक तें एक बड़ेरे ॥ 
जनमु हेतु सब कहँ पितु माता | करम सुभासुभ देइ बिधाता ॥ 
दलि दुख सजै सकल कल्याना । अस असीस राउरि जगु जाना ॥ 
सो गोसाई बिधि गति जेहिं छेंकी | सकै को टारि टेक जो टेकी ॥ 


(दोहा) 


बूझिअ मोहि उपाउ अब सो सब मोर अभाग | 


सुनि सनेह-मय-बचन गुर उर उमगा अनुराग ॥ 256 ॥ 


(चौपाई) 
तात बात फुरि राम कृपाहीं | राम-बिमुख सिधि सपनेहु नाहीं ॥ 


सकुचौं तात कहत एक बाता । अरध तजहिं बुध सरबस जाता ॥ 

तुम्ह कानन गवँनहु दोउ भाई । फेरिअहिं लखन सीय रघुराई ॥ 

सुनि सुबचन हरषे दोउ भ्राता । भे प्रमोद-परि-पूरन गाता ॥ 

मन प्रसन्न तन तेजु बिराजा | जनु जिय राउ राम भए राजा ॥ 

बहुत लाभ लोगन्ह लघु हानी | सम दुख-सुख सब रोवहिं रानी ॥ 
कहहिं भरतु मुनि कहा सो कीन्हे | फलु जग जीवन्ह अभिमत दीन्हे ॥ 

कानन करौं जनम भरि बासू । एहिं तें अधिक न मोर सुपासू ॥ 


(दोहा) 
अंतरजामी रामु-सिय तुम्ह सरबग्य सुजान । 


जो फुर कहहु त नाथ निज कीजिअ बचनु प्रमान ॥ 257 ॥ 


(चौपाई) 


भरत-बचन सुनि देखि सनेहू | सभा-सहित मुनि भयेउ बिदेहू ॥ 
भरत-महा-महिमा जलरासी । मुनि-मति ठाढ़ि तीर अबला सी ॥ 
गा चह पार जतनु हिय हेरा | पावति नाव न बोहितु बेरा ॥ 

अउर करिहि को भरत बड़ाई | सरसी सीपि कि सिंधु समाई ॥ 
भरत मुनिहिं मन-भीतर भाए | सहित समाज राम पहिं आए ॥ 
प्रभु प्रनामु करि दीन्ह सुआसनु । बैठे सब सुनि मुनि-अनुसासनु ॥ 
बोले मुनिबर बचन बिचारी | देस-काल-अवसर-अनुहारी ॥ 


सुनहु राम सरबग्य सुजाना । धरम-नीति-गुन-ज्ञान-निधाना ॥ 


(दोहा) 
सब के उर अंतर बसहु जानहु भाउ कुभाउ । 


पुरजन-जननी-भरत-हित होइ सो कहिअ उपाउ ॥ 258 ॥ 


(चौपाई) 
आरत कहहिं बिचारि न काऊ | सूझ जूआरिहि आपन दाऊ ॥ 
सुनि मुनि-बचन कहत रघुराऊ । नाथ तुम्हारेहि हाथ उपाऊ ॥ 
सब कर हित रुख राउरि राखे | आयसु किए मुदित फुर भाखे ॥ 
प्रथम जो आयसु मो कहुँ होई । माथे मानि करौं सिख सोई ॥ 


पुनि जेहि कहँ जस कहब गोसाई । सो सब भाँति घटिहि सेवकाई ॥ 
कह मुनि राम सत्य तुम्ह भाखा | भरत-सनेह-बिचारु न राखा ॥ 
तेहि तें कहौं बहोरि बहोरी | भरत-भगतिबस भइ मति मोरी ॥ 

मोरे जान भरत रुचि राखि । जो कीजिअ सो सुभ सिव साखी ॥ 


(दोहा) 
भरत-बिनय सादर सुनिअ करिअ बिचारु बहोरि | 


करब साधुमत लोकमत नृपनय निगम निचोरि ॥ 259 ॥ 


(चौपाई) 
गुर-अनुराग भरत पर देखी । राम-हृदय आनंदु बिसेखी ॥ 
भरतहि धरम-धुरं-धर जानी । निज सेवक तन-मानस-बानी ॥ 
बोले गुर-आयस-अनुकूला । बचन मंजु मृदु मंगलमूला ॥ 
नाथ-सपथ पितु-चरन-दोहाई । भयेउ न भुअन भरत-सम भाई ॥ 
जे गुर-पद-अंबुज-अनुरागी । ते लोकहूँ बेदहुँ बड़भागी ॥ 
राउर जा पर अस अनुरागू | को कहि सके भरत कर भागू ॥ 


लखि लघु-बंधु बुद्धि सकुचाई | करत बदन पर भरत-बड़ाई ॥ 


भरतु कहहीं सोइ किएँ भलाई । अस कहि राम रहे अरगाई [/]॥ 


(दोहा) 
तब मुनि बोले भरत सन सब सँकोचु तजि तात । 


कृपासिंधु प्रिय-बंधु सन कहहु हृदय कइ बात ॥ 260 ॥ 


(चौपाई) 
सुनि मुनि-बचन राम-रुख पाई । गुरु साहिब अनुकूल अघाई ॥ 
लखि अपने सिर सबु छरु-भारू | कहि न सकहिं कछु करहिं बिचारू ॥ 

पुलकि सरीर सभा भए ठाढें | नीरज-नयन नेह जल बाढ़ें ॥ 

कहब मोर मुनिनाथ निबाहा । एहि तें अधिक कहाँ मैं काहा । 

मैं जानौं निज नाथ सुभाऊ | अपराधिह्ु पर कोह न काऊ ॥ 

मो पर कृपा सनेह बिसेखी | खेलत खुनिस न कबहूँ देखी ॥ 
सिसुपन तें परिहरेउँ न संगू | कबहूँ न कीन्ह मोर मन भंगू ॥ 

मैं प्रभु कृपा-रीति जिय जोही । हारेहु खेल जितावहिं मोही ॥ 


(दोहा) 


[4] अरगाई > चुप। 


महूँ सनेह-सकोच-बस सनमुख कही न बयन | 


दरसन तृपित न आजु लगि पेम-पियासे नयन ॥ 264 ॥ 


(चौपाई) 


बिधि न सकेउ सहि मोर दुलारा । नीच बीचु जननी मिस पारा । 
यहउ कहत मोहि आजु न सोभा । अपनी समुझि साधु सुचि को भा ॥ 

मातु मंदि मैं साधु सुचाली | उर अस आनत कोटि कुचाली ॥ 

फरै कि कोदव बालि सुसाली । मुकुता प्रसव कि संबुक ताली ॥ 

सपनेहु दोस कलेसु न काहू । मोर अभाग उदधि-अवगाहू ॥ 

बिनु समुझें निज-अघ-परिपाकू । जारिएँ जाय जननि कहि काकू ॥ 

हृदय हेरि हारेउ सब ओरा । एकहि भाँति भलेहिं भल मोरा ॥ 

गुर गोसाई साहिब सिय-रामू | लागत मोहि नीक परिनामू ॥ 


(दोहा) 
साधु-सभा गुर-प्रभु-निकट कहाँ सुथल सति-भाउ । 


प्रेम-प्रपंचु कि झूठ फुर जानहिं मुनि रघुराउ ॥ 262 ॥ 


(चौपाई) 


भूपति-मरन पेम पनु राखी | जननी कुमति जगत सब साखी ॥ 

देखि न जाहि बिकल महतारी । जरहिं दुसह जर पुर-नर-नारी ॥ 

महीं सकल अनरथ कर मूला । सो सुनि समुझि सहिऊँ सब सूला ॥ 

सुनि बन-गवनु कीन्ह रघुनाथा । करि मुनि-बेष लघन-सिय-साथा ॥ 

बिनु पानहिन्ह पयादेहि पाएँ | संकरु साखि रहेऊँ एहि घाएँ ॥ 

बहुरि निहार निषाद-सनेहू | कुलिस कठिन उर भयेउ न बेहू ॥ 

अब सबु ऑखिन्ह देखेजँ आई | जिअत जीव जड़ सबइ सहाई ॥ 
जिन्हहि निरखि मग साँपिनि बीछी | तजहिं बिषम-बिष तामस तीछी ॥ 


(दोहा) 
तेइ रघुनंदनु लषनु सिय अनहित लागे जाहि । 


तासु तनय तजि दुसह दुख दैव सहावै काहि ॥ 263 ॥ 


(चौपाई) 
सुनि अति बिकल भरत-बर-बानी | आरति-प्रीति-बिनय-नय-सानी ॥ 
सोक-मगन सब सभा खभारू । मनहुँ कमल-बन परेउ तुषारू ॥ 
कहि अनेक बिधि कथा पुरानी | भरत-प्रबोधु कीन्ह मुनि ग्यानी ॥ 
बोले उचित बचन रघुनंदू | दिन-कर-कुल-कैरव-बन-चंदू ॥ 


तात जायँ जिअ करहु गलानी | ईस-अधीन जीव-गति जानी ॥ 
तीनि काल तिभुअन मत मोरें | पुन्यसिलोक तात तर तोरे ॥ 
उर आनत तुम्ह पर कुटिलाई । जाइ लोक-परलोकु नसाई ॥ 
दोषु देहिं जननिहि जड़ तेई । जिन्ह गुर-साधु सभा नहिं सेई ॥ 


(दोहा) 
मिटिहहिं पाप प्रपंच सब अखिल अमंगल भार । 


लोक-सुजसु परलोक-सुखु सुमिरत नामु तुम्हार ॥ 264 ॥ 


(चौपाई) 
कहाँ सुभाउ सत्य सिव साखी । भरत भूमि रह राउरि राखी ॥ 
तात कुतरक करहु जनि जाएँ । बैर पेम नहि दुरइ दुराएँ ॥ 
मुनि-गन निकट बिहँग मृग जाहीं | बाधक बधिक बिलोकि पराहीं ॥ 
हित अनहित पसु पंछिउ जाना । मानुष-तनु गुन-ग्यान-निधाना ॥ 
तात तुम्हहि मैं जानौं नीकें | करों काह असमंजस जी कें ॥ 
राखेउ राय सत्य मोहि त्यागी | तनु परिहरेउ पेम-पन लागी ॥ 
तासु बचन मेटत मन सोचू । तेहि तें अधिक तुम्हार सँकोचू ॥ 
ता पर गुर मोहि आयसु दीन्हा | अवसि जो कहहु चहां सोइ कीन्हा ॥ 


(दोहा) 
मनु प्रसन्न करि सकुच तजि कहहु करौं सोइ आजु | 


सत्य-संध-रघुबर-बचन सुनि भा सुखी समाजु ॥ 265 ॥ 


(चौपाई) 
सुर-गन-सहित सभय सुरराजू | सोचहिं चाहत होन अकाजू ॥ 
बनत उपाउ करत कछु नाहीं । राम-सरन सब गे मन माहीं ॥ 
बहुरि बिचारि परस्पर कहहीं । रघुपति भगत-भगति-बस अहहीं । 
सुधि करि अंबरीष दुरबासा । भे सुर सुरपति निपट निरासा ॥ 
सहे सुरन्ह बहु काल बिषादा | नरहरि किए प्रगट प्रहलादा ॥ 
लगि लगि कान कहहिं धुनि माथा | अब सुर-काज भरत के हाथा ॥ 
आन उपाउ न देखिय देवा । मानत रामु सु-सेवक-सेवा ॥ 


हिय सपेम सुमिरहु सब भरतहि | निज-गुन-सील राम-बस करतहि ॥ 


(दोहा) 
सुनि सुर-मत सुरगुर कहेउ भल तुम्हार बड़-भागु । 


सकल सु-मंगल-मूल जग भरत-चरन-अनुरागु ॥ 266 ॥ 


(चौपाई) 

सीतापति-सेवक-सेवकाई । कामधेनु-सय-सरिस सुहाई ॥ 
भरत-भगति तुम्हरें मन आई । तजहु सोचु बिधि बात बनाई ॥ 

देखु देवपति भरत-प्रभाऊ | सहज-सुभाय-बिबस रघुराऊ ॥ 

मन थिर करहु देव डरु नाहीं | भरतहि जानि राम-परिछाहीं ॥ 

सुनो सुरगुर-सुर-संमत सोचू । अंतरजामी प्रभुहि सँकोचू ॥ 
निज सिर भारु भरत जिय जाना | करत कोटि बिधि उर अनुमाना ॥ 
करि बिचारु मन दीन्ही ठीका | राम-रजायसु आपन नीका ॥ 
निज-पन तजि राखेउ पनु मोरा । छोहु सनेहु कीन्ह नहिं थोरा ॥ 


(दोहा) 
कीन्ह अनुग्रह अमित अति सब बिधि सीतानाथ । 


करि प्रनामु बोले भरतु जोरि जलज-जुग-हाथ ॥ 267 ॥ 


(चौपाई) 
कहाँ कहावौं का अब स्वामी । कृपा-अंबु-निधि अंतरजामी ॥ 


गुर प्रसन्न साहिब अनुकूला । मिटी मलिन मन-कलपित सूला ॥ 


अपडर डरेझँ न सोच समूले । रबिहि न दोषु देव दिसि भूले ॥ 
मोर अभागु मातु-कुटिलाई | बिधि गति बिषम काल-कठिनाई ॥ 
पाउँ रोपि सब मिलि मोहि घाला । प्रनतपाल पन आपन पाला ॥ 
यह नइ रीति न राउरि होई । लोकहु बेद बिदित नहिं गोई ॥ 

जगु अनभल भल एकु गोसाईं | कहिअ होइ भल कासु भलाई ॥ 


देउ देव-तरु-सरिस सुभाऊ | सनमुख बिमुख न काहुहि काऊ ॥ 


(दोहा) 
जाइ निकट पहिचानि तरु छाँह समनि सब सोच । 


माँगत अभिमत पाव जग राउ रंक भल पोच ॥ 268 ॥ 


(चौपाई) 
लखि सब बिधि गुर-स्वामि-सनेहू | मिटेउ छोभु नहिं मन संदेहू ॥ 
अब करुनाकर कीजिअ सोई । जन-हित प्रभु चित छोभ न होई ॥ 
जो सेवकु साहिबहि सँकोची | निज हित चहै तासु मति पोची ॥ 
सेवक-हित साहिब-सेवकाई | करै सकल सुख लोभ बिहाई ॥ 
स्वारथु नाथ फिरें सबही का | किएँ रजाइ कोटि बिधि नीका ॥ 


यह स्वारथ-परमारथ-सारु | सकल-सुकृत-फल सुगति-सिंगारु | 


देव एक बिनती सुनि मोरी | उचित होइ तस करब बहोरी ॥ 


तिलक समाजु साजि सबु आना | करिअ सुफल प्रभु जौं मनु माना ॥ 


(दोहा) 


सानुज पठइअ मोहि बन कीजिअ सबहि सनाथ । 


नतरु फेरिअहिं बंधु दोउ नाथ चलौं मैं साथ ॥ 269 ॥ 


(चौपाई) 
नतरु जाहिं बन तीनिऊँ भाई | बहुरिअ सीय-सहित रघुराई ॥ 
जेहि बिधि प्रभु प्रसन्न मन होई | करुना-सागर कीजिअ सोई ॥ 
देव दीन्ह सबु मोहि अभारु । मोरें नीति न धरम बिचारु ॥ 
कहाँ बचन सब स्वारथ-हेतू | रहत न आरत के चित चेतू ॥ 
उतरु देइ सुनि स्वामि-रजाई | सो सेवकु लखि लाज लजाई ॥ 
अस मैं अवगुन-उदधि-अगाधू | स्वामि-सनेह सराहत साधू ॥ 
अब कृपाल मोहि सो मत भावा । सकुच स्वामि मन जाइ न पावा ॥ 


प्रभु-पद-सपथ कहाँ सति-भाऊ | जग-मंगल-हित एक उपाऊ ॥ 


(दोहा) 


प्रभु प्रसन्न मनन सकुच तजि जो जेहि आयसु देब । 
सो सिर धरि धरि करिहि सबु मिटिहि अनट अवरेब ॥ 270 ॥ 


(चौपाई) 
भरत-बचन सुचि सुनि सुर हरषे | साधु सराहि सुमन सुर बरषे ॥ 
असमंजस-बस अवध-निवासी । प्रमुदित मन तापस-बनबासी ॥ 
चुपहिं रहे रघुनाथ सँकोची । प्रभु गति देखि सभा सब सोची ॥ 
जनक-दूत तेहि अवसर आए । मुनि बसिष्ठ सुनि बेगि बोलाए ॥ 
करि प्रनाम तिन्ह रामु निहारे । बेषु देखि भए निपट दुखारे ॥ 
दूतन्ह मुनिबर बूझी बाता । कहहु बिदेह भूप कुसलाता ॥ 
सुनि सकुचाइ नाइ महि माथा । बोले चर बर जोरे हाथा ॥ 


बूझब राउर सादर साईं | कुसल-हेतु सो भयेउ गोसाईं ॥ 


(दोहा) 
नाहि त कोसल नाथ के साथ कुसल गइ नाथ । 


मिथिला अवध बिसेष तें जगु सब भयेउ अनाथ ॥ 274 ॥ 


(चौपाई) 


कोसलपति-गति सुनि जनकौरा । भे सब लोक सोक-बस बौरा ॥ 

जेहिं देखे तेहि समय बिदेहू | नामु सत्य अस लाग न केहू ॥ 
रानि-कुचालि सुनत नरपालहि | सूझ न कछु जस मनि बिनु ब्यालहि ॥ 

भरत-राज रघुबर-बन-बासू | भा मिथिलेसहि हृदय हराँसू ॥ 

नृप बूझे बुध-सचिव-समाजू । कहहु बिचारि उचित का आजू ॥ 
समुझि अवध असमंजस दोऊ | चलिअ कि रहिअ न कह कछु कोऊ ॥ 

नृपहि धीर धरि हृदय बिचारी | पठए अवध चतुर चर चारी ॥ 


बूझि भरत सति-भाउ कुभाऊ । आयेहु बेगि न होइ लखाऊ ॥ 


(दोहा) 
गए अवध चर भरत-गति बूझि देखि करतूति । 
चले चित्रकूटहि भरतु चार चले तेरहूति ॥ 272 ॥ 


(चौपाई) 
दूतन्ह आइ भरत कै करनी | जनक-समाज जथामति बरनी ॥ 
सुनि गुर परिजन सचिव महीपति | भे सब सोच सनेह बिकल अति ॥ 
धरि धीरजु करि भरत बड़ाई । लिए सुभट साहनी बोलाई ॥ 


घर पुर देस राखि रखवारे | हय गय रथ बहु जान सँवारे ॥ 


दुघरी साधि चले ततकाला | किए बिश्रामु न मग महीपाला ॥ 
भोरहिं आजु नहाइ प्रयागा | चले जमुन उतरन सबु लागा ॥ 
खबरि लेन हम पठए नाथा । तिन्‍्ह कहि अस महि नायेउ माथा ॥ 


साथ किरात छ-सातक दीन्हे | मुनिबर तुरत बिदा चर कीन्हे ॥ 


(दोहा) 
सुनत जनक आगवनु सबु हरषेउ अवध-समाजु । 


रघुनंदनहि सकोचु बड़ सोच बिबस सुरराजु ॥ 273 ॥ 


(चौपाई) 
गरै गलानि कुटिल कैकेई । काहि कहै केहि दूषनु देई ॥ 
अस मन आनि मुदित नर-नारी | भयेउ बहोरि रहब दिन चारी ॥ 
एहि प्रकार गत बासर सोऊ । प्रात नहान लाग सब कोऊ ॥ 
करि मज्जनु पूजहिं नर-नारी | गनपति गौरि तिपुरारि तमारी ॥ 
रमा-रमन-पद बंदि बहोरी | बिनवहिं अंजुलि अंचल जोरी ॥ 
राजा राम जानकी रानी । आनँद-अवधि अवध रजधानी ॥ 
सुबस बसउ फिरि सहित समाजा । भरतहि रामु करहु जुबराजा ॥ 


एहि सुख-सुधा सींची सब काहू । देव देहु जग-जीवन-लाहू ॥ 


(दोहा) 
गुर-समाज भाइन्ह सहित राम-राजु पुर होउ । 


अछत राम राजा अवध मरिअ माँग सब कोउ ॥ 274 ॥ 


(चौपाई) 

सुनि सनेहमय पुर-जन-बानी । निंदहिं जोग बिरति मुनि ग्यानी ॥ 
एहि बिधि नित्य करम करि पुरजन । रामहि करहिं प्रनामु पुलकि तन ॥ 

ऊँच नीच मध्यम नर नारी । लहहिं दरसु निज निज अनुहारी ॥ 

सावधान सबही सनमानहिं | सकल सराहत कृपानिधानहिं ॥ 

लरिकाइहि तें रघुबर बानी | पालत नीति प्रीति पहिचानी ॥ 

सील-सँकोच-सिंधु रघुराऊ | सुमुख सुलोचन सरल सुभाऊ ॥ 

कहत राम-गुन-गन अनुरागे | सब निज भाग सराहन लागे ॥ 


हम सम पुन्य-पुंज जग थोरें | जिन्हहि रामु जानत करि मोरें ॥ 


(दोहा) 
प्रेमममगन तेहि समय सब सुनि आवत मिथिलेसु । 


सहित सभा संभ्रम उठेउ रबि-कुल-कमल-दिनेसु ॥ 275 ॥ 


(चौपाई) 
भाइ-सचिव-गुर-पुरजन साथा । आगे गवनु कीन्ह रघुनाथा ॥ 
गिरिबरु दीख जनकपति जबहीं । करि प्रनाम रथ त्यागेउ तबहीं ॥ 
राम-दरस-लालसा-उछाहू | पथ-श्रम लेसु कलेसु न काहू ॥ 
मन तहँ जहाँ रघुबर-बैदेही | बिनु मन तन दुख सुख सुधि केही ॥ 
आवत जनकु चले एहि भाँती | सहित समाज प्रेम मति माँती ॥ 
आए निकट देखि अनुरागे | सादर मिलन परसपर लागे ॥ 
लगे जनक मुनिजन पद बंदन । रिषिन्ह प्रनामु कीन्ह रघुनंदन ॥ 


भाइन्ह सहित रामु मिलि राजहि | चले लवाइ समेत समाजहि ॥ 


(दोहा) 
आश्रम-सागर साँत-रस पूरन पावन पाथ । 


सेन मनहुँ करुना-सरित लिए जाहिं रघुनाथ ॥ 276 ॥ 


(चौपाई) 


बोरति ग्यान बिराग करारे | बचन ससोक मिलत नद नारे ॥ 


सोच उसास समीर तंरगा | धीरज-तट-तरु-बर कर भंगा ॥ 


बिषम बिषाद तोरावति धारा । भय भ्रम भवँर अबर्त अपारा ॥ 
केवट बुध बिद्या बड़ि नावा | सकहिं न खेइ ऐक नहिं आवा ॥ 
बनचर कोल किरात बिचारे | थके बिलोकि पथिक हिय हारे ॥ 
आश्रम-उदधि मिली जब जाई । मनहुँ उठेउ अंबुधि अकुलाई ॥ 
सोक बिकल दोउ राज समाजा । रहा न ग्यानु न धीरजु लाजा ॥ 


भूप-रूप-गुन-सील सराही । रोवहिं सोक-सिंधु अवगाही ॥ 


(छंद) 
अवगाहि सोक समुद्र सोचहिं नारि नर ब्याकुल महा । 
दे दोष सकल सरोष बोलहिं बाम बिधि कीन्हो कहा ॥ 
सुर सिद्ध तापस जोगिजन मुनि देखि दसा बिदेह की । 
तुलसी न समरथु कोउ जो तरि सकै सरित सनेह की ॥ 


(सोरठा) 
किए अमित उपदेस जहाँ तहँ लोगन्ह मुनिबरन्ह | 


धीरजु धरिअ नरेस कहेउ बसिष्ठ बिदेह सन ॥ 277 ॥ 


(चौपाई) 


जासु ग्यानु-रबि भव निसि नासा | बचन-किरन मुनि-कमल-बिकासा ॥ 
तेहि कि मोह ममता निअराई । यह सिय-राम-सनेह बड़ाई ॥ 
बिषयी साधक सिद्ध सयाने । त्रिबिध जीव जग बेद बखाने ॥ 
राम-सनेह सरस मन जासू | साधु-सभा बड़ आदर तासू ॥ 
सोह न राम पेम बिनु ग्यानू | करनधार बिनु जिमि जलजानू ॥ 
मुनि बहु बिधि बिदेहु समुझाए | रामघाट सब लोग नहाए ॥ 
सकल-सोक-संकुल नर-नारी | सो बासरु बीतेउ बिनु बारी ॥ 


पसु खग मृगन्ह न कीन्ह अहारू । प्रिय परिजन कर कौन बिचारू ॥ 


(दोहा) 
दोउ समाज निमिराजु रघु-राज नहाने प्रात । 


बैठे सब बट-बिटप-तर मन मलीन कृस-गात ॥ 278 ॥ 


(चौपाई) 
जे महिसुर दसरथ-पुर-बासी | जे मिथिला-पति-नगर-निवासी ॥ 
हंस-बंस-गुर जनक-पुरोधा । जिन्ह जगु मगु परमारथु सोधा ॥ 
लगे कहन उपदेस अनेका | सहित धरम नय बिरति बिबेका ॥ 


कौसिक कहि कहि कथा पुरानी | समुझाई सब सभा सुबानीं ॥ 


तब रघुनाथ कोसिकहि कहेऊ | नाथ कालि जल-बिनु सबु रहेऊ ॥ 
मुनि कह उचित कहत रघुराई | गयेउ बीति दिन पहर अढ़ाई ॥ 
रिषि-रुख लखि कह तेरहुतिराजू | इहाँ उचित नहिं असन अनाजू ॥ 


कहा भूषप भल सबहि सोहाना । पाइ रजायसु चले नहाना ॥ 


(दोहा) 
तेहि अवसर फल फूल दल मूल अनेक प्रकार । 


लइ आए बनचर बिपुल भरि भरि काँवरि भार ॥ 279 ॥ 


(चौपाई) 


कामद भे गिरि राम-प्रसादा | अवलोकत अपहरत बिषादा ॥ 

सर सरिता बन भूमि बिभागा | जनु उमगत आनँद अनुरागा ॥ 

बेलि बिटप सब सफल सफूला | बोलत खग मृग अलि अनुकूला ॥ 
तेहि अवसर बन अधिक उछाहू । त्रिबिधि समीर सुखद सब काहू ॥ 
जाइ न बरनि मनोहरताई । जनु महि करति जनक पहुनाई ॥ 

तब सब लोग नहाइ नहाई । राम जनक मुनि-आयसु पाई ॥ 

देखि देखि तरुबर अनुरागे । जहँ तहँ पुरजन उतरन लागे ॥ 


दल फल मूल कंद बिधि नाना । पावन सुंदर सुधा-समाना ॥ 


(दोहा) 
सादर सब कहूँ रामगुर पठए भरि भरि भार । 


पूजि पितर सुर अतिथि गुर लगे करन फलहार ॥ 280 ॥ 


(चौपाई) 


एहि बिधि बासर बीते चारी । रामु निरखि नर नारि सुखारी ॥ 
दुहुँ समाज असि रुचि मन माहीं । बिनु सिय-राम फिरब भल नाहीं ॥ 
सीता-राम संग बनबासू | कोटि अमर-पुर-सरिस सुपासू ॥ 
परिहरि लखन रामु बैदेही | जेहि घरु भाव बाम बिधि तेही ॥ 
दाहिन दइउ होइ जब सबही । राम-समीप बसिअ बन तबही ॥ 
मंदाकिनि-मज्जनु तिहँ काला । राम दरसु मुद-मंगल-माला ॥ 

अटनु राम गिरि बन तापस थल | असनु अमिअ-सम कंद मूल फल ॥ 


सुख-समेत संबत दुइ साता | पल-सम होहिं न जनिअहिं जाता ॥ 


(दोहा) 
एहि सुख जोग न लोग सब कहहिं कहाँ अस भागु ॥ 


सहज सुभायव समाज दुहुँ राम-चरन-अनुरागु ॥ 284 ॥ 


(चौपाई) 

एहि बिधि सकल मनोरथ करहीं । बचन सप्रेम सुनत मन हरहीं ॥ 

सीय-मातु तेहि समय पठाईं | दासी देखि सुअवसरु आईं ॥ 

सावकास सुनि सब सिय सासू | आयूउ जनक-राज-रनिवासू ॥ 

कौसल्या सादर सनमानी | आसन दिए समय सम आनी ॥ 

सीलु सनेह सकल दुहुँ ओरा । द्रवहिं देखि सुनि कुलिस कठोरा ॥ 
पुलक सिथिल तन बारि बिलोचन | महि नख लिखन लगीं सब सोचन ॥ 

सब सिय-राम-प्रीति कि सि मूरती | जनु करुना बहु बेष बिसूरति ॥ 

सीय-मातु कह बिधि बुधि बाकी | जो पय-फेनु फोर पबि टाँकी ॥ 


(दोहा) 
सुनिअ सुधा देखिअहिं गरल सब करतूति कराल | 


जहाँ तहँ काक उलूक बक मानस सकृत मराल ॥ 282 ॥ 


(चौपाई) 


सुनि ससोच कह देबि सुमित्रा | बिधि-गति बड़ि बिपरीत बिचित्रा ॥ 
जो सृजि पालै हरे बहोरी | बाल-केलि-सम बिधि-मति भोरी ॥ 


कौसल्या कह दोसु न काहू | करम-बिबस दुख सुख छति लाहू ॥ 
कठिन करम-गति जान बिधाता । जो सुभ असुभ सकल फल-दाता ॥ 
ईस-रजाइ सीस सबही के | उतपति थिति लय बिषहु अमी के ॥ 
देबि मोह बस सोचिअ बादी । बिधि-प्रपंचु अस अचल अनादी ॥ 
भूपति जिअब मरब उर आनी | सोचिअ सखि लखि निज-हित-हानी ॥ 
सीय-मातु कह सत्य सुबानी | सुकृती-अवधि अवधपति-रानी ॥ 


(दोहा) 
लषनु राम सिय जाहु बन भल परिनाम न पोचु | 


गहबरि हिय कह कौसिला मोहि भरत कर सोचु ॥ 283 ॥ 


(चौपाई) 
ईस-प्रसाद असीस तुम्हारी | सुत-सुतबधू देव-सरि-बारी ॥ 
राम सपथ मैं कीन्ह न काऊ | सो करि कहौं सखी सति-भाऊ ॥ 
भरत सील गुन बिनय बड़ाई | भायप भगति भरोस भलाई ॥ 
कहत सारदहु कर मति हीचे | सागर सीप कि जाहिं उलीचे ॥ 
जानौं सदा भरत कुलदीपा । बार बार मोहि कहेउ महीपा ॥ 


कसें कनक मनि पारिखि पाए । पुरुष परिषअहिं समय सुभाए | 


अनुचित आजु कहब अस मोरा | सोक सनेह सयानप थोरा ॥ 


सुनि सुरसरि-सम पावनि बानी । भईं सनेह-बिकल सब रानी ॥ 


(दोहा) 
कौसल्या कह धीर धरि सुनहु देबि मिथिलेसि । 
को बिबेक-निधि-बल्लभहि तुम्हहि सकै उपदेसि ॥ 284 ॥ 


(चौपाई) 
रानि राय सन अवसरु पाई | अपनी भाँति कहब समुझाई ॥ 
रखिअहिं लखनु भरतु गबनहिं बन | जौं यह मत मानै महीप-मन ॥ 
तौ भल जतनु करब सुबिचारी । मोरे सौच भरत कर भारी ॥ 
गूढ़ सनेह भरत मन माही । रहें नीक मोहि लागत नाहीं ॥ 
लखि सुभाउ सुनि सरल सुबानी | सब भइ्ँ मगन करुन-रस रानी ॥ 
नभ प्रसून झरि धन्य धन्य धुनि | सिथिल सनेह सिद्ध जोगी मुनि ॥ 
सबु रनिवासु बिथकि लखि रहेऊ | तब धरि धीर सुमित्रा कहेऊ ॥ 
देबि दंड-जुग जामिनि बीती | राम-मातु सुनी उठी सप्रीती ॥ 


(दोहा) 


बेगि पाउ धारिअ थलहि कह सनेह सतिभाय । 
हमरे तौ अब ईस-गति के मिथिलेस सहाय ॥ 285 ॥ 


(चौपाई) 


लखि सनेह सुनि बचन बिनीता | जनकप्रिया गह पाय पुनीता ॥ 
देबि उचित असि बिनय तुम्हारी | दसरथ-घरनि, राम-महतारी ॥ 
प्रभु अपने नीचहु आदरहीं | अगिनि धूम-गिरि सिर तिनु धरहीं ॥ 
सेवक राउ करम-मन-बानी | सदा सहाय महेस भवानी ॥ 

रउरे अंग जोगु जग को है | दीप सहाय कि दिनकर सोहै ॥ 

रामु जाइ बनु करि सुर-काजू | अचल अवधपुर करिहहिं राजू ॥ 

अमर नाग नर राम-बाहु-बल | सुख बसिहहिं अपने अपने थल ॥ 


यह सब जागबलिक कहि राखा । देबि न होइ मुधा मुनि भाखा ॥ 


(दोहा) 
अस कहि पग परि पेम अति सिय-हित बिनय सुनाइ ॥ 


सिय-समेत सियमातु तब चली सुआयसु पाइ ॥ 286 ॥ 


(चौपाई) 


प्रिय परिजनहि मिली बैदेही | जो जेहि जोगु भाँति तेहि तेही ॥ 
तापस-बेष जानकी देखी । भा सबु बिकल बिषाद बिसेखी ॥ 
जनक राम-गुरु-आयसु पाई । चले थलहि सिय देखी आई ॥ 
लीन्हि लाइ उर जनक जानकी । पाहुन पावन पेम प्रान की ॥ 
उर उमगेउ अंबुधि अनुरागू | भयेउ भूप-मनु मनहूँ पयागू ॥ 
सिय-सनेह बटु बाढ़त जोहा | ता-पर राम-पेम-सिसु सोहा ॥ 
चिरजीवी मुनि ग्यान बिकल जनु । बूड़त लहेउ बाल-अवलंबनु ॥ 
मोह-मगन मति नहिं बिदेह की | महिमा सिय-रघुबर-सनेह की ॥ 


(दोहा) 
सिय पितु-मातु-सनेह बस बिकल न सकी सँभारि | 


धरनिसुता धीरजु धरेउ समउ सुधरमु बिचारि ॥ 287 ॥ 


(चौपाई) 
तापस-बेष जनक सिय देखी । भयेउ पेमु परितोषु बिसेषी ॥ 
पुत्रि पवित्र किए कुल दोऊ | सुजस धवल जगु कह सब कोऊ ॥ 
जिति सुरसरि कीरति-सरि तोरी | गवनु कीन्ह बिधि-अंड करोरी ॥ 
गंग अवनि-थल तीनि बड़ेरे | एहिं किए साधु-समाज घनेरे ॥ 


पितु कह सत्य सनेह सुबानी | सीय सकुच महूँ मनहुँ समानी ॥ 
पुनि पितु मातु लीन्ह उर लाई | सिख आसिष हित दीन्हि सुहाई ॥ 
कहति न सीय सकुचि मन माहीं । इहाँ बसब रजनीं भल नाहीं ॥ 


लखि रुख रानि जनायेउ राऊ | हृदय सराहत सीलु सुभाऊ ॥ 


(दोहा) 
बार बार मिलि भेंट सिय बिदा कीन्ह सनमानि । 


कही समय सिर [”] भरत गति रानि सुबानि-सयानि ॥ 288 ॥ 


(चौपाई) 

सुनि भूपाल भरत-ब्यवहारू | सोन सुगंध सुधा ससि-सारू ॥ 

मूँदे सजल नयन पुलके तन | सुजसु सराहन लगे मुदित मन ॥ 

सावधान सुनु सुमुखि सुलोचनि | भरत कथा भव-बंध-बिमोचनि ॥ 

धरम राजनय ब्रह्मबिचारू | इहाँ जथामति मोर प्रचारू ॥ 

सो मति मोरि भरत महिमाही | कहै काह, छलि छुअति न छाही ॥ 
बिधि गनपति अहिपति सिव नारद | कबि कोबिद बुध बुद्धि-बिसारद ॥ 

भरत चरित कीरति करतूती | धरम सील गुन बिमल बिभूती ॥ 


[4] समय सिर - ठीक समय के अनुकूल। 


समुझत सुनत सुखद सब काहू | सुचि सुरसरि रुचि निदर सुधाहू ॥ 


(दोहा) 
निरवधि गुन निरुपम पुरुषु भरतु भरत-सम जानि । 


कहिअ सुमेरु कि सेर सम कबि-कुल-मति सकुचानि ॥ 289 ॥ 


(चौपाई) 


अगम सबहि बरनत बरबरनी | जिमि जलहीन मीन गमु धरनी ॥ 
भरत अमित महिमा सुनु रानी । जानहिं रामु न सकहिं बखानी ॥ 
बरनि सप्रेम भरत अनुभाऊ | तिय-जिय की रुचि लखि कह राऊ ॥ 
बहुरहिं लषनु, भरतु, बन जाहीं | सब कर भल सब के मन माहीं ॥ 
देबि! परंतु भरत रघुबर की । प्रीति प्रतीति जाइ नहिं तरकी ॥ 

भरतु अवधि सनेह ममता की । जद्यपि रामु सीय समता की ॥ 
परमारथ स्वारथ सुख सारे । भरत न सपनेहूँ मनहूँ निहारे ॥ 


साधन सिद्ध राम-पग-नेहू ॥ मोहि लखि परत भरत-मत एह्ू ॥ 


(दोहा) 


भोरेहुँ भरत न पेलिहहिं मनसहूँ राम-रजाइ । 


करिअ न सोच सनेह-बस कहेउ भूप बिलखाइ ॥ 290 ॥ 


(चौपाई) 
राम-भरत- गुन गनत सप्रीती । निसि दंपतिहि पलक सम बीती ॥ 
राज-समाज प्रात जुग जागे । नहाइ नहाइ सुर पूजन लागे ॥ 
गे नहाइ गुर पहीं रघुराई | बंदि चरन बोले रुख पाई ॥ 
नाथ भरतु पुरजन महतारी | सोक-बिकल बनबास दुखारी ॥ 
सहित-समाज राउ मिथिलेसू | बहुत दिवस भए सहत कलेसू ॥ 
उचित होइ सोइ कीजिअ नाथा । हित सबही कर रउरे हाथा ॥ 
अस कहि अति सकुचे रघुराऊ । मुनि पुलके लखि सीलु सुभाऊ ॥ 


तुम्ह बिनु राम सकल सुख साजा | नरक-सरिस दुह-ँ राज-समाजा ॥ 


(दोहा) 
प्रान प्रान के, जीव के जिव, सुख के सुख राम । 
तुम्ह तजि तात सुहात गृह जिन्हहि तिन्हहिं बिधि बाम ॥ 294 ॥ 


(चौपाई) 


सो सुखु धरमु करमु जरि जाऊ । जहँ न राम-पद-पंकज भाऊ ॥ 


जोगु कुजोगु ग्यानु अग्यानू । जहाँ नहिं राम-पेम परधानू ॥ 

तुम्ह बिनु दुखी सुखी तुम्ह तेही | तुम्ह जानहु जिय जो जेहि केही ॥ 
राउर आयसु सिर सबही के | बिदित कृपालहि गति सब नीके ॥ 
आपु आश्रमहि धारिअ पाऊ । भयेउ सनेह-सिथिल मुनिराऊ ॥ 
करि प्रनामु तब राम सिधाए । रिषि धरि धीर जनक पहिं आए ॥ 
राम बचन गुरु नृपहि सुनाए | सील सनेह सुभाय सुहाए ॥ 


महाराज अब कीजिअ सोई | सब कर धरम-सहित हित होई । 


(दोहा) 
ग्यान-निधान सुजान सुचि धरम-धीर नरपाल । 


तुम्ह बिनु असमंजस-समन को समरथ एहि काल ॥ 292 ॥ 


(चौपाई) 
सुनि मुनि-बचन जनक अनुरागे | लखि गति ग्यानु बिरागु बिरागे ॥ 
सिथिल सनेह गुनत मन माहीं । आए इहाँ कीन्ह भल नाही ॥ 
रामहि राय कहेउ बन जाना । कीन्ह आप प्रिय प्रेम-प्रवाना ॥ 
हम अब बन तें बनहि पठाई । प्रमुदित फिरब बिबेक बड़ाई ॥ 
तापस मुनि महिसुर सुनि देखी । भए प्रेम-बस बिकल बिसेखी ॥ 


समउ समुझि धरि धीरजु राजा | चले भरत पहिं सहित समाजा ॥ 
भरत आइ आगें भइ लीन्हे । अवसर सरिस सुआसन दीन्हे ॥ 


तात भरत कह तिरहुति-राऊ । तुम्हहि बिदित रघुबीर-सुभाऊ ॥ 


(दोहा) 
राम सत्यब्रत धरम-रत सब कर सीलु सनेहु ॥ 


संकट सहत सँकोच-बस कहिअ जो आयसु देहु ॥ 293 ॥ 


(चौपाई) 
सुनि तन पुलकि नयन भरि बारी । बोले भरतु धीर धरि भारी ॥ 


प्रभु प्रिय पूज्य पिता-सम आपू । कुल-गुरु-सम हित माय न बापू ॥ 
कौसिकादि मुनि सचिव-समाजू । ग्यान-अंबु-निधि आपुन आजू ॥ 
सिसु सेवक आयसु-अनुगामी | जानि मोहि सिख देइअ स्वामी ॥ 
एहि समाज थल बूझब राउर | मौन मलिन मैं बोलब बाउर ॥ 
छोटे बदन कहौं बड़ि बाता | छमब तात लखि बाम बिधाता ॥ 
आगम निगम प्रसिद्ध पुराना | सेवाधरमु कठिन जगु जाना ॥ 


स्वामि-धरम स्वारथहि बिरोधू | बैरु अंध प्रेमहि न प्रबोधू ॥ 


(दोहा) 
राखि राम रुख धरमु-ब्रतु पराधीन मोहि जानि । 


सब के संमत सर्ब-हित करिअ पेमु पहिचानि ॥ 294 ॥ 


(चौपाई) 

भरत बचन सुनि देखि सुभाऊ | सहित समाज सराहत राऊ ॥ 

सुगम अगम मृदु मंजु कठोरे | अरथ अमित अति आखर थोरे ॥ 
ज्यौ मुख मुकुरु, मुकुरु निज-पानी | गहि न जाइ अस अदभुत बानी ॥ 

भूप भरत मुनि साधु-समाजू । गे जहँ बिबुध-कुमुद-द्विज-राजू ॥ 

सुनि सुधि सोच बिकल सब लोगा । मनहुँ मीनगन नव-जल-जोगा ॥ 

देवँ प्रथम कुल-गुर-गति देखी | निरखि बिदेह सनेह बिसेखी ॥ 

राम भगतिमय भरतु निहारे | सुर स्वारथी हहरि हिय हारे ॥ 


सब कोउ राम पेममय पेखा | भउ अलेख सोच-बस लेखा ॥ 


(दोहा) 
रामु सनेह-सकोच-बस कह ससोच सुरराजु । 


रचहु प्रपंचहि पंच मिलि नाहिं त भयेउ अकाजु ॥ 295 ॥ 


(चौपाई) 
सुरन्ह सुमिरि सारदा सराही । देबि! देव सरनागत पाही ॥ 


फेरि भरत-मति करि निज माया । पालु बिबुध-कुल करि छल-छाया ॥ 
बिबुध-बिनय सुनि देबि सयानी । बोली सुर स्वारथ जड़ जानी ॥ 
मो सन कहहु भरत-मति फेरू | लोचन सहस न सूझ सुमेरू ॥ 
बिधि -हरि-हर माया बड़ि भारी | सोउ न भरत मति सके निहारी ॥ 
सो मति मोहि कहत करु-भोरी । चंदिनि कर कि चंडकर चोरी ॥ 
भरत-हृदय सिय-राम-निवासू । तहँ कि तिमिर जहाँ तरनि-प्रकासू ॥ 
अस कहि सारद गइ बिधि-लोका । बिबुध बिकल निसि मानहुँ कोका ॥ 


(दोहा) 
सुर स्वारथी मलीन मन कीन्ह कुमंत्र कुठाटु ॥ 


रचि प्रपंच माया प्रबल भय भ्रम अरति उचाटु ॥ 296 ॥ 


(चौपाई) 
करि कुचालि सोचत सुरराजू | भरत-हाथ सबु काजु अकाजू ॥ 
गए जनकु रघुनाथ समीपा । सनमाने सब रबि-कुल-दीपा ॥ 


समय समाज धरम अबिरोधा । बोले तब रघु-बंस-पुरोधा ॥ 


जनक भरत संबादु सुनाई | भरत कहाउति कही सुहाई ॥ 
तात राम जस आयसु देहू । सो सबु करै मोर मत एहू ॥ 
सुनि रघुनाथ जोरि जुग पानी । बोले सत्य सरल मृदु बानी ॥ 
बिद्यमान आपुनि मिथिलेसू । मोर कहब सब भाँति भदेसू ॥ 


राउर राय रजायसु होई | राउरि सपथ सही सिर सोई ॥ 


(दोहा) 
राम-सपथ सुनि मुनि जनकु सकुचे सभा-समेत । 


सकल बिलोकत भरत-मुखु बनै न उतरु देत ॥ 297 ॥ 


(चौपाई) 
सभा सकुच-बस भरत निहारी । रामबंधु धरि धीरजु भारी ॥ 
कुसमउ देखि सनेहु सँभारा | बढ़त बिंधि जिमि घटज निवारा ॥ 
सोक कनकलोचन मति छोनी | हरी बिमल गुन-गन जग जोनी ॥ 
भरत-बिबेक बराह बिसाला | अनायास उधरी तेहि काला ॥ 
करि प्रनामु सब कहैं कर जोरे । रामु राउ गुर साधु निहोरे ॥ 
छमब आज़ु अति अनुचित मोरा । कहाँ बदन मृदु बचन कठोरा ॥ 


हिय सुमिरी सारदा सुहाई । मानस तें मुख-पंकज आई ॥ 


बिमल-बिबेक-धरम-नय-साली । भरत-भारती मंजु मराली ॥ 
(दोहा) 


निरखि बिबेक बिलोचनन्हि सिथिल सनेह समाजु | 
करि प्रनामु बोले भरतु सुमिरि सीय रघुराजु ॥ 298 ॥ 


(चौपाई) 
प्रभु पितु मातु सुह्ृद गुर स्वामी | पूज्य परम हित अतंरजामी ॥ 
सरल सुसाहिबु सील-निधानू । प्रनतपाल सर्बग्य सुजानू ॥ 
समरथ सरनागत हितकारी । गुनगाहकु अवगुन-अघ-हारी ॥ 
स्वामि गोसाईहि सरिस गोसाई । मोहि समान मैं साँई दोहाई ॥ 
प्रभु-पितु-बचन मोह-बस पेली । आयेउँ इहाँ समाज सकेली ॥ 
जग भल पोच ऊँच अरु नीचू | अमिअ अमरपद, माहुर मीचू ॥ 
राम-रजाइ मेट मन माहीं | देखा सुना कतहूँ कोउ नाहीं ॥ 
सो मैं सब बिधि कीन्हि ढिठाई । प्रभु मानी सनेह सेवकाई ॥ 


(दोहा) 
कृपा भलाई आपनी नाथ कीन्ह भल मोर । 


दूषन भे भूषन-सरिस सुजसु चारु चहूँ ओर ॥ 299 ॥ 


(चौपाई) 

राउरि रीति सुबानि बड़ाई | जगत बिदित निगमागम गाई ॥ 

कूर कुटिल खल कुमति कलंकी । नीच निसील निरीस निसंकी ॥ 
तेउ सुनि सरन सामुहे आए | सकृत प्रनामु किहें अपनाए ॥ 

देखि दोष कबहुँ न उर आने । सुनि गुन साधु-समाज बखाने ॥ 
को साहिब सेवकहि नेवाजी | आपु समाज साज सब साजी ॥ 
निज करतूति न समुझिअ सपने | सेवक सकुच सोचु उर अपने ॥ 
सो गोसाई नहि दूसर कोपी । भुजा उठाइ कहाँ पन रोपी ॥ 


पसु नाचत सुक पाठ-प्रबीना | गुन-गति नट पाठक आधीना ॥ 


(दोहा) 
यों सुधारि सनमानि जन किए साधु सिरमोर । 
को कृपाल बिनु पालिहै बिरिदावलि बरजोर ॥ 300 ॥ 


(चौपाई) 
सोक-सनेह कि बाल सुभाएँ । आयेउऊँ लाइ रजायसु बाएँ ॥ 


तबहुँ कृपाल हेरि निज ओरा । सबहि भाँति भल मानेउ मोरा ॥ 


देखेजँ पाय सु-मंगल-मूला । जाने स्वामि सहज अनुकूला ॥ 

बड़े समाज बिलोकेझँ भागू | बड़ी चूक साहिब-अनुरागू ॥ 

कृपा अनुग्रह अंगु अघाई । कीन्हि कृपानिधि सब अधिकाई ॥ 
राखा मोर दुलार गोसाई । अपनें सील सुभायँ भलाईं ॥ 

नाथ निपट मैं कीन्हि ढिठाई । स्वामि समाज सकोच बिहाई ॥ 
अबिनय बिनय जथारुचि बानी | छमिहि देउ अति आरति जानी ॥ 


(दोहा) 
सुहृद सुजान सुसाहिबहि बहुत कहब बड़ि खोरि | 
आयसु देइअ देव अब सबइ सुधारी मोरि ॥ 304 ॥ 


(चौपाई) 
प्रभु-पद-पदुम-पराग दोहाई । सत्य सुकृत सुख-सीव॑ँ सुहाई ॥ 
सो करि कहां हिये अपने की | रुचि जागत सोवत सपने की ॥ 
सहज सनेह स्वामि-सेवकाई | स्वारथ छल फल चारि बिहाई ॥ 
अग्या-सम न सुसाहिब-सेवा । सो प्रसादु जन पावै देवा ॥ 
अस कहि प्रेम-बिबस भए भारी | पुलक सरीर, बिलोचन बारी ॥ 


प्रभु-गद-कमल गहे अकुलाई | समउ सनेहु न सो कहि जाई ॥ 


कृपासिंधु सनमानि सुबानी | बैठाए समीप गहि पानी ॥ 
भरत-बिनय सुनि देखि सुभाऊ | सिथिल सनेह सभा रघुराऊ ॥ 


(छंद) 
रघुराउ सिथिल सनेह साधु समाज मुनि मिथिला-धनी । 
मन महुँ सराहत भरत-भायप-भगति की महिमा घनी ॥ 
भरतहिं प्रसंसत बिबुध बरषत सुमन मानस-मलिन से । 
तुलसी बिकल सब लोग सुनि सकुचे निसागम नलिन से ॥ 


(सोरठा) 
देखि दुखारी दीन दुहुँ समाज नर-नारि सब । 


मघवा महा-मलीन मुए मारि मंगल चहत ॥ 302 ॥ 


(चौपाई) 
कपट-कुचालि-सीवँ-सुरराजू | पर-अकाज-प्रिय आपन काजू ॥ 
काक-समान पाक-रिपु-रीती | छली मलीन कतहूँ न प्रतीती ॥ 
प्रथम कुमत करि कपटु सँकेला | सो उचाटु सबके सिर मेला ॥ 
सुरमाया सब लोग बिमोहे । राम-प्रेम अतिसय न बिछोहे ॥ 


भय उचाट-बस मन थिर नाहीं | छन बन रुचि, छन सदन सोहाहीं ॥ 
दुबिध मनोगति प्रजा दुखारी । सरित-सिंधु-संगम जनु बारी ॥ 
दुचित कतहुँ परितोषु न लहहीं | एक एक सन मरमु न कहहीं ॥ 


लखि हिय हँसे कह कृपानिधानू | सरिस स्वान मघवान जुबानू ॥ 


(दोहा) 
भरतु जनकु मुनिजन सचिव साधु सचेत बिहाइ । 


लागि देवमाया सबहि जथाजोगु जनु पाइ ॥ 303 ॥ 


(चौपाई) 
कृपासिंधु लखि लोग दुखारे | निज-सनेह सुर-पति-छल भारे ॥ 
सभा राउ गुर महिसुर मंत्री | भरत-भगति सब कै मति जंत्री ॥ 
रामहि चितवत चित्र लिखे से | सकुचत बोलत बचन सिखे से ॥ 
भरत-प्रीति-नति-बिनय-बड़ाई | सुनत सुखद बरनत कठिनाई ॥ 
जासु बिलोकि भगति लवलेसू । प्रेम-मगन मुनिगन मिथिलेसू ॥ 
महिमा तासु कहै किमि तुलसी | भगति सुभाय सुमति हिय हुलसी ॥ 
आपु छोटि महिमा बड़ि जानी | कबिकुल कानि मानि सकुचानी ॥ 


कहि न सकति गुन रुचि अधिकाई । मति-गति बाल-बचन की नाई ॥ 


(दोहा) 
भरत-बिमल-जसु बिमल बिधु सुमति चकोर-कुमारि । 


उदित बिमल जन-हृदय नभ एकटक रही निहारि ॥ 304 ॥ 


(चौपाई) 
भरत-सुभाउ न सुगम निगमहूँ । लघु-मति चापलता कबि छमहूँ ॥ 
कहत सुनत सति-भाउ भरत को । सीय-राम-पद होइ न रत को ॥ 
सुमिरत भरतहि प्रेमु राम को | जेहि न सुलभु तेहि सरिस बाम को ॥ 
देखि दयाल दसा सबही की । राम सुजान जानि जन जी की ॥ 
धरम-धुरीन धीर नय-नागर । सत्य-सनेह-सी-सुख-सागर ॥ 
देसु काल लखि समउ समाजू । नीति-प्रीति-पालक रघुराजू ॥ 
बोले बचन बानि सरबसु से | हित परिनाम सुनत ससि रसु से ॥ 


तात भरत तुम्ह धरम धुरीना | लोक-बेद-बिद परम-प्रबीना ॥ 


(दोहा) 
करम बचन मानस बिमल तुम समान तुम्ह तात । 


गुर-समाज लघु-बंधु-गुन कुसमय किमि कहि जात ॥ 305 ॥ 


(चौपाई) 
जानहु तात तरनि-कुल-रीती । सत्यसंध पितु-कीरति-प्रीती ॥ 
समउ समाजु लाज गुरुजन की | उदासीन हित अनहित मन की ॥ 
तुम्हहि बिदित सबही कर करमू | आपन मोर परम हित धरमू ॥ 
मोहि सब भाँति भरोस तुम्हारा | तदपि कहौं अवसर-अनुसारा ॥ 
तात तात बिनु बात हमारी | केवल गुर-कुल-कृपा सँभारी ॥ 
नतरु प्रजा परिजन परिवारू | हमहि सहित सबु होत खुआरू ॥ 
जौं बिनु अवसर-अथव दिनेसू | जग केहि कहहु न होइ कलेसू ॥ 
तस उतपातु तात बिधि कीन्हा । मुनि मिथिलेस राखि सबु लीन्हा ॥ 


(दोहा) 
राज-काज सब लाज पति धरम धरनि धन धाम । 


गुर-प्रभाउ पालिहि सबहि भल होइहि परिनाम ॥ 306 ॥ 


(चौपाई) 


सहित समाज तुम्हार हमारा | घर बन गुर-प्रसाद रखवारा ॥ 


मातु-पिता-गुरि-स्वामि-निदेसू | सकल-धरम धरनीधरु सेसू ॥ 


सो तुम्ह करहु करावहु मोहू | तात तरनि-कुल-पालक होहू ॥ 
साधक एक सकल सिधि देनी | कीरति सुगति भूतिमय बेनी ॥ 

सो बिचारि सहि संकट भारी । करहु प्रजा परिवारु सुखारी ॥ 

बाँटी बिपति सबहिं मोहि भाई । तुम्हहि अवधि भरि बड़ि कठिनाई ॥ 
जानि तुम्हहि मृदु कहहूँ कठोरा | कुसमय तात न अनुचित मोरा ॥ 
होहिं कुठाँय सुबंधु सुहाये | ओड़िअहिं हाथ असनिहु के घाये ॥ 


(दोहा) 


सेवक कर पद नयन से मुख सो साहिबु होइ । 
तुलसी प्रीति कि रीति सुनि सुकबि सराहहिं सोइ ॥ 307 ॥ 


(चौपाई) 
सभा सकल सुनि रघुबर-बानी । प्रेम-पयोधि-अमिअ जनु सानी ॥ 
सिथिल समाज सनेह समाधी । देखि दसा चुप सारद साधी ॥ 
भरतहि भयेउ परम संतोषू | सनमुख स्वामि बिमुख दुख दोषू ॥ 
मुख प्रसन्न मन मिटा बिषादू | भा जनु गूँगेहि गिरा-प्रसादू ॥ 
कीन्ह सप्रेम प्रनाम बहोरी | बोले पानि-पंकरुह जोरी ॥ 


नाथ भयेउ सुखु साथ गए को । लहेऊँ लाहु जग जनमु भये को ॥ 


अब कृपाल जस आयसु होई । करौं सीस धरि सादर सोई ॥ 
सो अवलंब देव मोहि देई । अवधि पारु पावौं जेहि सेई ॥ 


(दोहा) 
देव देव-अभिषेक हित गुर-अनुसासनु पाइ । 


आनेजँ सब तीरथ-सलिलु तेहि कहँ काह रजाइ ॥ 308 ॥ 


(चौपाई) 
एकु मनोरथु बड़ मन माहीं | सभय सकोच जात कहि नाहीं ॥ 
कहहु तात प्रभु-आयसु पाई । बोले बानि सनेह सुहाई ॥ 
चित्रकूट सुचि थल तीरथ बन | खग मृग सर सरि निर्झर गिरिगन ॥ 
प्रभु-पद-अंकित अवनि बिसेखी | आयसु होइ त आवीँ देखी ॥ 
अवसि अत्रि आयसु सिर धरहू | तात बिगत भय कानन चरहू ॥ 
मुनि-प्रसादु बन मंगल-दाता | पावन परम सुहावन भ्राता ॥ 
रिषिनायकु जहँ आयसु देही । राखेहु तीरथ जलु थल तेही ॥ 


सुनि प्रभु-बचन भरत सुख पावा । मुनि-पद-कमल मुदित सिरु नावा ॥ 


(दोहा) 


भरत राम-संबादु सुनि सकल-सुमंगल-मूल । 


सुर स्वारथी सराहि कुल बरषत सुर-तरु-फूल ॥ 309 ॥ 


(चौपाई) 
धन्य भरत जय राम गोसाईं | कहत देव हरषत बरिआई । 
मुनि मिथिलेस सभा सब काहू | भरत-बचन सुनि भयेउ उछाहू ॥ 
भरत-राम-गुन-ग्राम सनेहू | पुलकि प्रसंसत राउ बिदेहू ॥ 
सेवक स्वामि सुभाउ सुहावन । नेमु पेमु अति पावन पावन ॥ 
मति-अनुसार सराहन लागे | सचिव सभासद सब अनुरागे ॥ 
सुनि सुनि राम-भरत-संबादू | दुहुँ समाज हिय हरघु बिषादू ॥ 
राम-मातु दुखु-सुखु-सम जानी । कहि गुन राम प्रबोधी रानी ॥ 


एक कहहिं रघुबीर-बड़ाई | एक सराहत भरत-भलाई ॥ 


(दोहा) 
अत्रि कहेउ तब भरत सन सैल-समीप सुकूप । 


राखिअ तीरथ-तोय तहँ पावन अमिअ अनूप ॥ 30 ॥ 


(चौपाई) 


भरत अत्रि-अनुसासन पाई । जल-भाजन सब दिए चलाई ॥ 

सानुज आपु अत्रि मुनि साधू | सहित गए जहाँ कूप अगाधू ॥ 

पावन पाथ पुन्य-थल राखा । प्रमुदित प्रेम अत्रि अस भाखा ॥ 

तात अनादि सिद्ध थल एह्दू | लोपेउ काल बिदित नहीं केहू ॥ 

तब सेवकन्ह सरस थलु देखा | किन्ह सुजल हित कूप बिसेखा ॥ 
बिधि बस भयेउ बिस्व-उपकारू | सुगम अगम अति धरम-बिचारू ॥ 
भरतकूप अब कहिहहिं लोगा | अति पावन तीरथ जल-जोगा ॥ 


प्रेम सनेम निमज्जत प्रानी | होइहहिं बिमल करम मन बानी ॥ 


(दोहा) 
कहत कूृप-महिमा सकल गए जहाँ रघुराउ । 


अत्रि सुनायउ रघुबरहि तीरथ-पुन्य-प्रभाउ ॥ 3 ॥ 


(चौपाई) 
कहत धरम इतिहास सप्रीती | भयेउ भोरु निसि सो सुख बीती ॥ 
नित्य निबाहि भरत दोउ भाई । राम-अत्रि-गुर-आयसु पाई ॥ 
सहित समाज साज सब सादे । चले राम-बन-अटन पयादे ॥ 


कोमल चरन चलत बिनु पनहीं । भइ मृदु भूमि सकुधि मन मनहीं ॥ 


कुस कंटक काँकरी कुराई | कटुक कठोर कुबस्तु दुराई ॥ 

महि मंजुल मृदु मारग कीन्हे | बहत समीर त्रिबिध सुख लीन्हे ॥ 
सुमन बरषि सुर घन करि छाँही | बिटप फूलि फल तृन मृदुताही ॥ 
मृग बिलोकि खग बोलि सुबानी | सेवहिं सकल राम-प्रिय जानी ॥ 


(दोहा) 
सुलभ सिद्धि सब प्राकृतहु राम कहत जमुहात । 


राम-प्रान-प्रिय भरत कहुँ यह न होइ बड़ि बात ॥ 342 ॥ 


(चौपाई) 
एहि बिधि भरतु फिरत बन माहीं । नेमु प्रेमु लखि मुनि सकुचाहीं ॥ 
पुन्य जलाश्रय भूमि बिभागा | खग मृग तरु तृन गिरि बन बागा ॥ 
चारु बिचित्र पबित्र बिसेखी | बूझत भरतु दिव्य सब देखी ॥ 
सुनि मन मुदित कहत रिषिराऊ । हेतु नाम गुन पुन्य प्रभाऊ ॥ 
कतहुँ निमज्जन कतहूँ प्रनामा | कतहुँ बिलोकत मन अभिरामा ॥ 
कतहुँ बैठि मुनि आयसु-पाई | सुमिरत सीय सहित दोउ भाई ॥ 
देखि सुभाउ सनेहु सुसेवा । देहिं असीस मुदित बनदेवा ॥ 
फिरहिं गए दिनु पहर अढ़ाई । प्रभुयद कमल बिलोकहिं आई ॥ 


(दोहा) 
देखे थल तीरथ सकल भरत पाँच दिन माँझ । 


कहत सुनत हरि-हर सुजसु गयेउ दिवसु भइ साँझ ॥ 343 ॥ 


(चौपाई) 
भोर नहाइ सबु जुरा समाजू । भरत भूमिसुर तेरहुति-राजू ॥ 
भल दिन आजु जानि मन माहीं । रामु कृपाल कहत सकुचाहीं ॥ 
गुर-नृप-भरत सभा अवलोकी । सकुचि राम फिरि अवनि बिलोकी ॥ 
सील सराहि सभा सब सोची । कहुँ न राम सम स्वामि सँकोची ॥ 
भरत सुजान राम-रुख देखी | उठि सपेम धरि धीर बिसेखी ॥ 
करि दंडवत कहत कर जोरी । राखी नाथ सकल रुचि मोरी ॥ 
मोहि लगि सबहि सहेउ संतापू । बहुत भाँति दुखु पावा आपू ॥ 
अब गोसाइँ मोहि देउ रजाई | सेवों अवध अवधि भरि जाई ॥ 


(दोहा) 
जेहिं उपाय पुनि पायँ जनु देखे दीनदयाल । 


सो सिख देइअ अवधि लगि कोसलपाल कृपाल ॥ 344 ॥ 


(चौपाई) 
पुरजन परिजन प्रजा गोसाई | सब सुचि सरस सनेह सगाई ॥ 
राउर बदि भल भव दुख दाहू । प्रभु बिनु बादि परम पद लाहू ॥ 
स्वामि सुजानु जानि सब ही की | रुचि लालसा रहनि जन जी की ॥ 
प्रनतपालु पालिहि सब काहू । देउ दुहू दिसि ओर निबाहू ॥ 
अस मोहि सब बिधि भूरि भरोसो । किएँ बिचारु न सोचु खरो सो ॥ 
आरति मोर नाथ कर छोहू । दुहुँ मिलि कीन्ह ढीठु हठि मोहू ॥ 
यह बड़ दोषु दूरि करि स्वामी | तजि सकोच सिखइअ अनुगामी ॥ 
भरत-बिनय सुनि सबहिं प्रसंसी | खीर-नीर-बिबरन-गति हंसी ॥ 


(दोहा) 
दीनबंधु सुनि बंधु के बचन दीन छलहीन । 


देस-काल-अवसरु-सरिस बोले रामु प्रबीन ॥ 345 ॥ 


(चौपाई) 


तात तुम्हारि मोरि परिजन की । चिंता गुरहि नृपहि घर बन की ॥ 
माथे पर गुर मुनि मिथिलेसू । हमहि तुम्हहि सपनेहूँ न कलेसू ॥ 


मोर तुम्हार परम-पुरुषारथु | स्वारथु सुजसु धरमु परमारथु ॥ 
पितु-आयसु पालिहिं दुहूँ भाई । लोक बेद भल भूप भलाई ॥ 
गुर-पितु-मातु-स्वामि-सिख पालें | चलेह्-ु कुमग पग परहिं न खालें ॥ 
अस बिचारि सब सोच बिहाई | पालहु अवध अवधि भरि जाई ॥ 
देसु कोसु परिजन परिवारू | गुर-पद-रजहिं लाग छरुभारू ॥ 


तुम्ह-मुनि-मातु-सचिव-सिख मानी । पालेहु पुहुमि प्रजा रजधानी ॥ 


(दोहा) 
मुखिआ मुखु सो चाहिए खान पान कहूँ एक । 


पालइ पोषै सकल अँग तुलसी सहित बिबेक ॥ 346 ॥ 


(चौपाई) 
राज-धरम-सरबसु एतनोई । जिमि मन माहँ मनोरथ गोई ॥ 
बंधु-प्रबोधु कीन्ह बहु भाँती | बिनु अधार मन तोषु न साँती ॥ 
भरत-सीलु गुर-सचिव-समाजू | सकुच सनेह-बिबस रघुराजू ॥ 
प्रभु करि कृपा पाँवरीं दीन्हीं | सादर भरत सीस धरि लीन्हीं ॥ 


चरनपीठ करुनानिधान के । जनु जुग जामिक []] प्रजा प्रान के ॥ 


[4] जामिक 5 जामिन, जमानतदार। 


संपुट भरत-सनेह-रतन के | आखर जुग जुन जीव-जतन के ॥ 
कुल-कपाट कर कुसल करम के | बिमल नयन सेवा-सु-धरम के ॥ 


भरत मुदित अवलंब लहे तें । अस सुख जस सिय-राम रहे तें ॥ 


(दोहा) 
माँगेउ बिदा प्रनामु करि राम लिए उर लाइ । 


लोग उचाटे अमरपति कुटिल कुअवसरु पाइ ॥ 347 ॥ 


(चौपाई) 
सो कुचालि सब कहाँ भइ नीकी । अवधि-आस सम जीवनि जी की ॥ 
नतरु लषन-सिय-सम-बियोगा | हहरि मरत सबु लोग कुरोगा ॥ 
रामकृपा अवरेब सुधारी । बिबुध-धारि भइ गुनद गोहारी ॥ 
भेंटत भुज भरि भाइ भरत सो । राम-प्रेम-रसु कहि न परत सो ॥ 
तन मन बचन उमग अनुरागा । धीर-धुरंधर धीरजु त्यागा ॥ 
बारिज-लोचन मोचत बारी । देखि दसा सुर-सभा दुखारी ॥ 
मुनिगन गुर धुर धीर जनक से | ग्यान-अनल मन कसें कनक से ॥ 
जे बिरंचि निरलेप उपाये | पदुम पत्र जिमि जग जल-जाये ॥ 


(दोहा) 
तेउ बिलोकि रघुबर-भरत-प्रीति अनूप अपार । 


भए मगन मन तन बचन सहित बिराग बिचार ॥ 348 ॥ 


(चौपाई) 
जहाँ जनक-गुर-मति भोरी । प्राकृत प्रीति कहत बड़ि खोरी ॥ 
बरनत रघुबर-भरत-बियोगू | सुनि कठोर कबि जानिहि लोगू ॥ 
सो सकोच रसु अकथ सुबानी | समउ-सनेहु सुमिरि सकुचानी ॥ 
भेंटि भरत रघुबर समुझाए । पुनि रिपुदवनु हरषि हिय लाए ॥ 
सेवक सचिव-भरत-रुख पाई । निज निज काज लगे सब जाई ॥ 
सुनि दारुन दुखु दुहूँ समाजा । लगे चलन के साजन साजा ॥ 
प्रभु-पद-पदुम बंदि दोउ भाई । चले सीस धरि राम-रजाई ॥ 
मुनि तापस बन देव निहोरी | सब सनमानि बहोरि बहोरी ॥ 


(दोहा) 
लखनहि भेंटि प्रनामु करि सिर धरि सिय-पद-धूरि । 


चले सप्रेम असीस सुनि सकल-सुमंगल-मूरि ॥ 349 ॥ 


(चौपाई) 
सानुज राम नृपहि सिर नाई । कीन्हि बहुत बिधि बिनय बड़ाई ॥ 
देव दया-बस बड़ दुखु पायेड | सहित समाज काननहिं आयेउ ॥ 
पुर पगु धारिअ देइ असीसा । कीन्ह धीर धरि गवनु महीसा ॥ 
मुनि महिदेव साधु सनमाने । बिदा किए हरि-हर-सम जाने ॥ 
सासु-समीप गए दोउ भाई । फिरे बंदि पग आसिष पाई ॥ 
कौसिक बामदेव जाबाली | पुरजन परिजन सचिव सुचाली ॥ 
जथा-जोगु करि बिनय प्रनामा | बिदा किए सब सानुज रामा ॥ 


नारि पुरुष लघु मध्य बड़ेरे | सब सनमानि कृपानिधि फेरे ॥ 


(दोहा) 
भरत-मातु-पद बंदि प्रभु सुचि सनेह मिलि भेंटि । 
बिदा कीन्ह सजि पालकी सकुच सोच सब मेटि ॥ 320 ॥ 


(चौपाई) 


परिजन मातु पितहि मिलि सीता । फिरी प्रान-प्रिय-प्रेम-पुनीता ॥ 
करि प्रनामु भेंटी सब सासू | प्रीति कहत कबि हिय न हुलासू ॥ 
सुनि सिख अभिमत आसिष पाई । रही सीय दुहुँ प्रीति समाई ॥ 


रघुपति पटु पालकी मगाईं | करि प्रबोधु सब मातु चढ़ाई ॥ 
बार बार हिलि मिलि दुहुँ भाई । सम सनेह जननी पहुँचाई ॥ 
साजि बाजि गज बाहन नाना । भूप-भरत-दल कीन्ह पयाना ॥ 
हृदय राम सिय लखन समेता | चले जाहिं सब लोग अचेता ॥ 


बसह बाजि गज पसु हिय हारे । चले जाहिं परबस मन मारे ॥ 


(दोहा) 


गुर-गुरतिय-पद बंदि प्रभु सीता लषन समेत । 


फिरे हरष-बिसमय-सहित आए परन-निकेत ॥ 324 ॥ 


(चौपाई) 
बिदा कीन्ह सनमानि निषादू | चलेउ हृदय बड़ बिरह बिषादू ॥ 
कोल किरात भिल्ल बनचारी । फेरे फिरे जोहारि जोहारी ॥ 
प्रभु सिय लखन बैठि बट छाहीं । प्रिय-परिजन-बियोग बिलखाहीं ॥ 
भरत-सनेह-सुभाउ सुबानी । प्रिया अनुज सन कहत बखानी ॥ 
प्रीति प्रतीति बचन मन करनी । श्रीमुख राम प्रेम-बस बरनी ॥ 
तेहि अवसर खग मृग जल मीना । चित्रकूट चर अचर मलीना ॥ 


बिबुध बिलोकि दसा रघुबर की | बरषि सुमन कहि गति घर घर की ॥ 


प्रभु प्रनामु करि दीन्ह भरोसो | चले मुदित मन डर न खरो सो ॥ 


(दोहा) 
सानुज सीय-समेत प्रभु राजत परन-कुटीर । 


भगति ग्यानु बैराग्य जनु सोहत धरे सरीर ॥ 322 ॥ 


(चौपाई) 
मुनि महिसुर गुर भरत भुआलू । राम-बिरह सबु साजु बिहालू ॥ 
प्रभु-गुन-ग्राम गनत मन माहीं | सब चुपचाप चले मग जाहीं ॥ 
जमुना उतरि पार सबु भयेऊ । सो बासरु बिनु भोजन गयऊ ॥ 
उतरि देवसरि दूसर बासू | रामसखा सब कीन्ह सुपासू ॥ 
सई उतरि गोमती नहाए | चौथे दिवस अवधपुर आए | 
जनक रहे पुर बासर चारी | राज काज सब साज सँभारी ॥ 
सौंपि सचिव गुर भरतहि राजू । तेरहुति चले साजि सबु साजू ॥ 


नगर-नारि-नर गुर-सिख मानी । बसे सुखेन राम-रजधानी ॥ 


(दोहा) 


राम-दरस लगि लोग सब करत नेम उपबास । 


तजि तजि भूषन भोग सुख जिअत अवधि की आस ॥ 323 ॥ 


(चौपाई) 
सचिव सुसेवक भरत प्रबोधे | निज निज काज पाइ सिख ओधे ॥ 
पुनि सिख दीन्ह बोलि लघु भाई | सौंपी सकल मातु सेवकाई ॥ 
भूसुर बोलि भरत कर जोरे | करि प्रनाम बय-बिनय निहोरे ॥ 
ऊँच नीच कारजु भल पोचू | आयसु देब न करब सँकोचू ॥ 
परिजन पुरजन प्रजा बोलाए | समाधानु करि सुबस बसाए ॥ 
सानुज गे गुर गेहँ बहोरी | करि दंडवत कहत कर जोरी ॥ 
आयसु होइ त रहउऊँ सनेमा । बोले मुनि तन पुलकि सपेमा ॥ 


समुझव कहब करब तुम्ह जोई | धरम-सारु जग होइहि सोई ॥ 


(दोहा) 
सुनि सिख पाइ असीस बड़ि गनक बोलि दिनु साधि | 


सिंघासन प्रभु-पादुका बैठारे निरुपाधि ॥ 324 ॥ 


(चौपाई) 


राम-मातु गुर-पद सिरु नाई । प्रभु-पद-पीठ-रजायसु पाई ॥ 


नंदिगावँ करि परन-कुटीरा । कीन्ह निवासु धरम-धुर-धीरा ॥ 
जटाजूट सिर मुनिपट धारी | महि खनि कुस-साथरी सवारी ॥ 
असन बसन बासन ब्रत नेमा | करत कठिन रिषिधरम सप्रेमा ॥ 
भूषन बसन भोग सुख भूरी | मन तन बचन तजे तिन तूरी ॥ 
अवध-राजु सुर राजु सिहाई | दसरथ-धन सुनि धनदु लजाई ॥ 
तेहिं पुर बसत भरत बिनु रागा | चंचरीक जिमि चंपक-बागा ॥ 


रमा बिलासु राम अनुरागी | तजत बमन जिमि जन बड़भागी ॥ 


(दोहा) 
राम-पेम-भाजन भरतु बड़े न येहिं करतूति । 


चातक हंस सराहिअत टेंक बिबेक बिभूति ॥ 325 ॥ 


(चौपाई) 
देह दिनहूँ दिन दूबरि होई | घटइ तेजु बलु मुखछबि सोई ॥ 
नित नव राम-पेम-पनु पीना | बढ़त धरम-दलु मनु न मलीना ॥ 
जिमि जलु निघटत सरद प्रकासे | बिलसत बेतस बनज बिकासे ॥ 
सम दम संजम नियम उपासा | नखत भरत हिय बिमल अकासा ॥ 


ध्रुव बिस्‍्वास अवधि राका सी । स्वामि-सुरति सुरबीथि बिकासी ॥ 


राम-पेम-बिधु अचल अदोखा | सहित समाज सोह नित चोखा ॥ 
भरत-रहनि-समुझनि-करतूती | भगति बिरति गुन बिमल बिभूती ॥ 


बरनत सकल सुकचि सकुचाहीं | सेस-गनेस-गिरा-गमु नाहीं ॥ 


(दोहा) 
नित पूजत प्रभु पाँवरी प्रीति न हृदय समाति ॥ 


माँगि माँगि आयसु करत राज काज बहु भाँति ॥ 326 ॥ 


(चौपाई) 


पुलक गात हिय सिय रघुबीरू | जीह नाम जप लोचन नीरू ॥ 
लषन राम सिय कानन बसहीं । भरतु भवन बसि तप तनु कसहीं ॥ 
दोउ दिसि समुझि कहत सबु लोगू | सब बिधि भरत सराहनजोगू ॥ 
सुनि ब्रत नेम साधु सकुचाहीं | देखि दसा मुनिराज लजाहीं ॥ 

परम पुनीत भरत-आचरनू । मधुर मंजु मुद-मंगल-करनू ॥ 

हरन कठिन कलि-कलुष-कलेसू | महा-मोह-निसि-दलन-दिनेसू ॥ 
पाप-पुंज-कुंजर-मृग-राजू | समन सकल-संताप-समाजू । 


जन-रंजन भंजन भव-भारू | राम-सनेह सुधाकर-सारू ॥ 


(छंद) 
सिय-राम-पेम-पियूष-पूरन होत जनम न भरत को । 
मुनि-मन-अगम जम नियम सम दम बिषम ब्रत आचरत को ॥ 
दुख-दाह दारिद दंभ दूषन सुजस मिस अपहरत को । 


कलिकाल तुलसी से सठन्हि हठि राम-सनमुख करत को ॥ 


(सोरठा) 
भरत-चरित करि नेमु तुलसी जो सादर सुनहिं । 


सीय-राम-पद पेम अवसि होइ भव-रस-बिरति ॥ 327 ॥ 


इति श्रीमद्रामचरितमानसे सकलकलिकलुषविध्वंसने 


द्वितीयः सोपानः समाप्तः ॥ 


(अयोध्याकाण्ड समाप्त) 


श्री रामचरितमानस तृतीय सोपान 


अरण्य कांड 


गोस्वामी तुलसीदास 


॥ श्री गणेशाय नमः ॥ 


श्री जानकीवल्लभो विजयते 


(ललोकौ) 
मूल॑ धर्मतरोविविकजलधे:ः पूर्णेन्दुमानन्ददं 
वैराग्याम्बुजभास्करं ह्यघघनध्वान्तापहं तापहम्‌ । 
मोहाम्भोधरपूगपाटनविधौ स्वःसम्भवं शड्डुरं 
बन्दे ब्रह्मकुलं कलंकशमन॑ श्रीरामभूपप्रियम्‌ ॥ 4 ॥ 
सान्द्रानन्दपयोदसौभगतनु पीताम्बरं सुन्दर 


पाणौ बाणशरासनं कटिलसत्तृूणीरभारं वरम्‌ 


राजीवायतलोचनं ध्ृतजटाजूटेन संशोभितं 


सीतालक्ष्मणसंयुतं पथिगतं रामाभिरामं भजे ॥ 2 ॥ 


धर्म्मरूपी तरु के मूल, विवेकरूपी समुद्र के आनंद देनेवाले पूर्णवंद्र, 
वैराग्यरूपी कमल के लिये सूर्य, पापरूपी घोरांधकार के दूर करनेवाले, 
तापहारी, मोहरूपी घनपटल के विच्छिन्न करने के लिये पवनस्वरूप, 
कल्याणकारी, सब-सम्भूत, कलंक के दूर करनेवाले और श्रीराजा रामचंद्र के 
प्यारे श्रीमहादेव जी को मैं प्रणाम करता हूँ॥ 4॥ 

सघन और सुंदर जलद समान तनु, पीतांबर को धारण किए हुए, हाथ में 
धनुर्बाण को लिए, कटि में सुंदर तूणीर बाँधे, कमल-दललोचन, जटाजुट से 
शोभायमान, सीता और लक्ष्मण के सहित मार्ग में विचरते हुए, अभिराम 


अर्थात्‌ ह्ृदयानंदकारी श्रीरामचन्द्र जी को मैं भजता हूँ॥ 2 ॥ 


(सोरठा) 
उमा राम-गुन गूढ़ पंडित मुनि पावहिं बिरति । 
पावहिं मोह बिमूढ़ जे हरि बिमुख न धरम-रति ॥ 4॥ 


(चौपाई) 


पुर-नर-भरत-प्रीति मैं गाई | मति-अनुरूप अनूप सुहाई ॥ 

अब प्रभु चरित सुनहु अति पावन | करत जे बन सुर-नर-मुनि-भावन ॥ 
एक बार चुनि कुसुम सुहाए | निज कर भूषन राम बनाए ॥ 
सीतहि पहिराए प्रभु सादर | बैठे फटिक-सिला पर सुंदर ॥ 
सुर-पति-सुत धरि बायस बेखा | सठ चाहत रघुपति-बल देखा ॥ 
जिमि पिपीलिका सागर थाहा । महा-मंद-मति पावन चाहा ॥ 
सीता-चरन चौंच हति भागा । मूढ़ मंदमति कारन कागा ॥ 


चला रुधिर रघुनायक जाना । सींक-धनुष-सायक संधाना ॥ 


(दोहा) 
अति कृपाल रघुनायक सदा दीन पर नेह । 


ता-सनु आइ कीन्ह छलु मूरख अवगुन -गेह ॥ 2॥ 


(चौपाई) 
प्रेरित-मंत्र ब्रह्म सर धावा | चला भाजि बायस भय पावा ॥ 
धरि निज-रुप गयेउ पितु पाहीं | राम-बिमुख राखा तेहि नाहीं ॥ 
भा निरास उपजी मन त्रासा | जथा चक्र-भय रिषि दुर्बासा ॥ 


ब्रह्मथधाम सिवपुर सब लोका । फिरा श्रमित ब्याकुल भय-सोका ॥ 


काहू बैठन कहा न ओही । राखि को सके राम कर द्रोही ॥ 

मातु मृत्यु पितु समन-समाना । सुधा होइ बिष सुनु हरिजाना ॥ 
मित्र करै सत रिपु कै करनी । ता कहुँ बिबुधनदी बैतरनी ॥ 

सब जगु ताहि अनलहु ते ताता । जो रघुबीर-बिमुख सुनु भ्राता ॥ 


(दोहा) 
जिमि जिमि भाजत सक्रसुत ब्याकुल अति दुखदीन। 


तिमि तिमि धावत रामसर पाछे परम प्रवीन ॥ 3॥ 


(चौपाई) 

बचहि उरग धरूु ग्रसे खगेसा | रघुबर-सर छुटि बचव अँदेसा ॥ 
नारद देखा बिकल जयंता | लागि दया कोमल-चित संता ॥ 

दूरिहि ते कहि प्रभु-प्रभुताई | भजे जात बहु बिधि समुझाई ॥ 

पठवा तुरत राम पहिं ताही । कहेसि पुकारि प्रनत हित पाही ॥ 
आतुर सभय गहेसि पद जाई । त्राहि त्राहि दयालु रघुराई ॥ 
अतुलित बल अतुलित प्रभुताई । मैं मतिमंद जानि नहिं पाई ॥ 

निज कृत करम-जनित फल पायेऊँ | अब प्रभु पाहि सरन तकि आयेउँ ॥ 


सुनि कृपाल अति आरत बानी | एकनयन करि तजा भवानी ॥ 


(सोरठा) 
कीन्ह मोह बस द्रोह जद्यपि तेहि कर बध उचित । 


प्रभु छाँड़ेड करि छोह को कृपाल रघुबीर-सम ॥ 4 ॥ 


(चौपाई) 
रघुपति चित्रकूट बसि नाना । चरित किए श्रुति सुधा समाना ॥ 
बहुरि राम अस मन अनुमाना । होइहि भीर सबहिं मोहि जाना ॥ 
सकल मुनिन्ह सन बिदा कराई | सीता-सहित चले दोउ भाई ॥ 
अत्रि के आश्रम जब प्रभु गयेऊ | सुनत महामुनि हरषित भयेऊ ॥ 
पुलकित गात अत्रि उठि धाए | देखि रामु आतुर चलि आए ॥ 
करत दंडवत मुनि उर लाए । प्रेम-बारि दोउ जन अन्हवाए ॥ 
देखि राम-छबि नयन जुड़ाने | सादर निज आश्रम तब आने ॥ 


करि पूजा कहि बचन सुहाए | दिए मूल फल प्रभु मन भाए ॥ 


(सोरठा) 


प्रभु आसन आसीन भरि लोचन सोभा निरखि । 
मुनिबर परम प्रबीन जोरि पानि अस्तुति करत ॥ 5॥ 


(छंद) 
नमामि भक्त वत्सलं | कृपालु-शील कोमलम्‌ ॥ 
भजामि ते पदाम्बुजं | अकामिनां स्वधामदम्‌ ॥ 
निकाम-श्याम सुंदरं । भवाम्बु-नाथ-मंदरम्‌ ॥ 
प्रफुल्ल कंज लोचनं | मदादि दोष मोचनम्‌ ॥ 
प्रलंब-बाहु-विक्रमं । प्रभो5प्रमेय-वैभवम्‌ ॥ 
निषंग-चाप-सायकं । धरं त्रि-लोक-नायकम्‌ ॥ 
दिनेश-वंश-मंडनं | महेश-चाप-खंडनं ॥ 
मुनींद्र-संत-रंजनं । सुरारि वृूंद भंजनम्‌ ॥ 
मनोज-वैरि-वंदितं | अजादि देव सेवितम्‌ ॥ 
विशुद्ध-बोध-विग्रह | समस्त दूषणापहम्‌ ॥ 
नमामि इंदिरा-परतिं | सुखाकरं सतां गतिम्‌ ॥ 
भजे सशक्ति सानुजं | शची-पर्ति-प्रियानुजम्‌ ॥ 
त्वदंप्रि-मूल ये नराः | भजंति हीन-मत्सरा ॥ 
पतंति नो भवार्णवे । वितर्क वीचि संकुले ॥ 
विविक्त-वासिनस्सदा । भजंति मुक्तये मुदा ॥ 


निरस्य इंद्रियादिकं । प्रयांति ते गतिं स्वकंम्‌ ॥ 


तमेकमभ्दुत॑ प्रभुं । निरीहमीश्वरं विभुम्‌ ॥ 
जगदूरुं च शाश्वतं | तुरीयमेव केवल ॥ 
भजामि भाव-वल्लभं | कुयोगिनां सुदुर्लभम्‌ ॥ 
स्वभक्त-कल्प-पादपं । सम॑ सुसेव्यमन्वहम्‌ ॥ 
अनूप-रूप-भूपति । नतो5हमुर्विजा-पतिम्‌ ॥ 
प्रसीद मे नमामि ते । पदाब्ज-भक्ति देहि मे ॥ 
पठंति ये स्तवं इदं । नरादरेण ते पदम्‌ ॥ 


व्रजंति नात्र संशयः । त्वदीय-भक्ति-संयुताः ॥ 


(दोहा) 
बिनती करि मुनि नाइ सिरु कह कर जोरि बहोरि | 


चरन सरोरुह नाथ जनि कबहूँ तजै मति मोरि ॥ 6॥ 


(चौपाई) 
जनम जनम तब पद सुखकंदा । बढ़े प्रेम चकोर जिमि चंदा ॥ 
देखि राम मुनिविनय प्रनामा | बिबिध भाँति पायेउ बिथामा ॥ 
अनुसूया के पद गहि सीता | मिली बहोरि सुसील बिनीता ॥ 


जो सिय सकल लोक सुखदाता | अखिल लोक ब्रह्मांड कि माता ॥ 


तेउ पाइ मुनिवर मुनिभामिनि | सुखीभई कुमुदिनि जिमि जामिनि ॥ 
रिषि-पतिनी मन सुख अधिकाई । आसिष देइ निकट बैठाई ॥ 
दिव्य बसन भूषन पहिराए | जे नित नूतन अमल सुहाए ॥ 

जाहि निरखि दुख दूरि पराहीं | गरुड़ जानि जिमि पन्नग जाहीं ॥ 


(दोहा) 
ऐसे बसन बिचित्र सुठि दिए सीय कहूँ आनि । 


सनमानी प्रियबचन कहि प्रीति न जाइ बखानि ॥7॥ 


(चौपाई) 


कह रिषिबधू सरस मृदु बानी | नारिधरम कछु ब्याज बखानी ॥ 
मातु, पिता, भ्राता हितकारी | मितप्रद सब सुनु राजकुमारी ॥ 
अमित-दानि भर्ता बैदेही | अधम सो नारि जो सेव न तेही ॥ 
धीरजु धरम मित्र अरु नारी | आपद-काल परिखिअहिं चारी ॥ 
बुद्ध रोगबस जड़ धनहीना । अध॑ बधिर क्रोधी अति दीना ॥ 
ऐसेहु पति कर किए अपमाना । नारि पाव जमपुर दुख नाना ॥ 
एकइ धरम एक ब्रत नेमा | काय बचन मन पति-पद-प्रेमा ॥ 


जग पति-ब्रता चारि बिधि अहहिं | बेद पुरान संत सब कहहिं ॥ 


(दोहा) 


उत्तम मध्यम नीच लघु सकल कहाँ समुझाइ। 


आगे सुनहिं ते भव तरहिं सुनहु सीय चितु लाइ ॥8॥ 


(चौपाई) 

उत्तम के अस बस मन माहीं | सपनेहूँ आन पुरुष जग नाहीं ॥ 
मध्यम परपति देखै कैसे। भ्राता पिता पुत्र निज जैंसे ॥ 
धरम बिचारि समुझि कुल रहई । सो निकृष्ट तिय श्रुति अस कहई ॥ 
बिनु अवसर भय तें रह जोई । जानेहु अधम नारि जग सोई ॥ 
पति-बंचक पर-पति-रति करई । रौरव नरक कल्प सत परई ॥ 

छन सुख लागि जनम सत कोटि | दुख न समुझ तेहि सम को खोटी ॥ 
बिनु श्रम नारि परम गति लहई । पति-ब्रत-धरम छाँड़ि छल गहई ॥ 


पति प्रतिकूल जनम जहँ जाई । बिधवा होई पाई तरुनाई ॥ 


(सोरठा) 


सहज अपावनि नारि पति सेवत सुभ गति लहै । 


जसु गावत श्रुति चारि अजहूँ तुलसिका हरिहि प्रिय ॥ 9 ॥ 
सनु सीता तव नाम सुमिरि नारि पतिब्रत करहि । 


तोहि प्रानप्रिय राम कहेउँ कथा संसार-हित ॥ 40 ॥ 


(चौपाई) 


सुनि जानकी परम सुख पावा । सादर तासु चरन सिरु नावा ॥ 
तब मुनि सन कह कृपानिधाना | आयसु होइ जाउँ बन आना ॥ 
संतत मो पर कृपा करेहटू | सेवक जानि तजेहु जनि नेहू ॥ 
धरम-धुरंधर प्रभु कै बानी । सुनि सप्रेम बोले मुनि ग्यानी ॥ 

जासु कृपा अज सिव सनकादी | चहत सकल परमारथ-बादी ॥ 

ते तुम्ह राम अकाम-पिआरे । दीन-बंधु मृदु बचन उचारे ॥ 

अब जानी मैं श्री-चतुराई । भजिअ तुम्हहि सब देव बिहाई ॥ 

जेहि समान अतिसय नहिं कोई | ता कर सील कस न अस होई ॥ 
केहि बिधि कहां जाहु अब स्वामी । कहहु नाथ तुम्ह अंतरजामी ॥ 


अस कहि प्रभु बिलोकि मुनि धीरा | लोचन जल बह पुलक सरीरा ॥ 


(छंद) 


तन पुलक-निर्भर प्रेम-पूरन नयन मुख-पंकज दिए । 


मन-ग्यान-गुन-गोतीत प्रभु मैं दीख जप तप का किए ॥ 
जप जोग धरम समूह तें नर भगति अनुपम पावई । 


रधुबीर-चरित पुनीत निसि दिनु दास तुलसी गावई ॥ 


(दोहा) 
कलि-मल-समन दमन मन राम-सुजसु सुखमूल । 


सादर सुनहि जे तिन्हहिं पर राम रहहिं अनुकूल ॥ 44 ॥ 


(सोरठा) 
कठिन काल मल कोस धरम न ग्यान न जोग जप | 


परिहरि सकल भरोस रामहि भजहिं ते चतुर नर ॥ 42 ॥ 


(दोहा) 
मुनिहु कि अस्तुति कीन्ह प्रभु दीन्ह सुभग वरदान । 


सुमनवृष्टि नभ संकुल जय जय कृपानिधान ॥ 43॥ 


(चौपाई) 
मुनि-पद-कमल नाइ करि सीसा | चले बनहि सुर-नर-मुनि-ईसा ॥ 


आगे राम अनुज पुनि पाछे । मुनि-बर-बेष बने अति काछे ॥ 
उभय बीच श्री सोहै कैसी । ब्रह्म जीव बिच माया जैसी ॥ 
सरिता बन गिरि अवघट घाटा । पति पहिचानि देहिं बर बाटा ॥ 
जहाँ जहँ जाहि देव रघुराया । करहिं मेध तहँ तहँ नभ छाया ॥ 
आश्रम बिपुल देखि मग माहीं | देवसदन तेहि पटतर नाहीं ॥ 
बहु तड़ाग सुंदरि अवँराई । भाँति भाँति सब मुनिन्ह लगाई ॥ 


तेहि दिन तहँ प्रभु कीन्‍्ह निवासा | सकल मुनिन्ह मिलि कीन्ह सुपासा॥ 


(दोहा) 
आनि सुआसन मुदित मन पूजि पहुनई कीन्ह । 


कंद मूल फल अमियसम आनि राम कहूँ कीन्ह ॥ 44॥ 


(चौपाई) 
अनुज-सीय-सह भोजन कीन्हा | जो जेहि भाव सुभव वर दीन्हा ॥ 
होत प्रभात मुनिन्ह सिरु नावा | आसिरबाद सबन्हि सन पावा ॥ 
सुमिरि उमा सिब सिद्धि गनेसा । पुनि प्रभु चले सुनहु उरगेसा ॥ 
बन अनेक सुंदर गिरि नाना । नाँचत चले जाहिं भगवाना ॥ 


मिला असुर बिराध मग जाता | गरजत घोर कठोर रिसाता ॥ 


रूप भयंकर मानहूँ फाला । वेगबंत धायेउ जिमि ब्याला ॥ 

गगन देव मुनि किन्नर नाना । तेहि छन हृदय हारि कछु माना ॥ 
तुरतहि सो सीतहि लै चलेऊ | राम-हृदय कछु बिसमउ भयेऊ ॥ 
समुझा हृदय केकईकरनी | कहा अनुज सन बहु बिधि बरनी ॥ 


बहुरि लषन रघुबरहि प्रयोधा । पाँच बान छाँड़े करि क्रोधा ॥ 


(छंद) 
भए कुद्ध लषन सँबानी धनु मारि तेहि ब्याकुल कियो । 
पुनि उठा निसिचर राखि सीतहि सल लै छाँड़त भयो ॥ 
जनु कालदंड कराल धावा बिकल सब खग मृग भए । 


धनु तानि श्री-रघु-बंस-मनि पुनि मारि तन जर्जर किए ॥ 


(दोहा) 
बहरि एक सर मारा परा धरनि धुनि माथ । 


उठेउ प्रबल पुनि गरजेउ चलेउ जहाँ रघुनाथ ॥ 45॥ 


(चौपाई) 


ऐसे कहत निसाचर धावा । अब नहिं बचहु तुम्हहिं मैं खावा ॥ 


आव प्रबल एहि बिधि जनु भूधर | होइहि काह कहहिं ब्याकुल सुर ॥ 
तासु तेज सत मरुत समाना । टूटहि तरु, उड़ाहि पाषाना ॥ 

जीव जंतु जहँ लगि रहे जेते । ब्याकुल भाजि चले तहँ तेते ॥ 
उरगसमान जोरि सर साता । आवत हीं रघुवीर निपाता ॥ 

तुरतहिं रुचिर रूप तेहिं पावा | देखि दुखी निज धाम पठावा ॥ 
तासु अस्थि गाड़ेउ प्रभु खनी । देवन्ह मुदित दुंदुभी हनी ॥ 

सीता आइ चरन लपटानी । अनुज सहित तब चले भवानी ॥ 


पुनि आए जहँ मुनि सरभंगा | सुंदर अनुज जानकी संगा ॥ 


(दोहा) 
देखी राम-मुख-पंकज मुनि-बर-लोचन भुंग । 


सादर पान करत अति धन्य जन्म सरभंग ॥ 46 ॥ 


(चौपाई) 
कह मुनि सुनु रघुबीर कृपाला | संकर-मानस-राज-मराला ॥ 
जात रहेऊँ बिरंचि के धामा । सुनेझँ श्रवन बन ऐहहिं रामा ॥ 
चितवत पंथ रहेऊँ दिन राती । अब प्रभु देखि जुड़ानी छाती ॥ 


नाथ सकल साधन मैं हीना । कीन्ही कृपा जानि जन दीना ॥ 


सो कछु देव न मोहि निहोरा | निज पन राखेउ जन-मन-चोरा ॥ 

तब लगि रहहु दीन-हित लागी | जब लगि मिलौं तुम्हहि तनु त्यागी ॥ 
जोग जग्य जप तप ब्रत कीन्हा । प्रभु कहँ देइ भगति-बर लीन्हा ॥ 
एहि बिधि सर रचि मुनि सरभंगा । बैठे हृदय छाँड़ि सब संगा ॥ 


(दोहा) 
सीता-अनुज-समेत प्रभु नील-जलद-तनु-स्याम । 


मम हिय बसहु निरंतर सगुनरुप श्रीराम ॥ 47 ॥ 


(चौपाई) 
अस कहि जोग अगिनि तनु जारा । राम-कृपा बैकुंठ सिधारा ॥ 
ता तें मुनि हरि-लीन न भयेऊ । प्रथमहिं भेद भगति-बर लयेऊ ॥ 
रिषि-निकाय मुनि-बर-गति देखि | सुखी भए निज हृदय बिसेखी ॥ 
अस्तुति करहिं सकल मुनि-बुंदा | जयति प्रनत-हित करुना-कंदा ॥ 
पुनि रघुनाथ चले बन आगे । मुनि-बर-बुंद बिपुल सँग लागे ॥ 
अस्थि-समूह देखि रघुराया । पूछी मुनिन्ह लागि अति दाया ॥ 
जानतहुँ पूछिअ कस स्वामी | सबदरसी तुम्ह अंतरजामी ॥ 


निसिचर-निकर-सकल मुनि खाए | सुनि रघुबीर नयन जल छाए ॥ 


(दोहा) 
निसिचर-हीन करौं महि भुज उठाइ पन कीन्ह । 


सकल मुनिन्ह के आश्रमन्हि जाइ जाइ सुख दीन्ह ॥ 48 ॥ 


(चौपाई) 
मुनि अगस्त्य कर सिष्य सुजाना | नाम सुतीछन रति भगवाना ॥ 
मन-क्रम-बचन राम-पद-सेवक । सपनेहुँ आन भरोस न देव क ॥ 
प्रभु-आगवनु श्रवन सुनि पावा | करत मनोरथ आतुर धावा ॥ 
हे बिधि दीनबंधु रघुराया | मो से सठ पर करिहहिं दाया ॥ 
सहित अनुज मोहि राम गोसाई । मिलिहहिं निज सेवक की नाई ॥ 
मोरे जिय भरोस दृढ़ नाहीं | भगति बिरति न ग्यान मन माहीं ॥ 
नहिं सतसंग जोग जप जागा । नहिं दृढ़ चरन-कमल अनुरागा ॥ 
एक बानि करुनानिधान की । सो प्रिय जाके गति न आन की ॥ 


(छंद) 
सोउ प्रिय अति पातकी जिन्ह कबहूँ प्रभु सुमिरन कर्‌यो । 
ते आजु मैं निज नयन देखिहाँ पुरित पुलकित हिय भर्‌यो ॥ 


जे पदसरोज अनेक मुनि कर ध्यान कबहूँ न आवहीं । 


ते राम श्री-रघु-बंस-मनि प्रभु प्रेम तें सुख पावहीं ॥ 


(दोहा) 
पन्नगारि सुनु प्रेमसम भजन न दूसर आन । 


यह बिचारि मुनि पुनि पुनि करत राम-गुन-गान ॥9 ॥ 


(चौपाई) 
होइहहिं सुफल आजु मम लोचन । देखि बदन-पंकज भव-मोचन ॥ 
निर्भर प्रेम मगन मुनि ग्यानी | कहि न जाइ सो दसा भवानी ॥ 
दिसि अरु बिदिसि पंथ नहिं सूझा । को मैं चलेउँ कहाँ नहिं बूझा ॥ 
कबह/ुँक फिरि पाछें पुनि जाई | कबहुँक नृत्य करै गुन गाई ॥ 
अबिरल प्रेम भगति मुनि पाई । प्रभु देखहिं तरु-ओट लुकाई ॥ 
अतिसय प्रीति देखि रघुबीरा । प्रगटे हृदय हरन भव-भीरा ॥ 
मुनि मग माँझ अचल होइ बैसा | पुलक-सरीर पनस-फल जैसा ॥ 
तब रघुनाथ निकट चलि आए । देखि दसा निज जन मन भाए ॥ 
मुनिहि राम बहु भाँति जगावा | जाग न ध्यानजनित सुख पावा ॥ 


भूष रूप तब राम दुरावा | हृदय चतुर्भुज-रूप देखावा ॥ 


मुनि अकुलाइ उठा तब कैसे | बिकल हीन मनि फनि बर जैसे ॥ 
आगे देखि राम-तनु स्यामा | सीता-अनुज-सहित सुख-धामा ॥ 
परेउ लकुट इव चरनन्हि लागी । प्रेम-मगन मुनिबर बड़भागी ॥ 

भुज बिसाल गहि लिए उठाई । परम प्रीति राखे उर लाई ॥ 

मुनिहि मिलत अस सोह कृपाला | कनक-तरुहि जनु भेंट तमाला ॥ 


राम-बदनु बिलोक मुनि ठाढ़ा । मानहुँ चित्र माँझ लिखि काढ़ा ॥ 


(दोहा) 
तब मुनि हृदय धीर धीर गहि पद बारहिं बार | 


निज आश्रम प्रभु आन करि पूजा बिबिध प्रकार ॥ 20 ॥ 


(चौपाई) 
कह मुनि प्रभु सुनु बिनती मोरी । अस्तुति करौं कवन बिधि तोरी ॥ 
महिमा अमित मोरि मति थोरी | रबि सन्‍्मुख खद्योत अँजोरी ॥ 
श्याम-तामरस-दाम-शरीरं | जटा-मुकुट-परिधन-मुनि-चीरं ॥ 
पानि-चाप-शर-कटि-तूनीरं । नौमि निरंतर श्री-रघु-वीरं ॥ 
मोह-विपिन-घन-दहन-कृशानुः । संत-सरोरुह-कानन-भानुः ॥ 


निशि-चर-करि-वरूथ-मृगराजः । त्रातु सदा नो भव-खग-बाजः ॥ 


अरुन-नयन-राजीव-सुवेशं | सीता-नयन-चकोर-निशेशं ॥ 
हर-हृदि-मानस-राज-मरालं । नौमि राम-उर-बाहु-विशालं ॥ 
संशय-सर्प-ग्रसन-उरगादः | शमन-सु-कर्कश-तर्क-विषादः ॥ 
भव-भंजन-रंजन-सुर-यूथः । त्रातु सदा नो कृपा-वरूथः ॥ 
निर्मुण-सगुन-विषम-सम-रूप॑ । ज्ञान गिरा गो-तीतमनूप॑ं ॥ 
अमलमखिलमनवघद्यमपारं । नौमि राम भंजन-महि-भारं ॥ 
भक्त-कल्प-पादप-आरामः । तर्जन-क्रोध-लोभ-मद-कामः ॥ 
अति-नागर-भव-सागर-सेतुः । त्रातु सदा दिन-कर-कुल-केतुः ॥ 
अतुलित-भुज-प्रताप-बल-धामा | कलि-मल-विपुल-विभंजन-नामा ॥ 
धर्म-वर्म नर्मद गुन-ग्रामः | संतत संतनोतु मम रामः ॥ 

जदपि बिरज-ब्यापक अबिनासी । सब के हृदय निरंतर बासी ॥ 
तदपि अनुज-श्री-सहित खरारी । बसतु मनसि मम काननचारी ॥ 
जे जानहिं ते जानहुँ स्वामी | सगुन अगुन उर-अंतर-जामी ॥ 


जो कोसल-पति राजिव-नयना । करौ सो राम हृदय मम अयना । 


(सोरठा) 
मायाबस जग जीव रहहिं बिबस सतत मगन । 


तिमि लागहु मोहि प्रीय करुनाकर सुंदर सुखद ॥ 24॥ 


(चौपाई) 
अस अभिमान जाइ जनि भोरे । मैं सेवक रघुपति पति मोरे ॥ 


राम-भगति तजि चह कल्याना | सो नर अधम मृगाल समाना ॥ 
सुनि मुनिबचन राममन भाए । बहुरि हरषि मुनिबर उर लाए ॥ 
परम प्रसन्न जानु मुनि मोही | जो बर मागहु देउ सो तोही ॥ 

मुनि कह मै बर कबहूँ न जाँचा | समुझि न परे झूठ का साँचा ॥ 
तुम्हहिं नीक लागै रघुराई । सो मोहि देहु दास-सुख-दाई ॥ 
अबिरल भगति बिरति बिग्याना | होहु सकल-गुन-ग्यान-निधाना ॥ 
प्रभु जो दीन्ह सो बरु मैं पावा | अब सो देहु मोहि जो भावा ॥ 


(दोहा) 
अनुज-जानकी-सहित प्रभु चाप-बान-धर राम । 


मम हिय गगन इंदु इव बसहु सदा निःकाम ॥ 22 ॥ 


(चौपाई) 
एवमस्तु करि रमानिवासा । हरषि चले कुभंज रिषि पासा ॥ 


मुनि प्रनाम करि कह कर जोरी | सुनहु नाथ कहु बिनती मोरी ॥ 


बहुत दिवस गुरदरसन पाएँ । भए मोहि एहिं आश्रम आएँ ॥ 
अब प्रभु संग जाउँ गुर पाहीं । तुम्ह कहँ नाथ निहोरा नाहीं ॥ 
चले जात मग तब पदकंजा । देखिहौं जो विराध-मद-गंजा ॥ 
देखि कृपानिधि मुनिचतुराई । लिए संग बिहसे दोउ भाई ॥ 
पंथ कहत निज भगति अनूपा । मुनि आश्रम पहुँचे सुरभूषा ॥ 
आश्रम देखि महा सुचि सुंदर | सरित सरोवर हरषित भूधर ॥ 
बनचर जलचर जीव जहीं ते । बैर न करहिं, प्रीति सबहीं ते ॥ 


(दोहा) 
तरुवर बिबिध बिहंगमय बोलत बिबिध प्रकार। 


यसहिं सिद्ध मुनि तप करहिं महिमा-गुन-आगार॥ 23 ॥ 


(चौपाई) 
तुरत सुतीछन गुर पहिं गयेऊ | करि दंडवत कहत अस भयेऊ ॥ 
नाथ कौसलाधीस-कुमारा | आए मिलन जगत-आधारा ॥ 
राम अनुज समेत बैदेही | निसि दिनु देव जपत हहु जेही ॥ 
सुनत अगस्त तुरत उठि धाए | हरि बिलोकि लोचन जल छाए ॥ 
मुनि-पद-कमल परे दोउ भाई । रिषि अति प्रीति लिए उर लाई ॥ 


सादर कुसल पूँछि मुनि ग्यानी | आसन बर बैठारे आनी ॥ 
पुनि करि बहु प्रकार प्रभु-पूजा | मोहि सम भागवंत नहिं दूजा ॥ 


जहाँ लगि रहे अपर मुनि-बुंदा | हरषे सब बिलोकि सुखकंदा ॥ 


(दोहा) 
मुनि समूह महँ बैठे सनमुख सब की ओर । 


सरद-इंदु तन चितवत मानहूँ निकर चकोर ॥ 24 ॥ 


(चौपाई) 


पाइ सुथल जल हरषित मीना । पारसु पाइ सुखी जिमि दीना ॥ 
प्रभहिं निरखि मुख भा एहि भाँती | चातक जिमि पाए जल स्वाँती॥ 
तब रघुबीर कहा मुनि पाहीं । तुम्ह सन प्रभु दुराव कछु नाही ॥ 
तुम्ह जानहु जेहि कारन आयेउँ | ता तें तात न कहि समुझायेउऊँ ॥ 
अब सो मंत्र देहु प्रभु मोही । जेहि प्रकार मारी मुनिद्रोही ॥ 

निसिचर अब न बचहिं मुनिराई । जिमि पंकजबन हिम रितु आई ॥ 
मुनि मुसुकाने सुनि प्रभु बानी | पूछेहु नाथ मोहि का जानी ॥ 
तुम्हरे भजन-प्रभाव अघारी । जानौं महिमा कछुक तुम्हारी ॥ 


अति कराल सब पर जगु जाना । औरो कहा सुनिअ भगवाना ॥ 


ऊमरितरु बिसाल तव माया । फल ब्रह्मांड अनेक निकाया ॥ 
जीव चराचर जंतु-समाना । भीतर बसहि न जानहिं आना ॥ 

ते फल-भक्षक कठिन कराला | तव भय डरत सदा सोउ काला ॥ 
ते तुम्ह सकल लोकपति साईं । पूछेहु मोहि मनुज की नाईं ॥ 

यह बर माँगौं कृपानिकेता | बसहु हृदय सिय-अनुज समेता ॥ 
अबिरल भगति बिरति सतसंगा । चरन-सरोरुह प्रीति अभंगा ॥ 
जद्यपि ब्रह्म अखंड अनंता | अनुभव-गम्य भजहिं जेहि संता ॥ 
अस तव रूप बखानोौं जानौं । फिरि फिरि सगुन-ब्रह्म रति मानों ॥ 
संतत दासन्ह देहु बड़ाई । तातें मोहि पूँछेह्ु रघुराई ॥ 

है प्रभु परम मनोहर ठाऊँ । पावन पंचबटी तेहि नाऊँ ॥ 

गोदावर्िं पुनीत तहँ बहई । चारिहु जुग प्रसिद्ध सो अहई ॥ 

दंडक बन पुनीत प्रभु करहू । उग्र साप मुनिबर कर हरहू ॥ 

बास करहु तहँ रघु-कुल-राया | कीजे सकल मुनिन्ह पर दाया ॥ 
चले राम मुनि-आयसु पाई । तुरतहिं पंचबटी निअराई ॥ 

दिव्य लता द्रुम मन भाए | निरखि राम तेउ भए सुहाए ॥ 


लषन-राम-सिय-चरन निहारी | काननअघ गा, भा सुखकारी ॥ 


(दोहा) 


गीधराज सैं भैंट भइ बहु बिधि प्रीति बढ़ाइ ॥ 


गोदावरी निकट प्रभु रहे परन-गृह छाइ ॥ 25 ॥ 


(चौपाई) 
जब ते राम कीन्ह तहँ बासा | सुखी भए मुनि बीती त्रासा ॥ 
गिरि बन नदीं ताल छबि छाए । दिन दिन प्रति अति हौहिं सुहाए ॥ 
खग-मृग-बुंद अनंदित रहहीं | मधुप मधुर गंजत छबि लहहीं ॥ 
सो बन बरनि न सक अहिराजा । जहाँ प्रगट रघुबीर बिराजा ॥ 
एक बार प्रभु सुख आसीना | लछिमन बचन कहे छलहीना ॥ 
सुर नर मुनि सचराचर साईं । मैं पूछौं निज प्रभु की नाई ॥ 
मोहि समुझाइ कहहु सोइ देवा | सब तजि करौं चरन रज सेवा ॥ 


कहहु ग्यान बिराग अरु माया । कहहु सो भगति करहु जेहिं दाया ॥ 


(दोहा) 
ईश्वर जीव भेद प्रभु सकल कहौ समुझाइ ॥ 


जातें होइ चरन रति सोक मोह भ्रम जाइ ॥ 26 ॥ 


(चौपाई) 


थोरेहि महँ सब कहाँ बुझाई । सुनहु तात मति मन चित लाई ॥ 
मैं अरु मोर तोर तैं माया । जेहिं बस कीन्हे जीव-निकाया ॥ 

गो गोचर जहाँ लगि मन जाई । सो सब माया जानेहु भाई ॥ 
तेहि कर भेद सुनहु तुम्ह सोऊ । बिद्या अपर अबिद्या दोऊ ॥ 
एक दुष्ट अतिसय दुखरूपा | जा बस जीव परा भवकूपा ॥ 

एक रचै जग गुन-बस जाकें | प्रभु प्रेरित नहिं निज बल ताकें ॥ 
ग्यान मान जहाँ एकौ नाहीं । देख ब्रह्म समान सब माही ॥ 


कहिअ तात सो परम बिरागी । तृन-सम सिद्धि तीनि-गुन-त्यागी ॥ 


(दोहा) 
माया ईस न आपु कहूँ जान कहिअ सो जीव । 


बंध मोच्छ-प्रद सर्बपर माया प्रेरक सीव ॥ 27 ॥ 


(चौपाई) 


धर्म तें बिरति जोग तें ग्याना | ग्यान मोच्छप्रद बेद बखाना ॥ 
जातें बेगि द्रवउँ मैं भाई । सो मम भगति भगत-सुखदाई ॥ 
सो सुतंत्र अवलंब न आना । तेहि आधीन ग्यान बिग्याना ॥ 


भगति तात अनुपम सुखमूला । मिलै जो संत होहिं अनुकूला ॥ 


भगति के साधन कहौं बखानी । सुगम पंथ मोहि पावहिं प्रानी ॥ 
प्रथमहिं बिप्र-चरन अति प्रीती | निज निज कर्म निरत श्रुति-रीती ॥ 
यहि कर फल पुनि बिषय-बिरागा | तब मम धर्म उपज अनुरागा ॥ 
श्रवनादिक नव भक्ति दृढ़ाहीं | मम-लीला-रति अति मन माहीं ॥ 
संत-चरन-पंकज अति प्रेमा | मन क्रम बचन भजन दृढ़ नेमा ॥ 

गुरु पितु मातु बंधु पति देवा | सब मोहि कहँ जाने दृढ़ सेवा ॥ 

मम गुन गावत पुलक सरीरा | गदगद गिरा नयन बह नीरा ॥ 


काम आदि मद दंभ न जाके । तात निरंतर बस मैं ताके ॥ 


(दोहा) 
बचन करम मन मोरि गति भजनु करहिं निःकाम ॥ 


तिन्ह के हृदय कमल महूँ करौं सदा बिश्राम ॥ 28 ॥ 


(चौपाई) 
भगति जोग सुनि अति सुख पावा | लछिमन प्रभु चरनन्हि सिरु नावा ॥ 
नाथ सुने गत मम संदेहा | भयेउ ग्यान उपजेउ नव नेहा ॥ 
अनुज-बचन मुनि प्रभु मन भाए | हरषि राम निज हृदय लगाए ॥ 


एहि बिधि गए कछुक दिन बीती | कहत बिराग ग्यान गुन नीती ॥ 


सूपनखा रावन कै बहिनी । दुष्ट-हदय दारुन जस अहिनी ॥ 
पंचबटी सो गइ एक बारा | देखि बिकल भइ जुगल कुमारा ॥ 
भ्राता पिता पुत्र उरगारी | पुरुष मनोहर निरखत नारी ॥ 
होइ बिकल सक मनहि न रोकी । जिमि रबिमनि द्रव रबिहि बिलोकी ॥ 


(दोहा) 
अधम निसाचरि कुटिल अति चली करन उपहास । 


सुनु खगेस भावी प्रबल भा चह निसि-चर-नास ॥29॥ 


(चौपाई) 

रुचिर रुप धरि प्रभु पहिं जाई | बोली बचन बहुत मुसुकाई ॥ 
तुम सम पुरुष न मो सम नारी | यह सँजोग बिधि रचा बिचारी ॥ 
मम अनुरूप पुरुष जग माहीं | देखिजँ खोजि लोक तिहुँ नाहीं ॥ 
ता तें अब लगि रहिउऊँ कुमारी | मन माना कछु तुम्हहि निहारी ॥ 
सीतहि चितै कही प्रभु बाता | अहै कुमार मोर लघु भ्राता ॥ 

गइ, लछिमन रिपु-भगिनी जानी । प्रभु बिलोकि बोले मृदु बानी ॥ 
सुंदरि सुनु मैं उन्ह कर दासा । पराधीन नहिं तोर सुपासा ॥ 


प्रभु समरथ कोसल-पुर राजा | जो कछु करहिं उन्‍्हहि सब छाजा ॥ 


(दोहा) 
केहरिसम नहिं करिबर लबा कि बाजसमान । 
प्रभुसेवक इमि जानहु मानहु बचन प्रमान ॥ 30 ॥ 

(चौपाई) 
सेवक सुख चह मान भिखारी । ब्यसनी धन सुभ गति बिभिचारी ॥ 
लोभी जसु चह चार गुमानी । नभ दुहि दूध चहत ये प्रानी ॥ 
पुनि फिरि राम निकट सो आई । प्रभु लछिमन पहिं बहुरि पठाई ॥ 
लछिमन कहा तोहि सो बरई | जो तृन तोरि लाज परिहरई ॥ 
तब खिसिआनि राम पहिं गई | रूप भयंकर प्रगटत भई ॥ 
बिधुरे केस रदन विकराला । भूकुटी कुटिल कर लगि गाला ॥ 
सीतहि सभय देखि रघुराई । कहा अनुज सन सैन बुझाई ॥ 
अनुज राममन की गति जानी । उठे रिसाइ तब सुनहु भवानी ॥ 


(दोहा) 
लछिमन अति लाघव सौं नाक कान बिनु कीन्हि । 
ता के कर रावन कहाँ मनहुँ चुनौती दीन्हि ॥ 3 ॥ 


(चौपाई) 
नाक कान बिनु भइ बिकरारा । जनु स्त्रव सैल गैरु कै धारा ॥ 
स्यामघटा देखत घन केरी । तहँ बासव-धनु मनहूँ उबेरी ॥ 
खरदूषन पहिं गइ बिलपाता | धिग धिग तव पौरुष बल भ्राता ॥ 
तेहि पूछा सब कहेसि बुझाई । जातुधान सुनि सेन बनाई ॥ 
चौदह सहस सुभट सँग लीन्हे । जिन्ह सपनेहुँ रन पीठि न दीन्हे ॥ 
धाए निसिचर बरन-बरूथा | जनु सपच्छ कज्जल-गिरि-जूथा ॥ 
नाना बाहन नानाकारा । नानायुधधर घोर अपारा ॥ 


सुपनखा आगे करि लीन्ही | असुभ-रूप श्रुति-नासा-हीनी ॥ 


(दोहा) 
निज निज बल सब मिलि कहहिं एकहिं एक सुनाइ । 


बाजन लाग जुझाऊ हरष न हृदय समाइ ॥ 


(चौपाई) 
असगुन अमित होहिं भयकारी । गनहिं न मृत्यु बिबस सब झारी ॥ 
गर्जहि तर्जहिं गगन उड़ाहीं | देखि कटकु भट अति हरषाहीं ॥ 
कोउ कह जिअत धरहु दोउ भाई । धरि मारहु तिय लेहु छड़ाई ॥ 


कोउ कह सुनहु सत्य हम कहहीं। कानन फिरहिं बीर कोउ अहहीं ॥ 
एकै कहा मष्ट भै रहहू | खर के आगे अस जनि कहहू ॥ 

बहु बिधि कहत बचन रनधीरा | आए सकल जहाँ रघुबीरा ॥ 

धूरि पूरि नभ-मंडल रहा | राम बोलाइ अनुज सन कहा ॥ 

लै जानकिहि जाहु गिरिकंदर | आवा निसि-चर-कटकु भयंकर ॥ 
रहेहु सजग सुनि प्रभु कै बानी | चले सहित सिय सर धनु पानी ॥ 
देखि राम रिपुदल चलि आवा । बिहँसि कठिन कोदंड चढ़ावा ॥ 


(छंद) 
कोदंड कठिन चढ़ाइ सिर जट-जूट बाँधत सोह क्‍यों । 
मरकत सैल पर लरत दामिनि कोटि सों जुग भुजग ज्यों ॥ 
कटि कसि निषंग बिसाल भुज गहि चाप बिसिख सुधारि कै ॥ 


चितवत मनहूँ मृगराज प्रभु गज-राज-घटा निहारि कै ॥ 


(सोरठा) 
आइ गए बगमेल धरहु धरहु धावत सुभट । 


जथा बिलोकि अकेल बाल-रबिहि घेरत दनुज ॥ 33 ॥ 


(चौपाई) 
घेरि रहे निसिचर समुदाई | दंडक-खग-मृग चले पराई ॥ 
प्रभु बिलोकि सर सकहिं न डारी । थकित भई रजनी-चर-धारी ॥ 
सचिव बोलि बोले खर-दृषन | यह कोउ नृपबालक नर-भूषन ॥ 
नाग असुर सुर नर मुनि जेते | देखे जिते हते हम केते ॥ 
हम भरि जन्म सुनहु सब भाई । देखी नहिं असि सुंदरताई ॥ 
जद्यपि भगिनी कीन्ह कुरूपा | बध लायक नहिं पुरुष अनूपा ॥ 
देहु तुरत निज नारि दुराई | जीवत भवन जाह्ु दोउ भाई ॥ 


मोर कहा तुम्ह ताहि सुनावहु | तासु बचन सुनि आतुर आवहु ॥ 


(दोहा) 
भए काल बस मूढ सब जानहीं नहिं रघुबीर । 


मसक फूक की मेरु उड़ सुनहु गरुड़ मतिधीर ॥ 34 ॥ 


(चौपाई) 
दूतन्ह कहा राम सन जाई । सुनत राम बोले मुसकाई ॥ 
आजु भयेउ बड़ भाग हमारा । तुम्हरे प्रभु अस कीन्ह बिचारा ॥ 


हम क्षत्री मृगया बन करहीं | तुम्ह से खल मृग खौजत फिरहीं ॥ 


रिपु बलवंत देखि नहिं डरहीं | एक बार कालहु सन लरहीं ॥ 

जद्यपि मनुज-दनुज-कुल-घालक । मुनि-पालक खल-सालक बालक ॥ 
जौं न होइ बल घर फिरि जाहू | समर-बिमुख मैं हतौं न काहू ॥ 
रन चढ़ि करिअ कपट चतुराई । रिपु पर कृपा परम कदराई ॥ 


दूतन्ह जाइ तुरत सब कहेऊ | सुनि खर दृूषन उर अति दहेऊ ॥ 


(छंद) 
उर दहेउ कहेउ कि धरहु धाए बिकट भट रजनीचरा । 
सर-चाप-तोमर-सक्ति-सूल-कृपान-परिघ-परसु-धरा ॥ 
प्रभु कीन्ह धनुष-टँकोर प्रथम कठोर घोर भयावहा । 


भए बधिर ब्याकुल जातुधान न ग्यान तेहि अवसर रहा ॥ 


(दोहा) 
सावधान होइ धाए जानि सबल आराति | 
लागे बरषन राम पर अस्त्र सस्त्र बहु भाँति ॥ 35 ॥ 
तिन्‍्ह के आयुध तिल सम करि काटे रघुबीर । 


तानि सरासन श्रवन लगि पुनि छाँड़े निज तीर ॥ 36 ॥ 


(तोमर छंद) 
तब चले जान बान कराल । फुंकरत जनु बहु ब्याल ॥ 
कोपेउ समर श्रीराम | चले बिसिख निसित निकाम ॥ 
अवलोकि खरतर तीर । मुरि चले निसिचर बीर ॥ 
एक एक को न सँभार । करें तात भ्रात पुकार ॥ 
भए क्रुद्ध तीनिउ भाइ । जो भागि रन ते जाइ ॥ 
तेहि बधब हम निज पानि | फिरे मरन मन महुँ ठानि ॥ 
आयुध अनेक प्रकार | सनमुख ते करहिं प्रहार ॥ 
रिपु परम कोपे जानि । प्रभु धनुष सर संधानि ॥ 
छाँड़े बिपुल नाराच | लगे कटन बिकट पिसाच ॥ 
उर सीस भुज कर चरन । जहाँ तहँ लगे महि परन ॥ 
चिक्करत लागत बान । धर परत कु-धर-समान ॥ 
भट कटत तन सत खंड । पुनि उठत करि पाषंड ॥ 
नभ उड़त बहु भुज मुंड । बिनु मौलि धावत रुंड ॥ 


खग कंक काक सृगाल | कटकटहिं कठिन कराल ॥ 


(छंद) 


कटकटठटरटहिं ज़ंबुक भूत प्रेत पिसाच खप्पर संचहीं । 


बेताल बीर कपाल ताल बजाइ जोगिनि नंचहीं ॥ 
रघुबीर-बान प्रचंड खंडहिं भटन्ह के उर भुज सिरा । 

जहँ तहँ परहिं उठि लरहिं धर धरु धरु करहिं भयकर गिरा ॥ 
अंतावरीं गहि उड़त गीध, पिसाच कर गहि धावहीं ॥ 
संग्राम-पुर-बासी मनहूँ बहु-बाल गुड़ी उड़ावहीं ॥ 

मारे पछारे उर बिदारे बिपुल भट कहँरत परे । 

अवलोकि निज दल बिकल भट तिसिरादि खरदूषन फिरे ॥ 
सर सक्ति तोमर परसु सूल कृपान एकहि बारहीं । 

करि कोप श्रीरघुबीर पर अगनित निसाचर डारहीं ॥ 

प्रभु निमिष महुँ रिपु-सर निवारि पचारि डारे सायका । 

दस दस बिसिख उर माँझ मारे सकल निसिचर-नायका ॥ 
महि परत भट, उठि भिरत, मरत न, करत माया अति घनी । 
सुर डरत चौदह-सहस प्रेत बिलोकि एक अवध धनी ॥ 

सुर मुनि सभय प्रभु देखि मायानाथ अति कौतुक करयो । 


देखहि परसपर राम करि संग्राम रिपुदल लरि मरयो ॥ 


(दोहा) 


राम राम कहि तनु तजहिं पावहिं पद निर्बान । 


करि उपाय रिपु मारे छन महूुँ कृपानिधान ॥ 37) ॥ 
हरषित बरषहिं सुमन सुर बाजहिं गगन निसान । 
अस्तुति करि करि सब चले सोभित बिबिध बिमान ॥ 38 ॥ 


(चौपाई) 
जब रघुनाथ समर रिपु जीते | सुर नर मुनि सब के भय बीते ॥ 
तब लछिमनु सीतहि लै आए । प्रभु पद परत हरषि उर लाए । 
सीता चितव स्याम मृदु गाता । परम प्रेम लोचन न अघाता ॥ 
पंचवटी बसि श्रीरघुनायक | करत चरित सुर-मुनि-सुख-दायक ॥ 
धुआँ देखि खर दृषन केरा | जाइ सुपनखा रावनु प्रेरा ॥ 
बोली बचन क्रोध करि भारी । देस कोस कै सुरति बिसारी ॥ 
करसि पान सोवसि दिनु राती | सुधि नहिं तव सिर पर आराती ॥ 
राजु नीति बिनु धन बिनु धर्मा | हरिहि समर्पे बिनु सतकर्मा ॥ 
बिद्या बिनु बिबेक उपजाए | श्रम फल पढ़े किए अरु पाए ॥ 
संग तें जती कुमंत्र तें राजा । मान तें ग्यान पान तें लाजा ॥ 
प्रीति प्रनय बिनु मद तें गुनी | नासहिं बेग नीति असि सुनी ॥ 


(सोरठा) 


रिपु रुज पावक पाप प्रभु अहि गनिअ न छोट करि | 


अस कहि बिबिध बिलाप करि लागी रोदन करन ॥ 39 


(दोहा) 
सभा माँझ परि ब्याकुल बहु प्रकार कह रोइ । 
तोहि जिअत दसकंधर मोरि कि असि गति होइ ॥ 40 ॥ 


(चौपाई) 

सुनत सभासद उठे अकुलाई । समुझाई गहि बाँह उठाई ॥ 
कह लंकेस कहसि निज बाता । केइ तव नासा कान निपाता ॥ 
अवध-नृपति दसरथ के जाए । पुरुष सिंघ बन खेलन आए ॥ 
समुझि परी मोहि उनन्‍्ह कै करनी । रहित निसाचर करिहहिं धरनी ॥ 
जिन्ह कर भुजबल पाइ दसानन | अभय भए बिचरत मुनि कानन ॥ 
देखत बालक काल समाना । परम धीर धन्वी गुन नाना ॥ 

अतुलित बल-प्रताप दोउ भ्राता | खल-बध-रत सुर-मुनि-सुख-दाता ॥ 
सोभाधाम राम अस नामा । तिन्ह के संग नारि एक स्यामा ॥ 
रुप-रासि बिधि नारि सँवारी | रति सत-कोटि तासु बलिहारी ॥ 
तासु अनुज काटे श्रुति नासा | सुनि तव भगिनि करहिं परिहासा ॥ 


खर दूषन सुनि लगे पुकारा | छन महुँ सकल कटक उन्ह मारा ॥ 


खर-दूषन-तिसिरा कर घाता । सुनि दससीस जरे सब गाता ॥ 


(दोहा) 
सूपनखहि समुझाइ करि बल बोलेसि बहु भाँति । 


गयेउ भवन अति-सोच-बस नीद परइ नहिं राति ॥ 44 ॥ 


(चौपाई) 
सुर नर असुर नाग खग माहीं | मोरे अनुचर सम कोउ नाहीं ॥ 
खर दूषन मोहि सम बलवंता । तिन्हहि को मारै बिनु भगवंता ॥ 
सुर-रंजन भंजन महि-भारा | जौं जगदीस लीन्ह अवतारा ॥ 
तो मै जाइ बयरु हठि करऊँ । प्रभु-सर प्रान तजे भव तरऊँ ॥ 
होइहि भजनु न तामस देहा । मन क्रम बचन मंत्र दृढ़ एहा ॥ 
जौं नररुप भूपसुत कोऊ । हरिहौं नारि जीति रन दोऊ ॥ 
चला अकेल जान चढि तहवाँ | बस मारीच सिंधु तट जहवाँ ॥ 


इहाँ राम जसि जुगुति बनाई | सुनहु उमा सो कथा सुहाई ॥ 


(दोहा) 


लछिमन गए बनहिं जब लेन मूल फल कंद । 


जनकसुता सन बोले बिहँसे कृपा-सुख-बुंद ॥ 42 ॥ 


(चौपाई) 
सुनहु प्रिया ब्रत रुचिर सुसीला । मैं कछु करबि ललित नरलीला ॥ 


तुम्ह पावक महुँ करहु निवासा । जौ लगि करों निसाचर नासा ॥ 
जबहिं रामु सबु कहा बखानी । प्रभु-पद धरि हिय अनल समानी ॥ 
निज प्रतिबिंब राखि तहँ सीता | तैसइ सील रुप सुबिनीता ॥ 
लछिमनहूँ यह मरमु न जाना | जो कछु चरित रचा भगवाना ॥ 
दसमुख गयेउ जहाँ मारीचा । नाइ माथ स्वारथ-रत नीचा ॥ 
नवनि नीच कै अति दुखदाई । जिमि अंकुस, धनु, उरग, बिलाई ॥ 


भयदायक खल कै प्रिय बानी । जिमि अकाल के कुसुम भवानी ॥ 


(दोहा) 
करि पूजा मारीच तब सादर पूछी बात । 


कवन हेतु मन ब्यग्र अति अकसर [!] आयेउ तात ॥ 43 ॥ 


[4] अक्सर > अकेले। 


(चौपाई) 


दसमुख सकल कथा तेहि आगे | कही सहित अभिमान अभागे ॥ 
होहु कपट-मृग तुम्ह छलकारी । जेहि बिधि हरि आनौ नृपनारी ॥ 
तेहिं पुनि कहा सुनहु दससीसा । ते नररुप चरा-चर-ईसा ॥ 

ता सों तात बयरु नहिं कीजै । मारें मरिअ जिआए जीजै ॥ 
मुनि-मख राखन गयेउ कुमारा । बिनु फर सर रघुपति मोहि मारा ॥ 
सत जोजन आयेउँ छन माहीं | तिन्‍्ह सन बयरु किए भल नाहीं ॥ 
भइ मम कीट भुंग की नाई । जहाँ तहँ मैं देखौं दोउ भाई ॥ 

जौं नर तात तदपि अति सूरा । तिन्हहि बिरोधि न आइहि पूरा ॥ 


(दोहा) 
जेहिं ताड़का सुबाहु हति खंडेउ हर-कोदंड ॥ 


खर दूषन तिसिरा बधेउ मनुज कि अस बरिबंड ॥ 44 ॥ 


(चौपाई) 
जाहु भवन कुल कुसल बिचारी । सुनत जरा दीन्हिसि बहु गारी ॥ 
गुरु जिमि मूढ़ करसि मम बोधा | कहु जग मोहि समान को जोधा ॥ 


तब मारीच हृदय अनुमाना । नवहि बिरोधे नहिं कल्याना ॥ 


सस्त्री, मर्मी, प्रभु, सठ, धनी । बैद्य, बंदि, कबि, मानस-गुनी ॥ 
उभय भाँति देखा निज मरना । तब ताकिसि रघुनायक-सरना ॥ 
उतरु देत मोहि बधब अभागे | कस न मरीौं रघुपति-सर लागे ॥ 
अस जिय जानि दसानन संगा । चला राम-पद-प्रेम अभंगा ॥ 


मन अति हरष जनाव न तेही । आजु देखिहौं परम सनेही ॥ 


(छंद) 
निज परम प्रीतम देखि लोचन सुफल करि सुख पाइहीौं । 
श्री-सहित अनुज-समेत कृपा-निकेत-पद मन लाइहाँ ॥ 
निर्बान-दायक क्रोध जा कर भगति अबसहि बसकरी | 
निज पानि सर संधानि सो मोहि बधिहि सुखसागर हरी ॥ 


(दोहा) 
मम पाछें धर धावत धरें सरासन बान । 
फिरि फिरि प्रभुहि बिलोकिहौं धन्य न मो सम आन ॥ 45 ॥ 


(चौपाई) 
सीता-लषन-सहित रघुराई । जेहि बन बसहिं मुनिन्ह सुखदाई ॥ 


तेहि बन निकट दसानन गयेऊ । तब मारीच कपटमृग भयेऊ ॥ 
अति बिचित्र कछ बरनि न जाई | कनकदेह मनि रचित बनाई ॥ 
सीता परम रुचिर मृग देखा । अंग अंग सुमनोहर बेखा ॥ 

सुनहु देव रघुबीर कृपाला | एहि मृग कर अति सुंदर छाला ॥ 
सत्यसंध प्रभु बध करि एही | आनहु चर्म कहति बैदेही ॥ 

तब रघुपति जानत सब कारन । उठे हरषि सुर-काज सँवारन ॥ 
मृग बिलोकि कटि परिकर बाँधा | करतल चाप रुचिर सर साँधा ॥ 
प्रभु लछिमनिहि कहा समुझाई । फिरत बिपिन निसिचर बहु भाई ॥ 
सीता केरि करेहु रखवारी | बुधि बिबेक बल समय बिचारी ॥ 


(दोहा) 
अस कहि चले तहाँ प्रभु जहाँ कपटमृग नीच । 


देव हरष बिसमउ बिबस चातक बरषा बीच ॥ 46॥ 


(चौपाई) 
प्रभुहि बिलोकि चला मृग भाजी । धाए रामु सरासन साजी ॥ 
निगम नेति सिव ध्यान न पावा । मायामृग पाछे सो धावा ॥ 


कबहुँ निकट पुनि दूरि पराई । कबहँक प्रगटै कबहुँ छपाई ॥ 


प्रगटत दुरत करत छल भूरी । एहि बिधि प्रभुहि गयेउ लै दूरी ॥ 
तब तकि राम कठिन सर मारा । धरनि परेउ करि घोर पुकारा ॥ 
लछिमन कर प्रथमहिं लै नामा | पाछे सुमिरेसि मन महूँ रामा ॥ 
प्रान तजत प्रगटेसि निज देहा | सुमिरेसि राम समेत सनेहा ॥ 


अंतर प्रेमु तासु पहिचाना । मुनि-दुर्लभ-गति दीन्हि सुजाना ॥ 


(दोहा) 
बिपुल सुमन सुर बरषहिं गावहिं प्रभु-गुन-गाथ । 


निज पद दीन्ह असुर कहूँ दीनबंधु रघुनाथ ॥ 47 ॥ 


(चौपाई) 
खल बधि तुरत फिरे रघुबीरा | सोह चाप कर कटि तूनीरा ॥ 


आरत-गिरा सुनी जब सीता | कह लछिमन सन परम सभीता ॥ 
जाहु बेगि संकट अति भ्राता | लछिमन बिहँसि कहा सुनु माता ॥ 
भृूकुटिबिलास सृष्टि लय होई । सपनेहु संकट परै कि सोई ॥ 

सौंपि गए मोहि रघुपति थाती । जौं तजि जाउँ तोषु नहिं छाती ॥ 
यह जिस जानि सुनहु मम माता | पूछत कहय कबनि मैं बाता ॥ 


मरम बचन जब सीता बोला । हरि-प्रेरित लछिमन मन डोला ॥ 


चहुँ दिसि रेख खँचाइ अहीसा । बारहि बार नाइ पद सीसा ॥ 
बन-दिसि-देव सौंपि सब काहू | चले जहाँ रावन-ससि-राहू ॥ 
चितवहिं लषन सीय फिरि कैसे | तजत बच्छ नित मातुहिं जैसे ॥ 


(दोहा) 
एक डर डरपत राम के दुसरि सीय अकेलि । 


लषन तेज तन हत भयो जिमि डाढ़ी दब बेलि ॥ 48 ॥ 


(चौपाई) 

सून बीच दसकंधर देखा । आवा निकट जती के बेखा ॥ 

जाके डर सुर असुर डेराहीं | निसि न नींद दिन अन्न न खाहीं ॥ 

सो दससीस स्वान की नाई | इत उत चितै चला भड़िहाई ॥ 

इमि कुपंथ पग देत खगेसा । रह न तेज बुधि-बल-लेसा ॥ 

करि अनेक बिधि छल चतुराई । माँगेउ भीख दसानन जाई ॥ 
अतिथि जानि सिय कंद मूल फल । देन लगी तेहि कीन्ह बहुरि छल॥ 

कह दसमुख सुनु सुंदरि बानी | बाँधी भीख न लेऊँ सयानी ॥ 


बिधिगति बास काल-कठिनाई । रेख नांघि सिय बाहर आई ॥ 


(दोहा) 
बिस्वभरनि अघदल-दलनि करनि सकल सुरकाज । 


समुझि परी नहीं समय तेहि बंचक जती समाज ॥ 49 ॥ 


(चौपाई) 


नाना बिधि करि कथा सुहाई । राजनीति भय प्रीति देखाई ॥ 

कह सीता सुनु जती गोसाईं । बोलेहु बचन दुष्ट की नाईं ॥ 

तब रावन निज रूप देखावा | भई सभय जब नाम सुनावा ॥ 

कह सीता धरि धीरजु गाढ़ा | आइ गयेउ प्रभु खल रहु ठाढ़ा ॥ 
जिमि हरिबधुहि छुद्र सस चाहा । भयेसि कालबस निसिचर-नाहा ॥ 
बायस कर चह खग-पति-समता । सिंधुसमान होहिं किमि सरिता ॥ 
खरि कि होइ सुरधेनु समाना | जाहि भवन निज सुनु अग्याना ॥ 


सुनत बचन दससीस रिसाना । मन महुँ चरन बंदि सुख माना ॥ 


(दोहा) 
क्रोधवंत तब रावन लीन्हिसि रथ बैठाइ । 


चला गगनपथ आतुर भयँ रथ हाँकि न जाइ ॥ 50 ॥ 


(चौपाई) 


हा जगदैकबीर रघुराया । केहिं अपराध बिसारेहु दाया ॥ 
आरति-हरन सरन-सुख-दायक । हा रघु-कुल-सरोज-दिन-नायक ॥ 
हा लछिमन तुम्हार नहिं दोसा | सो फलु पायेउऊँ कीन्हेडँ रोसा ॥ 
कैकेह के मन जो कछु रहेऊ | सो बिधि आजु मोहि दुख दयेऊ ॥ 
बिबिध बिलाप करति बैदेही । भूरि कृपा प्रभु दूरि सनेही ॥ [7] 
पंचवटी के खग-मृग-जाती | दुखी भए जलचर बहु भाँती 

बिपति मोरि को प्रभुहि सुनावा | पुरोडास चह रासभ खावा ॥ 
सीता कै बिलाप सुनि भारी | भए चराचर जीव दुखारी ॥ 


(दोहा) 
बहु बिधि करति बिलाप नभ लिए जात दससीस 


डरत न खल बर पाइ भल जो दीन्हेउ अज ईस ॥ 54 ॥ 


(चौपाई) 
गीधराज सुनि आरत बानी । रघु-कुल-तिलक-नारि पहिचानी ॥ 


अधम निसाचर लीन्हे जाई | जिमि मलेछ-बस कपिला गाई ॥ 


[] गीता प्रेस 


अहइ प्रथम तन मम बल नाहीं। तदपि जाय देखों बल ताहीं ॥ 
सीते पुत्रि करसि जनि त्रासा | करिहौं जातुधान कै नासा ॥ 
धावा क्रोधवंत खग कैसें | छूटै पबि पर्बत कहूँ जैसें ॥ 

रे रे दुष्ट ठाढ़ किन होही । निर्भय चलेसि न जानेहि मोही ॥ 
आवत देखि कृतांत-समाना । फिरि दसकंधर कर अनुमाना ॥ 
की मैनाक कि खगपति होई | मम बल जान सहित पति सोई ॥ 


जाना जरठ जटायू एहा । मम कर तीरथ छॉड़िहि देहा ॥ 


(दोहा) 
मम भुजबल नहिं जानत आवत तपन सहाइ । 


समर चढ़इ तो येहि हतौं जियत न निज थल जाइ ॥ 52॥ 


(चौपाई) 
सुनत गीध क्रोधातुर धावा | कह सुनु रावन मोर सिखावा ॥ 
तजि जानकिहि कुसल गृह जाहू । नाहिं त अस होइहि बहुबाहू ॥ 
राम-रोष-पावक अति घोरा | होइहि सकल सलभ कुल तोरा ॥ 
उतरु न देत दसानन जोधा । तबहिं गीध धावा करि क्रोधा ॥ 
धरि कच बिरथ कीन्ह महि गिरा | सीतहि राखि गीध पुनि फिरा ॥ 


दसमुख उठि कृत सर संधाना | गीध आइ काटेउ धनु बाना ॥ 
चौचन मारि बिदारेसि देही | दंड एक भइ मुरुछा तेही ॥ 


(दोहा) 
जेहि रावन निज बस किए मुनिगन सिद्ध सुरेस । 


तेहि रावन सन समर कर धीर बीर गिद्धेस ॥ 53 ॥ 


(चौपाई) 


तब सक्रोध निसिचर खिसिआना । काढ़ेसि परम कराल कृपाना ॥ 
काटेसि पंख परा खग धरनी । सुमिरि राम कै अदभुत करनी ॥ 
मन महूुँ गीध परम सुख माना | रामकाज मम लागेउ प्राना ॥ 
सीतहि जानि चढ़ाइ बहोरी | चला उताइल त्रास न थोरी ॥ 

करति बिलाप जाति नभ सीता । ब्याध-बिबस जनु मृगी सभीता ॥ 
गिरि पर बैठे कपिन्ह निहारी | कहि हरि-नामु दीन्ह पट डारी ॥ 
एहि बिधि सीतहि सो लै गयेऊ | बन असोक महूँ राखत भयेऊ ॥ 


(दोहा) 
हारि परा खल बहु-बिधि भय अरु प्रीति देखाइ । 


तब असोक-पादप तर राखेसि जतनु कराइ ॥ 54॥ 
जेहि बिधि कपट-कुरंग सँग धाइ चले श्रीराम । 
सो छबि सीता राखि उर रटति रहति हरिनाम ॥ 55 ॥ 


(चौपाई) 
रघुपति अनुजहि आवत देखी । बाहिज चिंता कीन्हि बिसेखी ॥ 


जनकसुता परिहरेहु अकेली | आयेहु तात बचन मम पेली ॥ 
निसि-चर-निकर फिरहिं बन माहीं | मम मन सीता आश्रम नाहीं ॥ 
अहडइ तात भल कीन्हेहु नाहीं। सीय बिन मम जीवनु नाहीं ॥ 

एहि तें कबनि विपति बड़ि भाई | छाँडेहु सीय काननहिं आई ॥ 
गहि पदकमल अनुज कर जोरी । कहेउ नाथ कछु मोहि न खोरी ॥ 
अनुज समेत गए प्रभु तहवाँ | गोदावरि-तट आश्रम जहवाँ ॥ 


आश्रम देखि जानकी-हीना | भए बिकल जस प्राकृत दीना ॥ 


(दोहा) 
कानन रहेउ तड़ाग इव चक चकई सिय राम । 


रावन-निसि बिछुरन भयेउ सुख बीते चहूँ जाम ॥ 56॥ 


(चौपाई) 
पर-दुख-हरन सो कस दुख ताही । भा बिषाद तिन्हहुँ मन माहीं ॥ 
हा गुन-खानि जानकी सीता । रूप-सील-ब्रत-नेम-पुनीता ॥ 
लछिमन समुझाए बहु भाँती | पूछत चले लता तरु पाँती ॥ 
हे खग मृग हे मधुकर श्रेनी । तुम्ह देखी सीता मृगनैनी ॥ 
खंजन सुक कपोत मृग मीना । मधुप-निकर कोकिला प्रबीना ॥ 
कुंद कली दाड़िम दामिनी | कमल सरद ससि अहिभामिनी ॥ 
बरुन-पास मनोज-धनु हंसा । गज केहरि निज सुनत प्रसंसा ॥ 
श्रीफल कनक कदलि हरषाहीं | नेकु न संक सकुच मन माहीं ॥ 
सुनु जानकी तोहि बिनु आजू | हरषे सकल पाइ जनु राजू ॥ 
किमि सहि जात अनख तीहि पाहीं । प्रिया बेगि प्रगटसि कस नाहीं ॥ 


(दोहा) 
फनि मनिहीन, मीन जिमि त्यागत सीतल बारि | 


तिमि ब्याकुल भए लषन तहँ रघुबरदसा निहारि ॥ 57 ॥ 


(चौपाई) 


धरि उर धीर बुझावहिं रामहिं | तजहिं न सोक अधिक सुखधामहि ॥ 


एहि बिधि खोजत बिलपत स्वामी । मनहूँ महा-बिरही अति कामी ॥ 
पूरनकाम राम सुख-रासी | मनुज-चरित कर अज अबिनासी ॥ 
सरबर अमित नदी गिरि खोहा । यह बिधि लषन राम तहँ जोहा ॥ 
सोच हृदय कछु कहिं नहिं आया। टूट धनुष सर आगे पावा ॥ 

कहूँ कहूँ सोनित देखिअ कैसे | सावनजल भर डाबर जैसे ॥ 

कहत राम लक्षिमनहिं बुझाई । काहू कीन्ह जुद्ध एहि ठाई ॥ 


आगे परा गीधपति देखा | सुमिरत रामचरन की रेखा ॥ 


(दोहा) 
कर-सरोज सिरु परसेउ कृपारसिंधु रधुबीर ॥ 


निरखि राम-छबि-धाम-मुख बिगत भई सब पीर ॥ 58 ॥ 


(चौपाई) 
तब कह गीध बचन धरि धीरा । सुनहु राम भंजन भव-भीरा ॥ 
नाथ दसानन यह गति कीन्ही | तेहि खल जनकसुता हरि लीन्ही ॥ 
लै दच्छिन दिसि गयेउ गोसाई | बिलपति अति कुररी की नाई ॥ 
दरस लागी प्रभु राखेडँ प्राना | चलन चहत अब कृपानिधाना ॥ 


राम कहा तनु राखहु ताता | मुख मुसकाइ कही तेहिं बाता ॥ 


जा कर नाम मरत मुख आवा | अथमहुँ मुकुत होई श्रुति गावा ॥ 
सो मम लोचन गोचर आगे । राखौं देह नाथ केहि खागे ॥ 

जल भरि नयन कहहिं रघुराई । तात कर्म निज तें गति पाई ॥ 
परहित बस जिनके मन माहीं | तिन्ह कहूँ जग दुर्लभ कछु नाहीं ॥ 


तनु तजि तात जाहु मम धामा । देऊँ काह तुम्ह पूरनकामा ॥ 


(दोहा) 
सीता हरन तात जनि कहेउ पिता सन जाइ ॥ 


जौं मैं राम त कुल सहित कहिह दसानन आइ ॥ 59 ॥ 


(चौपाई) 


गीध देह तजि धरि हरि-रुपा | भूषन बहु पट पीत अनूपा ॥ 


स्याम गात बिसाल भुज चारी | अस्तुति करत नयन भरि बारी ॥ 


(छंद) 
जय राम रूप अनूप निर्गुन सगुन गुन-प्रेरक सही । 
दस-सीस-बाहु-प्रचंड-खंडन चंड-सर मंडन मही ॥ 


पाथोद-गात सरोज-मुख राजीव-आयत-लोचनं । 


नित नौमि राम कृपाल बाहु-बिसाल भव-भय-मोचन ॥ 
बलमप्रमेयमनादिमजमब्यक्तमेकमगोचरं । 

गोबिंद गोपर द्वंद्गहर बिग्यानघन धरनीधरं ॥ 

जे राम-मंत्र जपंत संत अनंत जन-मन-रंजनं । 

नित नौमि राम अकाम-प्रिय कामादि-खल-दल-गंजनं ॥ 
जेहि श्रुति निरंजन ब्रह्म ब्यायक बिरज अज कहि गावहीं ॥ 
करि ध्यान ग्यान बिराग जोग अनेक मुनि जेहि पावहीं ॥ 
सो प्रगट करुना-कंद सोभा-बुंद अग जग मोहई । 

मम हृदय-पंकज-भुृंग-अंग अनंग बहु छबि सोहई ॥ 

जो अगम सुगम सुभाव-निर्मल असम सम सीतल सदा | 
पस्यंति जं जोगी जतन करि करत मन गो-बस-जदा ॥ 
सो राम रमा-निवास संतत दास-बस त्रि-भुवन-धनी । 


मम उर बसौ सो समन संसृति जासु कीरति पावनी ॥ 


(दोहा) 
अबिरल भगति माँगि बर गीध गयेउ हरिधाम । 
तेहि कै क्रिया जथोचित निज कर कीन्ही राम ॥ 60 ॥ 


(चौपाई) 
कोमल-चित अति दीनदयाला । कारन बिनु रघुनाथ कृपाला ॥ 
गीध अधम खग आमिष-भोगी । गति दीन्हि जो जाँचत जोगी ॥ 
सुनहु उमा ते लोग अभागी | हरि तजि होहिं बिषय-अनुरागी ॥ 
पुनि सीतहि खोजत दोउ भाई । चले बिलोकत बन बहुताई ॥ 
संकुल लता बिटप घन कानन । बहु खग मृग तहँ गज पंचानन ॥ 
आवत पंथ कबंध निपाता । तेहिं सब कही श्राप कै बाता ॥ 
दुरबासा मोहि दीन्ही श्रापा । प्रभु-पद देखि मिटा सो पापा ॥ 
सुनु गंधर्ब कहौं मै तोही | मोहि न सोहाइ ब्रह्म-कुल-द्रोही ॥ 


(दोहा) 
मन क्रम बचन कपट तजि जो गुर-भू-सुर-सेव । 
मोहि समेत बिरंचि सिव बस ता कें सब देव ॥ 64 ॥ 


(चौपाई) 
श्रापत ताड़त परुष कहंता । बिप्र पूज्य अस गावहिं संता ॥ 
पूजिअ बिप्र सील-गुन-हीना । सूद्र न गुन-गन-ग्यान-प्रबीना ॥ 


कहि निज धर्म ताहि समुझावा | निज-पद-प्रीति देखि मन भावा ॥ 


रघु-पति-चरन-कमल सिरु नाई | गयेउ गगन आपनि गति पाई ॥ 
ताहि देइ गति रामु उदारा | सबरी के आश्रम पगु धारा ॥ 

सबरी देखि रामु गृह आए | मुनि के बचन समुझि जिय भाए ॥ 
सरसिज-लोचन बाहु-बिसाला | जटा-मुकुट सिर उर बनमाला ॥ 
स्याम गौर सुंदर दोउ भाई | सबरी परी चरन लपटाई ॥ 
प्रेमममगन मुख बचनु न आवा । पुनि पुनि पद सरोज सिरु नावा ॥ 


सादर जल लै चरन पखारे । पुनि सुंदर आसन बैठारे ॥ 


(दोहा) 
कंद मूल फल सुरस अति दिए राम कहुँ आनि | 


प्रेम सहित प्रभु खाए बारंबार बखानि ॥ 62 ॥ 


(चौपाई) 
पानि जोरि आगें भइ ठाढ़ी । प्रभुहि बिलोकि प्रीति अति बाढ़ी ॥ 
केहि बिधि अस्तुति करौं तुम्हारी | अधम जाति मैं जड़मति भारी ॥ 
अधम ते अधम अधम अति नारी । तिन्ह महँ मैं मतिमंद अघारी ॥ 
कह रघुपति सुनु भामिनि बाता । मानों एक भगति कर नाता ॥ 


जाति पाँति कुल धर्म बड़ाई । धन बल परिजन गुन चतुराई ॥ 


भगति-हीन नर सोहै कैसा | बिनु जल बारिद देखिअ जैसा ॥ 
नवधा भगति कहाँ तोहि पाहीं | सावधान सुनु, धरु मन माहीं ॥ 


प्रथम भगति संतनन्‍्ह कर संगा । दूसरि रति मम कथा-प्रसंगा ॥ 


(दोहा) 
गुरु-पद-पंकज सेवा तीसरि भगति अमान । 


चौथि भगति मम गुन-गन करै कपट तजि गान ॥ 63 ॥ 


(चौपाई) 
मंत्र जाप मम दृढ़ बिस्वासा | पंचम भजनु सो बेद प्रकासा ॥ 
छठ दम सील बिरति बहु कर्मा | निरत निरंतर सज्जन धर्मा ॥ 
सातवँँ सम मोहि मय जग देखा । मो तें संत अधिक करि लेखा ॥ 
आठवँ जथालाभ संतोषा । सपनेहु नहिं देखै परदोषा ॥ 
नवम सरल सब सन छलहीना । मम भरोस हिय हरष न दीना ॥ 
नव महूँ एकउ जिन्ह कें होई । नारि पुरुष सचराचर कोई ॥ 
सोइ अतिसय प्रिय भामिनि मोरे | सकल प्रकार भगति दृढ़ तोरें ॥ 
जोगि-बुंद-दुरलभ-गति जोई । तो कहुँ आजु सुलभ भइ सोई ॥ 


मम दरसन-फल परम अनूपा | जीव पाव निज सहज सरूपा ॥ 


(दोहा) 
सब प्रकार तब भाग बड़ मम चरनन्हि अनुराग । 


तब महिमा जेहि उर बसिहि तासु परम जग भाग ॥ 64॥ 


(चौपाई) 
बचन सुनत सबरी हरषाई । पुनि बोले प्रभु गिरा सुहाई ॥ 
जनकसुता कै सुधि भामिनी | जानहि कह्ुु जौ करि-बर-गामिनी ॥ 
पंपा-सरहि जाहु रघुराई । मुनिबर विपुल रहे जहँ छाई ॥ 
रिषि मतंग महिमा गुन भारी | जीव चराचर रहत सुखारी ॥ 
बैर न कर काहु सन कोऊ । जा सनु बैर प्रीति कर सोऊ ॥ 
सिखर सुहावन, कानन फूले | खग मृग जीब जंतु अनुकूले ॥ 
करहु सफल श्रम सब कर जाई । तहँ होइहि सुग्रीव-मिताई ॥ 
सो सब कहिहि देव रघुबीरा । जानतहूँ पूँछहु मतिधीरा ॥ 


बार बार प्रभु-पद सिरु नाई । प्रेम-सहित सब कथा सुनाई ॥ 


(छंद) 


कहि कथा सकल बिलोकि हरि-मुख हृदय पद-पंकज धरे । 


तजि जोग-पावक देह हरि-पद लीन भइ जहाँ नहिं फिरे ॥ 
नर बिबिध कर्म अधर्म बहु मत सोकप्रद सब त्यागहू । 


बिस्वास करि कह दास तुलसी राम-पद अनुरागहू ॥ 


(दोहा) 
जाति-हीन अघ जन्म महि मुक्त कीन्हि असि नारि । 


महा-मंद-मन सुख चहसि ऐसे प्रभुहि बिसारि ॥ 65 ॥ 


(चौपाई) 


चले राम त्यागा बन सोऊ | अ-तुलित-बल नर-केहरि दोऊ ॥ 
बिरही इव प्रभु करत बिषादा | कहत कथा अनेक संबादा ॥ 
लछिमन देखु बिपिन कै सोभा | देखत केहि कर मन नहिं छोभा ॥ 
नारि सहित सब खग-मृग-बुंदा । मानहुँ मोरि करत हहिं निंदा ॥ 
हमहि देखि मृग-निकर पराहीं । मृर्गीं कहहिं तुम्ह कहँ भय नाहीं ॥ 
तुम्ह आनंद करहु मृग-जाए | कंचन-मृग खोजन ए आए ॥ 

संग लाइ करिनीं करि लेहीं । मानहूँ मोहि सिखावन देहीं ॥ 

सास्त्र सुर्चितित पुनि पुनि देखिअ | भूप सुसेवित बस नहिं लेखिअ ॥ 


राखिअ नारि जदपि उर माहीं । जुबती सास्त्र नृपति बस नाहीं ॥ 


देखहु तात बसंत सुहावा । प्रिया-हीन मोहि भय उपजावा ॥ 


(दोहा) 
बिरह-बिकल बलहीन मोहि जानेसि निपट अकेल । 
सहित बिपिन मधुकर खग मदन कीन्ह बगमेल ॥ 66 ॥ 
देखि गए भ्राता सहित तासु दूत सुनि बात । 


डेरा कीन्हेउ मनहुूँ तब कटकु हटकि मनजात ॥ 67 ॥ 


(चौपाई) 


बिटप बिसाल लता अरुझानी | बिबिध बितान दिए जनु तानी ॥ 
कदलि ताल-बर ध्वजा पताका । देखि न मोह धीर मन जाका ॥ 
बिबिध भाँति फूले तरु नाना | जनु बानैत बने बहु बाना ॥ 

कहूँ कहूँ सुन्दर बिटप सुहाए | जनु भट बिलग बिलग होइ छाए ॥ 
कूजत पिक मानहूँ गज माते | ढेक महोख ऊँट बिसराते ॥ 

मोर चकोर कीर बर बाजी | पारावत मराल सब ताजी ॥ 

तीतिर लावक पद-चर-जूथा | बरनि न जाइ मनोज-बरुथा ॥ 

रथ गिरि-सिला दुंदुभी झरना । चातक बंदी गुन-गन बरना ॥ 


मधु-कर-मुखर भेरि सहनाई । त्रिबिध बयारि बसीठीं आई ॥ 


चतुरंगिनी सेन सँग लीन्हें | बिचरत सबहि चुनौती दीन्हें ॥ 
लछिमन देखत काम-अनीका । रहहिं धीर तिन्‍्ह कै जग लीका ॥ 


एहि के एक परम-बल नारी । तेहि तें उबर सुभट सोइ भारी ॥ 


(दोहा) 
तात तीनि अति प्रबल खल काम क्रोध अरु लोभ | 
मुनि-बिग्यान-धाम-मन करहिं निमिष महुँ छोभ ॥ 68 ॥ 
लोभ के इच्छा दंभ बल काम के केवल नारि । 


क्रोध के परुष -बचन बल मुनिबर कहहिं बिचारि ॥ 69 ॥ 


(चौपाई) 
गुनातीत स-चराचर-स्वामी | राम उमा सब अंतरजामी ॥ 
कामिन्ह कै दीनता देखाई । धीरन्ह कें मन बिरति दूढ़ाई ॥ 
क्रोध मनोज लोभ मद माया | छूटहिं सकल राम की दाया ॥ 
सो नर इंद्रजाल नहिं भूला | जा पर होइ सो नट अनुकूला ॥ 
उमा कहाँ मैं अनुभव अपना | सत हरि भजनु जगत सब सपना ॥ 
पुनि प्रभु गए सरोबर-तीरा । पंपा नाम सुभग गंभीरा ॥ 


संत-हृदय जस निर्मल बारी । बाँधे घाट मनोहर चारी ॥ 


जहँ तहँ पिअहिं बिबिध मृग नीरा । जनु उदार-गृह जाचक-भीरा ॥ 


(दोहा) 
पुरइनि सबन ओट जल बेगि न पाइअ मर्म | 
मायाछन्न न देखिएऐ जैसे निर्मुन ब्रह्म ॥ 70 ॥ 
सुखि मीन सब एकरस अति अगाध जल माहिं । 


जथा धर्मसीलन्ह के दिन सुख संजुत जाहिं ॥ 74 ॥ 


(चौपाई) 
बिकसे सरसिज नाना रंगा | मधुर मुखर गुंजत बहु भृंगा ॥ 
बोलत जलकुक्कुट कलहंसा । प्रभु बिलोकि जनु करत प्रसंसा ॥ 
चक्रवाक-बक-खग-समुदाई | देखत बनै बरनि नहिं जाई ॥ 
सुन्दर खग-गन-गिरा सुहाई । जात पथिक जनु लेत बोलाई ॥ 
ताल समीप मुनिन्ह गृह छाए | चहु दिसि कानन बिटप सुहाए ॥ 
चंपक बकुल कदंब तमाला | पाटल पनस परास रसाला ॥ 
नव-पल्लव कुसुमित तरु नाना | चंचरीक-पटली कर गाना ॥ 
सीतल मंद सुगंध सुभाऊ | संतत बहै मनोहर बाऊ ॥ 


कुह्दू कुद्नू कोकिल धुनि करहीं | सुनि रव सरस ध्यान मुनि टरहीं ॥ 


(दोहा) 
फल भार नम्र बिटप सब रहे भूमि निअराइ । 


पर-उपकारी पुरुष जिमि नवहिं सुसंपति पाइ ॥ 72 ॥ 


(चौपाई) 


देखि राम अति रुचिर तलावा । मज्जनु कीन्ह परम सुख पावा ॥ 
देखी सुंदर तरु-बर-छाया । बैठे अनुज सहित रघुराया ॥ 

तहँ पुनि सकल देव मुनि आए । अस्तुति करि निज धाम सिधाए ॥ 
बैठे परम प्रसन्न कृपाला | कहत अनुज सन कथा रसाला ॥ 
बिरहवंत भगवंतहि देखी | नारद मन भा सोच बिसेखी ॥ 

मोर साप करि अंगीकारा | सहत राम नाना दुख-भारा ॥ 

ऐसे प्रभुहि बिलोकों जाई | पुनिन बनिहि अस अवसरु आई ॥ 
यह बिचारि नारद कर-बीना । गए जहाँ प्रभु सुख-आसीना ॥ 

गावत राम-चरित मृदु-बानी । प्रेम-सहित बहु भाँति बखानी ॥ 

करत दंडवत लिए उठाई । राखे बहुत बार उर लाई ॥ 


स्वागत पूछि निकट बैठारे | लछिमन सादर चरन पखारे ॥ 


(दोहा) 
नाना बिधि बिनती करे प्रभु प्रसन्न जिय जानि । 


नारद बोले बचन तब जोरि सरोरुह-पानि ॥ 73 ॥ 


(चौपाई) 

सुनहु उदार सहज रघुनायक । सुंदर अगम सुगम बर-दायक ॥ 

देहु एक बर मार्गों स्वामी | जद्यपि जानत अंतरजामी ॥ 

जानहु मुनि तुम्ह मोर सुभाऊ | जन सन कबहूँ कि करौं दुराऊ ॥ 

कवन बस्तु असि प्रिय मोहि लागी | जो मुनि बर न सकहु तुम्ह माँगी ॥ 

जन कहूँ कछु अदेय नहिं मोरें | अस बिस्वास तजहु जनि भोरें ॥ 
तब नारद बोले हरषाई | अस बर मार्गों करौं ढिठाई ॥ 

जद्यपि प्रभु के नाम अनेका । श्रुति कह अधिक एक तें एका ॥ 


राम सकल नामन्ह तें अधिका | होउ नाथ अघ-खग-गन-बधिका ॥ 


(दोहा) 
राका रजनी भगति तव राम-नाम सोइ सोम । 
अपर नाम उडगन बिमल बसुहुँ भगत-उर-ब्योम ॥ 74 ॥ 


एवमस्तु मुनि सन कहेउ कृपासिंधु रघुनाथ । 


तब नारद मन हरष अति अ्भु-पद नायउ माथ ॥ 75॥ 


(चौपाई) 


अति प्रसन्न रघुनाथहि जानी । पुनि नारद बोले मृदु-बानी ॥ 
राम जब॒हिं प्रेरेठ निज माया । मोहेहु मोहि सुनहु रघुराया ॥ 
तब बिबाह मैं चाहौं कीन्हा । प्रभु केहि कारन करै न दीन्हा ॥ 
सुनु मुनि तोहि कहाँ सह रोसा | भजहिं जे मोहि तजि सकल भरोसा ॥ 
करौं सदा तिन्ह कै रखवारी | जिमि बालकहिं राखै महतारी ॥ 
गह सिसु बच्छ अनल अहि धाई । तहँ राखै जननी अरु गाई ॥ 
प्रौढ़ भए तेहि सुत पर माता । प्रीति करै नहिं पाछिलि बाता ॥ 
मोरे प्रौढ़-तनय-सम ग्यानी | बालक सुत सम दास अमानी ॥ 
जनहि मोर बल निज बल ताही । दुहुँ कहँ काम क्रोध रिपु आही ॥ 


यह बिचारि पंडित मोहि भजहीं । पाएहु ग्यान भगति नहिं तजहीं ॥ 


(दोहा) 
काम-क्रोध-लोभादि-मद प्रबल मोह कै धारि । 


तिन्ह महँ अति दारुन दुखद माया रूपी नारि ॥ 76॥ 


(चौपाई) 
सुनु मुनि कह पुरान श्रुति संता | मोह-बिपिन कहूँ नारि बसंता ॥ 
जप तप नेम जलासय झारी । होइ ग्रीषम सोखे सब नारी ॥ 
काम क्रोध मद मत्सर भेका | इनहि हरषप्रद बरषा एका ॥ 
दुर्बासना कुमुद-समुदाई । तिन्ह कहँ सरद सदा सुखदाई ॥ 
धर्म सकल सरसीरुह्द-बूंदा | होइ हिम तिन्हहि देति दुखदंदा ॥ 
पुनि ममता जवास-बहुताई । पलुहै नारि सिसिर-रितु पाई ॥ 
पाप उलूक-निकर सुखकारी । नारि निबिड़ रजनी अँधिआरी ॥ 


बुधि बल सील सत्य सब मीना । बनसी सम त्रिय कहहिं प्रबीना ॥ 


(दोहा) 
अवगुन-मूल सूलप्रद प्रमदा सब दुख-खानि । 


ता तें कीन्ह निवारन मुनि मैं यह जिय जानि ॥ 77 ॥ 


(चौपाई) 
सुनि रघुपति के बचन सुहाए | मुनि तन पुलक नयन भरि आए ॥ 
कहहु कवन प्रभु कै असि रीती | सेवक पर ममता अरु प्रीती ॥ 


जे न भजहिं अस प्रभु भ्रम त्यागी | ग्यान रंक नर मंद अभागी ॥ 


पुनि सादर बोले मुनि नारद । सुनहु राम बिग्यान-बिसारद ॥ 

संतन्ह के लच्छन रघुबीरा | कहहु नाथ भंजन भव-भीरा ॥ 

सुनु मुनि संतन्ह के गुन कहऊँ । जिन्ह ते मैं उन्‍्ह कें बस रहऊँ ॥ 
षट-बिकार-जित अनघ अकामा | अचल अकिंचन सुचि सुखधामा ॥ 
अमित बोध अनीह मितभोगी | सत्यसार कबि कोबिद जोगी ॥ 


सावधान मानद मदहीना | धीर भगति-पथ परम प्रबीना ॥ 


(दोहा) 
गुनागार संसार-दुख-हित बिगत संदेह ॥ 


तजि मम चरन-सरोज प्रिय तिन्‍्ह कहूँ देह न गेह ॥ 78 ॥ 


(चौपाई) 
निज गुन श्रवन सुनत सकुचाहीं | पर-गुन सुनत अधिक हरषाहीं ॥ 
सम सीतल नहीं त्यागहिं नीती | सरल सुभाउ सबहिं सन प्रीती ॥ 
जप तप ब्रत दम संजम नेमा । गुरु-गोबिंद-बिप्र-पद प्रेमा ॥ 
श्रद्धा छमा मइत्री दाया | मुदिता मम पद-प्रीति अमाया ॥ 
बिरति बिबेक बिनय बिग्याना | बोध जथारथ बेद-पुराना ॥ 


दंभ मान मद करहिं न काऊ । भूलि न देहिं कुमारग पाऊ ॥ 


गावहिं सुनहिं सदा मम लीला । हेतु-रहित पर-हित-रत-सीला ॥ 


सुनु मुनि साधुन के गुन जेते | कहि न सकहिं सारद श्रुति तेते ॥ 


(छंद) 
कहि सक न सारद सेष नारद सुनत पद-पंकज गहे | 
अस दीनबंधु कृपाल अपने भगत-गुन निज मुख कहे ॥ 
सिरु नाह बारहिं बार चरनन्तहि ब्रह्मपुर नारद गए ॥ 


ते धन्य तुलसीदास आस बिहाइ जे हरि-रँग रए ॥ 


(दोहा) 
रावनारि-जस पावन गावहिं सुनहिं जे लोग । 
राम-भगति दृढ़ पावहिं बिनु बिराग जप जोग ॥ 79 ॥ 
दीप-सिखा-सम जुबति तन मन जनि होसि पतंग । 


भजहि राम तजि काम मद करहि सदा सतसंग ॥ 80 ॥ 

इति श्रीरामचरितमानसे सकलकलिकलुषविध्वंसने 


विमलवैराग्यसम्पादनो नाम 
तृतीयः सोपानः समाप्तः ॥ 


(अरण्यकाण्ड समाप्त) 

श्री रामचरितमानस चतुर्थ सोपान 


किष्किन्धा कांड 


गोस्वामी तुलसीदास 


॥ श्री गणेशाय नमः ॥ 


श्रीजानकीवल्लभो विजयते 


ललोकौ। 
कुन्देन्दीवरसुन्दरावतिबलौ विज्ञानधामावुभौ 
शोभाढ्यौ वरधन्विनी श्रुतिनुतौ गोविप्रवृन्दप्रियौ | 
मायामानुषरूपिणौ रघुवरौ सद्धर्मवर्मों हितौ 
सीतान्वेषणतत्परौ पथिगतौ भक्तिप्रदौ तौ हि नः ॥ 4 ॥ 
ब्रह्माम्भोधिसमुद्रव॑ं कलिमलप्रध्वंसनं चाव्ययं 


श्रीमच्छम्भुमुखेन्दुसुन्दरवरे संशोभितं सर्वदा । 


संसारामयभेषजं सुखकरं श्रीजानकीजीवनं 


धन्यास्ते कृतिनः पिबन्ति सतत॑ श्रीरामनामामृतम्‌ ॥ 2 ॥ 


कुंद और इंदीवर (नीलकमल) के समान सुंदर, अतिबलयुक्त, विज्ञानधाम, 
शोभासम्पन्न, धनर्विद्या के उत्तम ज्ञाता, वेद से स्तूयमान, गौ और ब्राह्मणों के 
प्रिय, माया से मनुष्यतनुधारी, सद्धर्म के रक्षक, हितकारी, सीता की खोज में 
तत्पर, मार्ग में जाते हुए, ये दोनों रघुवर अर्थात्‌ राम और लक्ष्मण हमारे लिये 
निश्चय से अधिक भक्ति के देनेवाले हों॥ 4॥ 

वे कृती (पुण्यवान्‌ या कुशल) धन्य है, जो वेदरूपी समुद्र से निकले हुए, 
कलिमल को सर्वथा दूर करनेवाले, अविनाशी श्रीमहादेवजी के मुखचंद्र से 
अतिशोभायुक्त, सब काल में सब प्रकार से शोभासम्पन्न, संसाररूपी रोग के 
औषध, सुख देनेवाले, श्रीजानकीजी के प्राणाधार श्रीरामनाममृत की निरंतर 


पान करते हैं ॥ 2॥ 


(सोरठा) 


मुक्तिजन्म महि जानि ग्यानखानि अघहानिकर 


जहाँ बस संभुभवानि सो कासी सेइअ कस न ॥ 4॥ 


जरत सकल सुरबुंद बिषमगरल जेहिं पान किअ | 


तेहि न भजसि मन मंद को कृपाल संकरसरिस ॥ 2॥ 


(चौपाई) 


आगे चले बहुरि रघुराया । रिष्यमूक पर्वत निअराया ॥ 

तहँ रह सचिव सहित सुग्रीवाँ | आवत देखि अतुल-बल-सीवाँ ॥ 
अति सभीत कह सुनु हनुमाना । पुरुष जुगल बल-रूप-निधाना ॥ 
धरि बटु-रूप देखु तैं जाई । कहेसु जानि जिय सैन बुझाई ॥ 
पठए बालि होहिं मन मैला । भागौं तुरत त्जों यह सैला ॥ 
बिप्र-रूप धरि कपि तहँ गयेऊ | माथ नाइ पूछत अस भयेऊ ॥ 
को तुम्ह स्यामल-गौर-सरीरा । छत्री-रूप फिरहु बन बीरा ॥ 
कठिन-भूमि कोमल-पद-गामी । कवन हेतु बिचरहु बन स्वामी ॥ 
मृदुल मनोहर सुंदर गाता | सहत दुसह बन आतप-बाता ॥ 


की तुम्ह तीनि देव महँ कोऊ | नर-नारायन की तुम्ह दोऊ ॥ 


(दोहा) 
जग-कारन तारन भव भंजन धरनी-भार । 


की तुम्ह अखिल-भुवन-पति लीन्ह मनुज-अवतार ॥ 3 ॥ 


(चौपाई) 
हँसे बोले रघुबंस-कुमारा | बिधि कर लिखा को मेटनहारा ॥ 


कोसलेस दसरथ के जाए । हम पितु-बचन मानि बन आए ॥ 

नाम राम लछिमन दोउ भाई । संग नारि सुकुमारि सुहाई ॥ 

इहाँ हरि निसिचर बैदेही | बिप्र फिरहिं हम खोजत तेही ॥ 

आपन चरित कहा हम गाई । कहहु बिप्र निज कथा बुझाई ॥ 

प्रभु पहिचानि परेउ कपि चरना । सो सुख उमा नहिं बरना ॥ 
पुलकित तन मुख आव न बचना । देखत रुचिर बेष कै रचना ॥ 
पुनि धीरजु धरि अस्तुति कीन्ही | हरष हृदय निज नाथहि चीन्ही ॥ 
मोर न्याउ मैं पूछा साईं । तुम्ह पूछहु कस नर की नाईं ॥ 


तव माया बस फिरौं भुलाना | ता तें मैं नहिं प्रभु पहिचाना ॥ 


(दोहा) 
एक मैं मंद मोहबस कुटिल-हृदय अग्यान । 


पुनि प्रभु मोहि बिसारेउ दीनबंधु भगवान ॥ 4 ॥ 


(चौपाई) 


जदपि नाथ बहु अवगुन मोरें | सेवक प्रभुहि परे जनि भोरें ॥ 

नाथ जीव तव माया मोहा । सो निस्तरै तुम्हारेहिं छोहा ॥ 

ता पर मैं रघुबीर दोहाई । जानौं नहिं कछु भजन उपाई ॥ 
सेवक-सुत पति-मातु भरोसें । रहै असोच बने प्रभु पोसें ॥ 

अस कहि परेउ चरन अकुलाई । निज तनु प्रगटि प्रीति उर छाई ॥ 
तब रघुपति उठाइ उर लावा | निज लोचन जल सींचि जुड़ावा ॥ 
सुनु कपि जिय मानसि जनि ऊना । तैं मम प्रिय लछिमन तै दूना ॥ 


समदरसी मोहि-कह सब कोऊ । सेवक-प्रिय अनन्यगति सोऊ ॥ 


(दोहा) 
सो अनन्य जाकें असि मति न टरै हनुमंत । 


मैं सेवक सचराचर रूप स्वामि भगवंत ॥ 5 ॥ 


(चौपाई) 
देखि पवन सुत पति अनुकूला | हृदय हरष, बीती सब सूला ॥ 
नाथ सैल पर कपिपति रहई । सो सुग्रीव दास तव अहई ॥ 
तेहि सन नाथ मइलत्री कीजै | दीन जानि तेहि अभय करीजै॥ 
सो सीता कर खोज कराइहि । जहँ तहँ मरकट कोटि पठाइहि ॥ 


एहि बिधि सकल कथा समुझाई । लिए दुवौ जन पीठि चढ़ाई ॥ 
जब सुग्रीव राम कहूँ देखा | अतिसय जन्म धन्य करि लेखा ॥ 
सादर मिलेउ नाइ पद माथा । भेंटेउ अनुज सहित रघुनाथा ॥ 
कपि कर मन बिचार एहि रीती | करिहहिं बिधि मो सन ये प्रीती ॥ 


(दोहा) 
तब हनुमंत उभय दिसि की सब कथा सुनाइ ॥ 
पावक साखी देइ करि जोरी प्रीती दृढ़ाइ ॥ 6 ॥ 


(चौपाई) 
कीन्ही प्रीति कछु बीच न राखा | लछिमन राम-चरित सब भाखा ॥ 
कह सुग्रीव नयन भरि बारी । मिलिहि नाथ मिथिलेसकुमारी ॥ 
मंत्रिन्‍न्ह सहित इहाँ एक बारा । बैठ रहेऊँ मैं करत बिचारा ॥ 
गगन-पंथ देखी मैं जाता | परबस परी बहुत बिलपाता ॥ 
राम राम हा राम पुकारी । हमहि देखि दीन्हेउ पट डारी ॥ 
माँगा राम तुरत तेहिं दीन्हा | पट उर लाइ सोच अति कीन्हा ॥ 
कह सुग्रीव सुनहु रघुबीरा | तजहु सोच मन आनहु धीरा ॥ 
सब प्रकार करिहौं सेवकाई | जेहि बिधि मिलिहि जानकी आई ॥ 


(दोहा) 
सखा-बचन सुनि हरषे कृपासिधु बल सीव॑ँ । 


कारन कवन बसहु बन मोहि कहहु सुग्रीवँ ॥ 7 ॥ 


(चौपाई) 
नाथ बालि अरु मैं दोउ भाई । प्रीति रही कछु बरनि न जाई ॥ 
मय सुत मायावी तेहि नाऊँ । आवा सो प्रभु हमरे गाऊँ ॥ 
अर्ध-राति पुर-द्वार पुकारा | बाली रिपु-बल सहै न पारा ॥ 
धावा बालि देखि सो भागा । मैं पुनि गयों बंधु सँग लागा ॥ 
गिरि-बर-गुहा पैठ सो जाई । तब बालीं मोहि कहा बुझाई ॥ 
परिखेसु मोहिं एक पखवारा । नहिं आवौं तब जानेसु मारा ॥ 
मास दिवस तहँ रहेउँ खरारी । निसरी रुधिर-धार तहँ भारी ॥ 
बालि हतेसि मोहि मारिहि आई । सिला देइ तहँ चलेडँ पराई ॥ 
मंत्रिन्ह पुर देखा बिनु साईं । दीन्हेजँ मोहि राज बरिआई ॥ 
बालि ताहि मारि गृह आवा । देखि मोहि जिय भेद बढ़ावा ॥ 
रिपु-सम मोहि मारेसि अति भारी । हरि लीन्हेसि सर्बसु अरु नारी ॥ 


ताके भय रघुबीर कृपाला | सकल भुवन मैं फिरेउँ बिहाला ॥ 


इहाँ श्राप-बस आवत नाहीं | तदपि सभीत रहा मन माहीं ॥ 


सुनि सेवक-दुख दीनदयाला | फरकि उठीं दोउ भुजा बिसाला ॥ 


(दोहा) 
सुनु सुग्रीवँ मारिहों बालिहि एकहि बान । 


ब्रह्म-रुद्र-सरनागत गए न उबरिहि प्रान ॥ 8 ॥ 


(चौपाई) 
जे न मित्र दुख होहिं दुखारी | तिन्हहि बिलोकत पातक भारी ॥ 


निज दुख गिरि सम रज करि जाना । मित्र क दुख रज मेरु समाना ॥ 
जिन्ह के असि मति सहज न आई । ते हठ हठि कत करत मिताई ॥ 

कुपथ निवारि सुपंथ चलावहिं । गुन प्रगटै अवगुनन्दहि दुरावहिं ॥ 

देत लेत मन संक न धरई । बल अनुमान सदा हित करई ॥ 

बिपति-काल कर सतगुन नेहा । श्रुति कह संत मित्र गुन एहा ॥ 

आगे कह मृदु-बचन बनाई | पाछे अनहित मन कुटिलाई ॥ 

जा कर चित अहि-गति-सम-भाई । अस कुमित्र परिहरेहि भलाई ॥ 

सेवक सठ, नृप कृपन, कुनारी | कपटी मित्र सूल-सम चारी ॥ 


सखा सोच त्यागहु बल मोरें | सब बिधि घटब काज मैं तोरें ॥ 


कह सुग्रीवँ सुनहु रघुबीरा | बालि महाबल अति-रन-धीरा ॥ 
दुंदुभी-अस्थि ताल देखराए । बिनु प्रयास रघुनाथ ढहाए ॥ 

देखि अमित बल बाढ़ी प्रीती | बालि बधै कै भइ परतीती ॥ 

बार बार नावै पद सीसा । प्रभुहि जानि मन हरष कपीसा ॥ 
उपजा ग्यान बचन तब बोला | नाथ-कृपा मन भयेउ अलोला ॥ 
सुख संपति परिवार बड़ाई | सब परिहरि करिहौं सेवकाई ॥ 

ए सब नाम-भगति के बाधक । कहहिं संत तब-पद-अवराधक ॥ 
सत्रु मित्र सुख दुख जग माहीं । माया-कृत, परमारथ नाहीं ॥ 
बालि परम-हित जासु प्रसादा । मिलेहु राम तुम्ह समन-बिषादा ॥ 
सपने जेहि सन होइ लराई । जागे समुझत मन सकुचाई ॥ 

अब प्रभु कृपा करहु एहि भाँती | सब तजि भजनु करौं दिनु राती ॥ 
सुनि बिराग-संजुत कपि-बानी । बोले बिहँसि रामु धनुपानी ॥ 

जो कछु कहेहुँ सत्य सब सोई | सखा-बचन मम मृषा न होई ॥ 
नट मरकट इव सबहि नचावत । रामु खगेस बेद अस गावत ॥ 
ले सुग्रीवँ संग रघुनाथा | चले चाप-सायक गहि हाथा ॥ 

तब रघुपति सुग्रीवँ पठावा | गर्जेसि जाइ निकट बल पावा ॥ 
सुनत बालि क्रोधातुर धावा | गहि कर चरन नारि समुझावा ॥ 
सुनु पति जिन्हहि मिलेउ सुग्रीवाँ | ते दोउ बंधु तेज-बल-सीवाँ ॥ 


कोसलेस-सुत लछिमन रामा | कालहु जीति सकहिं संग्रामा ॥ 


सोई रघुबीर हृदय महँ आनहु | ममता छाँड़ि कहा मम मानहु ॥ 


(दोहा) 


कहा बालि सुनु भीरु प्रिय समदरसी रघुनाथ । 
जौं कदाचि मोहि मारहिं तौ पुनि होउँ सनाथ ॥ 9 ॥ 


(चौपाई) 

अस कहि चला महा अभिमानी । तृन-समान सुग्रीवँहि जानी ॥ 
भिरे उभौ, बाली अति तरजा । मुठिका मारि महाधुनि गरजा ॥ 
तब सुग्रीवँ बिकल होइ भागा । मुष्टि-प्रहार बज़-सम लागा ॥ 

मैं जो कहा रघुबीर कृपाला | बंधु न होइ, मोर यह काला ॥ 
एकरूप तुम्ह भ्राता दोऊ । तेहि भ्रम तें नहिं मारेजँ सोऊ ॥ 
कर परसा सुग्रीवँ-सरीरा । तनु भा कुलिस, गई सब पीरा ॥ 
मेली कंठ सुमन कै माला | पठवा पुनि बल देइ बिसाला ॥ 
पुनि नाना बिधि भई लराई | बिटप ओट देखहिं रघुराई ॥ 


(दोहा) 


बहु छल-बल सुग्रीवँ कर हिय हारा भय मानि | 


मारा बालि राम तब हृदय माँझ सर तानि ॥ 40 ॥ 


(चौपाई) 
परा बिकल महि सर के लागें | पुनि उठि बैठ देखि प्रभु आगें ॥ 


स्याम-गात सिर जटा बनाए | अरुन-नयन सर चाप चढ़ाएँ ॥ 

पुनि पुनि चितै चरन चित दीन्हा । सुफल जन्म माना प्रभु चीन्‍्हा ॥ 
हृदय प्रीति मुख बचन कठोरा । बोला चितै राम की ओरा ॥ 
धर्म-हेतु अवतरेहु गोसाई । मारेहु मोहि ब्याध की नाई ॥ 

मैं बैरी सुग्रीवँ पिआरा | अवगुन कबन नाथ मोहिं मारा ॥ 
अनुज-बधू भगिनी सुत-नारी । सुनु सठ कन्या सम ए चारी ॥ 
इन्हहि कुद्दष्टि बिलोकै जोई । ताहि बधें कछु पाप न होई ॥ 

मुढ़ तोहि अतिसय अभिमाना । नारि-सिखावन करसि न काना ॥ 


मम-भुज-बल-अश्रित तेहि जानी | मारा चहसि अधम अभिमानी ॥ 


(दोहा) 
सुनहु राम स्वामी सकल चलन चातुरी मोरि | 


प्रभु अजहूँ मैं पातकी अंतकाल गति तोरि ॥ 44 ॥ 


(चौपाई) 
सुनत राम अति कोमल बानी । बालि-सीस परसेउ निज पानी ॥ 


अचल करौँ तनु राखहु प्राना | बालि कहा सुनु कृपानिधाना ॥ 
जन्म जन्म मुनि जतनु कराहीं | अंत राम कहि आवत नाहीं ॥ 
जासु नाम-बल संकर कासी । देत सबहि सम गति अविनासी ॥ 


मम लोचन गोचर सोइ आवा । बहुरि कि प्रभु अस बनिहि बनावा ॥ 


(छंद) 
सो नयन-गोचर जासु गुन नित नेति कहि श्रुति गावहीं । 
जिति पवन मन गो निरस करि मुनि ध्यान कबहुँक पावहीं ॥ 
मोहि जानि अति-अभि-मान बस प्रभु कहेहु राखु सरीरही । 
अस कवन सठ हठि काटि सुरतरु बारि करिहि बबूरही ॥ 
अब नाथ करि करुना बिलोकहु देहु जो बर मागऊँ । 
जेहिं जोनि जन्मों कर्म बस तहँ राम-पद अनुरागऊऊँ ॥ 
यह तनय मम सम बिनय-बल कल्यानप्रद प्रभु लीजिऐ । 


गहि बाहँ सुर-नर-नाह आपन दास अंगद कीजिऐ ॥ 


(दोहा) 
राम-चरन दृढ़ प्रीति करि बालि कीन्ह तनु-त्याग । 


सुमन-माल जिमि कंठ तें गिरत न जानै नाग ॥ 42 ॥ 


(चौपाई) 
राम बालि निज धाम पठावा | नगर लोग सब ब्याकुल धावा ॥ 
नाना बिधि बिलाप कर तारा । छूटे केस न देह सँभारा ॥ 
तारा बिकल देखि रघुराया । दीन्ह ग्यान हरि लीन्ही माया ॥ 
छिति जल पावक गगन समीरा । पंच-रचित अति अधम सरीरा ॥ 
प्रगट सो तनु तव आगे सोवा । जीव नित्य केहि लगि तुम्ह रोवा ॥ 
उपजा ग्यान चरन तब लागी । लीन्हेसि परम भगति-बर मागी ॥ 
उमा दारु-जोषित की नाई | सबहि नचावत रामु गोसाई ॥ 
तब सुग्रीवेँहि आयसु दीन्हा | मृतक-कर्म बिधिबत सब कीन्हा ॥ 
राम कहा अनुजहि समुझाई । राज देहु सुग्रीवैहि जाई ॥ 


रघुपति चरन नाइ करि माथा | चले सकल प्रेरित रघुनाथा ॥ 


(दोहा) 


लछिमन तुरत बोलाए पुरजन बिप्र-समाज । 


राजु दीन्ह सुग्रीवँ कहँ अंगद कहँ जुबराज ॥ 43 ॥ 


(चौपाई) 
उमा राम-सम हित जग माहीं । गुरु पितु मातु बंधु प्रभु नाहीं ॥ 
सुर नर मुनि सब कै यह रीती । स्वारथ लागि करहिं सब प्रीती ॥ 
बालि-त्रास-ब्याकुल दिन राती | तन बहु ब्रन, चिंता जर छाती ॥ 
सोइ सुग्रीवँ कीन्‍्ह कपिराऊ | अति कृपाल रघुबीर-सुभाऊ ॥ 
जानतहूँ अस प्रभु परिहरहीं | काहे न बिपति जाल नर परहीं ॥ 
पुनि सुग्रीवेँहि लीन्ह बोलाई । बहु प्रकार नृपनीति सिखाई ॥ 
कह प्रभु सुनु सुग्रीवँ हरीसा | पुर न जाउँ दस-चारि बरीसा ॥ 
गत ग्रीषम, बरषा रितु आई । रहिहां निकट सैल पर छाई ॥ 
अंगद-सहित करहु तुम्ह राजू | संतत हृदय धरेहु मम काजू ॥ 


जब सुग्रीव भवन फिरि आए । रामु प्रबरषन गिरि पर छाए ॥ 


(दोहा) 
प्रथमहिं देवन्ह गिरि गुहा राखी रुचिर बनाइ । 
राम कृपानिधि कछु दिन बास करहिंगे आइ ॥ 44 ॥ 


(चौपाई) 
सुंदर बन कुसुमित अति सोभा । गुंजत मधुप निकर मधु-लोभा ॥ 
कंद मूल फल पत्र सुहाए | भए बहुत जब तें प्रभु आए ॥ 
देखि मनोहर सैल अनूपा । रहे तहँ अनुज सहित सुरभूपा ॥ 
मधुकर-खग-मृग-तनु धरि देवा । करहिं सिद्ध मुनि प्रभु कै सेवा ॥ 
मंगलरुप भयेउ बन तब ते । कीन्ह निवास रमापति जब ते ॥ 
फटिक-सिला अति सुभ्र सुहाई | सुख आसीन तहाँ दोउ भाई ॥ 
कहत अनुज सन कथा अनेका । भगति बिरति नृप नीति बिबेका ॥ 


बरषा-काल मेघ नभ छाए | गर्जत लागत परम सुहाए ॥ 


(दोहा) 
लछिमन देखहु मोर-गन नाचत बारिद पेखि । 


गृही बिरति-रत हरष जस बिष्णु-भगत कहूँ देखि ॥ 45 ॥ 


(चौपाई) 
घन घमंड नभ गरजत घोरा । प्रिया-हीन डरपत मन मोरा ॥ 
दामिनि दमक रह न घन माहीं । खल के प्रीति जथा थिर नाहीं ॥ 


बरषहिं जलद भूमि निअराए | जथा नवहिं बुध बिद्या पाए ॥ 


बूँद अघात सहहिं गिरि कैंसें | खल के बचन संत सह जैसें ॥ 
छुद्र नदीं भरि चलीं तोराई | जस थोरेहु धन खल इतराई ॥ 
भूमि परत भा ढाबर पानी | जनु जीवहि माया लपटानी ॥ 
सिमिटि सिमिटि जल भरहिं तलावा | जिमि सदगुन सज्जन पहिं आवा ॥ 
सरिता-जल जलनिधि महुँ जाई | होई अचल जिमि जिव हरि पाई ॥ 


(दोहा) 
हरित भूमि तृन-संकुल समुझि परहिं नहिं पंथ । 


जिमि पाखंड-बाद तें गुप्त होहिं सदग्रंथ ॥ 46 ॥ 


(चौपाई) 
दादुर धुनि चहूँ दिसा सुहाई । बेद पढ़हिं जनु बटु-समुदाई ॥ 
नव पल्लव भए बिटप अनेका | साधक मन जस मिलें बिबेका ॥ 
आक जबास पात बिनु भयेऊ | जस सुराज खल उद्यम गयऊ ॥ 
खोजत कतहूँ मिलै नहिं धूरी | करै क्रोध जिमि धर्महि दूरी ॥ 
ससि-संपन्न सोह महि कैसी | उपकारी कै संपति जैसी ॥ 
निसि तम घन खटद्योत बिराजा | जनु दंभिन कर मिला समाजा ॥ 
महाबृष्टि चलि फूटि किआरी । जिमि सुतंत्र भए बिगरहिं नारीं॥ 


कृषी निरावहिं चतुर किसाना । जिमि बुध तजहिं मोह मद माना ॥ 
देखिअत चक्रबाक खग नाहीं | कलिहि पाइ जिमि धर्म पराहीं ॥ 
ऊषर बरषै तृन नहिं जामा । जिमि हरि-जन-हिय उपज न कामा ॥ 
बिबिध जंतु-संकुल महि भ्राजा । प्रजा बाढ़ जिमि पाइ सुराजा ॥ 


जहाँ तहँ रहे पथिक थकि नाना । जिमि इंद्रिय गन उपजें ग्याना ॥ 


(दोहा) 
कबहूँ प्रबल बह मारुत जहाँ तहँ मेघ बिलाहिं । 
जिमि कपूत के उपजें कुल सद्धर्म नसाहिं ॥ 47 ॥ 
कबहुँ दिवस महँ निबिड़ तम कबहुँक प्रगट पतंग । 


बिनसे उपजैइ ग्यान जिमि पाइ कुसंग सुसंग ॥ 48 ॥ 


(चौपाई) 
बरषा-बिगत सरद रितु आई | लछिमन देखहु परम सुहाई ॥ 
फूले कास सकल महि छाई । जनु बरषा-कृत प्रगट बुढ़ाई ॥ 
उदित अगस्त पंथ-जल सोखा । जिमि लोभहि सोखै संतोषा ॥ 
सरिता-सर निर्मल जल सोहा । संत-हृदय जस गत-मद-मोहा ॥ 


रस रस सूख सरित-सर-पानी । ममता त्याग करहिं जिमि ग्यानी ॥ 


जानि सरद रितु खंजन आए | पाइ समय जिमि सुकृत सुहाए ॥ 
पंक न रेनु सोह असि धरनी । नीति-निपुन-नृप कै जसि करनी ॥ 
जल-संकोच बिकल भै मीना । अबुध कुटुंबी जिमि धनहीना ॥ 
बिनु धन निर्मल सोह अकासा | हरिजन इव परिहरि सब आसा ॥ 
कहूँ कहूँ बृष्टि सारदी थोरी | कोउ एक पाव भगति जिमि मोरी ॥ 


(दोहा) 
चले हरषि तजि नगर नृप तापस बनिक भिखारि । 


जिमि हरिभगत पाइ श्रम तजहि आसख्रमी चारि ॥ 49 ॥ 


(चौपाई) 


सुखी मीन जे नीर अगाधा | जिमि हरि सरन न एकौ बाधा ॥ 
फूले कमल सोह सर कैसे । निर्गुन ब्रह्म सगुन भए जैसे ॥ 

गुंजत मधुकर मुखर अनूपा | सुंदर खग-रव नाना रूपा ॥ 
चक्रबाक-मन दुख निसि पेखी । जिमि दुर्जन पर-संपति देखी ॥ 
चातक रटत तृषा अति ओही । जिमि सुख लहै न संकरद्रोही ॥ 
सरदातप निसि ससि अपहरई । संत-दरस जिमि पातक टरई ॥ 
देखि इंदु चकोर-समुदाई | चितवतहिं जिमि हरिजन हरि पाई ॥ 


मसक-दंस बीते हिम-त्रासा । जिमि द्विज द्रोह किए कुल-नासा ॥ 


(दोहा) 
भूमि जीव-संकुल रहे गए सरद रितु पाइ । 


सदगुरु मिले जाहिं जिमि संसय-भ्रम समुदाइ ॥ 20 ॥ 


(चौपाई) 


बरषा गत निर्मल रितु आई । सुधि न तात सीता कै पाई ॥ 

एक बार कैसेहूँ सुधि जानों | कालहु जीत निमिष महुँ आनौं ॥ 
कतहुँ रहउ जौं जीवति होई | तात जतन करि आनौं सोई ॥ 
सुग्रीवँहु सुधि मोरि बिसारी | पावा राज कोस पुर नारी ॥ 

जेहिं सायक मारा मैं बाली । तेहिं सर हतौं मूढ़ कहुँ काली ॥ 
जासु कृपा छूटहीं मद मोहा | ताकहूँ उमा कि सपनेहु कोहा ॥ 
जानहिं यह चरित्र मुनि ग्यानी । जिन्ह रघु-बीर-चरन-रति मानी ॥ 


लछिमन क्रोधवंत प्रभु जाना | धनुष चढ़ाइ गहे कर बाना ॥ 


(दोहा) 


तब अनुजहि समुझावा रघुपति करुना-सीवँ ॥ 


भय देखाइ लै आवहु तात सखा सुग्रीवँ ॥ 24 ॥ 


(चौपाई) 
इहाँ पवनसुत हृदय बिचारा । राम काजु सुग्रीवँ बिसारा ॥ 
निकट जाइ चरनन्हि सिरु नावा । चारिहुु बिधि तेहि कहि समुझावा ॥ 
सुनि सुग्रीवँ परम-भय माना | बिषय मोर हरि लीन्हेउ ग्याना ॥ 
अब मारुतसुत दूत-समूहा । पठवहु जहाँ तहँ बानर-जूहा ॥ 
कहेहु पाख महुँ आव न जोई । मोरें कर ता कर बध होई ॥ 
तब हनुमंत बोलाए दूता | सब कर करि सनमान बहूता ॥ 
भय अरु प्रीति नीति देखाई | चले सकल चरनन्हि सिर नाई ॥ 


एहि अवसर लछिमन पुर आए ।॥ क्रोध देखि जहँ तहँ कपि धाए ॥ 


(दोहा) 
धनुष चढ़ाइ कहा तब जारि करौं पुर छार । 


ब्याकुल नगर देखि तब आयेउ बालिकुमार ॥ 22 ॥ 


(चौपाई) 
चरन नाइ सिरु बिनती कीन्ही | लछिमन अभय-बाँह तेहि दीन्ही ॥ 


क्रोधवंत लछिमनु सुनि काना | कह कपीस अति-भय अकुलाना ॥ 

सुनु हनुमंत संग लै तारा | करि बिनती समुझाउ कुमारा ॥ 

तारा-सहित जाइ हनुमाना । चरन बंदि प्रभु सुजसु बखाना ॥ 

करि बिनती मंदिर लै आए | चरन पखारि पलँग बैठाए ॥ 

तब कपीस चरनन्हि सिरु नावा | गहि भुज लछिमन कंठ लगावा ॥ 

नाथ बिषय-सम मद कछूु नाहीं । मुनि-मन मोह करै छन माहीं ॥ 
सुनत बिनीत बचन सुख पावा | लछिमन तेहि बहु बिधि समुझावा ॥ 


पवन-तनय सब कथा सुनाई । जेहि बिधि गए दूत-समुदाई ॥ 


(दोहा) 
हरषि चले सुग्रीवँ तब अंगदादि कपि साथ । 


रामानुज आगें करि आए जहाँ रघुनाथ ॥ 23 ॥ 


(चौपाई) 
नाइ चरन सिरु कह कर जोरी । नाथ मोहि कछु नाहिन खोरी ॥ 


अतिसय प्रबल देव तब माया । छूटै राम करहु जौं दाया ॥ 
बिषय-बस्य सुर नर मुनि स्वामी । मैं पाँवर पसु कपि अति-कामी ॥ 


नारि-नयन-सर जाहि न लागा । घोर-क्रोध-तम-निसि जो जागा ॥ 


लोभफास जेहिं गर न बँधाया | सो नर तुम्ह समान रघुराया ॥ 
यह गुन साधन तें नहिं होई । तुम्हरी कृपा पाव कोइ कोई ॥ 

तब रघुपति बोले मुसकाई । तुम्ह प्रिय मोहि भरत जिमि भाई ॥ 
अब सोइ जतनु करहु मन लाई । जेहि बिधि सीता कै सुधि पाई ॥ 


(दोहा) 
एहि बिधि होत बतकही आए बानर-जूथ । 


नाना बरन सकल दिसि देखिअ कीस-बरुथ ॥ 24 ॥ 


(चौपाई) 


बानर-कटक उमा मैं देखा | सो मूरूख जो करन चह लेखा ॥ 
आइ राम-पद नावहिं माथा । निरखि बदनु सब होहिं सनाथा ॥ 
अस कपि एक न सेना माहीं । राम कुसल जेहि पूँछा नाहीं ॥ 
यह कछु नहिं प्रभु कै अधिकाई । बिस्वरूप ब्यापक रघुराई ॥ 
ठाढ़े जहँ तहँ आयसु पाई । कह सुग्रीवँ सबहि समुझाई ॥ 
राम-काजु अरु मोर निहोरा | बानर-जूथ जाहु चहुँ ओरा ॥ 
जनकसुता कहूँ खोजहु जाई | मास-दिवस महँ आयेहु भाई ॥ 
अवधि मेटि जो बिनु सुधि पाएँ । आवै बनिहि सो मोहि मराएँ ॥ 


(दोहा) 
बचन सुनत सब बानर जहाँ तहँ चले तुरंत । 


तब सुग्रीवँ बोलाए अंगद नल हनुमंत ॥ 25 ॥ 


(चौपाई) 
सुनहु नील अंगद हनुमाना । जामवंत मतिधीर सुजाना ॥ 
सकल सुभट मिलि दच्छिन जाहू । सीता सुधि पूँछेउ सब काहू ॥ 
मन क्रम बचन सो जतन बिचारेहु । रामचंद्र कर काजु सँवारेहु ॥ 
भानु-पीठि सेइअ उर आगी । स्वामिहि सर्ब-भाव छल त्यागी ॥ 
तजि माया सेइअ परलोका । मिट॒हिं सकल भव-संभव सोका ॥ 
देह धरे कर यह फलु भाई | भजिअ राम सब काम बिहाई ॥ 
सोइ गुनग्य सोई बड़भागी | जो रघुबीर चरन अनुरागी ॥ 
आयसु माँगि चरन सिरु नाई | चले हरषि सुमिरत रघुराई ॥ 
पाछें पवन-तनय सिरु नावा । जानि काज प्रभु निकट बोलावा ॥ 
परसा सीस सरोरुह पानी । करमुद्रिका दीन्हि जन जानी ॥ 
बहु प्रकार सीतहि समुझायेहु | कहि बल बिरह बेगि तुम्ह आयेहु ॥ 


हनुमत जन्म सुफल करि माना | चलेउ हृदय धरि कृपानिधाना ॥ 


जद्यपि प्रभु जानत सब बाता । राजनीति राखत सुरत्राता ॥ 


(दोहा) 
चले सकल बन खोजत सरिता सर गिरि खोह । 


राम-काज-लव-लीन मन बिसरा तन कर छोह ॥ 26 ॥ 


(चौपाई) 
कतहूँ होइ निसिचर सन भेटा । प्रान लेहिं एक एक चपेटा ॥ 
बहु प्रकार गिरि कानन हेरहिं | कोउ मुनि मिलै ताहि सब घेरहिं ॥ 
लागि तृषा अतिसय अकुलाने | मिलै न जल घन गहन भुलाने ॥ 
मन हनुमान कीन्ह अनुमाना | मरन चहत सब बिनु जल-पाना ॥ 
चढ़ि गिरि-सिखर चहूँ दिसि देखा | भूमि-बिबिर एक कौतुक पेखा ॥ 
चक्रबाक बक हंस उड़ाहीं | बहुतक खग प्रबिसहिं तेहि माहीं ॥ 
गिरि तें उतरि पवनसुत आवा । सब कहूँ लै सोइ बिबर देखावा ॥ 
आगें कै हनुमंतहि लीन्हा | पैठे बिबर बिलंबु न कीन्हा ॥ 


(दोहा) 


दीख जाइ उपवन बर सर बिगसित बहु कंज । 


मंदिर एक रुचिर तहँ बैठि नारि तप पुंज ॥ 27 ॥ 


(चौपाई) 
दूरि तें ताहि सबन्हि सिर नावा । पूँछे निज बृत्तांत सुनावा ॥ 
तेहिं तब कहा करहु जल-पाना । खाहु सु-रस-सुंदर-फल नाना ॥ 
मजनु कीन्ह मधुर फल खाए । तासु निकट पुनि सब चलि आए ॥ 
तेहिं सब आपनि कथा सुनाई । मैं अब जाब जहाँ रघुराई ॥ 
मूँदहु नयन बिबर तजि जाहू । पैहहु सीतहि जनि पछिताहू ॥ 
नयन मूदि पुनि देखहिं बीरा | ठाढ़े सकल सिंधु के तीरा ॥ 
सो पुनि गई जहाँ रघुनाथा | जाइ कमल-पद नाएसि माथा ॥ 
नाना भाँति बिनय तेहिं कीन्ही | अनपायनी भगति प्रभु दीन्‍्ही ॥ 


(दोहा) 
बदरीबन कहूँ सो गई प्रभु-अग्या धरि सीस । 


उर धरि राम-चरन-जुग जे बंदत अज ईस ॥ 28 ॥ 


(चौपाई) 
इहाँ बिचारहिं कपि मन माहीं | बीती अवधि काज कछू नाहीं ॥ 


सब मिलि कहहिं परस्पर बाता । बिनु सुधि लए करब का भ्राता ॥ 
कह अंगद लोचन भरि बारी । दुहुँ प्रकार भइ मृत्यु हमारी ॥ 

इहाँ न सुधि सीता कै पाई । उहाँ गए मारिहि कपिराई ॥ 

पिता बधे पर मारत मोही | राखा राम, निहोर न ओही ॥ 

पुनि पुनि अंगद कह सब पाहीं | मरन भयेउ कछु संसय नाहीं ॥ 
अंगद-बचन सुनत कपि-बीरा | बोलि न सकहिं नयन बह नीरा ॥ 
छन एक सोच-मगन होइ रहेउ | पुनि अस वचन कहत सब भयेउ ॥ 
हम सीता कै सोध बिहीना । नहीं जैंहहिं जुबराज प्रबीना ॥ 

अस कहि लवन-सिंधु-तट जाई । बैठे कपि सब दर्भ डसाई ॥ 
जामवंत अंगद-दुख देखी । कहिं कथा उपदेस बिसेखी ॥ 

तात राम कहुँ नर जनि मानहु । निर्गुन ब्रह्म अजित अज जानहु ॥ 


हम सब सेवक अति-बड़-भागी | सतत स-गुन-ब्रह्म-अनुरागी ॥ 


(दोहा) 
निज-इच्छा प्रभु अवतरै सुर-महि-गो-द्विज लागि । 


सगुन-उपासक संग तहँ रहै मोच्छ-सुख त्यागि ॥ 29 ॥ 


(चौपाई) 


एहि बिधि कथा कहहि बहु भाँती । गिरि-कंदरा सुनी संपाती ॥ 
बाहेर होइ देखे बहु कीसा | मोहि अहारु दीन्ह जगदीसा ॥ 

आजु सबहि कहँ भच्छन करऊँ । दिन बहु चले अहार बिनु मरफँ ॥ 
कबहुँ न मिल भरि उदर अहारा । आजु दीन्ह बिधि एकहिं बारा ॥ 
डरपे गीध-बचन सुनि काना | अब भा मरन सत्य हम जाना ॥ 

कपि सब उठे गीध कहँ देखी | जामवंत मन सोच बिसेखी ॥ 

कह अंगद बिचारि मन माहीं | धन्‍य जटायू सम कोउ नाहीं ॥ 
राम-काज-कारन तनु त्यागी । हरि-पुर गयेउ परम-बड़-भागी ॥ 

सुनि खग हरष-सोक-जुत बानी । आवा निकट कपिन्ह भय मानी ॥ 
तिन्हहि अभय करि पूछेसि जाई । कथा सकल तिन्ह ताहि सुनाई ॥ 
सुनि संपाति बंधु कै करनी । रघु-पति-महिमा बधु बिधि बरनी ॥ 


(दोहा) 
मोहि लै जाहु सिंधुतट देउँ तिलांजलि ताहि । 
बचन-सहाइ करवि मैं पैहहु खोजहु जाहि ॥ 30 ॥ 


(चौपाई) 


अनुज-क्रिया करि सागर-तीरा | कहि निज कथा सुनहु कपि-बीरा ॥ 


हम दोउ बंधु प्रथम तरुनाई | गगन गए रबि-निकट उडाई ॥ 

तेज न सहि सक सो फिरि आवा । मै अभिमानी रबि निअराया ॥ 

जरे पंख अति तेज अपारा । परेउँ भूमि करि घोर चिकारा ॥ 

मुनि एक नाम चंद्रमा ओही । लागी दया देखी करि मोही ॥ 

बहु प्रकार तेंहि ग्यान सुनावा । देह-जनित अभिमानी छँड़ावा ॥ 

त्रेता ब्रह्म मनुज-तनु धरिही । तासु नारि निसि-चर-पति हरिही ॥ 

तासु खोज पठइहि प्रभू दूता | तिन्हहि मिले तैं होब पुनीता ॥ 

जमिहहिं पंख करसि जनि चिता । तिन्हहि देखाइ देहेसु तैं सीता ॥ 

मुनि कै गिरा सत्य भइ आजू | सुनि मम बचन करहु प्रभु-काजू ॥ 

गिरि त्रिकूट ऊपर बस लंका । तहँ रह रावन सहज असंका ॥ 

तहँ असोक-उपबन जहाँ रहई ॥ सीता बैठि सोच-रत अहई ॥ 
(दोहा) 

मैं देखां तुम्ह नाहि गीधहि दष्टि अपार ॥ 


बूढ भयेजँ न त करते कछुक सहाय तुम्हार ॥ 34 ॥ 
जो नाँचै सत-जोजन सागर । करै सो राम-काज मति आगर ॥ 
जो कोउ कर राम कर काजू | तेहि सम धन्य आन नहिं आजू ॥ 


मोहि बिलोकि धरहु मन धीरा | राम-कृपा कस भयेउ सरीरा ॥ 


पापिउ जा कर नाम सुमिरहीं | अति अपार भवसागर तरहीं ॥ 
तासु दूत तुम्ह तजि कदराई । रामु हृदय धरि करहु उपाई ॥ 

अस कहि उमा गीध जब गयेऊ । तिन्‍ह के मन अति बिसमय भयेऊ ॥ 
निज निज बल सब काहू भाखा | पार जाइ कर संसय राखा ॥ 
जरठ भयेजझँ अब कहै रिछेसा । नहिं तन रहा प्रथम-बल-लेसा ॥ 


जबहिं त्रिबिक्रम भयेउ खरारी । तब मैं तरुन रहेउँ बल-भारी ॥ 


(दोहा) 
बलि बाँधत प्रभु बाढेउ सो तनु बरनि न जाई । 


उभय धरी महूँ दीन्ही मैं सात प्रदच्छिन धाइ ॥ 32 ॥ 


(चौपाई) 
अंगद कहै जाउँ मैं पारा । जिय संसय कछु फिरती बारा ॥ 
जामवंत कह तुम्ह सब लायक | पठइअ किमि सबही कर नायक ॥ 
कहा रिच्छपति सुनु हनुमाना | का चुप साधि रहा बलवाना ॥ 
पवन-तनय-बल पवन-समाना । बुधि-बिबेक-बिग्यान-निधाना ॥ 
कवन सो काज कठिन जग माहीं । जो नहिं होइ तात तुम्ह पाहीं ॥ 


राम-काज लगि तब अवतारा । सुनतहिं भयेउ पर्वताकारा ॥ 


कनक-बरन-तन तेज बिराजा । मानहूँ अपर गिरिन्ह कर राजा ॥ 
सिंहनाद करि बारहिं बारा | लीलहीं नाघधौ जलनिधि खारा ॥ 
सहित सहाय रावनहि मारी । आनीं इहाँ त्रिकूट उपारी ॥ 
जामवंत मैं पूँछाँ तोही | उचित सिखावन दीजै मोही ॥ 

एतना करहु तात तुम्ह जाई । सीतहि देखि कहहु सुधि आई ॥ 


तब निज-भुज-बल राजिव-नैना | कौतुक लागि संग कपि-सैना ॥ 


(छंद) 
कपि-सेन-संग सँघारि निसिचर रामु सीतहि आनिहैं | 
त्रै-लोक-पावन-सुजसु सुर मुनि नारदादि बखानिहैं ॥ 
जो सुनत गावत कहत समुझत परम-पद नर पावई । 


रघु-बीर-पद-पाथोज-मधुकर दास तुलसी गावई ॥ 


(दोहा) 
भव-भेषज रघुनाथ-जसु सुनहि जे नर अरु नारि | 


तिन्‍्ह कर सकल मनोरथ सिद्ध करिहि त्रिसिरारि ॥ 33 ॥ 


(सोरठा) 


नीलोत्पल-तन-स्याम काम कोटि सोभा अधिक । 


सुनिअ तासु गुन-ग्राम जासु नाम अघ-खग-बधिक ॥ 34 ॥ 


इति श्रीरामचरितमानसे सकलकलिकलुषविध्वंसने 
विशुद्धसन्तोष-सम्पादनो नाम 


चतुर्थ: सोपानः समाप्तः । 


(किष्किन्धाकाण्ड समाप्त) 


श्री रामचरितमानस पंचम सोपान 


सुंदर कांड 


गोस्वामी तुलसीदास 


॥ श्री गणेशाय नमः ॥ 


श्रीजानकीवल्लभो विजयते 


(झोकाः) 
शान्तं शाश्वतमप्रमेयमनघ निर्वाणशान्तिप्रदं 
ब्रह्माशम्भुफणीन्द्रसेव्यमनिशं वेदान्तवेद्य॑ विभुम्‌ । 
रामाख्यं जगदीश्वरं सुरगुरुं मायामनुष्यं हरिं 
वन्दे5हं करुणाकरं रघुवरं भूपालचूड़ामणिम्‌ ॥  ॥ 
नान्‍्या स्पृहा रघुपते हृदयेडस्मदीये 


सत्यं वदामि च भवानखिलान्तरात्मा | 


भक्ति प्रयच्छ रघुपुड़व निर्भरां मे 
कामादिदोषरहितं कुरु मानसं च ॥ 2 ॥ 
अतुलितबलधामं हेमशैलाभवेहं 
दनुजवनकृशानुं ज्ञानिनामग्रगण्यम्‌ । 
सकलगुणनिधानं वानराणामधीशं 


रघुपतिप्रियभक्ते वातजातं नमामि ॥ 3 ॥ 


निरंतर शांतियुक्त, अपार महिमा-सम्पन्न, निष्पाप, मोक्षद्वारा शांति के 
देनेवाले, महादेव ब्रह्मा और शेष से सेवित, निरंतर वेदांतों से जानने योग्य, 
व्यापक, जगदीश्वर, देवताओं में प्रधान, लीला से मनुष्यरूपधारी, करुणा के 
करनेवाले, राजाओं के चूड़ामणि, रघुकुल में प्रधान, रामनामधारी, हरि 


(ईश्वर) को मैं प्रणाम करता हूँ ॥ 4 ॥ 


हे रघुपति मेरे हृदय में दूसरी अभिलाषा नहीं है, यह सत्य कहता हूँ, आप 
सब के अंतर्यामी है, इसलिये हे रघुपुंगव मुझे पूर्ण भक्ति दो, और मेरे चित्त 
को काम आदि दोष से रहित करो ॥ 2॥ 


अनुपम, बलसम्पन्न, मेरुसदृश शरीरवाले, राद्यसरूपी वन के (जलाने के 
लिये) अग्नि, ज्ञानियों में प्रधान, समस्त गुणों की खान, वानरों के अधीश्वर, 


श्रीरामचंद्र के प्रधान दूत, पवनसुत को मैं नमस्कार करता है ॥ 3॥ 


(चौपाई) 
जामवंत के बचन सुहाए । सुनि हनुमंत हृदय अति भाए ॥ 
तब लगि मोहि परिखेहुु तुम्ह भाई | सहि दुख कंद मूल फल खाई ॥ 
जब लगि आवीं सीतहि देखी | होइ काज मोहि हरष बिसेखी ॥ 
अस कहि नाइ सबन्हि कहुँ माथा | चलेउ हरषि हिय धरि रघुनाथा ॥ 
सिंधुतीर एक भूधर सुंदर | कौतुक कूदि चढ़ेउ ता ऊपर ॥ 
बार बार रघुबीर सँभारी | तरकेउ पवनतनय बल भारी ॥ 
जेहिं गिरि चरन देइ हनुमंता | चलि सो गा पाताल तुरंता ॥ 
जिमि अमोघ रघुपति कर बाना । एही भाँति चला हनुमाना ॥ 
जलनिधि रघुपति-दूत बिचारी । तैं मैनाक होहि श्रमहारी ॥ 


(सोरठा) 
सिंधुबचन उर आनि तुरत उठेउ मैनाक तब। 
कपि कहूँ कीन्ह प्रनाम पुलकित तनु कर जोरि करि ॥ 4॥ 
(दोहा) 
हनूमान तेहि परसा कर पुनि कीन्ह प्रनाम । 


राम-काजु कीन्हें बिनु मोहि कहाँ बिश्राम ॥ 2 ॥ 


(चौपाई) 
जात पवनसुत देवन्ह देखा । जानैं कहूँ बल-बुद्धि-बिसेखा ॥ 
सुरसा नाम अहिन्ह कै माता | पठइन्हि आइ कही तेहिं बाता ॥ 
आजु सुरन्ह मोहि दीन्ह अहारा | सुनत बचन कह पवनकुमारा ॥ 
राम-काजु करि फिरि मैं आवीं | सीता कै सुधि प्रभुहि सुनावां ॥ 
तब तव बदन पैठिहौं आई । सत्य कहाँ मोहि जान दे माई ॥ 
कबनेहु जतन देइ नहिं जाना । ग्रससि न मोहि कहेउ हनुमाना ॥ 
जोजन भरि तेहिं बदनु पसारा | कपि तनु कीन्ह दुगुन-बिस्तारा ॥ 
सोरह जोजन मुख तेहिं ठयेऊ | तुरत पवनसुत बत्तिस भयेऊ ॥ 
जस जस सुरसा बदनु बढ़ावा | तासु दून कपि रूप देखावा ॥ 
सत जोजन तेहिं आनन कीन्हा | अति लघु रूप पवनसुत लीन्हा ॥ 
बदन पैठि पुनि बाहेर आवा । माँगी बिदा ताहि सिरु नावा ॥ 


मोहि सुरन्ह जेहि लागि पठावा | बुधि-बल -मरमु तोर मै पावा ॥ 


(दोहा) 
राम-काजु सब करिहहु तुम्ह बल-बुद्धि-निधान । 


आसिष देह गई सो हरषि चलेउ हनुमान ॥ 3 ॥ 


(चौपाई) 
निसिचरि एक सिंधु महुँ रहई | करि माया नभ के खग गहई ॥ 
जीव जंतु जे गगन उड़ाहीं | जल बिलोकि तिन्ह कै परिछाहीं ॥ 
गैइ छाहँ सक सो न उड़ाई | एहि बिधि सदा गगनचर खाई ॥ 
सोइ छल हनूमान तें कीन्हा । तासु कपटु कपि तुरतहिं चीन्हा ॥ 
ताहि मारि मारुत-सुत-बीरा । बारिधि-पार गयेउ मतिधीरा ॥ 
तहाँ जाइ देखी बन-सोभा । गुंजत चंचरीक मधु-लोभा ॥ 
नाना तरु फल फूल सुहाए | खग-मृग-बुंद देखि मन भाए ॥ 
सैल बिसाल देखि एक आगें | ता पर धाइ चढेउ भय त्यागें ॥ 
उमा न कछु कपि कै अधिकाई । प्रभु-प्रताप जो कालहि खाई ॥ 
गिरि पर चढि लंका तेहिं देखी | कहि न जाइ अति दुर्ग बिसेखी ॥ 


अति उतंग जलनिधि चहुँ पासा | कनक-कोट कर परम प्रकासा ॥ 


(छंद) 
कनक कोट बिचित्र-मनि-कृत सुंदरायत अति घना । 
चउहट्ठट हट्ट सुबट्ट बीथीं चारु पुर बहु बिधि बना ॥ 


गज बाजि खनच्चर निकर पदचर रथ बरूथिन्ह को गनै ॥ 


बहुरूप निसि-चर-जूथ अतिबल सेन बरनत नहिं बने ॥ 

बन बाग उपबन बाटिका सर कूप बापी सोहहीं । 
नर-नाग-सुर-गंधर्ब-कन्या-रूप मुनि-मन मोहहीं ॥ 

कहुँ माल देह बिसाल सैल-समान अतिबल गर्जहीं । 

नाना अखारेन्ह भिरहिं बहु बिधि एक एकन्ह तर्जहीं ॥ 

करि जतन भट कोटिन्ह बिकट तन नगर चहुँ दिसि रच्छहीं । 
कहूँ महिष मानुष धेनु खर अज खल निसाचर भच्छहीं ॥ 
एहि लागि तुलसीदास इन्ह की कथा कछुयक है कही । 
रघुबीर-सर-तीरथ सरीरन्हि त्यागि गति पैहैं सही ॥ 


(दोहा) 
पुर-रखवारे देखि बहु कपि मन कीन्ह बिचार । 


अति लघु रूप धरौं निसि नगर करौं पैसार ॥ 4 ॥ 


(चौपाई) 
मसक-समान रूप कपि धरी | लंकहि चले सुमिरि नरहरी ॥ 
नाम लंकिनी एक निसिचरी | सो कह चलेसि मोहि निंदरी ॥ 


जाने नहीं मरम सठ मोरा । मोर अहार जहाँ लगि चोरा ॥ 


मुठिका एक महा-कपि हनी | रुधिर बमत धरनीं ढनमनी ॥ 
पुनि संभार उठी सो लंका । जोरि पानि कर बिनय संसका ॥ 
जब रावनहि ब्रह्म बर दीन्हा | चलत बिरंचि कहा मोहि चीन्हा ॥ 
बिकल होसि तैं कपि के मारे | तब जानेसु निसिचर संघारे ॥ 


तात मोर अति पुन्य बहूता । देखेदँ नयन राम कर दूता ॥ 


(दोहा) 
तात स्वर्ग-अपबर्ग-सुख धरिअ तुला एक अंग | 


तूल न ताहि सकल मिलि जो सुख लव सतसंग ॥ 5 ॥ 


(चौपाई) 
प्रबिसि नगर कीजै सब काजा । हृदय राखि कौसलपुर-राजा ॥ 
गरल सुधा रिपु करै मिताई | गोपद सिंधु अनल सितलाई ॥ 
गरुड़ सुमेरु रेनु-सम ताही | राम कृपा करि चितवा जाही ॥ 
अति लघु रूप धरेउ हनुमाना | पैठा नगर सुमिरि भगवाना ॥ 
मंदिर मंदिर प्रति करि सोधा | देखे जहाँ तहँ अगनित जोधा ॥ 
गयेउ दसानन मंदिर माँहीं | अति बिचित्र कहि जात सो नाहीं ॥ 
सयन किए देखा कपि तेही । मंदिर महुँ न दीखि बैदेही ॥ 


भवन एक पुनि दीख सुहावा । हरि-मंदिर तहँ भिन्न बनावा ॥ 


(दोहा) 
रामायुध अंकित गृह सोभा बरनि न जाइ । 


नव तुलसि के बूंद तहँ देखि हरषि कपिराइ ॥ 6 ॥ 


(चौपाई) 
लंका निसिचर-निकर-निवासा । इहाँ कहाँ सज्न कर बासा ॥ 
मन महुँ तरक करै कपि लागा । तेहीं समय बिभीषनु जागा ॥ 
राम राम तेहिं सुमिरन कीन्हा | हृदय हरष कपि सज्जन चीन्हा ॥ 
एहि सन हठि करिहौं पहिचानी | साधु ते होइ न कारज हानी ॥ 
बिप्र-रुप धरि बचन सुनाए | सुनत बिभीषण उठि तहँ आए ॥ 
करि प्रनाम पूछी कुसलाई । बिप्र कहहु निज कथा बुझाई ॥ 
की तुम्ह हरि-दासन महुँ कोई । मोरे हृदय प्रीति अति होई ॥ 


की तुम्ह राम-दीन-अनुरागी | आयहु मोहि करन बड़ भागी ॥ 


(दोहा) 


तब हनुमंत कही सब राम-कथा निज नाम | 


सुनत जुगल-तन पुलक मन मगन सुमिरि गुन-ग्राम ॥ 7 ॥ 


(चौपाई) 
सुनहु पवनसुत रहनि हमारी । जिमि दसनन्हि महुँ जीभ बिचारी ॥ 
तात कबहुँ मोहि जानि अनाथा । करिहहिं कृपा भानु-कुल-नाथा ॥ 
तामस तनु कछु साधन नाहीं । प्रीति न पद सरोज मन माहीं ॥ 
अब मोहि भा भरोस हनुमंता । बिनु हरिकृपा मिलहिं नहिं संता ॥ 
जौ रघुबीर अनुग्रह कीन्हा । तौ तुम्ह मोहि दरसु हठि दीन्हा ॥ 
सुनहु बिभीषन प्रभु कै रीती | करहिं सदा सेवक पर प्रीती ॥ 
कहहु कवन मैं परम कुलीना | कपि चंचल सबहीं बिधि हीना ॥ 


प्रात लेइ जो नाम हमारा । तेहि दिन ताहि न मिलै अहारा ॥ 


(दोहा) 
अस मैं अधम सखा सुनु मोहूँ पर रघुबीर । 
कीन्ही कृपा सुमिरि गुन भरे बिलोचन नीर ॥ 8 ॥ 


(चौपाई) 
जानतहूँ अस स्वामि बिसारी । फिरहिं ते काहे न होहिं दुखारी ॥ 


एहि बिधि कहत राम-गुन-ग्रामा | पावा अनिर्बाच्य बिश्रामा ॥ 
पुनि सब कथा बिभीषन कही | जेहि बिधि जनकसुता तहँ रही ॥ 
तब हनुमंत कहा सुनु भ्राता | देखी चहौं जानकी माता ॥ 

जुगुति बिभीषन सकल सुनाई । चलेउ पवनसुत बिदा कराई ॥ 
करि सोइ रूप गयेउ पुनि तहवाँ | बन असोक सीता रह जहवाँ ॥ 
देखि मनहि महुँ कीन्ह प्रनामा । बैठेहिं बीति जात निसि जामा ॥ 
कृस तन सीस जटा एक बेनी । जपति हृदय रघुपति-गुन-श्रेनी ॥ 


(दोहा) 
निज पद नयन दिए मन राम-चरन महँ लीन । 


परम दुखी भा पवनसुत देखि जानकी दीन ॥ 9॥ 


(चौपाई) 
तरु-पल्लव महुँ रहा लुकाई । करै बिचार करौं का भाई ॥ 
तेहि अवसर रावनु तहँ आवा | संग नारि बहु किए बनावा ॥ 
बहु बिधि खल सीतहि समुझावा । साम दान भय भेद देखावा ॥ 
कह रावनु सुनु सुमुखि सयानी | मंदोदरी आदि सब रानी ॥ 
तव अनुचरीं करौं पन मोरा | एक बार बिलोकु मम ओरा ॥ 


तृन धरि ओट कहति बैदेही | सुमिरि अवधपति परम सनेही ॥ 

सुनु दसमुख खद्योत प्रकासा | कबहुँ कि नलिनी करै बिकासा ॥ 
अस मन समुझु कहति जानकी | खल सुधि नहिं रघुबीर-बान की ॥ 
सठ सूने हरि आनेहि मोहि | अधम निलज्ज लाज नहिं तोही ॥ 


(दोहा) 
आपुषहि सुनि खद्योत-सम रामहि भानु-समान । 


परुष बचन सुनि काढ़ि असि बोला अति खिसियान ॥ 40 ॥ 


(चौपाई) 


सीता तैं मम कृत अपमाना । कटिहां तव सिर कठिन कृपाना ॥ 
नाहिं त सपदि मानु मम बानी । सुमुखि होति न त जीवन-हानी ॥ 
स्याम-सरोज-दाम-सम सुंदर । प्रभु-भुज करि-कर-सम दसकंधर ॥ 
सो भुज कंठ कि तव असि घोरा । सुनु सठ अस प्रवान पन मोरा ॥ 
चंद्रहास हर मम परितापं । रघुपति-बिरह-अनल-संजातं ॥ 

सीतल निसित बहसि बर धारा । कह सीता हरु मम दुख-भारा ॥ 
सुनत बचन पुनि मारन धावा | मयतनया कहि नीति बुझावा ॥ 
कहेसि सकल निसिचरिन्ह बोलाई | सीतहि बहु बिधि त्रासहु जाई ॥ 


मास दिवस महुँ कहा न माना । तौ मैं मारब काढ़ि कृपाना ॥ 


(दोहा) 
भवन गयेउ दसकंधर इहाँ पिसाचिनिबुंद । 


सीतहि त्रास देखावहि धरहिं रूप बहु मंद ॥ 44 ॥ 


(चौपाई) 


त्रिजटा नाम राच्छसी एका | राम-चरन-रति निपुन बिबेका ॥ 
सबन्हौ बोलि सुनाएसि सपना । सीतहि सेइ करहु हित अपना ॥ 
सपने बानर लंका जारी । जातुधान-सेना सब मारी ॥ 
खर-आरूढ़ नगन दससीसा । मुंडित सिर खंडित-भुज-बीसा ॥ 
एहि बिधि सो दच्छिन दिसि जाई । लंका मनहूँ बिभीषन पाई ॥ 
नगर फिरी रघुबीर-दोहाई । तब प्रभु सीता बोलि पठाई ॥ 

यह सपना में कहौं पुकारी | होइहि सत्य गए दिन चारी ॥ 

तासु बचन सुनि ते सब डरीं | जनकसुता के चरनन्हि परी ॥ 


(दोहा) 


जहँ तहँ गईं सकल तब सीता कर मन सोच । 


मास दिवस बीतें मोहि मारिहि निसिचर पोच ॥ 42 ॥ 


(चौपाई) 


त्रिजटा सन बोली कर जोरी । मातु बिपति-संगिनि तैं मोरी ॥ 

तर्जों देह करु बेगि उपाई । दुसहु बिरहु अब नहिं सहि जाई ॥ 

आनि काठ रचु चिता बनाई | मातु अनल पुनि देहि लगाई ॥ 

सत्य करहि मम प्रीति सयानी । सुनै को श्रवन सूल-सम बानी ॥ 

सुनत बचन पद गहि समुझायेसि | प्रभु-प्रताप-बल-सुजस सुनायेसि ॥ 

निसि न अनल मिलु सुनु सुकुमारी | अस कहि सो निज भवन सिधारी ॥ 

कह सीता बिधि भा प्रतिकूला | मिलहि न पावक मिट॒हि न सूला ॥ 

देखिअत प्रगट गगन अंगारा | अवनि न आवत एकौ तारा ॥ 

पावकमय ससि श्रवत न आगी । मानहुँ मोहि जानि हतभागी ॥ 

सुनहि बिनय मम बिटप असोका । सत्य नाम करु हरु मम सोका ॥ 

नूतन किसलय अनल-समाना । देहि अगिनि जनि करहि निदाना ॥ 


देखि परम बिरहाकुल सीता । सो छन कपिहि कलप-सम बीता ॥ 


(सोरठा) 
कपि करि हृदय बिचार दीन्हि मुद्रिका डारी तब । 


जनु असोक अंगार दीन्हि हरषि उठि कर गहेउ ॥ 43 ॥ 


(चौपाई) 
तब देखी मुद्रिका मनोहर | राम-नाम-अंकित अति सुंदर ॥ 
चकित चितव मुदरी पहिचानी | हरष बिषाद हृदय अकुलानी ॥ 
जीति को सकै अजय रघुराई । माया तें असि रचि नहिं जाई ॥ 
सीता मन बिचार कर नाना | मधुर बचन बोलेउ हनुमाना ॥ 
रामचंद्र-गुन बरनैं लागा | सुनतहिं सीता कर दुख भागा ॥ 
लागीं सुनैं श्रवन मन लाई । आदिहूँ तें सब कथा सुनाई ॥ 
श्रवनामृत जेहिं कथा सुहाई । कहि सो प्रगट होति किन भाई ॥ 
तब हनुमंत निकट चलि गयेऊ । फिर बैंठीं मन बिसमय भयेऊ ॥ 
राम-दूत मैं मातु जानकी | सत्य सपथ करुनानिधान की ॥ 
यह मुद्रिका मातु मैं आनी । दीन्हि राम तुम्ह कहँ सहिदानी ॥ 
नर बानरहि संग कहु कैसे | कहि कथा भइ संगति जैसे ॥ 


(दोहा) 


कपि के बचन सप्रेम सुनि उपजा मन बिस्वास ॥ 


जाना मन क्रम बचन यह कृपासिंधु कर दास ॥ 44 ॥ 


(चौपाई) 
हरिजन जानि प्रीति अति गाढ़ी | सजल नयन पुलकावलि बाढ़ी ॥ 
बूड़त बिरह-जलधि हनुमाना । भयेउ तात मो कहूँ जलजाना ॥ 
अब कहु कुसल जाउँ बलिहारी | अनुज-सहित सुख-भवन खरारी ॥ 
कोमल चित कृपाल रघुराई । कपि केहि हेतु धरी निठुराई ॥ 
सहज बानि सेवक-सुख-दायक । कबहुँ क सुरति करत रघुनायक ॥ 
कबहुँ नयन मम सीतल ताता । होइहहि निरखि स्याम मृदु गाता ॥ 
बचन न आव नयन भरे बारी | अहह नाथ हौं निपट बिसारी ॥ 
देखि परम बिरहाकुल सीता | बोला कपि मृदु बचन बिनीता ॥ 
मातु कुसल प्रभु अनुज-समेता | तव दुख दुखी सु-कृपा निकेता ॥ 
जनि जननी मानहु जिय ऊना | तुम्ह तें प्रेमु राम के दूना ॥ 


(दोहा) 
रघुपति कर संदेसु अब सुनु जननी धरि धीर । 


अस कहि कपि गद गद भयेउ भरे बिलोचन नीर ॥ 45 ॥ 


(चौपाई) 


कहेउ राम बियोग तव सीता । मो कहूँ सकल भए बिपरीता ॥ 
नव-तरु-किसलय मनहुँ कृसानू | काल-निसा-सम निसि ससि भानू ॥ 

कुबलय-बिपिन कुंत बन-सरिसा । बारिद तपत तेल जनु बरिसा ॥ 

जेहि तरु रहे करत तेइ पीरा | उरग-स्वास-सम त्रिबिध समीरा ॥ 

कहे तें कछु दुख घटि होई । काहि कहौं यह जान न कोई ॥ 

तत्व प्रेम कर मम अरु तोरा । जानत प्रिया एकु मन मोरा ॥ 

सो मनु सदा रहत तोहि पाहीं । जानु प्रीति-रसु एतनहि माहीं ॥ 

प्रभु-संदेसु सुनत बैदेही | मगन प्रेम तन-सुधि नहिं तेही ॥ 

कह कपि हृदय धीर धरु माता । सुमिरु राम सेवक-सुख-दाता ॥ 


उर आनहु रघुपति-प्रभुताई | सुनि मम बचन तजहु कदराई ॥ 


(दोहा) 
निसि-चर-निकर पतंग-सम रघुपति-बान कृसानु । 


जननी हृदय धीर धरु जरे निसाचर जानु ॥ 46 ॥ 


(चौपाई) 
जो रघुबीर होति सुधि पाई । करते नहिं बिलंबु रघुराई ॥ 


रामबान रबि उएँ जानकी | तम-बरूथ कहँ जातुधान की ॥ 


अबहिं मातु मैं जाउँ लवाई । प्रभु-आयसु नहिं राम-दोहाई ॥ 

कछुक दिवस जननी धरु धीरा | कपिन्ह सहित अइहहिं रघुबीरा ॥ 
निसिचर मारि तोहि लै जैहहिं । तिहूँ पुर नारदादि जसु गैहहिं ॥ 

हैं सुत कपि सब तुम्हहि समाना | जातुधान अति भट बलवाना ॥ 
मोरे हृदय परम संदेहा । सुनि कपि प्रगट कीन्ह निज देहा ॥ 
कनक-भूधराकार-सरीरा | समर-भयंकर अति बल-बीरा ॥ 


सीता मन-भरोस तब भयेऊ । पुनि लघु रूप पवनसुत लयेऊ ॥ 


(दोहा) 
सुनु माता साखामृग नहिं बल-बुद्धि-बिसाल । 


प्रभु-प्रताप तें गरुड़हि खाइ परम लघु ब्याल ॥ 47 ॥ 


(चौपाई) 
मन संतोष सुनत कपि-बानी । भगति-प्रताप-तेज-बल-सानी ॥ 
आसिष दीन्हि रामप्रिय जाना | होहु तात बल-सील-निधाना ॥ 
अजर अमर गुननिधि सुत होहू । करहुँ बहुत रघुनायक छोहू ॥ 
करहु कृपा प्रभु अस सुनि काना । निर्भर प्रेम मगन हनुमाना ॥ 


बार बार नायेसि पद सीसा | बोला बचन जोरि कर कीसा ॥ 


अब कृतकृत्य भयेडँ मैं माता | आसिष तव अमोघ बिख्याता ॥ 
सुनहु मातु मोहि अतिसय भूखा । लागि देखि सुंदर फल रूखा ॥ 
सुनु सुत करहिं बिपिन रखवारी | परम सुभट रजनीचर भारी ॥ 


तिन्‍्ह कर भय माता मोहि नाहीं । जाँ तुम्ह सुख मानहु मन माहीं ॥ 


(दोहा) 
देखि बुद्धि-बल-निपुन कपि कहेउ जानकी जाहु । 


रघुपति-चरन हृदय धरि तात मधुर फल खाहु ॥ 48 ॥ 


(चौपाई) 


चलेउ नाइ सिरु पैठेउ बागा | फल खाएसि तरु तोरै लागा ॥ 
रहे तहाँ बहु भट रखवारे । कछु मारेसि कछु जाइ पुकारे ॥ 
नाथ एक आवा कपि भारी । तेहिं असोक-बाटिका उजारी ॥ 
खाएसि फल अरु बिटप उपारे । रच्छक मर्दि मर्दि महि डारे ॥ 
सुनि रावन पठए भट नाना । तिन्हहि देखि गर्जेउ हनुमाना ॥ 
सब रजनीचर कपि संघारे | गए पुकारत कछु अधमारे ॥ 

पुनि पठयेउ तेहिं अच्छकुमारा | चला संग लै सुभट अपारा ॥ 
आवत देखि बिटप गहि तर्जा | ताहि निपाति महाधुनि गर्जा ॥ 


(दोहा) 
कछु मारेसि कछूु मर्देसि कछू मिलयेसि धरि धूरि । 
कछु पुनि जाइ पुकारे प्रभु मर्कट बल-भूरि ॥ 9 ॥ 


(चौपाई) 


सुनि-सुत-बध लंकेस रिसाना | पठयेसि मेघनाद बलवाना ॥ 
मारेसु जनि सुत बाँधेसु ताही | देखिअ कपिहि कहाँ कर आही ॥ 
चला इंद्रजित अतुलित-जोधा । बंधु-निधन सुनि उपजा क्रोधा ॥ 
कपि देखा दारुन भट आवा | कटकटाइ गर्जा अरु धावा ॥ 
अति बिसाल तरु एक उपारा । बिरथ कीन्ह लंकेस-कुमारा ॥ 
रहे महाभट ता के संगा | गहि गहि कपि मर्दइ निज अंगा ॥ 
तिन्हहि निपाति ताहि सन बाजा । भिरे जुगल मानहुँ गजराजा । 

मुठिका मारि चढ़ा तरु जाई | ताहि एक छन मुरुछा आई ॥ 


उठि बहोरि कीन्हेसि बहु माया | जीति न जाइ प्रभंजन-जाया ॥ 


(दोहा) 


ब्रह्म अस्त्र तेहिं साधा कपि मन कीन्ह बिचार । 


जौं न ब्रह्म सर मानौं महिमा मिटै अपार ॥ 20 ॥ 


(चौपाई) 
ब्रह्मबान कपि कहूँ तेहि मारा | परतिहुँ बार कटकु संघारा ॥ 
तेहि देखा कपि मुरुछित भयेऊ । नागपास बाँधेसि लै गयेऊ ॥ 
जासु नाम जपि सुनहु भवानी । भव-बंधन काटहिं नर ग्यानी ॥ 
तासु दूत कि बँध तरु आवा | प्रभु कारज लगि कपिहिं बँधावा ॥ 
कपि बंधन सुनि निसिचर धाए | कौतुक लागि सभा सब आए ॥ 
दस-मुख-सभा दीखि कपि जाई | कहि न जाइ कछु अति प्रभुताई ॥ 
कर जोरे सुर दिसिप बिनीता | भूकुटि बिलोकत सकल सभीता ॥ 


देखि प्रताप न कपि मन संका | जिमि अहिगन महूँ गरुड़ असंका ॥ 


(दोहा) 
कपिहि बिलोकि दसानन बिहँसा कहि दुर्बाद । 
सुत-बध-सुरति कीन्हि पुनि उपजा हृदय बिषाद ॥ 24 ॥ 


(चौपाई) 
कह लंकेस कवन तैं कीसा । केहिं के बल घालेहि बन खीसा ॥ 


की धौं श्रवन सुनेहि नहिं मोही | देखौं अति असंक सठ तोही ॥ 
मारे निसिचर केहिं अपराधा | कहु सठ तोहि न प्रान कै बाधा ॥ 
सुन रावन ब्रह्मांड-निकाया | पाइ जासु बल बिरचित माया ॥ 
जा के बल बिरंचि हरि ईसा | पालत सृजत हरत दससीसा । 
जा बल सीस धरत सहसानन | अंडकोस समेत गिरि कानन ॥ 
धरे जो बिबिध देह सुरत्राता | तुम्ह ते सठन्‍्ह सिखावन-दाता । 
हर-कोदंड कठिन जेहि भंजा । तेहि समेत नृप-दल-मद-गंजा ॥ 


खर दूषन त्रिसिरा अरु बाली | बधे सकल अतुलित-बल-साली ॥ 


(दोहा) 
जा के बल-लवलेस तें जितेहु चराचर झारि | 
तासु दूत मैं जा करि हरि आनेहु प्रिय नारि ॥ 22 ॥ 


(चौपाई) 
जानीँ मैं तुम्हारि प्रभुताई । सहसबाहु सन परी लराई ॥ 
समर बालि सन करि जसु पावा । सुनि कपि-बचन बिहँसि बिहरावा ॥ 
खायेजँ फल प्रभु लागी भूँखा | कपि सुभाव तें तोरेउँ रूखा ॥ 


सब के देह परम प्रिय स्वामी । मारहिं मोहि कुमारग-गामी ॥ 


जिन्ह मोहि मारा ते मैं मारे | तेहि पर बाँधेउ तनय तुम्हारे ॥ 

मोहि न कछु बाँधे कर लाजा | कीन्ह चहाँ निज प्रभु कर काजा ॥ 
बिनती करौं जोरि कर रावन । सुनहु मान तजि मोर सिखावन ॥ 
देखहु तुम्ह निज कुलहि बिचारी । भ्रम तजि भजहु भगत-भय-हारी ॥ 
जा के डर अति काल डेराई । जो सुर असुर चराचर खाई ॥ 

ता सों बैरु कबहुँ नहिं कीजै । मोरे कहें जानकी दीजै ॥ 


(दोहा) 
प्रनतपाल रघुनायक करुना-सिंधु खरारि । 


गए सरन प्रभु राखिहि तव अपराध बिसारि ॥ 23 ॥ 


(चौपाई) 
राम-चरन-पंकज उर धरहू | लंका अचल राज तुम्ह करहू ॥ 
रिषि-पुलस्ति-जसु बिमल मंयका । तेहि ससि महूँ जनि होहु कलंका ॥ 
राम-नाम बिनु गिरा न सोहा । देखु बिचारि त्यागि मद मोहा ॥ 
बसन-हीन नहिं सोह सुरारी | सब-भूषण-भूषित बर नारी ॥ 
राम-बिमुख संपति प्रभुताई | जाइ रही पाई बिनु पाई ॥ 
सजल मूल जिन्ह सरितन्ह नाहीं | बरषि गए पुनि तबहिं सुखाहीं ॥ 


सुनु दसकंठ कहाँ पन रोपी | बिमुख राम त्राता नहिं कोपी ॥ 


संकर सहस बिष्णु अज तोही | सकहिं न राखि राम कर द्रोही ॥ 


(दोहा) 
मोहमूल बहु सूल प्रद त्यागहु तम अभिमान । 


भजहु राम रघुनायक कृपा-सिंधु भगवान ॥ 24 ॥ 


(चौपाई) 
जदपि कहि कपि अति हित बानी | भगति-बिबेक-बिरति-नय-सानी ॥ 
बोला बिहँसि महा अभिमानी | मिला हमहि कपि गुर बड़ ग्यानी ॥ 
मृत्यु निकट आई खल तोही | लागेसि अधम सिखावन मोही ॥ 
उलटा होइहि कह हनुमाना । मतिक्रम तोर प्रगट मैं जाना ॥ 
सुनि कपि-बचन बहुत खिसिआना । बेगि न हरहु मूढ़ कर प्राना ॥ 
सुनत निसाचर मारन धाए | सचिवन्ह सहित बिभीषन आए । 
नाइ सीस करि बिनय बहूता | नीति बिरोध न मारिअ दूता ॥ 
आन दंड कछु करिअ गोसाई । सबहीं कहा मंत्र भल भाई ॥ 


सुनत बिहसि बोला दसकंधर । अंग-भंग करि पठइअ बंदर ॥ 


(दोहा) 
कपि कै ममता पूँछ पर सबहि कहेउ समुझाय । 


तेल बोरि पट बाँधि पुनि पावक देहु लगाय ॥ 25 ॥ 


(चौपाई) 
पूँछहीन बानर तहँ जाइहि | तब सठ निज नाथहि लै आइहि ॥ 
जिन्ह कै कीन्हसि बहुत बड़ाई । देखाँ मैं तिन्ह कै प्रभुताई ॥ 
बचन सुनत कपि मन मुसुकाना । भइ सहाय सारद मैं जाना ॥ 
जातुधान सुनि रावन-बचना । लागे रचैं मूढ़ सोइ रचना ॥ 
रहा न नगर बसन घृत तेला । बाढ़ी पूँछ कीन्ह कपि खेला ॥ 
कौतुक कहँ आए पुरबासी । मारहिं चरन करहिं बहु हाँसी ॥ 
बाजहिं ढोल देहिं सब तारी । नगर फेरि पुनि पूँछ प्रजारी ॥ 
पावक जरत देखि हनुमंता । भयेउ परम लघु रुप तुरंता ॥ 


निबुकि चढ़े कपि कनक अटारी | भई सभीत निसाचर-नारी ॥ 


(दोहा) 
हरि-प्रेरित तेहि अवसर चले मरुत उनचास । 


अट्टहास करि गर्ज़ा कपि बढ़ि लाग अकास ॥ 26 ॥ 


(चौपाई) 
देह बिसाल परम हरुआई । मंदिर तें मंदिर चढ़ धाई ॥ 
जरै नगर भा लोग बिहाला | झपट लपट बहु कोटि कराला ॥ 
तात मातु हा सुनिअ पुकारा | एहि अवसर को हमहि उबारा ॥ 
हम जो कहा यह कपि नहिं होई । बानर रूप धरें सुर कोई ॥ 
साधु-अवग्या कर फल ऐसा | जरै नगर अनाथ कर जैसा ॥ 
जारा नगरु निमिष एक माहीं | एक बिभीषन कर गृह नाहीं ॥ 
ता कर दूत अनल जेहि सिरिजा | जरा न सो तेहि कारन गिरिजा ॥ 
उलटि पलटि लंका सब जारी । कूदि परा पुनि सिंधु मझारी ॥ 


(दोहा) 
पूँछ बुझाइ खोइ श्रम धरि लघु रूप बहोरि । 


जनकसुता के आगें ठाढ़ भयेउ कर जोरि ॥ 27 ॥ 


(चौपाई) 
मातु मोहि दीजे कछ॒ चीन्हा | जैसे रघुनायक मोहि दीन्हा ॥ 


चूड़ामनि उतारि तब दयेऊ | हरष-समेत पवनसुत लयेऊ ॥ 


कहेहु तात अस मोर प्रनामा । सब प्रकार प्रभु पूरनकामा ॥ 
दीन-दयाल-बिरिद संभारी | हरहु नाथ मम संकट भारी ॥ 

तात सक्र-सुत-कथा सुनायेहु । बान-प्रताप प्रभुहि समुझायेहु ॥ 
मास दिवस महुँ नाथु न आवा । तौ पुनि मोहि जिअत नहिं पावा ॥ 
कहु कपि केहि बिधि राखाँ प्राना | तुम्हहू तात कहत अब जाना ॥ 
तोहि देखि सीतलि भइ छाती । पुनि मो कहुँ सोइ दिनु सो राती ॥ 


(दोहा) 
जनकसुतहि समुझाइ करि बहु बिधि धीरजु दीन्ह । 


चरन-कमल सिरु नाइ कपि गवनु राम पहिं कीन्ह ॥ 28 ॥ 


(चौपाई) 


चलत महाधुनि गर्जेसि भारी । गर्भ श्रवहिं सुनि निसिचर-नारी ॥ 
नाँघि सिंधु एहि पारहि आवा | सबद किलकिला कपिन्ह सुनावा ॥ 
हरषे सब बिलोकि हनुमाना । नूतन जन्म कपिन्ह तब जाना ॥ 
मुख प्रसन्न तन तेज बिराजा । कीन्हेसि रामचन्द्र कर काजा ॥ 
मिले सकल अति भए सुखारी । तलफत मीन पाव जिमि बारी ॥ 


चले हरषि रघुनायक पासा । पूँछत कहत नवल इतिहासा ॥ 


तब मधुबन भीतर सब आए | अंगद संमत मधु फल खाए ॥ 


रखवारे जब बरजन लागे । मुष्टि-प्रहार हनत सब भागे ॥ 


(दोहा) 
जाइ पुकारे ते सब बन उजार जुबराज । 


सुनि सुग्रीव हरष कपि करि आए प्रभु काज ॥ 29 ॥ 


(चौपाई) 
जौं न होति सीता-सुधि पाई | मधुबन के फल सकहिं कि खाई ॥ 


एहि बिधि मन बिचार कर राजा | आइ गए कपि सहित समाजा ॥ 
आइ सबन्हि नावा पद सीसा | मिलेउ सबन्हि अति प्रेम कपीसा ॥ 
पूँछी कुसल कुसल पद देखी । राम कृपाँ भा काजु बिसेषी ॥ 
नाथ काजु कीन्हेउ हनुमाना | राखे सकल कपिन्ह के प्राना ॥ 

सुनि सुग्रीव बहुरि तेहि मिलेऊ | कपिन्ह सहित रघुपति पहिं चलेऊ । 
राम कपिन्ह जब आवत देखा । किएँ काजु मन हरष बिसेखा ॥ 
फटिक-सिला बैठे दोउ भाई । परे सकल कपि चरनन्हि जाई ॥ 


(दोहा) 


प्रीति-सहित सब भेटे रघुपति करुन- पुंज । 


पूँछी कुसल नाथ अब कुसल देखि पद-कंज ॥ 30 ॥ 


(चौपाई) 


जामवंत कह सुनु रघुराया | जा पर नाथ करहु तुम्ह दाया ॥ 

ताहि सदा सुभ कुसल निरंतर । सुर नर मुनि प्रसन्न ता ऊपर ॥ 
सोइ बिजई बिनई गुन-सागर । तासु सुजसु त्रथलोक -जागर ॥ 

प्रभु की कृपा भयेउ सबु काजू | जन्म हमार सुफल भा आजू ॥ 
नाथ पवनसुत कीन्हि जो करनी | सहसहूँ मुख न जाइ सो बरनी ॥ 
पवनतनय के चरित सुहाए । जामवंत रघुपतिहि सुनाए ॥ 

सुनत कृपानिधि मन अति भाए । पुनि हनुमान हरषि हिय लाए ॥ 
कहहु तात केहि भाँति जानकी । रहति करति रच्छा स्वप्रान की ॥ 


(दोहा) 
नाम पाहरु दिवस निसि ध्यान तुम्हार कपाट । 


लोचन निज-पद-जंत्रित जाहिं प्रान केहिं बाट ॥ 34 ॥ 


(चौपाई) 


चलत मोहि चूड़ामनि दीन्ही । रघुपति हृदय लाइ सोइ लीन्ही ॥ 
नाथ जुगल लोचन भरि बारी | बचन कहे कछु जनककुमारी ॥ 
अनुज समेत गहेहु प्रभु चरना । दीन बंधु प्रनता-रति-हरना ॥ 

मन क्रम बचन चरन अनुरागी | केहि अपराध नाथ हाँ त्यागी ॥ 
अवगुन एक मोर मैं माना । बिछुरत प्रान न कीन्ह पयाना ॥ 

नाथ सो नयनन्हि को अपराधा । निसरत प्रान करिहिं हठि बाधा ॥ 
बिरह अगिनि तनु तूल समीरा । स्वास जरै छन माहँ सरीरा ॥ 
नयन स्त्रवहि जल निज-हित लागी । जरैं न पाव देह बिरहागी । 
सीता के अति बिपति बिसाला । बिनहिं कहे भलि दीनदयाला ॥ 


(दोहा) 
निमिष निमिष करुनानिधि जाहिं कलप सम बीति | 


बेगि चलिय प्रभु आनिअ भुज-बल खल-दल जीति ॥ 32 ॥ 


(चौपाई) 
सुनि सीता-दुख प्रभु-सुख-अयना | भरि आए जल राजिव-नयना ॥ 
बचन काय मन मम गति जाही । सपनेहुँ बूझिअ बिपति कि ताही ॥ 
कह हनुमंत बिपति प्रभु सोई | जब तव सुमिरन भजनु न होई ॥ 


केतिक बात प्रभु जातुधान की । रिपुहि जीति आनिबी जानकी ॥ 
सुनु कपि तोहि समान उपकारी । नहिं कोउ सुर नर मुनि तनुधारी ॥ 
प्रति-उपकार करौं का तोरा | सनमुख होइ न सकत मन मोरा ॥ 
सुनु सुत उरिन मैं नाहीं । देखेज़ँ करि बिचार मन माहीं ॥ 

पुनि पुनि कपिहि चितव सुरत्राता | लोचन नीर पुलक अति गाता ॥ 


(दोहा) 
सुनि प्रभु बचन बिलोकि मुख गात हरषि हनुमंत । 


चरन परेउ प्रेमाकुल त्राहि त्राहि भगवंत ॥ 33 ॥ 


(चौपाई) 
बार बार प्रभु चहहिं उठावा । प्रेम-मगन तेहि उठब न भावा ॥ 
प्रभु-कर-पंकज कपि कै सीसा | सुमिरि सो दसा मगन गौरीसा ॥ 
सावधान मन करि पुनि संकर | लागे कहन कथा अति सुंदर ॥ 
कपि उठाइ प्रभु हृदय लगावा | कर गहि परम निकट बैठावा ॥ 
कहु कपि रावन-पालित लंका । केहि बिधि दहेउ दुर्ग अति बंका ॥ 
प्रभु प्रसन्न जाना हनुमाना | बोला बचन बिगत-अभिमाना ॥ 


साखामृग कै बड़ि मनुसाई | साखा तें साखा पर जाई ॥ 


नाँघि सिंधु हाटकपुर जारा । निसिचर गन बिधि बिपिन उजारा । 


सो सब तव प्रताप रघुराई । नाथ न कछू मोरि प्रभुताई ॥ 


(दोहा) 
ता कहूँ प्रभु कछू अगम नहिं जा पर तुम्ह अनुकुल । 


तब प्रभाव बड़वानलहिं जारि सकै खलु तूल ॥ 34 ॥ 


(चौपाई) 


नाथ भगति अति-सुख-दायनी । देहु कृपा करि अनपायनी ॥ 

सुनि प्रभु परम सरल कपि-बानी | एवमस्तु तब कहेउ भवानी ॥ 
उमा राम-सुभाव जेहिं जाना | ताहि भजनु तजि भाव न आना ॥ 
यह संवाद जासु उर आवा । रघुपति-चरन-भगति सोइ पावा ॥ 
सुनि प्रभु-बचन कहहिं कपिबुंदा | जय जय जय कृपाल सुखकंदा ॥ 
तब रघुपति कपिपतिहि बोलावा | कहा चलैं कर करहु बनावा ॥ 
अब बिलंबु केहि कारन कीजै | तुरत कपिन्ह कहुँ आयसु दीजै ॥ 
कौतुक देखि सुमन बहु बरषी । नभ तें भवन चले सुर हरषी ॥ 


(दोहा) 


कपिपति बेगि बोलाए आए जूथप जूथ । 


नाना-बरन अतुल-बल बानर-भालु-बरूथ ॥ 35 ॥ 


(चौपाई) 
प्रभु पद पंकज नावहिं सीसा | गरजहिं भालु महाबल कीसा ॥ 
देखी राम सकल कपि सैना । चितै कृपा करि राजिव-नैना ॥ 
राम-कृपा-बल पाइ कपिंदा । भए पच्छजुत मनहुँ गिरिंदा ॥ 
हरषि राम तब कीन्ह पयाना । सगुन भए सुंदर सुभ नाना ॥ 
जासु सकल मंगलमय कीती । तासु पयान सगुन यह नीती ॥ 
प्रभु-पयान जाना बैदेहीं | फरकि बाम अँग जनु कहि देहीं ॥ 
जोइ जोइ सगुन जानकिहि होई । असगुन भयेउ रावनहि सोई ॥ 
चला कटकु को बरनैं पारा । गर्जहि बानर भालु अपारा ॥ 
नख-आयुध गिरि-पाद-पधारी | चले गगन महि इच्छाचारी ॥ 


केहरिनाद भालु कपि करहीं । डगमगाहिं दिग्गज चिक्करहीं ॥ 


(छंद) 
चिक्करहिं दिग्गज डोल महि गिरि लोल सागर खरभरे । 


मन हरष सभ गंधर्ब सुर मुनि नाग किन्नर दुख टरे ॥ 


कटकटटहिं मर्कट बिकट भट बहु कोटि कोटिन्ह धावहीं । 
जय राम प्रबल-प्रताप कोसलनाथ गुन-गन गावहीं ॥ 
सहि सक न भार उदार अहिपति बार बारहिं मोहई । 
गहि दसन पुनि पुनि कमठ-पृष्ट कठोर सो किमि सोहई ॥ 
रघुबीर-रुचिर-प्रयान-प्रस्थिति जानि परम सुहावनी । 


जनु कमठ-खर्पर सर्पराज सो लिखत अबिचल पावनी ॥ 


(दोहा) 
एहि बिधि जाइ कृपानिधि उतरे सागर-तीर । 


जहाँ तहँ लागे खान फल भालु बिपुल कपि बीर ॥ 36 ॥ 


(चौपाई) 
उहाँ निसाचर रहहिं ससंका | जब ते जारि गयेउ कपि लंका ॥ 
निज निज गृह सब करहिं बिचारा । नहिं निसिचर-कुल केर उबारा ॥ 
जासु दूत-बल बरनि न जाई । तेहि आएँ पुर कवन भलाई ॥ 
दूतन्हि सन सुनि पुर-जन-बानी | मंदोदरी अधिक अकुलानी ॥ 
रहसि जोरि कर पति-पद लागी | बोली बचन नीति-रस-पागी ॥ 


कंत करष हरि सन परिहरहू | मोर कहा अति हित हिय धरहू ॥ 


समुझत जासु दूत कै करनी । स्त्रवहीं गर्भ रजनीचर धरनी ॥ 
तासु नारि निज सचिव बोलाई । पठवहु कंत जैं चहहु भलाई ॥ 
तब कुल-कमल-बिपिन-दुख-दाई । सीता सीत-निसा-सम आई ॥ 


सुनहु नाथ सीता बिनु दीन्हे | हित न तुम्हार संभु अज कीन्हे ॥ 


(दोहा) 
राम-बान अहि-गन-सरिस निकर निसाचर भेक । 


जब लगि ग्रसत न तब लगि जतनु करहु तजि टेक ॥ 37 ॥ 


(चौपाई) 


श्रवन सुनी सठ ता करि बानी । बिहँसा जगत बिदित अभिमानी ॥ 
सभय सुभाउ नारि कर साँचा । मंगल महूँ भय मन अति काँचा ॥ 
जौं आवै मर्कट-कटकाई | जिअहिं बिचारे निसिचर खाई ॥ 

कंपहिं लोकप जाकी त्रासा । तासु नारि सभीत बड़ि हासा ॥ 

अस कहि बिहँसि ताहि उर लाई | चलेउ सभा ममता अधिकाई ॥ 
मंदोदरी हृदय कर चिंता | भयेउ कंत पर बिधि बिपरीता ॥ 

बैठेउ सभा खबरि असि पाई । सिंधु पार सेना सब आई ॥ 


बूझेसि सचिव उचित मत कहहू । ते सब हँसे मष्ट करि रहहू ॥ 


जितेहु सुरासुर तब श्रम नाहीं । नर बानर केहि लेखे माही ॥ 


(दोहा) 
सचिव बैद गुर तीनि जौ प्रिय बोलहिं भय आस । 
राज धर्म तन तीनि कर होइ बेगिहीं नास ॥ 38 ॥ 


(चौपाई) 
सोइ रावन कहूँ बनि सहाई । अस्तुति करहिं सुनाइ सुनाई ॥ 
अवसर जानि बिभीषनु आवा । भ्राता-चरन सीसु तेहिं नावा ॥ 
पुनि सिरु नाइ बैठ निज आसन । बोला बचन पाई अनुसासन ॥ 
जौ कृपाल पूँछेहु मोहि बाता | मति अनु-रुप कहाँ हित ताता ॥ 
जो आपन चाहै कल्याना । सुजसु सुमति सुभ गति सुख नाना ॥ 
सो पर-नारि-लिलारु गोसाईं | तजै चौथि के चंद कि नाई ॥ 
चौदह भुवन एक पति होई । भूतद्रोह तिष्टै नहिं सोई ॥ 


गुन-सागर नागर नर जोऊ | अलप लोभ भल कहै न कोऊ ॥ 


(दोहा) 


काम क्रोध मद लोभ सब नाथ नरक के पंथ । 


सब परिहरि रघुबीरहि भजहु भजहिं जेहि संत ॥ 39 ॥ 


(चौपाई) 


तात राम नहिं नर भूपाला । भुवनेस्वर कालहूँ कर काला ॥ 

ब्रह्म अनामय अज भगवंता । ब्यापक अजित अनादि अनंता ॥ 
गो-द्विज धेनु देव हितकारी । कृपासिंधु मानुष-तनु-धारी ॥ 
जन-रंजन भंजन खल-ब्राता । बेद-धर्म-रच्छक सुनु भ्राता ॥ 
ताहि बयरु तजि नाइअ माथा । प्रनतारति-भंजन रघुनाथा ॥ 
देहु नाथ प्रभु कहूँ बैदेही | भजहु राम बिनु हेतु सनेही ॥ 

सरन गए प्रभु ताहु न त्यागा । बिस्व-द्रोह-कृत अघ जेहि लागा ॥ 


जासु नाम त्रय-ताप-नसावन । सोइ प्रभु प्रगट समुझु जिय रावन ॥ 


(दोहा) 
बार बार पद लागौ बिनय करौं दससीस । 
परिहरि मान मोह मद भजहु कोसलाधीस ॥ 40 ॥ 
मुनि पुलस्ति निज शिष्य सन कहि पठई यह बात । 


तुरत सो मैं प्रभु सन कही पाइ सुअवसरु तात ॥ 44 ॥ 


(चौपाई) 
माल्यवंत अति सचिव सयाना । तासु बचन सुनि अति सुख माना ॥ 
तात अनुज तव नीति-बिभूषन | सो उर धरहु जो कहत बिभीषन ॥ 
रिपु-उतकरष कहत सठ दोऊ । दूरि न करहु इहाँ हइ कोऊ ॥ 
माल्यवंत गृह गयेउ बहोरी | कहै बिभीषनु पुनि कर जोरी ॥ 
सुमति कुमति सबके उर रहहीं | नाथ पुरान निगम अस कहहीं ॥ 
जहाँ सुमति तहँ संपति नाना । जहाँ कुमति तहँ बिपति निदाना ॥ 
तव उर कुमति बसी बिपरीता । हित अनहित मानहु रिपु प्रीता ॥ 
कालराति निसिचर-कुल केरी । तेहि सीता पर प्रीति घनेरी ॥ 


(दोहा) 
तात चरन गहि माँगौं राखहु मोर दुलार । 


सीता देहु राम कहूँ अहित न होइ तुम्हार ॥ 42 ॥ 


(चौपाई) 
बुध पुरान-श्रुति-संगत बानी | कही बिभीषन नीति बखानी ॥ 
सुनत दसानन उठा रिसाई | खल तोहि निकट मृत्यु अब आई ॥ 


जिअसि सदा सठ मोर जिआवा । रिपु कर पच्छ मूढ़ तोहि भावा ॥ 


कहसि न खल अस को जग माहीं । भुज बल जाहि जिता मैं नाही ॥ 
मम पुर बसि तपसिन्ह पर प्रीती | सठ मिलु जाइ तिन्हहि कहु नीती ॥ 

अस कहि कीन्हेसि चरन प्रहारा | अनुज गहे पद बारहिं बारा ॥ 

उमा संत कै इहै बड़ाई | मंद करत जो करै भलाई ॥ 

तुम्ह पितु-सरिस भलेहिं मोहि मारा | राम भजे हित नाथ तुम्हारा ॥ 


सचिव संग लेइ नभ पथ गयेऊ | सबहि सुनाइ कहत अस भयेऊ ॥ 


(दोहा) 


मै रघुबीर सरन अब जाउँ देहु जनि खोरि ॥ 43 ॥ 


(चौपाई) 
अस कहि चला बिभीषनु जबहीं | आयुहीन भए सब तबहीं ॥ 
साधु अवग्या तुरत भवानी | कर कल्यान अखिल कै हानी ॥ 
रावन जबहिं बिभीषनु त्यागा | भयेउ बिभव बिनु तबहिं अभागा ॥ 
चलेउ हरषि रघुनायक पाहीं | करत मनोरथ बहु मन माहीं ॥ 
देखिहौं जाइ चरन-जल-जाता । अरुन मृदुल सेवक-सुख-दाता ॥ 


जे पद परसि तरी रिषिनारी | दंडक-कानन-पावन-कारी ॥ 


जे पद जनकसुता उर लाए | कपट-कुरंग-संग धर धाए ॥ 
हर-उर-सर-सरोज पद जेई । अहोभाग्य मै देखिहाँं तेई ॥ 


(दोहा) 
जिन्ह पायन्ह के पादुकन्हि भरत रहे मन लाइ । 


ते पद आजु बिलोकिहौं इन्ह नयनन्हि अब जाइ ॥ 44 ॥ 


(चौपाई) 


एहि बिधि करत सप्रेम बिचारा | आयेउ सपदि सिंधु एहिं पारा ॥ 
कपिन्ह बिभीषनु आवत देखा । जाना कोउ रिपु-दूत बिसेखा ॥ 
ताहि राखि कपीस पहिं आए | समाचार सब ताहि सुनाए ॥ 

कह सुग्रीवँ सुनहु रघुराई । आवा मिलन दसानन भाई ॥ 

कह प्रभु सखा बूझिए काहा । कहै कपीस सुनहु नरनाहा ॥ 
जानि न जाइ निसाचर माया | कामरूप केहि कारन आया ॥ 
भेद हमार लेन सठ आवा | राखिअ बाँधि मोहि अस भावा ॥ 
सखा नीति तुम्ह नीकि बिचारी | मम पन सरनागत-भय-हारी ॥ 
सुनि प्रभु-बचन हरष हनुमाना | सरनागत-बच्छल भगवाना ॥ 


(दोहा) 


सरनागत कहूँ जे तजहिं निज अनहित अनुमानि । 


ते नर पाँवर पापमय तिन्हहि बिलोकत हानि ॥ 45 ॥ 


(चौपाई) 
कोटि बिप्र-बध लागहिं जाहू | आए सरन तर्जौं नहिं ताहू ॥ 
सनमुख होइ जीव मोहि जबहीं | जन्म कोटि अघ नासहिं तबहीं ॥ 
पापवंत कर सहज सुभाऊ । भजनु मोर तेहि भाव न काऊ ॥ 
जौं पै दुष्ट हदय सोइ होई । मोरें सनमुख आव कि सोई ॥ 
निर्मल मन जन सो मोहि पावा | मोहि कपट छल छिद्र न भावा ॥ 
भेद लेन पठवा दससीसा | तबहूँ न कछु भय हानि कपीसा ॥ 
जग महुँ सखा निसाचर जेते | लछिमनु हनइ निमिष महुँ तेते ॥ 
जौं सभीत आवा सरनाई । रखिहाँ ताहि प्रान की नाई ॥ 


(दोहा) 
उभय भाँति तेहि आनहु हँसे कह कृपानिकेत । 


जय कृपाल कहि चले अंगद-हनू-समेत ॥ 46 ॥ 


(चौपाई) 


सादर तेहि आगें करि बानर | चले जहाँ रघुपति करुनाकर ॥ 
दूरिहि ते देखे दोउ भ्राता | नयनानंद-दान के दाता ॥ 

बहुरि राम छबिधाम बिलोकी । रहेउ ठटुकि एकटक पल रोकी ॥ 
भुज प्रलंब कंजारुन लोचन । स्यामल गात प्रनत भय मोचन ॥ 
सिंघ-कंध आयत उर सोहा | आनन अमित-मदन-छबि मोहा ॥ 
नयन नीर पुलकित अति गाता । मन धरि धीर कही मृदु बाता ॥ 
नाथ दसानन कर मैं भ्राता | निसिचर-बंस-जनम सुरत्राता ॥ 


सहज पापप्रिय तामस देहा | जथा उलूकहि तम पर नेहा ॥ 


(दोहा) 
श्रवन सुजसु सुनि आयेडँ प्रभु भंजन भव-भीर । 


त्राहि त्राहि आरति हरन सरन सुखद रघुबीर ॥ 47 ॥ 


(चौपाई) 


अस कहि करत दंडवत देखा । तुरत उठे प्रभु हरष बिसेखा ॥ 
दीन बचन सुनि प्रभु मन भावा | भुज बिसाल गहि हृदय लगावा ॥ 
अनुज-सहित मिलि ढिग बैठारी | बोले बचन भगत-भय-हारी ॥ 


कहु लंकेस सहित परिवारा | कुसल कुठाहर बास तुम्हारा ॥ 


खल-मंडलीं बसहु दिनु राती | सखा धरम निबहै केहि भाँती ॥ 
मैं जानां तुम्हारि सब रीती | अति नय-निपुन न भाव अनीती ॥ 
बरु भल बास नरक कर ताता । दुष्ट संग जनि देइ बिधाता ॥ 


अब पद देखि कुसल रघुराया । जौं तुम्ह कीन्ह जानि जन दाया ॥ 


(दोहा) 
तब लगि कुसल न जीव कहूँ सपनेहूँ मन बिश्राम । 


जब लगि भजत न राम कहूँ सोक-धाम तजि काम ॥ 48 ॥ 


(चौपाई) 


तब लगि हृदय बसत खल नाना । लोभ मोह मत्सर मद माना ॥ 
जब लगि उर न बसत रघुनाथा । धरें चाप-सायक कटि भाथा ॥ 
ममता तरुन तमी आँधिआरी । राग द्वेष उलूक सुखकारी ॥ 

तब लगि बसति जीव मन माहीं । जब लगि प्रभु-प्रताप-रबि नाहीं ॥ 
अब मैं कुसल मिटे भय भारे | देखि राम पद कमल तुम्हारे ॥ 

तुम्ह कृपाल जा पर अनुकूला । ताहि न ब्याप त्रिबिध भव-सूला ॥ 
मैं निसिचर अति-अधम-सुभाऊ | सुभ आचरनु कीन्ह नहिं काऊ ॥ 


जासु रूप मुनि ध्यान न आवा । तेहिं प्रभु हरषि हृदय मोहि लावा ॥ 


(दोहा) 
अहोभाग्य मम अमित अति राम कृपा-सुख पुंज । 


देखेदँ नयन बिरंचि सिब सेब्य जुगल-पद-कंज ॥ 49 ॥ 


(चौपाई) 
सुनहु सखा निज कहाँ सुभाऊ । जान भुसुंडि संभु गिरिजाऊ ॥ 
जौं नर होइ चराचर-द्रोही | आवै सभय सरन तकि मोही ॥ 
तजि मद मोह कपट छल नाना । करौं सद्य तेहि साधु समाना ॥ 
जननी जनक बंधु सुत दारा । तनु धनु भवन सुहृद परिवारा ॥ 
सब कै ममता-ताग बटोरी | मम पद मनहि बाँध बरि डोरी ॥ 
समदरसी इच्छा कछु नाहीं | हरष सोक भय नहिं मन माहीं ॥ 
अस सज्जन मम उर बस कैसें | लोभी हृदय बसे धनु जैसें ॥ 
तुम्ह सारिखे संत प्रिय मोरें | धरौं देह नहिं आन निहोरें ॥ 


(दोहा) 
सगुन-उपासक परम हित-निरत नीति-दृढ़-नेम । 


ते नर प्रान-समान मम जिन्ह कें द्विज-पद-प्रेम ॥ 50 ॥ 


(चौपाई) 
सुनु लंकेस सकल गुन तोरें | तातें तुम्ह अतिसय प्रिय मोरें ॥ 
राम-बचन सुनि बानर-जूथा | सकल कहहिं जय कृपा-बरूथा ॥ 
सुनत बिभीषनु प्रभु कै बानी | नहिं अघात श्रवनामृत जानी ॥ 
पद-अंबुज गहि बारहिं बारा | हृदय समात न प्रेमु अपारा ॥ 
सुनहु देव स-चराचर-स्वामी । प्रनतपाल उर-अंतर-जामी ॥ 
उर कछु प्रथम बासना रही । प्रभु-पद-प्रीति-सरित सो बही ॥ 
अब कृपाल निज भगति पावनी । देहु सदा सिव-मन-भावनी ॥ 
एवमस्तु कहि प्रभु रनधीरा । माँगा तुरत सिंधु कर नीरा ॥ 
जदपि सखा तव इच्छा नाहीं | मोर दरसु अमोघ जग माहीं ॥ 


अस कहि राम तिलक तेहि सारा | सुमन-बृष्टि नभ भई अपारा ॥ 


(दोहा) 
रावन-क्रोध अनल निज स्वास समीर प्रचंड । 
जरत बिभीषनु राखेऊ दीन्‍्हेहु राजु अखंड ॥ 54 ॥ 
जो संपति सिव रावनहि दीन्हि दिए दस माथ । 
सोइ संपदा बिभीषनहि सकुचि दीन्ह रघुनाथ ॥ 52 ॥ 


(चौपाई) 
अस प्रभु छाँड़ि भजहिं जे आना । ते नर पसु बिनु पूँछ बिषाना ॥ 
निज जन जानि ताहि अपनावा । प्रभु-सुभाव कपि-कुल-मन भावा ॥ 
पुनि सर्बग्य सर्ब-उर-बासी । सर्बरूप सब-रहित उदासी ॥ 
बोले बचन नीति-प्रति-पालक | कारन-मनुज दनुज-कुल-घालक ॥ 
सुनु कपीस लंकापति बीरा । केहि बिधि तरिअ जलधि गंभीरा ॥ 
संकुल मकर उरग झष जाती । अति अगाध दुस्तर सब भाँती ॥ 
कह लंकेस सुनहु रघुनायक । कोटि-सिंधु-लोषक तव सायक ॥ 


जद्यपि तदपि नीति असि गाई | बिनय करिअ सागर सन जाई ॥ 


(दोहा) 
प्रभु तुम्हार कुलगुर जलधि कहिहि उपाय बिचारि । 


बिनु प्रयास सागर तरिहि सकल भालु-कपि-धारि ॥ 53 ॥ 


(चौपाई) 
सखा कही तुम्ह नीकि उपाई । करिअ दैव जौं होइ सहाई ॥ 


मंत्र न यह लछिमन मन भावा | राम-बचन सुनि अति दुख पावा ॥ 


नाथ दैव कर कवन भरोसा | सोषिअ सिंधु करिअ मन रोसा ॥ 
कादर मन कहुँ एक अधारा । दैव दैव आलसी पुकारा ॥ 

सुनत बिहसि बोले रघुबीरा | ऐसेहिं करब धरहु मन धीरा ॥ 
अस कहि प्रभु अनुजहि समुझाई । सिंधु समीप गए रघुराई ॥ 
प्रथम प्रनाम कीन्ह सिरु नाई । बैठे पुनि तट दर्भ डसाई ॥ 


जबहिं बिभीषन प्रभु पहिं आए | पाछें रावन दूत पठाए ॥ 


(दोहा) 
सकल चरित तिन्ह देखे धरें कपट कपि-देह । 


प्रभु-गुन हृदय सराहहिं सरनागत पर नेह ॥ 54 ॥ 


(चौपाई) 
प्रगट बखानहिं राम-सुभाऊ । अति सप्रेम गा बिसरि दुराऊ ॥ 
रिपु के दूत कपिन्ह तब जाने | सकल बाँधि कपीस पहिं आने ॥ 
कह सुग्रीव सुनहु सब बानर । अंग-भंग करि पठवहु निसिचर ॥ 
सुनि सुग्रीव-बचन कपि धाए । बाँधि कटक चहु पास फिराए ॥ 
बहु प्रकार मारन कपि लागे | दीन पुकारत तदपि न त्यागे ॥ 


जो हमार हर नासा काना । तेहि कोसलाधीस कै आना ॥ 


सुनि लछिमन सब निकट बोलाए । दया लागि हँसे तुरत छोडाए ॥ 


रावन कर दीजहु यह पाती | लछिमन-बचन बाँचु कुलघाती ॥ 


(दोहा) 
कहेहु मुखागर मूढ़ सन मम संदेसु उदार । 


सीता देइ मिलेहु न त आवा काल तुम्हार ॥ 55 ॥ 


(चौपाई) 


तुरत नाइ लछिमन-पद माथा । चले दूत बरनत गुन-गाथा ॥ 
कहत राम-जसु लंकाँ आए । रावन-चरन सीस तिनन्‍्ह नाए ॥ 
बिहँसि दसानन पूँछी बाता | कहसि न सुक आपनि कुसलाता ॥ 
पुनि कहु खबरि बिभीषन केरी । जाहि मृत्यु आई अति नेरी ॥ 
करत राज लंका सठ त्यागी | होइहि जब कर कीट अभागी ॥ 
पुनि कहु भालु कीस कटकाई | कठिन काल-प्रेरित चलि आई ॥ 
जिन्ह के जीवन्ह कर रखवारा । भयो मृदुल-चित सिंधु बिचारा ॥ 
कहु तपसिन्ह कै बात बहोरी | जिन्ह के हृदय त्रास अति मोरी ॥ 


(दोहा) 


की भइ भेंट कि फिरि गए श्रवन सुजसु सुनि मोर । 


कहसि न रिपु-दल-तेज-बल बहुत चकित चित तोर ॥ 56 ॥ 


(चौपाई) 
नाथ कृपा करि पूँछेहु जैसें | मानहु कहा क्रोध तजि तैसें ॥ 
मिला जाइ जब अनुज तुम्हारा | जातहिं राम तिलक तेहि सारा ॥ 
रावन-दूत हमहि सुनि काना । कपिन्ह बाँधि दीन्हे दुख नाना ॥ 
श्रवन नासिका काटै लागे | राम-सपथ दीन्हे हम त्यागे ॥ 
पूँछेहु नाथ राम-कटकाई | बदन कोटि सत बरनि न जाई ॥ 
नाना बरन भालु-कपि-धारी | बिकटानन बिसाल भयकारी ॥ 
जेहिं पुर दहेउ हतेउ सुत तोरा | सकल कपिन्ह महँ तेहि बलु थोरा ॥ 


अमित नाम भट कठिन कराला । अमित-नाग-बल बिपुल बिसाला ॥ 


(दोहा) 
द्वेबिद मयंद नील नल अंगदादि बिकटासि । 


दधिमुख केहरि निसठ सठ जामवंत बलरासि ॥ 57 ॥ 


(चौपाई) 


ए कपि सब सुग्रीवँ-समाना । इन्ह सम कोटिन्ह गनै को नाना ॥ 
राम-कृपा अतुलित-बल तिन्हहीं | तृन-समान त्रेलोकहि गनहीं ॥ 
अस मैं श्रवन सुना दसकंधर | पदुम अठारह जूथप बंदर ॥ 

नाथ कटक महँ सो कपि नाहीं । जो न तुम्हहि जीते रन माहीं ॥ 
परम क्रोध मीजहिं सब हाथा | आयसु पै न देहिं रघुनाथा ॥ 
सोषहिं सिंधु सहित झष-ब्याला । पूरहीं न त भरि कुधर बिसाला ॥ 
मर्दि गर्द मिलवहिं दससीसा । ऐसेइ बचन कहहिं सब कीसा ॥ 


गर्जहिं तर्जहिं सहज असंका । मानहु ग्रसन चहत हहिं लंका ॥ 


(दोहा) 
सहज सूर कपि भालु सब पुनि सिर पर प्रभु राम । 


रावन काल कोटि कहूँ जीति सकें संग्राम ॥ 58 ॥ 


(चौपाई) 
राम-तेज-बल-बुधि-बिपुलाई । सेष सहस सत सकहिं न गाई ॥ 
सक सर एक सोखि सत सागर । तब भ्रातहि पूछेउ नय-नागर ॥ 
तासु बचन सुनि सागर पाहीं । माँगत पंथ कृपा मन माहीं ॥ 


सुनत बचन बिहँसा दससीसा | जौँ असि मति सहाय-कृत कीसा ॥ 


सहज भीरु कर बचन दृढ़ाई | सागर सन ठानी मचलाई ॥ 

मूढ़ मृषा का करसि बड़ाई । रिपु-बल-बुद्धि-थाह मैं पाई ॥ 

सचिव सभीत बिभीषन जा कें | बिजय बिभूति कहाँ लगि ता के ॥ 
सुनि खल-बचन दूत-रिस बाढ़ी । समय बिचारि पत्रिका काढ़ी ॥ 
रामानुज दीन्ही यह पाती । नाथ बँचाइ जुड़ावहु छाती ॥ 


बिहँसि बाम कर लीन्ही रावन | सचिव बोलि सठ लाग बचावन ॥ 


(दोहा) 
बातन्ह मनहि रिझाइ सठ जनि घालसि कुल खीस । 
राम-बिरोध न उबरसि सरन बिष्णु अज ईस ॥ 59 ॥ 
की तजि मान अनुज इव प्रभु-पद-पंकज-भूंग । 


होहि कि राम-सरानल खल कुल-सहित पतंग ॥ 60 ॥ 


(चौपाई) 
सुनत सभय मन मुख मुसुकाई । कहत दसानन सबहि सुनाई ॥ 
भूमि परा कर गहत अकासा । लघु तापस कर बाग-बिलासा ॥ 
कह सुक नाथ सत्य सब बानी । समुझहु छाँड़ि प्रकृति अभिमानी ॥ 


सुनहु बचन मम परिहरि क्रोधा | नाथ राम सन तजहु बिरोधा ॥ 


अति कोमल रघुबीर सुभाऊ | जद्यपि अखिल लोक कर राऊ ॥ 
मिलत कृपा तुम्ह पर प्रभु करिही | उर अपराध न एकौ धरिही ॥ 
जनकसुता रघुनाथहि दीजे | एतना कहा मोर प्रभु कीजे । 

जब तेहिं कहा देन बैदेही | चरन-प्रहार कीन्ह सठ तेही ॥ 

नाइ चरन सिरु चला सो तहाँ | कृपासिंधु रघुनायक जहाँ ॥ 
करि प्रनामु निज कथा सुनाई । राम-कृपा आपनि गति पाई ॥ 
रिषि अगस्ति कै श्राप भवानी । राच्छस भयेउ रहा मुनि ग्यानी ॥ 


बंदि राम पद बारहिं बारा | मुनि निज आश्रम कहुँ पगु धारा ॥ 


(दोहा) 


बिनय न मानत जलधि जड़ गए तीनि दिन बीति । 
बोले राम सकोप तब भय बिनु होइ न प्रीति ॥ 64 ॥ 


(चौपाई) 
लछिमन बान-सरासन आनू । सोषौं बारिधि बिसिख-कृसानू ॥ 
सठ सन बिनय कुटिल सन प्रीती | सहज कृपन सन सुंदर नीती ॥ 
ममता-रत सन ग्यान कहानी | अति लोभी सन बिरति बखानी ॥ 


क्रोधिहि सम कामिहि हरि कथा | ऊसर बीज बएँ फल जथा ॥ 


अस कहि रघुपति चाप चढ़ावा | यह मत लछिमन के मन भावा ॥ 
संघानेउ प्रभु बिसिख कराला | उठी उदधि उर अंतर ज्वाला ॥ 
मकर-उरग-झक-गन अकुलाने | जरत जंतु जलनिधि जब जाने ॥ 


कनक-थार भरि मनि-गन नाना । बिप्र-रूप आयउ तजि माना ॥ 


(दोहा) 
काटेहिं पड कदरी फरै कोटि जतन कोउ सींच । 
बिनय न मान खगेस सुनु डाँटेहिं पै नव नीच ॥ 62 ॥ 


(चौपाई) 
सभय सिंधु गहि पद प्रभु केरे | छमहु नाथ सब अवगुन मेरे ॥ 
गगन समीर अनल जल धरनी । इन्ह कै नाथ सहज जड़ करनी ॥ 
तव प्रेरित माया उपजाए । सृष्टि हेतु सब ग्रंथनि गाए ॥ 
प्रभु-आयसु जेहि कहँ जस अहई । सो तेहि भाँति रहे सुख लहई ॥ 
प्रभु भल कीन्ही मोहि सिख दीन्ही | मरजादा पुनि तुम्हरी कीन्ही ॥ 
ढोल गवाँर सूद्र पसु नारी | सकल ताड़ना के अधिकारी ॥ 
प्रभु-प्रताप मैं जाब सुखाई | उतरिहि कटकु न मोरि बड़ाई ॥ 
प्रभु-अग्या अपेल श्रुति गाई । करै सो बेगि जौ तुम्हहि सोहाई ॥ 


(दोहा) 
सुनत बिनीत बचन अति कह कृपाल मुसुकाइ । 


जेहि बिधि उतरै कपि-कटकु तात सो कहहु उपाइ ॥ 63 ॥ 


(चौपाई) 


नाथ नील नल कपि दोउ भाई । लरिकाई रिषि-आसिष पाई ॥ 
तिन्ह के परस किएँ गिरि भारे | तरिहहिं जलधि प्रताप तुम्हारे ॥ 
मैं पुनि उर धरि प्रभुताई । करिहौं बल-अनुमान सहाई ॥ 

एहि बिधि नाथ पयोधि बँधाइअ । जेहिं यह सुजसु लोक तिहुँ गाइअ ॥ 
एहि सर मम उत्तर-तट-बासी | हतहु नाथ खल नर अघ-रासी ॥ 
सुनि कृपाल सागर-मन-पीरा । तुरतहिं हरी राम रनधीरा ॥ 
देखि राम-बल-पौरुष भारी | हरषि पयोनिधि भयेउ सुखारी ॥ 


सकल चरित कहि प्रभुहि सुनावा | चरन बंदि पाथोधि सिधावा ॥ 


(छंद) 
निज भवन गवनेउ सिंधु श्रीरघुपतिहि यह मत भायेऊ । 


यह चरित-कलि-मल-हर जथामति दास तुलसी गायेऊ ॥ 


सुख-भवन संसय-समन दवन-बिषाद रघुपति-गुन-गना ॥ 


तजि सकल आस भरोस गावहि सुनहि संतत सठ मना ॥ 


(दोहा) 
सकल-सु-मंगल-दायक रघुनायक-गुन-गान । 


सादर सुनहिं ते तरहिं भव सिंधु बिना जलजान ॥ 64 ॥ 


इति श्रीरामचरितमानसे सकलकलिकलुषविध्वंसने 
ज्ञानसम्पदानो नाम 


पद्चमः सोपानः समाप्त: | 


(सुन्दरकाण्ड समाप्त) 


श्री रामचरितमानस षष्ठ सोपान 


लंका कांड 


गोस्वामी तुलसीदास 


॥ श्री गणेशाय नमः ॥ 


श्री जानकीवल्लभो विजयते 


(झोकाः) 
रामं कामारिसेव्यं भवभयहरणं कालमत्तेभर्सिहं 
योगीन्द्रं ज्ञानगम्यं गुणनिधिमजित निर्गुणं निर्विकारम्‌ । 
मायातीत॑ सुरेशं खलवधनिरतं ब्रह्मवृन्दैकदेवं 
वन्दे कन्दावदातं सरसिजनयन देवमुर्वीशरूपम्‌ ॥ 4 ॥ 
शंखेन्द्वाभमतीवसुन्दरतनुं शार्दूलचर्माम्बरं 


कालव्यालकरालभूषणधरं गंगाशशांकप्रियम्‌ । 


काशीशं कलिकल्मषौघशमनं कल्याणकल्पद्गुमं 
नौमीड्यं गिरिजापति गुणनिर्धि कन्दर्पहं शड्भरम्‌ ॥ 2 ॥ 
यो ददाति सतां शम्भुः कैवल्यमपि दुर्लभम्‌ । 


खलानां दण्डकृद्योइसौ शड्भरः श॑ तनोतु माम्‌ ॥ 3 ॥ 


जो शिवजी के सेव्यमान, संसार के भय के हरनेवाले, कालरूपी मत्त हाथी 
के लिये सिंह, योगींद्रों को ज्ञानद्वारा प्राप्त, गुण के निधि, अजित, निर्गुण, 
निर्विकार, माया से अतीत (रहित), देवताओं के ईश, खलों को मारने में 
निरत, ब्राह्मण वृंद के पूज्य देवता, मेघ के समान सुंदर, कमलदेव और 
पृथ्वीपति हैं, उन श्रीरामचंद्र भगवान की मैं वन्दना करता हूँ ॥ ॥ 

शंख और चंद्रमा के समान द्युतिवाले, अति सुंदर शरीरवाले, शार्दूल का चर्म 
ओढे, भयानक काले सर्पों का भूषण पहिरे, गंगा और चंद्रमा से प्रीति 
रखनेवाले, काशीपति, कलिपति के पापों के हरनेवाले, कल्याण के 
कल्पवृक्ष, गुणनिधि, कामदेव को मारनेवाले और गिरिजापति महादेव को मैं 
नमस्कार करता हूँ ॥ 2॥ 

जो शिव सदा दुर्लभ मोक्ष को भी दे देते है, वह खलों को दंड देनेवाले शंकर 


मेरा कल्याण करें ॥ 3॥ 


(दोहा) 
लव निमेष परमानु जुग बरष कलप सर चंड । 


भजसि न मन तेहि राम कहूँ काल जासु कोदंड ॥ 4 ॥ 


(सोरठा) 
सिंधु-बचन सुनि राम सचिव बोलि प्रभु अस कहेउ । 
अब बिलंबु केहि काम करहु सेतु उतरै कटकु ॥ 2 ॥ 
सुनहु भानु-कुल-केतु जामवंत कर जोरि कह । 


नाथ नाम तव सेतु नर चढ़ि भव-सागर तरिहिं ॥ 3 ॥ 


(चौपाई) 


यहि लघु जलधि तरत कति बारा । अस सुनि पुनि कह पवनकुमारा ॥ 
प्रभु-प्रताप बड़वानल भारी । सोषेउ प्रथम पयोनिधि-बारी ॥ 
तब रिपु-नारि-रुदन-जल-धारा । भरेउ बहोरि भयेउ तेहि खारा ॥ 
सुनि अति उक्ति पवनसुत केरी | हरषे कपि रघुपति-तन हेरी ॥ 
जामवंत बोले दोउ भाई । नल नीलहि सब कथा सुनाई ॥ 
राम-प्रताप सुमिरि मन माहीं । करहु सेतु प्रयास कछु नाहीं ॥ 
बोलि लिए कपि-निकर बहोरी | सकल सुनहु बिनती कछु मोरी ॥ 


राम-चरन-पंकज उर धरहू | कौतुक एक भाल्रु कपि करहू ॥ 
धावहु मरकट बिकट बरूथा | आनहु बिटप गिरिन्ह के जूथा ॥ 


सुनि कपि भालु चले करि हू हा | जय रघुबीर प्रताप-समूहा ॥ 


(दोहा) 
अति उतंग तरुसैलगन लीलहिं लेहिं उठाइ । 
आनि देहिं नल नीलहि रचहिं ते सेतु बनाइ ॥ 4 ॥ 


(चौपाई) 
सैल बिसाल आनि कपि देहीं | कंदुक इव नल नील ते लेहीं ॥ 
देखि सेतु अति सुंदर रचना । बिहँसे कृपानिधि बोले बचना ॥ 
परम रम्य उत्तम यह धरनी | महिमा अमित जाइ नहिं बरनी ॥ 
करिहीँ इहाँ संभु-थापना । मोरे हृदय परम कलपना ॥ 
सुनि कपीस बहु दूत पठाए | मुनिबर सकल बोलि लै आए ॥ 
लिंग थापि बिधिवत करि पूजा | सिव-समान प्रिय मोहि न दूजा ॥ 
सिव-द्रोही मम भगत कहावा । सो नर सपनेहु मोहि न पावा ॥ 
संकर-बिमुख भगति चह मोरी । सो नारकी मूढ़ मति थोरी ॥ 


(दोहा) 
संकर-प्रिय मम द्रोही सिव-द्रोही मम दास । 


ते नर करहि कलप भरि धोर नरक महुँ बास ॥ 5॥ 


(चौपाई) 
जो रामेस्वर दरसनु करिहहिं | ते तनु तजि हरिलोक सिधरिहहिं ॥ 
जो गंगाजल आनि चढ़ाइहि । सो साजुज्य मुक्ति नर पाइहि ॥ 
होइ अकाम जो छल तजि सेइहि । भगति मोरि तेहि संकरु देइहि ॥ 
मम कृत सेतु जो दरसनु करिही । सो बिनु श्रम भवसागर तरिही ॥ 
राम-बचन सब के जिय भाए | मुनिबर निज निज आश्रम आए ॥ 
गिरिजा रघुपति कै यह रीती । संतत करहिं प्रनत पर प्रीती ॥ 
बाँधेउ सेतु नील नल नागर । राम-कृपा जसु भयेउ उजागर ॥ 
बूड़हिं आनहि बोरहिं जेई | भर उपल बोहित सम तेई ॥ 
महिमा यह न जलधि कै बरनी | पाहन गुन न कपिन्ह कै करनी ॥ 
(दोहा) 
श्री-रघुबीर-प्रताप ते सिंधु तरे पाषान । 


ते मतिमंद जे राम तजि भजहिं जाइ प्रभु आन ॥ 6॥ 


(चौपाई) 

बाँधि सेतु अति सुदृढ़ बनावा | देखि कृपानिधि के मन भावा ॥ 
चली सेन कछु बरनि न जाई । गरजहिं मरकट-भट-समुदाई ॥ 
सेतु-बंध ढिग चढ़ि रघुराई । चितव कृपाल सिंधु-बहुताई ॥ 
देखन कहुँ प्रभु करुना-कंदा | प्रगट भए सब जल-चर-बुंदा ॥ 
नाना मकर नक्र झख ब्याला | सत-जोजन-तनु परम बिसाला ॥ 
एसेउ एक तिन्हहि जे खाहीं | एकन के डर तेपि डेराहीं ॥ 
प्रभुहिि बिलोकहिं टरहिं न टारे | मन हरषित सब भए सुखारे ॥ 

तिन्‍्ह की ओट न देखिअ बारी | मगन भए हरि-रूप निहारी ॥ 


चला कटकु कछु बरनि न जाई । को कहि सक कपि-दल-बिपुलाई ॥ 


(दोहा) 
सेतुबंध भइ भीर अति कपि नभ-पंथ उड़ाहिं । 


अपर जलचरन्हिं ऊपर चढ़ि चढ़ि पारहि जाहिं ॥ 7 ॥ 


(चौपाई) 
अस कौतुक बिलोकि दोउ भाई । बिहँसि चले कृपाल रघुराई ॥ 
सेन-सहित उतरे रघुबीरा | कहि न जाइ कपि-जूथप-भीरा ॥ 


सिंधु-पार प्रभु डेरा कीन्‍्हा | सकल कपिन्ह कहूँ आयसु दीन्हा ॥ 
खाहु जाइ फल मूल सुहाए | सुनत भाल्ु कपि जहाँ तहँ धाए ॥ 

सब तरु फरे राम हित लागी । रितु अनरितु अकाल-गति त्यागी ॥ 
खाहिं मधुर फल बटप हलावहिं | लंका सनमुख सिखर चलावहिं ॥ 
जहँ कहुँ फिरत निसाचर पावहिं | घेरि सकल बहु नाच नचावहिं ॥ 
दसनन्हि काटि नासिका काना । कहि प्रभु सुजसु देहिं तब जाना ॥ 
जिन्ह कर नासा कान निपाता । तिन्ह रावनहि कही सब बाता ॥ 


सुनत श्रवन बारिधि बंधाना | दस-मुख बोलि उठा अकुलाना ॥ 


(दोहा) 
बाँधे बननिधि नीरनिधि जलधि सिंधु बारीस । 
सत्य तोयनिधि कंपति उदधि पयोधि नदीस ॥ 8 ॥ 


(चौपाई) 
ब्याकुलता निज समुझि बहोरी | बिहँसे चला गृह करि भय भोरी ॥ 
मंदोदरी सुनेउ प्रभु आयो | कौतुकही पाथोधि बँधायो ॥ 
कर गहि पतिहि भवनु निज आनी | बोली परम मनोहर बानी ॥ 


चरन नाइ सिरु अँचलु रोपा | सुनहु बचन पिय परिहरि कोपा ॥ 


नाथ बैर कीजे ताही सों | बुधि बल सकिअ जीति जाही सों ॥ 
तुम्हहि रघुपतिहि अंतर कैसा | खलु खद्योत दिनकरहि जैसा ॥ 
अति बल मधु-कैटभ जेहिं मारे | महाबीर दितिसुत संघारे ॥ 

जेहिं बलि बाँधि सहजभुज मारा | सोइ अवतरेउ हरन महि-भारा ॥ 


तासु बिरोध न कीजिअ नाथा | काल करम जिव जा के हाथा ॥ 


(दोहा) 
रामहि सौपहु जानकी नाइ कमल पद माथ । 


सुत कहुँ राजु समर्पि बन जाइ भजिअ रघुनाथ ॥ 9 ॥ 


(चौपाई) 


नाथ दीनदयाल रघुराई । बाघौ सनमुख गए न खाई ॥ 

चाहिअ करन सो सब करि बीते । तुम्ह सुर असुर चराचर जीते ॥ 
संत कहहिं असि नीति दसानन । चौथे पन जाइहि नृप कानन ॥ 
तासु भजन कीजिअ तहँ भरता | जो करता पालक संहरता ॥ 
सोइ रघुवीर प्रनत-अनुरागी | भजहु नाथ ममता सब त्यागी ॥ 
मुनिबर जतनु करहिं जेहि लागी | भूप राजु तजि होहिं बिरागी ॥ 


सोइ कोसलधीस रघुराया | आए करन तोहि पर दाया ॥ 


जौं पिय मानहु मोर सिखावन । होइ सुजसु तिहूँ पुर अति पावन ॥ 


(दोहा) 
अस कहि लोचन बारि भरि गहि पद कंपित गात । 


नाथ भजहु रघुबीर-पद अचल होइ अहिवात ॥ 40 ॥ 


(चौपाई) 
तब रावन मयसुता उठाई । कहै लाग खल निज प्रभुताई ॥ 
सुनु तै प्रिया बृथा भय माना | जग जोधा को मोहि समाना ॥ 
बरुन कुबेर पवन जम काला । भुज बल जितेदँ सकल दिगपाला ॥ 
देव दनुज नर सब बस मोरें | कवन हेतु उपजा भय तोरें ॥ 
नाना बिधि तेहि कहेसि बुझाई | सभा बहोरि बैठ सो जाई ॥ 
मंदोदरी हृदय अस जाना | कालबिबस उपजा अभिमाना ॥ 
सभा आइमंत्रिन्ह तेहि बूझा | करब कवन बिधि रिपु सैं जूझा ॥ 
कहहिं सचिव सुनु निसिचर नाहा । बार बार प्रभु पूँछहु काहा ॥ 


कहहु कवन भय करिअ बिचारा | नर कपि भालु अहार हमारा ॥ 


(दोहा) 


सब के बचन श्रवन सुनि कह प्रहस्त कर जोरि | 
नीति-बिरोध न करिअ प्रभु मत्रिन्ह मति अति थोरि ॥ 44 ॥ 


(चौपाई) 
कहहिं सचिव सठ ठकुरसोहाती | नाथ न पूर आव एहि भाँती ॥ 
बारिधि नाँधि एक कपि आवा । तासु चरित मन महुँ सब गावा ॥ 
छुधा न रही तुम्हहि तब काहू | जारत नगर ल कस धरि खाहू ॥ 
सुनत नीक आगें दुख पावा | सचिवन्ह अस मत प्रभुहि सुनावा ॥ 
जेहिं बारीस बँधायेउ हेला | उतरेउ सेन समेत सुबेला ॥ 
सो भनु मनुज खाब हम भाई । बचन कहहिं सब गाल फुलाई ॥ 
तात बचन मम सुनु अति आदर । जनि मन गुनहु मोहि करि कादर ॥ 
प्रिय-बानी जे सुनहिं जे कहहीं | ऐसे नर निकाय जग अहहीं ॥ 
बचन परम-हित सुनत कठोरे | सुनहिं जे कहहिं ते नर प्रभु थोरे ॥ 
प्रथम बसीठ पठउ सुनु नीती । सीता देइ करहु पुनि प्रीती ॥ 


(दोहा) 
नारि पाइ फिरि जाहिं जौं तौ न बढ़ाइअ रारि । 


नाहिं त सनमुख समर महि तात करिअ हठि मारि ॥ 42 ॥ 


(चौपाई) 
यह मत जौ मानहु प्रभु मोरा | उभय प्रकार सुजसु जग तोरा ॥ 
सुत सन कह दसकंठ रिसाई । असि मति सठ केहिं तोहि सिखाई ॥ 
अबहीं ते उर संसय होई । बेनुमूल सुत भयेउ घमोई ॥ 
सुनि पितु-गिरा परुष अति घोरा | चला भवन कहि बचन कठोरा ॥ 
हित-मत तोहि न लागत कैसे | काल-बिबस कहूँ भेषज जैसे ॥ 
संध्या समय जानि दससीसा | भवन चलेउ निरखत भुज-बीसा ॥ 
लंका सिखर उपर आगारा । अति बिचित्र तहँ होइ अखारा ॥ 
बैठ जाइ तेहि मंदिर रावन । लागे किन्नर गुन-गन गावन ॥ 


बाजहिं ताल पखाउज बीना । नृत्य करहिं अपछरा प्रबीना ॥ 


(दोहा) 
सुनासीर-सत-सरिस सो संतत करे बिलास । 


परम-प्रबल रिपु सीस पर तद्यपि सोच न त्रास ॥ 43 ॥ 


(चौपाई) 
इहाँ सुबेल सैल रघुबीरा | उतरे सेन सहित अति भीरा ॥ 


सैलमुंग एक सुंदर देखी | अति उतंग परम सम सुभ्र बिसेखी ॥ 
तहँ तरु-किसलय-सुमन सुहाए | लछिमन रचि निज हाथ डसाए ॥ 
ता पर रूचिर मृदुल मृगछाला । तेहीं आसान आसीन कृपाला ॥ 
प्रभु कृत सीस कपीस-उछंगा । बाम दहिन दिसि चाप निषंगा ॥ 
दुहुँ कर-कमल सुधारत बाना । कह लंकेस मंत्र लगि काना ॥ 
बड़भागी अंगद हनुमाना । चरन कमल चाँपत बिधि नाना ॥ 


प्रभु पाछें लछिमन बीरासन | कटि निषंग कर बान सरासन ॥ 


(दोहा) 
एहि बिधि करुणासील गुन-धाम राम आसीन | 
ते नर धन्य जे ध्यान एहि रहत सदा लयलीन ॥ 44 ॥ 
पूरब दिसा बिलोकि प्रभु देखा उदित मंयक । 


कहत सबहिं देखहु ससिहि मृग-पति-सरिस असंक ॥ 45 ॥ 


(चौपाई) 
पूरब दिसि गिरि-गुहा-निवासी | परम-प्रताप-तेज-बल-रासी ॥ 
मत्त-नाग-तम-कुंभ-बिदारी | ससि केसरी गगन-बन-चारी ॥ 


बिथुरे नभ मुकुताहल तारा । निसि सुंदरी केर सिंगारा ॥ 


कह प्रभु ससि महँ मेचकताई | कहहु काह निज निज मति भाई ॥ 
कह सुगीव॑ँ सुनहु रघुराई । ससि महुँ प्रगट भूमि कै झाँई ॥ 
मारेहु राहु ससिहि कह कोई । उर महँ परी स्यामता सोई ॥ 

कोउ कह जब बिधि रति-मुख कीन्हा । सार भाग ससि कर हरि लीन्हा ॥ 
छिद्र सो प्रगट इंदु-उर माहीं | तेहि मग देखिअ नभ परिछाहीं ॥ 
प्रभु कह गरल बंधु ससि केरा । अति प्रिय निज उर दीन्ह बसेरा ॥ 


बिष-संजुत कर-निकर पसारी | जारत बिरहवंत नर-नारी ॥ 


(दोहा) 
कह मारुतसुत सुनहु प्रभु ससि तुम्हार प्रिय दास । 
तव मूरति बिधु-उर बसति सोइ स्यामता अभास ॥ 46 ॥ 
पवन-तनय के बचन सुनि बिहँसे राम सुजान । 
दच्छिन दिसि अवलोकि प्रभु बोले कृपा-निधान ॥ 47 ॥ 


(चौपाई) 
देखु बिभीषन दच्छिन आसा | घन घंमड दामिनि बिलासा ॥ 
मधुर मधुर गरजै घन घोरा । होइ बृष्टि जनु उपल कठोरा ॥ 


कहै बिभीषन सुनहु कृपाला | होइ न तड़ित न बारिद-माला ॥ 


लंका-सिखर उपर आगारा । तहँ दसकंघर देख अखारा ॥ 
छत्र मेघडंबर सिर धारी | सोइ जनु जलद-घटा अति कारी ॥ 
मंदोदरी-श्रवन-ताटंका । सोइ प्रभु जनु दामिनी दमंका ॥ 
बाजहिं ताल मृदंग अनूपा | सोइ रव मधुर सुनहु सुरभूपा ॥ 


प्रभु मुसुकान समुझि अभिमाना । चाप चढ़ाइ बान संधाना ॥ 


(दोहा) 
छत्र मुकुट ताटंक तब हते एक ही बान । 
सब के देखत महि परे मरम न कोऊ जान ॥ 48 ॥ 
अस कौतुक करि राम-सर प्रबिसेउ आइ निषंग । 


रावन सभा ससंक सब देखि महा-रस-भंग ॥ 49 ॥ 


(चौपाई) 


कंप न भूमि न मरुत बिसेखा । अस्त्र सस्त्र कछु नयन न देखा ॥ 
सोचहिं सब निज हृदय मँझारी | असगुन भयेउ भयंकर भारी ॥ 
दसमुख देखि सभा भय पाई । बिहँसे बचन कह जुगुति बनाई ॥ 
सिरौ गिरे संतत सुभ जाही | मुकुट खसे कस असगुन ताही ॥ 


सयन करहु निज निज गृह जाई | गवने भवन सकल सिर नाई ॥ 


मंदोदरी सोच उर बसेऊ । जब ते श्रवनपूर महि खसेऊ ॥ 
सजल नयन कह जुग कर जोरी । सुनहु प्रानपति बिनती मोरी ॥ 


कंत राम-बिरोध परिहरहू | जानि मनुज जनि मन हठ धरहू ॥ 


(दोहा) 
बिस्वरुप रघु-बंस-मनि करहु बचन-बिस्वासु । 


लोक-कल्पना बेद कर अंग अंग प्रति जासु ॥ 20 ॥ 


(चौपाई) 


पद पाताल सीस अज-धामा | अपर लोक अँग अँग बिश्रामा ॥ 
भूकुटि बिलास भयंकर काला | नयन दिवाकर कच घन-माला ॥ 
जासु प्रान अस्विनीकुमारा | निसि अरु दिवस निमेष अपारा ॥ 
श्रवन दिसा दस बेद बखानी । मारुत स्वास निगम निज बानी ॥ 
अधर लोभ जम दसन कराला । माया हास बाहु दिगपाला ॥ 
आनन अनल अंबुपति जीहा | उतपति पालन प्रलय समीहा ॥ 
रोम-राजि अष्टादस भारा । अस्थि सैल सरिता नस जारा ॥ 


उदर उदधि अधगो जातना | जगमय अभु का बहु कलपना ॥ 


(दोहा) 
अहंकार सिव बुद्धि अज मन ससि चित्त महान । 
मनुज बास चर-अचर-मय रुप राम भगवान ॥ 24 ॥ 
अस बिचारि सुनु प्रानपति प्रभु सन बैर बिहाइ । 


प्रीति करहु रघु-बीर-पद मम अहिवात न जाइ ॥ 22 ॥ 


(चौपाई) 


बिहँसा नारि बचन सुनि काना । अहो मोह-महिमा बलवाना ॥ 
नारि-सुभाउ सत्य सब कहहीं । अवगुन आठ सदा उर रहहीं ॥ 
साहस, अनृत, चपलता, माया । भय, अबिबेक, असौच, अदाया ॥ 
रिपु कर रुप सकल तैं गावा | अति बिसाल भय मोहि सुनावा ॥ 
सो सब प्रिया सहज बस मोरें | समुझि परा प्रसाद अब तोरें ॥ 
जानेडँ प्रिया तोरि चतुराई | एहि बिधि कहहु मोरि प्रभुताई ॥ 

तव बतकही गूढ़ मृगलोचनि | समुझत सुखद सुनत भय-मोचनि ॥ 


मंदोदरि मन महुँ अस ठयेऊ | पियहि काल-बस मतिभ्रम भयेऊ ॥ 


(दोहा) 


बहु बिधि जल्पसि सकल निसि प्रात गए दसकंध । 


सहज असंक सु-लंक-पति सभा गयेउ मद अंध ॥ 23 ॥ 


(सोरठा) 
फूलै फरै न बेत जदपि सुधा बरषहिं जलद । 
मूरख-हृदय न चेत जौं गुर मिलहिं बिरंचि सत ॥ 24 ॥ 


(चौपाई) 
इहाँ प्रात जागे रघुराई | पूछा मत सब सचिव बोलाई ॥ 
कहहु बेगि का करिअ उपाई | जामवंत कह पद सिरु नाई ॥ 
सुनु सर्बग्य सकल गुन-रासी । सत्यसंघ प्रभु सब उर बासी ॥ 
मंत्र कहाँ निज-मति-अनुसारा । दूत पठाइअ बालिकुमारा ॥ 
नीक मंत्र सब के मन माना | अंगद सन कह कृपानिधाना ॥ 
बालितनय बल-बुद्धि-गुन-धामा । लंका जाहु तात मम कामा ॥ 
बहुत बुझाइ तुम्हहि का कहऊँ | परम चतुर मैं जानत अहऊँ ॥ 


काजु हमार तासु हित होई । रिपु सन करेहु बतकही सोई ॥ 


(सोरठा) 


प्रभु-अग्याँ धरि सीस चरन बंदि अंगद उठेउ । 


सोइ गुन-सागर ईस राम कृपा जा पर करहु ॥ 25 ॥ 
स्वयंसिद्ध सब काज नाथ मोहि आदर दियेउ । 


अस बिचारि जुबराज तन पुलकित हरषित हियेउ ॥ 26 ॥ 


(चौपाई) 
बंदि चरन उर धरि प्रभुताई | अंगद चलेउ सबहि सिरु नाई ॥ 
प्रभु-प्रताप उर सहज असंका । रन-बाँकुरा बालिसुत बंका ॥ 
पुर पैठत रावन कर बेटा | खेलत रहा सो होइ गइ भैंटा ॥ 
बातहिं बात करष बढ़ि आई | जुगल अतुल बल पुनि तरुनाई ॥ 
तेहि अंगद कहाँ लात उठाई । गहि पद पटकेउ भूमि भवाँई ॥ 
निसि-चर-निकर देखि भट भारी । जहाँ तहँ चले न सकहिं पुकारी ॥ 
एक एक सन मरमु न कहहीं | समुझि तासु बध चुप करि रहहीं ॥ 
भयेउ कोलाहल नगर मँझारी | आवा कपि लंका जेहि जारी ॥ 
अब धौं कहा करिहि करतारा | अति सभीत सब करहिं बिचारा ॥ 
बिनु पूँछे मगु देहिं दिखाई | जेहि बिलोक सोइ जाइ सुखाई ॥ 


(दोहा) 


गयेउ सभा-दरबार तब सुमिरि राम-पद-कंज । 


सिंह-ठवनि इत उत चितव धीर-बीर-बल-पुंज ॥ 27 ॥ 


(चौपाई) 


तुरित निसाचर एक पठावा | समाचार रावनहि जनावा ॥ 

सुनत बिहँसि बोला दससीसा | आनहु बोलि कहाँ कर कीसा ॥ 
आयसु पाइ दूत बहु धाए | कपिकुंजरहि बोलि लै आए ॥ 

अंगद दीख दसानन बैंसा | सहित प्रान कञ्जलगिरि जैसा ॥ 
भुजा बिटप सिर श्रृंग समाना | रोमावली लता जनु नाना ॥ 
मुख नासिका नयन अरु काना । गिरि-कंदरा खोह अनुमाना ॥ 
गयेउ सभा मन नेकु न मुरा | बालितनय अतिबल बाँकुरा ॥ 


उठे सभासद कपि कहाँ देखी । रावन-उर भा क्रौध बिसेखी ॥ 


(दोहा) 
जथा मत्त गज जूथ महँ पंचानन चलि जाइ । 


राम-प्रताप सँभारि उर बैठ सभा सिरु नाइ ॥ 28 ॥ 


(चौपाई) 


कह दसकंठ कवन तैँ बंदर । मैं रघु-बीर-दूत दसकंधर ॥ 


मम जनकहि तोहि रही मिताई | तव हित-कारन आयेउऊँ भाई ॥ 
उत्तम कुल पुलस्ति कर नाती । सिव बिरंचि पूजेहु बहु भाँती ॥ 
बर पायेहु कीन्हेहु सब काजा | जीतेहु लोकपाल सब राजा ॥ 
नृप-अभिमान मोह-बस किंबा | हरि आनिहु सीता जगदंबा ॥ 

अब सुभ कहा सुनहु तुम्ह मोरा | सब अपराध छमिहि प्रभु तोरा ॥ 
दसन गहहु तृन, कंठ कुठारी | परिजन-सहित संग निज नारी ॥ 


सादर जनकसुता करि आगें | एहि बिधि चलहु सकल भय त्यागें ॥ 


(दोहा) 
प्रनतपाल रघु-बंस-मनि त्राहि त्राहि अब मोहि । 


सुनतहि आरत बचन प्रभु अभय करहिगे तोहि ॥ 29 ॥ 


(चौपाई) 


रे कपिपोत न बोल सँभारी । मूढ़ न जानेहि मोहि सुरारी ॥ 
कहु निज नाम जनक कर भाई । केहि नातें मानिऐ मिताई ॥ 
अंगद नाम बालि कर बेटा । ता सों कबहूँ भई ही [7] भेंटा ॥ 


अंगद-बचन सुनत सकुचाना । रहा बालि बानर मैं जाना ॥ 


[4] ही - थी। 


अंगद तहीं बालि कर बालक | उपजेहु बंस-अनल कुल-घालक ॥ 
गर्भ न गयेउ ब्यर्थ तुम्ह जायेहु | निज-मुख तापस-दूत कहायेहु ॥ 
अब कहु कुशल बालि कहँ अहई | बिहँसि बचन तब अंगद कहई ॥ 
दिन दस गए बालि पहिं जाई । बूझेहु कुसल सखा उर लाई ॥ 
राम-बिरोध कुसल जसि होई । सो सब तोहि सुनाइहि सोई ॥ 

सुनु सठ भेद होइ मन ताके । श्री-रघु-बीर हृदय नहिं जाके ॥ 


(दोहा) 
हम कुल-घालक, सत्य तुम्ह कुल-पालक दससीस | 


अंधउ बधिर न अस कहहिं नयन कान तव बीस ॥ 30 | 


(चौपाई) 
सिव-बिरंचि-सुर-मुनि-समुदाई | चाहत जासु चरन-सेवकाई ॥ 
तासु दूत होइ हम कुल बोरा | एसिहु मति उर बिहरु न तोरा ॥ 
सुनि कठोर बानी कपि केरी | कहत दसाननु नयन तरेरी ॥ 
खल तव कठिन बचन सब सहरऊँ । नीति धर्म मैं जानत अहऊँ ॥ 
कह कपि धर्मसीलता तोरी । हमहूँ सुनी कृत पर-तिय-चोरी ॥ 


देखेउ नयन दूत रखवारी । बूड़ि न मरहु धर्म-ब्रत-धारी ॥ 


कान नाक बिनु भगिनि निहारी । छमा कीन्हि तुम्ह धर्म बिचारी ॥ 


धर्ममीलता तव जग जागी । पावा दरसु हमहुँ बड़भागी ॥ 


(दोहा) 
जनि जल्पसि जड़ जंतु कपि सठ बिलोकु मम बाहु | 
लोक-पाल-बल-बिपुल-ससि-ग्रसन हेतु जिमि राहु ॥ 34 ॥ 
पुनि नभ-सर मम कर-निकर-कमलन्हि पर करि बास । 


सोभत भयेउ मराल इव संभु-सहित कैलास ॥ 32 ॥ 


(चौपाई) 
तुम्हरे कटक माँझ सुनु अंगद | मो सन भिरिहि कवन जोधा बद ॥ 
तव प्रभु नारि-बिरह बलहीना | अनुज तासु दुख दुखी मलीना ॥ 
तुम्ह सुग्रीवँ कूलद्रुम दोऊ | अनुज हमार भीरु अति सोऊ ॥ 
जामवंत मंत्री अति बूढ़ा | सो कि होइ अब समर-अरूढ़ा ॥ 
सिल्प-कर्म जानहिं नल नीला | है कपि एक महा-बल-सीला ॥ 
आवा प्रथम नगरु जेहि जारा । सुनत हँसि बोलेउ बालिकुमारा ॥ 
सत्य बचन कहु निसि-चर-नाहा । साँचेहु कीस कीन्ह पुर-दाहा ॥ 


रावन-नगरु अलप कपि दहई | को अस झूठ सुनै को कहई ॥ 


जो अति सुभट सराहेहुु रावन । सो सुग्रीवँ केर लघु धावन ॥ 
चलइ बहुत सो बीर न होई | पठवा खबरि लेन हम सोई ॥ 


(दोहा) 
अब जानेउ पुर दहेउ कपि बिनु प्रभु-आयसु पाइ । 
फिरि न गयेउ सुग्रीवँ पहिं तेहि भय रहा लुकाइ ॥ 33॥ 
सत्य कहेहु दसकंठ सब मोहि न सुनि कछु कोह | 
कोउ न हमरे कटक अस तो सन लरत जो सोह ॥ 34 ॥ 
प्रीति बिरोध समान सन करिअ नीति असि आहि | 
जौं मृगपति बध मेडुकन्हि भल कि कहै कोउ ताहि ॥ 35 ॥ 
जद्यपि लघुता राम कहुँ तोहि बधें बड़ दोष । 
तदपि कठिन दसकंठ सुनु छत्रि-जाति कर रोष ॥ 36 ॥ 
बक्र-उक्ति धनु बचन सर हृदय दहेउ रिपु कीस । 
प्रति-उत्तर सड़सिन्ह मनहुँ काढ़त भट दससीस ॥ 37 ॥ 
हँसि बोलेउ दसमौलि तब कपि कर बड़ गुन एक | 


जो प्रतिपालै तासु हित करै उपाय अनेक ॥ 38 ॥ 


(चौपाई) 


धन्य कीस जो निज प्रभु काजा । जहँ तहँ नाचइ परिहरि लाजा ॥ 

नाचि कूदि करि लोग रिझाई । पति-हित करे धर्म-निपुनाई ॥ 

अंगद स्वामिभक्त तव जाती । प्रभु-गुन कस न कहसि एहि भाँती ॥ 

मैं गुन-गाहक परम सुजाना | तव कट रटनि करौं नहिं काना ॥ 

कह कपि तव गुन-गाहकताई । सत्य पवनसुत मोहि सुनाई ॥ 

बन बिधंसि सुत बधि पुर जारा | तदपि न तेहिं कछु कृत अपकारा ॥ 

सोइ बिचारि तव प्रकृति सुहाई | दसकंधर मैं कीन्हि ढिठाई ॥ 

देखेउँ आइ जो कछु कपि भाषा । तुम्हरे लाज, न रोष, न माषा ॥ 
जौं असि मति पितु खायेहु कीसा | कहि अस बचन हँसा दससीसा ॥ 

पितहि खाइ खातेडँ पुनि तोही । अबहीं समुझि परा कछु मोही ॥ 

बालि-बिमल-जस-भाजन जानी । हतौं न तोहि अधम अभिमानी ॥ 

कहु रावन रावन जग केते । मैं निज स्रवन सुने सुनु जेते ॥ 

बलिहि जितन एक गयेउ पताला । राखा बाँधि सिसुन्ह हयसाला ॥ 

खेलहिं बालक मारहिं जाई | दया लागि बलि दीन्ह छोड़ाई ॥ 

एकु बहोरि सहसभुज देखा । धाइ धरा जिमि जंतु-बिसेखा ॥ 

कौतुक लागि भवन लै आवा । सो पुलस्ति मुनि जाइ छोड़ावा ॥ 


(दोहा) 


एक कहत मोहि सकुच अति रहा बालि की काँख । 


इन्ह महूँ रावन तैं कवन सत्य बदहि तजि माख ॥ 39 ॥ 


(चौपाई) 


सुनु सठ सोइ रावन बलसीला । हरगिरि जान जासु भुज-लीला ॥ 
जान उमापति जासु सुराई । पूजेजँ जेहि सिर सुमन चढ़ाई ॥ 
सिर-सरोज निज करन्हि उतारी । पूजेउँ अमित बार त्रिपुरारी ॥ 
भुज-बिक्रम जानहिं दिगपाला | सठ अजहूँ जिन्ह कें उर साला ॥ 
जानहिं दिग्गज उर कठिनाई | जब जब भिरेजँ जाइ बरिआई ॥ 
जिन्ह के दसन कराल न फूटे । उर लागत मूलक इव टूटे ॥ 

जासु चलत डोलति इमि धरनी | चढ़त मत्त गज जिमि लघु तरनी ॥ 
सोइ रावन जग-बिदित प्रतापी । सुनेहि न सख्रवन अलीक-प्रलापी ॥ 


(दोहा) 
तेहि रावन कहँ लघु कहसि नर कर करसि बखान । 


रे कपि बर्बर खर्ब खल अब जाना तव ग्यान ॥ 40 ॥ 


(चौपाई) 


सुनि अंगद सकोप कह बानी । बोलु सँभारि अधम अभिमानी ॥ 
सहस-बाहु-भुज-गहन अपारा | दहन अनल-सम जासु कुठारा ॥ 
जासु परसु-सागर-खर-धारा । बूड़े नृप अगनित बहु बारा ॥ 
तासु गर्ब जेहि देखत भागा । सो नर क्‍यों दससीस अभागा ॥ 
राम मनुज कस रे सठ बंगा । धन्वी कामु, नदी पुनि गंगा ॥ 

पसु सुरधेनु, कल्पतरु रूखा । अन्न दान, अरु रस पीयूखा ॥ 
बैनतेय खग, अहि सहसानन । चिंतामनि पुनि उपल दसानन ॥ 


सुनु मतिमंद! लोक बैकुंठा । लाभु कि रघु-पति-भगति-अकुंठा ॥ 


(दोहा) 
सेन-सहित तब मान मथि बन उजारि पुर जारि ॥ 


कस रे सठ हनुमान कपि गयेउ जो तव सुत मारि ॥ 44 ॥ 


(चौपाई) 
सुनु रावन परिहरि चतुराई । भजसि न कृपासिंधु रघुराई ॥ 
जौ खल भयेसि राम कर द्रोही । ब्रह्म रुद्र सक राखि न तोही ॥ 
मूढ़ मुथा जनि मारसि गाला । राम-बैर अस होइहि हाला ॥ 


तव सिर-निकर कपिन्ह के आगें | परिहहिं धरनि राम-सर लागें ॥ 


ते तव सिर कंदुक इव नाना | खेलहहिं भाल्रु कीस चौगाना ॥ 
जबहिं समर कोपहि रघुनायक | छुटिहहिं अति कराल बहु सायक ॥ 
तब कि चलिहि अस गाल तुम्हारा । अस बिचारि भजु राम उदारा ॥ 


सुनत बचन रावन परजरा | जरत महानल जनु घ्ृत परा ॥ 


(दोहा) 
कुंभकरन अस बंधु मम सुत प्रसिद्ध सक्रारि । 


मोर पराक्रम नहिं सुनेहि जितेजँँ चराचर-झारि ॥ 42 ॥ 


(चौपाई) 
सठ साखामृग जोरि सहाई । बाँधा सिंधु इहै प्रभुताई ॥ 
नाँघहिं खग अनेक बारीसा । सूर न होहिं ते सुनु जड़ कीसा ॥ 
मम भुज-सागर-बल-जल-पूरा । जहाँ बूड़े बहु सुर नर सूरा ॥ 
बीस पयोधि अगाध अपारा | को अस बीर जो पाइहि पारा ॥ 
दिगपालन्ह मैं नीर भरावा | भूप सुजस खल मोहि सुनावा ॥ 
जौं पै समर सुभट तव नाथा । पुनि पुनि कहसि जासु गुन-गाथा ॥ 
तौ बसीठ पठवत केहि काजा । रिपु सन प्रीति करत नहिं लाजा ॥ 


हर-गिरि-मथन निरखु मम बाहू | पुनि सठ कपि निज प्रभुहि सराहू ॥ 


(दोहा) 
सूर कवन रावन सरिस स्वकर काटि जेहिं सीस । 


हुने अनल महुँ बार बहु हरषि साखि गौरीस ॥ 43 ॥ 


(चौपाई) 
जरत बिलोकेउजँ जबहिं कपाला | बिधि के लिखे अंक निज भाला ॥ 
नर के कर आपन बध बाँची । हँसेउँ जानि बिधि गिरा असाँची ॥ 
सोउ मन समुझि त्रास नहिं मोरें | लिखा बिरंचि जरठ मति भोरें ॥ 
आन बीर-बल सठ मम आगे । पुनि पुनि कहसि लाज पति त्यागे ॥ 
कह अंगद सलज्ज जग माहीं | रावन तोहि समान कोउ नाहीं ॥ 
लाजवंत तव सहज सुभाऊ । निज मुख निज गुन कहसि न काऊ ॥ 
सिर अरु सैल कथा चित रही । ता तें बार बीस तैं कही ॥ 
सो भुजबल राखेह्ठु उर घाली । जीतेहु सहसबाहु बलि बाली ॥ 
सुनु मतिमंद देहि अब पूरा । काटें सीस कि होइअ सूरा ॥ 


बाजीगर कहाँ कहिअ न बीरा | काटै निज कर सकल सरीरा ॥ 


(दोहा) 


जरहिं पतंग विमोह-बस भार बहहिं खर-बुंद । 


ते नहिं सूर कहावहिं समुझि देखु मतिमंद ॥ 44 ॥ 


(चौपाई) 


अब जनि बत-बढ़ाव खल करही । सुनु मम बचन मान परिहरही ॥ 
दसमुख मैं न बसीठीं आयेझँ | अस बिचारि रघुबीर पठायेऊँ ॥ 
बार बार अस कहेउ कृपाला । नहिं गजारि जसु बधैं सुकाला ॥ 
मन महूँ समुझि बचन प्रभु केरे | सहेजँँ कठोर-बचन सठ तेरे ॥ 
नाहिं त करि मुख-भंजन तोरा । लै जातेडँ सीतहि बरजोरा ॥ 
जानेजँ तव बल अधम सुरारी । सूनें हरि आनिहि परनारी ॥ 

तैं निसि-चर-पति गर्ब बहूता । मैं रघु-पति-सेवक कर दूता ॥ 


जौं न राम-अपमानहि डरजँ | तोहि देखत अस कौतुक करफेँ ॥ 


(दोहा) 
तोहि पटकि महि सेन हति चौपट करि तव गाउँ | 


मंदोदरी समेत सठ जनकसुतहि लेइ जाउँ ॥ 45 ॥ 


(चौपाई) 


जौ अस करौं तदपि न बड़ाई । मुयेहि ब्धें नहिं कछू मनुसाई ॥ 
कौल कामबस कृपिन बिमूढ़ा | अति दरिद्र अजसी अति बूढ़ा ॥ 
सदा रोगबस संतत क्रोधी । बिष्णु-बिमूख श्रुति-संत-बिरोधी ॥ 
तनु-पोषक निंदक अघ-खानी | जीवन सव-सम चौदह प्रानी ॥ 

अस बिचारि खल बधौं न तोही | अब जनि रिस उपजावसि मोही ॥ 
सुनि सकोप कह निसिचर-नाथा । अधर दसन दसि मीजत हाथा ॥ 
रे कपि अधम मरन अब चहसी | छोटे बदन बात बड़ि कहसी ॥ 


कट जल्पसि जड़ कपि बल जाकें । बल प्रताप बुधि तेज न ताकें ॥ 


(दोहा) 
अगुन अमान बिचारि तेहि दीन्ह पिता बनबास | 
सो दुख अरु जुबती-बिरह पुनि निसि दिन मम त्रास ॥ 46 ॥ 
जिन्ह के बल कर गर्ब तोहि ऐसे मनुज अनेक । 
खाहीं निसाचर दिवस निसि मूढ़ समुझु तजि टेक ॥ 47 ॥ 


(चौपाई) 
जब तेहिं कीन्ह राम कै निंदा । क्रोधवंत अति भयेउ कपिंदा ॥ 


हरि-हर-निंदा सुनै जो काना । होइ पाप गो-घात-समाना ॥ 


कटकटान कपिकुंजर भारी । दुहुँ भुजदंड तमकि महि मारी ॥ 
डोलत धरनि सभासद खसे । चले भाजि भय मारुत ग्रसे ॥ 
गिरत दसानन उठेइ सँभारी । भूतल परे मुकुट पट चारी ॥ 

कछु तेहिं लै निज सिरन्हि सँवारे | कछु अंगद प्रभु पास पबारे ॥ 
आवत मुकुट देखि कपि भागे | दिनहीं लूक परन बिधि लागे ॥ 
की रावन करि कोप चलाए | कुलिस चारि आवत अति धाए ॥ 
कह प्रभु हँसि जनि हृदय डेराहू | लूक न असनि केतु नहिं राहू ॥ 
ए किरीट दसकंधर केरे | आवत बालितनय के प्रेरे ॥ 


(दोहा) 
कूदि गहे कर पवनसुत आनि धरे प्रभु पास । 


कौतुक देखहिं भालु कपि दिन-कर-सरिस प्रकास ॥ 48 ॥ 
(चौपाई) 


जहाँ कहत दसकंध रिसाई । धरि मारहु कपि भागि न जाई ॥ [7] 


[4] छक्कन में इस चौपाई के साथ पर यह दोहा है - 


उहाँ सकोपि दसानन सब सन कहत रिसाइ । 
धरहु कपिहि धरि मारहु सुनि अंगद मुसुकाइ ॥ 


एहि बिधि बेगि सुभट सब धावहु | खाहु भालु कपि जहाँ जहँ पावहु ॥ 
मरकटहीन करहु महि जाई । जिअत धरहु तापस दोउ भाई ॥ 

पुनि सकोप बोलेउ जुबराजा | गाल बजावत तोहि न लाजा ॥ 
मरु गर काटि निलज कुलघाती | बल बिलोकि बिहरति नहिं छाती ॥ 
रे तिय-चोर कु-मारग-गामी | खल मल-रासि मंदमति कामी ॥ 
सन्निपात जल्पसि दुर्बादा | भयेसि कालबस खल मनुजादा ॥ 

याकर फल पावहुगे आगें | बानर-भालु-चपेटन्हि लागें ॥ 

राम मनुज बोलत असि बानी । गिरहिं न तव रसना अभिमानी ॥ 
गिरिहहिं रसना संसय नाहीं । सिरन्हि समेत समर महि माहीं ॥ 


(सोरठा) 
सो नर क्यों दसकंध बालि बधेउ जेहिं एक सर । 
बीसहु लोचन अंध धिग तव जन्म कुजाति जड़ ॥ 49॥ 
तब सोनित की प्यास तृषित राम-सायक-निकर । 


त्जां तोहि तेहि त्रास कटु-जल्पक निसिचर अधम ॥ 50 ॥ 


(चौपाई) 


मै तव दसन तोरिबे लायक | आयसु मोहि न दीन्ह रघुनायक ॥ 


असि रिस होति दसउ मुख तोरीौं | लंका गहि समुद्र महँ बोरों ॥ 
गूलर-फल-समान तव लंका । बसहु मध्य तुम्ह जंतु असंका ॥ 

मैं बानर फल खात न बारा । आयसु दीन्ह न राम उदारा ॥ 
जुगति सुनत रावन मुसुकाई । मूढ़ सीख कहँ बहुत झुठाई ॥ 
बालि न कबहूँ गाल अस मारा । मिलि तपसिन्ह तैं भयेसि लबारा ॥ 
साँचेहुँ मैं लबार भुज-बीहा । जौं न उपारौं तव दस जीहा ॥ 
रामु-प्रतापु सुमिरि कपि कोपा | सभा माँझ पन करि पद रोपा ॥ 
जौं मम चरन सकसि सठ टारी । फिरहिं राम सीता मैं हारी ॥ 
सुनहु सुभट सब कह दससीसा | पद गहि धरनि पछारहु कीसा ॥ 
इंद्रजीत आदिक बलवाना । हरषि उठे जहँ तहँ भट नाना ॥ 
झपटहिं करि बल बिपुल उपाई । पद न टरै बैठहिं सिरु नाई ॥ 
पुनि उठि झपटहीं सुर-आराती | टरै न कीस-चरन एहि भाँती ॥ 
पुरुष कुजोगी जिमि उरगारी | मोह-बिटप नहिं सकहिं उपारी ॥ 


(दोहा) 
कोटिन्ह मेघ-नाद-सम सुभट उठे हरखाइ । 
झपटहिं टरै न कपि-चरन पुनि बैठहिं सिरु नाइ ॥ 54॥ 


भूमि न छाँड़त कपि-चरन देखत रिपु-मद भाग ॥ 


कोटि बिघ्न ते संत कर मन जिमि नीति न त्याग ॥ 52 ॥ 


(चौपाई) 

कपि-बल देखि सकल हिय हारे | उठा आपु जबुराज पचारे ॥ 

गहत चरन कह बालिकुमारा । मम पद गहें न तोर उबारा ॥ 

गहसि न राम-चरन सठ जाई | सुनत फिरा मन अति सकुचाई ॥ 

भयेउ तेजहत श्री सब गई । मध्य-दिवस जिमि ससि सोहई ॥ 

सिंघासन बैठेउ सिर नाई । मानहूँ संपति सकल गवाँई ॥ 

जगदातमा प्रानपति रामा | तासु बिमुख किमि लह बिश्रामा ॥ 

उमा राम कर भृकुटि-बिलासा । होइ बिस्व, पुनि पावै नासा ॥ 

तृन ते कुलिस, कुलिस तृन करई । तासु दूत-पन कहु किमि टरई ॥ 

पुनि कपि कही नीति बिधि नाना | मान न ताहि काल नियराना ॥ 
रिपु-मद मथि प्रभु-सु-जसु सुनायेउ | यह कहि चलेउ बालि-नृप-जायेउ ॥ 

हतौं न खेत खेलाइ खेलाई | तोहि अबहिं का करौं बड़ाई ॥ 

प्रथमहिं तासु तनय कपि मारा । सो सुनि रावन भयेउ दुखारा ॥ 


जातुधान अंगद-पन देखी । भय-ब्याकुल सब भए बिसेखी ॥ 


(दोहा) 


रिपु-बल धरषि हरषि कपि बालितनय बल पुंज । 
सजल नयन, तन पुलक अति गहे राम-पद-कंज ॥ 53 ॥ 
साँझ जानि दसमौलि तव भवन गयेउ बिलखाइ । 


मंदोदरी निशाचरहि बहुरि कहा समुझाइ ॥ 54 ॥ 


(चौपाई) 

कंत समुझि मन तजहु कुमतिही | सोह न समर तुम्हहि रघुपतिही ॥ 

रामानुज लघु-रेख खँचाई । सोउ नहिं नाँघेहु असि मनुसाई ॥ 

पिय तुम्ह ताहि जितब संग्रामा | जा के दूत केर यह कामा ॥ 

कौतुक सिंधु नाँची तव लंका । आयेउ कपि-केसरी असंका ॥ 

रखवारे हति बिपिन उजारा | देखत तोहि अच्छ तेहिं मारा ॥ 

जारि नगर सबु कीन्हेसि छारा । कहाँ रहा बल गर्ब तुम्हारा ॥ 

अव पति मृषा गाल जनि मारहु । मोर कहा कछु हृदय बिचारहु ॥ 
पति रघुपतिहि नृपति जनि मानहुँ | अग जग-नाथ अतुल बल जानहु ॥ 

बान-प्रताप जान मारीचा । तासु कहा नहिं मानेहि नीचा ॥ 

जनक-सभा अगनित महिपाला । रहे तुम्हड बल बिपुल बिसाला ॥ 

भंजि धनुष जानकी बिआही । तब संग्राम जितेहु किन ताही ॥ 

सुर-पति-सुत जानै बल थोरा । राखा जियत आँखि गहि फोरा ॥ 


सूपनखा कै गति तुम्ह देखी | तदपि हृदय नहिं लाज बिसेखी ॥ 


(दोहा) 
बधि बिराध खर दृषनहि लीला हतेउ कबंध । 


बालि एक सर मारेउ तेहि जानहु दसकंध ॥ 55 ॥ 


(चौपाई) 


जेहिं जलनाथ बँधायेउ हेला । उतरे प्रभु दल सहित सुबेला ॥ 
कारुनीक दिन-कर-कुल-केतू | दूत पठायेउ तव हित हेतू ॥ 
सभा माँझ जेहिं तव बल मथा । करि-बरूथ महुँ मृगपति जथा ॥ 
अंगद हनुमत अनुचर जा के । रन-बाँकुरे बीर अति-बाँके ॥ 

तेहि कहँ पिय पुनि पुनि नर कहहू | मुधा मान ममता मद बहहू ॥ 
अहह कंत कृत राम बिरोधा | काल-बिबस मन उपज न बोधा ॥ 
काल दंड गहि काहु न मारा । हरै धर्म बल बुद्धि बिचारा ॥ 
निकट काल जेहि आवै साईं । तेहि भ्रम होहि तुम्हारिहि नाईं ॥ 


(दोहा) 
दुइ सुत मारेउ दहेउ पुर अजहःुँ पूर पिअ देहु । 


कृपासिंधु रघुनाथ भजि नाथ बिमल जसु लेहु ॥ 56 ॥ 


(चौपाई) 
नारि-बचन सुनि बिसिख-समाना | सभा गयेउ उठि होत बिहाना ॥ 
बैठ जाइ सिंघासन फूली । अति-अभिमान त्रास सब भूली ॥ 
इहाँ राम अंगदहि बोलावा | आइ चरन -पंकज सिरु नावा ॥ 
अति आदर सपीप बैठारी । बोले बिहँसि कृपाल खरारी ॥ 
बालितनय कौतुक अति मोही । तात सत्य कहु पूछौं तोही ॥ । 
रावनु जातुधान-कुल-टीका | भुज-बल अतुल जासु जग लीका ॥ 
तासु मुकुट तुम्ह चारि चलाए | कहहु तात कवनी बिधि पाए ॥ 
सुनु सर्बग्य प्रनत-सुख-कारी । मुकुट न होहिं भूप-गुन चारी ॥ 
साम दान अरु दंड बिभेदा | नृप-उर बसहिं नाथ कह बेदा ॥ 


नीति-धर्म के चरन सुहाए | अस जियेँ जानि नाथ पहिं आए ॥ 


(दोहा) 
धर्महीन प्रभु-पद-बिमुख काल-बिबस दससीस । 
तेहि परिहरि गुन आए सुनहु कोसलाधीस ॥ 57 ॥ 


परम-चतुरता श्रवन सुनि बिहँसे रामु उदार । 


समाचार पुनि सब कहे गढ़ के बालिकुमार ॥ 58 ॥ 


(चौपाई) 
रिपु के समाचार जब पाए | राम सचिव सब निकट बोलाए ॥ 
लंका बाँके चारि दुआरा | केहि बिधि लागिअ करहु बिचारा ॥ 
तब कपीस रिच्छेस बिभीषन । सुमिरि हृदय दिन-कर-कुल-भूषन ॥ 
करि बिचार तिन्ह मंत्र दृढ़ावा | चारि अनी कपि कटकु बनावा ॥ 
जथाजोग सेनापति कीन्हे | जूथण सकल बोलि तब लीन्हे ॥ 
प्रभु-प्रताप कहि सब समुझाए । सुनि कपि सिंघनाद करि धाए ॥ 
हरषित राम-चरन सिर नावहिं | गहि गिरि सिखर बीर सब धावहिं ॥ 
गर्जहिं तर्जहिं भालु कपीसा | जय रघुबीर कोसलाधीसा ॥ 
जानत परम-दुर्ग अति लंका । प्रभु-प्रताप कपि चले असंका ॥ 
घटाटोप करि चहुँ दिसि घेरी | मुखहिं निसान बजावहीं भेरी ॥ 


(दोहा) 
जयति राम भ्राता सहित जय कपीस सुग्रीवँ । 


गर्जहिं केहरिनाद कपि भालु महा बल सीव॑ँ ॥ 59 ॥ 


(चौपाई) 
लंका भयेउ कोलाहलु भारी । सुना दसानन अति-अहँकारी ॥ 
देखहु बनरन्ह केरि ढिठाई । बिहँसि निसाचर सेन बोलाई ॥ 
आए कीस काल के प्रेरे | छुधावंत रजनी-चर मेरे ॥ 
अस कहि अट्टहास सठ कीन्हा । गृह बैठे अहार बिधि दीन्हा ॥ 
सुभट सकल चारिहु दिसि जाहू । धरि धरि भालु कीस सब खाहू ॥ 
उमा रावनहि अस अभिमाना । जिमि टिट्टिभ खग सूत उताना ॥ 
चले निसाचर आयसु माँगी | गहि कर भिंडिपाल बर साँगी ॥ 
तोमर मुद्गर परिब प्रचंडा | सूल कृपान परसु गिरिखंडा ॥ 
जिमि अरुनोपल-निकर निहारी | धावहिं सठ खग मांस-अहारी ॥ 


चोंच-भंग-दुख तिन्हहि न सूझा | तिमि धाए मनुजाद अबूझा ॥ 


(दोहा) 
नानायुध सर-चाप-धर जातुधान बल बीर । 
कोट-कँगूरन्हि चढ़ि गए कोटि कोटि रनधीर ॥ 60 ॥ 


(चौपाई) 
कोट कँगूरन्हि सोहहिं कैसे | मेरु के सुंगनि जनु घन बैसे ॥ 


बाजहिं ढोल निसान जुझाऊ । सुनि धुनि होहि भटन्हि मन चाऊ ॥ 
बाज नफीरि भेरि अपारा | सुनि कादर-उर जाहिं दरारा ॥ 

देखि न जाइ कपिन्ह के ठट्टा । अति बिसाल-तनु भालु सुभट्टा ॥ 
धावहिं गनहिं न अवघट घाटा । पर्बत फोरि करहिं गहि बाटा ॥ 
कटकटाहिं कोटिन्ह भट गर्जहिं | दसन ओठ काटहिं अति तर्जहिं ॥ 
उत रावन इत राम दोहाई । जयति जयति जय परी लराई ॥ 
निसिचर सिखर-समूह ढहावहिं | कूदि धरहिं कपि फेरि चलावहिं ॥ 


(छंद) 
धरि कु-धर-खंड प्रचंड मर्कट भालु गढ़ पर डारहीं । 
झपटहिं चरन गहि पटकि महि भजि चलत बहुरि पचारहीं ॥ 
अति तरल तरुन प्रताप तर्जहिं तमकि गढ़ चढ़ि चढ़ि गए । 


कपि भालु चढ़ि मंदिरन्ह जहँ तहँ राम-जसु गावत भए ॥ 


(दोहा) 
एक एक गहि रजनिचर पुनि कपि चले पराइ । 


ऊपर आपुनि हेठ भट गिरहिं धरनि पर आइ ॥ 64 ॥ 


(चौपाई) 
राम-प्रताप-प्रबल कपिजूथा । मर्दहिं निसि-चर-निकर-बरूथा ॥ 
चढ़े दुर्ग पुनि जहँ तहँ बानर | जय रघु-बीर-प्रताप-दिवाकर ॥ 
चले निसाचर-निकर पराई । प्रबल पवन जिमि घन-समुदाई ॥ 
हाहाकार भयेउ पुर भारी । रोवहिं आरत बालक नारी ॥ 
सब मिलि देहिं रावनहि गारी | राज करत एहि मृत्यु हँकारी ॥ 
निज दल बिचल सुनी तेहिं काना | फेरि सुभट लंकेस रिसाना ॥ 
जो रन बिमुख सुना जब काना । सो मैं हतब कराल-कृपाना ॥ 
सरबसु खाइ भोग करि नाना | समर-भूमि भए दुर्लभ प्राना ॥ 
उग्र बचन सुनि सकल डेराने । चले क्रोध करि सुभट लजाने ॥ 


सनमुख मरन बीर कै सोभा । तब तिन्ह तजा प्रान कर लोभा ॥ 


(दोहा) 
बहु-आयुध-धर सुभट सब भिरहिं पचारि पचारि । 


कीन्हे ब्याकुल भालु कपि परिध त्रिसूलन्ह मारी ॥ 62 ॥ 


(चौपाई) 


भय-आतुर कपि भागन लागे । जद्यपि उमा जीतिहहिं आगे ॥ 


कोउ कह कहाँ अंगद हनुमंता | कहँ नल नील दुबिद बलवंता ॥ 
निज दल बिचल सुना हनुमाना । पच्छिम द्वार रहा बलवाना ॥ 
मेघनाद तहँ करे लराई । टूट न द्वार परम कठिनाई ॥ 
पवन-तनय-मन भा अति क्रोधा । गर्जेउ प्रबल-काल-सम जोधा ॥ 
कूदि लंक-गढ़ ऊपर आवा । गहि गिरि मेघनाद कहूँ धावा ॥ 
भंजेउ रथ सारथी निपाता । ताहि हृदय महुँ मारेसि लाता ॥ 


दुसरे सूत बिकल तेहि जाना । स्यंदन घालि तुरत गृह आना ॥ 


(दोहा) 
अंगद सुनेउ कि पवनसुत गढ़ पर गयेउ अकेल । 


समर-बाँकुरा बालिसुत तरकि चढ़ेउ कपि-खेल ॥ 63 ॥ 


(चौपाई) 
जुद्ध बिरुद्ध क्रुद्ध दोउ बंदर | राम-प्रताप सुमिरि उर-अंतर ॥ 
रावन भवन चढ़े दोउ धाई | करहि कोसलाधीस-दोहाई ॥ 
कलस-सहित गहि भवनु ढहावा । देखि निसा-चर-पति भय पावा ॥ 
नारि-बुंद कर पीटहिं छाती | अब दुइ कपि आए उतपाती ॥ 
कपिलीला करि तिन्हहि डेरावहिं | रामचंद्र कर सुजसु सुनावहिं ॥ 


पुनि कर गहि कंचन के खंभा । कहेन्हि करिअ उतपात-अरंभा ॥ 
कूदि परे रिपु-कटक मँझारी । लागे मर्दे भुज-बल भारी ॥ 
काहुहि लात चपेटन्ह केहू | भजहु न रामहि सो फल लेहू ॥ 


(दोहा) 
एक एक सन मर्दि करि तोरि चलावहैं मुंड । 
रावन आगे परहिं ते जनु फूटहिं दधि-कुंड ॥ 64 ॥ 


(चौपाई) 
महा-महा-मुखिआ जे पावहिं । ते पद गहि प्रभु पास चलावहिं ॥ 
कहहि बिभीषन, तिन्ह के नामा । देहिं राम तिन्हहूँ निज धामा ॥ 
खल मनुजाद द्विजामिष भोगी । पावहिं गति जो जाँचत जोगी ॥ 
उमा राम मृदुचित करुनाकर | बयर भाव सुमिरत मोहि निसिचर ॥ 
देहिं परम गति सो जिअ जानी । अस कृपालु को कहहु भवानी ॥ 
सुनि अस प्रभु न भजहिं भ्रम त्यागी | नर मतिमंद ते परम अभागी ॥ 
अंगद अरु हनुमंत प्रबेसा | कीन्ह दुर्ग अस कह अवधेसा ॥ 
लंकाँ दोउ कपि सोहहिं कैसे | मथहि सिंधु दुइ मंदर जैसे ॥ 


(दोहा) 
भुज-बल रिपु-दल दलमलेउ देखि दिवस कर अंत । 


कूदे जुगल प्रयास बिनु आए जहाँ भगवंत ॥ 65 ॥ 


(चौपाई) 
प्रभु-गद-कमल सीस तिन्ह नाए । देखि सुभट रघुपति-मन भाए ॥ 
राम कृपा करि जुगल निहारे | भए बिगतश्रम परम सुखारे ॥ 
गए जानि अंगद हनुमाना । फिरे भालु मर्कट भट नाना ॥ 
जातुधान प्रदोष-बल पाई । धाए करि दस-सीस-दोहाई ॥ 
निसि-चर-अनी देखि कपि फिरे । जहँ तहँ कटकटाइ भट भिरे ॥ 
दोउ दल प्रबल पचारि पचारी | लरत सुभट नहिं मानहिं हारी ॥ 
महाबीर निसिचर सब कारे | नाना-बरन बलीमुख भारे ॥ 
सबल जुगल दल समबल जोधा । बिबिध प्रकार भिरत करि क्रोधा ॥ 
प्राबिट-सरद-पयोद घनेरे | लरत मनहूँ मारुत के प्रेरे ॥ 
अनिप अकंपन अरु अतिकाया । बिचलत सेन कीन्हि इन्ह माया ॥ 
भयेउ निमिष अति महँ अँधियारा । बृष्टि होइ रुधिरोपल-छारा ॥ 


(दोहा) 


देखि निबिड़ तम दसहूँ दिसि कपिदल भयेउ खभार । 


एकहि एक न देखई जहाँ तहँ करहिं पुकार ॥ 66 ॥ 


(चौपाई) 


सकल मरम रघुनायक जाना । लिए बोलि अंगद हनुमाना ॥ 
समाचार सब कहि समुझाए । सुनत कोपि कपिकुंजर धाए ॥ 

पुनि कृपाल हँसि चाप चढ़ावा | पावक-सायक सपदि चलावा ॥ 
भयेउ प्रकास कतहुँ तम नाहीं | ग्यान-उदय जिमि संसय जाहीं ॥ 
भालु बलीमुख पाइ प्रकासा | धाए हरष बिगत-श्रम-त्रासा ॥ 
हनूमान अंगद रन गाजे | हाँक सुनत रजनीचर भाजे ॥ 

भागत पट पटकहिं धरि धरनी | करहिं भालु कपि अदभुत करनी ॥ 


गहि पद डारहिं सागर माहीं | मकर उरग झष धरि धरि खाहीं ॥ 


(दोहा) 
कछु घायल कछु रन परे कछु गढ़ चढ़े पराइ । 


गर्जहिं मर्कट भालु भट रिपु-दल-बल बिचलाइ ॥ 67 ॥ [] 


(चौपाई) 


निसा जानि कपि-चारिउ-अनी । आए जहाँ कोसला-धनी ॥ 

राम कृपा करि चितवा सबही | भए बिगतश्रम बानर तबही ॥ 
उहाँ दसानन सचिव हँकारे | सब सन कहेसि सुभट जे मारे ॥ 
आधा कटकु कपिन्ह संहारा | कहहु बेगि का करिअ बिचारा ॥ 
माल्यवंत अति-जरठ निसाचर । रावनु-मातु-पिता-मंत्री-बर ॥ 
बोला बचन नीति अति पावन । सुनहु तात कछु मोर सिखावन ॥ 
जब ते तुम्ह सीता हरि आनी | असगुन होहिं न जाहिं बखानी ॥ 


बेद पुरान जासु जस गावा | राम-बिमुख काहु न सुख पावा ॥ 


(दोहा) 
हिरन्याच्छ भ्राता-सहित मधु-कैटभ बलवान । 
जेहि मारे सोइ अवतरेउ कृपासिंधु भगवान ॥ 68 ॥ 
कालरूप खल-बन-दहन गुनागार घनबोध । 
सिव बिरंचि जेहि सेवहिं तासों कवन बिरोध ॥ 69 ॥ 


(चौपाई) 
परिहरि बैरु देहु बैदेही | भजहु कृपानिधि परम सनेही ॥ 


ताके बचन बान-सम लागे | करिआ-मुख करि जाहि अभागे ॥ 


बूढ़ भरसि न त मरतेझँ तोही | अब जनि नयन देखावसि मोही ॥ 
तेहि अपने मन अस अनुमाना | बध्यौ चहत एहि कृपानिधाना ॥ 
सो उठि गयेउ कहत दुर्बादा | तब सकोप बोलेउ घननादा ॥ 
कौतुक प्रात देखिअहु मोरा | करिहौँं बहुत कहां का थोरा ॥ 

सुनि सुत-बचन भरोसा आवा | प्रीति समेत अंक बैठावा ॥ 

करत बिचार भयेउ भिनुसारा । लागे कपि पुनि चहूँ दुआरा ॥ 
कोपि कपिन्ह दुर्घट गढु घेरा | नगर कोलाहलु भयेउ घनेरा ॥ 
बिबिधायुध-धर निसिचर धाए । गढ़ ते पर्बत सिखर ढहाए ॥ 


(छंद) 
ढाहे मही-धर-सिखर कोटिन्ह बिबिध बिधि गोला चले । 
घहरात जिमि पबिपात गर्जत जनु प्रलय के बादले ॥ 
मर्कट बिकट भट जुटत कटत न लटत तन जर्जर भए | 


गहि सैल तेहि गढ़ पर चलावहिं जहँ सो तहँ निसिचर हए ॥ 


(दोहा) 
मेघनाद सुनि श्रवन अस गद्ढु पुनि छेंका आइ । 


उतरि दुर्ग तें बीरबर सन्‍्मुख चला बजाइ ॥ 70 ॥ 


(चौपाई) 
कहाँ कोसलाधीस दोउ भ्राता | धन्‍्वी सकल-लोक-बिख्याता ॥ 
कहँ नल नील द्विबिद सुग्रीवाँ | अंगद हनूमंत बलसीवाँ ॥ 
कहाँ बिभीषनु भ्राताद्रोही | आजु सबहि हठि मारौं ओही ॥ 
अस कहि कठिन बान संधाने । अतिसय क्रोध श्रवन लगि ताने ॥ 
सर समुह सो छाड़ै लागा । जनु सपच्छ धावहिं बहु नागा ॥ 
जहाँ तहँ परत देखिअहिं बानर | सनमुख होइ न सके तेहि अवसर ॥ 
जहँ तहँ भागि चले कपि रिच्छा | बिसरी सबहि जुद्ध कै इच्छा ॥ 
सो कपि भालु न रन महँ देखा । कीन्हेसि जेहि न प्रान अवसेखा ॥ 


(दोहा) 
मारेसि दस दस बिसिख सब परे भूमि कपि बीर । 


सिंहनाद करि गर्जा मेघनाद बल धीर ॥ 7 ॥ 


(चौपाई) 
देखि पवनसुत कटक बिहाला । क्रोधवंत धायेउ जनु काला ॥ 


महा महीधर तमकि उपारा । अति रिस मेघनाद पर डारा ॥ 


आवत देखि गयेउ नभ सोई । रथ सारथी तुरग सब खोई ॥ 
बार बार पचार हनुमाना | निकट न आव, मरमु सो जाना ॥ 
रघु-पति-निकट गयेउ घननादा । नाना भाँति कहेसि दुर्बादा ॥ 
अस्त्र सस्त्र आयुध सब डारे | कौतुकहीं प्रभु काटि निवारे ॥ 
देखि प्रताप मूढ़ खिसिआना । करे लाग माया बिधि नाना ॥ 


जिमि कोउ करे गरुड़ सन खेला । डर पावै गहि स्वल्प सँपेला ॥ 


(दोहा) 
जासु प्रबल-माया-विबस सिव बिरंचि बड़ छोट । 
ताहि दिखावै निसिचर निज माया मति-खोट ॥ 72 ॥ 


(चौपाई) 
नभ चढ़ि बरषै बिपुल अंगारा । महि तें प्रगट होहिं जलधारा ॥ 
नाना भाँति पिसाच पिसाची । मारु काटु धुनि बोलहिं नाची ॥ 
बिष्टा पूय रुधिर कच हाड़ा | बरषै कबहूँ उपल बहु छाँड़ा ॥ 
बरषि धूरि कीन्हेसि अंधिआरा | सूझ न आपन हाथु पसारा ॥ 
कपि अकुलाने माया देखें | सब कर मरनु बना यहि लेखें ॥ 


कौतुक देखि राम मुसुकाने | भए सभीत सकल कपि जाने ॥ 


एक बान काटी सब माया | जिमि दिनकर हर तिमिर निकाया ॥ 


कृपादृष्टि कपि भालु बिलोके | भए प्रबल रन रहहिं न रोके ॥ 


(दोहा) 
आयसु माँगि राम पहिं अंगदादि कपि साथ । 


लछिमन चले सकोप अति बान सरासन हाथ ॥ 73 ॥ 


(चौपाई) 
छत-ज-नयन उर बाहु बिसाला । हिम-गिरि-निभ तनु कछु एक लाला ॥ 
इहाँ दसानन सुभट पठाए । नाना अस्त्र सस्त्र गहि धाए ॥ 
भू-धर-नख-बिटपायुध धारी | धाए कपि जय राम पुकारी ॥ 
भिरे सकल जोरिहि सन जोरी | इत उत जय-इच्छा नहिं थोरी ॥ 
मुठिकन्ह लातन्ह दाँतन्ह काटहिं | कपि जय-सील मारि पुनि डाटहिं ॥ 
मारु मारु धरु धरु धरु मारू | सीस तोरि गहि भुजा उपारू ॥ 
असि रव पूरि रही नव खंडा । धावहिं जहँ तहँ रुंड प्रचंडा ॥ 


देखहिं कौतुक नभ सुर-बुंदा | कबहुँक बिसमय कबहूँ अनंदा ॥ 


(दोहा) 


रुधिर गाड़ भरि भरि जमेउ ऊपर धूरि उड़ाई । 


जनु अंगार-रासिन्ह पर मृतक-धूम रह्यो छाई ॥ 74 ॥ 


(चौपाई) 
घायल बीर बिराजहिं कैसे | कुसुमित किंसुक के तरु जैसे ॥ 
लछिमन मेघनाद दोउ जोधा । भिरहिं परसपर करि अति क्रोधा ॥ 
एकहि एक सके नहिं जीती । निसिचर छल बल करै अनीती ॥ 
क्रोधवंत तब भयेउ अनंता । भंजेउ रथ सारथी तुरंता ॥ 
नाना बिधि प्रहार कर सेषा । राच्छस भयेउ प्रान अवसेषा ॥ 
रावन सुत निज मन अनुमाना | संकठ भयेउ हरिहि मम प्राना ॥ 
बीरघातिनी छॉड़िसि साँगी | तेज-पुंज लछिमन उर लागी ॥ 


मुरछा भई सक्ति के लागें | तब चलि गयेउ निकट भय त्यागें ॥ 


(दोहा) 
मेघ-नाद-सम कोटि-सत जोधा रहे उठाइ । 


जगदाधार अनंत किमि उठै चले खिसिआइ ॥ 75 ॥ 


(चौपाई) 


सुनु गिरिजा क्रोधानल जासू | जारै भुवन चारिदस आसू ॥ 

सक संग्राम जीति को ताही । सेवहिं सुर नर अग जग जाही ॥ 

यह कौतूहल जानै सोई । जा पर कृपा राम कै होई ॥ 

संध्या भई फिरि दोउ बाहनी । लगे सँभारन निज निज अनी ॥ 
ब्यापक ब्रह्म अजित भुवनेस्वर | लछिमन कहाँ बूझ करुनाकर ॥ 
तब लगि लै आयेउ हनुमाना । अनुज देखि प्रभु अति दुख माना ॥ 
जामवंत कह बैद सुषेना | लंका रहै को पठई लेना ॥ 


धरि लघु रूप गयेउ हनुमंता । आनेउ भवन समेत तुरंता ॥ 


(दोहा) 
रघु-पति-चरन-सरोज सिरु नायेउ आय सुषेन । 


कहा नाम गिरि औषधी जाहु पवनसुत लेन ॥ 76 ॥ 


(चौपाई) 
राम-चरन-सरसिज उर राखी । चला प्रभंजन सुत बल भाषी ॥ 
उहाँ दूत एक मरमु जनावा | रावन कालनेमि-गृह आवा ॥ 
दसमुख कहा मरमु तेहिं सुना | पुनि पुनि कालनेमि सिरु धुना ॥ 


देखत तुम्हहि नगरु जेहिं जारा | तासु पंथ को रोकनिहारा ॥ 


भजि रघुपति करु हित आपना । छाँड़हु नाथ मृषा जल्पना ॥ 
नील-कंज-तनु सुंदर स्यामा | हृदय राखु लोचन अभिरामा ॥ 
अहंकार ममत मद त्यागू | महा मोह निसि सोबत जागू ॥ 


काल ब्याल कर भच्छक जोई । सपनेहुु समर कि जीतिअ सोई ॥ 


(दोहा) 
सुनि दसकंठ रिसान अति तेहि मन कीन्ह बिचार । 


राम-दूत-कर मरौं बरु यह खल रत मल-भार ॥ 77 ॥ 


(चौपाई) 


अस कहि चला रचेसि मग माया । सर मंदिर बर बाग बनाया ॥ 
मारुतसुत देखा सुभ आस्रम । मुनिहि बूझि जल पियाँ जाइ श्रम ॥ 
राच्छस-कपट-बेष तहँ सोहा । माया-पति-दूतहि चह मोहा ॥ 

जाइ पवन सुत नायेउ माथा | लाग सो कहै राम-गुन-गाथा ॥ 

होत महा रन रावन-रामहिं । जितहहिं रामु न संसय या महिं ॥ 
इहाँ भए मैं देखौं भाई । ग्यान-दृष्टि-बलु मोहि अधिकाई ॥ 

माँगा जल तेहिं दीन्ह कमंडल | कह कपि नहिं अघाडँ थोरे जल ॥ 


सर-मज्जन करि आतुर आवहु । दिच्छा देऊँ ग्यान जेहिं पावहु ॥ 


(दोहा) 
सर पैठत कपि पद गहा मकरीं तब अकुलान । 


मारी सो धरि दिव्य-तनु चली गगन चढ़ि जान ॥ 78 ॥ 


(चौपाई) 

कपि तव दरस भइडँ निःपापा | मिटा तात मुनिबर कर श्रापा ॥ 

मुनि न होइ यह निसिचर घोरा । मानहु सत्य बचन कपि मोरा ॥ 
अस कहि गई अपछरा जबहीं । निसि-चर निकट गयेउ कपि तबहीं ॥ 
कह कपि मुनि गुरदछिना लेहू । पाछें हमहि मंत्र तुम्ह देहू ॥ 

सिर लंगूर लपेटि पछारा । निज तनु प्रगटेसि मरती बारा ॥ 

राम राम कहि छाँडेसि प्राना | सुनि मन हरषि चलेउ हनुमाना ॥ 
देखा सैल न औषध चीन्हा | सहसा कपि उपारि गिरि लीन्हा ॥ 


गहि गिरि निसि नभ धावत भयेऊ | अवध-पुरी उपर कपि गयऊ ॥ 


(दोहा) 
देखा भरत बिसाल अति निसिचर मन अनुमानि । 


बिनु फर सर तकि मारेउ चाप श्रवन लगि तानि ॥ 79 ॥ 


(चौपाई) 


परेउ मुरुछि महि लागत सायक । सुमिरत राम राम रघुनायक ॥ 

सुनि प्रिय बचन भरत तब धाए | कपि समीप अति आतुर आए ॥ 
बिकल बिलोकि कीस उर लावा | जागत नहिं बहु भाँति जगावा ॥ 

मुख मलीन मन भए दुखारी । कहत बचन भरि लोचन बारी ॥ 

जेहिं बिधि राम-बिमुख मोहि कीन्हा । तेहिं पुनि यह दारुन दुखु दीन्हा ॥ 
जौं मोरें मन बच अरु काया । प्रीति राम-पद-कमल अमाया ॥ 

तौ कपि होउ बिगत श्रम सूला | जौं मो पर रघुपति अनुकूला ॥ 


सुनत बचन उठि बैठ कपीसा | कहि जय जयति कोसलाधीसा ॥ 


(सोरठा) 
लीन्ह कपिहि उर लाइ पुलकित तनु लोचन सजल । 


प्रीति न हृदय समाइ सुमिरि राम रघुकुल तिलक ॥ 80 ॥ 


(चौपाई) 
तात कुसल कहु सुख निधान की | सहित अनुज अरु मातु जानकी ॥ 


कपि सब चरित सछेप बखाने | भए दुखी मन महूँ पछिताने ॥ 


अहह दैव मैं कत जग जायेउऊँ | प्रभु के एकहु काज न आयेऊँ ॥ 
जानि कुअवसर मन धरि धीरा | पुनि कपि सन बोले बलबीरा ॥ 
तात गहरु होइहि तोहि जाता । काज़ु नसाइहि होत प्रभाता ॥ 

चढ़ु मम सायक सैल समेता । पठवीं तोहि जहाँ कृपानिकेता ॥ 
सुनि कपि मन उपजा अभिमाना । मोरें भार चलिहि किमि बाना ॥ 
राम प्रभाव बिचारि बहोरी | बंदि चरन कह कपि कर जोरी ॥ 

तव प्रताप उर राखि गोसाई । जैहों रामबान की नाई ॥ [7] 


भरत हरषि तब आयसु दयेऊ | पद सिर नाइ चलत कपि भयेऊ ॥ [4] 


(दोहा) 
भरत-बाहु-बल-सील-गुन प्रभु पद प्रीति अपार । 


जात सराहत मनहिं मन पुनि पुनि पवनकुमार ॥ 8 ॥ 


(चौपाई) 
उहाँ राम लछिमनहिं निहारी | बोले बचन मनुज-अनुसारी ॥ 
अर्ध-रात्रि गई कपि नहिं आवा | राम उठाइ अनुज उर लावा ॥ 


[4] छक्कन में इन दोनों चौपाइयों के स्थान पर यह दोहा है -- 


तव प्रताप उर राखि प्रभु जेहौं नाथ तुरंत । 
अस कहि आयसु पाइ पद बंदि चलेउ हनुमंत ॥ 


सकहु न दुखित देखि मोहिं काऊ | बंधु सदा तव मृदुल सुभाऊ ॥ 
मम हित लागि तजेहु पितु माता | सहेउ बिपिन हिम आतप बाता ॥ 
सो अनुराग कहाँ अब भाई | उठहु न सुनि मम बच-बिकलाई ॥ 
जौं जनत्यों बन बंधु-बिछोहू | पिता-बचन मनत्यो नहिं ओहू ॥ 
सुत बित नारि भवन परिवारा । होहिं जाहिं जग बारहिं बारा ॥ 
अस बिचारि जिय जागहु ताता | मिलौ न जगत सहोदर भ्राता ॥ 
जथा पंख बिनु खग अति दीना | मनि बिनु फनि करिबर कर-हीना ॥ 
अस मम जिवन बंधु बिनु तोही । जौं जड़ दैव जियावै मोही ॥ 
जैहऊँ अवध कवन मुहु लाई । नारि हेतु प्रिय भाइ गँवाई ॥ 
बरु अपजस सहत्यों जग माहीं । नारि-हानि बिसेष छति नाहीं ॥ 
अब अपलोकु सोकु सुत तोरा । सहिहि निठुर कठोर उर मोरा ॥ 
निज जननी के एक कुमारा । तात तासु तुम्ह प्रान-अधारा ॥ 
सौंपेसि मोहि तुम्हहि गहि पानी | सब बिधि सुखद परम हित जानी ॥ 
उतरु काह दैहौं तेहि जाई | उठि किन मोहि सिखावहु भाई ॥ 
बहु बिधि सिचत सोच-बिमोचन | स्रवत सलिल राजिव-दल-लोचन ॥ 


उमा एक अखंड रघुराई | नर-गति भगत-कृपाल देखाई ॥ 


(सोरठा) 


प्रभुविलाप सुनि कान बिकल भए बानर-निकर । 


आइ गयेउ हनुमान जिमि करुना महँ बीर रस ॥ 82 ॥ 


(चौपाई) 
हरषि राम भेंटेउ हनुमाना । अति कृतग्य प्रभु परम सुजाना ॥ 
तुरत बैद तब कीन्ह उपाई । उठि बैठे लछिमन हरषाई ॥ 
हृदय लाइ प्रभु भेंटेउ भ्राता | हरषे सकल भालु-कपि-ब्राता ॥ 
कपि पुनि बैद तहाँ पहुँचावा | जेहि बिधि तबहिं ताहि लेइ आवा ॥ 
यह बृत्तांत दसानन सुनेऊ । अति-बिषाद पुनि पुनि सिर धुनेऊ ॥ 
ब्याकुल कुंभकरन पहिं गयेऊ | करि बहु जतन जगावत भयेऊ ॥ 
जागा निसिचर देखिअ कैसा । मानहूँ कालु देह धरि बैसा ॥ 
कुंभकरन बूझा सुनु भाई | काहे तव मुख रहे सुखाई ॥ 
कथा कही सब तेहिं अभिमानी । जेहि प्रकार सीता हरि आनी ॥ 
तात कपिन्ह सब निसिचर मारे | महा-महा-जोधा संघारे ॥ 
दुर्मुख सुररिपु मनुज-अहारी । भट अतिकाय अकंपन भारी ॥ 


अपर महोदर आदिक बीरा | परे समर महि सब रनधीरा ॥ 


(दोहा) 


सुनि दस-कंधर-बचन तब कुंभकरन बिलखान । 


जगदंबा हरि आनि अब सठ चाहत कल्यान ॥ 83 ॥ 


(चौपाई) 
भल न कीन्ह तैं निसि-चर-नाहा | अब मोहि आइ जगायेहि काहा ॥ 
अजहूँ तात त्यागि अभिमाना | भजह्ठु राम होइहि कल्याना ॥ 
हैं दससीस मनुज रघुनायक । जाके हनूमान से पायक ॥ 
अहह बंधु तैं कीन्हि खोटाई । प्रथमहिं मोहि न सुनाएहि आई ॥ 
कीन्हेहु प्रभु-बिरोध तेहि देवक | सिव बिरंचि सुर जाके सेवक ॥ 
नारद मुनि मोहि ग्यान जो कहा | कहतेझँ तोहि समय निरबहा ॥ 
अब भरि अंक भेंटु मोहि भाई | लोचन सुफल करी मैं जाई ॥ 


स्याम गात सरसी-रुह-लोचन । देखौं जाइ ताप-त्रय-मोचन ॥ 


(दोहा) 
राम-रूप-गुन सुमिर मन मगन भयेउ छन एक । 


रावन माँगेउ कोटि घट मद अरु महिष अनेक ॥ 84 ॥ 


(चौपाई) 


महिष खाइ करि मदिरा-पाना । गर्जा बज्राघात-समाना ॥ 

कुंभकरन दुर्मद रन-रंगा | चला दुर्ग तजि सेन न संगा ॥ 

देखि बिभीषनु आगें आयेउ | परेउ चरन निज नाम सुनायेउ ॥ 
अनुज उठाइ हृदय तेहि लावा । रघु-पति-भक्त जानि मन भावा ॥ 
तात लात रावन मोहि मारा | कहत परम-हित मंत्र-बिचारा ॥ 

तेहिं गलानि रघुपति पहिं आयेऊँ | देखि दीन प्रभु के मन भायेऊँ ॥ 
सुनु सुत भयेउ कालबस रावनु । सो कि मान अब परम सिखावनु ॥ 
धन्य धन्य तैं धन्य बिभीषन | भयेहु तात निसि-चर-कुल-भूषन ॥ 


बंधु बंस तैं कीन्ह उजागर । भजेहु राम सोभा-सुख-सागर ॥ 


(दोहा) 
बचन कर्म मन कपट तजि भजेहु राम रनधीर । 


जाहु न निज पर सूझ मोहि भयेझँ कालबस बीर ॥ 85 ॥ 


(चौपाई) 
बंधु-बचन सुनि चला बिभीषन | आयेउ जहूँ त्रै-लोक-बिभूषन ॥ 
नाथ भूधरा-कार-सरीरा | कुंभवरन आवत रनधीरा ॥ 


एतना कपिन्ह सुना जब काना | किलकिलाइ धाए बलवाना ॥ 


लिए उठाइ बिटप अरु भूधर | कटकटाइ डारहिं ता ऊपर ॥ 

कोटि कोटि गिरि-सिखर-प्रहारा | करहिं भालु कपि एक एक बारा ॥ 

मुरै न मन तन टरै न टारा । जिमि गज अर्क फलनि कर मारा ॥ 

तब मारुतसुत मुठिका हनेऊ । परेउ धरनि ब्याकुल सिर धुनेऊ ॥ 

पुनि उठि तेहिं मारेउ हनुमंता । घुर्मित भूतल परेउ तुरंता ॥ 

पुनि नल नीलहि अवनि पछारेसि | जहाँ तहँ पटकि पटकि भट डारेसि ॥ 
चली बली-मुख-सेन पराई । अति-भय-त्रसित न कोउ समुहाई ॥ 


(दोहा) 
अंगदादि कपि मुर्च्छित करि समेत सुग्रीवँ । 


काँख दाबि कपिराज कहूँ चला अमित-बल-सीवँ ॥ 86 ॥ 


(चौपाई) 
उमा करत रघुपति नरलीला । खेल गरुड़ जिमि अहिगन मीला ॥ 
भृकुटि भंग कालहि जो खाई । ताहि कि सोहै ऐसि लराई ॥ 
जग-पावनि कीरति बिस्तरिहहिं | गाइ गाइ भवनिधि नर तरिहहिं ॥ 
मुरछा गइ मारुतसुत जागा । सुग्रीवँहि तब खोजन लागा ॥ 
सुग्रीवहु कै मुरुछा बीती | निबुक गयेउ तेहि मृतक प्रतीती ॥ 


काटेसि दसन नासिका काना । गरजि अकास चलउ तेहिं जाना ॥ 
गहेउ चरन गहि धरनि पछारा । अति लाघव उठि पुनि तेहि मारा ॥ 
पुनि आयेउ प्रभु पहिं बलवाना | जयति जयति जय कृपानिधाना ॥ 
नाक कान काटे सोइ जानी । फिरा क्रोध करि भइ मन ग्लानी ॥ 


सहज भीम पुनि बिनु श्रुति नासा | देखत कपि दल उपजी त्रासा ॥ 


(दोहा) 
जय जय जय रघु-बंस-मनि धाए कपि देइ हूह । 


एकहि बार जो तासु पर छाड़ेन्हि गिरि-तरु-जूह ॥ 87 ॥ 


(चौपाई) 

कुंभकरन रन-रंग बिरुद्धा | सनमुख चला काल जनु क्रुद्धा ॥ 
कोटि कोटि कपि धरि धरि खाई । जनु टीड़ी गिरि-गुहा समाई ॥ 
कोटिन्ह गहि सरीर सन मर्दा | कोटिन्ह मीजि मिलव महि गर्दा ॥ 
मुख नासा श्रवनन्हि की बाटा । निसरि पराहिं भालु-कपि-ठाटा ॥ 
रन-मद-मत्त निसाचर दर्पा । बिस्व ग्रसिहि जनु एहि बिधि अर्पा ॥ 
मुरे सुभट सब फिरहिं न फेरे | सूझ न नयन सुनहिं नहिं टेरे ॥ 
कुंभकरन कपि-फौज बिडारी । सुनि धाई रजनी-चर-धारी ॥ 


देखि राम बिकल कटकाई । रिपु-अनीक नाना बिधि आई ॥ 


(दोहा) 
सुनु सौमित्र कपीस तुम सकल सँभारेहु सैन । 
मैं देखों खल-बल-दलहि बोले राजिवनैन ॥ 88 ॥ 


(चौपाई) 
कर सारंग साजि कटि भाथा । अरि दल दलन चले रघुनाथा ॥ 
प्रथम कीन्ह प्रभु धनुष-टकोरा । रिपु-दल बधिर भयेउ सुनि सोरा ॥ 
सत्यसंध छाँड़े सर लच्छा | कालसर्प जनु चले सपच्छा ॥ 
जहाँ तहँ चले बिपुल नाराचा | लगे कटन भट बिकट पिसाचा ॥ 
कटहिं चरन उर सिर भुजदंडा | बहुतक बीर होहिं सत खंडा ॥ 
घुर्मि घुर्मि घायल महि परहीं | उठि संभारि सुभट पुनि लरहीं ॥ 
लागत बान जलद जिमि गाजहीं | बहुतक देखी कठिन सर भाजहिं ॥ 


रुंड प्रचंड मुंड बिनु धावहिं | धरु धरु मारू मारु धुनि गावहिं ॥ 


(दोहा) 


छन महूँ प्रभु के सायकन्हि काटे बिकट पिसाच । 


पुनि रघुबीर निषंग महुँ प्रबिसे सब नाराच ॥ 89 ॥ 


(चौपाई) 
कुंभकरन मन दीख बिचारी । हति निमिष महँ निसाचर-धारी ॥ 
भयेउ क्रुद्ध दारुन बल बीरा । करि मृ-गनायक-नाद गँभीरा ॥ 
कोपि महीधर लेइ उपारी । डारै जहँ मर्कट-भट भारी ॥ 
आवत देखि सैल प्रभु भारे | सरन्हि काटि रज-सम करि डारे ॥ । 
पुनि धनु तानि कोपि रघुनायक | छाँड़े अति कराल बहु सायक ॥ 
तनु महँ प्रबिसि निसरि सर जाहीं | जिमि दामिनि घन माझ समाहीं ॥ 
सोनित स्रवत सोह तन कारे | जनु कज्जल-गिरि गेरु-पनारे ॥ 


बिकल बिलोकि भालु कपि धाए । बिहँसा जबहिं निकट कपि आए ॥ 


(दोहा) 
गर्जत धायेउ वेग अति कोटि कोटि गहि कीस । 


महि पटकै गजराज इव सपथ करै दससीस ॥ 90 ॥ 


(चौपाई) 
भागे भालु-बलीमुख-जूथा । बृकु बिलोकि जिमि मेष-बरूथा ॥ 


चले भागि कपि भालु भवानी | बिकल पुकारत आरत बानी ॥ 
यह निसिचर दु-काल-सम अहई | कपिकुल-देस परन अब चहई ॥ 
कृपा-बारि-धर राम खरारी । पाहि पाहि प्रनतारति-हारी ॥ 
स-करुन-बचन सुनत भगवाना । चले सुधारि सरासन बाना ॥ 
राम सेन निज पाछे घाली । चले सकोप महा-बल-साली ॥ 
खैंचि धनुष सर सत संधाने । छूटे तीर सरीर समाने ॥ 
लागत सर धावा रिस-भरा | कुधर डगमगत डोलति धरा ॥ 

लीन्ह एक तेहिं सैल उपाटी । रघु-कुल-तिलक भुजा सोइ काटी ॥ 
धावा बाम बाहु गिरि धारी । प्रभु सोउ भुजा काटि महि पारी ॥ 
काटे भुजा सोह खल कैसा । पच्छहीन मंदर गिरि जैसा ॥ 


उग्र बिलोकनि प्रभुहि बिलोका । ग्रसन चहत मानहूँ त्रेलोका ॥ 


(दोहा) 
करि चिक्कार घोर अति धावा बदनु पसारि | 


गगन सिद्ध सुर त्रासित हा हा हेति पुकारि ॥ 94 ॥ 


(चौपाई) 


सभय देव करुनानिधि जान्यो । श्रवन प्रजंत सरासनु तान्यो ॥ 


बिसिख निकर निसिचर मुख भरेऊ | तदपि महाबल भूमि न परेऊ ॥ 
सरन्हि भरा मुख सन्मुख धावा । काल त्रोन सजीव जनु आवा ॥ 
तब प्रभु कोपि तीब्र सर लीन्हा । धर ते भिन्न तासु सिर कीन्हा ॥ 
सो सिर परेउ दसानन आगें | बिकल भयेउ जिमि फनि मनि त्यागें ॥ 
धरनि धसइ धर धाव प्रचंडा | तब प्रभु काटि कीन्ह दुइ खंडा ॥ 

परे भूमि जिमि नभ तें भूधर | हेठ दाबि कपि भालु निसाचर ॥ 

तासु तेज प्रभु बदन समाना । सुर मुनि सबहिं अचंभव माना ॥ 

सुर दुंदुभीं बजावहिं हरषहिं | अस्तुति करहिं सुमन बहु बरषहिं ॥ 
करि बिनती सुर सकल सिधाए । तेही समय देवरिषि आए ॥ 
गगनोपरि हरि गुन गन गाए । रुचिर बीररस प्रभु मन भाए ॥ 


बेगि हतहु खल कहि मुनि गए | राम समर महि सोभत भए ॥ 


(छंद) 
संग्राम भूमि बिराज रघुपति अतुल बल कोसल धनी । 
श्रम बिंदु मुख राजीव लोचन अरुन तन सोनित कनी ॥ 
भुज जुगल फेरत सर सरासन भालु कपि चहु दिसि बने । 


कह दास तुलसी कहि न सक छबि सेष जेहि आनन घने ॥ 


(दोहा) 
निसिचर अधम मलाकर ताहि दीन्ह निज धाम | 


गिरिजा ते नर मंदमति जे न भजहिं श्रीराम ॥ 92 ॥ 


दिन कें अंत फिरीं दोड अनी | समर भई सुभटन्ह श्रम घनी ॥ 

राम कृपाँ कपि दल बल बाढ़ा | जिमि तृन पाइ लाग अति डाढ़ा ॥ 
छीजहिं निसिचर दिनु अरु राती | निज मुख कहें सुकृत जेहि भाँती ॥ 

बहु बिलाप दसकंधर करई । बंधु सीस पुनि पुनि उर धरई ॥ 

रोवहिं नारि हृदय हति पानी | तासु तेज बल बिपुल बखानी ॥ 

मेघनाद तेहि अवसर आवा । कहि बहु कथा पिता समुझावा ॥ 

देखेहु कालि मोरि मनुसाई । अबहिं बहुत का करौं बड़ाई ॥ 

इष्टदेव सौं बल रथ पायेउँ | सो बल तात न तोहि देखायेऊँ ॥ 

एहि बिधि जल्पत भयेउ बिहाना । चहूँ दुआर लागे कपि नाना ॥ 

इत कपि भालु काल-सम बीरा । उत रजनीचर अति-रन-धीरा ॥ 


लरहिं सुभट निज निज जय हेतू | बरनि न जाइ समर खगकेतू ॥ 


(दोहा) 


मेघनाद मायारचित रथ चढ़ि गयेउ अकास ॥ 


गर्जेउ प्रलय-पयोद जिमि भइ कपि-कटकहि त्रास ॥ 93 ॥ 


(चौपाई) 


सक्ति सूल तरवारि कृपाना । अस्त्र सस्त्र कुलिसायुध नाना ॥ 

डारै परसु परिघ पाषाना । लागेउ बृष्टि करे बहु बाना ॥ 

रहे दसहु दिसि सायक छाई । मानहूँ मघा मेघ झरि लाई ॥ 

धरु धरु मारु सुनिअ धुनि काना । जो मारै तेहि कोउ न जाना ॥ 
गहि गिरि तरु अकास कपि धावहिं | देखहि तेहि न दुखित फिरि आवहिं ॥ 

अवघट घाट बाट गिरि कंदर | माया-बल कीन्हेसि सर-पंजर ॥ 

जाहिं कहाँ ब्याकुल भए बंदर । सुरपति बंदि परे जनु मंदर ॥ 

मारुतसुत अंगद नल नीला | कीन्हेसि बिकल सकल बलसीला ॥ 

पुनि लछिमन सुग्रीवँ बिभीषन । सरन्हि मारि कीन्हेसि जर्जर-तन ॥ 

पुनि रघुपति सैं जूझे लागा | सर छाँड़ै होइ लागहिं नागा ॥ 

ब्याल-पास-बस भयेउ खरारी | स्वबस अनंत एक अबिकारी ॥ 

नट-इव कपट चरिंत कर नाना । सदा स्वतत्र एक भगवाना ॥ 


रन-सोभा लगे प्रभुहिं बँधावा | देखि दसा देवन्ह भय पावा ॥ 


(दोहा) 


खगपति जाकर नामु जपि मुनि काटहिं भव-पास । 


सो प्रभु आव कि बंध तर ब्यापक बिस्व-निवास ॥ 94 ॥ 


(चौपाई) 


चरित राम के सगुन भवानी । तरकि न जाहिं बुद्धि बल बानी ॥ 
अस बिचारि जे तग्य बिरागी | रामहि भजहिं तर्क सब त्यागी ॥ 
ब्याकुल कटक कीन्ह घननादा । पुनि भा प्रगट कहै दुर्बादा ॥ 
जामवंत कह खल रहु ठाढ़ा । सुनि करि ताहि क्रोध अति बाढ़ा ॥ 
बूढ़ जानि सठ छाँड़ेउँ तोही | लागेसि अधम पचारैे मोही ॥ 

अस कहि तीव्र त्रिसूल चलावा | जामवंत सो कर गहि धावा ॥ 
मारिसि मेघनाद कै छाती । परा भूमि घुर्मित सुरघाती ॥ 

पुनि रिसान गहि चरन फिरावा | महि पछारि निज बल देखरावा ॥ 
बर-प्रसाद सो मरै न मारा | तब गहि पद लंका पर डारा ॥ 


इहाँ देवरिषि गरुड़ पठावा । राम-समीप सपदि सो आवा ॥ 


(दोहा) 


पत्रगिरि खाए सकल छन महुँ ब्याल-बरूथ । 


भए बिगत माया तुरित हरषे बानर जूथ | 95॥ 


गहि गिरि पादप उपल नख धाए कीस रिसाइ । 


चले तमीचर बिकलतर गढ़ पर चढ़े पराइ ॥ 96 ॥ 


(चौपाई) 
मेघनाद के मुरछा जागी | पितहि बिलोकि लाज अति लागी ॥ 


तुरत गयेउ गिरि-बर-कंदरा | करै अजय मख अस मन धरा ॥ 
सो सुधि पाइ बिभीषन कहई । सुन प्रभु समाचार अस अहई ॥ 
मेघनाद मख करै अपावन | खल मायावी देव-सतावन ॥ 
जौं प्रभु सिद्ध होइ सो पाइहि । नाथ बेगि पुनि जीति न जाइहि ॥ 
सुनि रघुपति अतिसय सुख माना । बोले अंगदादि कपि नाना ॥ 
लछिमन संग जाहु सब भाई | करहु बिधंस जग्य कर जाई ॥ 

तुम्ह लछिमन मारेहु रन ओही । देखि सभय सुर दुख अति मोही ॥["] 
मारेहु तेहि बल बुद्धि उपाई । जेहिं छीजै निसिचर सुनु भाई ॥ 
जामवंत कपिराज बिभीषन । सेन समेत रहेहु तीनिउँ जन ॥ 
जब रघुबीर दीन्हि अनुसासन । कटि निषंग कसि साजि सरासन ॥ 
प्रभु-प्रताप उर धरि रनधीरा | बोले घन इव गिरा गँभीरा ॥ 
जौं तेहि आजु बचें बिनु आवौं | तौ रघु-पति-सेवक न कहावीं ॥ 


[] गीता प्रेस से 


जौं सत संकर करहिं सहाई । तदपि हतौं रघु-बीर-दोहाई ॥ 


(दोहा) 
बंदि राम-पद-कमल जुग चलेउ तुरंत अनंत । 


अंगद नील मयंद नल संग सुभट हनुमंत ॥ 97 ॥ 


(चौपाई) 


जाइ कपिन्ह सो देखा बैसा । आहुति देत रुधिर अरु भैंसा ॥ 
कीन्ह कपिन्ह सब जग्य बिधंसा | जब न उठै तब करहिं प्रसंसा ॥ 
तदपि न उठै धरेन्हि कच जाई । लातन्हि हति हति चले पराई ॥ 
लै त्रिसूल धावा कपि भागे | आए जहँ रामानुज आगे ॥ 

आवा परम क्रोध कर मारा । गर्ज घोर-रव बारहिं बारा ॥ 

कोपि मरुतसुत अंगद धाए । हति त्रिसूल उर धरनि गिराए ॥ 

प्रभु कहँ छाँड़ेसि सूल प्रचंडा | सर हति कृत अनंत जुग खंडा ॥ 
उठि बहोरि मारुति जुबराजा | हतहिं कोपि तेहि घाउ न बाजा ॥ 
फिरे बीर रिपु मरै न मारा | तब धावा करि घोर चिकारा ॥ 

आवत देखि क्रुद्ध जनु काला | लछिमन छाँड़े बिसिख कराला ॥ 


देखेसि आवत पबि-सम बाना । तुरत भयेउ खल अंतरधाना ॥ 


बिबिध बेष धरि करै लराई | कबहुँक प्रगट कबहूँ दुरि जाई ॥ 

देखि अजय रिपु डरपे कीसा । परम क्रुद्ध तब भयेउ अहीसा ॥ 
एहि पापिहि मैं बहुत खेलावा | अब बध उचित कपिन्ह भय पावा ॥ 
सुमिरि कोसला-धीस-प्रतापा | सर-संधान कीन्ह करि दापा ॥ 


छाँड़ेउ बान माँझ उर लागा | मरती बार कपटु सबु त्यागा ॥ 


(दोहा) 
रामानुज कहँ राम कहँ अस कहि छाँड्ेसि प्रान । 


धन्य सक्रजित मातु तव कह अंगद हनुमान ॥ 98 ॥ 


(चौपाई) 


बिनु प्रयास हनुमान उठावा । लंका द्वार राखि तेहि आवा ॥ 

तासु मरन सुनि सुर गंधर्बा | चढ़ि बिमान आए नभ सर्बा ॥ 

बरषि सुमन दुंदुर्भीं बजावहिं । श्री-रघु-बीर-बिमल जस गावहिं ॥ 
जय अनंत जय जगदाधारा । तुम प्रभु सब देवन्ह निस्तारा ॥ 
अस्तुति करि सुर सिद्ध सिधाए | लछिमन कृपासिन्धु पहिं आए ॥ 
सुत-बध सुनेउ दसानन जबहीं | मुरछित भयेउ परेउ महि तबहीं ॥ 


मंदोदरी रुदन कर भारी । उर ताड़न बहु भाँति पुकारी ॥ 


नगर लोग सब ब्याकुल सोचा | सकल कहहिं दसकंधर पोचा ॥ 


(दोहा) 
तब दसकंठ अनेक बिधि समुझाईं सब नारि | 


नस्वर-रूप जगत सब देखहु हृदय बिचारि ॥ 99 ॥ 


(चौपाई) 

तिन्हहि ग्यान उपदेसा रावन । आपुन मंद कथा सुभ पावन ॥ 
पर-उपदेस कुसल बहुतेरे | जे आचरहिं ते नर न घनेरे ॥ 
निसा सिरानि भयेउ भिनुसारा । लगे भालु कपि चारिहूँ द्वारा ॥ 
सुभट बोलाइ दसानन बोला | रन-सनमुख जा कर मन डोला ॥ 
सो अबहीं बरु जाउ पराई | संजुग-बिमुख भए न भलाई ॥ 
निज-भुज-बल मैं बैरु बढ़ावा । देहहों उतरु जो रिपु चढ़ि आवा ॥ 
अस कहि मरुत-बेग रथ साजा | बाजे सकल जुझाऊ बाजा ॥ 
चले बीर सब अतुलित बली | जनु कञ्जल कै आँधी चली ॥ 


असगुन अमित होहिं तेहि काला | गनै न भुजबल गर्ब बिसाला ॥ 


(छंद) 


अति-गर्ब गनै न सगुन असमुन स्रवहिं आयुध हाथ तें । 
भट गिरत रथ तें बाजि गज चिक्करत भाजहिं साथ तें ॥ 
गोमायु गीध कराल खर-रव स्वान बोलहिं अति घने । 


जनु कालदूत उलूक बोलहिं बचन परम भयावने ॥ 


(दोहा) 
ताहि कि संपति सगुन सुभ सपनेहु मन बिश्राम | 


भूत-द्रोह-रत मोहबस राम-बिमुख रति-काम ॥ 400 ॥ 


(चौपाई) 
चलेउ निसाचर-कटक अपारा । चतुरंगिनी अनी बहु-धारा ॥ 
बिबिध भाँति बाहन रथ जाना । बिपुल बरन पताक ध्वज नाना ॥ 
चले मत्त गज-जूथ घनेरे | प्राबिट-जलद मरुत जनु प्रेरे ॥ 
बरन बरद बिरदैत निकाया | समर-सूर जानहिं बहु माया ॥ 
अति बिचित्र बाहिनी बिराजी | बीर बसंत सेन जनु साजी ॥ 
चलत कटक दिगसिधुंर डगहीं | छुभित पयोधि कुधर डगमगहीं ॥ 
उठी रेनु रबि गयेउ छपाई । मरुत थकित बसुधा अकुलाई ॥ 


पनव निसान घोर-रव बाजहिं | महा-प्रलय के घन जनु गाजहिं ॥ 


भेरि नफीर बाज सहनाई । मारू राग सुभट सुखदाई ॥ 
केहरि-नाद बीर सब करहीं | निज निज बल पौरुष उच्चरहीं ॥ 
कहै दसानन सुनहु सुभट्टा | मर्दहु भालु कपिन्ह के ठट्टा ॥ 

हां मारिहौ भूप दोउ भाई | अस कहि सनमुख फौज रेंगाई ॥ 
यह सुधि सकल कपिन्ह जब पाई । धाए करि रघु-बीर-दोहाई ॥ 


(छंद) 
धाए बिसाल कराल मरकट भालु काल समान ते | 
मानहुँ सपच्छ उड़ाहिं भूधर-बुंद नाना बान ते ॥ 
नख-दसन-सैल-महाद्वुमायुध सबल संक न मानहीं । 


जय राम रावन-मत्त-गज-मृगराज सुजसु बखानहीं ॥ 


(दोहा) 
दुहुँ देसि जय जयकार करि निज निज जोरी जानि । 
भिरे बीर इत रघुपतिहि उत रावनहि बखानि ॥ 404 ॥ 


(चौपाई) 
रावन रथी बिरथ रघुबीरा | देखि बिभीषन, भयेउ अधीरा ॥ 


अधिक प्रीति मन भा संदेहा | बंदि चरन कह सहित सनेहा ॥ 

नाथ न रथ नहिं तनु पद-त्राना | केहि बिधि जितब बीर बलवाना ॥ 
सुनहु सखा कह कृपानिधाना । जेहिं जय होइ सो स्यंदन आना ॥ 
सौरज धीरज तेहि रथ चाका । सत्य सील दृढ़ ध्वजा पताका ॥ 
बल बिबेक दम परहित घोरे | छमा कृपा समता रजु जोरे ॥ 
ईस-भजनु सारथी सुजाना । बिरति चर्म संतोष कृपाना ॥ 

दान परसु बुधि सक्ति प्रचंड़ा | बर बिग्यान कठिन कोदंडा ॥ 

अमल अचल मन त्रोन-समाना | सम जम नियम सिलीमुख नाना ॥ 
कवच अभेद बिप्र-गुर-पूजा | एहि सम बिजय-उपाय न दूजा ॥ 


सखा धर्ममय अस रथ जाकें | जीतन कहँ न कतहूँ रिपु ताकें ॥ 


(दोहा) 
महा अजय संसार रिपु जीति सकै सो बीर । 
जा के अस रथ होइ दृढ़ सुनहु सखा मतिधीर ॥ 402 ॥ 
सुनि प्रभु बचन बिभीषन हरषि गहे पद कंज । 
एहि मिस मोहि उपदेसअ राम कृपा सुख-पुंज ॥ 403 ॥ 
उत पचार दसकंधर इत अंगद हनुमान । 


लरत निसाचर भालु कपि करि निज निज प्रभु आन ॥ 404 ॥ 


(चौपाई) 


सुर ब्रह्मादि सिद्ध मुनि नाना | देखत रन नभ चढ़े बिमाना ॥ 

हमहूँ उमा रहे तेहि संगा | देखत राम-चरित-रन-रंगा ॥ 

सुभट समर रस दुहूँ दिसि माँते | कपि जयसील राम बल ताते ॥ 
एक एक सन भिरहिं पचारहिं | एकन्ह एक मर्दि महि पारहिं ॥ 
मारहिं काटहिं धरहिं पछारहिं | सीस तोरि सीसन्ह सन मारहिं ॥ 
उदर बिदारहिं भुजा उपारहिं | गहि पद अवनि पटकि भट डारहिं ॥ 
निसिचर भट महि गाड़हि भालू | ऊपर ढारि देहिं बहु बालू ॥ 

बीर बलिमुख जुद्ध बिरुद्धे | देखिअत बिपुल काल जनु क्रुद्धे ॥ 


(छंद) 
क्रुद्धे कृतांत समान कपि तन स्रवत सोनित राजहीं । 
मर्दहिं निसाचर कटक भट बलवंत घन जिमि गाजहीं ॥ 
मारहिं चपेटन्हि डॉटि दातन्ह काटि लातन्ह मीजहीं । 
चिक्करहिं मरकट भालु छल बल करहिं जेहिं खल छीजहीं ॥ 
धरि गाल फारहिं उर बिदारहिं गल अँतावरि मेलहीं । 


प्रहलादपति जनु बिबिध तनु धरि समर-अंगन खेलहीं ॥ 


धरु मारु काटु पछारु घोर गिरा गगन महि भरि रही । 


जय राम जो तृन तें कुलिस कर कुलिस तें कर तृन सही ॥ 


(दोहा) 
निज दल बिवल बिलोकहि तब बीस भुजा दस चाप । 


रथ चढ़ि चलेउ दसानन फिरहु फिरहु करि दाप ॥ 405 ॥ 


(चौपाई) 
धायेउ परम क़ुद्ध दसकंधर | सन्मुख चले हूह देइ बंदर ॥ 
गहि कर पादप उपल पहारा । डारेहिं ता पर एकहिं बारा ॥ 
लागहिं सैल बज्र-तन तासू | खंड खंड होइ फूटहिं आसू ॥ 
चला न अचल रहा रथ रोपी । रन-दुर्मद रावन अति कोपी ॥ 
इत उत झपटि दपटि कपि-जोधा । मर्दे लाग भयेउ अति क्रोधा ॥ 
चले पराइ भालु कपि नाना । त्राहि त्राहि अंगद हनुमाना ॥ 
पाहि पाहि रघुबीर गोसाई | यह खल खाइ काल की नाई ॥ 


तेहि देखे कपि सकल पराने | दसहुँ चाप सायक संधाने ॥ 


(छंद) 


संधानि धनु सर निकर छाँड़ेसि उरग जिमि उड़ि लागहीं । 
रहे पूरि सर धरनी गगन दिसि बिदसि कहाँ कपि भागहीं ॥ 
भयो अति कोलाहल बिकल कपि दल भालु बोलहिं आतुरे । 


रघुबीर करुना-सिंधु आरत-बंधु जन-रच्छक हरे ॥ 


(दोहा) 
बिचलत देखि अनीक निज कटि कसि निषंग धनु हाथ । 


लछिमन चले सकोप तब नाइ राम-पद माथ ॥ 406 ॥ 


(चौपाई) 

रे खल का मारसि कपि भालू । मोहि बिलोकु तोर मैं कालू ॥ 
खोजत रहेऊँ तोहि सुतघाती | आजु निपाति जुड़ावौं छाती ॥ 

अस कहि छॉँड़ेसि बान प्रचंडा । लछिमन किए सकल सत-खंडा ॥ 
कोटिन्ह आयुध रावन डारे । तिल प्रवान करि काटि निवारे ॥ 

पुनि निज बानन्ह कीन्ह प्रहारा | स्यंदन भंजि सारथी मारा ॥ 

सत सत सर मारे दस भाला । गिरि-स़रिंगन्ह जनु प्रबिसहिं ब्याला ॥ 
सत सर पुनि मारा उर माहीं । परेउ अवनि-तल सुधि कछु नाहीं ॥ 


उठा प्रबल पुनि मुरुछा जागी । छाँड्रेसि ब्रह्म दीन जो साँगी ॥ 


(छंद) 
सो ब्रह्म-दत्त प्रचंड-सक्ति अनंत उर लागी सही । 
पर्यो बीर बिकल उठाव दसमुख अतुल-बल महिमा रही ॥ 
ब्रह्मांड भवन बिराज जा के एक सिर जिमि रज-कनी । 


तेहि चह उठावन मूढ़ रावन जान नहिं त्रि-भुअन धनी ॥ 


(दोहा) 
देखि धायेडउ पवनसुत बोलत बचन कठोर । 


आवत ही उर महू हनेइ मुष्ठि-प्रहार प्रघोर ॥ 407 ॥ 


(चौपाई) 
जानु टेकि कपि भुमि न गिरा | उठा सँभारि बहुत रिस-भरा ॥ 
मुठिका एक ताहि कपि मारा । परेउ सैल जनु बज्र-प्रहारा ॥ 
मुरुछा गै बहोरि सो जागा | कपि-बल बिपुल सराहन लागा ॥ 
धिग धिग मम पौरुष धिग मोही । जौ तैं जिअत उठेसि सुरद्रोही ॥ 
अस कहि लछिमन कहूँ कपि ल्यायो | देखि दसानन बिसमउ पायो ॥ 


कह रघुबीर समुझु जिय भ्राता । तुम्ह कृतांत-भच्छक सुर-त्राता ॥ 


सुनत बचन उठि बैठ कृपाला | गई गगन सो सकति कराला ॥ 


पुनि कोदंड बान गहि धाए । रिपु सन्‍्मुख अति आतुर आए ॥ 


(छंद) 
आतुर बहोरि बिभंजि स्यंदन सूत हति ब्याकुल कियो । 
गिर्यो धरनि दसकंधर बिकलतर बान-सत बेध्यो हियो ॥ 
सारथी दूसर घालि रथ तेहि तुरत लंका लेइ गयो । 
रघु-बीर-बंधु प्रताप-पुंज बहोरि प्रभु-चरनन्हि नयो ॥ 


(दोहा) 
उहाँ दसानन जागि करि करे लाग कछु जग्य । 


जय चाहत रघुपति विमुख सठ हठ-बस अति-अग्य ॥ 408 ॥ 


(चौपाई) 
इहाँ बिभीषन सब सुधि पाई । सपदि जाइ रघुपतिहि सुनाई ॥ 
नाथ करै रावन एक जागा । सिद्ध भए नहिं मरिहि अभागा ॥ 
पठवहु नाथ बेगि भट बंदर | करहिं बिधंस आव दसकंधर ॥ 


प्रात होत प्रभु सुभट पठाए | हनुमदादि अंगद सब धाए ॥ 


कौतुक कूदि चढ़े कपि लंका । पैठे रावन-भवन असंका ॥ 
जबहीं करत जग्य सो देखा | सकल कपिन्ह भा क्रोध बिसेखा ॥ 
रन तें निलज भाजि गृह आवा । इहाँ आइ बक-ध्यानु लगावा ॥ 


अस कहि अंगद मारेउ लाता । चितव न सठ स्वारथ मनु राता ॥ 


(छंद) 
नहिं चितव जब करि कोप कपि गहि दसन लातन्ह मारहीं । 
धरि केस नारि निकारि बाहेर तेइतिदीन पुकारहीं ॥ 
तब उठेउ क्रुद्ध कृताँत-सम गहि चरन बानर डारई । 


एहि बीच कपिन्ह बिधंस-कृत मख देखि मन महुँ हारई ॥ 


(दोहा) 
मख बिधंसि कपि कुसल सब आए रघुपति पास । 


चलेउ निसाचर क्रुर्द्ध होइ त्यागि जिवन कै आस ॥ 409 ॥ 


(चौपाई) 
चलत होहिं अति असुभ भयंकर । बैठहिं गीध उड़ाइ सिरन्ह पर ॥ 


भयेउ कालबस काहु न माना । कहेसि बजावहु जुद्ध-निसाना ॥ 


चली तमी-चर -अनी अपारा । बहु गज रथ पदाति असवारा ॥ 
प्रभु सन्‍्मुख धाए खल कैंसे | सलभ-समूह अनल कहाँ जैंसे ॥ 

इहाँ देवतन्ह अस्तुति कीन्ही । दारुन बिपति हमहि एहिं दीन्ही ॥ 
अब जनि राम खेलावहु एही । अतिसय दुखित होति बैदेही ॥ 
देव-बचन सुनि प्रभु मुसकाना | उठि रघुबीर सुधारे बाना । 
जटा-जूट दृढ़ बाँधे माथे | सोहहिं सुमन बीच बिच गाँथे ॥ 
अरुन-नयन बारिद-तनु-स्यामा | अखिल-लोक-लोचन-अभिरामा ॥ 


कटितट परिकर कसेउ निषंगा | कर कोदंड कठिन सारंगा ॥ 


(छंद) 
सारंग कर सुंदर निषंग सिलीमुखाकर कटि कस्यौ । 
भुजदंड पीन मनोहरायत उर धरा-सुर-पद लस्यौ ॥ 
कह दास तुलसी जबहिं प्रभु सर-चाप कर फेरन लगे । 


ब्रह्मांड दिग्ज कमठ अहि महि सिंधु भूधर डगमगे ॥ 


(दोहा) 
हरषि देव बिलोहि छबि बरषहिं सुमन अपार । 


जय जय प्रभु गुन-ग्यान-बल-धाम हरम महिभार ॥ 440 ॥ 


(चौपाई) 
एहीं बीच निसा-चर-अनी | कसमसाति आई अति-घनी । 
देखि चले सनमुख कपि भट्टा | प्रजयकाल के जनु घन-घट्टा ॥ 
बहु-कृपान तरवारि चमंकहिं | जनु दस दिसि दामिनी दमंकहिं ॥ 
गज रथ तुरग चिकार कठोरा । गर्जहिं मनहुँ बलाहक घोरा ॥ 
कपि-लंगूर बिपुल नभ छाए । मनहू इंद्रधनु उए सुहाए ॥ 
उठी धूरि मानहूँ जलधारा । बान बुंद भइ बुष्टि अपारा ॥ 
दुहुँ दिसि पर्बत करहिं प्रहारा | बज्रपात जनु बारहिं बारा ॥ 
रघुपति कोपि बान-झरि लाई | घायल भइ निसि-चर-समुदाई ॥ 
लागत बान बीर चिक्करहीं । घुर्मि घुर्मि जहँ तहँ महि परहीं ॥ 
स्रवहिं सैल जनु निर्झर-भारी | सोनित सरि कादर भयकारी ॥ 


(छंद) 
कादर भयंकर रुधिर-सरिता चली परम अपावनी । 
दोउ कूल दल रथ रेत चक्र अबर्त बहति भयावनी ॥ 
जल जंतुगज पदचर तुरग खर बिबिध बाहन को गने | 


सर सक्ति तोमर सर्प चाप तरंग चर्म कमठ घने ॥ 


(दोहा) 
बीर परहिं जनु तीर-तरु मज्ञा बहु बह फेन । 


कादर देखि डरहिं तेहि सुभटन के मन चेन ॥ 444 ॥ 


(चौपाई) 


मज्जहि भूत पिसाच बेताला | प्रमथ महा झोटिंग कराला ॥ 

काक कंक लेइ भुजा उड़ाहीं | एक ते छीनि एक लेइ खाहीं ॥ 
एक कहहिं ऐसिउ सौंघाई । सठहु तुम्हार दरिद्र न जाई ॥ 

कहँरत भट घायल तट गिरे | जहाँ तहँ मनहूँ अर्धजल परे ॥ 
खैंचहिं गीध आँत तट भए । जनु बंसी खेलत चित दए ॥ 

बहु भट बहहिं चढ़े खग जाहीं । जनु नावरि खेलहिं सरि माहीं ॥ 
जोगिनि भरि भरि खप्पर संचहिं | भूत-पिसाच-बधू नभ नंचहिं ॥ 
भट कपाल करताल बजावहिं । चामुंडा नाना बिधि गावहिं ॥ 
जंबुक-निकर कटक्कट कट्टहिं | खाहिं हुआहिं अघाहिं दपट्टहिं ॥ 
कोटिन्ह रुंड मुंड बिनु डोल्लहिं | सीस परे महि जय जय बोल्लहिं ॥ 


(छंद) 


बोल्लहिं जो जय जय मुंड रुंड प्रचंड सिर बिनु धावहीं । 
खप्परिन्ह खग्ग अलुज्झि जुज्झहिं सुभट सुरपुर पावहीं ॥ 
निसाचर-बरूथ बिमदिं गरजहिं भालु कपि दर्पित भए । 


संग्राम-अंगन सुभट सोवहिं राम-सर-निकरन्हि हए ॥ 


(दोहा) 
हृदय बिचारेसि दसबदन भा निसि-चर-संहार । 


मैं अकेल कपि भालु बहु माया करौं अपार ॥ 442 ॥ 


(चौपाई) 


देवन्ह प्रभुहि पयादे देखा | उपजा उर अति-छोभ बिसेखा ॥ 
सुरपति निज रथ तुरत पठावा | हरष सहित मातलि लई आवा ॥ 
तेज-पुंज रथ दिब्य अनूपा । विहँसि चढ़े कोसल-पुर-भूपा ॥ 
चंचल तुरग मनोहर चारी | अजर अमर मन-सम-गति-कारी ॥ 
रथारूढ़ रघुनाथहि देखी | धाए कपि बलु पाइ बिसेखी ॥ 

सही न जाइ कपिन्ह कै मारी | तब रावन माया बिस्तारी ॥ 

सो माया रघुबीरहि बाँची | लछिमन कपिन्ह सो मानी साँची ॥ 
देखी कपिन्ह निसा-चर-अनी । बहु अंगत लछिमन कपिधनी ॥ 


(छंद) 
बहु-बालिसुत लछिमन कपीस बिलोकि मरकट अपडरे | 
जनु चित्र लिखित समेत लछिमन जहाँ सो तहँ चितवहिं खरे ॥ 
निज सेन चकित बिलोकि हँसि सर चाप सजि कोसल-धनी । 


माया हरी हरि निमिष महुँ हरपी सकल मरकट-अनी ॥ 


(दोहा) 
बहुरि राम सब तन चितै बोले बचन गँभीर । 


द्ंदजुद्ध देखहु सकल श्रमित भए अति बीर ॥ 443 ॥ 


(चौपाई) 
अस कहि रथ रघुनाथ चलावा । बिप्र-चरन-पंकज सिरु नावा ॥ 
तब लंकेस क्रोध उर छावा । गर्जत तर्जत सनमुख धावा ॥ 
जीतेहु जे भट संजुग माहीं । सुनु तापस मैं तिनन्‍्ह सम नाहीं ॥ 
रावन नाम जगत जस जाना । लोकप जाकें बंदीखाना ॥ 
खर-दूषन-कबंध तुम्ह मारा । बधेहु ब्याध इव बालि बिचारा ॥ 


निसि-चर-निकर सुभट संघारेहु | कुंभकरन घननादहि मारेहु ॥ 


बैरु आजु सबु लेजँ निबाही । जौं रन भूप भाजि नहिं जाहीं ॥ 
आजु करौं खलु काल हवाले । परेहु कठिन रावन के पाले ॥ 
सुनि दुर्बचन कालबस जाना । बिहँसि बचन कह कृपानिधाना ॥ 


सत्य सत्य सब तव प्रभुताई | जल्पसि जनि देखाउ मनुसाई ॥ 


(छंद) 
जनि जल्पना करि सुजसु नासहि नीति सुनहि करहि छमा । 
संसार महँ पूरुष त्रेबिध पाटल रसाल पनस समा ॥ 
एक सुमनप्रद एक सुमन-फल एक फलइ केवल लागहीं । 


एक कहहिं, कहहिं करहिं अपर, एक करहिं कहत न बागहीं ॥ 


(दोहा) 
राम -बचन सुनि बिहँसा मोहि सिखावत ग्यान । 


बैरु करत नहिं तब डरेउ अब लागे प्रिय प्रान ॥ 444 ॥ 


(चौपाई) 
कहि दुर्बचन क़्रुद्ध दसकंधर | कुलिस समान लाग छाँड़ै सर ॥ 


नानाकार सिलीमुख धाए | दिसि अरु बिदिसि गगन महि छाए ॥ 


अनलबान छाँड़ेउ रघुबीरा | छन महूँ जरे निसा-चर-तीरा ॥ 
छाँड़ेसि तीव्र सक्ति खिसिआई । बान-संग प्रभु फेरि पठाई ॥ 
कोटिक चक्र त्रिसूल पबारै । बिनु प्रयास प्रभु काटि निवारै ॥ 
निफल होहिं रावन सर कैसे | खल के सकल मनोरथ जैसे ॥ 
तब सत-बान सारथी मारेसि | परेउ भूमि जय राम पुकारेसि ॥ 


राम कृपा करि सूत उठावा | तब ग्रभु परम क्रोध कहूँ पावा ॥ 


(छंद) 
भए क्ुद्ध जुद्धद-बिरुद्ध रघुपति त्रोन सायक कसमसे । 
कोदंड-धुनि अति-चंड सुनि मनुजाद सब मारुत ग्रसे ॥ 
मंदोदरी उर कंप कंपति कमठ भू भूधर त्रसे । 
चिक्करहिं दिग्ज दसन गहि महि देखि कौतुक सुर हँसे ॥ 


(दोहा) 
तानि सरासन श्रवन लगि छाँड़े बिसिख कराल । 


राम-मारगन [!]-गन चले लहलहात जनु ब्याल ॥ 445 ॥ 


[] मारगन - बाण। 


(चौपाई) 
चले बान सपच्छ जनु उरगा । प्रथमहिं हतेउ सारथी तुरगा ॥ 
रथ बिभंजि हति केतु पताका । गर्जा अति अंतर बलु थाका ॥ 
तुरत आन रथ चढ़ि खिसिआना । अस्त्र सस्त्र छाँड़ेसि बिधि नाना ॥ 
बिफल होहिं सब उद्यम ता के । जिमि पर-द्रोह-निरत-मनसा के ॥ 
तब रावन दस सूल चलाए । बाजि चारि महि मारि गिराए ॥ 
तुरग उठाइ कोपि रघुनायक । खैंचि सरासन छाँड़े सायक ॥ 
रावन-सिर-सरोज-बन-चारी । चलि रघुबीर सिलीमुख धारी ॥ 
दस दस बान भाल दस मारे | निसरि गए चले रुधिर पनारे ॥ 
स्रवत रुधिर धायेउ बलवाना । प्रभु पुनि कृत धनु-सर-संधाना ॥ 
तीस तीर रघुबीर पबारे | भुजन्हि समेत सीस महि पारे ॥ 
काटतहीं पुनि भए नबीने । राम बहोरि भुजा सिर छीने ॥ 
प्रभु बहु बार बाहु सिर हए | कटत झटिति पुनि नूतन भए ॥ 
पुनि पुनि प्रभु काटत भुज सीसा । अति कौतुकी कोसलाधीसा ॥ 


रहे छाइ नभ सिर अरु बाहू । मानहुँ अमित केतु अरु राहू ॥ 


(छंद) 


जनु राहु केतु अनेक नभ पथ स्रवत सोनित धावहीं । 


रघु-बीर-तीर प्रचंड लागहिं भूमि गिरन न पावहीं ॥ 
एक एक सर सिर-निकर छेदे नभ उड़त इमि सोहहीं । 
जनु कोपि दिन-कर-कर-निकर जहाँ तहँ बिधुंतुद पोहहीं ॥ 


(दोहा) 
जिमि जिमि प्रभु हर तासु सिर तिमि तिमि होहिं अपार । 
सेवत बिषय बिबर्ध जिमि नित नित नूतन मार ॥ 446 ॥ 


(चौपाई) 
दसमुख देखि सिरन्ह कै बाढ़ी | बिसरा मरन भई रिस गाढ़ी ॥ 


गर्जेउ मूढ़ महा अभिमानी । धायेड दसउ सरासन तानी ॥ 
समर-भूमि दसकंधर कोपेउ | बरषि बान रघुपति रथ तोपेउ ॥ 

दंड एक रथ देखि न परा । जनु निहार महूँ दिनकर दुरा ॥ 
हाहाकार सुरन्ह जब कीन्हा | तब प्रभु कोपि कार्मुक लीन्हा ॥ 

सर निवार रिपु के सिर काटे । ते दिसि बिदिस गगन महि पाटे ॥ 
काटे सिर नभ-मारग धावहिं | जय जय धुनि करि भय उपजावहािं ॥ 


कहाँ लछिमन सुग्रीव कपीसा । कहँ रघुबीर कोसलाधीसा ॥ 


(छंद) 
कहाँ राम कहि सिर-निकर धाए देखि मर्कट भजि चले । 
संधानि धनु रघु-बंस-मनि हँसे सरन्ह सिर भेदे भले ॥ 
सिर-मालिका गहि कालिका कर बुंद बुंदन्हि बहु मिलीं । 


करि रुधिर-सरि मञ्जनु मनहःँ संग्राम-बट पूजन चलीं ॥ 


(दोहा) 
पुनि रावन अति कोप करि छाँड्ेसि सक्ति प्रचंड । 


सनमुख चली बिभीषनही मनहुँ काल कर दंड ॥ 447 ॥ 


(चौपाई) 


आवत देखि सक्ति खर-धारा । प्रनतारतिहर बिरदु सँभारा ॥ 
तुरत बिभीषनु पाछें मेला | सनमुख राम सहेउ सोइ सेला ॥ 
लागि सक्ति मुरुछा कछु भई । प्रभु कृत खेल सुरन्‍्ह बिकलई ॥ 
देखि बिभीषन प्रभु स्रम पायेउ । गहि कर गदा क्रुद्ध होइ धायेउ ॥ 
रे कुभाग्य सठ मंद कुबुद्धे । तैं सुर नर मुनि नाग बिरुद्धे ॥ 

सादर सिव कहुँ सीस चढ़ाए | एक एक के कोटिन्ह पाए ॥ 


तेहि कारन खल अब लगि बाँचा | अब तव कालु सीस पर नाचा ॥ 


राम-बिमुख सठ चहसि संपदा | अस कहि हनेसि माँझ उर गदा ॥ 


(छंद) 
उर माँझ गदा-प्रहार घोर कठोर लागत महि परयो । 
दस-बदन सोनित स्रवत पुनि संभारि धायेउ रिस भर्‌यो ॥ 
दोउ भिरे अतिबल मल्ल जुद्ध बिरुद्ध एकु एकहि हने । 
रघु-बीर-बल-गर्बित बिभीषनु घालि नहिं ता कहूँ गने ॥ 


(दोहा) 
उमा बिभीषनु रावनहि सन्मुख चितव कि काउ । 


भिरत सो काल-समान अब श्री-रघु-बीर-प्रभाउ ॥ 448 ॥ 


(चौपाई) 
देखा श्रमित बिभीषनु भारी | धायेउ हनूमान गिरि-धारी ॥ 


रथ तुरंग सारथी निपाता । हृदय माँझ तेहि मारेसि लाता ॥ 
ठाढ़ रहा अति-कंपित गाता | गयेउ बिभीषनु जहाँ जनत्राता ॥ 
पुनि रावन कपि हतेउ पचारी | चलेउ गगन कपि पूँछ पसारी ॥ 


गहिसि पूँछ कपि-सहित उड़ाना । पुनि फिरि भिरेउ प्रबल हनुमाना ॥ 


लरत अकास जुगल सम जोधा | हनत एकु एकहि करेि क्रोधा ॥ 
सोहहिं नभ छल बल बहु करहीं | कज्जल-गिरि सुमेरु जनु लरहीं ॥ 


बुधि-बल निसिचर परे न पारा । तब मारुत-सुत प्रभु संभारा ॥ 


(छंद) 
संभारि श्री-रघु-बीर धीर पचारि कपि रावनु हन्यौ । 
महि परत पुनि उठि लरत देवन जुगल कहूँ जय जय भनन्‍यौ ॥ 
हनुमंत संकट देखि मर्कट भालु क्रोधातुर चले । 


रन-मत्त रावन सकल सुभट प्रचंड भुज बल दलमले ॥ 


(दोहा) 
राम पचारे बीर तब धाए कीस प्रचंड । 


कपि-बल प्रबल बिलोकि तेहिं कीन्ह प्रगट पाखंड ॥ 449 ॥ 


(चौपाई) 
अंतरधान भयेउ छन एका । पुनि प्रगटे खल रूप अनेका ॥ 
रघु-पति-कटक भालु कपि जेते । जहँ तहँ प्रगट दसानन तेते ॥ 


देखे कपिन्ह अमित दससीसा । भागे भालु बिकल भट कीसा ॥ 


चले बलीमुख धरहिं न धीरा । त्राहि त्राहि लछिमन रघुबीरा ॥ 
दह दिसि धावहिं कोटिन्ह रावन । गर्जहिं घोर कठोर भयावन ॥ 
डरे सकल सुर चले पराई | जय कै आस तजह्ुु अब भाई ॥ 
सब सुर जिते एक दसकंधर | अब बहु भए तकहु गिरि-कंदर ॥ 


रहे बिरंचि संभु मुनि ग्यानी | तिन्‍्ह जिन्ह प्रभु-महिमा कछु जानी ॥ 


(छंद) 
जाना प्रताप ते रहे निर्भय कपिन्ह रिपु माने फुरे । 
चले बिचलि मर्कट भालु सकल कृपाल पाहि भयातुरे ॥ 
हनुमंत अंगद नील नल अतिबल लरत रन-बाँकुरे | 


मर्दहिं दसानन कोटि कोटिन्ह कपट-भू भट अंकुरे ॥ 


(दोहा) 
सुर बानर देखे बिकल हँसे कोसलाधीस । 


सजि बिसिखासन एक सर हते सकल दससीस ॥ 420 ॥ 


(चौपाई) 


प्रभु छन महुँ माया सब काटी । जिमि रबि उए जाहिं तम फाटी ॥ 


रावनु एकु देखि सुर हरषे | फिरे सुमन बहु प्रभु पर बरषे ॥ 

भुज उठाइ रघुपति कपि फेरे | फिरे एक एकन्ह तब टेरे ॥ 

प्रभु-बलु पाइ भालु कपि धाए | तरल तमकि संजुग महि आए ॥ 
अस्तुति करत देव तेहि देखें | भयेउ एक मैं इन्ह के लेखें ॥ 

सठहु सदा तुम्ह मोर मरायल | कहि अस कोपि गगन-पथ धायल ॥ 
हाहाकार करत सुर भागे | खलहु जाहु कहूँ मोरें आगे ॥ 


बिकल देखि सुर अंगद धावा । कूदि चरन गहि भूमि गिरावा ॥ 


(छंद) 
गहि भूमि पारयो लात मार्‌यो बालिसुत प्रभु पहिं गयो । 
संभारि उठि दसकंठ घोर कठोर रव गर्जत भयो ॥ 
करिं दाप चाप चढ़ाइ दस सधान सर बहु बरषई । 


किए सकल भट घायल भयाकुल देखि निज बल हरषई ॥ 


(दोहा) 
तब रघुपति लंकेस के सीस भुजा सर चाप । 


काटे भए बहोरि बहु जिमि तीरथ कर पाप ॥ 424 ॥ 


(चौपाई) 
सिर भुज बाढ़ि देखि रिपु केरी | भालु-कपिन्ह रिस भई घनेरी ॥ 
मरत न मूढ़ कटेहूँ भुज सीसा | धाए कोपि भालु भट कीसा ॥ 
बालितनय मारुति नल नीला | दुबिद कपीस पनस बलसीला ॥ 
बिटप महीधर करहैं प्रहारा | सोइ गिरि तरु गहि कपिन्ह सो मारा ॥ 
एक नखन्हि रिपु-बपुष बिदारी | भागि चलहिं एक लातन्ह मारी ॥ 
तब नल नील सिरन्हि चढ़ि गए | नखन्ह लिलार बिदारत भए ॥ 
रुधिर बिलोकि सकोप सुरारी । तिन्हहि धरन कहूँ भुजा पसारी ॥ 
गहे न जाहिं सिरनन्‍ह पर फिरहीं । जनु जुग मधुप कमल-बन चरहीं ॥ 
कोपि कूदि दोउ धरेसि बहोरी | महि पटकत भजे भुजा मरोरी ॥ 
पुनि सकोप दस धनु कर लीन्हे | सरन्ह मारि घायल कपि कीन्हे ॥ 
हनुमदादि मुरुछित करि बंदर । पाइ प्रदोष हरष दसकंधर ॥ 
मुरुछित देखि सकल कपि बीरा | जामवंत धायेउ रनधीरा ॥ 
संग भालु भूधर तरु धारी | मारन लगे पचारि पचारी ॥ 
भयेउ क्रुद्ध रावन बलवाना | गहि पद महि पटकै भट नाना ॥ 


देखि भालुपति निज-दल-घाता । कोपि माँझ उर मारेसि लाता ॥ 


(छंद) 


उर लात घात प्रचंड लागत बिकल रथ तें महि परा | 

गहि भालु बीसहुँ कर मनहुँ कमलन्ह बसे निसि मधुकरा ॥ 
मुरुछित बिलोकि बहोरि पद हति भालुपति प्रभु पहिं गयौ । 
निसि जानि स्यंदन घालि तेहि तब सूत जतनु करत भयो ॥ 


(दोहा) 
मुरुछा बिगत भालु कपि सब आए प्रभु पास | 


निसिचर सकल रावनहि घेरि रहे अति-त्रास ॥ 422 ॥ 


(चौपाई) 

तेही निसि सीता-पहिं जाई । त्रिजटा कहि सब कथा सुनाई ॥ 

सिर भुज बाढ़ि सुनत रिपु केरी | सीता उर भइ त्रास घनेरी ॥ 

मुख मलीन उपजी मन चिंता । त्रिजटा सन बोली तब सीता ॥ 
होइहि कहा कहसि किन माता । केहि बिधि मरिहि बिस्व-दुख-दाता ॥ 

रघु-पति-सर सिर कटेहुँ न मरई | बिधि बिपरीत चरित सब करई ॥ 

मोर अभाग्य जिआवत ओही । जेहिं हौ हरि-पद-कमल बिछोही ॥ 

जेहिं कृत कपट कनक मृग झूठा । अजहूँ सो दैव मोहि पर रूठा ॥ 
जेहिं बिधि मोहि दुख दुसह सहाए | लछिमन कहुँ कटु बचन कहाए ॥ 


रघु-पति-बिरह सबिष सर भारी | तकि तकि मार बार बहु मारी ॥ 
ऐसेहु दुख जो राखु मम प्राना | सोइ बिधि ताहि जिआव न आना ॥ 
बहु बिधि कर बिलाप जानकी । करि करि सुरति कृपानिधान की ॥ 
कह त्रिजटा सुनु राजकुमारी | उर सर लागत मरै सुरारी ॥ 

प्रभु ता तें उर हतै न तेही | एहि के हृदय बसति बैदेही ॥ 


(छंद) 
एहि के हृदय बस जानकी जानकी उर मम बास है । 
मम उदर भुवन अनेक लागत बान सब कर नास है ॥ 
सुनि बचन हरष बिषाद मन अति देखि पुनि त्रिजटा कहा | 
अब मरिहि रिपु एहि बिधि सुनहि सुंदरि तजहि संसय महा ॥ 


(दोहा) 
काटत सिर होइहि बिकल छुटि जाइहि तव ध्यान । 


तब रावन कहुँ हृदय महुँ मरिहहिं राम सुजान ॥ 423 ॥ 


(चौपाई) 
अस कहि बहुत भाँति समुझाई । पुनि त्रिजटा निज भवन सिधाई ॥ 


राम-सुभाउ सुमिरि बैदेही | उपजी बिरह-बिथा अति तेही ॥ 
निसिहि ससिहि निंदति बहु भाँती | जुग सम भई न राती सिराती॥ 
करति बिलाप मनहिं मन भारी । राम-बिरह जानकी दुखारी ॥ 

जब अति भयेउ बिरह उर दाहू | फरकेउ बाम नयन अरु बाहू ॥ 
सगुन बिचारि धरी मन धीरा | अब मिलिह॒हिं कृपाल रघुबीरा ॥ 
इहाँ अर्धनिसि रावनु जागा | निज-सारथि सन-खीझन लागा ॥ 
सठ रनभूमि छँड़ाइसि मोही | धिग धिग अधम मंदमति तोही ॥ 
तेहिं पद गहि बहु बिधि समुझावा | भोर भए रथ चढ़ि पुनि धावा ॥ 
सुनि आगवन दसानन केरा | कपि-दल खरभर भयेउ घनेरा ॥ 


जहाँ तहँ भूधर बिटप उपारी | धाए कटकटाइ भट भारी ॥ 


(छंद) 
धाए जो मर्कट बिकट भालु कराल कर भूधर धरा | 
अति कोप करहैं प्रहार मारत भजि चले रजनीचरा ॥ 
बिचलाइ दल बलवंत कीसन्ह घेरि पुनि रावन लियो । 
चहुँ दिसि चपेटन्हि मारि नखन्हि बिदारि तनु ब्याकुल कियो ॥ 


(दोहा) 


देखि महा मर्कट प्रबल रावन कीन्ह बिचार । 


अंतरहित होइ निमिष महुँ कृत माया बिस्तार ॥ 424 ॥ 


(तोमर छंद) 
जब कीन्ह तेहिं पाखंड | भए प्रगट जंतु प्रचंड ॥ 
बेताल भूत पिसाच । कर धरें धनु नाराच ॥ 
जोगिनि गहें करबाल | एक हाथ मनुज-कपाल ॥ 
करि सद्य सोनित पान । नाचहिं करहिं बहु गान ॥ 
धरु मारु बोलहिं घोर । रहि पूरि धुनि चहूँ ओर ॥ 
मुख बाइ धावहिं खान | तब लगे कीस परान ॥ 
जहाँ जाहिं मर्कट भागि | तहँ बरत देखहिं आगि ॥ 
भए बिकल बानर भालु । पुनि लाग बरषै बालु ॥ 
जहँ तहँ थकित करि कीस । गर्जेउ बहुरि दससीस ॥ 
लछिमन कपीस-समेत | भए सकल बीर अचेत ॥ 
हा राम हा रघुनाथ | कहि सुभट मीजहिं हाथ ॥ 
एहि बिधि सकल बल तोरि । तेहिं कीन्ह कपट बहोरि ॥ 
प्रगटेसि बिपुल हनुमान | धाए गहे पाषान ॥ 


तिन्ह राम घेरे जाइ । चहुँ दिसि बरूथ बनाइ ॥ 


मारहु धरहु जनि जाइ | कटकटहिं पूँछ उठाइ ॥ 


दहँ दिसि लँगूर बिराज । तेहिं मध्य कोसलराज ॥ 


(छंद) 
तेहिं मध्य कोसलराज सुंदर स्याम-तन सोभा लही । 
जनु इंद्रधनुष अनेक की बर बारि तुंग तमालही ॥ 
प्रभु देखि हरष बिषाद उर सुर बदत जय जय जय करी | 
रघुबीर एकहि तीर कोपि निमेष महूँ माया हरी ॥ 
माया बिगत कपि भालु हरषे बिटप गिरि गहि सब फिरे | 
सर-निकर छाँड़े राम रावन-बाहु-सिर पुनि महि गिरे ॥ 
श्री-राम-रावन समर-चरित अनेक कल्प जो गावहीं । 


सत सेष सारद निगम कबि तेउ तदपि पार न पावहीं ॥ 


(दोहा) 
ता के गुन-गन कछु कहे जड़मति तुलसीदास । 
निज-पौरुष-अनुसार जिमि मसक उड़ाहिं अकास ॥ 425 ॥ 
काटे सिर-भुज बार बहु मरत न भट लंकेस । 


प्रभु क्रीड़त मुनि सिद्ध सुर ब्याकुल देखि कलेस ॥ 426 ॥ 


(चौपाई) 
काटत बढ़हिं सीस-समुदाई । जिमि प्रति लाभ लोभ अधिकाई ॥ 
मरइ न रिपु श्रम भयेउ बिसेखा । राम बिभीषन-तन तब देखा ॥ 
उमा काल मर जा की ईछा । सो प्रभु कर जन-प्रीति-परीछा ॥ 
सुनु सर्बग्य चराचर-नायक । प्रनतपाल सुर-मुनि-सुख-दायक ॥ 
नाभिकुंड पियूष बस या के | नाथ जिअत रावनु बल ता के ॥ 
सुनत बिभीषन-बचन कृपाला | हरषि गहे कर बान कराला ॥ 
असगुन होन लागे तब नाना । रोवहिं खर सृकाल बहु स्वाना ॥ 
बोलहि खग जग-आरति-हेतू । प्रगट भए नभ जहाँ तहँ केतू ॥ 
दस दिसि दाह होन अति लागा । भयेउ परब बिनु रबि-उपरागा ॥ 


मंदोदरि उर कंपति भारी । प्रतिमा स्रवहिं नयन-मग बारी ॥ 


(छंद) 
प्रतिमा स्रवहिं पबि पात नभ अति बात बहु डोलति मही । 
बरषहिं बलाहक रुधिरु कच रज असुभ अति सक को कही ॥ 
उतपात अमित बिलोकि नभ सुर बिकल बोलहि जय जये । 


सुर सभय जानि कृपाल रघुपति चाप सर जोरत भये ॥ 


(दोहा) 
खैचि सरासन श्रवन लगि छाड़े सर एकतीस । 


रघु-नायक-सायक चले मानहूँ काल फनीस ॥ 427 ॥ 


(चौपाई) 


सायक एक नाभि-सर सोखा | अपर लगे भुज सिर करि रोखा ॥ 
लइ सिर बाहु चले नाराचा । सिर भुज-हीन-रुंड महि नाचा ॥ 
धरनि धसे धर धाव प्रचंडा | तब सर हति प्रभु कृत दुइ खंडा ॥ 
गर्जेउ मरत घोर-रव भारी | कहाँ राम रन हतौं पचारी ॥ 

डोली भूमि गिरत दसकंधर । छुभित सिंधु सरि दिग्गज भूधर ॥ 
धरनि परेउ दोउ खंड बढ़ाई | चापि भालु-मर्कट-समुदाई ॥ 
मंदोदरि आगें भुज सीसा । धरि सर चले जहाँ जगदीसा ॥ 
प्रबिसे सब निषंग महु जाई । देखि सुरन्ह दुंदुर्भी बजाई ॥ 

तासु तेज समान प्रभु आनन । हरषे देखि संभु चतुरानन ॥ 

जय जय धुनि पूरी ब्रह्मंडा | जय रघुबीर प्रबल-भुज-दंडा ॥ 


बरषहि सुमन देव-मुनि-बुंदा | जय कृपाल जय जयति मुकुंदा ॥ 


(छंद) 
जय कृपा-कंद मुकंद द्वंद-हरन सरन-सुख-प्रद प्रभो । 
खल-दल-बिदारन परम-कारन कारुनीक सदा बिभो ॥ 
सुर सिद्ध मुनि गंधर्ब हरषे बाज दुंदुभि गहगही । 
संग्राम-अंगन राम-अंग अनंग बहु सोभा लही ॥ 
सिर जटा-मुकुट प्रसून बिच बिच अति मनोहर राजहीं । 
जनु नीलगिरि पर तड़ित पटल समेत उड़गन भ्राजहीं ॥ 
भुजदंड सर-कोदंड फेरत रुधिर-कन तन अति बने । 


जनु रायमुनी तमाल पर बैठीं बिपुल सुख आपने ॥ 


(दोहा) 
कृपादृष्टि करि प्रभु अभय किए सुर-बुंद । 


हरषे बानर भालु सब जय सुख-धाम मुकंद ॥ 428॥ 


(चौपाई) 


पति-सिर देखत मंदोदरी | मुरुछित बिकल धरनि खसि परी ॥ 
जुबति-बूंद रोवत उठि धाईं | तेहि उठाइ रावन पहिं आई ॥ 
पति-गति देखि ते करहिं पुकारा । छूटे चिकुर न देह सँभारा ॥ 


उर-ताड़ना करहिं बिधि नाना | रोवत करहिं प्रताप बखाना ॥ 

तव बल नाथ डोल नित धरनी । तेज-हीन पावक ससि तरनी ॥ 
सेष कमठ सहि सकहिं न भारा । सो तनु भूमि परेउ भरि छारा ॥ 
बरुन कुबेर सुरेस समीरा | रन-सनमुख धर काहु न धीरा ॥ 
भुजबल जितेहु काल जम साईं । आजु परेहु अनाथ की नाईं ॥ 
जगत-बिदित तुम्हारी प्रभुताई | सुत परिजन बल बरनि न जाई ॥ 
राम-बिमुख अस हाल तुम्हारा | रहा न कोउ कुल रोवनिहारा ॥ 
तव बस बिधि-प्रपंच सब नाथा | सभय दिसिप नित नावहिं माथा ॥ 
अब तव सिर भुज जंबुक खाहीं । राम-बिमुख यह अनुचित नाहीं ॥ 


काल-बिबस पति कहा न माना । अग-जग नाथु मनुज करि जाना ॥ 


(छंद) 
जानेउ मनुज करि दनुज-कानन-दहन-पावक हरि स्वयं । 
जेहि नमत सिव ब्रह्मादि सुर पिय भजेहु नहिं करुनामयं ॥ 
आजन्म तें पर-द्रोह-रत पापौघमय तव तनु अय॑ । 


तुम्हहूँ दियो निज-धाम राम नमामि ब्रह्म निरामयं ॥ 


(दोहा) 


अहह नाथ रघुनाथ सम कृपासिंधु नहिं आन । 
मुनि-दुर्लभ जो परमगति तोहि दीन्हि भगवान ॥ 429 ॥ 


(चौपाई) 

मंदोदरी बचन सुनि काना । सुर मुनि सिद्ध सबन्हि सुख माना ॥ 

अज महेस नारद सनकादी । जे मुनिबर परमारथबादी ॥ 

भरि लोचन रघुपतिहि निहारी । प्रेम-मगन सब भए सुखारी ॥ 

रुदन करत देखीं सब नारी | गयेउ बिभीषनु मन दुख भारी ॥ 

बंधु-दसा बिलोकि दुख कीन्हा | राम अनुज कहूँ आयसु दीन्हा ॥ 
लछिमन तेहि बहु बिधि समुझायेउ । बहुरि बिभीषनु प्रभु पहिं आयेउ ॥ 

कृपादृष्टि प्रभु ताहि बिलोका । करहु क्रिया परिहरि सब सोका ॥ 

कीन्हि क्रिया प्रभु-आयसु मानी | बिधिवत देस काल जिय जानी ॥ 


(दोहा) 
मयतनयादिक नारि सब देइ तिलांजलि ताहि | 


भवन गई रघुबीर-गुन-गन बरनत मन माहि ॥ 430 ॥ 


(चौपाई) 


आइ बिभीषन पुनि सिरु नायेउ । कृपासिंधु तब अनुज बोलायेउ ॥ 
तुम्ह कपीस अंगद नल नीला । जामवंत मारुति नयसीला ॥ 

सब मिलि जाहु बिभीषन साथा । सारेहु तिलक कहेउ रघुनाथा ॥ 
पिता-बचन मैं नगर न आवौं | आपु सरिस कपि अनुज पठावीं ॥ 
तुरत चले कपि सुनि प्रभु-बचना | कीन्ही जाइ तिलक कै रचना ॥ 
सादर सिंहासन बैठारी | तिलक सारि अस्तुति अनुसारी ॥ 

जोरि पानि सबहीं सिर नाए | सहित बिभीषन प्रभु पहिं आए ॥ 

तब रघुबीर बोलि कपि लीन्हे | कहि प्रिय-बचन सुखी सब कीन्हे ॥ 


(छंद) 
किए सुखी कहि बानी सुधा-सम बल तुम्हारें रिपु हयो । 
पायो बिभीषन राज तिहूँ पुर जसु तुम्हारो नित नयो ॥ 
मोहि सहित सुभ कीरति तुम्हारी परम प्रीति जो गाइहैं । 


संसार-सिंधु अपार पार प्रयास बिनु नर पाइहैं ॥ 


(दोहा) 
बारहि बार बिलोक मुख नहिं अघाहिं कपि-पुंज । 


सुनत राम के बचन मृदु गहहिं सकल पद-कंज ॥ 434 ॥ 


(चौपाई) 
पुनि प्रभु बोलि लियेउ हनुमाना | लंका जाहु कहेउ भगवाना ॥ 
समाचार जानकिहि सुनायेहु | तासु कुसल लेइ तुम्ह चलि आयेहु ॥ 
तब हनुमंत नगर महुँ आए । सुनि निसिचरी निसाचर धाए ॥ 
बहु प्रकार तिन्‍्ह पूजा कीन्ही | जनकसुता देखाइ पुनि दीन्ही ॥ 
दूरहि ते प्रनाम कपि कीन्हा । रघुपति दूत जानकी चीन्हा ॥ 
कहहु तात प्रभु कृपानिकेता | कुसल अनुज-कपि-सेन-समेता ॥ 
सब बिधि कुसल कोसलाधीसा । मातु समर जीत्यो दससीसा ॥ 


अबिचल राजु बिभीषन पायो | सुनि कपि-बचन हरष उर छायो ॥ 


(छंद) 
अति हरष मन तन पुलक लोचन सजल कह पुनि पुनि रमा | 
का देऊँ तोहि त्रेलोक महूँ कपि किमपि नहिं बानी समा ॥ 
सुनु मातु मैं पाये5ँ अखिल-जग राज आजु न संसयं | 


रन जीति रिपुदल बंधु-गत पस्यामि राममनामयं ॥ 


(दोहा) 


सुनु सुत सदगुन सकल तव हृदय बसहु हनुमंत । 


सानुकूल रघुबंस मनि रहहु समेत अनंत ॥ 432 ॥ 


(चौपाई) 


अब सोइ जतन करहु तुम्ह ताता । देखौं नयन स्याम मृदु-गाता ॥ 
तब हनुमान राम पहिं जाई | जनकसुता कै कुसल सुनाई ॥ 

सुनि संदेसु भानु-कुल-भूषन | बोलि लिए जुबराज बिभीषन ॥ 
मारुतसुत के संग सिधावहु | सादर जनकसुतहि लै आवहु ॥ 
तुरतहिं सकल गए जहँ सीता । सेवहिं सब निसिचरी बिनीता ॥ 
बेगि बिभीषन तिन्हहि सिखायो । तिन्ह बहु बिधि मज्न करवायो ॥ 
बहु प्रकार भूषन पहिराए | सिबिका रुचिर साजि पुनि लाए ॥ 

ता पर हरषि चढ़ी बैदेही | सुमिरि राम सुखधाम सनेही ॥ 
बेतपानि रच्छक चहुँ पासा | चले सकल मन परम हुलासा ॥ 
देखन भालु कीस सब आए । रच्छक कोपि निवारन धाए ॥ 

कह रघुबीर कहा मम मानहु | सीतहि सखा पयादें आनहु ॥ 
देखहि कपि जननी की नाईं | बिहँसि कहा रघुनाथ गोसाई ॥ 
सुनि प्रभु-बचन भालु कपि हरषे | नभ ते सुरन्ह सुमन बहु बरषे ॥ 


सीता प्रथम अनल महुँ राखी | प्रगट कीन्हि चह अंतर साखी ॥ 


(दोहा) 
तेहि कारन करुनानिधि कहे कछुक दुर्बाद । 


सुनत जातुधानीं सब लागीं करै बिषाद ॥ 433॥ 


(चौपाई) 

प्रभु के बचन सीस धरि सीता । बोली मन क्रम बचन पुनीता ॥ 
लछिमन होहु धरम कै नेगी | पावक प्रगट करहु तुम्ह बेगी ॥ 

सुनि लछिमन सीता कै बानी | बिरह-बिबेक-धरम-नय सानी ॥ 

लोचन सजल जोरि कर दोऊ । प्रभु सन कछु कहि सकत न ओऊ ॥ 

देखि राम-रुख लछिमन धाए । प्रगटि कृसानु काठ बहु लाए ॥ 
प्रबल अनल देखि बैदेही | हृदय हरष नहिं भय कछु तेही ॥ 

जौं मन बच क्रम मम उर माहीं । तजि रघुबीर आन गति नाहीं ॥ 


तौ कृसानु सब कै गति जाना । मो कहूँ होउ श्रिखंड समाना ॥ 


(छंद) 
श्री-खंड-सम पावक प्रबेस कियो सुमिरि प्रभु मैथिली । 
जय कोसलेस महेस-बंदित-चरन रति अति निर्मली ॥ 


प्रतिबिंब अरु लौकिक कलंक प्रचंड पावक महूँ जरे । 
प्रभु-चरित काहु न लखे नभ सुर सिद्ध मुनि देखहिं खरे ॥ 
तब अनल भूसुररूप कर गहि सत्य सिय श्रुति-बिदित जो । 
जिमि छीरसागर इंदिरा रामहि समर्पी आनि सो ॥ 

सो राम बाम बिभाग राजति रुचिर अति सोभा भली । 


नव-नील-नीरज निकट मानहुँ कनक-पंकज की कली ॥ 


(दोहा) 
हर्षि सुमन बरषहिं बिबुध बाजहिं गगन निसान । 
गावहिं किन्नर अपछरा नाचहिं चढ़ीं बिमान ॥ 34 ॥ 
श्री-जानकी-समेत प्रभु सोभा अमित अपार । 


देखत हरषे भालु कपि जय रघुपति सुख-सार ॥ 435॥ 


(चौपाई) 
तब रघु-पति-अनुसासन पाई । मातलि चलेउ चरन सिरु नाई ॥ 
आए देव सदा स्वारथी | बचन कहहिं जनु परमारथी ॥ 
दीन-बंधु दयाल रघुराया । देव कीन्हि देवन्ह पर दाया ॥ 


बिस्व-द्रोह-रत यह खल कामी | निज अघ गयेउ कु-मारग-गामी ॥ 


तुम्ह समरूप ब्रह्म अबिनासी | सदा एकरस सहज उदासी ॥ 

अकल अगुन अज अनघ अनामय । अजित अमोघसक्ति करुनामय ॥ 
मीन कमठ सूकर नरहरी | बामन परसुराम बपु धरी ॥ 
जब जब नाथ सुरन्ह दुख पावा । नाना तनु धरि तुम्हहि नसावा ॥ 
रावन पापमूल सुरद्रोही | काम-लोभ-मद-रत अति कोही ॥ 
सोउ कृपाल तब धाम सिधावा | यह हमरे मन बिसमौ आवा ॥ 
हम देवता परम अधिकारी । स्वारथ-रत प्रभु भगति बिसारी ॥ 


भव-प्रबाह संतत हम परे । अब प्रभु पाहि सरन अनुसरे ॥ 


(दोहा) 
करि बिनती सुर सिद्ध सब रहे जहँ तहँ कर जोरि | 


अति-सय प्रेम सरोज-भव अस्तुति करत बहोरि ॥ 36 ॥ 


(छंद) 
जय राम सदा सुख धाम हरे | रघुनायक सायक-चाप-धरे ॥ 
भव-बारन-दारन सिंह प्रभो | गुन-सागर नागर नाथ बिभो ॥ 
तन काम अनेक अनूप छबी । गुन गावत सिद्ध मुनींद्र कबी ॥ 


जसु पावन रावन नाग महा | खगनाथ जथा करि कोप गहा ॥ 


जन-रंजन भंजन सोक भयं । गतक्रोध सदा प्रभु बोधमयं ॥ 
अवतार उदार अपार-गुनं | महि-भार-बिभंजन ग्यानघनं ॥ 

अज ब्यापकमेकमनादि सदा | करुनाकर राम नमामि मुदा ॥ 
रघु-बंस-बिभूषन दूषन-हा | कृत भूप बिभीषन दीन रहा ॥ 
गुन-ग्यान-निधान अमान अजं । नित राम नमामि बिभुं बिरजं ॥ 
भुज-दंड-प्रचंड-प्रताप-बलं | खल-बुंद-निकंद-महा-कुसलं ॥ 
बिनु कारन दीन-दयाल हितं | छबि धाम नमामि रमा-सहित॑ ॥ 
भव-तारन कारन काज-परं | मन-संभव-दारुन-दोष-हरं ॥ 

सर चाप मनोहर त्रोन-धरं | जरजारुन-लोचन भूपबरं ॥ 
सुख-मंदिर सुंदर श्रीरमनं । मद मार मुधा-ममता-समनं ॥ 
अनवद्य अखंड न गोचर गो | सब रूप सदा सब होइ न गो ॥ 
इत बेद बदंति न दंतकथा | रबि आतप-भिन्न न भिन्न जथा ॥ 
कृतकृत्य बिभो सब बानर ए | निरखंति तवानन सादर ए ॥ 
घधिग जीवन देव सरीर हरे | तव भक्ति बिना भव भूलि परे ॥ 
अब दीन-दयाल दया करिऐ । मति मोरि बिभेदकरी हरिऐ ॥ 
जेहि ते बिपरीत क्रिया करिऐ | दुख सो सुख मानि सुखी चरिऐ ॥ 
खल-खंडन मंडन रम्य छमा | पद-पंकज सेवित संभु उमा ॥ 


नृप नायक दे बरदानमिदं | चरनांबुज प्रेम सदा सुभदं ॥ 


(दोहा) 
बिनय कीन्हि चतुरानन प्रेम पुलक अति गात | 
सोभासिंधु बिलोकत लोचन नहीं अघात ॥ 437 ॥ 


(चौपाई) 


तेहि अवसर दसरथ तहँ आए | तनय बिलोकि नयन जल छाए ॥ 
अनुज सहित प्रभु बंदन कीन्हा | आसिरबाद पिता तब दीन्हा ॥ 
तात सकल तव पुन्य प्रभाऊ । जीत्यों अजय निसाचर राऊ ॥ 
सुनि सुत बचन प्रीति अति बाढ़ी | नयन सलिल रोमावलि ठाढ़ी ॥ 
रघुपति प्रथम प्रेम अनुमाना | चितइ पितहि दीन्‍्हेउ दृढ़ ग्याना ॥ 
ताते उमा मोच्छ नहिं पायो | दसरथ भेद भगति मन लायो ॥ 
सगुनोपासक मोच्छ न लेहीं । तिन्‍्ह कहुँ राम भगति निज देहीं ॥ 


बार बार करे प्रभुहि प्रनामा | दसरथ हरषि गए सुरधामा ॥ 


(दोहा) 
अनुज जानकी सहित प्रभु कुसल कोसलाधीस । 


सोभा देखि हरषि मन अस्तुति कर सुर ईस ॥ 438 ॥ 


(छंद) 
जय राम सोभा धाम । दायक प्रनत बिश्राम ॥ 
धृत त्रोन बर सर चाप | भुजदंड प्रबल प्रताप ॥ 
जय दृषनारि खरारि । मर्दन निसाचर धारि ॥ 
यह दुष्ट मारेउ नाथ | भए देव सकल सनाथ ॥ 
जय हरन धरनी भार । महिमा उदार अपार ॥ 
जय रावनारि कृपाल । किए जातुधान बिहाल ॥ 
लंकेस अति बल गर्ब | किए बस्य सुर गंधर्ब ॥ 
मुनि सिद्ध नर खग नाग । हठि पंथ सब के लाग ॥ 
परद्रोह रत अति दुष्ट । पायो सो फलु पापिष्ट ॥ 
अब सुनहु दीन दयाल | राजीव नयन बिसाल ॥ 
मोहि रहा अति अभिमान । नहिं कोउ मोहि समान ॥ 
अब देखि प्रभु पद कंज | गत मान प्रद दुख पुंज ॥ 
कोउ ब्रह्म निर्गुन ध्याव । अब्यक्त जेहि श्रुति गाव ॥ 
मोहि भाव कोसल भूप । श्रीराम सगुन सरूप ॥ 
बैदेहि अनुज समेत | मम हृदय करहु निकेत ॥ 
मोहि जानिए निज दास । दे भक्ति रमानिवास ॥ 


(छंद) 
दे भक्ति रमानिवास त्रास-हरन सरन सुखदायकं । 
सुख-धाम राम नमामि काम अनेक-छबि रघुनायकं ॥ 
सुर-बुंद-रंजन द्वंद-भंजन मनुज-तनु अतुलितबलं । 


ब्रह्मादि-संकर-सेब्य राम नमामि करुना-कोमलं ॥ 


(दोहा) 
अब करि कृपा बिलोकि मोहि आयसु देहु कृपाल । 


काह करौं सुनि प्रिय बचन बोले दीनदयाल ॥ 439 ॥ 


(चौपाई) 
सुनु सुरपति कपि भालु हमारे । परे भूमि निसचरन्ह जे मारे ॥ 
मम हित लागि तजे इन्ह प्राना | सकल जियाउ सुरेस सुजाना ॥ 
सुनु खगपति प्रभु कै यह बानी । अति अगाध जानहीिं मुनि ग्यानी ॥ 
प्रभु सक त्रिभुवन मारि जियाई । केवल सक्रहि दीन्हि बड़ाई ॥ 
सुधा बरषि कपि भालु जिआए । हरषि उठे सब प्रभु पहिं आए ॥ 
सुधा बृष्टि भइ दुहु दल ऊपर । जिए भालु कपि नहिं रजनीचर ॥ 


रामाकार भए तिन्ह के मन । गए ब्रह्मपद तजि सरीर रन ॥ 
सुर-अंसिक सब कपि अरु रीछा । जिए सकल रघुपति की ईछा ॥ 
राम-सरिस को दीन-हित-कारी । कीन्हे मुकुत निसाचर-झारी ॥ 


खल मल-धाम काम-रत रावन । गति पाई जो मुनिबर पावन ॥ 


(दोहा) 
सुमन बरषि सब सुर चले चढ़ि चढ़ि रुचिर बिमान | 
देखि सुअवसरू प्रभु पहिं आयउ संभु सुजान ॥ 440 ॥ 
परम प्रीति कर जोरि जुग नलिन-नयन भरि बारि | 


पुलकित-तन गदगद-गिरा बिनय करत त्रिपुरारि ॥ 444 ॥ 


(छंद) 
मामभिरक्षय रघु-कुल-नायक । धृत बर-चाप रुचिर-कर-सायक ॥ 
मोह महा घन-पटल प्रभंजन | संसय-बिपिन-अनल-सुर-रंजन ॥ 
सगुन अगुन गुन-मंदिर सुंदर । भ्रम-तम-प्रबल-प्रताप-दिवाकर ॥ 
काम-क्रोध-मद-गज-पंचानन | बसहु निरंतर जन-मन-कानन ॥ 
बिषय-मनोरथ-पुंज-कंज-बन | प्रबल तुषार उदार पार मन ॥ 


भव-बारिधि-मंदर परमं-दर | बारय तारय संसृति दुस्तर ॥ 


स्याम-गात राजीव-बिलोचन । दीन-बंधु प्रनतारतिमोचन 
अनुज-जानकी-सहित निरंतर | बसहु राम नृप मम उर अंतर ॥ 


मुनि-रंजन महि-मंडल-मंडन । तुलसि-दास-प्रभु त्रास-बिखंडन ॥ 


(दोहा) 
नाथ जबहिं कोसलपुरी होइहि तिलकु तुम्हार । 


कृपासिंधु मैं आउब देखन चरित उदार ॥ 442 ॥ 


(चौपाई) 

करि बिनती जब संभु सिधाए । तब प्रभु निकट बिभीषनु आए ॥ 
नाइ चरन सिरु कह मृदु बानी | बिनय सुनहु प्रभु सारँगपानी ॥ 
सकुल सदल प्रभु रावन मारा | पावन जस त्रिभुवन बिस्तारा ॥ 
दीन मलीन हीन-मति जाती । मो पर कृपा कीन्हि बहु भाँती ॥ 
अब जन-गृह पुनीत प्रभु कीजे | मज्ननु करिअ समर-श्रम छीजे ॥ 
देखि कोस मंदिर संपदा । देहु कृपाल कपिन्ह कहुँ मुदा ॥ 

सब बिधि नाथ मोहि अपनाइअ । पुनि मोहि सहित अवधपुर जाइअ ॥ 


सुनत बचन मृदु दीनदयाला | सजल भए दोउ नयन बिसाला ॥ 


(दोहा) 
तोर कोस गृह मोर सब सत्य बचन सुनु भ्रात । 
दसा भरत कै सुमिरत मोहि निमिष कल्प-सम जात ॥ 443॥ 
तापस बेष सरीर कृूस जपत निरंतर मोहि | 
देखौं बेगि सो जतनु करु सखा निहोरीौं तोहि ॥ 44 ॥ 
बीतें अवध जाउऊँ जौं जियत न पावौं बीर । 
प्रीति भरत कै समुझि प्रभु पुनि पुनि पुलक सरीर ॥ 445 ॥ 
करेहु कल्प भरि राज तुम्ह मोहि सुमिरेहु मन माहिं । 


पुनि मम धाम सिधाइहहु जहाँ संत सब जाहिं ॥ 446 ॥ 


(चौपाई) 


सुनत बिभीषन बचन राम के । हरषि गहे पद कृपाधाम के ॥ 
बानर भालु सकल हरपषाने । गहि प्रभु-पद गुन बिमल बखाने ॥ 
बहुरि बिभीषन भवन सिधावा | मनि गन बसन बिमान भरावा ॥ 
लेइ पुष्पक प्रभु आगे राखा । हँसि करि कृपासिंधु तब भाखा ॥ 
चढ़ि बिमान सुनु सखा बिभीषन | गगन जाइ बरषहु पट भूषन ॥ 
नभ पर जाइ बिभीषन तबही । बरषि दिए मनि अंबर सबही ॥ 
जोइ जोइ मन भावै सोइ लेहीं | मनि मुख मेलि डारि कपि देहीं ॥ 


हँसे रामु श्री-अनुज-समेता | परम-कौतुकी कृपा-निकेता ॥ 


(दोहा) 
ध्यान न पावहिं जासु मुनि नेति नेति कह बेद । 
कृपासिंधु सोइ कपिन्‍्ह सन करत अनेक बिनोद ॥ 447॥ 
उमा जोग जप दान तप नाना ब्रत मख नेम । 


राम-कृपा नहि करहिं तसि जसि निष्केवल प्रेम ॥ 448 ॥ 


(चौपाई) 
भालु कपिन्ह पट भूषन पाए | पहिरि पहिरि रघुपति पहिं आए ॥ 
नाना जिनिस देखि सब कीसा । पुनि पुनि हँसत कोसलाधीसा ॥ 
चितै सबन्हि पर कीन्ही दाया | बोले मृदुल बचन रघुराया ॥ 
तुम्हरें बल मैं रावनु मारा | तिलक बिभीषन कहूँ पुनि सारा ॥ 
निज निज गृह अब तुम्ह सब जाहू । सुमिरेहु मोहि डरेहु जनि काहू ॥ 
बचन सुनत प्रेमाकुल बानर | पानि जोरि बोले सब सादर ॥ 
प्रभु जोइ कहह्ुु तुम्हहि सब सोहा | हमरे होत बचन सुनि मोहा ॥ 
दीन जानि कपि किए सनाथा । तुम्ह त्रेलोक ईस रघुनाथा ॥ 


सुनि प्रभु-बचन लाज हम मरहीं | मसक कहूँ खग-पति-हित करहीं ॥ 


देखि राम-रुख बानर रीछा । प्रेम-मगन नहिं गृह कै ईछा ॥ 


(दोहा) 
प्रभु-प्रेरित कपि भालु सब राम-रूप उर राखि । 
हरष बिषाद समेत तब चले बिनय बहु भाषि ॥ 449॥ 
जामवंत कपिराज नल अंगदादि हनुमान । 
सहित बिभीषन अपर जे जूथप कपि बलवान ॥ 450॥ 
कहि न सकहिं कछूु प्रेम बस भरि भरि लोचन बारि | 


सनमुख चितवहिं राम-तन नयन-निमेष निवारि ॥ 454 ॥ 


(चौपाई) 
अतिसय प्रीति देख रघुराई । लिन्हे सकल बिमान चढ़ाई ॥ 
मन महूँ बिप्र-चरन सिर नावा । उत्तर दिसिहि बिमान चलावा ॥ 
चलत बिमानु कोलाहलु होई | जय रघुबीर कहहिं सबु कोई ॥ 
सिंहासन अति-उच्च मनोहर | सियसमेत प्रभु बैठे ता पर ॥ 
राजत राम-सहित भामिनी । मेरु-सूंग जनु घन दामिनी ॥ 
रुचिर बिमानु चलेउ अति-आतुर । कीन्ही सुमन-बृष्टि हरषे सुर ॥ 


परम सुख-द चलि त्रिबिध बयारी | सागर सर सरि निर्मल बारी ॥ 


सगुन होहिं सुंदर चहुँ पासा । मन प्रसन्न निर्मल नभ आसा ॥ 
कह रघुबीर देखु रन सीता | लछिमन इहाँ हतेउ इंद्रजीता ॥ 
हनूमान अंगद के मारे । रन महि परे निसाचर भारे ॥ 


कुंभकरन रावन दोउ भाई । इहाँ हते सुर-मुनि-दुख-दाई ॥ 


(दोहा) 
इहाँ सेतु बाँधेउ अरु थापेजँ सिव सुख-धाम । 
सीता-सहित कृपानिधि संभुहि कीन्ह प्रनाम ॥ 52 ॥ 
जहँ जहँ करुनासिंधु बन कीन्ह बास बिश्राम | 


सकल देखाए जानकिहि कहे सबन्हि के नाम ॥ 453 ॥ 


(चौपाई) 
सपदि बिमान तहाँ चलि आवा । दंडक-बन जहँ परम सुहावा ॥ 
कुंभजादि मुनिनायक नाना । गए रामु सब के अस्थाना ॥ 
सकल रिषिन्ह सन पाइ असीसा । चित्रकूट आयेउ जगदीसा ॥ 
तहँ करि मुनिन्ह केर संतोखा | चला बिमान तहाँ ते चोखा ॥ 
बहुरि राम जानकिहि देखाई । जमुना कलि-मल-हरनि सुहाई ॥ 
पुनि देखी सुरसरी पुनीता । राम कहा प्रनाम करु सीता ॥ 


तीरथपति पुनि देखु प्रयागा | देखत जन्म-कोटि-अघ भागा ॥ 
देखु परम-पावनि पुनि बेनी | हरनि सोक हरि-लोक-निसेनी ॥ 
देखी अवधपुरी अति पावनि । त्रि-बिध-ताप भव-रोग नसावनि ॥ 


(दोहा) 
तब रघुनंदन सिय सहित अवधहिं कीन्ह प्रनामु । 
सजल बिलोचन पुलकि तन पुनि पुनि हरषत रामु॥ 454॥ 
बहुरि त्रिबेनी आइ प्रभु हरषित मज्जनु कीन्ह । 
कपिन्ह सहित महीसुरन दान बिबिध बिधि दीन्ह ॥ 455 ॥ 


(चौपाई) 
प्रभु हनुमंतहि कहा बुझाई । धरि बटु-रूप अवधपुर जाई ॥ 
भरतहि कुसल हमारि सुनायेहु | समाचार लेइ तुम्ह चलि आयेहु ॥ 
तुरत पवनसुत गवनत भयेउ । तब प्रभु भरद्वाज पहिं गयेऊ ॥ 
नाना बिधि मुनि पूजा कीन्ही । अस्तुती करि पुनि आसिष दीन्ही ॥ 
मुनि-पद बंदि जुगल कर जोरी । चढ़ि बिमान प्रभु चले बहोरी ॥ 
इहाँ निषाद सुना प्रभु आए । नाव नाव कहाँ लोग बोलाए ॥ 


सुरसरि नाँघि जान तब आवा । उतरेउ तट प्रभु-आयसु पावा ॥ 


तब सीता पूजी सुरसरी । बहु प्रकार पुनि चरनन्हि परी ॥ 

दीन्हि असीस हरषि मन गंगा । सुंदरि तव अहिवात अभंगा ॥ 
सुनत गुहा धायेउ प्रेमाकुल | आयेउ निकट परम-सुख-संकुल ॥ 
प्रभुहि सहित बिलोकि बैदेही | परेउ अवनि तन-सुधि नहिं तेही ॥ 
प्रीति परम बिलोकि रघुराई | हरषि उठाइ लियो उर लाई ॥ 


(छंद) 
लियो हृदय लाइ कृपा-निधान सुजान राय रमापती । 
बैठारि परम समीप बूझी कुसल सो कर बीनती । 
अब कुसल पद-पंकज बिलोकि बिरंचि-संकर-सेब्य जे । 
सुख-धाम पूरनकाम राम नमामि राम नमामि ते ॥ 
सब भाँति अधम निषाद सो हरि भरत ज्यों उर लाइयो । 
मतिमंद तुलसीदास सो प्रभु मोह-बस बिसराइयो ॥ 
यह रावनारि-चरित्र पावन राम-पद-रति-प्रद सदा । 


कामादिहर बिग्यानकर सुर सिद्ध मुनि गावहिं मुदा ॥ 


(दोहा) 
समर बिजय रघुबीर के चरित जे सुनहिं सुजान । 


बिजय बिबेक बिभूति नित तिन्हहि देहिं भगवान ॥ 456 ॥ 
यह कलिकाल मलायतन मन करि देखु बिचार । 


श्रीरघुनायक-नामु तजि नहिं कछु आन अधार ॥ 457 ॥ 


इति श्रीमद्रामचरितमानसे सकलकलिकलुषविध्वंसने 
विमलविज्ञानसम्पादनो नाम 


षष्ठ: सोपानः समाप्तः । 


(लंकाकाण्ड समाप्त) 


श्रीरामचरितमानस सप्तम सोपान 


उत्तर कांड 


गोस्वामी तुलसीदास 


॥ श्री गणेशाय नमः ॥ 


श्रीजानकीवल्लभो विजयते 


(झोकाः) 
केकीकण्ठाभनीलं सुरवरविलसद्रिप्रपादाब्जचिह 
शोभाढ्यं पीतवस्त्रं सरसिजनयन सर्वदा सुप्रसन्नम्‌ । 
पाणौ नाराचचापं कपिनिकरयुत॑ बन्धुना सेव्यमानं 
नौमीड्यं जानकीशं रघुवरमनिशं पुष्पकारूढरामम्‌ ॥ 4 ॥ 
कोसलेन्द्रपदकञ्ममञ्जुलौ कोमलावजमहेशवन्दितौ । 
जानकीकरसरोजलालितौ चिन्तकस्य मनभुड़सडि्गिनौ ॥ 2 ॥ 


कुन्दइन्दुदरगौरसुन्दरं अम्बिकापतिमभीष्टसिद्धिदम्‌ । 


कारुणीककलकजञ्जलोचनं नौमि शंकरमनंगमोचनम्‌ ॥ 3 ॥ 


मोर के कंठ ऐसे नीलवर्ण वाले, ब्राह्मण के चरणकमल के चिह्न (भगलता) से 
शोभित उत्तम वक्षस्थल वाले, शोभा से भरे, पीताम्बर धारण किए, कमल से 
नयनवाले, सर्वदा सुप्रसन्न, हाथ में धनुष बाण लिए, वानरों के झुंड से युत, 
भाई (लक्ष्मण) से सेवित, जानकी के साथ, पुष्पक पर चढ़े, रघुकुल में श्रेष्ठ 


और पूज्य राम को सर्वदा नमस्कार करता हूँ ॥ 4॥ 


कोमल, ब्रह्मा-महादेव से वंदित, जानकी के हस्तकमल से लालित, ध्यान 
करनेवाले भक्तजन के मन रूपी भ्रमर के संगी, ऐसे कोसलेंद्र के चरणकमल 
को (नमस्कार करता हूँ) ॥ 2॥ 

कुंद फूल, चंद्र और शंख के गौर वर्ण से भी सुंदर, शंबिका (पार्वती) के पति, 
मनोरथ के घर, करुणा से भरे, सुंदर कमल से नयनवाले, कामदेव का नाश 


करनेवाले, शंकर को नमस्कार करता हूँ ॥ 3॥ 


(दोहा) 


रहा एक दिन अवधि कर अति आरत पुर-लोग | 


जहाँ तहँ सोचहिं नारि नर कूस तन राम बियोग ॥ 4॥ 
सगुन होहिं सुंदर सकल मन प्रसन्न सब केर । 
प्रभु-आगवन जनाव जनु नगर रम्य चहूँ फेर ॥ 2॥ 
कौसल्यादि मातु सब मन अनंद अस होइ । 

आए प्रभु सिय-अनुज-जुत कहन चहत अब कोइ ॥ 3 ॥ 
भरत-नयन-भुज दच्छिन फरकत बारहिं बार । 


जानि सगुन मन हरष अति लागे करन बिचार ॥ 4॥ 


(चौपाई) 

रहेउ एक दिन अवधि अधारा | समुझत मन दुख भयेउ अपारा ॥ 
कारन कवन नाथु नहिं आयेउ । जानि कुटिल किधौं मोहि बिसरायेउ ॥ 

अहह धन्य लछिमनु बड़भागी । राम-पदारबिंदु-अनुरागी ॥ 

कपटी कुटिल मोहि प्रभु चीन्हा । ता तें नाथ संग नहिं लीन्हा ॥ 

जौं करनी समुझे प्रभु मोरी | नहिं निस्तार कलप-सत कोरी ॥ 

जन-अवगुन प्रभु मान न काऊ | दीन-बंधु अति मृदुल सुभाऊ ॥ 

मोरि जिय भरोस दृढ़ सोई । मिलिहहिं रामु सगुन सुभ होई ॥ 


बीतें अवधि रहहि जौ प्राना । अधम कवन जग मोहि समाना ॥ 


(दोहा) 
राम बिरह सागर महँ भरत मगन मन होत । 
बिप्र रूप धरि पवन-सुत आइ गयेउ जनु पोत ॥ 5॥ 
बैठि देखि कुसासन जटा मुकुट कूस-गात । 


राम राम रघुपति जपत स्रवत नयन जलजात ॥ 6॥ 


(चौपाई) 
देखत हनूमान अति हरषेउ | पुलक-गात लोचन-जलु बरषेउ ॥ 
मन महँ बहुत भाँति सुख मानी । बोलेउ श्रवन-सुधा-सम बानी ॥ 
जासु बिरह सोचहु दिनु राती । रटहु निरंतर गुन-गन-पाँती ॥ 
रघु-कुल-तिलक सुजन-सुख-दाता | आयेउ कुसल देव-मुनि-त्राता ॥ 
रिपु रन जीति सुजस सुर गावत | सीता सहित अनुज प्रभु आवत ॥ 
सुनत बचन बिसरे सब दूखा । तृषावंत जिमि पाइ पियूखा ॥ 
को तुम्ह तात कहाँ ते आए । मोहि परम प्रिय बचन सुनाए ॥ 
मारुत-सुत मैं कपि हनुमाना । नामु मोर सुनु कृपानिधाना ॥ 
दीनबंधु रघुपति कर किंकर | सुनत भरत भेंटेउ उठि सादर ॥ 
मिलत प्रेमु नहिं हृदय समाता । नयन स्रवत जल पुलकित गाता ॥ 


कपि तव दरस सकल दुख बीते । मिले आजु मोहि राम पिरीते ॥ 


बार बार बूझी कुसलाता । तो कहूँ देऊँ काह सुनु भ्राता ॥ 

एहि संदेस-सरिस जग माहीं । करि बिचार देखेऊँ कछु नाहीं ॥ 
नाहिन तात उरिन मैं तोही । अब प्रभु-चरित सुनावहु मोही ॥ 
तब हनुमंत नाइ पद माथा | कहे सकल रघु-पति-गुन-गाथा ॥ 


कहु कपि कबहुँ कृपाल गोसाईं । सुमिरहिं मोहि दास की नाईं ॥ 


(छंद) 
निज दास ज्यों रघु-बंस-भूषन कबहूँ मम सुमिरन करूयो । 
सुनि भरत बचन बिनीत अति कपि पुलकित तन चरनन्हि पर्‌यो ॥ 
रघुबीर निज-मुख जासु गुन-गन कहत अग-जग-नाथ जो । 


काहे न होइ बिनीत परम पुनीत सद-गुन-पाथ सो ॥ 


(दोहा) 
राम-प्रान प्रिय नाथ तुम्ह सत्य बचन मम तात | 


पुनि पुनि मिलत भरत सुनि हरष न हृदय समात ॥ 7 ॥ 


(सोरठा) 


भरत-चरन सिरु नाइ तुरित गयेउ कपि राम पहिं | 


कही कुसल सब जाइ हरषि चलेउ प्रभु जान चढ़ि ॥ 8 ॥ 


(चौपाई) 
हरषि भरत कोसलपुर आए । समाचार सब गुरहि सुनाए ॥ 
पुनि मंदिर महँ बात जनाई | आवत नगर कुसल रघुराई ॥ 
सुनत सकल जननीं उठि धाईं । कहि प्रभु-कुसल भरत समुझाई ॥ 
समाचार पुरबासिन्ह पाए | नर अरु नारि हरषि सब धाए ॥ 
दधि दुर्बा रोचन फल फूला | नव तुलसी-दल मंगल-मूला ॥ 
भरि भरि हेम-थार भामिनी । गावत चलिं सिंधुरगामिनी ॥ 
जो जैसेहिं तैसेहिं उटि धावहिं | बाल बृद्ध कहँ संग न लावहिं ॥ 
एक एकन्ह कहाँ बूझहिं भाई । तुम्ह देखे दयाल रघुराई ॥ 
अवधपुरी प्रभु आवत जानी | भई सकल सोभा कै खानी ॥ 


भइ सरजू अति-निर्मल-नीरा । बहै सुहावन त्रिबिध समीरा | ॥ 


(दोहा) 
हरषित गुर परिजन अनुज भू-सुर-बुंद-समेत । 
चले भरत अति-प्रेम मन सनमुख कृपानिकेत ॥ 9 ॥ 


बहुतक चढ़ी अटारिन्ह निरखहिं गगन बिमान । 


देखि मधुर सुर हरषित करहिं सुमंगल गान ॥ 40 ॥ 
राका-ससि रघुपति पुर सिंधु देखि हरषान । 


बढ़ेउ कोलाहल करत जनु नारि-तरंग-समान ॥ 44 ॥ 


(चौपाई) 
इहाँ भानु-कुल-कमल-दिवा-कर | कपिन्ह देखावत नगर मनोहर ॥ 
सुनु कपीस अंगद लंकेसा | पावन पुरी रुचिर यह देसा ॥ 
जद्यपि सब बैकुंठ बखाना । बेद-पुरान-बिदित जगु जाना ॥ 
अवध सरिस प्रिय मोहि न सोऊ | यह प्रसंग जानै कोउ कोऊ ॥ 
जन्मभूमि मम पुरी सुहावनि । उत्तर दिसि बह सरजू पावनि ॥ 
जा मज्जन ते बिनहिं प्रयासा | मम समीप नर पावहिं बासा ॥ 
अति-प्रिय मोहि इहाँ के बासी | मम धामदा पुरी सुख-रासी ॥ 


हरषे सब कपि सुनि प्रभु-बानी | धन्य अवध जो राम बखानी ॥ 


(दोहा) 
आवत देखि लोग सब कृपासिंधु भगवान । 
नगर निकट प्रभु प्रेरेठ उतरेउ भूमि बिमान ॥ 42 ॥ 


उतरि कहेउ प्रभु पुष्पकहि तुम्ह कुबेर पहिं जाहु । 


प्रेरित राम चलेउ सो हरषु बिरहु अति ताहु ॥ 43 ॥ 


(चौपाई) 

आए भरत संग सब लोगा । कृस-तन श्री-रघु-बीर-बियोगा ॥ 

बामदेव बसिष्ठ मुनिनायक । देखे प्रभु महि धरि धनु सायक ॥ 

धाइ धरे गुर-चरन-सरोरुह | अनुज-सहित अति-पुलक-तनोरुह ॥ 
भेंटि कुसल बूझी मुनिराया । हमरे कुसल तुम्हारिहिं दाया ॥ 

सकल द्विजन्ह मिलि नायेउ माथा | धरम-धुरं-धर रघु-कुल-नाथा ॥ 
गहे भरत पुनि प्रभु-पद-पंकज | नमत जिन्हहि सुर मुनि संकर अज ॥ 
परे भूमि नहिं उठत उठाए । बर करि कृपार्सिंधु उर लाए ॥ 


स्यामल-गात रोम भए ठाढ़े | नव-राजीव-नयन जल बाढ़े ॥ 


(छंद) 
राजीव-लोचन स्रवत जल तन ललित पुलकावलि बनी । 
अति प्रेम हृदय लगाइ अनुजहि मिले प्रभु त्रि-भुअन-धनी ॥ 
प्रभु मिलत अनुजहि सोह मो पहिं जाति नहिं उपमा कही । 
जनु प्रेम अरु सिंगार तनु धरि मिले बर सुखमा लही ॥ 


बूझत कृपानिधि कुसल भरतहि बचन बेगि न आवई । 


सुनु सिवा सो सुख बचन मन ते भिन्न जान जो पावई ॥ 
अब कुसल कौसलनाथ आरत जानि जन दरसन दियो । 
बूड़त बिरह-बारीस कृपानिधान मोहि कर गहि लियो ॥ 


(दोहा) 
पुनि प्रभु हरषि सत्रुहन भेंटे हृदय लगाइ । 


लछिमनु भरत मिले तब परम प्रेम दोउ भाइ ॥ 44 ॥ 


(चौपाई) 
भरतानुज लछिमनु पुनि भेंटे | दुसह बिरह-संभव दुख मेटे ॥ 
सीता-चरन भरत सिरु नावा । अनुज समेत परम सुख पावा ॥ 
प्रभु बिलोकि हरषे पुरबासी | जनित बियोग बिपति सब नासी ॥ 
प्रेमातुर सब लोग निहारी | कौतुक कीन्ह कृपाल खरारी ॥ 
अमित रूप प्रगटे तेहि काला | जथाजोग मिले सबहि कृपाला ॥ 
कृपादृष्टि रघुबीर बिलोकी | किए सकल नर नारि बिसोकी ॥ 
छन महुँ सबहि मिले भगवाना | उमा मरम यह काहु न जाना ॥ 
एहि बिधि सबहि सुखी करि-रामा | आगें चले सील-गुन-धामा ॥ 
कौसल्यादि मातु सब धाई । निरखि बच्छ जनु धेनु लवाई ॥ 


(छंद) 
जनु धेनु बालक बच्छ तजि गृह चरन बन परबस गईं । 
दिन-अंत पुर रुख स्रवत थन हुँकार करि धावत भई ॥ 
अति-प्रेम सब मातु भेटीं बचन मृदु बहु बिधि कहे । 
गइ बिषम बिपति बियोग-भव तिनन्‍्ह हरष सुख अगनित लहे ॥ 


(दोहा) 
भेंटेउ तनय सुमित्रा राम चरन रति जानि । 
रामहि मिलत कैकेई हृदय बहुत सकुचानि ॥ 45 ॥ 
लछिमन सब मातन्ह मिलि हरषे आसिष पाइ । 


कैकेइ कहूँ पुनि पुनि मिले मन कर छोभ न जाइ ॥ 46 ॥ 


(चौपाई) 
सासुन्ह सबनि मिली बैदेही | चरनन्हि लागि हरष अति तेही ॥ 
देहिं असीस बूझि कुसलाता । होहु अचल तुम्हार अहिवाता ॥ 
सब रघु-पति-मुख-कमल बिलोकहिं | मंगल जानि नयन-जल रोकहिं ॥ 


कनक-थार आरति उतारहिं । बार बार प्रभु-गात निहारहिं ॥ 


नाना भाँति निछावरि करहीं । परमानंद हरष उर भरहीं ॥ 
कौसल्या पुनि पुनि रघुबीरहि | चितवति कृपासिंधु रनधीरहि ॥ 
हृदय बिचारति बारहिं बारा | कवन भाँति लंकापति मारा ॥ 


अति -सुकुमार जुगल मेरे बारे | निसिचर सुभट महाबल भारे ॥ 


(दोहा) 
लछिमन अरु सीता-सहित प्रभुहि बिलोकति मात । 


परमानंद-मगन-मन पुनि पुनि पुलकित गात ॥ 47 ॥ 


(चौपाई) 


लंकापति कपीस नल नीला । जामवंत अंगद सुभसीला ॥ 
हनुमदादि सब बानर बीरा । धरे मनोहर मनुज-सरीरा ॥ 
भरत-सनेह-सील-ब्रत-नेमा | सादर सब बरनहिं अति प्रेमा ॥ 

देखि नगरबासिन्ह कै रीती | सकल सराहहि प्रभु-पद-प्रीति ॥ 
पुनि रघुपति सब सखा बोलाए | मुनि पद लागहु सकल सिखाए ॥ 
गुर बसिष्ट कुलपूज्य हमारे | इन्ह की कृपा दनुज रन मारे ॥ 

ए सब सखा सुनहु मुनि मेरे | भए समर सागर कहूँ बेरे ॥ 


मम हित लागि जन्म इन्ह हारे | भरतहु ते मोहि अधिक पिआरे ॥ 


सुनि प्रभु-बचन मगन सब भए | निमिष निमिष उपजत सुख नए ॥ 


(दोहा) 
कौसल्या के चरनन्हि पुनि तिन्ह नायेउ माथ ॥ 
आसिष दीन्हे हरषि तुम्ह प्रिय मम जिअ रघुनाथ ॥ 48 ॥ 
सुमन-बुष्टि नभ संकुल भवन चले सुखकंद । 


चढ़ी अटारिन्ह देखहिं नगर-नारि-नर-बुंद ॥ 49 ॥ 


(चौपाई) 


कंचन-कलस बिचित्र सँवारे | सबहिं धरे सजि निज निज द्वारे ॥ 
बंदनवार पताका केतू । सबन्हि बनाए मंगल-हेतू ॥ 

बीथीं सकल सुगंध सिंचाई | गजमनि रचि बहु चौक पुराई ॥ 
नाना भाँति सुमंगल साजे | हरषि नगर निसान बहु बाजे ॥ 

जहाँ तहँ नारि निछावरि करहीं । देहिं असीस हरष उर भरहीं ॥ 
कंचन-थार आरती नाना । जुबती सजें करहिं सुभ गाना ॥ 

करहिं आरती आरतिहर कै । रघुकुल कमल बिपिन दिनकर कै ॥ 
पुर-सोभा संपति कल्याना । निगम सेष सारदा बखाना ॥ 


तेउ यह चरित देखि ठगि रहहीं | उमा तासु गुन नर किमि कहहीं ॥ 


(दोहा) 
नारि कुमुदिनी अवध सर रघु-पति-बिरह दिनेस । 
अस्त भए बिगसत भईं निरखि राम राकेस ॥ 20 ॥ 
होहिं सगुन सुभ बिबिध बिधि बाजहिं गगन निसान । 


पुर नर नारि सनाथ करि भवन चले भगवान ॥ 2 ॥ 


(चौपाई) 
प्रभु जानी कैकेई लजानी । प्रथम तासु गृह गए भवानी ॥ 
ताहि प्रबोधि बहुत सुख दीन्हा | पुनि निज भवन गवनु हरि कीन्हा ॥ 
कृपासिंधु जब मंदिर गए । पुर नर नारि सुखी सब भए ॥ 
गुर बसिष्ठ द्विज लिये बुलाई । आज सुघरी सुदिन सुभदाई ॥ 
सब द्विज देहु हरषि अनुसासन । रामचंद्र बैठहिं सिंघासन ॥ 
मुनि बसिष्ठ के बचन सुहाए | सुनत सकल बिप्रन्ह अति भाए ॥ 
कहहिं बचन मृदु बिप्र अनेका | जग-अभिराम राम-अभिषेका ॥ 


अब मुनिबर बिलंब नहिं कीजै | महाराज कहूँ तिलकु करीजै ॥ 


(दोहा) 


तब मुनि कहेउ सुमंत्र सन सुनत चलेउ सिरु नाइ | 
रथ अनेक बहु बाजि गज तुरत सँवारेउ जाइ ॥ 22 ॥ 
जहँ तहँ धावन पठै पुनि मंगल द्रब्य मँगाइ । 


हरष समेत बसिष्ठ-पद पुनि सिरु नायेउ आइ ॥ 23 ॥ 


(चौपाई) 
अवधपुरी अति-रुचिर बनाई । देवन्ह सुमन-बुष्टि झरि लाई ॥ 
राम कहा सेवकन्ह बुलाई । प्रथम सखन्ह अन्हवावहु जाई ॥ 
सुनत बचन जहँ तहँ जन धाए । सुग्रीवादि तुरत अन्हवाए ॥ 
पुनि करुनानिधि भरत हँकारे । निज कर राम जटा निरुआरे ॥ 
अन्हवाए प्रभु तीनउँ भाई | भगत-बछल कृपाल रघुराई ॥ 
भरत भाग्य प्रभु-कोमल-ताई | सेष कोटि सत सकहिं न गाई ॥ 
पुनि निज जटा राम बिबराए । गुर अनुसासन माँगि नहाए ॥ 


करि मज्जन प्रभु भूषन साजे । अंग अनंग देखि सत लाजे ॥ 


(दोहा) 
सासुन्ह सादर जानकिहि मज्जन तुरत कराइ । 


दिब्य बसन बर भूषन अँग अँग सजे बनाइ ॥ 24 ॥ 


राम-बाम-दिसि सोभति रमा रूप गुन-खानि । 
देखि मातु सब हरषीं जन्म सुफल निज जानि ॥ 25 ॥ 
सुनु खगेस तेहि अवसर ब्रह्मा सिव मुनि-बुंद । 


चढ़ि बिमान आए सब सुर देखन सुखकंद ॥ 26॥ 


(चौपाई) 
प्रभु बिलोकि मुनि मन अनुरागा । तुरत दिब्य सिंघासन माँगा ॥ 
रबि-सम तेज सो बरनि न जाई । बैठे राम द्विजन्ह सिरु नाई ॥ 
जनक-सुता-समेत रघुराई । पेखि प्रहरषे मुनि-समुदाई ॥ 
बेद-मंत्र तब द्विजन्ह उचारे | नभ सुर मुनि जय जयति पुकारे ॥ 
प्रथम तिलक बसिष्ठ मुनि कीन्हा । पुनि सब बिप्रन्ह आयसु दीन्हा ॥ 
सुत बिलोकि हरषीं महतारी | बार बार आरती उतारी ॥ 
बिप्रन्ह दान बिबिध बिधि दीन्हे | जाचक सकल अजाचक कीन्‍्हे ॥ 


सिंघासन पर त्रि-भुअन-साई । देखि सुरन्ह दुंदुभी बजाईं ॥ 


(छंद) 
नभ दुंदुभी बाजहिं बिपुल गंधर्ब किन्नर गावहीं । 


नाचहिं अपछरा-बुंद परमानंद सुर मुनि पावहीं ॥ 


भरतादि अनुज बिभीषनांगद हनुमदादि समेत ते । 

गहे छत्र चामर ब्यजन धनु असि चर्म सक्ति बिराजते ॥ 
सिय-सहित दिन-कर-बंस-भूषन काम बहु छबि सोहई । 
नव अंबु-धर-बर-गात अंबर पीत मुनि-मन मोहई ॥ 
मुकुटांगदादि बिचित्र भूषन अंग अंगन्हि प्रति सजे । 


अंभोज-नयन बिसाल उर भुज धन्य नर निरखंति जे ॥ 


(दोहा) 
वह सोभा समाज सुख कहत न बनै खगेस । 
बरनै सारद सेष श्रुति सो रस जान महेस ॥ 27 ॥ 
भिन्न भिन्न अस्तुति करि गे सुर निज निज धाम | 
बंदी-बेष धरि बेद तब आए जहाँ श्रीराम ॥ 28 ॥ 
प्रभु सर्बग्य कीन्ह अति आदर कृपानिधान । 


लखेउ न काहूँ मरम कछु लगे करन गुन-गान ॥ 29 ॥ 


(छंद) 
जय सगुन निर्गुन-रूप रुप-अनूप भूप सिरोमने । 


दसकंधरादि प्रचंड निसिचर प्रबल खल भुज-बल हने ॥ 


अवतार नर संसार-भार बिभंजि दारुन-दुख दहे । 

जय प्रनतपाल दयाल प्रभु संजुक्त-सक्ति नमामहे ॥ 

तव बिषम माया-बस सुरासुर नाग नर अग जग हरे | 
भव-पंथ भ्रमित दिवस-निसि काल कर्म गुननि भरे ॥ 

जे नाथ करि करुना बिलोके त्रिबिध दुख ते निर्बहे । 
भव-खेद-छेदन-दच्छ हम कहूँ रच्छ राम नमामहे ॥ 

जे ग्यान-मान-बिमत्त तव भव हरनि भक्ति न आदरी । 

ते पाइ सुर-दुर्लभ-पदादपि परत हम देखत हरी ॥ 

बिस्वास करि सब आस परिहरि दास तव जे होइ रहे । 

जपि नाम तव बिनु श्रम तरहिं भव-नाथ सो समरामहे ॥ 

जे चरन सिव अज पूज्य रज सुभ परसि मुनिपतिनी तरी । 
नखन-निर्गता मुनि-बंदिता त्रै-लोक-पावनि सुरसरी ॥ 
ध्वज-कुलिस-अंकुस-कंज-जुत बन फिरत कंटक-किन लहे । 
पद कंज द्वंद मुकुंद राम रमेस नित्य भजामहे ॥ 
अब्यक्त-मूल-मनादि तरु त्वच चारि निगमागम भने | 

षट कंध साखा पंच-बीस अनेक पर्न सुमन घने ॥ 

फल जुगल बिधि कट मधुर बेलि अकेलि जेहि आमख्रित रहे | 


पल्लवत फूलत नवल नित संसार -बिटप नमामहे ॥ 


जे ब्रह्म अजमद्वैत-मनु-भव-गम्य मन पर ध्यावहीं । 
ते कहहु जानहु नाथ हम तव सगुन जस नित गावहीं ॥ 
करुनायतन प्रभु सदगुनाकर देव यह बर माँगहीं । 


मन बचन कर्म बिकार तजि तव चरन हम अनुरागहीं ॥ 


(दोहा) 
सब के देखत देवन्ह बिनती कीन्हि उदार । 
अंतरधान भए पुनि गए ब्रह्म-आगार ॥30॥ 
बैनतेय सुनु संभु तब आए जहाँ रघुबीर । 


बिनय करत गदगद गिरा पूरित पुलक सरीर ॥ 34 ॥ 


(तोमर छंद) 
जय राम रमा रमन समन॑ | भव ताप भयाकुल पाहि जन॑ ॥ 
अवधेस सुरेस रमेस बिभो | सरनागत माँगत पाहि प्रभो ॥ 
दस-सीस-बिनासन बीस भुजा । कृत दूरि महा-महि-भूरि-रुजा ॥ 
रजनी-चर-बुंद-पतंग रहे | सर-पावक-तेज प्रचंड दहे ॥ 
महि-मंडल-मंडन चारुतरं | धृत-सायक-चाप-निषंग-बरं ॥ 


मद मोह महा ममता रजनी । तम पुंज दिवाकर-तेज-अनी ॥ 


मनजात किरात निपात किए । मृग लोग कुभोग सरेन हिए ॥ 
हति नाथ अनाथनि पाहि हरे | बिषया-बन पाँवर भूलि परे ॥ 

बहु रोग बियोगन्हि लोग हए । भवदंघ्रि निरादर के फल ए ॥ 
भव-सिंधु अगाध परे नर ते | पद-पंकज-प्रेम न जे करते ॥ 
अति-दीन मलीन दुखी नितहीं । जिन्ह के पद-पंकज प्रीति नहीं ॥ 
अवलंब भवंत कथा जिन्ह के ॥ प्रिय संत अनंत सदा तिन्ह के ॥ 
नहिं राग न लोभ न मान मदा ॥ तिन्ह के सम बैभव वा बिपदा ॥ 
एहि ते तव सेवक होत मुदा । मुनि त्यागत जोग भरोस सदा ॥ 
करि प्रेम निरंतर नेम लिये | पद पंकज सेवत सुद्ध हिये ॥ 

सम मानि निरादर आदरही । सब भाँति सुखी बिचरंति मही ॥ 
मुनि-मानस-पंकज-भूंग भजे । रघुबीर महा-रन-धीर अजे ॥ 

तव नाम जपामि नमामि हरी | भव-रोग महा गद मान अरी ॥ 

गुन सील कृपा-परमायतनं । प्रनमामि निरंतर श्रीरमनं ॥ 


रघुनंद निकंदय द्वंद्घनं | महिपाल बिलोकय दीन जन॑ ॥ 


(दोहा) 
बार बार बर माँगौं हरषि देहु श्रीरंग । 


पद सरोज अनपायनी भगति सदा सतसंग ॥ 32 ॥ 


बरनि उमापति राम-गुन हरषि गए कैलास । 


तब प्रभु कपिन्ह दिवाए सब बिधि सुखप्रद बास ॥ 33 ॥ 


(चौपाई) 

सुनु खगपति यह कथा पावनी । त्रिबिध ताप भव-भय-दावनी ॥ 
महाराज कर सुभ अभिषेका | सुनत लहहिं नर बिरति बिबेका ॥ 
जे सकाम नर सुनहिं जे गावहिं | सुख संपति नाना बिधि पावहिं ॥ 
सुर-दुर्लभ सुख करि जग माहीं । अंतकाल रघु-पति-पुर जाहीं ॥ 
सुनहिं बिमुक्त बिरत अरु बिषई | लहहिं भगति गति संपति नई ॥ 
खगपति राम कथा मैं बरनी । स्व-मति-बिलास त्रास-दुख-हरनी ॥ 
बिरति बिबेक भगति दृढ़ करनी | मोह नदी कहँ सुंदर तरनी ॥ 
नित नव मंगल कौसलपुरी | हरषित रहहिं लोग सब कुरी ॥ 

नित नय प्रीति राम-पद-पंकज | सबके जिन्हहि नमत सिव मुनि अज ॥ 


मंगन बहु प्रकार पहिराए । द्विजन्ह दान नाना बिधि पाए ॥ 


(दोहा) 
ब्रह्मानंद-मगन कपि सब के प्रभु-पद-प्रीति । 


जात न जाने दिवस तिन्‍्ह गए मास षट बीति ॥ 34 ॥ 


(चौपाई) 
बिसरे गृह सपनेहुँ सुधि नाहीं | जिमि परद्रोह संत मन माही ॥ 


तब रघुपति सब सखा बोलाए | आइ सबन्हि सादर सिर नाए ॥ 

परम प्रीति समीप बैठारे | भगत सुखद मृदु बचन उचारे ॥ 

तुम्ह अति कीन्ह मोरि सेवकाई | मुख पर केहि बिधि करौं बड़ाई ॥ 
ता तें मोहि तुम्ह अति-प्रिय लागे | मम हित लागि भवन सुख त्यागे ॥ 

अनुज राज संपति बैदेही | देह गेह परिवार सनेही ॥ 

सब मम प्रिय नहिं तुम्हहि समाना | मृषा न कहां मोर यह बाना ॥ 

सब के प्रिय सेवक ये नीती । मोरें अधिक दास पर प्रीती ॥ 


(दोहा) 
अब गृह जाहु सखा सब भजेहु मोहि दृढ़ नेमु । 
सदा सर्बगत सर्बहित जानि करेहु अति प्रेमु ॥ 35 ॥ 


(चौपाई) 
सुनि प्रभु बचन मगन सब भए | को हम कहाँ बिसरि तन गए ॥ 


एकटक रहे जोरि कर आगे | सकहिं न कछु कहि अति अनुरागे ॥ 


परम-प्रेमु तिन्ह कर प्रभु देखा | कहा बिबिध बिधि ग्यान बिसेखा ॥ 
प्रभु सनमुख कछु कहै न पारहिं | पुनि पुनि चरन सरोज निहारहिं ॥ 
तब प्रभु भूषन बसन मँगाए । नाना रंग अनूप सुहाए ॥ 

सुग्रीवँहि प्रथमहिं पहिराए | बसन भरत निज हाथ बनाए ॥ 
प्रभु-प्रेरित लछिमन पहिराए | लंकापति रघुपति मन भाए ॥ 

अंगद बैठि रहा नहिं डोला । प्रीति देखि प्रभु ताहि न बोला ॥ 


(दोहा) 
जामवंत नीलादि सब पहिराए रघुनाथ । 
हिय धरि राम-रूप सब चले नाइ पद माथ ॥ 36 ॥ 
तब अँगद उठि नाइ सिरु सजल नयन कर जोरि | 
अति बिनीत बोलेउ बचन मनहूँ प्रेम रस बोरि ॥ 37 ॥ 


(चौपाई) 
सुनु सर्बग्य कृपा-सुख-सिंधो | दीन-दया-कर आरत बंधो ॥ 
मरती बेर नाथ मोहि बाली । गयेउ तुम्हारेहि कोंछें घाली ॥ 
अ-सरन-सरन बिरदु संभारी | मोहि जनि तजहु भगत हितकारी ॥ 


मोरें तुम्ह प्रभु गुर पितु माता । जाउँ कहाँ तजि पद जलजाता ॥ 


तुम्हहि बिचारि कहहु नरनाहा । प्रभु तजि भवन काजु मम काहा ॥ 
बालक ग्यान-बुद्धि-बल-हीना । राखहु सरन नाथ जन दीना ॥ 
नीचि टहल गृह कै सब करिहौं | पद पंकज बिलोकि भव तरिहीँ ॥ 


अस कहि चरन परेउ प्रभु पाही | अब जनि नाथ कहह्ुु गृह जाही ॥ 


(दोहा) 
अंगद-बचन बिनीत सुनि रघुपति करुना-सीव॑ँ । 
प्रभु उठाइ उर लायेउ सजल नयन राजीव ॥ 38 ॥ 
निज उर-माल बसन मनि बालितनय पहिराइ । 


बिदा कीन्हि भगवान तब बहु प्रकार समुझाइ ॥ 39 ॥ 


(चौपाई) 
भरत-अनुज-सौमित्रि-समेता | पठवन चले भगत कृत-चेता ॥ 
अंगद-हृदय प्रेम नहिं थोरा | फिरि फिरि चितव राम की ओरा ॥ 
बार बार कर दंड-प्रनामा | मन अस रहन कहहिं मोहि रामा ॥ 
राम बिलोकनि बोलनि चलनी । सुमिरि सुमिरि सोचत हँसे मिलनी ॥ 
प्रभुरुख देखि बिनय बहु भाखी | चलेउ हृदय पद-पंक-ज राखी ॥ 


अति आदर सब कपि पहुँचाए | भाइन्ह सहित राम फिरि आए ॥ 


तब सुग्रीवँ चरन गहि नाना । भाँति बिनय कीन्हे हनुमाना ॥ 
दिन दस करि रघु-पति-पद-सेवा | पुनि तव चरन देखिहाँ देवा ॥ 
पुन्य पुंज तुम्ह पवनकुमारा । सेवहु जाइ कृपा-आगारा ॥ 


अस कहि कपि सब चले तुरंता | अंगद कहइ सुनहु हनुमंता ॥ 


(दोहा) 
कहेहु दंडवत प्रभु सैं तुम्हहि कहौं कर जोरि । 
बार बार रघुनायकहि सुरति करायेहु मोरि ॥ 40 ॥ 
अस कहि चलेउ बालिसुत फिरि आयेउ हनुमंत । 
तासु प्रीति प्रभु सन कहि मगन भए भगवंत ॥ 44 ॥ 
कुलिसहु चाहि कठोर अति कोमल कुसुमहु चाहि । 


चित्त खगेस राम कर समुझि परै कहु काहि ॥ 42 ॥ 


(चौपाई) 
पुनि कृपाल लियो बोलि निषादा । दीन्हे भूषन बसन प्रसादा ॥ 


जाहु भवन मम सुमिरन करेहू | मन क्रम बचन धर्म अनुसरेहू ॥ 
तुम्ह मम सखा भरत सम भ्राता । सदा रहेहु पुर आवत जाता ॥ 


बचन सुनत उपजा सुख भारी । परेउ चरन भरि लोचन बारी ॥ 


चरन-नलिन उर धरि गृह आवा | प्रभु-सुभाउ परिजनन्हि सुनावा ॥ 
रघुपति-चरित देखि पुरबासी । पुनि पुनि कहहिं धन्य सुखरासी ॥ 
राम राज बैंठें त्रोलेका | हरषित भए गए सब सोका ॥ 


बयरु न कर काहू सन कोई । राम-प्रताप बिषमता खोई ॥ 


(दोहा) 
बरनास्रम निज निज धरम बनिरत बेद-पथ लोग । 


चलहिं सदा पावहिं सुखहि नहिं भय शोक न रोग ॥ 43 ॥ 


(चौपाई) 


दैहिक दैविक भौतिक तापा । राम-राज नहिं काहुहि ब्यापा ॥ 

सब नर करहिं परस्पर प्रीती | चलहिं स्वधर्म निरत श्रुति-रीती ॥ 
चारिहु चरन धर्म जग माहीं । पूरि रहा सपनेहूँ अघ नाहीं ॥ 
राम-भगति-रत नर अरु नारी | सकल परम गति के अधिकारी ॥ 
अल्प मृत्यु नहिं कवनिजँ पीरा | सब सुंदर सब बिरुज सरीरा ॥ 
नहिं दरिद्र कोउ दुखी न दीना । नहिं कोउ अबुध न लच्छन-हीना ॥ 


सब निर्दभ धर्मरत घृनी [!]। नर अरु नारि चतुर सब गुनी ॥ 


[4] घृणी - करुणामय, दयालु। 


सब गुनग्य पंडित सब ग्यानी | सब कृतग्य नहिं कपट सयानी ॥ 


(दोहा) 
राम-राज नभगेस सुनु सचराचर जग माहिं ॥ 


काल कर्म सुभाव गुन कृत दुख काहुहि नाहिं ॥ 44 ॥ 


(चौपाई) 
भूमि सप्त सागर मेखला | एक भूप रघुपति कोसला ॥ 
भुवन अनेक रोम प्रति जासू | यह प्रभुता कछु बहुत न तासू ॥ 
सो महिमा समुझत प्रभु केरी | यह बरनत हीनता घनेरी ॥ 
सो महिमा खगेस जिन्ह जानी । फिरी एहिं चरित तिन्हहुँ रति मानी ॥ 
सोउ जाने कर फल यह लीला । कहहिं महा मुनिबर दमसीला ॥ 
राम-राज कर सुख संपदा | बरनि न सकै फनीस सारदा ॥ 
सब उदार सब पर-उपकारी । बिप्र-चरन-सेवक नर-नारी ॥ 


एक-नारि-ब्रत रत सब झारी | ते मन बच क्रम पति-हित-कारी ॥ 


(दोहा) 


दंड जतिन्ह कर भेद जहाँ नर्तक नृत्य-समाज । 


जितहु मनहि अस सुनिअ जग रामचंद्र के राज ॥ 45 ॥ 


(चौपाई) 
फूलहिं फरहिं सदा तरु कानन | रहहि एक सँग गज पंचानन ॥ 
खग मृग सहज बयरु बिसराई । सबन्हि परस्पर प्रीति बढ़ाई ॥ 
कूजहिं खग मृग नाना बुंदा | अभय चरहिं बन करहिं अनंदा ॥ 
सीतल सुरभि पवन बह मंदा | गूंजत अलि लइ चलि मकरंदा ॥ 
लता बिटप माँगे मधु चवहीं | मनभावतो धेनु पय स्रवहीं ॥ 
ससि-संपन्न सदा रह धरनी । त्रेता भइ कृतजुग कै करनी ॥ 
प्रगटी गिरिन्ह बिबिध मनि-खानी | जगदातमा भूप जग जानी ॥ 
सरिता सकल बहहिं बर बारी | सीतल अमल स्वाद सुखकारी ॥ 
सागर निज मरजादा रहहीं । डारहिं रत्न तटन्हि नर लहहीं ॥ 


सरसिज-संकुल-सकल तड़ागा । अति प्रसन्न दस-दिसा-बिभागा ॥ 


(दोहा) 
बिधु महि पूर मयूखन्हि रबि तप जेतनेहि काज । 


माँगे बारिद देहिं जल रामचंद्र के राज ॥ 46 ॥ 


(चौपाई) 
कोटिन्ह बाजिमेध प्रभु कीन्हे | दान अनेक द्विजन्ह कहूँ दीन्हे ॥ 
श्रुति-पथ-पालक धरम-धुरं-धर | गुनातीत अरु भोग-पुरंदर ॥ 
पति-अनुकूल सदा रह सीता | सोभा-खानि सुसील बिनीता ॥ 
जानति कृपा-सिंधु-प्रभुताई | सेवति चरन-कमल मनु लाई ॥ 
जद्यपि गृह सेवक सेवकिनी | बिपुल सदा सेवा-बिधि-गुनी ॥ 
निज कर गृह-परिचरजा करई । राम-चंद्र-आयसु अनुसरई ॥ 
जेहि बिधि कृपासिंधु सुख मानइ । सोइ कर श्री सेवा-बिधि जानइ ॥ 
कौसल्यादि सासु गृह माहीं | सेवइ सबन्हि मान मद नाहीं ॥ 


उमा-रमा-ब्रह्मादि-बंदिता | जगदंबा संततमनिंदिता ॥ 


(दोहा) 
जासु कृपा-कटाच्छु सुर चाहत चितवन सोइ । 


राम-पदारबिंद-रति करति सुभावहि खोइ ॥ 47 ॥ 


(चौपाई) 
सेवहिं सानकूल सब भाई | राम-चरन-रति अति अधिकाई ॥ 


प्रभु-मुख-कमल बिलोकत रहहीं । कबहुँ कृपाल हमहि कछु कहहीं ॥ 


राम करहैं भ्रातन्ह पर प्रीती | नाना भाँति सिखावहिं नीती ॥ 
हरषित रहहिं नगर के लोगा | करहिं सकल सुर-दुर्लभ भोगा ॥ 
अहनिसि बिधिहि मनावत रहहीं । श्री-रघु-बीर-चरन-रति चहहीं ॥ 
दुइ सुत सुन्दर सीता जाए | लव कुश बेद पुरानन्ह गाए ॥ 

दोउ बिजई बिनई गुन-मंदिर । हरि-प्रति-बिंब मनहुँ अति-सुंदर ॥ 
दुइ दुइ सुत सब भ्रातन्ह केरे | भए रूप गुन सील घनेरे ॥ 


(दोहा) 
ग्यान-गिरा-गोइतीत अज माया-मन-गुन-पार । 


सोइ सच्निदानंद-घन कर नर-चरित उदार ॥ 48 ॥ 


(चौपाई) 
प्रातकाल सरजू करि मज्जन । बैठहिं सभा संग द्विज सद्धन ॥ 
बेद पुरान बसिष्ठ बखानहिं | सुनहिं राम जद्यपि सब जानहिं ॥ 
अनुजन्ह संजुत भोजन करहीं | देखि सकल जननी सुख भरहीं ॥ 
भरत सत्रुहन दूनउ भाई | सहित पवनसुत उपबन जाई ॥ 
बूझहिं बैठि राम-गुन-गाहा | कह हनुमान सुमति अवगाहा ॥ 


सुनत बिमल गुन अति सुख पावहिं | बहुरि बहुरि करि बिनय कहावहिं ॥ 


सब के गृह गृह होहिं पुराना | रामचरित पावन बिधि नाना ॥ 


नर अरु नारि राम-गुन-गानहिं | करहिं दिवस निसि जात न जानहिं ॥ 


(दोहा) 
अवध-पुरी-बासिन्ह कर सुख संपदा समाज । 


सहस सेष नहिं कहि सकहिं जहँ नृप राम बिराज ॥ 49 ॥ 


(चौपाई) 


नारदादि सनकादि मुनीसा | दरसन लागि कोसलाधीसा ॥ 

दिन प्रति सकल अजोध्या आवहिं | देखि नगरु बिरागु बिसरावहिं ॥ 
जातरूप-मनि-रचित अटारीं । नाना रंग रुचिर गच ढारीं ॥ 

पुर चहुँ पास कोट अति सुंदर । रचे कँगूरा रंग रंग बर ॥ 

नव-ग्रह निकर अनीक बनाई । जनु घेरी अमरावति आई ॥ 

महि बहु रंग रचित गच काँचा | जो बिलोकि मुनिबर मन नाचा ॥ 
धवल धाम ऊपर नभ चुंबत | कलस मनहुँ रबि ससि दुति निंदत ॥ 


बहु मनि-रचित झरोखा भ्राजहिं | गृह गृह प्रति मनि दीप बिराजहिं ॥ 


(छंद) 


मनि-दीप राजहिं भवन भ्राजहिं देहरीं बिद्रुम रची । 
मनि-खंभ भीति बिरंचि बिसर्ची कनक-मनि मरकत खची ॥ 
सुंदर मनोहर मंदिरायत अजिर रुचिर फटिक रखे । 


प्रति-द्वार द्वार कपाट पुरट बनाइ बहु बज्रन्हि खचे ॥ 


(दोहा) 


चारु चित्रसाला रुचिर प्रति गृह लिखे बनाइ । 
राम-चरित जे निरख मुनि ते मन लेहिं चोराइ ॥ 50 ॥ 


(चौपाई) 
सुमन-बाटिका सबहिं लगाई | बिबिध भाँति करि जतन बनाई ॥ 
लता ललित बहु जाति सुहाई । फूलहिं सदा बंसत कि नाई ॥ 
गुंजत मधुकर मुखर मनोहर । मारुत त्रिबिध सदा बह सुंदर ॥ 
नाना खग बालकन्हि जिआए | बोलत मधुर उड़ात सुहाए ॥ 
मोर हंस सारस पारावत | भवननि पर सोभा अति पावत ॥ 
जहँ तहँ देखहिं निज परिछाहीं । बहु बिधि कूजहिं नृत्य कराहीं ॥ 
सुक सारिका पढ़ावहिं बालक | कहहु राम रघुपति जनपालक ॥ 


राज-दुआर सकल बिधि चारू | बीरथीं चौहट रूचिर बजारू ॥ 


(छंद) 
बाजार चारु न बनै बरनत बस्तु बिनु गथ पाइए । 
जहँ भूप रमानिवास तहँ की संपदा किमि गाइए ॥ 
बैठे बजाज सराफ बनिक अनेक मनहूँ कुबेर ते | 


सब सुखी सब सच्चरित सुंदर नारि नर सिसु जरठ जे ॥ 


(दोहा) 
उत्तर दिसि सरजू बह निर्मल-जल गंभीर । 


बाँधे घाट मनोहर स्वल्प पंक नहिं तीर ॥ 54 ॥ 


(चौपाई) 
दूरि फराक रुचिर सो घाटा | जहँ जल पिअहिं बाजि-गज-ठाटा ॥ 
पनिघट परम मनोहर नाना । तहाँ न पुरुष करहिं अस्नाना ॥ 
राजघाट सब बिधि सुंदर बर । मज्जहिं तहाँ बरन चारिउ नर ॥ 
तीर तीर देवन्ह के मंदिर । चहुँ दिसि तिन्ह के उपबन सुंदर ॥ 
कहुँ कहुँ सरिता-तीर उदासी । बसहिं ग्यान रत मुनि संन्‍यासी ॥ 


तीर तीर तुलसिका सुहाई । बूंद बुंद बहु मुनिन्ह लगाई ॥ 


पुर-सोभा कछु बरनि न जाई । बाहिर नगर परम रुचिराई ॥ 


देखत पुरी अखिल अघ भागा | बन उपबन बापिका तड़ागा ॥ 


(छंद) 
बापीं तड़ाग अनूप कृूप मनोहरायत सोहहीं । 
सोपान सुंदर नीर निर्मल देखि सुर मुनि मोहहीं ॥ 
बहु रंग कंज अनेक खग कूजहिं मधुप गुँजारहीं । 


आराम रम्य पिकादि-खग-रव जनु पथिक हँकारहीं ॥ 


(दोहा) 
रमानाथ जहूँ राजा सो पुर बरनि कि जाइ । 


अनिमादिक-सुख-संपदा रहीं अवध सब छाइ ॥ 52 ॥ 


(चौपाई) 
जहाँ तहँ नर रघुपति गुन-गावहिं | बैठि परसपर इहै सिखावहिं ॥ 
भजहु प्रनत-प्रति-पालक रामहि । सोभा-सील-रूप-गुन-धामहि ॥ 
जलज-बिलोचन स्यामल गातहि | पलक नयन इव सेवक-त्रातहि ॥ 


धृत-सर-रुचिर-चाप-तूनीरहि । संत-कंज-बन-रबि-रन-धीरहि ॥ 


काल कराल ब्याल खगराजहि | नमत राम अकाम ममता जहि ॥ 
लोभ-मोह-मृग-जूथ-किरातहि | मनसिज-करि-हरिजन-सुख-दातहि ॥ 
संसय-सोक-निबिड़-तम-भानुहि | दनुज-गहन-घन-दहन-कृसानुहि ॥ 
जनक-सुता-समेत-रघुबीरहि | कस न भजह्ु भंजन भव-भीरहि ॥ 
बहु-बासना-मसक-हिम-रासिहि | सदा एकरस अज अबिनासिहि ॥ 


मुनि-रंजन भंजन महि-भारहि । तुलसिदास के प्रभुहि उदारहि ॥ 


(दोहा) 
एहि बिधि नगर-नारि-नर करहिं राम-गुन-गान । 


सानुकूल सब पर रहहिं संतत कृपानिधान ॥ 53 ॥ 


(चौपाई) 


जब ते राम प्रताप खगेसा | उदित भयेउ अति प्रबल दिनेसा ॥ 
पूरि प्रकास रहेउ तिहूँ लोका । बहुतेन्ह सुख बहुतन मन सोका ॥ 
जिन्हहि सोक ते कहाँ बखानी । प्रथम अबिद्या-निसा नसानी ॥ 
अघ उलूक जहूँ तहाँ लुकाने | काम-क्रोध-कैरव सकुचाने ॥ 
बिबिध-कर्म-गुन-काल-सुभाऊ | ए चकोर सुख लहहिं न काऊ ॥ 


मत्सर मान मोह मद चोरा । इन्ह कर हुनर न कवनिहुँ ओरा ॥ 


धरम तड़ाग ग्यान बिग्याना | ए पंकज बिकसे बिधि नाना ॥ 


सुख संतोष बिराग बिबेका | बिगत सोक ए कोक अनेका ॥ 


(दोहा) 
यह प्रताप-रबि जाके उर जब करे प्रकास । 


पछिले बाढ़हिं प्रथम जे कहे ते पावहिं नास ॥ 54 ॥ 


(चौपाई) 


भ्रातन्‍्ह सहित रामु एक बारा | संग परम प्रिय पवनकुमारा ॥ 

सुंदर उपबन देखन गए | सब तरु कुसुमित पल्लव नए ॥ 

जानि समय सनकादिक आए । तेज पुंज गुन सील सुहाए ॥ 
ब्रह्मानंद सदा लयलीना | देखत बालक बहुकालीना ॥ 

रूप धरें जनु चारिउ बेदा | समदरसी मुनि बिगत-बिभेदा ॥ 

आसा बसन ब्यसन यह तिन्हहीं । रघुपति-चरित होइ तहँ सुनहीं ॥ 
तहाँ रहे सनकादि भवानी । जहँ घटसंभव मुनिबर ग्यानी ॥ 


राम-कथा मुनिबर बहु बरनी । ग्यान-जोनि पावक जिमि अरनी ॥ 


(दोहा) 


देखि राम मुनि आवत हरषि दंडवत कीन्ह । 


स्वागत पूँछि पीत-पट प्रभु बैठन कहाँ दीन्ह ॥ 55 ॥ 


(चौपाई) 

कीन्ह दंडवत तीनिडँ भाई | सहित पवनसुत सुख अधिकाई ॥ 
मुनि रघुपति छबि अतुल बिलोकी | भए मगन मन सके न रोकी ॥ 
स्यामल-गात सरोरुह-लोचन । सुंदरता-मंदिर भव-मोचन ॥ 
एकटक रहे निमेष न लावहिं । प्रभु कर जोरें सीस नवावहिं ॥ 
तिन्ह कै दसा देखि रघुबीरा | स्वत नयन जल पुलक सरीरा ॥ 
कर गहि प्रभु मुनिबर बैठारे | परम मनोहर बचन उचारे ॥ 
आजु धन्य मैं सुनहु मुनीसा । तुम्हरें दरस जाहिं अघ खीसा ॥ 


बड़े भाग पाइअ सतसंगा । बिनहिं प्रयास होहिं भव-भंगा ॥ 


(दोहा) 
संत-पथ अपबर्ग कर कामी भव कर पंथ । 


कहहि संत कबि कोबिद ख्रुति पुरान सदग्रंथ ॥ 56 ॥ 


(चौपाई) 


सुनि प्रभु बचन हरषि मुनि चारी | पुलकित तन अस्तुति अनुसारी ॥ 
जय भगवंत अनंत अनामय । अनघ अनेक एक करुनामय ॥ 

जय निर्मुन जय जय गुन सागर । सुख मंदिर सुंदर अति नागर ॥ 
जय इंदिरा-रमन जय भूधर । अनुपम अज अनादि सोभाकर ॥ 
ग्यान-निधान अमान मानप्रद । पावन सुजस पुरान बेद बद ॥ 

तग्य कृतग्य अग्यता-भंजन । नाम अनेक अनाम निरंजन ॥ 

सर्ब सर्बगत सर्ब-उरालय | बससि सदा हम कहूँ परिपालय ॥ 


द्वंद बिपति भव-फंद बिभंजय | हृदि बसि राम काम-मद गंजय ॥ 


(दोहा) 


परमानंद कृपायतन मन-परि-पूरन काम | 


प्रेम भगति अनपायनी देहु हमहि श्रीराम ॥ 57 ॥ 


(चौपाई) 
देहु भगति रघुपति अति-पावनि । त्रिबिध-ताप-भव-दाप-नसावनि ॥ 
प्रनत काम सुरधेनु कलपतरु । होइ प्रसन्न दीजै प्रभु यह बरु ॥ 
भव-बारिधि-कुंभज रघुनायक | सेवक-सुलभ सकल-सुख-दायक ॥ 


मन-संभव-दारुन-दुख दारय । दीनबंधु समता बिस्तारय ॥ 


आस-त्रास-इरिषादि-निवारक | बिनय-बिबेक-बिरति-बिस्तारक ॥ 
भूप-मौलि-मनि मंडन धरनी । देहि भगति संसृति-सरि-तरनी ॥ 
मुनि-मन-मानस-हंस निरंतर | चरन-कमल बंदित अज संकर ॥ 
रघु-कुल-केतु सेतु ख्ुति-रच्छक | काल-कर्म-सुभाव-गुन-भच्छक ॥ 


तारन तरन हरन सब दूपषन | तुलसिदास य्र्भु त्रि-भुवन-भूषन | 


(दोहा) 
बार बार अस्तुति करि प्रेम-सहित सिरु-नाइ । 


ब्रह्म-भवन सनकादि गे अति-अभीष्ट बर पाइ ॥ 58 ॥ 


(चौपाई) 
सनकादिक बिधि-लोक सिधाए । भ्रातन्‍्ह राम-चरन सिरु नाए ॥ 
पूँछत प्रभुहि सकल सकुचाहीं | चितवहिं सब मारुतसुत पाहीं ॥ 
सुनि चहहिं प्रभु मुख कै बानी | जो सुनि होइ सकल-भ्रम-हानी ॥ 
अंतरजामी प्रभु सभ जाना । बूझत कहहु काह हनुमाना ॥ 
जोरि पानि कह तब हनुमंता । सुनहु दीनदयाल भगवंता ॥ 
नाथ भरत कछु पूँछन चहहीं । प्रसन करत मन सकुचत अहहीं ॥ 


तुम्ह जानहु कपि मोर सुभाऊ | भरतहि मोहि न कछु दुराऊ ॥ 


सुनि प्रभु-बचन भरत गहे चरना । सुनहु नाथ प्रनतारति-हरना ॥ 


(दोहा) 
नाथ न मोहि सँदेह कछु सपनेहुँ सोक न मोह । 


केवल कृपा तुम्हारिहि कृपा-नंद-संदोह ॥ 59 ॥ 


(चौपाई) 
करौं कृपानिधि एक ढिठाई । मैं सेवक तुम्ह जन-सुख-दाई ॥ 
संतन्ह कै महिमा रघुराई । बहु बिधि बेद पुरानन्ह गाई ॥ 
श्रीमुख तुम्ह पुनि कीन्हि बड़ाई । तिन्ह पर प्रभुहि प्रीति अधिकाई ॥ 
सुना चहाँ प्रभु तिन्‍्ह कर लच्छन । कृपासिंधु गुन-ग्यान-बिचच्छन ॥ 
संत असंत भेद बिलगाई । प्रनतपाल मोहि कहहु बुझाई ॥ 
संतन्ह के लच्छन सुनु भ्राता | अगनित श्रुति पुरान बिख्याता ॥ 
संत असंतन्हि कै असि करनी । जिमि कुठार चंदन आचरनी ॥ 


काटै परसु मलय सुनु भाई | निज-गुन देइ सुगंध बसाई ॥ 


(दोहा) 


ता तें सुर-सीसन्ह चढ़त जग-बल्लभ श्रीखंड । 


अनल दाहि पीटत घनहिं परसु-बदन यह दंड ॥ 60 ॥ 


(चौपाई) 
बिषय अलंपट सील-गुनाकर | पर-दुख दुख सुख सुख देखें पर ॥ 
सम अभूतरिपु बिमद बिरागी | लोभामरष हरष भय त्यागी ॥ 
कोमलचित दीनन्ह पर दाया | मन बच क्रम मम भगति अमाया ॥ 
सबहि मानप्रद आपु अमानी । भरत प्रान सम मम तें प्रानी ॥ 
बिगत-काम मम नाम-परायन । सांति बिरति बिनती मुदितायन ॥ 
सीतलता सरलता मयत्री । द्विज-पद-प्रीति धरम-जनयत्री ॥ 
ए सब लच्छन बसहिं जासु उर | जानहु तात संत संतत फुर ॥ 


सम दम नियम नीति नहिं डोलहिं | परुष बचन कबहूँ नहिं बोलहिं ॥ 


(दोहा) 
निंदा अस्तुति उभय सम ममता मम पद-कंज । 


ते सज्जन मम प्रानप्रिय गुन-मंदिर सुख-पुंज ॥ 64 ॥ 


(चौपाई) 


सनहु असंतन्ह केर सुभाऊ । भूलेहु संगति करिअ न काऊ ॥ 


तिन्ह कर संग सदा दुखदाई | जिमि कपिलहि घालै हरहाई ॥ 
खलन्ह हृदय अति ताप बिसेखी । जरहिं सदा पर-संपति देखी ॥ 
जहँ कहूँ निंदा सुनहिं पराई । हरषहिं मनहुँ परी निधि पाई ॥ 
काम-क्रोध-मद-लोभ-परायन । निर्दय कपटी कुटिल मलायन ॥ 
बयरु अकारन सब काहू सों । जो कर हित अनहित ताहू सों ॥ 
झूठइ लेना झूठइ देना | झूठइ भोजन झूठ चबेना ॥ 

बोलहिं मधुर-बचन जिमि मोरा | खाहिं महा अति हृदय कठोरा ॥ 


(दोहा) 
पर-द्रोही पर-दार-रत पर-धन पर-अपबाद । 


ते नर पाँवर पापमय देह धरें मनुजाद ॥ 62 ॥ 


(चौपाई) 
लोभइ ओढ़न लोभइ डासन । सिस्नोदर पर जम-पुर-त्रासन ॥ 
काहू की जौं सुनहिं बड़ाई । स्वास लेहिं जनु जूड़ी आई ॥ 
जब काहू कै देखहिं बिपती | सुखी भए मानहुँ जग-नूपती ॥ 
स्वारथ-रत परिवार-बिरोधी | लंपट काम लोभ अति क्रोधी ॥ 


मातु पिता गुर बिप्र न मानहिं | आपु गए अरु घालहिं आनहिं ॥ 


करहिं मोह-बस द्रोह परावा | संत संग हरि कथा न भावा ॥ 
अवगुन-सिंधु मंदमति कामी | बेद-बिदूषक पर-धन-स्वामी ॥ 


बिप्र-द्रोह सुर-द्रोह बिसेषा | दंभ कपट जिअ धरे सुबेषा ॥ 


(दोहा) 
ऐसे अधम मनुज खल कृतजुग त्रेता नाहिं । 


द्वापर कछुक बूंद बहु होइहहिं कलिजुग माहिं ॥ 63 ॥ 


(चौपाई) 
पर-हित सरिस धर्म नहिं भाई | पर-पीड़ा सम नहिं अधमाई ॥ 
निरनय सकल पुरान बेद कर । कहेऊँ तात जानहिं कोबिद नर ॥ 
नर सरीर धरि जे पर-पीरा । करहिं ते सहहिं महा-भव-भीरा ॥ 
करहिं मोह-बस नर अघ नाना । स्वारथ-रत परलोक नसाना ॥ 
कालरूप तिन्ह कहे मैं भ्राता | सुभ अरु असुभ करम-फल-दाता ॥ 
अस बिचारि जे परम सयाने | भजहिं मोहि संसृत दुख जाने ॥ 
त्यागहिं कर्म सुभा-सुभ-दायक । भजहिं मोहि सुर-नर-मुनि-नायक ॥ 


संत असंतन्ह के गुन भाखे । ते न परहिं भव जिन्ह लखि राखे ॥ 


(दोहा) 
सुनहु तात माया-कृत गुन अरु दोष अनेक । 
गुन यह उभय न देखिअहिं देखिअ सो अबिबेक ॥ 64 ॥ 


(चौपाई) 

श्री-मुख-बचन सुनत सब भाई । हरषे प्रेमु न हृदय समाई ॥ 

करहिं बिनय अति बारहिं बारा | हनूमान हिय हरष अपारा ॥ 

पुनि रघुपति निज मंदिर गए | एहि बिधि चरित करत नित नए ॥ 

बार बार नारद-मुनि आवहिं | चरित पुनीत राम के गावहिं ॥ 

नित नव चरन देखि मुनि जाहीं । ब्रह्मतोक सब कथा कहाहीं ॥ 
सुनि बिरंचि अतिसय सुख मानहिं | पुनि पुनि तात करहु गुन-गानहिं ॥ 

सनकादिक नारदहि सराहहिं । जद्यपि ब्रह्म-निरत मुनि आहहिं ॥ 


सुनि गुन गान समाधि बिसारी ॥ सादर सुनहिं परम अधिकारी ॥ 


(दोहा) 
जीवनमुक्त ब्रह्मपर चरित सुनहिं तजि ध्यान । 


जे हरि कथा न करहिं रति तिनन्‍ह के हिय पाषान ॥ 65 ॥ 


(चौपाई) 
एक बार रघुनाथ बोलाए । गुर द्विज पुरबासी सब आए ॥ 
बैठे सदसि अनुज मुनि सज्न | बोले बचन भगत भव-भंजन ॥ 
सनहु सकल पुरजन मम बानी | कहाँ न कछु ममता उर आनी ॥ 
नहिं अनीति नहिं कछु प्रभुताई । सुनहु करहु जौ तुम्हहि सोहाई ॥ 
सोइ सेवक प्रियतम मम सोई | मम अनुसासन मानै जोई ॥ 
जौं अनीति कछु भाषोौं भाई । तौं मोहि बरजहु भय बिसराई ॥ 
बड़ें भाग मानुष-तनु पावा । सुर-दुर्लभ सब ग्रंथिन्ह गावा ॥ 


साधन-धाम मोच्छ कर द्वारा | पाइ न जेहिं परलोक सँवारा ॥ 


(दोहा) 


सो परत्र दुख पावै सिर धुनि धुनि पछिताइ । 
कालहि कर्महि ईस्वरहि मिथ्या दोष लगाइ ॥ 66 ॥ 


(चौपाई) 
एहि तन कर फल बिषय न भाई । स्वरगउ स्वल्प अंत दुखदाई ॥ 
नर तनु पाइ बिषय मन देहीं | पलटि सुधा ते सठ बिष लेहीं ॥ 
ताहि कबहुँ भल कहै न कोई । गुंजा ग्रहै परस-मनि खोई ॥ 


आकर चारि लच्छ चौरासी । जोनि भ्रमत यह जिव अबिनासी ॥ 
फिरत सदा माया कर प्रेरा | काल कर्म सुभाव गुन घेरा ॥ 
कबहुँक करि करुना नर-देही । देत ईस बिनु हेतु सनेही ॥ 
नर-तनु भव बारिधि कहूँ बेरो | सनमुख मरुत अनुग्रह मेरो ॥ 


करनंधार सदगुर दृढ़ नावा | दुर्लभ साज सुलभ करि पावा ॥ 


(दोहा) 
जौं न तरै भव-सागर नर समाज अस पाइ । 


सो कृत निंदक मंदमति आत्मा-हन-गति-जाइ ॥ 67 ॥ 


(चौपाई) 
जौं परलोक इहाँ सुख चहहू | सुनि मम बचन हृदय दृढ़ गहहू ॥ 
सुलभ सुखद मारग यह भाई । भगति मोरि पुरान श्रुति गाई ॥ 
ग्यान अगम प्रत्यूह अनेका | साधन कठिन न मन कहुँ टेका ॥ 
करत कष्ट बहु पावै कोऊ । भगति-हीन मोहि प्रिय नहिं सोऊ ॥ 
भक्ति सुतंत्र सकल-सुख-खानी । बिनु सतसंग न पावहिं प्रानी ॥ 
पुन्य-पुंज बिनु मिलहिं न संता | सतसंगति संसृति कर अंता ॥ 


पुन्य एक जग महूँ नहिं दूजा | मन क्रम बचन बिप्र-पद-पूजा | 


सानुकूल तेहि पर मुनि देवा | जो तजि कपट करे द्विज सेवा ॥ 


(दोहा) 
औरउ एक गुपुत मत सबहि कहहूँ कर जोरि । 


संकर-भजन बिना नर भगति न पावै मोरि ॥ 68 ॥ 


(चौपाई) 
कहहु भगति पथ कवन प्रयासा | जोग न मख जप तप उपवासा ॥ 
सरल सुभाव न मन कुटिलाई । जथा-लाभ संतोष सदाई ॥ 
मोर दास कहाइ नर आसा । करै तौ कहहु कहा बिस्वासा ॥ 
बहुत कहां का कथा बढ़ाई | एहि आचरन बस्य मैं भाई ॥ 
बयरु न बिग्रह आस न त्रासा | सुखमय ताहि सदा सब आसा ॥ 
अनारंभ अनिकेत अमानी | अनघ अरोष दच्छ बिग्यानी ॥ 
प्रीति सदा सजञ्न संसर्गा | तृन-सम बिषय स्वर्ग अपबर्गा ॥ 


भगति पच्छ हठ नहिं सठताई । दुष्ट तर्क सब दूरि बहाई ॥ 


(दोहा) 


मम गुन-ग्राम नाम रत गत-ममता-मद-मोह । 


ता कर सुख सोइ जाने परानंद-संदोह ॥ 69 ॥ 


(चौपाई) 
सुनत सुधासम बचन राम के | गहे सबनि पद कृपाधाम के ॥ 
जननि जनक गुर बंधु हमारे | कृपा-निधान प्रान ते प्यारे ॥ 
तनु धनु धाम राम हितकारी | सब बिधि तुम्ह प्रनतारति हारी ॥ 
अस सिख तुम्ह बिनु देइ न कोऊ । मातु पिता स्वारथ-रत ओऊ ॥ 
हेतु-रहित जग जुग उपकारी । तुम्ह तुम्हार सेवक असुरारी ॥ 
स्वारथ-मीत सकल जग माहीं | सपनेहुँ प्रभु परमारथ नाहीं ॥ 
सब के बचन प्रेम रस साने । सुनि रघुनाथ हृदय हरषाने ॥ 


निज निज गृह गए सुआयसु पाई । बरनत प्रभु बतकही सुहाई ॥ 


(दोहा) 
उमा अवधबासी नर नारि कृतारथ रूप । 


ब्रह्म सचिदानंद घन रघुनायक जहाँ भूप ॥ 70 ॥ 


(चौपाई) 


एक बार बसिष्ट मुनि आए । जहाँ राम सुखधाम सुहाए ॥ 


अति आदर रघुनायक कीन्हा | पद पखारि चरनोदक लीन्हा ॥ 
राम सुनहु मुनि कह कर जोरी । कृपासिंधु बिनती कछु मोरी ॥ 
देखि देखि आचरन तुम्हारा | होत मोह मम हृदय अपारा ॥ 
महिमा अमित बेद नहिं जाना । मैं केहि भाँति कहौं भगवाना ॥ 
उपरोहिती कर्म अति मंदा । बेद पुरान सुमृति कर निंदा ॥ 

जब न लेउँ मैं तब बिधि मोही | कहा लाभ आगें सुत तोही ॥ 


परमातमा ब्रह्म नर-रूपा । होइहि रघु-कुल-भूषन भूषा ॥ 


(दोहा) 
तब मैं हृदय बिचारा जोग जग्य ब्रत दान । 


जा कहूँ करिअ सो पाइहौं धर्म न एहि सम आन ॥ 7 ॥ 


(चौपाई) 
जप तप नियम जोग निज धर्मा । श्रुति-संभव नाना सुभ कर्मा ॥ 
ग्यान दया दम तीरथ मज्जन । जहँ लगि धर्म कहत श्रुति सज्जन ॥ 
आगम निगम पुरान अनेका । पढ़े सुने कर फल प्रभु एका ॥ 
तब पद-पंकज प्रीति निरंतर | सब साधन कर यह फल सुंदर ॥ 
छूटै मल कि मलहि के धोएँ | घृत कि पाव कोउ बारि बिलोएँ ॥ 


प्रेम भगति जल बिनु रघुराई । अभि-अंतर-मल कबहूँ न जाई ॥ 
सोइ सर्बग्य तग्य सोइ पंडित । सोइ गुन-गृह बिग्यान अखंडित ॥ 


दच्छ सकल-लच्छन-जुत सोई । जा के पद-सरोज-रति होई ॥ 


(दोहा) 
नाथ एक बर माँगौ राम कृपा करि देहु । 


जन्म जन्म प्रभु-पद-कमल कबहुँ घटै जनि नेहु ॥ 72 ॥ 


(चौपाई) 
अस कहि मुनि बसिष्ठ गृह आए । कृपासिंधु के मन अति भाए ॥ 
हनूमान भरतादिक भ्राता | संग लिये सेवक-सुख-दाता ॥ 
पुनि कृपाल पुर बाहर गए । गज रथ तुरग मँगावत भए ॥ 
देखि कृपा करि सकल सराहे | दिए उचित जिन्ह जिन्ह जेडइ चाहे ॥ 
हरन सकल श्रम प्रभु श्रम पाई । गए जहाँ सीतल अँवराई ॥ 
भरत दीन्ह निज बसन डसाई । बैठे प्रभु सेवहिं सब भाई ॥ 
मारुतसुत तब मारूत करई | पुलक बपुष लोचन जल भरई ॥ 
हनूमान सम नहिं बड़भागी । नहिं कोउ राम-चरन-अनुरागी ॥ 


गिरिजा जासु प्रीति सेवकाई । बार बार प्रभु निज मुख गाई ॥ 


(दोहा) 
तेहिं अवसर मुनि नारद आए करतल बीन । 


गावन लगे राम कल कीरति सदा नबीन ॥ 73 ॥ 


(चौपाई) 
मामवलोकय पंकज-लोचन । कृपा बिलोकनि सोच-बिमोचन ॥ 
नील-तामरस-स्याम काम-अरि | हृदय-कंज-मकरंद-मधुप हरि ॥ 
जातुधान-बरूथ-बल-भंजन । मुनि-सज्जन-रंजन अघ-गंजन ॥ 
भूसुर ससि [!] नव बुंद बलाहक | अ-सरन-सरन दीन-जन-गाहक ॥ 
भुज-बल बिपुल भार महि खंडित | खर-दृषन-बिराध-बध-पंडित ॥ 
रावनारि सुखरूप भूपबर | जय दसरथ-कुल-कुमुद-सुधाकर ॥ 
सुजस पुरान-बिदित निगमागम । गावत सुर-मुनि-संत-समागम ॥ 
कारुनीक ब्यलीक मद खंडन | सब बिधि कुसल कोसला-मंडन ॥ 


कलि-मल-मथन-नाम ममताहन । तुलसि-दास-प्रभु पाहि प्रनत-जन ॥ 
(दोहा) 


[4] ससि - शस्य, धान्य। 


प्रेम-सहित मुनि नारद बरनि राम-गुन-पग्राम । 


सोभासिंधु हृदय धरि गए जहाँ बिधि-धाम ॥ 74 ॥ 


(चौपाई) 
गिरिजा सुनहु बिसद यह कथा । मैं सब कही मोरि मति जथा ॥ 


राम-चरित सत कोटि अपारा । श्रुति सारदा न बरनै पारा ॥ 

रामु अनंत अनंत-गुनानी | जन्म कर्म अनंत नामानी ॥ 

जल-सीकर महि-रज गनि जाहीं । रघु-पति-चरित न बरनि सिराहीं ॥ 
बिमल कथा हरि-पद-दायनी । भगति होइ सुनि अनपायनी ॥ 

उमा कहेऊँ सब कथा सुहाई | जो भुसुंडि खगपतिहि सुनाई ॥ 
कछुक राम गुन कहेऊँ बखानी । अब का कहाँ सो कहहु भवानी ॥ 
सुनि सुभ-कथा उमा हरषानी | बोली अति बिनीत मृदु-बानी ॥ 


धन्य धन्य मैं धन्य पुरारी । सुनेउँ राम-गुन भव-भय-हारी ॥ 


(दोहा) 
तुम्हरी कृपा कृपायतन अब कृतकृत्य न मोह । 
जानेडँ राम-प्रताप प्रभु चिदानंद-संदोह ॥ 75 ॥ 


नाथ तवानन ससि स्रवत कथा सुधा रघुबीर । 


स्रवन-पुटन्हि मन पान करि नहिं अघात मतिधीर ॥ 76 ॥ 


(चौपाई) 
राम-चरित जे सुनत अघाहीं । रस बिसेष जाना तिन्ह नाहीं ॥ 
जीवनमुक्त महामुनि जेऊ । हरि-गुन सुनहीं निरंतर तेऊ ॥ 
भव-सागर चह पार जो पावा । राम-कथा ता कहाँ दृढ़ नावा ॥ 
बिषइन्ह कह पुनि हरि-गुन-ग्रामा | श्रवन-सुखद अरु मन-अभिरामा ॥ 
श्रवनवंत अस को जग माहीं । जाहि न रघु-पति-चरित सोहाहीं ॥ 
ते जड़ जीव निजात्मक-घाती । जिन्हहि न रघु-पति-कथा सोहाती ॥ 
हरि-चरित्र-मानस तुम्ह गावा । सुनि मैं नाथ अमित सुख पावा ॥ 


तुम्ह जो कही यह कथा सुहाई | कागभसुंडि गरुड़ प्रति गाई ॥ 


(दोहा) 
बिरति ग्यान बिग्यान दृढ़ राम-चरित अति नेह । 


बायस-तन रघु-पति-भगति मोहि परम संदेह ॥ 77 ॥ 


(चौपाई) 


नर-सहस्र महँ सुनहु पुरारी | कोउ एक होइ धर्म-ब्रत-धारी ॥ 


धर्मसील कोटिक महँ कोई | बिषय-बिमुख बिराग-रत होई ॥ 
कोटि-बिरक्त-मध्य श्रुति कहई । सम्यक ग्यान सकृत कोउ लहई ॥ 
ग्यानवंत कोटिक महँ कोऊ । जीवनमुक्त सकृत जग सोऊ ॥ 
तिन्ह सहस्र महुँ सब सुख-खानी । दुर्लभ ब्रह्मलीन बिग्यानी ॥ 
धर्मसील बिरक्त अरु ग्यानी | जीवनमुक्त ब्रह्मपर प्रानी ॥ 

सब ततें सो दुर्लभ सुरराया । राम-भगति-रत गत-मद-माया ॥ 

सो हरिभगति काग किमि पाई । बिस्वनाथ मोहि कहहु बुझाई ॥ 


(दोहा) 
राम-परायन ग्यान-रत गुनागार मति-धीर । 


नाथ कहहु केहि कारन पायेड काक सरीर ॥ 78 ॥ 


(चौपाई) 
यह प्रभु चरित पवित्र सुहावा | कहहु कृपाल काग कहाँ पावा ॥ 
तुम्ह केहि भाँति सुना मदनारी | कहहु मोहि अति कौतुक भारी ॥ 
गरुड़ महाग्यानी गुन-रासी । हरि-सेवक अति निकट निवासी ॥ 
तेहिं केहि हेतु काग सन जाई । सुनी कथा मुनि-निकर बिहाई ॥ 


कहहु कवन बिधि भा संबादा | दोउ हरिभगत काग उरगादा ॥ 


गौरि-गिरा सुनि सरल सुहाई । बोले सिव सादर सुख पाई ॥ 
धन्य सती पावनि मति तोरी । रघु-पति-चरन प्रीति नहिं थोरी ॥ 
सुनहु परम पुनीत इतिहासा | जो सुनि सकल-लोक-भ्रम-नासा ॥ 


उपजै राम-चरन बिस्वासा | भव-निधि तर नर बिनहिं प्रयासा ॥ 


(दोहा) 
ऐसिअ प्रस्न बिहंगपति कीन्ह काग सन जाइ । 


सो सब सादर कहिहाँ सुनहु उमा मन लाइ ॥ 79 ॥ 


(चौपाई) 
मैं जिमि कथा सुनी भव-मोचनि । सो प्रसंग सुनु सुमुखि सुलोचनि ॥ 
प्रथम दच्छ-गृह तव अवतारा | सती नाम तब रहा तुम्हारा ॥ 
दच्छ-जग्य तब भा अपमाना । तुम्ह अति क्रोध तजे तब प्राना ॥ 
मम अनुचरन्ह कीन्ह मख-भंगा । जानहु तुम्ह सो सकल प्रसंगा ॥ 
तब अति सोच भयेउ मन मोरें । दुखी भयेझँ बियोग प्रिय तोरें ॥ 
सुंदर बन गिरि सरित तड़ागा । कौतुक देखत फिरेखँ बेरागा ॥ 
गिरि सुमेर उत्तर दिसि दूरी | नील सैल एक सुन्दर भूरी ॥ 


तासु कनकमय सिखर सुहाए । चारि चारु मोरें मन भाए ॥ 


तिनन्‍ह पर एक एक बिटप बिसाला । बट पीपर पाकरी रसाला ॥ 
सैलोपरि सर सुंदर सोहा | मनि-सोपान देखि मन मोहा ॥ 


(दोहा) 
सीतल अमल मधुर जल जलज बिपुल बहुरंग । 


कूजत कल रव हंस-गन गुंजत मजुंल भृंग ॥ 80 ॥ 


(चौपाई) 
तेहिं गिरि रुचिर बसै खग सोई । तासु नास कल्पांत न होई ॥ 
माया-कृत गुन दोष अनेका | मोह मनोज आदि अबिबेका ॥ 
रहे ब्यापि समस्त जग माहीं | तेहि गिरि निकट कबहुँ नहिं जाहीं ॥ 
तहँ बसि हरिहि भजै जिमि कागा । सो सुनु उमा सहित अनुरागा ॥ 
पीपर तरु तर ध्यान सो धरई | जाप जग्य पाकरि तर करई ॥ 
आम-छाहँ कर मानस पूजा । तजि हरि-भजनु काजु नहिं दूजा ॥ 
बर तर कह हरि-कथा-प्रसंगा | आवहिं सुनहिं अनेक बिहंगा ॥ 
राम-चरित बिचित्र बिधि नाना । प्रेम सहित कर सादर गाना ॥ 
सुनहिं सकल मति बिमल मराला । बसहिं निरंतर जे तेहिं ताला ॥ 


जब मैं जाइ सो कौतुक देखा | उर उपजा आनंद बिसेखा ॥ 


(दोहा) 
तब कछु काल मराल-तनु धरि तहँ कीन्ह निवास । 


सादर सुनि रघुपति-गुन पुनि आयेझँ कैलास ॥ 84 ॥ 


(चौपाई) 
गिरिजा कहेजँ सो सब इतिहासा । मैं जेहि समय गयेउँ खग पासा ॥ 
अब सो कथा सुनहु जेही हेतू | गयेउ काग पहिं खग-कुल-केतू ॥ 
जब रघुनाथ कीन्हि रन-क्रीड़ा | समुझत चरित होति मोहि ब्रीड़ा ॥ 
इंद्रजीत कर आपु बँधायो | तब नारद मुनि गरुड़ पठायो ॥ 
बंधन काटि गयो उरगादा | उपजा हृदय प्रचंड-बिषादा ॥ 
प्रभु-बंधन समुझत बहु भाँती | करत बिचार उरग-आराती ॥ 
ब्यापक ब्रह्म बिरज बागीसा । माया-मोह-पार परमीसा ॥ 


सो अवतार सुनेऊँ जग माहीं । देखेऊँ सो प्रभाव कछु नाहीं ॥ 


(दोहा) 
भव-बंधन तें छूटहिं नर जपि जा कर नाम । 


खर्च निसाचर बाँधेउ नागपास सोइ राम ॥ 82 ॥ 


(चौपाई) 


नाना भाँति मनहि समुझावा । प्रगट न ग्यान हृदय भ्रम छावा ॥ 
खेद-खिन्न मन तर्क बढ़ाई । भयेउ मोहबस तुम्हरिहिं नाई ॥ 
ब्याकुल गयेउ देवरिषि पाहीं | कहेसि जो संसय निज मन माहीं ॥ 
सुनि नारदहि लागि अति दाया । सुनु खग प्रबल राम कै माया ॥ 
जो ग्यानिन्ह कर चित अपहरई | बरिआई बिमोह मन करई ॥ 
जेहिं बहु बार नचावा मोही । सोइ ब्यापी बिहंगपति तोही ॥ 
महामोह उपजा उर तोरें | मिटिहि न बेगि कहें खग मोरें ॥ 
चतुरानन पहिं जाहु खगेसा । सोइ करेहु जेहि होइ निदेसा ॥ 


(दोहा) 
अस कहि चले देवरिषि करत राम-गुन-गान । 


हरि-माया-बल बरनत पुनि पुनि परम सुजान ॥ 83 ॥ 


(चौपाई) 
तब खगपति बिरंचि पहिं गयेऊ | निज संदेह सुनावत भयेऊ ॥ 


सुनि बिरंचि रामहिं सिरु नावा । समुझि प्रताप प्रेम अति छावा ॥ 


मन महुँ करै बिचार बिधाता | माया-बस कबि कोबिद ग्याता ॥ 
हरि-माया कर अमिति प्रभावा | बिपुल बार जेहिं मोहि नचावा ॥ 
अग-जग-मय सब मम उपराजा । नहिं आचरज मोह खगराजा ॥ 
तब बोले बिधि गिरा सुहाई । जान महेस राम-प्रभुताई ॥ 

बैनतेय संकर पहिं जाहू | तात अनत पूछेहु जनि काहू ॥ 


तहँ होइहि तव संसय-हानी | चलेउ बिहंग सुनत बिधि-बानी ॥ 


(दोहा) 
परमातुर बिहंगपति आयेउ तब मो पास | 


जात रहेउँ कुबेर-गृह रहिहु उमा कैलास ॥ 84 ॥ 


(चौपाई) 


तेहिं मम पद सादर सिरु नावा | पुनि आपन संदेह सुनावा ॥ 
सुनि ता करि बिनती मृदु-बानी । प्रेम सहित मैं कहेँ भवानी ॥ 
मिलेउ गरुड़ मारग महँ मोही | कवन भाँति समुझावौं तोही ॥ 
तबहि होइ सब संसय भंगा | जब बहु काल करिअ सतसंगा ॥ 
सुनिअ तहाँ हरि-कथा सुहाई । नाना भाँति मुनिन्ह जो गाई ॥ 


जेहि महुँ आदि मध्य अवसाना । प्रभु प्रतिपाद्य रामु भगवाना ॥ 


नित हरि-कथा होत जहाँ भाई । पठवीाँ तहाँ सुनहि तुम्ह जाई ॥ 


जाइहि सुनत सकल संदेहा | राम-चरन होइहि अति-नेहा ॥ 


(दोहा) 
बिनु सतसंग न हरि कथा तेहि बिनु मोह न भाग | 


मोह गए बिनु राम-पद होइ न दृढ़ अनुराग ॥ 85 ॥ 


(चौपाई) 
मिलहिं न रघुपति बिनु अनुरागा | किए जोग तप ग्यान बिरागा ॥ 
उत्तर दिसि सुंदर गिरि नीला । तहँ रह काकभुसुंडि सुसीला ॥ 
राम-भगति-पथ परम प्रबीना । ग्यानी गुन-गृह बहु-कालीना ॥ 
राम-कथा सो कहै निरंतर | सादर सुनहिं बिबिध बिहंग बर ॥ 
जाइ सुनहु तहँ हरि-गुन भूरी | होइहि मोह-जनित दुख दूरी ॥ 
मैं जब तेहि सब कहा बुझाई | चलेउ हरषि मम पद सिरु नाई ॥ 
ताते उमा न मैं समुझावा । रघुपति कृपाँ मरमु मैं पावा ॥ 
होइहि कीन्ह कबहुँ अभिमाना | सो खौवै चह कृपानिधाना ॥ 
कछू तेहि ते पुनि मैं नहिं राखा | समुझै खग खग ही कै भाखा ॥ 


प्रभु माया बलवंत भवानी | जाहि न मोह कवन अस ग्यानी ॥ 


(दोहा) 
ग्यानि भगत सिरोमनि त्रि-भुवन-पति कर जान । 
ताहि मोह माया नर पावँर करहिं गुमान ॥ 86 ॥ 
सिव बिरंचि कहूँ मोहै को है बपुरा आन | 


अस जिय जानि भजहिं मुनि माया-पति भगवान ॥ 87 ॥ 


(चौपाई) 
गयेउ गरुड़ जहाँ बसे भुसुंडा | मति अकुंठ हरि-भगति अखंडा ॥ 
देखि सैल प्रसन्न मन भयेऊ | माया मोह सोच सब गयेऊ ॥ 
करि तड़ाग मज्जनु जलपाना | बट-तर गयेउ हृदय हरषाना ॥ 
बुद्ध बुद्ध बिहंग तहँ आए । सुनै राम के चरित सुहाए ॥ 
कथा-अरंभ करै सोइ चाहा | तेही समय गयेउ खगनाहा ॥ 
आवत देखि सकल खगराजा । हरषेउ बायस सहित समाजा ॥ 
अति आदर खगपति कर कीन्हा । स्वागत पूँछि सुआसन दीन्हा ॥ 


करि पूजा समेत अनुरागा | मधुर बचन तब बोलेउ कागा ॥ 


(दोहा) 


नाथ कृतारथ भयेडँ मैं तव दरसन खगराज । 

आयसु देहु सो करौं अब प्रभु आयेहु केहि काज ॥ 88 ॥ 
सदा कृतारथ रूप तुम्ह कह मृदु-बचन खगेस । 

जेहि कै अस्तुति सादर निज मुख कीन्हि महेस ॥ 89 ॥ 


(चौपाई) 
सुनहु तात जेहि कारन आयेऊँ | सो सब भयेउ दरस तव पायेउऊँ ॥ 
देखि परम पावन तव आश्रम । गयेउ मोह संसय नाना भ्रम ॥ 
अब श्री-राम-कथा अति पावनि | सदा सुखद दुख-पुंज-नसावनि ॥ 
सादर तात सुनावहु मोही । बार बार बिनवीँ प्रभु तोही ॥ 
सुनत गरुड़ कै गिरा बिनीता | सरल सुप्रेम सुखद सुपुनीता ॥ 
भयेउ तासु मन परम उछाहा । लाग कहै रघु-पति-गुन-गाहा ॥ 
प्रथमहिं अति अनुराग भवानी | रामचरित सर कहेसि बखानी ॥ 
पुनि नारद कर मोह अपारा । कहेसि बहुरि रावन अवतारा ॥ 


प्रभ-अवतार-कथा पुनि गाई । तब सिसु-चरित कहेसि मन लाई ॥ 


(दोहा) 


बालचरित कहिं बिबिध बिधि मन महँ परम उछाह । 


रिषि-आगवन कहेसि पुनि श्री-रघु-बीर-बिबाह ॥ 90 ॥ 


(चौपाई) 
बहुरि राम-अभिषेक-प्रसंगा | पुनि नृप बचन राज-रस-भंगा ॥ 
पुरबासिन्ह कर बिरह बिषादा | कहेसि राम-लछिमन-संबादा ॥ 
बिपिन-गवनु केवट-अनुरागा । सुरसरि उतरि निवास प्रयागा ॥ 
बालमीकि-प्रभु-मिलन बखाना । चित्रकूट जिमि बसे भगवाना ॥ 
सचिवागवनु नगर नृप-मरना । भरतागवनु प्रेम बहु बरना ॥ 
करि नृप-क्रिया संग पुरबासी । भरत गए जहेँ प्रभु सुख-रासी ॥ 
पुनि रघुपति बहु बिधि समुझाए | लइ पादुका अवधपुर आए ॥ 
भरत रहनि सुर-पति-सुत-करनी । प्रभु अरु अत्रि भेंट पुनि बरनी ॥ 


(दोहा) 
कहि बिराध-बध जेहि बिधि देह तजी सरभंग ॥ 
बरनि सुतीछन-प्रीति पुनि प्रभु-अगस्ति-सतसंग ॥ 94 ॥ 


(चौपाई) 
कहि दंडक बन-पावनताई । गीध-मइलत्री पुनि तेहिं गाई ॥ 


पुनि प्रभु पंचवर्टी कृत बासा | भंजी सकल मुनिन्ह कै त्रासा ॥ 
पुनि लछिमन उपदेस अनूपा | सूपनखा जिमि कीन्हि कुरूपा ॥ 
खर-दूषन-बध बहुरि बखाना । जिमि सब मरमु दसानन जाना ॥ 
दसकंधर-मारीच-बतकहीं । जेहि बिधि भई सो सब तेहिं कही ॥ 
पुनि माया-सीता कर हरना । श्री-रघु-बीर-बिरह कछु बरना ॥ 

पुनि प्रभु गीध-क्रिया जिमि कीन्ही | बधि कबंध सबरिहि गति दीन्ही ॥ 
बहुरि बिरह बरनत रघुबीरा । जेहि बिधि गए सरोबर-तीरा ॥ 


(दोहा) 
प्रभु-नारद-संबाद कहि मारुति मिलन प्रसंग । 
पुनि सुग्रीवँ-मिताई बालि-प्रान कर भंग ॥ 92 ॥ 
कपिहि तिलक करे प्रभु कृत सैल प्रबरषन बास | 


बरनन बर्षा सरद अरु राम-रोष कपि-त्रास ॥ 93 ॥ 


(चौपाई) 


जेहि बिधि कपिपति कीस पठाए | सीता-खोजन सकल सिधाए ॥ 
बिबर-प्रबेस कीन्ह जेहि भाँती | कपिन्ह बहोरि मिला संपाती ॥ 


सुनि सब कथा समीरकुमारा । नाँधत भयेउ पयोधि अपारा ॥ 


लंका कपि प्रबेस जिमि कीन्हा | पुनि सीतहि धीरजु जिमि दीन्हा ॥ 
बन उजारि रावनहि प्रबोधी । पुर दहि नाँधेउ बहुरि पयोधी ॥ 

आए कपि सब जहूँ रघुराई । बैदेही कै कुसल सुनाई ॥ 

सेन-समेति जथा रघुबीरा । उतरे जाइ बारि-निधि-तीरा ॥ 

मिला बिभीषनु जेहि बिधि आई । सागर-निग्रह-कथा सुनाई ॥ 


(दोहा) 
सेतु बाँधि कपि-सेन जिमि उतरी सागर-पार । 
गयेउ बसीठी बीरबर जेहि बिधि बालिकुमार ॥ 94 ॥ 
निसि-चर-कीस-लराई बरनेसि बिबिध प्रकार । 


कुंभकरन घननाद कर बल-पौरुष-संहार ॥ 95 ॥ 


(चौपाई) 


निसि-चर-निकर-मरन बिधि नाना । रघुपति-रावन-समर बखाना ॥ 
रावन-बध मंदोदरि-सोका | राज बिभीषण देव असोका ॥ 

सीता रघुपति मिलन बहोरी । सुरन्ह कीन्ह अस्तुति कर जोरी ॥ 
पुनि पुष्पक चढ़ि कपिन्ह समेता | अवध चले प्रभु कृपा-निकेता ॥ 


जेहि बिधि राम नगर निज आए | बायस बिसद चरित सब गाए ॥ 


कहेसि बहोरि राम-अभिषेका । पुर-बरनत नृपनीति अनेका ॥ 
कथा समस्त भुसुंडि बखानी । जो मैं तुम्ह सन कही भवानी ॥ 


सुनि सब राम-कथा खगनाहा | कहत बचन मन परम उछाहा ॥ 


(सोरठा) 
गयेउ मोर संदेह सुनेजँँ सकल रघु-पति-चरित । 
भयेउ राम-पद-नेह तव प्रसाद बायस-तिलक ॥ 96॥ 
मोहि भयेउ अति मोह प्रभु बंधन रन महुँ निरखि । 


चिदानंद-संदोह राम बिकल कारन कवन | 97 ॥ 


(चौपाई) 


देखि चरित अति नर अनुसारी | भयेउ हृदय मम संसय भारी ॥ 
सोइ भ्रम अब हित करे मैं माना । कीन्ह अनुग्रह कृपानिधाना ॥ 

जो अति-आतप ब्याकुल होई । तरु-छाया सुख जानै सोई ॥ 

जौं नहिं होत मोह अति मोही । मिलतेडँँ तात कवन बिधि तोही ॥ 
सुनतेजँ किमि हरि-कथा सुहाई । अति-बिचित्र बहु बिधि तुम्ह गाई ॥ 
निगमागम पुरान मत एहा । कहहिं सिद्ध मुनि नहिं संदेहा ॥ 

संत बिसुद्ध मिलहिं परि तेही । चितवहिं राम कृपा करि जेही ॥ 


राम-कृपा तव दरसन भयेऊ | तव प्रसाद सब संसय गयेऊ ॥ 


(दोहा) 
सुनि बिहंगपति बानी सहित बिनय अनुराग । 
पुलक गात लोचन सजल मन हरषेउ अति काग ॥ 98 ॥ 
स्रोता सुमति सुसील सुचि कथा रसिक हरि-दास । 


पाइ उमा अति-गोप्य मति सचञ्जन करहिं प्रकास ॥ 99 ॥ 


(चौपाई) 
बोलेउ काक-भुसुंडि बहोरी | नभग-नाथ पर प्रीति न थोरी ॥ 


सब बिधि नाथ पूज्य तुम्ह मेरे | कृपापात्र रघुनायक केरे ॥ 
तुम्हहि न संसय मोह न माया | मो पर नाथ कीन्ह तुम्ह दाया ॥ 
पठै मोह-मिस खगपति तोही । रघुपति दीन्हि बड़ाई मोही ॥ 
तुम्ह निज मोह कही खग-साईं | सो नहिं कछु आचरज गोसाईं ॥ 
नारद भव बिरंचि सनकादी | जे मुनिनायक आतमबादी ॥ 

मोह न अंध कीन्ह केहि केही | को जग काम नचाव न जेही ॥ 
तृष्णा केहि न कीन्ह बौराहा | केहि कर हृदय क्रोध नहिं दाहा ॥ 


(दोहा) 
ग्यानी तापस सूर कबि कोबिद गुन-आगार । 
केहि कै लोभ बिडंबना कीन्हि न एहिं संसार ॥ 400 ॥ 
श्री-मद बक्र न कीन्ह केहि प्रभुता बधिर न काहि । 


मृगलोचनि-लोचन-सर को अस लाग न जाहि ॥ 404 ॥ 


(चौपाई) 
गुन कृत सन्यपात नहिं केही | कोड न मान मद तजेउ निबेही ॥ 
जोबन-ज्वर केहि नहिं बलकावा | ममता केहि कर जस न नसावा ॥ 
मच्छर काहि कलंक न लावा | काहि न सोक-समीर डोलावा ॥ 
चिंता-साँपिनि को नहिं खाया | को जग जाहि न ब्यापी माया ॥ 
कीट मनोरथ दारु सरीरा | जेहि न लाग घुन को अस धीरा ॥ 
सुत बित लोक ईषना तीनी । केहि के मति इन्ह कृत न मलीनी ॥ 
यह सब माया कर परिवारा | प्रबल अमिति को बरनै पारा ॥ 
सिव चतुरानन जाहि डेराहीं | अपर जीव केहि लेखे माहीं ॥ 


(दोहा) 


ब्यापि रहेउ संसार महूँ माया-कटक प्रचंड ॥ 


सेनापति कामादि भट दंभ कपट पाखंड ॥ 402 ॥ 
सो दासी रघुबीर कै समुझें मिथ्या सोपि । 


छूट न राम-कृपा बिनु नाथ कहाँ पद रोपि ॥ 403 ॥ 


(चौपाई) 
जो माया सब जगहि नचावा | जासु चरित लखि काहूँ न पावा ॥ 
सोइ प्रभु भ्रबिलास खगराजा | नाच नटी इव सहित समाजा ॥ 
सोइ सच्चिदानंद-घन रामा । अज बिग्यान-रूप बल-धामा ॥ 
ब्यापक ब्याप्य अखंड अनंता | अखिल अमोघसक्ति भगवंता ॥ 
अगुन अदगश्न गिरा-गोतीता | सबदरसी अनवद्य अजीता ॥ 
निर्मम निराकार निर्मोहा | नित्य निरंजन सुख-संदोहा ॥ 
प्रकृति-पार प्रभु सब उर बासी । ब्रह्म निरीह बिरज अबिनासी ॥ 


इहाँ मोह कर कारन नाहीं | रबि सनमुख तम कबहुँ कि जाहीं ॥ 


(दोहा) 
भगत हेतु भगवान प्रभु राम धरेउ तनु भूप । 
किए चरित पावन परम प्राकृत-नर-अनुरूप ॥ 404॥ 


जथा अनेक बेष धरि नृत्य करै नट कोइ । 


सोइ सोइ भाव देखावै आपुन होइ न सोइ ॥ 405 ॥ 


(चौपाई) 
असि रघु-पति-लीला उरगारी | दनुज-बिमोहनि जन-सुख-कारी ॥ 
जे मति-मलिन बिषयबस कामी । प्रभु मोह धरहिं इमि स्वामी ॥ 
नयन-दोष जा कहुँ जब होई | पीत-बरन ससि कहूँ कह सोई ॥ 
जब जेहि दिसि-भ्रम होइ खगेसा | सो कह पच्छिम उयेउ दिनेसा ॥ 
नौकारूढ़ चलत जग देखा | अचल मोह-बस आपुषि लेखा ॥ 
बालक भ्रमहिं न भ्रमहिं गृहादीं | कहहिं परस्पर मिथ्याबादी ॥ 
हरि बिषैक अस मोह बिहंगा । सपनेहूँ नहिं अग्यान-प्रसंगा ॥ 
मायाबस मतिमंद अभागी | हृदय जमनिका बहु बिधि लागी ॥ 


ते सठ हठ-बस संसय करहीं । निज अग्यान राम पर धरहीं ॥ 


(दोहा) 
काम-क्रोध-मद-लोभ-रत गृहासक्त दुखरूप । 
ते किमि जानहिं रघुपतिहि मूढ़ परे तम कूप ॥ 406 ॥ 
निर्मुन-रूप सुलभ अति सगुन जान नहिं कोइ । 


सुगम अगम नाना चरित सुनि मुनि-मन भ्रम होइ ॥ 407 ॥ 


(चौपाई) 
सुनु खगेस रघु-पति-प्रभुताई | कहौं जथामति कथा सुहाई ॥ 
जेहि बिधि मोह भयेउ प्रभु मोही | सोउ सब कथा सुनावाँ तोही ॥ 
राम-कृपा-भाजन तुम्ह ताता | हरि-गुन-प्रीति मोहि सुखदाता ॥ 
तातें नहिं कछु तुम्हहिं दुरावौं | परम रहस्य मनोहर गावौं ॥ 
सुनहु राम कर सहज सुभाऊ | जन अभिमान न राखहिं काऊ ॥ 
संसृत-मूल सूलप्रद नाना | सकल-सोक-दायक अभिमाना ॥ 
ता तें करहिं कृपानिधि दूरी | सेवक पर ममता अति भूरी ॥ 
जिमि सिसु-तन ब्रन होइ गोसाई | मातु चिराव कठिन की नाईं ॥ 


(दोहा) 
जदपि प्रथम दुख पावै रोवै बाल अधीर । 
ब्याधि-नास-हित जननी गनति न सो सिसु-पीर ॥ 408 ॥ 
तिमि रघुपति निज दासकर हरहिं मान हित लागि | 


तुलसिदास ऐसे प्रभुहि कस न भजहु भ्रम त्यागि ॥ 409 ॥ 


(चौपाई) 


राम-कृपा आपनि जड़ताई । कहाँ खगेस सुनहु मन लाई ॥ 
जब जब राम मनुज-तनु धरहीं । भक्त-हेतु लील बहु करहीं ॥ 
तब तब अवधपुरी मैं ज़ाऊँ | बालचरित बिलोकि हरषाऊँ ॥ 
जन्म-महोत्सव देखौं जाई । बरष पाँच तहँ रहौं लोभाई ॥ 
इष्टदेव मम बालक रामा । सोभा बपुष कोटि-सत-कामा ॥ 
निज-प्रभु-बदन निहारि निहारी | लोचन सुफल करों उरगारी ॥ 


लघु बायस-बपु धरि हरि-संगा । देखाँ बालचरित बहुरंगा ॥ 


(दोहा) 
लरिकाईं जहँ जहँ फिरहिं तहँ तहँ संग उड़ाऊँ | 
जूठनि परे अजिर महँ सो उठाइ करि खाउँ ॥ 40 ॥ 
एक बार अतिसय सब चरित किए रघुबीर । 


सुमिरत प्रभु-लीला सोइ पुलकित भयेउ सरीर ॥ 444 ॥ 


(चौपाई) 
कहै भुसुंडि सुनहु खगनायक । रामचरित सेवक-सुख-दायक ॥ 
नृपमंदिर सुंदर सब भाँती | खचित कनक मनि नाना जाती ॥ 


बरनि न जाइ रुचिर अँगनाई । जहाँ खेलहिं नित चारिउ भाई ॥ 


बालबिनोद करत रघुराई | बिचरत अजिर जननि-सुख-दाई ॥ 
मरकत मृदुल कलेवर स्यामा । अंग अंग प्रति छबि बहु कामा ॥ 
नव-राजीव-अरुन मृदु चरना । पदज रुचिर नख ससि-दुति-हरना ॥ 
ललित अंक कुलिसादिक चारी । नूपुर चारू मधुर-रव-कारी ॥ 


चारु पुरट-मनि-रचित बनाई | कटि किंकिन कल मुखर सुहाई ॥ 


(दोहा) 
रेखा त्रय सुन्दर उदर नाभी रुचिर गंभीर । 


उर आयत भ्राजत बिबिध बाल-बिभूषन बीर ॥ 442 ॥ 


(चौपाई) 


अरुन पानि नख करज मनोहर । बाहु बिसाल बिभूषन सुंदर ॥ 

कंध बाल केहरि दर ग्रीवाँ | चारु चिबुक आनन छबि-सीवाँ ॥ 
कलबल बचन अधर अरुनारे । दुइ दुइ दसन बिसद बर बारे ॥ 
ललित कपोल मनोहर नासा | सकल सुखद ससि-कर-सम-हाँसा ॥ 
नील-कंज-लोचन भव-मोचन । भ्राजत भाल तिलक गोरोचन ॥ 
बिकट भृकुटि सम श्रवन सुहाए | कुंचित कच मेचक छबि छाए ॥ 
पीत झीनि झगुली तन सोही | किलकनि चितवनि भावति मोही ॥ 


रूप-रासि नृप-अजिर-बिहारी । नाचहिं निज प्रतिबिंब निहारी ॥ 
मो सन करहीं बिबिध बिधि क्रीड़ा | बरनत चरित होति मोहि ब्रीड़ा ॥ 


किलकत मोहि धरन जब धावहिं | चलौं भागि तब पूप देखावहिं ॥ 


(दोहा) 
आवत निकट हँसहिं प्रभु भाजत रुदन कराहिं । 
जाउँ समीप गहन पद फिरि फिरि चितै पराहिं ॥ 443 ॥ 
प्राकृत सिसु इव लीला देखि भयेउ मोहि मोह । 


कवन चरित्र करत प्रभु चिदानंद-संदोह ॥ 444 ॥ 


(चौपाई) 


एतना मन आनत खगराया । रघु-पति प्रेरित ब्यापी माया ॥ 
सो माया न दुखद मोहि काहीं | आन जीव इव संसृत नाहीं ॥ 
नाथ इहाँ कछु कारन आना । सुनहु सो सावधान हरिजाना ॥ 
ग्यान अखंड एक सीताबर । माया-बस्य जीव सचराचर ॥ 

जौं सब के रह ग्यान एकरस । ईस्वर जीवहि भेद कहहु कस ॥ 
माया-बस्य जीव अभिमानी । ईस-बस्य माया गुनखानी ॥ 


परबस जीव स्वबस भगवंता | जीव अनेक एक श्रीकंता ॥ 


मुधा भेद जद्यपि कृत माया । बिनु हरि जाइ न कोटि उपाया ॥ 


(दोहा) 
रामचंद्र के भजन बिनु जो चह पद निर्बान | 
ग्यानवंत अपि सो नर पसु बिनु पूछ बिषान ॥ 445 ॥ 
राकापति षोड़स उअहिं तारा-गन-समुदाइ ॥ 


सकल गिरिन्ह दव लाइअ बिनु रबि राति न जाइ ॥ 46 ॥ 


(चौपाई) 
ऐसेहिं हरि बिनु भजन खगेसा | मिट॒इ न जीवन्ह केर कलेसा ॥ 
हरि सेवकहि न ब्याप अबिय्या । प्रभु प्रेरित ब्यापै तेहि बिद्या ॥ 
ताते नास न होइ दास कर । भेद भगति भाढ़े बिहंगबर ॥ 
भ्रम तें चकित राम मोहि देखा । बिहँसे सो सुनु चरित बिसेखा ॥ 
तेहि कौतुक कर मरमु न काहू । जाना अनुज न मातु-पिताहू ॥ 
जानु-पानि धाए मोहि धरना | स्यामल-गात अरुन-कर-चरना ॥ 
तब मैं भागि चलेजँ उरगामी | राम गहन कहूँ भुजा पसारी ॥ 


जिमि जिमि दूरि उड़ाउँ अकासा । तहँ भुज हरि देखौं निज पासा ॥ 


(दोहा) 
ब्रह्मलोक लगि गयाँ मैं चितयौं पाछ उड़ात । 
जुग अंगुल कर बीच सब राम-भुजहि मोहिं तात ॥ 447॥ 
सप्ताबरन भेद करि जहाँ लगें गति मोरि । 


गयेडँ तहाँ प्रभु भुज निरखि ब्याकुल भयेजँ बहोरि ॥ 448 ॥ 


(चौपाई) 
मूँदेउँ नयन त्रसित जब भयेजँ | पुनि चितवत कोसलपुर गयेऊँ ॥ 
मोहि बिलोकि राम मुसुकाहीं | बिहँसत तुरत गयेऊँ मुख माहीं ॥ 
उदर माँझ सुनु अंड-ज-राया । देखेड़ँ बहु ब्रह्मांड-निकाया ॥ 
अति बिचित्र तहँ लोक अनेका | रचना अधिक एक तें एका ॥ 
कोटिन्ह चतुरानन गौरीसा | अगनित उडगन रबि रजनीसा ॥ 
अगनित लोकपाल जम काला । अगनित भूधर भूमि बिसाला ॥ 
सागर सरि सर बिपिन अपारा । नाना भाँति सृष्टि-बिस्तारा ॥ 


सुर मुनि सिद्ध नाग नर किन्नर । चारि प्रकार जीव सचराचर ॥ 


(दोहा) 
जो नहिं देखा नहिं सुना जो मनहूँ न समाइ । 


सो सब अदभुत देखेदँ बरनि कवनि बिधि जाइ ॥ 449 ॥ 
एक एक ब्रह्मांड महूँ रहेजँ बरष सत एक । 


एहि बिधि देखत फिरेजँ मैं अंड-कटाह अनेक ॥ 420 ॥ 


(चौपाई) 
लोक लोक प्रति भिन्न बिधाता । भिन्न बिष्णु सिव मनु दिसित्राता ॥ 


नर गंधर्ब भूत बेताला । किन्नर निसिचर पसु खग ब्याला ॥ 
देव-दनुज-गन नाना जाती । सकल जीव तहँ आनहि भाँती ॥ 
महि सरि सागर सर गिरि नाना । सब प्रपंच तहँ आनइ आना ॥ 
अंडकोस प्रति प्रति निज रुपा | देखेजँ जिनस अनेक अनूपा ॥ 
अवधपुरी प्रति भुवन निहारी । सरजू भिन्न भिन्न नर नारी ॥ 
दसरथ कौसल्या सुनु ताता | बिबिध रूप भरतादिक भ्राता ॥ 


प्रति-ब्रह्मांड राम-अवतारा । देखेउँ बालबिनोद अपारा ॥ 


(दोहा) 
भिन्न भिन्न मै दीख सब अति बिचित्र हरिजान । 
अगनित भुवन फिरेडँ प्रभु राम न देखेँ आन ॥ 424 ॥ 


सोइ सिसुपन सोइ सोभा सोइ कृपाल रघुबीर । 


भुवन भुवन देखत फिरेडँ प्रेरित मोह समीर ॥ 422 ॥ 


(चौपाई) 

भ्रमत मोहि ब्रह्मांड अनेका । बीते मनहूँ कल्प-सत एका ॥ 

फिरत फिरत निज आश्रम आयेउँ | तहँ पुनि रहि कछु काल गवाँयेऊँ ॥ 
निज-प्रभु-जन्म अवध सुनि पायेउँ । निर्भर प्रेम हरषि उठि धायेऊँ ॥ 
देखेजँ जनम-महोत्सव जाई । जेहि बिधि प्रथम कहा मैं गाई ॥ 
राम-उदर देखेऊँ जग नाना | देखत बनै न जाइ बखाना ॥ 
तहँ पुनि देखेउँ राम सुजाना | माया-पति कृपाल भगवाना ॥ 
करौं बिचार बहोरि बहोरी | मोह कलिल [7] ब्यापित मति मोरी ॥ 


उभय घरी महँ मैं सब देखा । भयेऊँ भ्रमित मन मोह बिसेखा ॥ 


(दोहा) 
देखि कृपाल बिकल मोहि बिहँसे तब रघुबीर । 
बिहँसतहीं मुख बाहेर आयेऊँ सुनु मतिधीर ॥ 423 ॥ 
सोइ लरिकाई मो सन करन लगे पुनि राम | 
कोटि भाँति समुझावौं मनु न लहै बिश्राम ॥ 424 ॥ 


[4] कलिल - विकार। 


(चौपाई) 
देखि चरित यह सो प्रभुताई | समुझत देह-दसा बिसराई ॥ 
धरनि परेझँ मुख आव न बाता । त्राहि त्राहि आरत-जन-त्राता ॥ 
प्रेमाकुल प्रभु मोहि बिलोकी | निज-माया-प्रभुता तब रोकी ॥ 
कर सरोज प्रभु मम सिर धरेऊ | दीनदयाल सकल दुख हरेऊ ॥ 
कीन्ह राम मोहि बि-गत-बिमोहा | सेवक-सुखद कृपा-संदोहा॥ 
प्रभुता प्रथम बिचारि बिचारी | मन महँ होइ हरष अति भारी ॥ 
भगत बछलता प्रभु कै देखी | उपजी मम उर प्रीति बिसेखी ॥ 
सजल नयन पुलकित कर जोरी । कीन्हेउँ बहु बिधि बिनय बहोरी ॥ 


(दोहा) 
सुनि सप्रेम मम बानी देखि दीन निज दास | 
बचन सुखद गंभीर मृदु बोले रमानिवास ॥ 425 ॥ 
काकभसुडि माँगु बर अति प्रसन्न मोहि जानि । 


अनिमादिक सिधि अपर रिधि मोच्छ सकल सुख खानि ॥ 426॥ 


(चौपाई) 


ग्यान बिबेक बिरति बिग्याना । मुनि-दुर्लभ गुन जे जग नाना ॥ 

आजु देऊँ सब संसय नाहीं | माँगु जो तोहि भाव मन माहीं ॥ 
सुनि प्रभु-बचन अधिक अनुरागेउँ | मन अनुमान करन तब लागेऊँ ॥ 
प्रभु कह देन सकल सुख सही । भगति आपनी देन न कही ॥ 
भगति-हीन गुन सब सुख कैसे | लवन बिना बहु बिंजन जैसे ॥ 
भजन-हीन सुख कवने काजा । अस बिचारि बोलेजँ खगराजा ॥ 

जौँ प्रभु होइ प्रसन्न बर देहू | मो पर करहु कृपा अरु नेहू ॥ 


मन भावत बर माँगौ स्वामी । तुम्ह उदार उर-अंतर-जामी ॥ 


(दोहा) 
अबिरल भगति बिसुद्ध तव श्रुति पुरान जो गाव । 
जेहि खोजत जोगीस मुनि प्रभु प्रसाद कोउ पाव ॥ 427 ॥ 
भगत-कल्प-तरु प्रनत-हित कृपा-सिंधु सुख-धाम । 


सोइ निज भगति मोहि प्रभु देहु दया करि राम ॥ 428 ॥ 


(चौपाई) 
एवमस्तु कहि रघु-कुल-नायक | बोले बचन परम-सुख-दायक ॥ 


सुनु बायस तैं सहज सयाना । काहे न माँगसि अस बरदाना ॥ 


सब सुख-खानि भगति तैं मागी । नहिं जग कोउ तोहि सम बड़भागी ॥ 
जो मुनि कोटि जतन नहिं लहहीं | जे जप जोग अनल तन दहहीं ॥ 
रीझेजँ देखि तोरि चतुराई । माँगेहु भगति मोहि अति भाई ॥ 
सुनु बिहंग प्रसाद अब मोरें | सब सुभ गुन बसिहहिं उर तोरें ॥ 
भगति ग्यान बिग्यान बिरागा । जोग चरित्र रहस्य-बिभागा ॥ 


जानब तैं सबही कर भेदा । मम प्रसाद नहिं साधन खेदा ॥ 


(दोहा) 
माया-संभव भ्रम सब अब न ब्यापिहहिं तोहि । 
जानेसु ब्रह्म अनादि अज अगुन गुनाकर मोहि ॥ 29 ॥ 
मोहि भगत-प्रिय संतत अस बिचारि सुनु काग । 


काय बचन मन मम पद करेसु अचल अनुराग ॥ 430॥ 


(चौपाई) 
अब सुनु परम बिमल मम बानी । सत्य सुगम निगमादि बखानी ॥ 
निज सिद्धांत सुनावौं तोही | सुनु मन धरु सब तजि भजु मोही ॥ 
मम माया-संभव संसारा | जीव चराचर बिबिधि प्रकारा ॥ 


सब मम प्रिय सब मम उपजाए | सब ते अधिक मनुज मोहि भाए ॥ 


तिन्ह महँ द्विज द्विज महँ श्रुतिधारी । तिन्ह महूँ निगम-धरम-अनुसारी ॥ 
तिन्ह महँ प्रिय बिरक्त पुनि ग्यानी । ग्यानिहु ते अति-प्रिय बिग्यानी ॥ 
तिनन्‍्ह तें पुनि मोहि प्रिय निज दासा । जेहि गति मोरि न दूसरि आसा ॥ 
पुनि पुनि सत्य कहाँ तोहि पाहीं | मोहि सेवक-सम प्रिय कोउ नाहीं ॥ 
भगति-हीन बिरंचि किन होई | सब जीवहु सम प्रिय मोहि सोई ॥ 
भगतिवंत अति नीचउ प्रानी । मोहि प्रानप्रिय असि मम बानी ॥ 


(दोहा) 
सुचि सुसील सेवक सुमति प्रिय कहु काहि न लाग । 


श्रुति पुरान कह नीति असि सावधान सुनु काग ॥ 434 ॥ 


(चौपाई) 
एक पिता के बिपुल कुमारा । होहिं पृथक गुन सील अचारा ॥ 


कोउ पंडिंत कोउ तापस ग्याता । कोउ धनवंत सूर कोउ दाता ॥ 
कोउ सर्बग्य धर्मरत कोई | सब पर पितहि प्रीति सम होई ॥ 
कोउ पितु-भगत बचन मन कर्मा । सपनेहूँ जान न दूसर धर्मा ॥ 
सो सुत प्रिय पितु प्रान समाना | जद्यपि सो सब भाँति अयाना ॥ 
एहि बिधि जीव चराचर जेते । त्रिजग देव नर असुर समेते ॥ 


अखिल बिस्व यह मम उपाया । सब पर मोहि बराबरि दाया ॥ 


तिन्ह महँ जो परिहरि मद माया | भजै मोहि मन बच अरू काया ॥ 


(दोहा) 
पुरूष नपुंसक नारि नर जीव चराचर कोइ । 


भगति भाव भजि कपट तजि मोहि परम प्रिय सोइ ॥ 432 ॥ 


(सोरठा) 
सत्य कहां खग तोहि सुचि सेवक मम प्रानप्रिय । 


अस बिचारि भजु मोहि परिहरि आस भरोस सब ॥ 433 ॥ 


(चौपाई) 
कबहूँ काल न ब्यापिहि तोही । सुमिरि स्वरुप निरंतर मोही ॥ 


प्रभु-बचनामृत सुनि न अघाऊँ | तनु पुलकित मन अति हरषाऊँ ॥ 

सो सुख जाने मन अरु काना । नहिं रसना पहिं जाइ बखाना ॥ 
प्रभु-सोभा-सुख जानहिं नयना | कहि किमि सकहिं तिनन्‍्हहि नहिं बयना ॥ 

बहु बिधि मोहि प्रबोधि सुख देई । लगे करन सिसु-कौतुक तेई ॥ 


सजल नयन कछु मुख करि रूखा । चितै मातु लागी अति भूखा ॥ 


देखि मातु आतुर उठि धाई | कहि मृदु बचन लिये उर लाई ॥ 


गोद राखि कराव पय-पाना । रघुपति-चरित ललित कर गाना ॥ 


(सोरठा) 
जेहि सुख लागि पुरारि असुभ-बेष-कृत सिव सुखद । 
अवधपुरी नर-नारि तेहि सुख महुँ संतत मगन ॥ 34 ॥ 
सोइ सुख लवलेस जिन्ह बारक सपनेहूँ लहेउ । 


ते नहिं गनहिं खगेस ब्रह्मसुखहि सज्जन सुमति ॥ 35 ॥ 


(चौपाई) 
मैं पुनि अवध रहेउँ कछु काला । देखेउँ बालबिनोद रसाला ॥ 
राम-प्रसाद भगति बर पायेझँ | प्रभु पद बंदि निजाश्रम आयेउँ ॥ 
तब तें मोहि न ब्यापी माया । जब तें रघुनायक अपनाया ॥ 
यह सब गुप्त चरित मैं गावा | हरि-माया जिमि मोहि नचावा ॥ 
निज अनुभव अब कहाँ खगेसा । बिनु हरि-भजन न जाहि कलेसा ॥ 
राम कृपा बिनु सुनु खगराई । जानि न जाइ राम-प्रभुताई ॥ 
जानें बिनु न होइ परतीती । बिनु परतीति होइ नहिं प्रीती ॥ 
प्रीति बिना नहिं भगति दृढ़ाई । जिमि खगपति जल कै चिकनाई ॥ 


(सोरठा) 
बिनु गुर होइ कि ग्यान ग्यान कि होइ बिराग बिनु । 
गावहिं बेद पुरान सुख कि लहहिं हरिभगति बिनु ॥ 436 ॥ 
को बिस्राम कि पाव तात सहज संतोष बिनु । 
चले कि जल बिनु नाव कोटि जतन पचि पचि मरै ॥ 437 ॥ 


(चौपाई) 
बिनु संतोष न काम नसाहीं | काम अछत सुख सपनेहुँ नाहीं ॥ 
राम-भजन बिनु मिटहिं कि कामा | थल-बिहीन तरु कबहुँ कि जामा ॥ 
बिनु बिग्यान कि समता आवै | कोउ अवकास कि नभ बिनु पावै ॥ 
श्रद्धा बिना धरमु नहिं होई | बिनु महि गंध कि पावै कोई ॥ 
बिनु तप तेज कि कर बिस्तारा | जल बिनु रस कि होइ संसारा ॥ 
सील कि मिल बिनु बुध-सेवकाई । जिमि बिनु तेज न रूप गोसाई ॥ 
निज सुख बिनु मन-होइ कि थीरा | परस कि होइ बिहीन समीरा ॥ 


कवनिउ सिद्धि कि बिनु बिस्वासा | बिनु हरि भजन न भव-भय-नासा ॥ 


(दोहा) 


बिनु बिस्वास भगति नहिं तेहि बिनु द्रवहिं न राम । 


राम-कृपा बिनु सपनेहुँ जीव न लह बिश्राम ॥ 438 ॥ 


(सोरठा) 
अस बिचारि मतिधीर तजि कुतर्क संसय सकल । 


भजहु राम रघुबीर करुनाकर सुंदर सुखद ॥ 439 ॥ 


(चौपाई) 
निज मति सरिस नाथ मैं गाई । प्रभु-प्रताप-महिमा खगराई ॥ 
कहेडँ न कछू करि जुगुति बिसेखी | यह सब मैं निज नयनन्हि देखी ॥ 
महिमा नाम रूप गुन-गाथा | सकल अमित अनंत रघुनाथा ॥ 
निज निज मति मुनि हरि-गुन गावहिं | निगम सेष सिव पार न पावहिं ॥ 
तुम्हहि आदि खग मसक-प्रजंता | नभ उड़ाहिं नहिं पावहिं अंता ॥ 
तिमि रघुपति महिमा अवगाहा | तात कबहूँ कोउ पाव कि थाहा ॥ 
रामु काम-सत-कोटि-सुभग-तन । दुर्गा-कोटि-अमित अरि-मर्दन ॥ 


सक्र-कोटि-सत सरिस बिलासा | नभ-सत-कोटि-अमित अवकासा ॥ 


(दोहा) 


मरुत-कोटि-सत-बिपुल बल रबि-सत-कोटि प्रकास । 
ससि-सत-कोटि सो सीतल समन सकल-भव-त्रास ॥ 440॥ 
काल-कोटि-सत-सरिस अति दुस्तर दुर्ग दुरंत । 


धूम-केतु-सत-कोटि-सम दुराधर्ष भगवंत ॥ 444 ॥ 


(चौपाई) 

प्रभु अगाध सत-कोटि पताला | समन-कोटि-सत-सरिस कराला ॥ 
तीरथ-अमित-कोटि सम पावन | नाम अखिल-अघ-पूग-नसावन ॥ 
हिम-गिरि-कोटि-अचल रघुबीरा । सिंधु-कोटि-सत-सम गंभीरा ॥ 
काम-धेनु-सत-कोटि-समाना | सकल-काम-दायक भगवाना ॥ 
सारद-कोटि-अमित चतुराई । बिधि-सत-कोटि सृष्टि-निपुनाई ॥ 
बिष्णु-कोटि-सम पालन-करता । रुद्र-कोटि-सत-सम संहरता ॥ 
धनद-कोटि-सत-सम धनवाना । माया कोटि प्रपंच-निधाना ॥ 


भार-धरन सत-कोटि-अहीसा । निरवधि निरुपम प्रभु जगदीसा ॥ 


(छंद) 
निरुपम न उपमा आन राम-समान निगमागम कहे | 


जिमि कोटि-सत-खद्योत-सम रबि कहत अति लघुता लहे ॥ 


एहि भाँति निज निज मति बिलास मुनिस हरिहि बखानहीं । 


प्रभु भाव-गाहक अति-कृपाल सप्रेम सुनि सुख मानहीं ॥ 


(दोहा) 
राम अमित-गुन-सागर थाह कि पावै कोइ । 


संतन्ह सन जस किछु सुनेऊँ तुम्हहि सुनायेउँ सोइ ॥ 442 ॥ 


(सोरठा) 
भाव-बस्य भगवान सुख-निधान करुना-भवन | 


तजि ममता मद मान भजिय सदा सीता-रमन ॥ 443 ॥ 


(चौपाई) 
सुनि भुसुंडि के बचन सुहाए | हरषित खगपति पंख फुलाए ॥ 
नयन-नीर मन अति हरपषाना । श्री-रघु-बर प्रताप उर आना ॥ 
पाछिल मोह समुझि पछिताना । ब्रह्म अनादि मनुज करि माना ॥ 
पुनि पुनि काग-चरन सिरु नावा | जानि राम-सम प्रेम बढ़ावा ॥ 
गुर बिनु भव-निधि तरै न कोई । जौं बिरंचि संकर सम होई ॥ 


संसय सर्प ग्रसेउ मोहि ताता | दुखद लहरि कुतर्क बहु ब्राता ॥ 


तव सरूप गारुड़ि रघुनायक | मोहि जिआयेउ जन-सुख-दायक ॥ 


तव प्रसाद मम मोह समाना । राम-रहस्य अनूपम जाना ॥ 


(दोहा) 
ताहि प्रसंसि बिबिध बिधि सीस नाइ कर जोरि | 
बचन बिनीत सप्रेम मृदु बोलेउ गरुड़ बहोरि ॥ 444 ॥ 
प्रभु अपने अबिबेक ते पूछौं स्वामी तोहि । 
कृपासिंधु सादर कहहु जानि दास निज मोहि ॥ 445 ॥ 


(चौपाई) 


तुम्ह सर्बग्य तन्‍्य तम-पारा । सुमति सुसील सरल-आचारा ॥ 
ग्यान-बिरति-बिग्यान-निवासा । रघुनायक के तुम्ह प्रिय दासा ॥ 
कारन कवन देह यह पाई । तात सकल मोहि कहौ बुझाई ॥ 
राम-चरित-सर सुंदर स्वामी । पायेहु कहाँ कहहु नभगामी ॥ 
नाथ सुना मैं अस सिव पाहीं | महा प्रलयहु नास तव नाहीं ॥ 
मुषा बचन नहिं ईस्वर कहई । सोउ मोरें मन संसय अहई ॥ 
अग जग जीव नाग नर देवा | नाथ सकल जगु काल कलेवा ॥ 


अंड-कटाह अमित लय-कारी | काल सदा दुरतिक्रम भारी ॥ 


(सोरठा) 
तुम्हहि न ब्यापत काल अति कराल कारन कवन | 


मोहि सो कहहु कृपाल ग्यान-प्रभाउ कि जोग-बल ॥ 446 ॥ 


(दोहा) 
प्रभु तव आख्रम आयेउँ मोर मोह भ्रम भाग । 


कारन कवन सो नाथ सब कहहु सहित अनुराग ॥ 447 ॥ 


(चौपाई) 
गरुड़ गिरा सुनि हरषेउ कागा | बोलेउ उमा परम अनुरागा ॥ 
धन्य धन्य तव मति उरगारी । प्रस्न तुम्हारि मोहि अति प्यारी ॥ 
सुनि तव प्रस्न सप्रेम सुहाई | बहुत जनम की सुधि मोहि आई ॥ 
सब निज कथा कहाँ मैं गाई | तात सुनहु सादर मन लाई ॥ 
जप तप ब्रत मख सम दम नाना । बिरति बिबेक जोग बिग्याना ॥ 
सब कर फल रघु-पति पद प्रेमा | तेहि बिनु कोउ न पावै छेमा ॥ 
एहि तन राम-भगति मैं पाई । ता तें मोहि ममता अधिकाई ॥ 
जेहि तें कछु निज-स्वारथ होई | तेहि पर ममता कर सब कोई ॥ 


(सोरठा) 
पन्नगारि असि नीति श्रुति-संमत सञ्न कहहिं । 
अति नीचहु सन प्रीति करिअ जानि निज-परम-हित ॥ 448 ॥ 
पाट कीट तें होइ तेहि तें पाटंबर रुचिर । 


कृमि पाले सब कोइ परम अपावन प्रानसम ॥ 449 ॥ 


(चौपाई) 
स्वारथ साँच जीव कहूँ एहा | मन-क्रम-बचन राम पद नेहा ॥ 
सोइ पावन सोइ सुभग सरीरा । जो तनु पाइ भजिअ रघुबीरा ॥ 
राम-बिमुख लहि बिधि-सम देही | कबि कोबिद न प्रसंसहिं तेही ॥ 
राम भगति एहिं तन उर जामी । ताते मोहि परम प्रिय स्वामी ॥ 
तर्जों न तन निज इच्छा मरना । तन बिनु बेद भजन नहिं बरना ॥ 
प्रथम मोह मोहि बहुत बिगोवा | राम-बिमुख सुख कबहूँ न सोवा ॥ 
नाना जनम कर्म पुनि नाना | किए जोग जप मख तप दाना ॥ 
कवन जोनि जनमेडँ जहाँ नाहीं । मैं खगेस भ्रमि भ्रमि जग माहीं ॥ 
देखेउँ करि सब करम गोसाई | सुखी न भयेदँ अबहिं की नाई ॥ 
सुधि मोहि नाथ जन्म बहु केरी | सिव-प्रसाद मति मोह न घेरी ॥ 


(दोहा) 
प्रथम जन्म के चरित अब कहाँ सुनहु बिहगेस । 
सुनि प्रभु-पद-रति उपजै जातें मिटहिं कलेस ॥ 450 ॥ 
पूरुब कल्प एक प्रभु जुग कलिजुग मल-मूल ॥ 


नर अरु नारि अधर्म-रत सकल निगम प्रतिकूल ॥ 54 ॥ 


(चौपाई) 
तेहि कलिजुग कोसलपुर जाई | जन्मत भरयां सूद्र-तनु पाई ॥ 
सिव-सेवक मन क्रम अरु बानी | आन देव निंदक अभिमानी ॥ 
धन-मद-मत्त परम बाचाला । उग्रबुद्धि उर दंभ बिसाला ॥ 
जदपि रहेउऊँ रघु-पति-रजधानी | तदपि न कछु महिमा तब जानी ॥ 
अब जाना मैं अवध-प्रभावा | निगमागम पुरान अस गावा ॥ 
कवनेहुँ जन्म अवध बस जोई । राम-परायन सो परि होई ॥ 
अवध-प्रभाव जान तब प्रानी | जब उर बसहिं रामु धनुपानी ॥ 


सो कलिकाल कठिन उरगारी | पाप-परायन सब नर-नारी ॥ 


(दोहा) 


कलिमल ग्रसे धर्म सब लुप्त भए सदग्रंथ । 

दंभिन्ह निज मति कल्पि करि प्रगट किए बहु पंथ ॥ 52 ॥ 
भए लोग सब मोहबस लोभ ग्रसे सुभ कर्म | 

सुनु हरिजान ग्यान-निधि कहां कछुक कलिधर्म ॥ 453 ॥ 


(चौपाई) 
बरन धरम नहिं आश्रम चारी । श्रुति-बिरोध-रत सब नर-नारी ॥ 
द्विज खुति-बंचक भूप प्रजासन | कोउ नहिं मान निगम-अनुसासन ॥ 
मारग सोइ जा कहूँ जोइ भावा | पंडित सोइ जो गाल बजावा ॥ 
मिथ्यारंभ दंभ-रत जोई । ता कहूँ संत कहइ सब कोई ॥ 
सोइ सयान जो पर-धन-हारी । जो कहूँ दंभ सो बड़ आचारी ॥ 
जौ कह झूठ मसखरी जाना | कलिजुग सोइ गुनवंत बखाना ॥ 
निराचार जो श्रुति-पथ त्यागी | कलिजुग सोइ ग्यानी सो बैरागी ॥ 


जा के नख अरु जटा बिसाला । सोइ तापस प्रसिद्ध कलिकाला ॥ 


(दोहा) 
असुभ बेष भूषन धरें भच्छाभच्छ जे खाहिं | 


तेइ जोगी तेइ सिद्ध नर पूज्य ते कलिजुग माहिं ॥ 454 ॥ 


(सोरठा) 
जे अपकारी चार तिनन्‍्ह कर गौरव मान्य बहु । 


मन क्रम बचन लबार ते बकता कलिकाल महँ ॥ 455 ॥ 


(चौपाई) 


नारि बिबस नर सकल गोसाई । नाचहिं नट-मरकट की नाई ॥ 
सूद्र द्विजन्ह उपदेसहिं ग्याना | मेलि जनेऊ लेहिं कुदाना ॥ 
सब नर काम-लोभ-रत क्रोधी । बेद-बिप्र-गुरु-संत-बिरोधी ॥ 
गुन-मंदिर सुंदर पति त्यागी | भजहिं नारि पर-पुरुष अभागी ॥ 
सौभागिनीं बिभूषन-हीना | बिधवन्ह के सुंगार नबीना ॥ 
गुर-सिष बधिर अंध का लेखा | एक न सुनइ एक नहिं देखा ॥ 
हरै सिष्य-धन सोक न हरई । सो गुर घोर नरक महँ परई ॥ 


मातु पिता बालकन्हि बोलाबहिं | उदर भरै सोइ धर्म सिखावहिं ॥ 


(दोहा) 
ब्रह्म-ग्यान बिनु नारि नर कहहिं न दूसरि बात । 


कौड़ी लागि लोभ-बस करों बिप्र-गुर-घात ॥ 456 ॥ 


बादहिं सूद्र द्विजन्ह सन हम तुम्ह तें कछु घाटि । 
जानै ब्रह्म सो बिप्रबर आँखि देखावहिं डाँटि ॥ 457 ॥ 


(चौपाई) 


पर-तिय लंपट कपट सयाने । मोह द्रोह ममता लपटाने ॥ 

तेइ अभेदबादी ग्यानी नर । देखेउँ में चरित्र कलिज़ुग कर ॥ 

आप गए अरु औरनि घालहिं | जे कहूँ सत-मारग प्रतिपालहिं ॥ 
कल्प कल्प भरि एक एक नरका । परहिं जे दूषहिं श्रुति करि तरका ॥ 

जे बरनाधम तेलि कुम्हारा | स्‍्वपच किरात कोल कलवारा ॥ 

नारि मुई गृह संपति नासी । मूँड़ मुड़ाइ होहिं सन्‍यासी ॥ 

ते बिप्रन्ह सन आपु पुजावहिं | उभय लोक निज हाथ नसावहिं ॥ 

बिप्र निरच्छर लोलुप कामी | निराचार सठ बृषली-स्वामी ॥ 

सूद्र करहिं जप तप ब्रत नाना । बैठि बरासन कहहिं पुराना ॥ 


सब नर कल्पित करहिं अचारा | जाइ न बरनि अनीति अपारा ॥ 


(दोहा) 
भए बरन-संकर कलि भिन्न सेतु सब लोग | 


करहिं पाप पावहिं दुख भय रुज सोक बियोग ॥ 458 ॥ 


श्रुति-संमत हरि-भक्ति-पथ संजुत बिरति बिबेक । 


तेहि न चलहिं नर मोह-बस कल्पहिं पंथ अनेक ॥ 459 ॥ 


(तोमर छंद) 
बहु दाम सँवारहिं धाम जती | बिषया हरि लीन नहीं बिरती ॥ 
तपसी धनवंत दरिद्र गृही | कलि-कौतुक तात न जात कही ॥ 
कुलवंति निकारहिं नारि सती । गृह आनिहिं चेरी निबेरि गती ॥ 
सुत मानहिं मातु पिता तब लौं | अबलानन दीख नहीं जब लौं ॥ 
ससुरारि पिआरि लगी जब तें । रिपरूप कुटुंब भए तब तें ॥ 
नृप पाप-परायन धर्म नहीं । करि दंड बिडंब प्रजा नितहीं ॥ 
धनवंत कुलीन मलीन अपी । द्विज-चिह्नल जनेउ उघार तपी ॥ 
नहिं मान पुरानन्ह बेदहि जो | हरि-सेवक संत सही कलि सो । 
कबि-बुंद उदार दुनी न सुनी । गुन-दृषन-ब्रात न कोपि गुनी ॥ 
कलि बारहिं बार दुकाल परे । बिनु अन्न दुखी सब लोग मरै ॥ 


(दोहा) 
सुनु खगेस कलि कपट हठ दंभ द्वेष पाषंड । 


मान मोह मारादि सब ब्यापि रहे ब्रह्मंड ॥ 460 ॥ 


तामस धर्म करहिं नर जप तप मख ब्रत दान | 


देव न बरषहिं धरनीं बयें न जामहिं धान ॥ 464॥ 


(छंद) 
अबला कच भूषन भूरि छुधा | धनहीन दुखी ममता बहुधा ॥ 
सुख चाहहिं मूढ़ न धर्म-रता | मति थोरि कठोरि न कोमलता ॥ 
नर पीड़ित रोग न भोग कहीं | अभिमान बिरोध अकारनहीं ॥ 
लघु-जीवन संबतु पंच-दसा | कलपांत न नास गुमानु असा ॥ 
कलिकाल बिहाल किए मनुजा । नहिं मानत कोउ अनुजा तनुजा । 
नहिं तोष बिचार न सीतलता । सब जाति कुजाति भए मँगता ॥ 
इरषा परुषाच्छर लोलुपता । भरि पूरि रही समता बिगता ॥ 
सब लोग बियोग बिसोक हुए । बरनाश्रम-धर्म-बिचार गए ॥ 
दम दान दया नहिं जानपनी । जड़ता परबंचनताति-घनी ॥ 


तनु-पोषक नारि नरा सगरे | परनिंदक जे जग मों बगरे ॥ 


(दोहा) 
सुनु ब्यालारि काल कलि मल अवगुन आगार । 


गुनउ बहुत कलिजुग कर बिनु प्रयास निस्तार ॥ 462 ॥ 


कृत त्रेता द्वापर समय पूजा मख अरु जोग । 
जो गति होइ सो कलि बिषै नाम तें पावहिं लोग ॥ 463॥ 


(चौपाई) 

कृतजुग सब जोगी बिग्यानी | करि हरि-ध्यान तरहिं भव प्रानी ॥ 
त्रेता बिबिध जग्य नर करहीं । प्रभुहि समर्पि कर्म भव तरहीं ॥ 
द्वापर करि रघु-पति-पद-पूजा । नर भव तरहिं उपाउ न दूजा ॥ 
कलिजुग केवल हरि-गुन-गाहा | गावत नर पावहिं भव-थाहा ॥ 
कलिज़ुग जोग न जग्य न ग्याना | एक अधार राम-गुन-गाना ॥ 
सब भरोस तजि जो भज रामहि । प्रेम-समेत गाव गुन-ग्रामहि ॥ 
सोइ भव तर कछु संसय नाहीं । नाम-प्रताप प्रगट कलि माहीं ॥ 


कलि कर एक पुनीत प्रतापा । मानस पुन्य होहिं नहिं पापा ॥ 


(दोहा) 
कलि-जुग-सम जुग आन नहिं जो नर कर बिस्वास । 
गाइ राम-गुन-गन बिमल भव तर बिनहिं प्रयास ॥ 464 ॥ 
प्रगट चारि पद धर्म के कलिल महँ एक प्रधान । 


जेन केन बिधि दीन्हे दान करै कल्यान ॥ 465 ॥ 


(चौपाई) 
कृत-जुग होहिं धर्म सब केरे | हृदय राम माया के प्रेरे ॥ 


सिद्ध सत्व समता बिग्याना | कृत प्रभाव प्रसन्न मन जाना ॥ 
सत्व बहुत रज कछु रति कर्मा | सब बिधि सुख त्रेता कर धर्मा ॥ 
बहु रज स्वल्प सत्व कछु तामस । द्वापर धर्म हरष भय मानस ॥ 
तामस बहुत रजोगुन थोरा | कलि-प्रभाउ बिरोध चहुँ ओरा ॥ 
बुध जुग-धर्म जानि मन माहीं । तजि अधर्म-रति धर्म कराहीं ॥ 
काल धर्म नहिं ब्यापहिं ताही । रघु-पति-चरन-प्रीति -रति जाही ॥ 


नट-कृत बिकट कपट खगराया | नट-सेवकहि न ब्यापै माया ॥ 


(दोहा) 
हरि-माया-कृत दोष गुन बिनु हरि-भजन न जाहिं । 
भजिय राम सब काम तजि अस बिचारि मन माहिं ॥ 466 ॥ 
तेहि कलिकाल बरष बहु बसेजँ अवध बिहँगेस । 


परेउ दुकाल बिपति-बस तब मैं गयेउँ बिदेस ॥ 467 ॥ 


(चौपाई) 


गयेझँ उजेनी सुनु उरगारी | दीन मलीन दरिद्र दुखारी ॥ 

गए काल कछु संपति पाई । तहँ पुनि करौं संभु-सेवकाई ॥ 

बिप्र एक बैदिक सिव-पूजा | करै सदा तेहि काज न दूजा ॥ 
परम-साधु परमारथ-बिंदक । संभु-उपासक नहिं हरि-निंदक ॥ 
तेहि सेवौं मैं कपट-समेता | द्विज दयाल अति नीति-निकेता ॥ 
बाहिज नम्र देखि मोहि साईं । बिप्र पढ़ाव पुत्र की नाईं ॥ 

संभु-मंत्र मोहि द्विजबर दीन्हा | सुभ-उपदेस बिबिध बिधि कीन्हा ॥ 


जपौं मंत्र सिव-मंदिर जाई | हृदय दंभ अहमिति अधिकाई ॥ 


(दोहा) 
मैं खल मल-संकुल मति नीच जाति बस मोह । 
हरि-जन द्विज देखें जरौं करौं बिष्णु कर द्रोह ॥ 68 ॥ 


(सोरठा) 


गुर नित मोहि प्रबोध दुखित देखि आचरन मम । 
मोहि उपजै अति-क्रोध दंभिह्टि नीति कि भावई ॥ 469 ॥ 


(चौपाई) 


एक बार गुर लीन्ह बोलाई । मोहि नीति बहु भाँति सिखाई ॥ 
सिव-सेवा कै सुत फल सोई । अ-बिरल-भगति राम-पद होई ॥ 
रामहि भजहिं तात सिव धाता । नर पावँर कै केतिक बाता ॥ 

जासु चरन अज सिव अनुरागी । तातु द्रोह सुख चहसि अभागी ॥ 
हर कहूँ हरि-सेवक गुर कहेऊ | सुनि खगनाथ हृदय मम दहेऊ ॥ 
अधम जाति मैं बिद्या पाएँ । भयेउँ जथा अहि दूध पिआएँ ॥ 

मानी कुटिल कुभाग्य कुजाती । गुर कर द्रोह करौं दिन राती ॥ 
अति-दयाल गुर स्वल्प न क्रोधा । पुनि पुनि मोहि सिखाव सुबोधा ॥ 
जेहि तें नीच बड़ाई पावा । सो प्रथमहिं हति ताहि नसावा ॥ 

धूम अनल-संभव सुनु भाई । तेहि बुझाव घन-पदवी पाई ॥ 

रज मग परी निरादर रहई | सब कर पग-प्रहार नित सहई ॥ 

मरुत उड़ाव प्रथम तेहि भरई | नृपकिरीट पुनि नयनन्ह परई ॥ 
सुनु खग खगपति समुझि प्रसंगा | बुध नहिं करहिं अधम कर संगा ॥ 
कबि कोबिद गावहिं असि नीती | खल सन कलह न भल नहीं प्रीती ॥ 
उदासीन नित रहिय गोसाईं । खल परिहरिअ स्वान की नाईं ॥ 


मैं खल हृदय कपट कुटिलाई । गुर हित कहहिं न मोहि सोहाई ॥ 


(दोहा) 


एक बार हरि-मंदिर जपत रहेऊँ सिव-नाम । 
गुर आयेउ अभिमान तें उठि नहिं कीन्ह प्रनाम ॥ 470 ॥ 
सो दयाल नहिं कहेउ कछु उर न रोष लवलेस । 


अति-अघ गुरु-अपमानता सहि नहिं सके महेस ॥ 474 ॥ 


(चौपाई) 
मंदिर माँझ भई नभ-बानी । रे हतभाग्य अग्य अभिमानी ॥ 
जद्यपि तव गुरु कें नहिं क्रोधा | अति-कृपाल उर सम्यक बोधा ॥ 
तदपि साप सठ दैइहों तोही | नीति-बिरोध सोहाइ न मोही ॥ 
जौं नहिं दंड करौं खल तोरा । भ्रष्ट होइ श्रुतिमारग मोरा ॥ 
जे सठ गुर सन इरषा करहीं | रौरव नरक कोटि-जुग परहीं ॥ 
त्रिजग जोनि पुनि धरहिं सरीरा | अयुत जन्म भरि पावहिं पीरा ॥ 
बैठ रहेसि अजगर इव पापी । सर्प होहि खल मल मति ब्यापी ॥ 


महा-बिटप-कोटर महुँ जाई ॥ रहु अधमाधम अधगति पाई ॥ 


(दोहा) 
हाहाकार कीन्ह गुर दारुन सुनि सिव-श्राप ॥ 
कंपित मोहि बिलोकि अति उर उपजा परिताप ॥ 472 ॥ 


करि दंडवत सप्रेम द्विज सिव सनमुख कर जोरि | 


बिनय करत गदगद स्वर समुझि घोर-गति मोरि ॥ 473 ॥ 


(चौपाई) 


नमामीशमीशान निर्वाणरूपम्‌ । विंभुं ब्यापकं ब्रह्म वेदस्वरूपम्‌| 
निज निर्गुणं निर्विकल्पं निरीहम्‌ | चिदाकाशमाकाशवासं भजे5हम्‌ ॥ 
निराकारमोंकारमूलं तुरीयम्‌ | गिरा ग्यान गोतीतमीशं गिरीशम्‌ ॥ 
करालं महाकाल-कालं कृपालम्‌ । गुणागार संसारपारं नतो5हम्‌ ॥ 
तुषाराद्रि संकाश गौरं गभीरम्‌ । मनोभूत कोटि प्रभा श्री शरीरम्‌ ॥ 
स्फुरन्मौलि कल्लोलिनी चारु गंगा | लसद्भालबालेन्दु कंठे भुजंगा ॥ 
चलत्कुंडलं भ्रू सुनेत्र विशालम्‌ । प्रसन्नाननं नीलकंठं दयालम्‌ ॥ 
मृगाधीशचर्माम्बरं मुण्डमालम्‌ । प्रियं शंकरं सर्वनाथं भजामि ॥ 
प्रचंड प्रकृष्टं प्रगल्भं परेशम्‌ | अखंड अजं भानुकोटिप्रकाशम्‌ ॥ 
त्रयःशूल निर्मूलनं शूलपा्िं | भजे5हं भवानीपतिं भावगम्यम्‌ ॥ 
कलातीत कल्याण कल्पान्तकारी | सदा सञ्जनान्ददाता पुरारी ॥ 
चिदानंदसंदोह मोहापहारी । प्रसीद प्रसीद प्रभो मन्‍्मथारी ॥ 

न यावद्‌ उमानाथ पादारविन्दम्‌ | भजंतीह लोके परे वा नराणाम्‌ ॥ 


न तावत्सुखं शान्ति सन्‍्तापनाशम्‌ । प्रसीद प्रभो सर्वभूताधिवासम्‌ ॥ 


न जानामि योगं जप॑ नैव पूजाम्‌ । नतो5हं सदा सर्वदा शंभु तुभ्यम्‌ ॥ 


जरा-जन्म दुःखौघ तातप्यमानम्‌ । प्रभो पाहि आपन्नमामीश शंभो ॥ 


(लोक) 
रुद्राष्टकमिदं प्रोक्ते विप्रेण हरतोषये । 


ये पठन्ति नरा भक्त्या तेषां शम्भुः प्रसीदति ॥ 


(दोहा) 
सुनि बिनती सर्बग्य सिव देखि ब्रिप्र-अनुरागु । 
मंदिर नभबानी भइ द्विज बर अब बर माँगु ॥ 474 ॥ 
जौं प्रसन्न प्रभु मो पर नाथ दीन पर नेहु । 
निज पद-पद्म-भगति दृढ़ पुनि दूसर बर देहु ॥ 475 ॥ 
तव माया-बस जीव जड़ संतत फिरहिं भुलान । 
तेहि पर क्रोध न करिअ प्रभु-कृपा-सिंधु भगवान ॥ 476 ॥ 
संकर दीनदयाल अब एहि पर होहु कृपाल | 


साप अनुग्रह होइ जेहिं नाथ थोरेहीं काल ॥ 477 ॥ 


(चौपाई) 


एहि कर होइ परम कल्याना । सोइ करहु अब कृपानिधाना ॥ 
बिप्रगिरा सुनि पर-हित-सानी । एवमस्तु इति भइ नभबानी ॥ 
जदपि कीन्ह एहिं दारुन पापा । मैं पुनि दीन्ह क्रोध करि सापा ॥ 
तदपि तुम्हार साधुता देखी । करिहां एहि पर कृपा बिसेखी ॥ 
छमासील जे पर-उपकारी । ते द्विज मोहि प्रिय जथा खरारी ॥ 
मोर स्राप द्विज ब्यर्थ न जाइहि | जन्म सहसख्र अवधि यह पाइहि ॥ 
जनमत मरत दुसह दुख होई । अहि स्वल्पउ नहिं ब्यापिहि सोई ॥ 
कवनेहुु जन्म मिटिहि नहिं ग्याना | सुनहि सूद्र मम बचन प्रमाना ॥ 
रघु-पति-पुरी जन्म तब भयेऊ । पुनि तैं मम सेवा मनु दयेऊ ॥ 
पुरी-प्रभाव अनुग्रह मोरें | राम-भगति उपजिहि उर तोरें ॥ 

सुनु मम बचन सत्य अब भाई । हरितोषन ब्रत द्विज-सेवकाई ॥ 
अब जनि करहि बिप्र-अपमाना । जानेहु संत अनंत-समाना ॥ 
इंद्रकुलिस मम सूल बिसाला | कालदंड हरि चक्र कराला ॥ 

जो इन्ह कर मारा नहिं मरई । बिप्र-द्रोह-पावक सो जरई ॥ 

अस बिबेक राखेहु मन माहीं । तुम्ह कहँ जग-दुर्लभ कछु नाहीं ॥ 
औरउ एक आसिषा मोरी । अ-प्रति-हत गति होइहि तोरी ॥ 


(दोहा) 


सुनि सिव-बचन हरषि गुर एवमस्तु इति भाखि । 

मोहि प्रबोधि गयेउ गृह संभु-चरन उर राखि ॥ 478 ॥ 
प्रेरित काल बिधि-गिरि जाइ भयेडँ मैं ब्याल । 

पुनि प्रयास बिनु सो तनु तजेडँ गए कछु काल ॥ 479 ॥ 
जोइ तनु धरौं त्जों पुनि अनायास हरिजान । 

जिमि नूतन पट पहिरै नर परिहरै पुरान ॥ 480 ॥ 

सिव राखी श्रुति-नीति अरु मैं नहिं पावा केस । 

एहि बिधि धरेजँ बिबिध तनु ग्यान न गयेउ खगेस ॥ 484 ॥ 


(चौपाई) 
त्रिजग देव नर जोइ तनु धरझँ | तहँ तहँ राम-भजन अनुसरफऊँ ॥ 
एक सूल मोहि बिसर न काऊ । गुर कर कोमल सील सुभाऊ ॥ 
धरम-देह द्विज कै मैं पाई । सुर-दुर्लभ पुरान श्रुति गाई ॥ 
खेलौं तहां बालकन्ह मीला | करौं सकल रघुनायक लीला ॥ 
प्रौढ़ भए मोहि पिता पढ़ावा | समझाँ सुनौं गुनौं नहिं भावा ॥ 
मन तें सकल बासना भागी | केवल राम-चरन लय लागी ॥ 
कहु खगेस अस कवन अभागी | खरी सेव सुरधेनुहि त्यागी ॥ 


प्रेमममगन मोहि कछु न सोहाई । हारेउ पिता पढ़ाइ पढ़ाई ॥ 


भए कालबस जब पितु माता । मैं बन गयेउँ भजन जनत्राता ॥ 
जहँ जहाँ बिपिन मुनीस्वर पावौं | आस्रम जाइ जाइ सिरु नावौं ॥ 
बूझौं तिन्हहि राम-गुन-गाहा । कहहिं सुनौं हरषित खगनाहा ॥ 
सुनत फिरौं हरि-गुन अनुबादा । अ-ब्याहत-गति संभु-प्रसादा ॥ 
छूटी त्रिबिध इर्षना गाढ़ी | एक लालसा उर अति बाढ़ी ॥ 
राम-चरन-बारिज जब देखौं | तब निज जन्म सफल करि लेखों ॥ 
जेहि पूँछों सोइ मुनि अस कहई । ईश्वर सर्ब-भूत-मय अहई ॥ 
निर्मुन मत नहिं मोहि सोहाई । सगुन ब्रह्म-रति उर अधिकाई ॥ 


(दोहा) 
गुर के बचन सुरति करि राम-चरन मन लाग । 
रघु-पति-जस गावत फिरौं छन छन नव अनुराग ॥ 482 ॥ 
मेरु-सिखर बट-छाया मुनि लोमस आसीन | 
देखि चरन सिरु नायौं बचन कहेडँ अति-दीन ॥ 483 ॥ 
सुनि मम बचन बिनीत मृदु मुनि कृपाल खगराज । 
मोहि सादर पूँछत भए द्विज आयेउ केहि काज ॥ 484 ॥ 
तब मैं कहा कृपानिधि तुम्ह सर्बग्य सुजान । 


सगुन ब्रह्म आराधना मोहि कहहु भगवान ॥ 485 ॥ 


(चौपाई) 
तब मुनिष रघु-पति-गुन-गाथा | कहेउ कछुक सादर खगनाथा ॥ 
ब्रह्म ग्यान-रति मुनि बिग्यानि | मोहि परम अधिकारी जानी ॥ 
लागे करन ब्रह्म-उपदेसा | अज अद्वैत अगुन हृदयेसा ॥ 
अकल अनीह अनाम अरुपा । अनुभव-गम्य अखंड अनूपा ॥ 
मन-गोतीत अमल अबिनासी । निर्बिकार निरवधि सुख-रासी ॥ 
सो तैं ताहि तोहि नहिं भेदा | बारि बीचि इव गावहिं बेदा ॥ 
बिबिध भाँति मोहि मुनि समुझावा । निर्गुन मत मम हृदय न आवा ॥ 
पुनि मैं कहेउँ नाइ पद सीसा | सगुन उपासन कहहु मुनीसा ॥ 
राम-भगति-जल मम मन मीना | किमि बिलगाइ मुनीस प्रबीना ॥ 
सो उपदेस कहहु करि दाया । निज नयनन्हि देखौं रघुराया ॥ 
भरि लोचन बिलोकि अवधेसा । तब सुनिहीँ निर्मुन उपदेसा ॥ 
मुनि पुनि कहि हरिकथा अनूपा | खंडि सगुन-मत निर्मुन-रूपा ॥ 
तब मैं निर्गुन-मति करि दूरि । सगुन निरूपेदँ करि हठ भूरी ॥ 
उत्तर प्रतिउत्तर मैं कीन्हा | मुनि-तन भए क्रोध के चीन्‍्हा ॥ 
सुनु प्रभु बहुत अवग्या किएँ | उपज क्रोध ग्यानिहु के हिएँ ॥ 


अति संघरषन करै जो कोई | अनल प्रगट चंदन ते होई ॥ 


(दोहा) 
बारंबार सकोप मुनि करे निरुपन ग्यान | 
मैं अपनें मन बैठि तब करौं बिबिध अनुमान ॥ 86 ॥ 
द्वेत बुद्धि बिनु क्रोध किमि द्वैत कि बिनु अग्यान । 


मायाबस परिछिन्न जड़ जीव कि ईस-समान ॥ 487 ॥ 


(चौपाई) 
कबहुँ कि दुख सब कर हित ताकें । तेहि कि दरिद्र परस-मनि जाके ॥ 
परद्रोही की होइ निसंका | कामी पुनि कि रहै अकलंका ॥ 
बंस कि रह द्विज अनहित कीन्हें | कर्म कि होहिं स्वरूपहि चीन्हें ॥ 
काहू सुमति कि खल संग जामी । सुभ गति पाव कि पर-त्रिय-गामी ॥ 
भव कि परहिं परमात्मा-बिंदक | सुखी कि होहिं कबहूँ पर-निंदक ॥ 
राज कि रहै नीति बिनु जानें | अघ कि रहै हरिचरित बखानें ॥ 
पावन जस कि पुन्य बिनु होई | बिनु अघ अजस कि पावै कोई ॥ 
लाभ कि कछु हरि-भगति-समाना । जेहि गावहिं श्रुति संत पुराना ॥ 
हानि कि जग एहि सम कछु भाई । भजिय न रामहि नर-तनु पाई ॥ 


अघ कि बिना तामस कछु आना । धर्म कि दया-सरिस हरिजाना ॥ 


एहि बिधि अमिति जुगुति मन गुनेऊँ । मुनि उपदेस न सादर सुनेऊँ ॥ 
पुनि पुनि स-गुन-पच्छ मैं रोपा | तब मुनि बोले बचन सकोपा ॥ 

मूढ़ परम सिख देऊँ न मानसि । उत्तर प्रतिउत्तर बहु आनसि ॥ 
सत्य-बचन बिस्वास न करही | बायस इव सबही ते डरही ॥ 

सठ स्वपच्छ तब हृदय बिसाला । सपदि होहि पच्छी चंडाला ॥ 


लीन्ह साप मैं सीस चढ़ाई । नहिं कछु भय न दीनता आई ॥ 


(दोहा) 
तुरत भयेडँ मैं काग तब पुनि मुनि-पद सिरु नाइ । 
सुमिरि राम रघु-बंस-मनि हरषित चलेऊँ उड़ाइ ॥ 488 ॥ 
उमा जे राम-चरन-रत बि-गत-काम-मद-क्रोध ॥ 


निज प्रभुमय देखहिं जगत केहि सन करहिं बिरोध ॥ 89 ॥ 


(चौपाई) 
सुनु खगेस नहिं कछु रिषि दूषन । उर-प्रेरक रघु-बंस-बिभूषन ॥ 
कृपासिंधु मुनि मति करि भोरी । लीन्हि प्रेम-परिच्छा मोरी ॥ 
मन बच क्रम मोहि निज जन जाना । मुनि मति पुनि फेरी भगवाना ॥ 
रिषि मम सहन-सीलता देखी । राम-चरन-बिस्वास बिसेखी ॥ 


अति बिसमय पुनि पुनि पछिताई । सादर मुनि मोहि लीन्ह बोलाई ॥ 
मम परितोष बिबिध बिधि कीन्हा | हरषित राममंत्र तब दीन्हा ॥ 
बालकरूप राम कर ध्याना | कहेउ मोहि मुनि कृपानिधाना ॥ 

सुंदर सुखद मिहि अति भावा । सो प्रथमहिं मैं तुम्हहि सुनावा ॥ 
मुनि मोहि कछुक काल तहँ राखा | राम-चरित-मानस तब भाखा ॥ 
सादर मोहि यह कथा सुनाई । पुनि बोले मुनि गिरा सुहाई ॥ 
रामचरित सर गुप्त सुहावा । संभु-प्रसाद तात मैं पावा ॥ 

तोहि निज भगत राम कर जानी । ता तें मैं सब कहेऊँ बखानी ॥ 
राम भगति जिन्ह के उर नाहीं | कबहुँन तात कहिअ तिन्ह पाहीं ॥ 
मुनि मोहि बिबिध भाँति समुझावा । मैं सप्रेम मुनि-पद सिरु नावा ॥ 
निज-कर-कमल परसि मम सीसा | हरषित आसिष दीन्ह मुनीसा ॥ 


राम-भगति अबिरल उर तोरे | बसहु सदा प्रसाद अब मोरे ॥ 


(दोहा) 
सदा राम-प्रिय होहु तुम्ह सुभ-गुन-भवन अमान । 
कामरूप इच्धामरन ग्यान-बिराग-निधान ॥ 490 ॥ 
जेंहिं आश्रम तुम्ह बसब पुनि सुमिरत श्रीभगवंत । 


ब्यापिहि तहँ न अबिद्या जोजन एक प्रजंत ॥ 494 ॥ 


(चौपाई) 
काल कर्म गुन दोष सुभाऊ | कछु दुख तुम्हहि न ब्यापिहि काऊ ॥ 
राम-रहस्य ललित बिधि नाना । मुप्त प्रगट इतिहास पुराना ॥ 
बिनु श्रम तुम्ह जानब सब सोऊ । नित नव नेह राम पद होऊ ॥ 
जो इच्छा करिहह्ुु मन माहीं | हरि-प्रसाद कछु दुर्लभ नाहीं ॥ 
सुनि मुनि-आसिष सुनु मतिधीरा । ब्रह्मगिरा भइ गगन गँभीरा ॥ 
एवमस्तु तव बच मुनि ग्यानी | यह मम भगत करम मन बानी ॥ 
सुनि नभगिरा हरष मोहि भयेऊ । प्रेम मगन सब संसय गयेऊ ॥ 
करि बिनती मुनि-आयसु पाई । पद-सरोज पुनि पुनि सिरु नाई ॥ 
हरष सहित एहिं आश्रम आयेउँ | प्रभु-प्रसाद दुर्लभ बर पायेउँ ॥ 
इहाँ बसत मोहि सुनु खग-ईसा | बीते कलप सात अरु बीसा ॥ 
करौं सदा रघु-पति-गुन-गाना । सादर सुनहिं बिहंग सुजाना ॥ 
जब जब अवधपुरी रघुबीरा | धरहिं भगत-हित मनुज-सरीरा ॥ 
तब तब जाइ राम-पुर रहऊँ | सिसुलीला बिलोकि सुख लहऊँ ॥ 
पुनि उर राखि राम सिसुरूपा | निज आश्रम आवौं खगरूपा ॥ 
कथा सकल मैं तुम्हहि सुनाई । काग-देह जेहिं कारन पाई ॥ 


कहेऊँ तात सब प्रस्न तुम्हारी | राम-भगति-महिमा अति भारी ॥ 


(दोहा) 
ता तें यह तन मोहि प्रिय भयेउ राम-पद-नेह । 
निज-प्रभु-दरसन पायेझँ गयेउ सकल संदेह ॥ 492 ॥ 
भगति पच्छ हठ करि रहेऊँ दीन्हि महा-रिष-साप । 


मुनि-दुर्लभ बर पायेउँ देखहु भजन-प्रताप ॥ 493 ॥ 


(चौपाई) 
जे असि भगति जानि परिहरहीं | केवल ग्यान-हेतु श्रम करहीं ॥ 
ते जड़ कामधेनु गृहँ त्यागी | खोजत आक फिरहिं पय लागी ॥ 
सुनु खगेस हरि-भगति बिहाई । जे सुख चाहहिं आन उपाई ॥ 
ते सठ महा सिंधु बिनु तरनी । पैरि पार चाहहिं जड़-करनी ॥ 
सुनि भुसुंडि के बचन भवानी । बोलेउ गरुड़ हरषि मृदु-बानी ॥ 
तव प्रसाद प्रभु मम उर माहीं | संसय-सोक-मोह-भ्रम नाहीं ॥ 
सुनेउँ पुनीत राम-गुन-ग्रामा । तुम्हरी कृपाँ लहेऊँ बिश्रामा ॥ 
एक बात प्रभु पूँछां तोही | कहां बुझाइ कृपानिधि मोही ॥ 
कहहिं संत मुनि बेद पुराना । नहिं कछु दुर्लभ ग्यान समाना ॥ 


सोइ मुनि तुम्ह सन कहेउ गोसाईं । नहिं आदरेहु भगति की नाईं ॥ 


ग्यानहि भगतिहि अंतर केता | सकल कहाँ प्रभु कृपा-निकेता ॥ 
सुनि उरगारि-बचन सुख माना | सादर बोलेउ काग सुजाना ॥ 
भगतिहि ग्यानहि नहिं कछु भेदा | उभय हरहिं भव-संभव खेदा ॥ 
नाथ मुनीस कहहिं कछु अंतर | सावधान सोउ सुनु बिहंगबर ॥ 
ग्यान बिराग जोग बिग्याना | ए सब पुरुष सुनहु हरिजाना ॥ 


पुरुष प्रताप श्रबल सब भाँती | अबला अबल सहज जड़ जाती ॥ 


(दोहा) 
पुरुष त्यागि सक नारिहि जो बिरक्त मति-धीर ॥ 
न तु कामी बिषयाबस बिमुख जो पद रघुबीर ॥ 494 ॥ 


(सोरठा) 
सोउ मुनि ग्याननिधान मृगनयनी बिधु-मुख निरखि । 


बिबस होइ हरिजान नारि बिस्ब माया प्रगट ॥ 495 ॥ 


(चौपाई) 
इहाँ न पच्छपात कछु राखौं । बेद-पुरान-संत-मत भाखौं ॥ 


मोह न नारि नारि के रूपा । पन्नगारि यह रीति अनूपा ॥ 


माया भगति सुनहु तुम्ह दोऊ । नारि-बर्ग जानइ सब कोऊ ॥ 

पुनि रघुबीरहि भगति पियारी । माया खलु नर्तकी बिचारी ॥ 
भगतिहि सानुकूल रघुराया । ता तें तेहि डरपति अति माया ॥ 
राम-भगति निरुपम निरुपाधी । बसे जासु उर सदा अबाधी ॥ 

तेहि बिलोकि माया सकुचाई | करि न सकै कछु निज प्रभुताई ॥ 
अस बिचारि जे मुनि बिग्यानी | जाँचहीं भगति सकल-सुख-खानी ॥ 


(दोहा) 
यह रहस्य रघुनाथ कर बेगि न जाने कोइ । 
जाने ते रघु-पति-कृपा सपनेहुँ मोह न होइ ॥ 496 ॥ 
औरौँ ग्यान भगति कर भेद सुनहु सुप्रबीन । 
जो सुनि होइ राम-पद प्रीति सदा अबिछीन ॥ 497 ॥ 


(चौपाई) 


सुनहु तात यह अकथ कहानी । समुझत बनै न जाइ बखानी ॥ 
ईस्वर-अंस जीव अबिनासी | चेतन अमल सहज सुख-रासी ॥ 
सो मायाबस भयेउ गोसाईं । बँधेउ कीर मरकट की नाई ॥ 


जड़ चेतनहि ग्रंथि परि गई | जदपि मृषा छूटत कठिनई ॥ 


तब तें जीव भयेउ संसारी | छूट न ग्रंथि न होइ सुखारी ॥ 

श्रुति पुरान बहु कहेउ उपाई | छूट न अधिक अधिक अरुझाई ॥ 
जीव-हृदय तम मोह बिसेखी । ग्रंथि छूटि किमि परै न देखी ॥ 
अस संजोग ईस जब करई । तबहूँ कदाचित सो निरुबरई ॥ 
साच्विक श्रद्धा धेनु सुहाई | जौँ हरि-कृपा हृदय बसि आई ॥ 
जप तप ब्रत जम नियम अपारा । जे श्रुति कह सुभ धर्म अचारा ॥ 
तेइ तृन हरित चरै जब गाई । भाव बच्छ सिसु पाइ पेन्हाई ॥ 
नोइ निवृत्ति पात्र बिस्वासा । निर्मल मन अहीर निज दासा ॥ 
परम-धरम-मय पय दुहि भाई | अवटै अनल अकाम बिहाई ॥ 
तोष मरुत तब छमा जुड़ावै । धृति-सम जावन देइ जमावै ॥ 
मुदिता मर्थैं बिचार मथानी | दम अधार रजु सत्य सुबानी ॥ 


तब मथि काढ़ि लेइ नवनीता | बिमल बिराग सुभग सुपुनीता ॥ 


(दोहा) 
जोग अगिनि करि प्रगट तब कर्म सुभासुभ लाइ | 
बुद्धि सिरावइ ग्यान घृत ममता मल जरि जाइ ॥ 498 ॥ 
तब बिग्यानरूपिनि बुद्धि बिसद घृत पाइ । 


चित्त दिआ भरि धरै दृढ़ समता दियटि बनाइ ॥ 499 ॥ 


तीनि अवस्था तीनि गुन तेहि कपास तें काढ़ि । 
तूल तुरीय सँवारि पुनि बाती करै सुगाढ़ि ॥ 200 ॥ 


(सोरठा) 
एहि बिधि लेसे दीप तेज-रासि बिग्यानमय ॥ 


जातहिं जासु समीप जरहिं मदादिक सलभ सब ॥ 204 ॥ 


(चौपाई) 
सोहमस्मि इति बृत्ति अखंडा | दीप-सिखा सोइ परम प्रचंडा ॥ 


आतम-अनुभव-सुख सुप्रकासा | तब भव-मूल भेद-भ्रम नासा ॥ 
प्रबल अबिद्या कर परिवारा | मोह आदि तम मिटै अपारा ॥ 

तब सोइ बुद्धि पाइ उँजिआरा । उर-गृह बैठि ग्रंथि निरुआरा ॥ 
छोरन ग्रंथि पाव जौं सोई । तौं यह जीव कृतारथ होई ॥ 

छोरत ग्रंथि जानि खगराया | बिघन अनेक करै तब माया ॥ 
रिद्धि सिद्धि प्रेरे बहु भाई । बुद्धहि लोभ दिखावहिं आई ॥ 

कल बल छल करि जाय समीपा | अंचल बात बुझावहिं दीपा ॥ 
होइ बुद्धि जों परम सयाने | तिन्ह तन चितव न अनहित जाने ॥ 
जौं तेहि बिघन बुद्धि नहिं बाधी | तौ बहोरि सुर करहिं उपाधी ॥ 


इंद्री द्वार झरोखा नाना । तहँ तहँ सुर बैठे करि थाना ॥ 

आवत देखहिं बिषय बयारी | ते हठि देही कपाट उघारी ॥ 

जब सो प्रभंजन उर-गृह जाई | तबहिं दीप बिग्यान बुझाई ॥ 

ग्रंथि न छूटि मिटा सो प्रकासा । बुद्धि बिकल भइ बिषय-बतासा ॥ 
इंद्रिन्ह सुरन्ह न ग्यान सोहाई । बिषय-भोग पर प्रीति सदाई ॥ 
बिषय समीर बुद्धि कृत भोरी । तेहि बिधि दीप को बार बहोरी ॥ 


(दोहा) 
तब फिरि जीव बिबिध बिधि पावै संसृति-क़लेस । 
हरि-माया अति-दुस्तर तरि न जाइ बिहँगेस ॥ 202 ॥ 
कहत कठिन समुझत कठिन साधन कठिन बिबेक । 


होइ घुनाच्छर न्याय जौँ पुनि प्रत्यूह अनेक ॥ 203॥ 


(चौपाई) 
ग्यान-पंथ कृपान कै धारा | परत खगेस होइ नहिं बारा ॥ 
जौं निर्बिघ्न पंथ निरबहई | सो कैवल्य परम-पद लहई ॥ 
अति-दुर्लभ कैवल्य परम पद | संत पुरान निगम आगम बद ॥ 


राम भजत सोइ मुकुति गोसाई । अनइच्छित आवै बरिआई ॥ 


जिमि थल बिनु जल रहि न सकाई । कोटि भाँति कोउ करै उपाई ॥ 
तथा मोच्छ-सुख सुनु खगराई । रहि न सके हरि-भगति बिहाई ॥ 
अस बिचारि हरि-भगत सयाने । मुक्ति निरादर भगति लुभाने ॥ 
भगति करत बिनु जतन प्रयासा । संसृति-मूल अबिद्या नासा ॥ 
भोजन करिय तृपिति हित लागी । जिमि सो असन पचवै जठरागी ॥ 
असि हरिभगति सुगम सुखदाई | को अस मूढ़ न जाहि सोहाई ॥ 


(दोहा) 
सेवक सेब्य भाव बिनु भव न तरिअ उरगारि ॥ 
भजहु राम-पद-पंकज अस सिद्धांत बिचारि ॥ 204 ॥ 
जो चेतन कहूँ ज़ड़ करै ज़ड़हि करे चैतन्य । 


अस समरथ रघुनायकहिं भजहिं जीव ते धन्‍य ॥ 205 ॥ 


(चौपाई) 
कहेड़ँ ग्यान सिद्धांत बुझाई । सुनहु भगति मनि के प्रभुताई ॥ 
राम-भगति चिंतामनि सुंदर | बसे गरुड़ जा के उर अंतर ॥ 
परम-प्रकास रूप दिन राती । नहिं कछ चहिअ दिआ घृत बाती ॥ 


मोह दरिद्र निकट नहिं आवा | लोभ बात नहिं ताहि बुझावा ॥ 


अचल अबिद्या तम मिटि जाई | हारहिं सकल-सलभ-समुदाई ॥ 
खल कामादि निकट नहिं जाहीं | बसे भगति जाके उर माहीं ॥ 
गरल सुधा सम अरि हित होई । तेहि मनि बिनु सुख पाव न कोई ॥ 
ब्यापहिं मानस रोग न भारी । जिन्ह के बस सब जीव दुखारी ॥ 
राम-भगति-मनि उर बस जाकें | दुख-लव-लेस न सपनेहूँ ताकें ॥ 
चतुर सिरोमनि तेइ जग माहीं । जे मनि लागि सुजतन कराहीं ॥ 
सो मनि जदपि प्रगट जग अहई । राम कृपा बिनु नहिं कोउ लहई ॥ 
सुगम उपाय पाइबे केरे | नर हतभाग्य देहिं भटमेरे ॥ 

पावन पर्बत बेद पुराना | राम-कथा रुचिराकर नाना ॥ 

मर्मी सज्जन सुमति कुदारी | ग्यान बिराग नयन उरगारी ॥ 

भाव सहित खोजै जो प्रानी | पाव भगति-मनि सब सुख-खानी ॥ 
मोरे मन प्रभु अस बिश्वासा । राम तें अधिक राम कर दासा ॥ 

राम सिंधु घन सज्ञन धीरा | चंदन तरु हरि संत समीरा ॥ 

सब कर फल हरि-भगति सुहाई । सो बिनु संत न काहू पाई ॥ 


अस बिचारि जोइ कर सतसंगा । राम-भगति तेहि सुलभ बिहंगा ॥ 


(दोहा) 


ब्रह्म पयोनिधि मंदर ग्यान संत सुर आहिं | 


कथा सुधा मथि काढ़हिं भगति मधुरता जाहिं ॥ 206 ॥ 
बिरति चर्म असि ग्यान मद लोभ मोह रिपु मारि | 
जय पाइअ सो हरि-भगति देखु खगेस बिचारि ॥ 207 ॥ 


(चौपाई) 
पुनि सप्रेम बोलेउ खगराऊ | जो कृपाल मोहि ऊपर भाऊ ॥ 
नाथ मोहि निज सेवक जानी । सप्त प्रश्न कहहु बखानी ॥ 
प्रथमहिं कहहु नाथ मतिधीरा । सब ते दुर्लभ कवन सरीरा ॥ 
बड़ दुख कवन कवन सुख भारी । सोउ संछेपहिं कहहु बिचारी ॥ 
संत असंत मरम तुम्ह जानहु | तिन्ह कर सहज सुभाव बखानहु ॥ 
कवन पुन्य श्रुति-बिदित बिसाला | कहहु कवन अघ परम कराला ॥ 
मानस-रोग कहहु समुझाई । तुम्ह सर्बग्य कृपा अधिकाई ॥ 
तात सुनहु सादर अति प्रीती । मैं संछेप कहाँ यह नीती ॥ 
नर-तन-सम नहिं कवनिउ देही | जीव चराचर जाँचत तेही ॥ 
नरग-सर्ग-अपबर्ग-निसेनी । ग्यान-बिराग-भगति-सुभ-देनी ॥ 
सो तनु धरि हरि भजहिं न जे नर | होहिं बिषय रत मंद मंद-तर ॥ 
काँच किरिच बदलें ते लेही | कर ते डारि परस मनि देहीं ॥ 


नहिं दरिद्र-सम दुख जग माहीं । संत-मिलन-सम सुख कहूँ नाहीं ॥ 


पर-उपकार बचन मन काया । संत सहज सुभाउ खगराया ॥ 

संत सहहिं दुख परहित लागी | पर-दुख-हेतु असंत अभागी ॥ 
भूरज-तरू-सम संत कृपाला | परहित निति सह बिपति बिसाला ॥ 
सन इव खल पर-बंधन करई | खाल कढ़ाइ बिपति सहि मरई ॥ 
खल बिनु स्वारथ पर-अपकारी । अहि मूषक इव सुनु उरगारी ॥ 
पर-संपदा बिनासि नसाहीं | जिमि ससि हति हिम उपल बिलाहीं ॥ 
दुष्ट-हदय जग आरति-हेतू । जथा प्रसिद्ध अधम ग्रह केतू ॥ 
संत-उदय संतत सुखकारी । बिस्व-सुखद जिमि इंदु तमारी ॥ 
परम धर्म श्रुति बिदित अहिंसा | पर निंदा सम अघ न गरीसा ॥ 
हरि-गुरु-निंदक दादुर होई । जन्म सहस्र पाव तन सोई ॥ 
द्विज-निंदक बहु नरक भोग करि | जग जनमै बायस-सरीर धरि ॥ 
सुर-श्रुति-निंदक जे अभिमानी | रौरव नरक परहिं ते प्रानी ॥ 

होहिं उलूक संत-निंदा-रत | मोह-निसा प्रिय ग्यान भानु गत ॥ 
सब के निंदा जे जड़ करहीं | ते चमगादुर होइ अवतरहीं ॥ 

सुनहु तात अब मानस-रोगा । जिन्ह ते दुख पावहिं सब लोगा ॥ 
मोह सकल ब्याधिन कर मूला । तिन्ह ते पुनि उपजै बहु सूला ॥ 
काम बात कफ लोभ अपारा | क्रोध पित्त नित छाती जारा ॥ 
प्रीति करहिं जाँ तीनिउ भाई । उपजै सन्निपात दुखदाई ॥ 


बिषय मनोरथ दुर्गम नाना | ते सब सूल नाम को जाना ॥ 
ममता दादु कंडु इरषाई | हरष बिषाद गरह बहुताई ॥ 

पर-सुख देखि जरनि सोइ छई । कुष्ट दुष्टता मन कुटिलई ॥ 
अहंकार अति-दुखद डवँरुआ | दंभ कपट मद मान नहरुआ ॥ 
तृस्‍्ना उदरबुद्धि अति-भारी । त्रिबिध ईषना तरुन तिजारी ॥ 


जुग-बिधि ज्वर मत्सर अबिबेका । कहँ लागि कहीं कुरोग अनेका ॥ 


(दोहा) 
एक ब्याधि-बस नर मरहिं ए असाधि बहु ब्याधि । 
पीड़हिं संतत जीव कहूँ सो किमि लहै समाधि ॥ 208 ॥ 
नेम धर्म आचार तप ग्यान जग्य जप दान | 
भेषज पुनि कोटिक नहिं रोग जाहिं हरिजान ॥ 209 ॥ 


(चौपाई) 
एहि बिधि सकल जीव जड़ रोगी | सोक हरष भय प्रीति बियोगी ॥ 
मानस-रोग कछुक मैं गाए | हहिं सब कें लखि बिरलइ पाए ॥ 
जाने ते छीजहिं कछू पापी । नास न पावहिं जन-परितापी ॥ 
बिषय कुपशथ्य पाइ अंकुरे | मुनिहु हृदय का नर बापुरे ॥ 


राम-कृपा नासहि सब रोगा । जौं एहि भाँति बनै संयोगा ॥ 

सदगुर बैद-बचन बिस्वासा | संजम यह न बिषय कै आसा ॥ 
रघु-पति-भगति सजीवन-मूरी । अनूपान श्रद्धा मति पूरी ॥ 

एहि बिधि भलेहिं सो रोग नसाहीं । नाहिं त जतन कोटि नहिं जाहीं ॥ 
जानिअ तब मन बिरुज गोसाई | जब उर बल बिराग अधिकाई ॥ 
सुमति छुधा बाढ़ै नित नई | बिषय आस दुर्बलता गई ॥ 

बिमल ग्यान-जल जब सो नहाई । तब रह राम-भगति उर छाई ॥ 
सिव अज सुक सनकादिक नारद । जे मुनि ब्रह्म-बिचार-बिसारद ॥ 
सब कर मत खगनायक एहा | करिअ राम-पद-पंकज-नेहा ॥ 

श्रुति पुरान सब ग्रंथ कहाहीं । रघु-पति-भगति बिना सुख नाहीं ॥ 
कमठ-पीठ जामहिं बरु बारा । बंध्या-सुत बरु काहुहि मारा ॥ 

फूलहिं नभ बरु बहुबिधि फूला | जीव न लह सुख हरि-प्रति-कूला ॥ 
तृषा जाइ बरु मृग-जल-पाना । बरु जामहिं सस-सीस बिषाना ॥ 
अंधकार बरु रबिहि नसावै | राम-बिमुख न जीव सुख पावै ॥ 


हिम ते अनल प्रगट बरु होई | बिमुख राम सुख पाव न कोई ॥ 


(दोहा) 
बारि मर्थे घृत होइ बरु सिकता ते बरु तेल । 


बिनु हरि-भजन न भव तरिअ यह सिद्धांत अपेल ॥ 240 ॥ 
मसकहि करे बिंरंचि प्रभु अजहि मसक तें हीन । 


अस बिचारि तजि संसय रामहि भजहिं प्रबीन ॥ 24 ॥ 


(नगस्वरूपिणी) 
विनिच्श्रितं वदामि ते न अन्यथा वचांसि मे । 
हर्रि नरा भजन्ति येडतिदुस्तरं तरन्ति ते ॥ 


(चौपाई) 
कहेजँ नाथ हरि-चरित-अनूपा । ब्यास समास स्व-मति-अनुरुपा ॥ 
श्रुति सिद्धांत इहै उरगारी | राम भजिअ सब काज बिसारी ॥ 
प्रभु रघुपति तजि सेइअ काही | मो से सठ पर ममता जाही ॥ 
तुम्ह बिग्यानरूप नहिं मोहा । नाथ कीन्हि मो पर अति छोहा ॥ 
पूछेहु राम-कथा अति पावनि | सुक-सनकादि-संभु-मन-भावनि ॥ 
सत-संगति दुर्लभ संसारा । निमिष दंड भरि एकै बारा ॥ 
देखु गरुड़ निज हृदय बिचारी । मैं रघु-बीर-भजन-अधिकारी ॥ 


सकुनाधम सब भाँति अपावन । प्रभु मोहि कीन्ह बिदित जग पावन ॥ 


(दोहा) 
आजु धन्य मैं धन्य अति जद्यपि सब बिधि हीन । 
निज जन जानि राम मोहि संत-समागम दीन्ह ॥ 242 ॥ 
नाथ जथामति भाषेडँ राखेऊँ नहिं कछू गोइ । 


चरित-सिंधु रघुनायक थाह के पावै कोइ ॥ 243 ॥ 


(चौपाई) 


सुमिरि राम के गुन-गन नाना । पुनि पुनि हरष भुसुंडि सुजाना ॥ 
महिमा निगम नेति करि गाई | अतुलित बल प्रताप प्रभुताई ॥ 
सिव-अज-पूज्य-चरन रघुराई । मो पर कृपा परम मृदुलाई ॥ 

अस सुभाउ कहूँ सुनौ न देखां | केहि खगेस रघुपति सम लेखों ॥ 
साधक सिद्ध बिमुक्त उदासी | कबि कोबिद कृतग्य संनन्‍्यासी ॥ 
जोगी सूर सुतापस ग्यानी । धर्म-निरत पंडित बिग्यानी ॥ 

तरहिं न बिनु सेये मम स्वामी । राम नमामि नमामि नमामी ॥ 


सरन गए मो से अघ-रासी । होहिं सुद्ध नमामि अबिनासी ॥ 


(दोहा) 


जासु नाम भव-भेषज हरन ताप-त्रय-सूल । 


सो कृपालु मोहि तो पर सदा रहहु अनुकूल ॥ 244 ॥ 
सुनि भुसुंडि के बचन सुभ देखि राम-पद-नेह । 


बोलेउ प्रेम-सहित गिरा गरुड़ बिगत-संदेह ॥ 245 ॥ 


(चौपाई) 
मै कृत्कृत्य भयेजँ तव बानी । सुनि रघुबीर-भगति-रस-सानी ॥ 
राम-चरन नूतन रति भई । माया-जनित बिपति सब गई ॥ 
मोह-जलधि बोहित तुम्ह भयेउ । मो कहँ नाथ बिबिध सुख दयेउ ॥ 
मो पर होइ न प्रति-उपकारा | बंदौं तव पद बारहिं बारा ॥ 
पूरन-काम राम-अनुरागी | तुम्ह सम तात न कोउ बड़भागी ॥ 
संत बिटप सरिता गिरि धरनी | पर-हित हेतु सबन्ह कै करनी ॥ 
संत-हृदय नव-नीत-समाना । कहा कबिन्ह पै कहै न जाना ॥ 
निज-परिताप द्रवै नवनीता । पर-दुख द्रवहिं सुसंत पुनीता ॥ 
जीवन जन्म सुफल मम भयेऊ । तव प्रसाद संसय सब गयेऊ ॥ 


जानेहु सदा मोहि निज किंकर । पुनि पुनि उमा कहै बिहँगबर ॥ 


(दोहा) 
तासु चरन सिर नाइ करि प्रेम-सहित मतिधीर । 


गयेउ गरुड़ बैकुंठ तब हृदय राखि रघुबीर ॥ 246 ॥ 
गिरिजा संत-समागम-सम न लाभ कछु आन । 


बिनु हरि कृपा न होइ सो गावहिं बेद पुरान ॥ 27 ॥ 


(चौपाई) 
कहेजँ परम पुनीत इतिहासा । सुनत श्रवन छूटहिं भव पासा ॥ 
प्रनत-कल्प-तरु करुना-पुंजा । उपजै प्रीति राम-पद-कंजा ॥ 
मन बचन कर्म जनित अघ जाई । सुनहिं जे कथा श्रवन मन लाई ॥ 
तीर्थाटन साधन-समुदाई । जोग बिराग ग्यान-निपुनाई ॥ 
नाना कर्म धर्म ब्रत दाना | संजम दम जप तप मख नाना ॥ 
भूत-दया द्विज-गुरु-सेवकाई । बिद्या बिनय बिबेक बड़ाई ॥ 
जहाँ लगि साधन बेद बखानी | सब कर फल हरि-भगति भवानी ॥ 


सो रघु-नाथ-भगति श्रुति गाई | राम-कृपा काहू एक पाई ॥ 


(दोहा) 
मुनि दुर्लभ हरि-भगति नर पावहिं बिनहिं प्रयास । 


जे यह कथा निरंतर सुनहिं मानि बिस्वास ॥ 248 ॥ 


(चौपाई) 
सोइ सर्बग्य सोइ गुन-ग्याता | सोइ महि-मंडित पंडित दाता ॥ 
धर्म-परायन सोइ कुल-त्राता | राम-चरन जा कर मन राता ॥ 
नीति-निपुन सोइ परम-सयाना । श्रुति-सिद्धांत नीक तेहिं जाना ॥ 
सो कबि कोबिद सो रनधीरा । जो छल छाड़ि भजै रघुबीरा ॥ 
धन्य सुदेस जहाँ सुरसरी । धन्य नारि पतिब्रत अनुसरी ॥ 
धन्य सो भूपु नीति जो करई । धन्य सो द्विज निज-धर्म न टरई ॥ 
सो धन धन्य प्रथम गति जाकी । धन्य पुन्य-रत मति सोइ पाकी ॥ 


धन्य घरी सोइ जब सतसंगा । धन्य जन्म द्विज भगति अभंगा ॥ 


(दोहा) 
सो कुल धन्य उमा सुनु जगत-पूज्य सुपुनीत । 


श्री-रघु-बीर-परायन जेहिं नर उपज बिनीत ॥ 249 ॥ 


(चौपाई) 
मति-अनुरूप-कथा मैं भाखी । जद्यपि प्रथम गुप्त करि राखी ॥ 
तव मन प्रीति देखि अधिकाई । तब मैं रघु-पति-कथा सुनाई ॥ 
यह न कहिजे सठ हठसीलहि | जो मन लाइ न सुन हरि-लीलहि ॥ 


कहिअ न लोभिहि क्रोधहि कामिहि | जो न भजै स-चराचर-स्वामिहि ॥ 
द्विज-द्रोहिहि न सुनाइअ कबहूँ | सुर-पति-सरिस होइ नृप जबहूँ ॥ 
राम-कथा के ते अधिकारी । जिन्ह के सतसंगति अति प्यारी ॥ 
गुर-पद-प्रीति नीति-रत जेई । द्विज-सेवक अधिकारी तेई ॥ 

ता कहँ यह बिसेष सुखदाई । जाहि प्रानप्रिय श्री-रघु-राई ॥ 


(दोहा) 
राम-चरन-रति जो चहै अथवा पद निर्बान । 


भाव-सहित सो यह कथा करे स्रवन-पुट पान ॥ 220 ॥ 


(चौपाई) 


राम-कथा गिरिजा मैं बरनी | कलि-मल-हरन मनो-मल-हरनी ॥ 
संसृति-रोग सजीवन मूरी | राम-कथा गावहिं श्रुति सूरी ॥ 

एहि महँ रुचिर सप्त सोपाना । रघु-पति-भगति केर पंथाना ॥ 
अति हरि कृपा जासु पर होई । पाऊँ देइ एहिं मारग सोई ॥ 
मन-कामना-सिद्धि नर पावा | जे यह कथा कपट तजि गावा ॥ 
कहहिं सुनहिं अनुमोदन करहीं | ते भवनिधि गोपद इव तरहीं ॥ 
सुनि सुभ कथा हृदय अति भाई । गिरिजा बोली गिरा सुहाई ॥ 


नाथ-कृपा मम गत संदेहा । राम-चरन उपजेउ नव नेहा ॥ 


(दोहा) 
मैं कृतकृत्य भइऊँ अब तव प्रसाद बिस्वेस । 


राम भगति दृढ़ उपजी बीते सकल कलेस ॥ 224 ॥ 


(चौपाई) 
यह सुभ संभु-उमा-संबादा | सुख संपादन समन बिषादा ॥ 
भव-भंजन गंजन संदेहा | जन-रंजन सज्जन प्रिय एहा ॥ 
राम-उपासक जे जग माहीं । एहि सम प्रिय तिनके कछु नाहीं ॥ 
रघु-पति-कृपा जथामति गावा । मैं यह पावन चरित सुहावा ॥ 
एहिं कलिकाल न साधन दूजा | जोग जग्य जप तप ब्रत पूजा ॥ 
रामहि सुमिरिअ गाइअ रामहि | संतत सुनिअ राम-गुन-ग्रामहि ॥ 
जासु पतित-पावन बड़ बाना । गावहिं कबि श्रुति संत पुराना ॥ 
ताहि भजहि मन तजि कुटिलाई । राम भजे गति के नहिं पाई ॥ 


(छंद) 


पाई न केहिं गति पतित पावन राम भजि सुनु सठ मना । 


गनिका अजामिल ब्याध गीध गजादि खल तारे घना ॥ 
आभीर जमन किरात खस स्वपचादि अति अघरूप जे | 
कहि नाम बारक ते5पि पावन होहिं राम नमामि ते ॥ 
रघु-बंस-भूषन-चरित यह नर कहहिं सुनहिं जे गावहीं । 
कलि-मल मनोमल धोइ बिनु श्रम राम-धाम सिधावहीं ॥ 
सत पंच चौपाईं मनोहर जानि जो नर उर धरहिं | 
दारुन अबिय्या पंच जनित बिकार श्री-रघु-बर हरहिं ॥ 
सुंदर सुजान कृपा-निधान अनाथ पर कर प्रीति जो । 
सो एक राम अ-काम-हित निर्बनप्रद सम आन को ॥ 
जा की कृपा-लव-लेस ते मतिमंद तुलसीदासहूँ । 


पायो परम बिश्राम राम समान प्रभु नाहीं कहूँ ॥ 


(दोहा) 
मो सम दीन न दीन-हित तुम्ह समान रघुबीर । 
अस बिचारि रघु-बंस-मनि हरहु बिषम-भव-भीर ॥ 222 ॥ 
कामिहि नारि पिआरि जिमि लोभहि प्रिय जिमि दाम । 
तिमि रघुनाथ निरंतर प्रिअ लागहु मोहि राम ॥ 223 ॥ 


(लोक) 
यत्पूर्व प्रभुणा कृतं सुकविना श्रीशम्भुना दुर्गमं 
श्रीमद्रामपदाब्जभक्तिमनिशं प्राप्त्यै तु रामायणम्‌ । 
मत्वा तद्रघुनाथमनिरतं स्वान्तस्तमःशान्तये 
भाषाबद्धमिदं चकार तुलसीदासस्तथा मानसम्‌ ॥  ॥ 
पुण्यं पापहरं सदा शिवकरं विज्ञानभत्तिप्रदं 
मायामोहमलापहं सुविमल प्रेमाम्बुपूरं शुभम्‌ । 
श्रीमद्रामचरित्रमानसमिदं भक्‍क्त्यावगाहन्ति ये 


ते संसारपतड़घोरकिरणैर्दह्यन्ति नो मानवाः ॥ 2 ॥ 


इति श्रीमद्रामचरितमानसे सकलकलिकलुषविध्वंसने 
सप्तमः सोपानः समाप्तः | 


(उत्तरकाण्ड समाप्त) 


** शुभमस्तु, मज्नलमस्तु ** 


कथा-भाग 


अगस्त्य - ऋग्वेद में लिखा है कि इनके पिता मित्रावरुण जी ने आकाश- 
मार्ग से जाती हुई तथा श्रृंगार किए हुए उर्वशी नामक अप्सरा को देखा और 
काम-पीड़ित हो वीर्यपात किया जिससे अगस्त ऋषि का जन्म हुआ। 
सायणाचार्य ने अपने भाष्य में लिखा है कि इनकी उत्पत्ति एक घट में हुई। 
इसी के इन्हें मैत्रावरुणि, और्वशेय, कुंभसंभव, घटोद्धव और कुंभज कहते हैं। 
जब विंध्य पर्वत ने बढ़कर सूर्य का मार्ग रोक लिया तब देवताओं की 
प्रार्थना पर ये उनके पास गए। उसने गुरु को आते देखकर प्रणाम किया। 
तब इन्होंने कहा कि “जब तक मैं न लौटूँ तुम इसी प्रकार पड़े रहो।” इस 
कारण इनका नाम अगस्त्य पड़ा। वृत्रासुर-वध के अनंतर असुरगण 
देवताओं के डर से समुद्र में छिप गए और रात्रि को निकल कर वे ऋषियों 
को कष्ट देने लगे। इससे यज्ञ कर्म रुक गया। तब देवताओं ने अगस्त्य जी 
से समुद्र पान करने के लिए प्रार्थना की। इनके समुद्र पान करने पर 
देवताओं ने कालकेय असुरों को मार डाला। इस कारण इनका नाम 


सनुद्रचुलुक तथा पीताब्धि हुआ। 


एक समय अगस्त्य जी ने महादेव जी से अपना जन्म वृत्तांत वर्णन कर कहा 
था कि ऐसे नीच स्थान से उत्पन्न होने पर भी सत्संग तथा हरिकीर्तन से 
उनकी मेरी बुद्धि सन्‍्मार्ग की ओर लगी थी। 


अजामिल - इस नाम का एक आचारभ्रष्ट और कुकर्मी ब्राह्मण था जिसने 
अपने एक पुत्र का नाम नारायण रखा था। जब मृत्यु का समय निकट आया 
और यमराज के विकट दूत इसका प्राण खींचने आए तब यह उन्हें देख कर 
घबराया। अपने प्रिय पुत्र नारायण को उसने अंतिम समय में जोर से 

पुकारा। मृत्युकष्ट में पड़कर पुत्रस्नेह से भी ईश्वर का नाम मुँह से निकल 
जाने के कारण भगवान के पार्षद वहाँ पहुँच गए और उसे अंत में बैकुंठ प्राप्त 
हुआ। 

अदिति - देखिए “कश्यप”। 


अहिल्या - यह महर्षि गौतम की स्त्री और वृद्धाश्व की पुत्री थी। यह अत्यंत 
रूपवती थी। एक बार मुनि के गंगा स्नान को चले जाने पर इंद्र उन्हीं का 
रूप धारण कर आश्रम में चला गया। थोड़ी देर के अनंतर जब वह बाहर 
निकल रहा था उसी समय ऋषि लौट कर आ गए और योगबल से कुल 


वृत्तांत से अवगत होकर उन्होंने इन्द्र को शाप दिया कि 'तू सहस्र-भग हो 


जा/। फिर अहिल्या को भी शाप दिया कि “तू पत्थर हो जा और त्रेता में 
श्रीरामचंद्र जी के पैरों को धूलि पाने पर तेरा उद्धार होगा।' 


इंद्र - त्रैलाक्य के राज्य पाने के मद से एक बार इंद्र ने गुरु बृहस्पति को 
सभा में आते किसी प्रकार का सत्कार नहीं किया। गुरु यह देखकर लौट 
गए और अदृश्य हो गए। दैत्यों ने घर की फूट का समाचार सुन कर चढ़ाई 
की और देवता परास्त होकर भाग निकले। इन्द्र देवताओं सहित ब्रह्माजी 
की शरण गया और उनके आज्ञानुसार उसने विश्वरूप ऋषि को गुरु बना 
कर उनकी सहायता से दैत्यों पर विजय प्राप्त की। 

अंध तापस - अयोध्या के पास ही एक अंधा तपस्वी अपने स्त्री और पुत्र 
के साथ रहता था। एक दिन वह पुत्र जल लाने को तट पर गया। जल भरने 
के शब्द सुन कर पास ही मृगया-रत महाराज दशरत ने उसे जल पीते हुए 
हाथी के भ्रम से शब्दबेधी बाण चलाकर मार डाला। अंध मुनि इस शोक से 
अग्नि में जल कर मर गया और राजा दशरथ को शाप देता गया कि तुम्हें 
भी पुत्र शोक में प्राण त्यागना पड़ेगा।” 

कद्रू - कश्यप ऋषि की दो स्त्रियों कद्र्‌ और बिनता नाम की थी। पहली के 
संतान सर्प और दूसरी के गरुड़ थे। एक समय दोनों में प्रश्न उठा कि सूर्य के 


घोड़ों का कौन रंग है। बिनता ने श्रेत और कद्रू ने काला कहा तथा यह 


निश्चय हुआ कि जो हारे वह दूसरे की दासी हो। बिनता ने अपने संतान 
सर्पों को पहले ही भेजो जो घोड़ों से लिपट रहे जिससे वे काले दिखलाई 


पड़े। बिनता ने दासी भाव स्वीकार कर लिया। 


कश्यप - ये ब्रह्मा के पौत्र और मरीचि की पुत्र थे। प्रजापति होने से पर 
अपनी पत्नी स्त्री अदिति के साथ तपस्या करने चले गए। इनकी तपस्या से 
प्रसन्न होकर भगवान ने इनसे वर माँगने को कहा। इन दोनों ने प्रार्थना की 
कि आप हमारे पुत्र हों। त्रेता में ये दोनों महाराज दशरथ और कौशल्या 
हुआ। 

कैकेयी - देवासुर संग्राम में महाराज दशरथ को इंद्र ने सहायतार्थ बुलाया 
था। युद्ध में रथ के पहिए के धुरे की कील टूट कर निकल गई। कैकेयी ने 
जो साथ थी उस छिद्र में अपना हाथ डालकर उसे सँभाला। युद्ध के बाद 
राजा दशरथ ने यह देख कर प्रसन्न हो वर माँगने को कहा जिस पर कैकेयी 


ने दोनों वर उनके पास धरोहर रख दिए कि समय पर माँग लूँगी। 


गज - क्षीरसागर के बीच में त्रिकूटाचल पर्वत है जिस पर एक बहुत बड़ा 
सरोवर है। उसी सरोवर में एक मत्त गज हथिनियों के साथ आकर 
जलक्रीड़ा करने लगा। इसी समय एक भारी मगर ने आकर हाथी का पैर 


पकड़ा। अब दोनों में एक सहस्र वर्ष तक युद्ध होता रहा। अंत में गजेंद्र 


निरुत्साह होकर ईश्वर की स्तुति करने लगा। विष्णु भगवान ने तुरंत पहुँच 
कर गजेंद्र की रक्षी की। ये गज और ग्राह शाप से मुक्त हो गए और ग्राह जो 
हूहा नामक गंधर्व थी अपने लोक को चला गया तथा गज जो पूर्व जन्म मे 


इद्रद्यम्न नामक राजा था विष्णु भगवान का पार्षद हो गया। 


गणिका - जीवंती नामक एक मवयौवना सत्री पति की मृत्यु पर 
व्यभिचारिणी हो गई और वेश्यावृत्ति से कालक्षेप करने लगी। उसने एक 
सुग्गा पाला था जिसे रामनाम पढ़ाती थी। इस पावन नामोच्चारण से उसकी 
मुक्ति हो गई। 


गरुड़ -- एक समय भुसुंडि मोह से बालक रामचंद्र के हाथ से पूरी का 
टुकड़ा छीन कर भाग गए। भगवान ने गरुड़ का स्मरण किया, जिसने 
भुसुंडि से घोर युद्ध हुआ। अंत में परास्त होकर भुसुंडि राम जी की शरण 
आए, तब रक्षा हुई। गरुड़ जो को उसी समय से अहंकार हुआ था। 

गालव - विस्वामित्र जी के शिष्य थे। विद्या समाप्त होने पर इन्होंने गुरु से 
दक्षिणा माँगने का हठ किया। गुरु ने आठ सौ श्यामकर्ण घोड़े माँगे। यह 
राजा ययाति के पास माँगने गए जिसने अपनी पुत्री माधवी देकर कहा कि 
जो इससे एक पुत्र उत्पन्न करे तो उससे दो सौ श्यामकर्ण घोड़े लीजिए। 


गालब इसे क्रम से राजा हर्यश्र, दिवोदास और उशीनर के पास ले गए और 
दो दो सौ घोड़े लेकर उन्हें एक एक पुत्र प्रदान किया। 


भागीरथ - महाराज भगीरथ अयोध्या के इक्ष्वाकु वंशी राजा थे | वह राजा 
दिलीप के पुत्र और महाराज अंशुमान के पौत्र थे। अंशुमान महाराज सगर 
के पुत्र थे। अंशुमान ने अपने पूर्वजों को मोक्ष की जिम्मेदारी लेते हुए घोर 
तपस्या की और अपना शरीर त्याग दिया। महाराज दिलीप ने भी गंगा को 
धरती पर लाने के अथक प्रयास किए और स्वर्ग सिधार गए। अब भगीरथ 
ने गंगा को धरती पर लाने के संकल्प लिया और गोकर्ण तीर्थ में जा तप 
किया। पहले ब्रह्मा जी को प्रसन्न कर गंगाजल और पुत्र माँगा और फिर 
महादेव जी को प्रसन्न कर आकाश से गिरती हुई गंगा को धारण करने के 
लिए उन्हें बाध्य किया। गंगा बड़े वेग से गिरी पर शिव जी की जटा में ही 
लुप्त हो गई। तब फिर तप कर भगीरथ ने शिव जी से गंगाजल माँगा। इस 
पर गंगाजी का प्रादुर्भाव हुआ और भगीरथ के पितरगण स्वर्ग को सिधारे। 
चित्रकेतु - शूरसेन देश का राजा था जिसे एक करोड़ रानियाँ थी। कोई पुत्र 
न होने से यह चिंतित था। एक दिन अंगिरा ऋषि आए जिससे राजा ने 
अपनी इच्छा कही। मुनि ने यज्ञ करा कर पटरानी को चख खिलाया। जब 


पुत्र हुआ तब राजा का प्रेम पुत्र और उसकी माता पर अधिक हो गया 


जिससे अन्य सपत्नियाँ उससे द्वेष करने लगी। अंत में उन्होंने पुत्र को विष 
दे दिया। मृत पुत्र को देख कर राजा अत्यंत शोक करने लगा। तब उसी 
समय अंगिरा ऋषि और नारद जी वहाँ आए और उन्होंने अनेक प्रकार से 
ज्ञानोपदेश किया। राजा राज्य छोड़कर ऋषियों के बताए मंत्रों के जप से 
विद्याधर हो गया। पार्वती जी के शाप से यही वृत्रासुर हुआ था। 

चंद्रमा - चंद्रमा ने जब दिग्विजय कर राजसूय यज्ञ किया तब उसने घमंड 
से अपने गुरु बृहस्पति की स्त्री छीन ली। चंद्रमा ने दैत्यों की सहायता से 
देवताओं से युद्ध ठाना और कई बार माँगने पर भी बृहस्पति को उनकी स्त्री 
तारा नहीं लौटाई। अंत में ब्रह्माजी ने मध्यस्थ होकर तारा को बृहस्पति को 
दिला दिया और तत्काल हुए पुत्र को चंद्रमा का गर्भजात होने से उसे 


दिलाया। यही पुत्र बुध नामक ग्रह हुआ। 


तपस्विनी - विश्वकर्मा की हेमा नामक कन्या ने नृत्य से महादेव जी को तुष्ट 
करके दिव्य स्थान प्राप्त किया जहाँ वह दिव्य नामक गंधर्व की कन्या 
स्वयंप्रभा के साथ रहती थी। जब वह ग्रहलोक जाने लगी तब स्वयंप्रभा से 
कहती गई कि 'त्रेता में जब रामदूत यहाँ आवेंगे तब उनका सत्कार कर तुम 


राम जी का जाकर दर्शन करना। तब तुम परम पद पाओगी।' 


त्रिशंकु - सूर्यवंशी राजा त्रिशंकु ने सशरीर स्वर्ग जाने की इच्छा से गुरु 
वशिष्ठ से यज्ञ कराने की प्रार्थना की, पर उनके स्वीकार न करने पर वे 
वशिष्ठ के पुत्रों के पास गए। उन लोगों की बात भी जब राजा ने न मानी तब 
उन लोगों ने शाप दिया कि चांडाल हो जाओ। चांडाल होकर यह विश्वामित्र 
के पास पहुँचे और अपनी इच्छा प्रकट की। मुनि ने यज्ञ आरम्भ किया पर 
जब देवता अपना भाग लेने न आए तब क्रोधित हो वे अपनी तपस्या के 
वश त्रिशंकु को सशरीर स्वर्ग भेजने लगे। इंद्र ने उधर से इन्हें मर्त्यलोक को 
लौटाया। तब त्रिशंकु उलटे होकर चिल्लाए। विश्वामित्र ने उन्हें वहीं रोक कर 
दक्षिण की ओस सप्तर्षियों और नक्षत्रों की रचना आरम्भ की। देवता 
भयभीत होकर विश्वामित्र के पास आए और प्रार्थना करने लगे। विश्वामित्र ने 
कहा कि मैंने त्रिशंकु को सशरीर स्वर्ग पहुँचाने की प्रतिज्ञा की है, अतः अब 
वे जहाँ के वहाँ रहेंगे और हमारे बनाए सप्तर्षि और नक्षत्र उसके चारों ओर 
घूमते रहेंगे। देवताओं ने भी यह स्वीकार कर लिया और वह उसी प्रकार 
अब तक लढके हुए है। 

दधीचि - यह बड़े तपस्वी थे। वृषासुर से परास्त होने पर देवताओं ने 
ब्रह्मा जी की आज्ञानुसार इनके पास गए और इनके शरीर की हड्डी माँगी। 
तब दधीचि ने परोपकारार्थ शरीर छोड़ दिया। उनकी अस्थि से विश्वकर्मा ने 


वज्र बनाया। इसी अस्त्र से वृत्रासुर मारा गया। 


दंडक - इक्ष्वाकु के पुत्र दंडक विंध्याचल और नीलगिरि के मध्यस्थ प्रांत 
के राजा थ। ये शुक्राचार्य के शिष्य थे जिनकी बड़ी पुत्री अरजा का इन्होंने 
कौमार्यभंग किया था। मुनि ने क्रोध से शाप दिया, इंद्र सौ योजन पर्यत 

पत्थर बरसा कर इनका राज्य नष्ट कर दे। इस शाप से वह प्रांत निर्जन हो 


गया और राजा के नाम पर दंडकारण्य कहलाया। 


दुंदुभि - इस नाम का एक राक्षस था जिसे बालि ने मार कर ऋष्यमूक 

पर्वत पर फेंक दिया था। इस पर्वत पर मतंग ऋषि का आश्रम था जिन्होंने 
रक्त देखकर शाप दिया था कि यदि बालि इस पर्वत पर आवेगा तो उसका 
मस्तक फट जायेगा और वह मर जायेगा। इसी कारण बालि उस पर्वत पर 


नहीं जाता था। 


दुर्वासा - यह अत्रि मुनि के पुत्र थे और इन्होंने और्व मुनि की पुत्री कंदली 
से सौ अपराध क्षमा करने की प्रतिज्ञा कर विवाह किया था। इसके 404 
अपराध करने पर ऋषि ने शाप देकर उसे भस्म कर दिया। और्व मुनि ने 
शोकातुर हो शाप दिया कि तुम्हारा दर्प चूर्ण होगा। इसके अनंतर यह 
अयोध्या के सूर्यवंशीय राजा अंबरीष के यहाँ गए जो बड़े हरिभक्त वैष्णव 
थे। रामायण में इन्हें प्रशुभ्रक और महाभारत, भागवत तथा हरिवंश में 


नाभाग का पुत्र लिखा है। इन्होंने एकादशी का व्रत किया था। इस व्रत के 


सब कृत्य समाप्त करने पर वह पारण की तैयारी में थे अतिथि स्वरूप 
दुर्वासा वहाँ आ पहुँचे। मुनि निमंत्रण लेकर स्नान करने चले गए। वहाँ 
उन्होंने इतनी देर की कि पारण का समय जाने लगा। तब राजा ने केवल 
जल पीकर पारण किया क्योंकि यह भोजन में गिना भी जाता है और नहीं 
भी। दुर्वाला आकर जब सब वृत्तांत से अवगत हुए तब उन्होंने क्रोधित हो 
राजा के नाश करने के लिए कृत्या प्रकट की। भगवान के सुदर्शन चक्र ने 
जो अंबरीष का शरीररक्षक था अपने तेज से कृत्या को भस्म कर दिया 
और वह दुर्वासा की ओर झपटा। दुर्वासा ब्रह्मा, शिव और विष्णु सब के 
पास गए पर कहीं रक्षा न पाने पर अंत में राजा ही की शरण आए। राजा ने 
चक्र की स्तुति कर उसे शांत किया और ऋषि हरिभक्तों की प्रशंसा करते 
हुए चले गए। 


ध्रुव - स्वयंभू मनु के पुत्र राजा उत्तानपाद की दो स्त्रियाँ - सुनीति और 
सुरुचि थी। सुनीति से ध्रुव और सुरुचि से उत्तम उत्पन्न हुए। राजा का 
सुरुचि पर अधिक प्रेम था। एक दिन राजा उत्तम को गोद में लिए बैठे थे। 
इसी बीच ध्रुव खेलते हुए वहाँ आ पहुँचे और राजा की गोद में बैठ गए। इस 
पर विमाता सुरुचि ने उन्हें अवज्ञा के साथ वहाँ से उठा दिया। ध्रुव इस 
अपमान को सह न सके और घर से निकलकर तप करने चले गए। विष्णु 


भगवान उनकी भक्ति से बहुत प्रसन्न हुए और उन्होंने उन्हें वर दिया कि तुम 


सब लोकों और ग्रहों नक्षत्रों के ऊपर उनके आधार-स्वरूप होकर अचल 
भाव से स्थित रहोगो और जिस स्थान पर तुम रहोगो वह ध्रुवलोक 
कहलावेगे। इसके अनंतर ध्रुव ने घर आकर पिता से राज्य प्राप्त किया और 
छत्तीस हजार वर्ष राज्य कर वे ध्रुवलोक को चले गए। 

नल-नील - समुद्र के तटवासी ऋषियों के शालिग्राम की मूर्तियों को जब वे 
ध्यानस्थ होते थे तब ये नल-नील समुद्र में फेंक दिया करते थे। यह 
देखकर उन ऋषियों ने शाप दिया कि तुम लोगों का छुआ हुआ पत्थर जल 
में न डूबेगा। 

नहुष - वृत्रासुर को मारने से ब्रह्म हत्या लगने के कारण जब इंद्र मानस 
सरोवर में जा छिपा तब इंद्रासन को खाली देखकर बृहस्पति ने राजा नहुष 
को इंद्रपद दिया। यह अयोध्या नरेश इक्ष्वाकुवंशी अंबरीप के पुत्र और 
ययाति के पिता थे। ये इंद्राणी पर मोहित हुए और उन्होंने उसे अपने पास 
बुलाना चाहा। बृहस्पति की सम्मति से इंद्राणी ने कहला भेजा कि 'सप्तर्षि 
की उठाई हुई पालकी पर आओ तब हम तुम्हारे साथ चलें।' नहुष ने वैसा 
ही किया पर जल्दी के कारण वे ऋषियों से कहने लगा, 'सर्प, सर्प' (जल्दी 
चलो)। इस पर अगस्त्य मुनि ने शाप दिया कि 'सर्प हो जा'। यह स्वर्गप्रष्ट 


हो सर्प हुए और राजा युद्धिष्िर द्वार मुक्त हुए। 


नारद - इन देवर्षि के बारे में अनेक पुराणों में अनेक कथाएँ हैं पर 
श्रीमद्भावत में भगवान व्यास को संबोधित कर स्वयं नारद जी ने जो अपना 
वृतांत कहा है, वह इस प्रकार है कि वे वेदज्ञ ब्राह्मणों की किसी दासी के 
पुत्र थे। वे उन्हीं तपस्वियों की सेवा में रहने लगे तथा उनका एक बार 
जूठन खा कर पाप निवृत हो गए। ऋषियों द्वारा कही हुई अनेक कथाओं को 
सुनकर उनकी भक्ति भावना दृढ़ हो गई। जब यह पाँच वर्ष के थे तभी 
इनकी माता सर्प के काटने से मर गई। तब सांसारिक स्नेहबन्धन से मुक्त 
होकर हरिकीत्तन करते हुए वे उत्तर दिशा की ओर चले गए। बहुत से देश, 
वन लाँघते हुए एक घोर निर्जन वन में भूख प्यास से पीड़ित होने के कारण 
पास ही की एक नदी के तट पर गए और स्नान तथा जलपान कर पीपल 
के एक वृक्ष के नीचे बैठ गए। मुनियों द्वारा सुने हुए उपदेशों के अनुसार वे 
ईश्वर का ध्यान करने लगे। भक्तिपूर्वक ध्यान करने से इनके हृदय में 
भगवान का प्राकट्य हुआ जिससे वे उस अपूर्व दर्शन में मग्न हो गए। उस 
दर्शन के लिए इन्होंने फिर अनेक प्रयत्न किए पर दर्शन नहीं हुआ। काल 
पाकर जब उनका शरीरपात हुआ तब ब्रह्मा जी के प्राण के साथ साथ 
इनकी आत्मा का भी प्रादुर्भाव हुआ। सृष्टि की रचना के आरम्भ में मरीचि 
आदि मुनियों के साथ ये भी प्रकट हुए। हरिकीर््तन के कारण यह इस 


अवस्था को पहुँच कर भगवान के पार्षद और इच्छाचारी हो गए। 


विष्णुपुराण में लिखा है कि ब्रह्मा जी ने अपने सब पुत्रों को प्रजा सृष्टि करने 
में लगाया पर नारद जी ने कुछ बाधा की, इस पर उन्होंने उन्हें शाप दिया 
कि तुम सदा सब लोकों में घूमते फिरोगे, एक स्थान पर स्थिर होकर न 
रहोगे। 


पुराणों से नारद जी भारी हरिभक्त सिद्ध होते है जो सर्वदा वीणा बजाकर 


भगवान का गुणगान किया करते है। इनका स्वभाव कलहप्रिय कहा गया है। 


इन्होंने दक्ष प्रजापति के हर्यश्न नामक पुत्रों को जो पिता के आज्ञानुसार 
सृष्टिरचना में लगे थे ज्ञानमार्ग दिखला कर प्रजा की सृष्टि के मार्ग से हटा 
दिया। दक्ष यह समाचार सुनकर बड़े दुखित हुए। ब्रह्मा के कहने प दक्ष ने 
फिर एक सहस्र पुत्र उत्पन्न किए। उन शवलाश्व नाम पुत्रों को भी नारद जी 
ने वही ज्ञान सिखलाया जिससे उन्होंने भी अपने भाइयों का अनुसरण 
किया। दक्ष यह सुनकर बड़े क्रोधित हुए और नारद जी से मिलकर उन्हें 
शाप दिया कि दो घड़ी से कहीं अधिक ठहरोगे तो तुम्हारे शिर में पीड़ा 
होगी। 


नारदवचन -- एक समय जानकी जी पार्वती पूजन को जा रही थी कि मार्ग 
में नारद जी से भेंट हो गई। सीता जी के प्रणाम करने पर मुनि ने आशीर्वाद 


दिया कि इसी बाग में तुम पहले अपने पति को देखोगी और यहीं जिसे 


देखकर तुम्हारा मन आकर्षित हो उसे ही अपना पति जानना। 


परशुराम - जमदग्नि ऋषि को रेणुका स्त्री से पाँच पुत्र हुए - समन्वान्‌, 
सुषेण, वसु विश्वावसु और परशुराम। एक दिन रेणुका गंगातट पर जल लाने 
गई और वहाँ राजा चित्ररथ को स्त्री सहित जल-क्रीड़ा करते देखकर काम- 
पीड़ित हो देर कर लौटी। ऋषि ने यह देखकर कुपित हो प्रत्येक पुत्र को 
मातृहत्या करने की आज्ञा दी। अन्य पुत्रों से स्नेहवश यह कृत्य न हो सका 
तब परशुराम ने आज्ञापालन किया। पिता ने प्रसन्न हो वर माँगने को कहा 
तब उन्होंने माता के लिये जीवन और अपने लिए परमायु और अजेयता 
माँग ली। एक दिन कार्तवीर्य सहस्रार्जुन जमदग्नि के आश्रम पर आया और 
उसे नष्ट कर तथा होम धेनु के बछवे को लेकर चला गया। परशुराम ने जब 
यह सुना तब कार्तवीर्य के पीछे पहुँच उसकी सहस्र भुजाओं को काट 
डाला। कार्तवीर्य के मनुष्यों ने एक दिन इनके पिता को मारकर उसका 
बदला लिया। परशुराम जी ने जमदग्नि को मरा हुआ देखकर पहले विलाप 
किया और फिर संपूर्ण क्षत्रियों के नाश की प्रतिज्ञा की। परशुराम जी ने 
संपूर्ण पृथ्वी के क्षत्रियों का नाश करके अश्वमेध यज्ञ किया और विजित 
पृथ्वी कश्यप को दान दे दी। कश्यप ने बचे बचाए क्षत्रियों के रक्षार्थ 


परशुराम जी से कहा कि यह पृथ्वी हमारी हो चुकी अब तुम दक्षिण समुद्र 
की ओर चले जाओ। 

प्रह्नाद - दैत्यराज हिरण्यकशिपु का पुत्र था। जब दैत्यराज तप को गया तब 
देवताओं ने दैत्यों पर चढ़ाई कर उन्हें भगा दिया। प्रह्नाद की माता को इंद्र 
ले जा रहा था पर नारद जी के उपदेश से उसे उनके आश्रम में छोड़ गया। 
यहीं गर्भ में प्रह्ाद जी हरिकथा सुनते थे जिससे वे बचपन ही से बड़े 
भगवद्गक्त हो गए। हिरण्यकशिपु ने इन्हें भगवद्गक्ति से विचलित करने तथा 
नामस्मरण करने में बाधा डालने के लिये अनेक प्रयत्न किए और बहुत कष्ट 
पहुँचाए पर वह इन्हें विचलित न कर सका। अंत को भगवान ने नृसिंह रूप 
धारण कर प्रह्लनाद की रक्षा की और हिरण्यकशिपु को मार डाला। 

बलि - यह दैत्यराज प्रह्लाद के पौत्र और बड़े धर्मात्मा थे। जब इन्होंने 
देवताओं को परास्त कर स्वर्ग पर अधिकार कर लिया तब देवताओं की 
माता अदिति ने व्रत कर भगवान को प्रसन्न किया। विष्णु भगवान ने उन्हीं 
के गर्भ से वामन अवतार लिया। इनके यज्ञोपवीत के समय बलि ने सौ 
अश्वमेध यज्ञ करना आरम्भ कर दिया था, इससे ये यज्ञमंडप में पधारे। बलि 
ने इनके तेज को देखकर स्वयं इनका स्वागत किया और अर्चन पूजन के 


अनंतर इच्छानुसार वर माँगने के लिये कहा। वामन जी के तीन पैर पृथ्वी 


माँगने तथा शुक्राचार्य के मना करने पर भी बलि ने जल लेकर तीन पैर 
भूमि दान कर दी। भगवान ने विराट रूप धारण कर दो पैर में संसार नाप 
लिया तथा एक पैर के बदले में बलि ने अपना शरीर दिया। वामन जी ने 
कृपा करके उसे सुतल लोक का राज्य देकर वहाँ विदा किया और स्वर्ग 
देवताओं को दिला दिया। 

बेनु - ध्रुव के वंश में राजा अंग हुए जो बड़े धर्मात्मा थे। इनका पुत्र बेनु था 
जो बड़ा अधर्मी था और प्रजा को दुःख देता था। राजा अंग दुखी होकर वन 
में चले गए तब ब्राह्मणों ने राज्यासन खाली देखकर बेनु का राज्यभिषेक 
कर दिया। अब यह अधिक उत्पात करने लगा और जब प्रजा को अति कष्ट 
हुआ तब उन्हीं ब्राह्मणों ने उसे क्रोध करके जला दिया। इसी के पुत्र ईश्वर 


के अवतार राजा पृथु हुए। 


ययाति - चंद्रवंशी राजा नह्ुष के पुत्र थे। इनकी पहली स्त्री दैत्यगुरु 
शुक्राचार्य की पुत्री शर्मिष्ठा थी। पहली से यदु तथा तुर्वसु और दूसरी से 
द्रह्मु, अनु और पुरु नामक पुत्र हुए। शुक्राचार्य के शाप से जब ययाति 
जराग्रस्त हुए तब उन्हों ने अपने पुत्रों में से पुरु को, उसके स्वीकार करने 
पर अपनी जरा देकर उसका यौवन ले लिया। कुछ दिन यौवन का सुख 
भोगकर उन्होंने उसे पुरु को लौटा दिया और उसे ही अपना राज्य देकर वे 


आप वन में चले गए। वहाँ शरीर त्याग कर स्वर्ग गए और कुछ दिनों बाद 
स्वर्गभ्रष्ट होकर अपने दौहित्रों के यज्ञ-मंडप में गिरे। वनवासिनी और 
तपस्विनी कन्या माधवी तथा दोहित्रों के पुण्यफल से इन्होंने पुनः 


स्वर्गारोहण किया। 


रंतिदेव - यह राजा बड़ा दानी था। एक समय सब दे डालने के अनंतर 
उसे अड़तालीस दिन तक जल पाने को नहीं मिला। उँचासवें दिन कुछ 
प्रबंध हो जाने पर वे भोजन का सामान कर रहे थे कि क्रम से एक ब्राह्मण, 
शूद्र तथा एक अतिथि एक कुत्ते को लिये आ पहुँचे और भोजन का कुल 
सामान इन्हीं लोगों के आतिथ्य में समाप्त हो गया। केवल जल बचा हुआ 
था जिसे पीने के लिये इन्होंने हाथ उठाया ही था कि एक चांडाल आ गया 
और पीने के लिये जल माँगने लगा। राजा ने वह जल भी उसे दे दिया। अंत 
में भगवान ने प्रसन्न होकर उन्हें मोक्ष दिया। 

राम-नाम का प्रभाव - (4) एक समय ब्रह्मा जी ने देवताओं पूछा कि तुम 
लोगों में पहले पूजनीय कौन है। इस पर सब देवता आपस में झगड़ने लगे। 
तब ब्रह्मा जी ने कहा कि जो पृथ्वी की परिक्रमा करके सबसे पहले हमारे 
पास लौट आयेगा उसे प्रथम स्थान मिलेगा। अन्य देवताओं के वाहन के 


साथ गणेश जी के बोझ से दबे हुए उनके वाहन मूसे का दौड़ना असंभव 


था, इस लिये वे बड़े खिन्न हुए। उसी समय नारद जी पृथ्वी पर रामनाम 
लिखकर और उसी की परिक्रमा कर ब्रह्मा जी पास चले गए। ब्रह्मा जी ने 
नाम के प्रभाव को समझकर इन्हें प्रथम पूज्य पद दिया। 

(2) एक समय महादेव जी ने पार्वती जी से अपने साथ भोजन करने के 
लिए कहा। पार्वती जी ने कहा कि मुझे सहस्ननाम का पाठ करना है, इस 
लिए मैं पीछे से प्रसाद ले लूँगी। महादेव जी ने उन्हें रामनाम लेकर भोजन 


करने का कहा। एक बार नाम लेने से सहख्ननाम का फल होता है। 


(3) समुद्रमंथन के समय हलाहल विष के प्रकट होने से जब संसार पीड़ित 
हुआ तब देवतादि शिवजी की शरण में गए। शरणागतवत्सल महादेव जी ने 
हरि नाम स्मरण कर उस विष का पान कर लिया। उनके हृदय में भगवान 
का वास था इसलिए उन्होंने विष को कंठ में ही धारण किया। 
रावण-पराजय - (१) रावण सहस्ार्जुन से युद्ध करने गया था। उसने इसे 


पकड़ कर बाँध रखा था था और पुलस्त्य ऋषि के कहने पर छोड़ दिया। 
(2) यह किष्किंधा में वानरराज बालि से भी युद्ध करने गया था। उसने इसे 
काँख में दबा लिया और चारों समुद्रों पर घूमके लौटने पर छोड़ दिया। 

(3) कुबेर को विजय कर जब रावण उसके पुष्पक विमान पर चढ़ कर 


कैलास की ओर चला तब विमान रुक गया। नंदीश्वर के मना करने पर 


उनके मर्कट बदन पर रावण हँसा, तब नंदीश्वर ने शाप दिया कि बंदर तेरे 
कुल का नाश करेंगे। रावण ने क्रोधित होकर अपनी भुजाएँ पर्वत में घुसाकर 
उसे उठा लिया। तब शिव जी ने अँगूठे से पर्वत को दबा दिया जिससे रावण 
की भुजाएँ दबकर मरमरा उठी। इस कष्ट से उसने ऐसा भयंकर नाद किया 
कि संसार काँप उठा। फिर उसने शिवजी को सामवेद से स्तुति कर उन्हें 
प्रसन्न किया। शिवजी ने उसे छोड़कर रावण पदवी दी और चन्द्रहास नामक 
खंग दिया। 

राहू - समुद्रमंथन के समय जब धन्वंतरि वैद्य अमृतकलश लेकर निकले 
तब दैत्यों ने उसे छीन लिया। देवता विष्णु भगवान की शरण गए। तब वे 
मोहनीस्वरूप धारण कर रंग स्थल में आए। दैत्य उन्हें देखकर ऐसे 
काममोहित हो गए कि उन्होंने उस घट को उन्हें सौंप दिया। स्त्री स्वरूप 
भगवान ने देवताओं और दैत्यों को पंक्तिभेद कर बैठाया और देवताओं ही 
को अमृत पिलाना आरम्भ किया। तब राहु नामक दैत्य यह देखकर की 
अमृतघट खाली हो रहा है देवता का रूप धारण कर उनकी पंक्ति में मिल 
बैठा। जब भगवान ने उसे अमृत दिया तब चंद्र और सूर्य ने इसके कपट को 
खोल दिया। भगवान ने चक्र से उसका सिर काट दिया पर अमृत पीने के 


करण उसके सिर और कबंध अमर हो गए। ब्रह्मा जी ने इन दोनों को राहु 


और केतु नामक देकर अष्टम और नवम ग्रह बना दिया। ये उसी बैर के 
कारण अमावस और पूर्णिमा में पर्वों पर सूर्य और चंद्र को ग्रहण करते हैं। 
वाल्मीकि - यह अयोध्याधिपति महाराज रामचंद्र के समसामयिक रामायण 
के प्रसिद्ध प्रणता तथा आदि कवि थे। इनका आश्रम अयोध्या और मथुरा 
के बीच में था। यद्यपि इनका जन्म द्विज कुल में था पर वे किरातों के साथ 
रहते थे और उन्हीं का आचार कर लूट मार से अपना तथा अपने परिवार 
का भरण पोषण करते थे। जिस वन में वे रहते थे उसी में एक दिन 
सप्तर्षियों का आगमन हुआ। उन्हें लूटने के लिए वे उनपर झपटे, पर मुनियों 
ने उन्हें देखकर कहा, रे द्विजाधम, क्या आता है? तब उन्होंने उत्तर दिया, 
कि हमारे बहुत से पुत्र और स्त्री भूखे है, इसलिए हम कुछ अपहरण करने 
को आए है। मुनियों ने कहा कि पहले तू जाकर एक एक से पूछ कि तेरे 
किए हुए पाप में भी भाग लेंगे या नहीं। उन्होंने जाकर प्रत्येक से वही प्रश्न 
किया पर किसी ने पाप का भागी होना स्वीकार नहीं किया। तब वे संसार 
से विरक्त होकर ऋषियों के पास आए और उनसे उपदेश लिया। यह पहले 
राम शब्द का उच्चारण नहीं कर सके, तब ऋषियों ने उस शब्द का उलटा, 
'मरा' जपने का उपदेश दिया। यह ध्यानस्थ हो वही शब्द जपने लगे और 
बहुत समय बीतने पर इनके शरीर के ऊपर वल्मीक जम गया। सहस्र युग 
व्यतीत होने पर सप्तर्षि लौटे और इन्हें वल्मीक से निकलने को कहा। 


वल्मीक में से निकलने के कारण इनका नाम वाल्मीकि प्रसिद्ध हुआ। 
रामायण में यह कथा इन्होंने स्वयं रामचंद्र जी से कही है। 

शिवि - काशिराज शिवि के बानवे यज्ञ कर चुकने पर इंद्र अग्नि को कबूतर 
बनाकर और स्वयं बाज बनकर यज्ञशाला में पहुँचा। कबूतर राजा की गोद 
में छिप गया। बाज के इस कथन पर कि यदि मेरा आहार न मिलेगा तो मैं 
मर जाऊँगा राजा ने अपने शरीर से काट कर माँस देना चाहा। कबूतर के 
तौल भर माँस माँगने पर तुला मँगाई गई और सारे शरीर का माँस काटने 
पर भी जब तौल पूरा न हुआ तब राजा ने गला कटाने की इच्छा की। वैसे 
ही भगवान ने प्रकट होकर उन्हें मुक्ति दी। 

शबरी - इसके गुरु ने मरते समय कहा था कि तू अभी कुटी में रह। कुछ 
दिन बाद यहाँ राम लक्ष्मण आवेंगे तब उनका दर्शन कर परमधाम को 
जाना। 

सहस्राबाहु - यह हैहयवंशी कार्तवीर्य सहस्रार्जुन महिष्मती पुरी का राजा 
था। जमदग्नि ऋषि का आश्रम नष्ट करने के कारण उनके पुत्र परशुराम जी 
द्वारा मारा गया। देखिए “परशुराम | 

हरिश्वंद्र - अयोध्यानरेश हरिश्रंद्र प्रसिद्ध दानी और धर्मात्मा हो गए हैं। इंद्र 
ने द्वेष से विश्वामित्र को इनकी परीक्षा के लिए उभाड़ा। वे स्वप्न में इनसे 


सारी पृथ्वी दान लेकर सवेरे दक्षिणा लेने पहुँचे। दक्षिणा चुकाने के लिये 
पृथ्वी से न्‍्यारी काशी में महाराज हरिश्वंद्र सकुटुंब आए और अपनी स्त्री को 
ब्राह्मण के हाथ बेच आधी दक्षिणा चुकाई । राजा ने अपने को डोम के हाथ 
बेचकर कुल दक्षिणा दे दी। इनके पुत्र के मरने पर उनकी स्त्री शव को ले 
श्मशान पर गई। अपने स्त्री पुत्र को पहचान कर भी राजा हरिश्रंद्र ने बिना 
कर लिए जलाने देना जब नहीं स्वीकार किया तब रानी ने अपनी साड़ी 
फाड़ कर कर देना चाहा। इस पर भगवान वहाँ आकर उन लोगों को अपने 


लोक में ले गए। 


हिरण्यकशिपु - देखिए “प्रह्मद”। 


आरति श्रीरामायनजी की 


(चौपाई) 
आरति श्रीरामायनजी की | कीरति कलित ललित सिय पी की ॥ 


गावत ब्रह्मादिक मुनि नारद | बालमीक बिग्यान बिसारद । 

सुक सनकादि सेष अरु सारद | बरनि पवनसुत कीरति नीकी ॥4॥ 
गावत बेद पुरान अष्टदस | छओ सात्त्र सब ग्रंथन को रस | 

मुनि जन धन संतन को सरबस । सार अंस संमत सबही की ॥ 2 ॥ 
गावत संतत संभु भवानी | अरु घटसंभव मुनि बिग्यानी । 

ब्यास आदि कबिबर्ज बखानी । कागभुसुंडि गरुड के ही की ॥ 3॥ 
कलिमल हरनि बिषय रस फीकी । सुभग सिंगार मुक्ति जुबती की । 
दलन रोग भव मूरि अमी की | तात मात सब बिधि तुलसी की ॥4॥ 


हनुमान चालिसा 


श्री हनुमते नमः 


(दोहा) 
श्रीगुरुचरन सरोज रज, निज मनु मुकुरु सुधारि । 
बरनउऊँ रघुबर बिमल जसु, जो दायकु फल चारि ॥ 
बुद्धिहीन तनु जानिके, सुमिरौं पवन-कुमार । 
बल बुद्धि विद्या देहु मोहि, हरहु कलेस बिकार ॥ 


(चौपाई) 
जय हनुमान ज्ञान गुन सागर | जय कपीस तिहुँ लोक उजागर ॥ 
राम दूत अतुलित बल धामा । अंजनि-पुत्र पवनसुत नामा ॥ 
महाबीर बिक्रम बजरंगी | कुमति निवार सुमति के संगी ॥ 
कंचन बरन बिराज सुबेसा । कानन कुंडल कुंचित केसा ॥ 
हाथ बज्र और ध्वजा बिराजै । काँधे मूँज जनेऊ साजै ॥ 


संकर सुवन केसरीनंदन । तेज प्रताप महा जग बंदन ॥ 


बिद्यावान गुनी अति चातुर | राम काज करिबे को आतुर ॥ 

प्रभु चरित्र सुनिबे को रसिया | राम लखन सीता मन बसिया ॥ 
सूक्ष्म रुप धरि सियहि दिखावा | बिकट रुप धरि लंक जरावा ॥ 
भीम रुप धरि असुर सहारे । रामचन्द्र के काज सँवारे ॥ 

लाय संजीवन लखन जियाये । श्रीरघुबीर हरषि उर लाये ॥ 
रघुपति कीन्ही बहुत बडाई । तुम मम प्रिय भरतहि सम भाई ॥ 
सहस बदन तुम्हरो जस गावैं | अस कहि श्रीपति कंठ लगावैं ॥ 
सनकादिक ब्रह्मादि मुनीसा | नारद सारद सहित अहीसा ॥ 

जम कुबेर दिगपाल जहाँ ते | कबि कोबिद कहि सके कहाँ ते ॥ 
तुम उपकार सुग्रीवहिं कीन्हा । राम मिलाय राज पद दीन्हा ॥ 
तुम्हरो मंत्र बिभीषण माना । लंकेश्वर भए सब जग जाना ॥ 

जुग सहस्त्र जोजन पर भानू | लील्यो ताहि मधुर फल जानू ॥ 
प्रभु मुद्रिका मेलि मुख माही | जलधि लाँघि गये अचरज नाहीं ॥ 
दुर्गण काज जगत के जेते | सुगम अनुग्रह तुम्हरे तेते ॥ 

राम दुआरे तुम रखवारे | होत न आज्ञा बिनु पैसारे ॥ 

सब सुख लहै तुम्हारी सरना | तुम रच्छक काहु को डरना ॥ 
आपन तेज सम्हारो आपै | तीनो लोक हाँक ते काँपै ॥ 


भूत पिसाच निकट नहि आवै | महाबीर जब नाम सुनावै ॥ 


नासै रोग हरै सब पीरा | जपत निरंतर हनुमत बीरा ॥ 

संकट तें हनुमान छुडावैं | मन क्रम बचन ध्यान जो लावै ॥ 
सब पर राम तपस्वी राजा | तिन के काज सकल तुम साजा ॥ 
और मनोरथ जो कोई लावै | सोइ अमित जीवन फल पावै ॥ 
चारो जुग परताप तुम्हारा | है परसिद्ध जगत उजियारा ॥ 
साधु संत के तुम रखवारे | असुर निकंदन राम दुलारे ॥ 

अष्ट सिद्धि नौ निधि के दाता | अस बर दीन जानकी माता ॥ 
राम रसायन तुम्हरे पासा । सदा रहो रघुपति के दासा ॥ 
तुम्हरे भजन राम को पावै | जनम जनम के दुख बिसरावै ॥ 
अंत काल रघुबर पुर जाई । जहाँ जन्म हरि-भक्त कहाई ॥ 
और देवता चित्त न धरई | हनुमत सेइ सर्ब सुख करई ॥ 
संकट कटै मिटै सब पीरा | जो सुमिरै हनुमत बलबीरा ॥ 

जै जै जै हनुमान गोसाई । कृपा करहु गुरुदेव की नाई ॥ 

जो सत बार पाठ कर कोई । छूटहि बंदि महासुख होई ॥ 

जो यह पढे हनुमान चालीसा । होय सिद्धि साखी गौरीसा ॥ 


तुलसीदास सदा हरि चेरा | कीजै नाथ हृदय महँ डेरा ॥ 


(दोहा) 


पवनतनय संकट हरन, मंगल मूरति रुप । 
राम लखन सीता सहित, हृदय बसहु सुर भूप ॥ 


॥ इति ॥ 
सियावर रामचन्द्र की जय | पवनसुत हनुमान की जय ॥ 


उमापति महादेव की जय । बोलो भाइ सब संतनन्‍्ह की जय ॥ 


॥ श्रीसीतारामार्पणमस्तु ॥ 
॥ इतिश्री ॥ 


